ಅಥ ದ್ವಿತೀಯೋಽಧ್ಯಾಯಃ ।।

ತದ್ಧೇದಮಿತ್ಯವಿಜ್ಞಾತಪ್ರತ್ಯಕ್ತತ್ತ್ವಾದಿದಂ ಜಗತ್ ।।

ರಜ್ಜ್ವಾಂ ಸರ್ಪಾದಿವಜ್ಜಾತಂ ನಾಮರೂಪಕ್ರಿಯಾತ್ಮಕಮ್ ।। ೧ ।।

ಅನಿಶ್ಚಿತಾ ಯಥಾ ರಜ್ಜುರನ್ಧಕಾರೇ ವಿಕಲ್ಪಿತಾ ।।

ಸರ್ಪಧಾರಾದಿಭಿರ್ಭಾವೈಸ್ತದ್ವದಾತ್ಮಾ ವಿಕಲ್ಪಿತಃ ।। ೨ ।।

ಅನರ್ಥಹೇತುರಜ್ಞಾನಂ, ತದುತ್ಥಂ ಚಾಖಿಲಂ ಜಗತ್ ।।

ಪ್ರತೀಚೋಽನರ್ಥ, ಇತ್ಯಸ್ಮಾದ್ಭೀತೋಽತ್ಯರ್ಥಂ ಮುಮುಕ್ಷತಿ ।। ೩ ।।

ಪುರುಷಾರ್ಥೋಽಖಿಲಾನರ್ಥಪ್ರಧ್ವಸ್ತಿಃ ಪ್ರತ್ಯಗಾತ್ಮನಃ ।।

ಸಮ್ಯಕ್ತತ್ತ್ವಪರಿಜ್ಞಾನಂ ಪುರುಷಾರ್ಥಸ್ಯ ಕಾರಣಮ್ ।। ೪ ।।

ನಿರಸ್ತಾಶೇಷಾನರ್ಥಾಪ್ತಕೃತ್ಸ್ನಾಹ್ಲಾದಸತತ್ತ್ವಕಃ ।।

ಸ್ವತೋ ಯತೋಽಯಂ ಸಂಸಾರೀ ತೇನಾಜ್ಞೋ ವಿಪರೀತದೃಕ್ ।। ೫ ।।

ಮೋಹಮಾತ್ರಾನ್ತರಾಯತ್ವಾತ್ಪುರುಷಾರ್ಥಸ್ಯ ನಾಪರಮ್ ।।

ಅವಿದ್ಯಾಧ್ವಂಸಿನೋ ಬೋಧಾತ್ಕಿಂಚಿತ್ಸಾಧನಮಿಷ್ಯತೇ ।। ೬ ।।

ಆತ್ಮೇತ್ಯೇವೇತಿ ವಿದ್ಯಾಯಾಃ ಸೂತ್ರಮಿತ್ಯುದಿತಂ ಪುರಾ ।।

ಉಪೋದ್ಧಾತಸ್ತಥಾ ತಸ್ಯ ಪ್ರಾಗುಕ್ತಃ ಸಪ್ರಯೋಜನಃ ।। ೭ ।।

ಪ್ರತೀಚಿ ಸಾಕ್ಷಾದ್ವಿಜ್ಞಾತೇ ಜ್ಞೇಯಂ ಸರ್ವಂ ಸಮಾಪ್ಯತೇ ।।

ನಿಃಶೇಷತಸ್ತಮೋಧ್ವಸ್ತೇಃ ಪುಮರ್ಥಶ್ಚ ಸಮಾಪ್ಯತೇ ।। ೮ ।।

ಯತ ಏವಮತಃ ಪಶ್ಯೇದಾತ್ಮನ್ಯಾತ್ಮಾನಮದ್ವಯಮ್ ।।

ಆತ್ಮೈಕೋ ಬ್ರಹ್ಮವಿದ್ಯಾಯಾ ವಿಷಯಃ ಶ್ರುತಿತೋ ಮತಃ ।। ೯ ।।

ಅಥ ಯೋಽನ್ಯಾಮಿತಿ ತಥಾಽವಿದ್ಯಾಂ ಚಾನೂದ್ಯ ನಶ್ವರೀಮ್ ।।

ಆಽಧ್ಯಾಯಾವಸಿತೇಃ ಕಾರ್ಯಂ ತಸ್ಯಾ ವ್ಯಾಖ್ಯಾತಮಞ್ಜಸಾ ।। ೧೦ ।।

ಅಧ್ಯಾತ್ಮಮಧಿಭೂತಂ ಚ ತಥಾ ಚೈವಾಧಿದೈವತಮ್ ।।

ಭೂತಂ ಭವದ್ಭವಿಷ್ಯಂ ಚ ಸಾಧ್ಯಂ ಸಾಧನಮೇವ ಚ ।।

ಜನಿಮತ್ಸರ್ವಮೇವೇದಮವಿದ್ಯಾಯಾಃ ಸಮುತ್ಥಿತಮ್ ।। ೧೧ ।।

ಸಂಕ್ಷಿಪ್ಯ ಚಾಪ್ಯುಪನ್ಯಸ್ತಮಧ್ಯಾಯಾನ್ತೇ ಚ ತತ್ಪುನಃ ।। ೧೨ ।।

ತ್ರಯಂ ವಾ ಇದಮಿತ್ಯೇವಂ ರೂಪಂ ನಾಮ ಚ ಕರ್ಮ ಚ ।।

ತ್ರಯಸ್ಯಾಪಿ ಚ ಸಂಕ್ಷೇಪೋ ಲಿಙ್ಗದೇಹಾತ್ಮಸಂಹತಿಃ ।। ೧೩ ।।

ತ್ರೈಲೋಕ್ಯಾತ್ಮಶರೀರ್ಯೇಷ ವಿಶ್ವರೂಪಃ ಪ್ರಜಾಪತಿಃ ।।

ಅನ್ತರ್ಣೀತಾಖಿಲಾನನ್ತದೇವತಃ ಪ್ರಾಣವಿಗ್ರಹಃ ।। ೧೪ ।।

ಅವಿಜ್ಞಾತಾತ್ಮತತ್ತ್ವಃ ಸಂಸ್ತದಧ್ಯಸ್ತಾಭಿಮಾನವಾನ್ ।।

ಪರಾಕ್ಪ್ರವೃತ್ತೇರ್ವಿರಾತೋ ವಿದ್ಯಾಯಾ ವಿಷಯಸ್ತ್ವಯಮ್ ।। ೧೫ ।।

ಸಾಕ್ಷಾತ್ಕೃತಾತ್ಮಭಾವೋಽಯಮೇವಂಲಕ್ಷಣವಸ್ತುನಿ ।।

ಶ್ರುತ್ಯೋಪಸ್ಥಾಪ್ಯತೇ ಗಾರ್ಗ್ಯೋ ಬ್ರಹ್ಮವಿದ್ಯಾಭಿಧಿತ್ಸಯಾ ।। ೧೬ ।।

ಅಕೃತ್ಸ್ನಬ್ರಹ್ಮವೇದಿತ್ವಾದ್ದೃಪ್ತೋಽಸಾವಲ್ಪಕಸ್ತತಃ ।।

ನ ಹಿ ಪೂರ್ಣಪರಿಜ್ಞಾನಃ ಕಶ್ಚಿದ್ದೃಪ್ಯತಿ ನಿರ್ದ್ವಯಃ ।। ೧೭ ।।

ಸಮಾಪ್ತಾಶೇಷವಿಜ್ಞೇಯಪುರುಷಾರ್ಥಸ್ತಥಾ ಪರಃ ।।

ಅಜಾತಶತ್ರುರೈಕಾತ್ಮ್ಯಾದ್ಗಾರ್ಗ್ಯಾಚಾರ್ಯಃ ಪ್ರಕಲ್ಪತೇ ।। ೧೮ ।।

ವ್ಯಾಖ್ಯಾತಾಯಾಮವಿದ್ಯಾಯಾಂ ತದುಚ್ಛಿತ್ತಾವಥಾಧುನಾ ।।

ಆತ್ಮೇತ್ಯೇವೇತಿ ಸೂತ್ರಸ್ಯ ವ್ಯಾಖ್ಯಾ ಪ್ರಸ್ತೂಯತೇ ಸ್ಫುಟಾ ।। ೧೯ ।।

ಶ್ರುತ್ಯಾ ಗಾರ್ಗ್ಯಾದ್ಯುಪನ್ಯಾಸಶಿಷ್ಯಾಚಾರ್ಯಸ್ವರೂಪಯಾ ।।

ಸುಖಾವಬೋಧಸಿದ್ಧ್ಯರ್ಥಮಿಯಮಾಖ್ಯಾಯಿಕೋದಿತಾ ।। ೨೦ ।।

ಅನ್ಯೇ ತ್ವತ್ರಾಭಿಸಂಬನ್ಧಮೇವಂ ವ್ಯಾಚಕ್ಷತೇ ಬುಧಾಃ ।।

ಸ ಏಷ ಇತ್ಯುಪನ್ಯಸ್ತೋ ವಿಜ್ಞಾನಾತ್ಮಾ ಹಿ ಯಃ ಪುರಾ ।। ೨೧ ।।

ಗಾರ್ಗ್ಯಕಾಶ್ಯೇತಿಹಾಸೇನ ವಕ್ಷ್ಯತೇ ತಸ್ಯ ನಿರ್ಣಯಃ ।।

ಕರ್ತ್ರ್ಯೋ ಭೋಕ್ತ್ರ್ಯಶ್ಚ ದೇೇಹೇಽಸ್ಮಿನ್ದೇವತಾ ಏವ ನಾಪರಃ ।।

ಶ್ರುತಿರ್ಗಾರ್ಗ್ಯಾತ್ಮನಾ ಸೇಯಂ ಪೂರ್ವಪಕ್ಷಮಭಾಷತ ।। ೨೨ ।।

ಆತ್ಮನೋಽಸ್ತಿತ್ವಕರ್ತೃತ್ವಭೋಕ್ತೃತ್ವಪ್ರತಿಪತ್ತಯೇ ।। ೨೩ ।।

ಶ್ರುತ್ಯಾ ಸಿದ್ಧಾನ್ತಸಿದ್ಧ್ಯರ್ಥಂ ಕಾಶ್ಯರೂಪಂ ಪ್ರಕಲ್ಪಿತಮ್ ।।

ನಿಷ್ಫಲತ್ವಾತ್ಸ ಚಾಯುಕ್ತಃ ಪ್ರಕೃತಾನಭಿಸಂಗತೇಃ ।। ೨೪ ।।

ದೇವತಾಸ್ತಿತ್ವಪಕ್ಷೇಽಪಿ ಕಿಮಸ್ತಿತ್ವಾದಿ ನೇಷ್ಯತೇ ।।

ದೇಹಾದ್ಭಿನ್ನಸ್ಯ ವಿಜ್ಞಾತುರಿಷ್ಟಂ ಚೇನ್ನಿಷ್ಫಲಃ ಶ್ರಮಃ ।। ೨೫ ।।

ಅಜ್ಞಾತೈಕಾತ್ಮ್ಯಯಾಥಾತ್ಮ್ಯೋ ಯದಾ ತ್ವಿಹ ವಿವಕ್ಷ್ಯತೇ ।।

ಅವಿದ್ಯಾಕಾರ್ಯನಿಷ್ಠಃ ಸಞ್ಶ್ರುತ್ಯಾ ಗಾರ್ಗ್ಯಶರೀರಯಾ ।। ೨೬ ।।

ಪೂರ್ವಪಕ್ಷಿತಯಾಽಶೇಷದುಃಖಹೇತೂಪಶಾನ್ತಯೇ ।।

ಪೂರ್ವಪಕ್ಷನಿದಾನಚ್ಛಿತ್ಕಾಶ್ಯಃ ಸಿದ್ಧಾನ್ತವಾದ್ಯಪಿ ।। ೨೭ ।।

ಶ್ರುತ್ಯೇಹೋತ್ಥಾಪ್ಯತೇಽಶೇಷವೇದಾನ್ತಾರ್ಥಾವಬುದ್ಧಯೇ ।।

ಸರ್ವೋಽಪ್ಯೇಷ ತದಾ ಯತ್ನಃ ಫಲವಾನ್ಸ್ಯಾನ್ನ ಚಾನ್ಯಥಾ ।। ೨೮ ।।

ಶ್ರದ್ಧಾಚಾರಾದಿವಿಧ್ಯರ್ಥಾ ಯದಿ ವಾಽಽಖ್ಯಾಯಿಕಾ ತ್ವಿಯಮ್ ।।

ಯಥೋಕ್ತದರ್ಶನಾಪ್ತಾರ್ಥೋ ನಾನ್ಯದಸ್ತೀತಿ ಭಾವಿತಃ ।।

ಅತೋಽತಿದೃಪ್ತೋಽವಿಜ್ಞಾತದರ್ಪಕಾರಣಘಸ್ಮರಃ ।। ೨೯ ।।

ಶ್ರದ್ಧಾಲುಂ ವಿತ್ತಸಂಪನ್ನಂ ಶ್ರೇಯೋರ್ಥಿನಮುಪೇತ್ಯ ತು ।।

ಬ್ರಹ್ಮ ತೇಽಹಂ ಬ್ರವಾಣೀತಿ ಗಾರ್ಗ್ಯಃ ಕಾಶ್ಯಮಭಾಷತ ।। ೩೦ ।।

ನ ಜಾತೋ ನ ಭವಿಷ್ಯೋಽಸ್ತಿ ಶತ್ರುರೈಕಾತ್ಮ್ಯದರ್ಶನಾತ್ ।।

ಅಜಾತಶತ್ರುಃ ಕಾಶ್ಯೋಽತೋ ಗಾರ್ಗ್ಯಬುದ್ಧಿವಿರುದ್ಧಧೀಃ ।। ೩೧ ।।

ಬ್ರಹ್ಮ ಯಸ್ಮಾತ್ಪರಂ ನಾಸ್ತಿ ನ ಚ ವಸ್ತ್ವನ್ತರಂ ಯತಃ ।।

ಬ್ರವಾಣ್ಯುಪಾಸ್ಯಂ ತತ್ತೇಽಹಂ ಸರ್ವಾಪಧ್ವಸ್ತಿಕಾರಣಮ್ ।। ೩೨ ।।

ನಾಪೃಷ್ಟ ಇತಿ ನನ್ವೇತದ್ವಿರುದ್ಧಮಕರೋದೃಷಿಃ ।।

ಯದ್ಬ್ರಹ್ಮ ತೇ ಬ್ರವಾಣೀತಿ ಹ್ಯಪೃಷ್ಟಃ ಕಾಶ್ಯಮಬ್ರವೀತ್ ।। ೩೩ ।।

ದರ್ಪಾದಿದರ್ಶನಾನ್ನೂನಂ ವೇತ್ತ್ಯಕೃತ್ಸ್ನಾತ್ಮದರ್ಶನಮ್ ।।

ಕೃತ್ಸ್ನತ್ವಾರ್ಥಮತೋಽಪ್ರಾಕ್ಷೀತ್ಕಾಶ್ಯಂ ಪ್ರಜ್ಞಾಸಮನ್ವಿತಮ್ ।। ೩೪ ।।

ಶ್ರದ್ಧಾಲುರಧಿಕಾರೀ ಯೋ ಜಿಜ್ಞಾಸುರ್ವಿನಯಾನ್ವಿತಃ ।।

ಅಪೃಷ್ಟೇನಾಪಿ ವಕ್ತವ್ಯಾ ತಸ್ಮೈ ವಿದ್ಯಾ ವಿಪಶ್ಚಿತಾ ।। ೩೫ ।।

ಧರ್ಮಾರ್ಥೌ ಯತ್ರ ನ ಸ್ಯಾತಾಂ ಶುಶ್ರೂಷಾ ವಾಽಪಿ ತದ್ವಿಧಾ ।।

ತತ್ರ ವಿದ್ಯಾ ನ ವಕ್ತವ್ಯಾ ಶುಭಂ ಬೀಜಮಿವೋಷರೇ ।। ೩೬ ।।

ಧರ್ಮಾರ್ಥೌ ಯತ್ರ ಚ ಸ್ಯಾತಾಂ ಶುಶ್ರೂಪಾ ವಾಽಪಿ ತದ್ವಿಧಾ ।।

ವಕ್ತವ್ಯಾ ತತ್ರ ವಿದ್ಯೇತಿ ನಿಷೇಧಾದೇವ ಲಿಙ್ಗ್ಯತೇ ।। ೩೭ ।।

ನಷ್ಟಾಶ್ವದಗ್ಧರಥವನ್ನ್ಯಾಯಂ ಚಾಽಽಶ್ರಿತ್ಯ ಭೂಮಿಪಮ್ ।।

ಪ್ರಾಹ ಮಾನುಷವಿತ್ತಾಢ್ಯಂ ದೈವವಿತ್ತಸಮನ್ವಿತಮ್ ।। ೩೮ ।।

ವಿತ್ತದ್ವಯೇನ ಸಂಪನ್ನೋ ಯತೋಽಧಿಕ್ರಿಯತೇ ನರಃ ।।

ಸರ್ವಕರ್ಮಸ್ವತೋಽವಾದೀದ್ವಾಲಾಕಿಃ ಕಾಶ್ಯಮನ್ತಿಕಾತ್ ।। ೩೯ ।।

ಬ್ರಹ್ಮ ತುಭ್ಯಂ ಬ್ರವಾಣೀತಿವಾಙ್ಭಾತ್ರವ್ಯಾಪೃತಾವಹಮ್ ।।

ಗೋಸಹಸ್ರಂ ದದಾಮ್ಯದ್ಯ ವಿನಾಽಪ್ಯೈಕಾತ್ಮ್ಯನಿರ್ಣಯಾತ್ ।। ೪೦ ।।

ಗೋಸಹಸ್ರಪ್ರದಾನಸ್ಯ ನಿಮಿತ್ತಂ ಶ್ರುತಿರಭ್ಯಧಾತ್ ।।

ಜನಕೋ ಜನಕ ಇತಿ ನಾಮಾಭ್ಯಾಸೋಕ್ತಿತಃ ಸ್ಫುಟಮ್ ।। ೪೧ ।।

ಶುಶ್ರೂಷುಂ ಜನಕಂ ಸರ್ವೇ ಜನಾ ದಿತ್ಸನ್ತಮೇವ ಚ ।।

ವಿವಕ್ಷವೋಽಭಿಧಾವನ್ತಿ ತಮುದ್ದಿಶ್ಯ ಜಿಘೃಕ್ಷವಃ ।। ೪೨ ।।

ಮೌಗ್ಧೀಂ ಪ್ರಸಿದ್ಧಿಮುಲ್ಲಙ್ಘ್ಯ ಗಾರ್ಗ್ಯೋಽಯಂ ಮಾಮುಪಾಗತಃ।।।।

ನೂನಂ ದಿತ್ಸುಂ ಚ ಶುಶ್ರೂಷುಂ ಸಂಭಾವಯತಿ ಮಾಮಪಿ ।। ೪೩ ।।

ಆದಿತ್ಯಚಕ್ಷುರ್ಬುದ್ಧಿಸ್ಥಶ್ಚೇತನಃ ಸರ್ವಗೋ ಧ್ರುವಃ ।।

ಏತಮೇವ ಸದೋಪಾಸೇ ಬ್ರಹ್ಮೇತಿ ರವಿಮಧ್ಯಗಮ್ ।। ೪೪ ।।

ತಥಾ ಬ್ರುವಾಣಂ ತಂ ಗಾರ್ಗ್ಯಂ ಕಾಶ್ಯೋ ಮಾ ಮೇತ್ಯಥೋಚಿವಾನ್ ।।

ಕೇವಲೋ ಮತಿಸಂವಾದೋ ಭವದುಕ್ತೆರ್ಮಮಾಭವತ್ ।। ೪೫ ।।

ನ ತ್ವಪೂರ್ವಾರ್ಥವಿಜ್ಞಾನಂ ಪ್ರತಿಜ್ಞಾತಂ ಯಥಾ ತ್ವಯಾ ।।

ಮಾ ವೋಚೋಽತೋ ಯತೋ ವೇಗ್ನಿ ವಿನಾಽಪಿ ವಚನಾತ್ತವ ।। ೪೬ ।।

ನಿಷೇಧಾಭ್ಯಾಸೋ ಮಾ ಮೇತಿ ಜ್ಞಾತಬ್ರಹ್ಮಪ್ರವಾದಿನಃ ।।

ಆಬಾಧಿತಧಿಯಾಽಭ್ಯಸ್ತೋ ಗಾರ್ಗ್ಯಸ್ಯಾನುಕ್ತಿಕಾರಣಾತ್ ।। ೪೭ ।।

ಸುಪ್ರಸಿದ್ಧಂ ಯದಸ್ಮಾಕಂ ತ್ವಚ್ಛಾಸನಮೃತೇಽಪಿ ತತ್ ।।

ನಾಪೇಕ್ಷತೇ ಭವದ್ವಾಕ್ಯಂ ಸಿದ್ಧ್ಯರ್ಥಂ ಪ್ರಾಕ್ಪ್ರಸಿದ್ಧಿತಃ ।। ೪೮ ।।

ತದುಪಾಸಾಂ ನ ವೇದ್ಮೀತಿ ಮಾ ಚ ಶಙ್ಕಾಂ ಕೃಥಾ ಯತಃ ।।

ಉಪಾಸನಂ ಚ ವೇದ್ಮ್ಯಸ್ಯ ಗುಣಂ ತತ್ಫಲಮೇವ ಚ ।। ೪೯ ।।

ಅತೀತ್ಯ ಸರ್ವಭೂತಾನಿ ಪ್ರಾಧಾನ್ಯೇನ ಸ್ಥಿತೋ ಯತಃ ।। ೫೦ ।।

ಅತಿಷ್ಠಾ ಇತಿ ನಾಮಾಸ್ಯ ತೇನಾಽಽದಿತ್ಯಾತ್ಮನೋಽಭವತ್ ।।

ಚಕ್ಷುರುದ್ದೀಪ್ತಿಮತ್ತ್ವಾಚ್ಚ ರಾಜೇತ್ಯೇಷೋಽಭಿಧೀಯತೇ ।। ೫೧ ।।

ಸ ಯ ಏತಂ ಯಥೋದ್ದಿಷ್ಟಮುಪಾಸ್ತೇಽಹರ್ನಿಶಂ ನರಃ ।।

ಯಥೋಪಾಸನಮೇವಾಸ್ಯ ಫಲಂ ಭವತಿ ನಾನ್ಯಥಾ ।। ೫೨ ।।

ಮತಿಸಂವಾದದೋಷೇಣ ಕಾಶ್ಯೇನೋತ್ಸಾರಿತೇ ರವೌ ।।

ಗಾರ್ಗ್ಯೋ ಬ್ರಹ್ಮಾನ್ತರಂ ರಾಜ್ಞೇ ಪ್ರವಕ್ತುಮುಪಚಕ್ರಮೇ ।। ೫೩ ।।

ಚನ್ದ್ರೇ ಮನಸಿ ಬುದ್ಧೌ ಚ ಬ್ರಹ್ಮೋಪಾಸೇಽಹಮದ್ವಯಮ್ ।।

ಭಾನುಮಣ್ಡಲತೋ ಯಸ್ಮಾದ್ದ್ವಿಗುಣ ಚನ್ದ್ರಮಣ್ಡಲಮ್ ।।

ಬೃಹನ್ನಿತಿ ತತಶ್ಚನ್ದ್ರಃ ಪ್ರಮಾಣೇನಾಭಿಧೀಯತೇ ।। ೫೪ ।।

ಅಮ್ಭೋಽತಿಪಾಣ್ಡರಂ ವಾಸೋ ಯಸ್ಮಾಚ್ಚನ್ದ್ರಾಭಿಮಾನಿನಃ।।।।

ತಸ್ಮಾತ್ಪಾಣ್ಡರವಾಸಾಃ ಸ್ಯಾತ್ಸೋಮಃ ಸೌಮ್ಯತ್ವಕಾರಣಾತ್ ।। ೫೫ ।।

ಜ್ಯೋತ್ಸ್ನಯಾ ರಾಜತೇಽತ್ಯರ್ಥಂ ಸೋಮೋ ಬ್ರಾಹ್ಮಣರಾಜತಃ ।।

ಸೋಮೋ ರಾಜೇತ್ಯೇತೋ ವಕ್ತಿ ತದುಪಾಸವಿಧಿತ್ಸಯಾ ।। ೫೬ ।।

ತುಲ್ಯಾಭಿಧಾನಧರ್ಮತ್ವಾಲ್ಲತಾ ಸೋಮೋಽಪಿ ಗೃಹ್ಯತೇ ।।

ಉಭಯೋರ್ದೇವತೈಕತ್ವಾದುಪಾಸ್ಯಂ ತೇನ ತದ್ದ್ವಯಮ್ ।। ೫೭ ।।

ಏಷೈಕಾ ದೇವತಾ ವಿಭ್ವೀ ಪ್ರತ್ಯೇಕಾರ್ಥಾವಸಾಯಿನೀ ।।

ಭೋಕ್ತ್ರೀ ಕರ್ತ್ರೀ ಚ ಸರ್ವತ್ರ ತಸ್ಯಾ ಭೋಜ್ಯಮತೋಽಪರಮ್ ।। ೫೮ ।।

ಬ್ರಹ್ಮೈಷಾ ಸರ್ವಸಂವ್ಯಾಪ್ತೇರಾತ್ಮೇತ್ಯೇತಾಮುಪಾಸ್ಮಹೇ ।।

ವ್ಯಾಖ್ಯಾ ತುಲ್ಯೈವ ವಿಜ್ಞೇಯಾ ಸರ್ವವಾಕ್ಯೇಷು ಪೂರ್ವವತ್ ।। ೫೯ ।।

ಗುಣೋ ಯತ್ರ ಹಿ ಯಃ ಪುಂಸೋ ನಾಮ್ನಾ ಸಂಭಾವ್ಯತೇಽತ್ರ ತು ।।

ಫಲಂ ತದೇವ ತಸ್ಯ ಸ್ಯಾತ್ಸರ್ವವಾಕ್ಯೇಷು ನಿರ್ಣಯಃ ।। ೬೦ ।।

ಭಾನುಚನ್ದ್ರಮಸೋಸ್ತೇಜೋ ಜಲದೈರಭಿಭೂಯತೇ ।।

ವಿದ್ಯುತ್ತತ್ರಾಪ್ಯತಿತರಾಂ ತೇಜಸ್ವೀ ತೇನ ವಿದ್ಯುತಿ ।। ೬೧ ।।

ಖಣ್ಡಶೋ ನ ಯಥಾ ಮೂರ್ತಂ ಖಂ ಪೂರ್ಣಂ ಚಾಪ್ರವರ್ತನಾತ್ ।।

ಅಪ್ರವರ್ತ್ಯಕ್ರಿಯಾವತ್ಸ್ಯುರ್ವ್ಯೋಮ್ನಿ ಸರ್ವಾಃ ಪ್ರವೃತ್ತಯಃ ।। ೬೨ ।।

ಜಿಷ್ಣುಃ ಸ್ಯಾಜ್ಜಯಶೀಲತ್ವಾಜ್ಜೀಯತೇ ನ ಪರೈರ್ಯತಃ ।।

ಅಪರಾಜಿಷ್ಣುರಿತ್ಯೇವಂ ತಸ್ಮಾದೇವಾಭಿಧೀಯತೇ ।। ೬೩ ।।

ಅನ್ಯತೋ ಮಾತೃತೋ ಜಾತಾ ಅನ್ಯತಸ್ತ್ಯಾ ಉದಾಹೃತಾಃ ।।

ಅಪ್ಯನ್ಯತಸ್ತ್ಯಜಾಯೀ ಸ್ಯಾತ್ಸಾಪತ್ನಭ್ರಾತೃಮರ್ದನಃ ।। ೬೪ ।।

ಜಿಷ್ಣುರಿನ್ದ್ರಗುಣೋಪಾಸ್ತೇರ್ವೈಕುಣ್ಠಗುಣತಃ ಪರಃ।।।।

ಸೇನಾಽಪರಾಜಿತೇತ್ಯಸ್ಮಾತ್ಸಪತ್ನಾನಾಂ ಪರಾಜಯಃ ।। ೬೫ ।।

ಅಭ್ಯಾಹಿತಮಪಿ ಜಗತ್ಸಹತೇಽಗ್ನಿರ್ಯತಸ್ತತಃ ।।

ಭಸ್ಮಸಾತ್ಕರಣಾದುಕ್ತೋ ವಿಷಾಸಹಿರಿತೀಶ್ವರೈಃ ।। ೬೬ ।।

ಅಪ್ಸು ರೇತಸಿ ಬುದ್ಧೌ ಚ ಪುರುಷಂ ಬ್ರಹ್ಮ ಚೇತನಮ್ ।।

ಉಪಾಸ ಏತಮಿತ್ಯುಕ್ತಃ ಕಾಶ್ಯಃ ಪ್ರತ್ಯಾಹ ಪೂರ್ವವತ್ ।। ೬೭ ।।

ಪ್ರತಿಬಿಮ್ಬೋದಯಃ ಕಾರ್ಯಂ ಪ್ರತಿರೂಪಂ ಯತಸ್ತತಃ ।।

ಪ್ರತಿರೂಪ ಉಪಾಸ್ಯೋಽಪ್ಸು ಫಲಮಪ್ಯಸ್ಯ ತಾದೃಶಮ್ ।। ೬೮ ।।

ಅನ್ವರ್ಥೇ ಪ್ರತಿಶಬ್ದೋಽಯಂ ಫಲಸ್ಯ ಪುರುಷಾರ್ಥತಃ ।।

ಪ್ರಾತಿಲೋಮ್ಯೇನ ತು ಜ್ಞೇಯೋ ಹ್ಯನರ್ಥಃ ಸ್ಯಾತ್ತಥಾ ಸತಿ ।। ೬೯ ।।

ಶ್ರುತಿಸ್ಮೃತಿಸದಾಚಾರಾನ್ಪ್ರತಿ ಯಃ ಸತತೋದ್ಯತಃ ।।

ಪ್ರತಿಶ್ರುತ್ಯಾದಿರೂಪತ್ವಾತ್ಪ್ರತಿರೂಪಸ್ತತೋಽಸ್ತು ಸಃ ।। ೭೦ ।।

ರೋಚಿಪ್ಣೂಪನಿಪತ್ಕಾನ್ತಮಾದರ್ಶಾಕ್ಷಾದಿಬುದ್ಧಿಷು ।।

ಉಪಾಸ ಇತ್ಯಭಿಹಿತೇ ಕಾಶ್ಯಃ ಪ್ರತ್ಯಾಹ ಪೂರ್ವವತ್ ।। ೭೧ ।।

ಯತ್ರೋಪಾಸ್ಯಬಹುತ್ವಂ ಸ್ಯಾತ್ಫಲಂ ತತ್ರ ಪ್ರಜಾಸ್ವಪಿ ।।

ಶತಹ್ರದಾದರ್ಶಾದ್ಯರ್ಥಾ ಬಹವಸ್ತೇ ಪ್ರಸಿದ್ಧಿತಃ ।। ೭೨ ।।

ಫಲಂ ಯದ್ಗುಣಕಂ ಯತ್ರ ತದ್ಗುಣಂ ಸ್ಯಾದುಪಾಸನಮ್ ।।

ಫಲಾನುಮಾನತಸ್ತತ್ರ ನ ಫಲಂ ಹ್ಯನುಪಾಸಿತಮ್ ।। ೭೩ ।।

ಗಚ್ಛನ್ತಮನು ಯಃ ಶಬ್ದೋ ಬಹಿರ್ವಚ್ಛೂಯತೇಽಧ್ವನಿ ।।

ಅಧ್ಯಾತ್ಮಂ ದೈಹಿಕೇ ಶಬ್ದೇ ಬುದ್ಧೌ ಚೇತಿ ವಿನಿರ್ದಿಶೇತ್ ।। ೭೪ ।।

ಪುಂಸೋಽಭಿಧಾವತಸ್ತೂರ್ಣಂ ದೇಹದೇಶೈಃ ಸಮಾಹತಃ ।।

ಪ್ರಾಣೋ ವೃತ್ತಿವಿಶೇಷೇಣ ಬಹಿರ್ವತ್ಕುರುತೇ ಧ್ವನಿಮ್ ।। ೭೫ ।।

ವೃತ್ತಿಕ್ಷೇಪಾದಸುರಯಮಾಯುಷಶ್ಚ ತದಾಶ್ರಿತೇಃ ।।

ಶತಾಯುರೇವ ಭವತಿ ಮ್ರಿಯತೇ ನಾಪಮೃತ್ಯುನಾ ।। ೭೬ ।।

ದಿಕ್ಷು ದ್ವಿತೀಯೋಽನಪಗಃ ಸದ್ವಿತೀಯಃ ಸದೈವ ಸಃ ।।

ದುಃಸಂಭಾವ್ಯಾ ಹಿ ಪೂರ್ವಾ ದಿಙ್ಭುಕ್ತ್ವಾಽಽಶಾಂ ಪಶ್ಚಿಮಾಂ ಜನೈಃ ।। ೭೭ ।।

ಸಾಧುಭೃತ್ಯಪರೀವಾರಃ ಸರ್ವದೋಪಾಸಕೋ ಭವೇತ್ ।।

ಪುತ್ರಾದಿಗಣಸಂತಾನಸ್ಥೈರ್ಯಮೇವ ಸದಾ ಭವೇತ್ ।। ೭೮ ।।

ಛಾಯಾಮಯೇ ತಥಾಽಜ್ಞಾನೇ ಬುದ್ಧೌ ಚೈಕೈವ ದೇವತಾ ।।

ಮೃತ್ಯುಕಾಲಾತ್ಪುರಾ ನಾಸ್ಯ ವ್ಯಾಧಿರಪ್ಯುಪಸರ್ಪತಿ ।। ೭೯ ।।

ವಿರಾಡಾತ್ಮನಿ ದೇಹೇ ಚ ಬುದ್ಧಾವಿತ್ಯಾದಿ ಪೂರ್ವವತ್ ।।

ಆತ್ಮನ್ವೀತಿ ಚ ವಶ್ಯಾತ್ಮಾ ಪ್ರಜಾ ಚಾಪಿ ಶಮಾನ್ವಿತಾ ।। ೮೦ ।।

ವ್ಯಸ್ತಾನಾಂ ಪೂರ್ವಮುದ್ದೇಶಃ ಸಮಸ್ತಾನಾಂ ತ್ವಿಹೋದಿತಃ ।।

ವಿವಕ್ಷಾವಸಿತಿರ್ಗಾರ್ಗೀ ತಥಾ ಸತ್ಯುಪಪದ್ಯತೇ ।। ೮೧ ।।

ಪ್ರತ್ಯಾಖ್ಯಾತೋಪದೇಶಃ ಸನ್ಸಂವಾದೇನ ಪುನಃ ಪುನಃ ।।

ಬ್ರಹ್ಮಾನ್ಯದನ್ಯದವದದಾತ್ಮನ್ವೀತ್ಯನ್ತಮಾದರಾತ್ ।। ೮೨ ।।

ವಿಶೇಷಾಣಾಮನನ್ತತ್ವಾತ್ಸಮಸ್ತಂ ಬ್ರಹ್ಮ ಸೋಽವದತ್ ।।

ತಸ್ಮಿನ್ನಪಿ ನಿಷಿದ್ಧೇಽಥ ತೂಷ್ಣೀಂ ಗಾರ್ಗ್ಯೋ ಬಭೂವ ಹ ।। ೮೩ ।।

ಯತ್ಕೃತ್ಸ್ನಂ ಬ್ರಹ್ಮ ಪೂರ್ವೋಕ್ತಂ ತದೇವೇದಮವಿದ್ಯಯಾ ।।

ಏಕಧಾಽನೇಕಧಾ ಮೂಢೈಃ ಕಲ್ಪ್ಯತೇ ರಜ್ಜುಸರ್ಪವತ್ ।। ೮೪ ।।

ಅವಾಕ್ಶಿರಸ್ಕಮಾಲೋಕ್ಯ ನೃಪೋ ಗಾರ್ಗ್ಯಮನುತ್ತರಮ್ ।।

ಏತಾವದಿತಿ ತಂ ಪ್ರಾಹ ಶೇಪಾಶಙ್ಕಾನಿವೃತ್ತಯೇ ।। ೮೫ ।।

ನಿಗೃಹ್ಯಮಾಣಯೋಗೇ ಚ ಪ್ಲುತಿಮತ್ರ ವಿನಿರ್ದಿಶೇತ್ ।।

ಬ್ರಹ್ಮ ಬ್ರವಾಣೀತ್ಯಾತ್ಥ ತ್ವಮೇತಾವದ್ಬ್ರಹ್ಮ ತಚ್ಚ ತೇ ।। ೮೬ ।।

ಅಜ್ಞಾತೇ ಜಗದಜ್ಞಾತಂ ಜ್ಞಾತೇ ಜ್ಞಾತಂ ಚ ಯತ್ರ ತತ್ ।।

ತದೇವ ಬ್ರಹ್ಮ ಪೂರ್ಣತ್ವಾನ್ನ ತ್ವದುಕ್ತಮಕೃತ್ಸ್ನತಃ ।। ೮೭ ।।

ಅವ್ಯಾವೃ್ತ್ತಾನನುಗತಸ್ವತಃ ಸಿದ್ಧಾತ್ಮವಸ್ತುನಿ ।।

ಮುಖ್ಯಾರ್ಥೋ ಬ್ರಹ್ಮಶಬ್ದಃ ಸ್ಯಾನ್ನ ತ್ವದುಕ್ತೇಽತಥಾತ್ವತಃ ।। ೮೮ ।।

ಯಸ್ಮಾದೇವಮತೋ ಗಾರ್ಗ್ಯಮೇತಾವದ್ಧೀತಿವಾದಿನಮ್ ।।

ನೃಪೋ ನೈತಾವತೇತ್ಯಾಹ ಬ್ರಹ್ಮತ್ವಾಸಂಭವಂ ಸ್ಫುಟಮ್ ।। ೮೯ ।।

ಅಜ್ಞಾತಬ್ರಹ್ಮತತ್ತ್ವಸ್ಯ ದುಃಸಂಭಾವ್ಯಮಿದಂ ವಚಃ ।।

ನೈತಾವತೇತಿ ಬ್ರಹ್ಮಾತಃ ಕಾಶ್ಯೋ ವೇತ್ತೀತಿ ಲಿಙ್ಗ್ಯತೇ ।। ೯೦ ।।

ಗಾರ್ಗ್ಯೋಽನುಮಾಯ ರಾಜ್ಞೋಽಥ ಪ್ರಾವೀಣ್ಯಂ ಬ್ರಹ್ಮವೇದನೇ ।।

ಉಪಾಯಾನೀತ್ಯುವಾಚೇಮಂ ಪರಬ್ರಹ್ಮಾವಬುದ್ಧಯೇ ।। ೯೧ ।।

ಪರಂ ಬ್ರಹ್ಮ ವಿಜಿಜ್ಞಾಸುರುಪೇತೋಽಸ್ಮ್ಯಹಮಾದರಾತ್ ।।

ಅನುಶಾಧಿ ಯಥಾತತ್ತ್ವಮಿತ್ಯೇವಂವಾದಿನಂ ನೃಪಃ ।। ೯೨ ।।

ಕ್ಷತ್ರ್ರಿಯಂ ಬ್ರಾಹ್ಮಣೋ ಜಾತ್ಯಾ ಯದುಪೇಯಾದನಾಪದಿ ।।

ಪ್ರತಿಲೋಮಮಿದಂ ವೃತ್ತಂ ಧರ್ಮಶಾಸ್ರೈರ್ನಿಷಿದ್ಧತಃ ।। ೯೩ ।।

ಯೋಗಕ್ಷೇಮಫಲಾರ್ಥಾಯ ಗಮನಂ ನ ನಿಪಿಧ್ಯತೇ ।।

ಬ್ರಹ್ಮ ಮೇ ವಕ್ಷ್ಯತೀತ್ಯರ್ಥಂ ನಿಷಿದ್ಧಂ ನೃಪಸರ್ಪಣಮ್ ।। ೯೪ ।।

ಅತೋಽನುಪೇತಮೇವ ತ್ವಾಂ ಕರವಿನ್ಯಸ್ತಬಿಲ್ವವತ್ ।।

ಬ್ರಹ್ಮ ವಿಜ್ಞಾಪಯಿಷ್ಯಾಮಿ ಯಜ್ಜ್ಞಾನೇ ಸರ್ವವಿದ್ಭವೇತ್ ।। ೯೫ ।।

ಇತ್ಯುಕ್ತ್ವಾ ತಮಥೋ ಪಾಣೌ ಗೃಹೀತ್ವೋತ್ಥಿತವಾನ್ನೃಪಃ ।।

ಆಜಗ್ಮತುಶ್ಚ ತೌ ಸುಪ್ತಂ ನರಂ ಕಾರ್ಯವಿವಕ್ಷಯಾ ।। ೯೬ ।।

ಗಾರ್ಗ್ಯೋಕ್ತಬ್ರಹ್ಮಾಭೋಕ್ತೃತ್ವಂ ತಥಾಽಮೀಫಾಮನಾತ್ಮತಾಮ್ ।।

ಬಾಲಾಕೇರ್ಬೋಧಯಿಷ್ಯಾಮೀತ್ಯತಃ ಸುಪ್ತಮಗಾನ್ನೃಪಃ ।। ೯೭ ।।

ದೇವತಾನಾಮಭಿಃ ಕಾಶ್ಯೋ ಗತ್ವಾ ಸುಪ್ತಂ ಯಥೋದಿತೈಃ ।।

ಆಮನ್ತ್ರಯಾಂ ತದಾ ಚಕ್ರೇ ಬೃಹನ್ನಿತ್ಯೇವಮಾದಿಭಿಃ ।। ೯೮ ।।

ಸಂಬೋಧ್ಯಮಾನೋಽಪಿ ತಥಾ ಸುಪ್ತೋ ನೈವೋದಬುಧ್ಯತ ।।

ಯತೋಽತೋ ಗಾರ್ಗ್ಯಾಭಿಮತೋ ನ ಭೋಕ್ತೋತ್ಯವಗಮ್ಯತೇ ।। ೯೯ ।।

ಜಾಗ್ರತ್ಕಾಲಂ ಪರಿತ್ಯಜ್ಯ ಸುಪ್ತಂ ಕಿಮಿತಿ ಜಗ್ಮತುಃ ।।

ಸ್ಪಷ್ಟತಾ ಸರ್ವಭಾವಾನಾಂ ಜಾಗ್ರತ್ಕಾಲೇ ಹಿ ಲಕ್ಷ್ಯತೇ ।। ೧೦೦ ।।

ಪ್ರಾಣಾನಾಂ ದೇವತಾನಾಂ ಚ ಪುರುಷಸ್ಯ ಚ ಸಂಕರಾತ್ ।।

ಬೋಧೇ ನ ಶಕ್ಯತೇ ಕರ್ತುಂ ವಿವೇಕೋ ಭೋಕ್ತೃಭೋಜ್ಯಯೋಃ ।। ೧೦೧ ।।

ಭೋಕ್ತೃತ್ವಮೇವ ಪುಂಸೋಽಸ್ತಿ ಭೋಜ್ಯತ್ವಂ ನ ಮನಾಗಪಿ ।।

ಕಾಶ್ಯಾಭಿಪ್ರಾಯತೋಽನಸ್ಯ ಭೋಜ್ಯತೈವ ನ ಭೋಕ್ತೃತಾ ।। ೧೦೨ ।।

ಸಂಕೀರ್ಣತ್ವಾದಶಕ್ಯಃ ಸ್ಯಾತ್ಪ್ರಬೋಧೇ ಭೋಕ್ತೃಭೋಜ್ಯಯೋಃ ।।

ಕರ್ತುಂ ವಿವೇಕೋಽತೋ ಯಾತಃ ಸುಪ್ತಂ ಪುರುಷಮಾದರಾತ್ ।। ೧೦೩ ।।

ತಸ್ಮಾದ್ಯದ್ಯಪಿ ಸಾಂನಿಧ್ಯಂ ಪ್ರಾಣಾದೀನಾಂ ಪ್ರಜಾಗರೇ ।।

ಸಂಕೀರ್ಣತ್ವಾನ್ಮಿಥಸ್ತೇಷಾಂ ದುಃಶಕಂ ತದ್ವಿವೇಚನಮ್ ।। ೧೦೪ ।।

ಆತ್ಮನಃ ಪ್ರೋಷಿತತ್ವಾತ್ತು ಭೋಗೋಽಸ್ಮೈ ನ ಪ್ರಯುಜ್ಯತೇ ।।

ಉದಾಸತೇಽಖಿಲಾಃ ಸುಪ್ತೇ ದೇವತಾಃ ಕರಣೈಃ ಸಹ ।। ೧೦೫ ।।

ಜಾಗ್ರದ್ಭೋಗಪ್ರಯುಕ್ತಸ್ಯ ಕರ್ಮಣಃ ಪ್ರಕ್ಷಯಾತ್ತದಾ ।।

ಶೇರತೇ ಕರಣಾನ್ಯಸ್ಯ ಸಹ ಭೋಕ್ತ್ರಾಽಽತ್ಮನಾ ಽಽತ್ಮನಿ ।। ೧೦೬ ।।

ಪ್ರಾಣ ಏಕಸ್ತು ಜಾಗರ್ತಿ ಭೋಕ್ತಾ ಯೋ ಗಾರ್ಗ್ಯಸಂಮತಃ ।।

ಪ್ರಾಣೇನ ರಕ್ಷನ್ನಿತಿ ಚ ತಥೋದರ್ಕೇ ಪ್ರವಕ್ಷ್ಯತೇ ।। ೧೦೭ ।।

ಪ್ರಾಣಾಗ್ನಯ ಇತಿ ಸ್ಪಷ್ಟಂ ತಥಾಽನಸ್ತಮಿತಶ್ರುತೇಃ ।।

ಅಶ್ರಾನ್ತಃ ಪ್ರಾಣ ಏವಾತೋ ಜಾಗರ್ತ್ಯತ್ರ ದಿವಾನಿಶಮ್ ।। ೧೦೮ ।।

ಯಥಾ ಜಾಗ್ರದವಸ್ಥಾಯಾಂ ಭೋಕ್ತಾ ಪ್ರಾಣಃ ಪುರಾಽಭವತ್ ।।

ಸ್ವಪ್ನೇಽಪ್ಯೇಷ ತಥೈವಾಽಽಸ್ತೇ ಬೋದ್ಧಾ ಚೇದ್ಬುಧ್ಯತಾಮಯಮ್ ।। ೧೦೯ ।।

ಪ್ರಣಸ್ಯೇನ್ದೋಸ್ತಥಾ ಚಾಪಾಂ ತ್ರ್ಯನ್ನಾತ್ಮಾವಿಷ್ಕೃತೌ ಯತಃ ।।

ಐಕ್ಯಮುಕ್ತಮತಃ ಪ್ರಾಣೋ ಬೋಧ್ಯತೇ ಚನ್ದ್ರನಾಮಭಿಃ ।। ೧೧೦ ।।

ಬೃಹನ್ನಿತ್ಯೇವಮಾದೀನಿ ಸನ್ತು ಚೇಹೋಪಲಕ್ಷಣಮ್ ।।

ಅನುಕ್ತದೇವತಾನಾಮ್ನಾಂ ಸಾಮರ್ಥ್ಯಾತ್ತದ್ಗ್ರಹೋಽಥವಾ ।। ೧೧೧ ।।

ಯದಿ ಭೋಕ್ತಾ ಭವೇತ್ಪ್ರಾಣೋ ಜಾಗ್ರದ್ವಚ್ಛಬ್ದಮಾಗತಮ್ ।।

ಅಶ್ರೋಷ್ಯತ್ಸ ನ ಚೇದ್ಭೋಕ್ತಾ ನಾಶ್ರೋಷ್ಯದುಪಲಾದಿವತ್ ।। ೧೧೨ ।।

ನನು ಸುಪ್ತೇಽಪಿ ಪುಂಸ್ಯಸ್ಮಿನ್ಬೋಧಿತಃ ಸನ್ಸ್ವನಾಮಭಿಃ ।।

ಭೋಕ್ತೈವ ಭೋತ್ಸ್ಯತೇ ಶಬ್ದಂ ನ ತ್ವಭೋಕ್ತಾ ಪರೋ ಜಡಃ ।। ೧೧೩ ।।

ನೈವಾತೋಽಪಿ ವಿವೇಕಃ ಸ್ಯಾದುತ್ಥಿತಃ ಕೋಽನಯೋರ್ದ್ವಯೋಃ ।। ೧೧೪ ।।

ನೈವಂ ಗಾರ್ಗೀಯಪಕ್ಷಸ್ಯ ವಿಶೇಷಾವಧೃತೇಃ ಸದಾ ।।

ಅಜಾತಶತ್ರ್ವಭಿಪ್ರೇತಬ್ರಹ್ಮಣಃ ಪ್ರಾಕ್ಪ್ರಮಾಣತಃ ।। ೧೧೫ ।।

ಯೋಽನಸ್ತಮಿತ ಏಕೋಽತ್ರ ವಾಗಾದ್ಯಸ್ತಮಯೇಽಮೃತಃ ।।

ಇನ್ದ್ರೋಽಸಪತ್ನೋಽಬ್ದೇಹಶ್ಚ ನಾಮರೂಪಸಮಾವೃತಃ ।। ೧೧೬ ।।

ಅಧ್ಯಾತ್ಮಾದ್ಯಖಿಲಂ ವಿಶ್ವಂ ಸಂವ್ಯಾಪ್ಯ ಸಮವಸ್ಥಿತಃ ।।

ಓತಂ ಪ್ರೋತಂ ಜಗದ್ಯಸ್ಮಿನ್ನರನಾಭಿನಿದರ್ಶನಾತ್ ।। ೧೧೭ ।।

ಕುರ್ವಾಣಸ್ತುಮುಲಂ ಶಬ್ದಂ ಸ್ವವ್ಯಾಪಾರಮಶೇಷತಃ ।।

ಕುರ್ವಾಣ ಏವ ಸ್ವಪ್ನೇಽಪಿ ಪ್ರಾಣ ಆಸ್ತೇ ಪ್ರಬೋಧವತ್ ।। ೧೧೮ ।।

ನ ಚ ಭೋಕ್ತ್ರನ್ತರಂ ಪ್ರಾಣಾದ್ಗಾಗೆರ್ಯೇಣೇಹಾಭ್ಯುಪೇಯತೇ ।।

ತತ್ಕಾಲೇ ಭಿನ್ನಕಾಲೇ ವಾ ಪ್ರಾಣಾದನ್ಯಸ್ಯ ಭೋಜ್ಯತಃ ।। ೧೧೯ ।।

ತಸ್ಮಾದವಶ್ಯಂ ಬೋದ್ಧವ್ಯಂ ಬೋಧ್ಯಂ ಸಾಕ್ಷಾದುಪಸ್ಥಿತಮ್ ।।

ಪ್ರಾಣೇನ ಬೋದ್ಧೃರೂಪತ್ವಾದ್ದಾಹ್ಯಂ ದಗ್ಧಾ ಯಥಾ ದಹೇತ್ ।। ೧೨೦ ।।

ನ ಚಾಸೌ ಬೋಧ್ಯಮಾನೋಽಪಿ ಪ್ರತ್ಯಬುಧ್ಯತ ನಾಮ ತತ್ ।।

ಪ್ರಾಣೋಽಭೋಕ್ತಾ ತತಃ ಸಿದ್ಧಃ ಸ್ವನಾಮಾಪ್ರತಿಬೋಧನಾತ್ ।। ೧೨೧ ।।

ಸ್ವಾಖ್ಯಾವಿಶೇಪಸಂಬನ್ಧಾಗ್ರಹಣಾಚ್ಚೇನ್ನ ಬುದ್ಧವಾನ್ ।।

ಅಗ್ರಹಾಸಂಭವಾನ್ನೈವಂ ಸರ್ವಜ್ಞಾ ದೇವತಾ ಯತಃ ।। ೧೨೨ ।।

ತ್ವತ್ಪಕ್ಷೇಽಪ್ಯಗ್ರಹೋ ದೋಷಸ್ತುಲ್ಯಶ್ಚೇದಿತಿ ಚೋದ್ಯತೇ ।।

ನೈವಂ ಕೃತ್ಸ್ನಾಭಿಮಾನಿತ್ವಾದೇಕದೇಶಾನಹಂಕೃತೇಃ ।। ೧೨೩ ।।

ಅಙ್ಗುಲ್ಯಾದ್ಯಭಿಧಾನೋಕ್ತೌ ನ ಹಿ ತದ್ವಾನ್ಪ್ರಬುಧ್ಯತೇ ।।

ಕೃತ್ಸ್ನದೇಹಾಭಿಮಾನ್ಯೇವಂ ನೈಕದೇಹಾಭಿಮಾನಭುಕ್ ।। ೧೨೪ ।।

ಪ್ರಾಣಸ್ಯ ತು ಸಮಾಪ್ತತ್ವಾತ್ಸಮಸ್ತವ್ಯಸ್ತವಸ್ತುಷು ।।

ನಾಽಽತ್ಮವತ್ಸ್ಯಾದಸಂಬೋಧಸ್ತಸ್ಯ ಸರ್ವಾಭಿಮಾನತಃ ।। ೧೨೫ ।।

ಬೋಧಾಬೋಧೌ ಚಿತೇರ್ನ ಸ್ತಃ ಕೂಟಸ್ಥಜ್ಞಪ್ತಿಮಾತ್ರತಃ ।।

ಪರಾಯತ್ತಪ್ರಬೋಧೋ ನಾ ಹ್ಯಪ್ಪಾತ್ರೋತ್ಥಾದ್ರವೇರಿವ ।। ೧೨೬ ।।

ಸ್ವಸಂಜ್ಞಯಾಽಪ್ಯಸಂಬೋಧೋ ಯಥಾ ದೃಷ್ಟಸ್ತದಾತ್ಮನಃ ।।

ಭೋಕ್ತೃತ್ವೇ ಸತ್ಯಪಿ ತಥಾ ಪ್ರಾಣೇಽಪ್ಯಪ್ರತಿಬೋಧನಮ್ ।। ೧೨೭ ।।

ಸುಪ್ತಾಸುಪ್ತತ್ವಸಂಭೇದವಿಶೇಷನ್ಯಾಯಸಂಭವಾತ್ ।।

ನೈವ ಸುಪ್ತಗ್ರಹೋ ಯುಕ್ತೋ ನ ತ್ವಸುಪ್ತಸ್ಯ ಯುಜ್ಯತೇ ।। ೧೨೮ ।।

ಶ್ರೋತ್ರಾದೇರ್ಗುಣಭೂತತ್ವಾತ್ಪ್ರಧಾನಂ ಪ್ರತಿ ಸರ್ವದಾ ।।

ತಸ್ಮಿಞ್ಜಾಗ್ರತಿ ಜಾಗರ್ತಿ ಸುಪ್ತೇ ಸ್ವಪಿತಿ ತದ್ವಶಾತ್ ।। ೧೨೯ ।।

ನೇನ್ದ್ರಿಯಾಣಾಂ ಭವೇತ್ಸ್ವಾಪೋ ಯದಿ ಪ್ರಾಣಪ್ರಧಾನತಾ ।।

ನಾಮಾತ್ಯಾಃ ಶೇರತೇ ಯಸ್ಮಾದ್ರಾಜ್ಞಿ ಸ್ವಾಮಿನಿ ಜಾಗ್ರತಿ ।। ೧೩೦ ।।

ಅಪ್ರಸಿದ್ಧಾರ್ಥಸಂಜ್ಞಾಭಿರುಕ್ತೇಶ್ಚೆದಪ್ರಬೋಧನಮ್ ।।

ದೇವತಾತ್ಮನಿಷೇಧಾರ್ಥಪರತ್ವಾತ್ತದ್ಗ್ರಹೋಽರ್ಥವಾನ್ ।। ೧೩೧ ।।

ಪ್ರಾಣಸ್ಯಾಭೋಕ್ತೃತಾಸಿದ್ಧಿಃ ಸ್ವನಾಮಾಗ್ರಹಣಾದಪಿ ।।

ದೇವತಾಪ್ರತಿಷೇಧಾರ್ಥಂ ಬೋಧ್ಯತೇ ಚನ್ದ್ರನಾಮಭಿಃ ।। ೧೩೨ ।।

ಸ್ಮೃತಿಜ್ಞಾನೇಷಣಾದೀನಾಂ ಸಂಧಾನಾನುಪಪತ್ತಿತಃ ।।

ಕರಣಾನಾಮಭೋಕ್ತೃತ್ವಂ ದೇಹಾಶಾನಾಮಿವೇಷ್ಯತೇ ।। ೧೩೩ ।।

ಅಚೈತನ್ಯಾತ್ತಥೋಕ್ತಸ್ಯ ಕುತೋ ಭೋಕ್ತೃತ್ವಸಂಭವಃ ।।

ಚಿದನ್ಯಸ್ಯ ಚ ಭೋಜ್ಯತ್ವಾನ್ನಾನ್ಯಸ್ಯಾತೋಽಸ್ತಿ ಭೋಕ್ತೃತಾ ।। ೧೩೪ ।।

ದಣ್ಡಾಪೂಪಿಕನೀತ್ಯೈವ ಕರಣಾನಾಮಭೋಕ್ತೃತಾ ।।

ನ ಚ ಪ್ರಾಣಾತಿರೇಕೇಣ ದೇವತಾಽನ್ಯೋಪಪದ್ಯತೇ ।। ೧೩೫ ।।

ನನು ತದ್ವ್ಯತಿರೇಕೇಣ ಪ್ರಾಗಾದಿತ್ಯಾದಿರೀರಿತಃ ।।

ದೇವತಾವಿಷಯೋ ಭೇದಃ ಸ ಕಥಂ ವಿನಿವಾರ್ಯತೇ ।। ೧೩೬ ।।

ನೈವಂ ತಸ್ಯ ಸಮಸ್ತಸ್ಯ ಪ್ರಾಣ ಏಕತ್ವಹೇತುತಃ ।।

ಅರನಾಭ್ಯಾದಿದೃಷ್ಟಾನ್ತಾದ್ವಾಯುಪ್ರಾಧಾನ್ಯತಸ್ತಥಾ ।। ೧೩೭ ।।

ಸಂಘಾತ ಏವ ಭೋಕ್ತಾಽಸ್ತು ತಸ್ಯ ಪ್ರತ್ಯಕ್ಷಸಂಗತೇಃ ।।

ನ ತು ತದ್ವ್ಯತಿರಿಕ್ತಸ್ಯ ಭೋಕ್ತೃತಾ ಮಿತ್ಯಸಂಭವಾತ್ ।। ೧೩೮ ।।

ನಾಚೇತನಸ್ಯ ಭೋಕ್ತೃತ್ವಂ ಕಥಂಚಿದವಕಲ್ಪತೇ ।।

ಚಿದನ್ಯಸ್ಯ ಚ ಭೋಗ್ಯತ್ವಾತ್ಕಮ್ಬಲೌದನತೋಯವತ್ ।। ೧೩೯ ।।

ನ ಚಾಪಿ ಚಿದ್ವಿಶಿಷ್ಟತ್ವಂ ಪ್ರತ್ಯಕ್ಷೇಣೋಪಲಭ್ಯತೇ ।।

ಚಿತ್ಸಂಬನ್ಧೋಪಲಬ್ಧ್ಯರ್ಥಂ ತಜ್ಜ್ಞಾತಾ ಕಃ ಪ್ರಕಲ್ಪ್ಯತೇ ।। ೧೪೦ ।।

ನೇಹ ಚಿದ್ವ್ಯತಿರೇಕೇಣ ಸ್ವಾರ್ಥಂ ಕಿಂಚಿದಪೀಷ್ಯತೇ ।।

ನಾಪಿ ಸ್ವಾರ್ಥಾತಿರೇಕೇಣ ಪ್ರಮಾಣಫಲಭಾಗ್ಭವೇತ್ ।। ೧೪೧ ।।

ನ ಹ್ಯಚಿತ್ಕಂ ಪ್ರಮೇಯಂ ಸಚ್ಚಿನ್ಮಿತ್ಕಿಂಚಿದಪೀಕ್ಷ್ಯತೇ ।।

ನ ಚಾನುಭೂತಿಃ ಪ್ರಾತ್ಯಕ್ಷ್ಯಮನ್ಯತೋಽಪೇಕ್ಷತೇ ಜಡಾತ್ ।। ೧೪೨ ।।

ದೇಹಾತ್ಪ್ರತ್ಯಕ್ಷನಿಪ್ಪತ್ತೌ ನ ಚ ಪ್ರತ್ಯಕ್ಷಮಿಷ್ಯತೇ ।।

ಲಿಙ್ಗಸ್ಯ ಚಾಪ್ರಮಾಣತ್ವಾತ್ಕುತಃ ಪ್ರತ್ಯಕ್ಷಮಾನಿತಾ ।। ೧೪೩ ।।

ತಥಾಽರ್ಥಾನ್ತರಸಂಬನ್ಧೇ ಪ್ರತ್ಯಕ್ಷೇ ದೇಹನಿಷ್ಠಿತೇ ।।

ಅನುಸಂಧಾನಸಂಸಿದ್ಧೌ ನ ಕಿಂಚಿನ್ಮಾನಮಿಷ್ಯತೇ ।। ೧೪೪ ।।

ವಾಗಭಿವ್ಯಾಹೃತಿಶ್ಚೇಯಂ ಲಿಙ್ಗಾಪ್ರಾಮಾಣ್ಯವಾದಿನಃ ।।

ಆಪ್ರತ್ಯಕ್ಷ್ಯಾತ್ಪರಜ್ಞಪ್ತಿಸಂಗತೇಃ ಸ್ಯಾದನರ್ಥಿಕಾ ।। ೧೪೫ ।।

ಸ್ವಾತ್ಮದೃಷ್ಟ್ಯನುರೋಧೇಽಪಿ ಮೌಢ್ಯಮೇವ ಪ್ರಸಜ್ಯತೇ ।।

ವ್ಯುತ್ಪತ್ತೇಃ ಸಾಧುಲೋಕಸ್ಯ ನ ಕಶ್ಚಿದಪಿ ದಿತ್ಸತಿ ।। ೧೪೬ ।।

ಅಧರ್ಮಾದಿಭಯಾಭಾವಾದ್ಧನ್ಯುರೇನಮಶಙ್ಕಿತಾಃ ।।

ಆದದ್ಯುಶ್ಚ ಬಲಾದ್ವಿತ್ತಮೇತದ್ವ್ಯುತ್ಪತ್ತಿತಃ ಫಲಮ್ ।। ೧೪೭ ।।

ಆಪೇಷಣೇ ವಿಶೇಷಸ್ಯ ದೃಷ್ಟತ್ವಾದ್ದೇಹಸಂಹತಿಃ ।।

ನ ಭೋಕ್ತ್ರೀ ಸುಖದುಃಖಾದಿಫಲಾನಾಂ ಸ್ಯಾತ್ಕದಾಚನ ।। ೧೪೮ ।।

ಯದಿ ಸಂಘಾತಮಾತ್ರಸ್ಯ ಭೋಕ್ತೃತ್ವಮಿಹ ಕಲ್ಪ್ಯತೇ ।।

ಸಂಘಾತಸ್ಯಾವಿಶಿಷ್ಟತ್ವಾನ್ನಾತಿಶೀತಿರ್ಭವೇತ್ಸದಾ ।। ೧೪೯ ।।

ಈಷತ್ಸಂಸ್ಪೃಷ್ಟಮಾತ್ರಸ್ಯ ಬಲಾಚ್ಚಾಽಽಪೇಷಣಾತ್ತಥಾ ।।

ದೇಹಾದಿಭಿನ್ನಜಾತೀಯೋ ಭೋಕ್ತಾ ಯಸ್ಯ ಚ ವಾದಿನಃ ।। ೧೫೦ ।।

ಧರ್ಮಾದಿಹೇತುಸಂಬನ್ಧಬಹುತ್ವತ್ಸ್ಯಾತ್ಸಮಞ್ಜಸಮ್ ।।

ಪೇಷಣಾಪೇಷಣಕೃತವೇದನಾಯಾಂ ಭವೇದ್ಭಿದಾ ।। ೧೫೧ ।।

ಸುಖದುಃಖಾದಿಹೇತೂನಾಮುತ್ತಮಾಧಮಮಧ್ಯತಃ ।।

ತತ್ಪ್ರಬೋಧವಿಶೇಷೋಽಯಂ ಯುಕ್ತ ಏವ ಭವೇತ್ತದಾ ।। ೧೫೨ ।।

ಅಸ್ತಿ ಚಾಯಂ ವಿಶೇಷೋಽತ್ರ ಯತ್ಸಂಸ್ಪರ್ಶನಮಾತ್ರತಃ ।।

ಅಬುಧ್ಯಮಾನಃ ಸಂಸುಪ್ತ ಆಪಿಷ್ಯಾಽಽಪಿಷ್ಯ ಬೋಧಿತಃ ।। ೧೫೩ ।।

ಅತ ಆಪೇಷಣಾದ್ಯೋಽಸಾವುತ್ಥಿತಃ ಕರಣೈಃಸಹ ।।

ರಾಜೇವ ಸಚಿವೈಃ ಸಾರ್ಧಂ ಸ ಭೋಕ್ತೇಹೇತಿ ಗಮ್ಯತಾಮ್ ।। ೧೫೪ ।।

ಮೃತಕಲ್ಪಮಿಮಂ ದೇಹಂ ಸ್ವಚಿತ್ತಾವೇಶಯನ್ನಿವ ।।

ಜ್ವಲನ್ನಿವ ಸಮುತ್ತಸ್ಥೌ ಯಃ ಸ ಭೋಕ್ತೇತಿ ಗಮ್ಯತಾಮ್ ।। ೧೫೫ ।।

ಕ್ರೋಧಹರ್ಷಭಯೋದ್ವೇಗಜ್ಞಾನಧರ್ಮೌರ್ವಿಶೇಷಯನ್ ।।

ಶರೀರಂ ಯಃ ಸಮುತ್ತಸ್ಥೌ ಸ ಭೋಕ್ತೇತ್ಯವಸೀಯತಾಮ್ ।। ೧೫೬ ।।

ಅಪಿ ಪ್ರಾಣಸ್ಯ ಪಾರಾರ್ಥ್ಯಂ ಸಂಹತತ್ವಾದ್ಗೃಹಾದಿವತ್ ।।

ತತಶ್ಚ ಭೋಗ್ಯರೂಪಸ್ಯ ಭೋಕ್ತೃತ್ವಂ ನೋಪಪದ್ಯತೇ ।। ೧೫೭ ।।

ದೇಹಸ್ಯಾನ್ತರ್ಗತಃ ಪ್ರಾಣಃ ಸ್ಥೂಣಾವದ್ದೇಹಭೃತ್ಸದಾ ।।

ಸಂಹನ್ಯತೇ ಶರೀರೇಣ ಯಥಾ ವಾಯುಸ್ತಥೈವ ಸಃ ।। ೧೫೮ ।।

ಯತ ಏವಮತಃ ಪ್ರಾಣೋ ಗೃಹಾದಿವದಿಹೇಷ್ಯತೇ ।।

ದೇಹಾಚ್ಚ ದೇಹಧರ್ಮೇಭ್ಯೋ ವಿಧರ್ಮಾತ್ಮಾಽವಭುಕ್ತತಃ ।। ೧೫೯ ।।

ಸ್ವಾತ್ಮಾಂಶಾಂಶಿಸಜಾತೀಯವಿವಿಕ್ತಿಫಲಸದ್ಮವತ್ ।।

ಸಂಹತತ್ವಾತ್ತಥಾ ಪ್ರಾಣೋಽಸಂಹತಾತ್ಮೋಪಭೋಗಕೃತ್ ।। ೧೬೦ ।।

ಸ್ವಜನ್ಮೋಪಚಯಗ್ಲಾನಿನಾಶಾಖ್ಯಾಕೃತಿಜನ್ಮದಿ -

ಗ್ಧರ್ಮಾನಪೇಕ್ಷಸಂಲಬ್ಧಸತ್ತ್ವಾದಿಸ್ವಾರ್ಥರೂಪಕಃ ।। ೧೬೧ ।।

ತದ್ಗೋಚರೈಕಸಂದ್ರಷ್ಟೃವಿಜ್ಞಾತ್ರರ್ಥಂ ಸಮೀಕ್ಷ್ಯ ಹಿ ।।

ಪ್ರಾಣಸ್ಯ ತದ್ಗುಣಾನಾಂ ಚ ತಥಾರ್ಥತ್ವಂ ಪ್ರತೀಯತಾಮ್ ।। ೧೬೨ ।।

ನನು ವೇದಾನ್ತಸಿದ್ಧಾನ್ತೇ ನ ವಸ್ತ್ವನ್ತರಮಿಷ್ಯತೇ ।।

ಸಾಂಖ್ಯರಾದ್ಧಾನ್ತವತ್ಕಿಂಚಿತ್ಪ್ರತ್ಯಗಾತ್ಮೈಕವಸ್ತುನಃ ।। ೧೬೩ ।।

ಐಕಾತ್ಮ್ಯಾವಿದ್ಯಯಾ ಸರ್ವಂ ಪ್ರತೀಚಿ ಪರಿಕಲ್ಪಿತಮ್ ।।

ಪ್ರಾಣಾದ್ಯನಾತ್ಮಜಾತಂ ಯದ್ರೂಪಂ ನಾಮ ಚ ಕರ್ಮ ಚ ।। ೧೬೪ ।।

ಕಲ್ಪಿತಾಕಲ್ಪಿತಂ ಸರ್ವಂ ಯದಾಽಽತ್ಮೈವಾಭ್ಯುಪೇಯತೇ ।।

ಅನ್ವಯವ್ಯತಿರೇಕೋಕ್ತಿಸ್ತದೈಕ್ಯಾನ್ನೇಹ ಯುಜ್ಯತೇ ।। ೧೬೫ ।।

ನಾನ್ವಯೋ ವ್ಯತಿರೇಕೋ ವಾ ಕಲ್ಪಿತಸ್ಯಾನೃತತ್ವತಃ ।।

ಅಕಲ್ಪಿತಸ್ಯ ಚೈಕತ್ವಾನ್ನಿತರಾಂ ನ ಪ್ರಸಿಧ್ಯತಿ ।। ೧೬೬ ।।

ಪುಂವ್ಯುತ್ಪತ್ತಿಪ್ರಧಾನತ್ವಾದನ್ವಯಾದೇರದೋಷತಾ ।।

ನ ತ್ವನ್ವಯಾದಿನೈವೇಹ ವಸ್ತುತತ್ತ್ವಸ್ಯ ಸಂಸ್ಥಿತಿಃ ।। ೧೬೭ ।।

ಅವಿದ್ಯಾಕಲ್ಪಿತೇಽಪ್ಯಸ್ಮಿನ್ನಾತ್ಮಪ್ರತ್ಯಯಮಾನಭಾಕ್ ।।

ಭೋಕ್ತೇಹ ಗಮ್ಯತೇ ಲೋಕೇ ನ ತ್ವನಾತ್ಮಮಿತಿಪ್ರಮಃ ।। ೧೬೮ ।।

ಅತೋಽನೂದ್ಯ ಯಥಾಸಿದ್ಧಮನ್ವಯವ್ಯತಿರೇಕತಃ ।।

ಭೋಕ್ತೃಭೋಗ್ಯವಿವೇಕೇನ ಶ್ರುತ್ಯೈಕಾತ್ಮ್ಯಂ ಪ್ರಬೋಧ್ಯತೇ ।। ೧೬೯ ।।

ಚಿದನ್ವಯೋ ಹಿ ಸರ್ವತ್ರ ತತ್ಕಾರ್ಯೇಷು ಸಮೀಕ್ಷ್ಯತೇ ।।

ವ್ಯತಿರೇಕೋಽಪ್ಯಪಹ್ನುತ್ಯಾ ಕಾರ್ಯಸ್ಯೇಹ ಪ್ರಸಿಧ್ಯತಿ ।। ೧೭೦ ।।

ಐಕಾತ್ಮ್ಯಸಿದ್ಧೌ ದೋಷಃ ಸ್ಯಾತ್ತತ್ಸಿದ್ಧಿಶ್ಚ ನ ವಾಸ್ತವೀ ।।

ಪ್ರಾಮಾಣಿಕೀ ಹಿ ತತ್ಸಿದ್ಧಿರತೋ ನಾಸೌ ವಿರುಧ್ಯತೇ ।। ೧೭೧ ।।

ನ ಚಾಪಿ ಮಾನವ್ಯಾಪಾರವ್ಯಪೇಕ್ಷೈಕಾತ್ಮ್ಯನಿಶ್ಚಿತೌ ।।

ತತ್ಫಲಸ್ಯ ಸಮಾಪ್ತತ್ವಾದಪೇಕ್ಷಾ ನಿಷ್ಫಲಾ ಯತಃ ।। ೧೭೨ ।।

ಯಾವತ್ತ್ವಾಗಮತಃ ಸಾಕ್ಷಾನ್ನ ವೇತ್ತ್ಯಾತ್ಮಾನಮದ್ವಯಮ್ ।।

ಅನ್ವಯಾದ್ಯಾತ್ಮಬೋಧಾರ್ಥಂ ತಾವತ್ತತ್ಕೇನ ವಾರ್ಯತೇ ।। ೧೭೩ ।।

ಅಜ್ಞಾನಂ ಚ ತದುತ್ಥಂ ಚ ಹ್ಯಾತ್ಮೈವಾಜ್ಞಾತತತ್ತ್ವಕಃ ।।

ತತ್ತತ್ತ್ವಬೋಧಾತ್ತದ್ಬಾಧಃ ಸರ್ಪರಜ್ಜ್ವಾದಿಬಾಧವತ್ ।। ೧೭೪ ।।

ಕ್ಲೃಪ್ತಾನಾಮಪಿ ರಜ್ಜ್ವಾದೌ ಕಲ್ಪಿತಾನ್ತರಸಂಶ್ರಯಾತ್ ।।

ಕ್ಲೃಪ್ತಾನ್ತರಾಪನುತ್ತಿಃ ಸ್ಯಾದ್ಯಥಾ ತದ್ವಿದಿಹಾಽಽತ್ಮನಿ ।। ೧೭೫ ।।

ಪ್ರತ್ಯಙ್ಮಾನೈಕಮೇಯೋಽತೋ ಭೋಕ್ತಾ ಭೋಗ್ಯಂ ತತೋಽಪರಮ್ ।।

ಭೋಗ್ಯಾನಾಂ ವ್ಯಭಿಚಾರೇಽಪಿ ಭೋಕ್ತೈಕೋಽವ್ಯಭಿಚಾರವಾನ್ನ ।। ೧೭೬ ।।

ಬೃಹನ್ನಿತ್ಯಾದಿಭಿಃ ಪ್ರಾಣೋ ಬೋಧ್ಯಮಾನೋಽಪಿ ಯತ್ನತಃ ।।

ನೈವಾನ್ವಬುಧ್ಯತ ಯದಾ ಚಕ್ರೇ ಯತ್ನಾನ್ತರಂ ತದಾ ।। ೧೭೭ ।।

ಪಾಣಿನಾಽಽಪಿಫ್ಯ ವಹುಶಃ ಸುಪ್ತಂ ಕಾಶ್ಯೋಽಪ್ಯಬೋಧಯತ್ ।।

ಆಪೇಷೋದ್ಭೂತಸಂಕ್ಷೋಭಸ್ತತೋಽಸೌ ಪ್ರತ್ಯಬುಧ್ಯತ ।। ೧೭೮ ।।

ಕಾರಣಾನಾಮಿದಂ ವೃತ್ತಂ ಯನ್ನಿಮಿತ್ತಾನ್ತರಾಶ್ರಯಾತ್ ।।

ಸ್ವಾತ್ಮಕಾರ್ಯಸಮುದ್ಭೂತಿರಮ್ಬರಾದಭ್ರಭೂತಿವತ್ ।। ೧೭೯ ।।

ಆಪೇಷಾಲ್ಲೀನಬುದ್ಧ್ಯಾದಿಸಮುತ್ಪತ್ತೌ ಪರಾತ್ಮನಃ ।।

ಘಟಾಕಾಶವದುತ್ಪತ್ತಿರ್ನಾಞ್ಜಸೈವ ಸದಾ ದೃಶೇಃ ।। ೧೮೦ ।।

ತಸ್ಮಾದಪ್ರತಿಬೋಧೇನ ಪ್ರಾಣೋಽಭೋಕ್ತೇತಿ ಗಮ್ಯತಾಮ್ ।।

ಪುಂಸಸ್ತು ಪ್ರತಿಬೋಧೇನ ಭೋಕ್ತೃತೈವಾವಸೀಯತೇ ।। ೧೮೧ ।।

ಅದಾಹಕಾನಾಂ ದಗ್ಧೃತ್ವಂ ಯಥಾ ದಾಹಕಸಂಗತೇಃ ।।

ಯೋಕ್ತೃಸಂಯೋಗತಸ್ತದ್ವದ್ಭೋಕ್ತೃತ್ವಂ ದೇವತಾತ್ಮನಃ ।। ೧೮೨ ।।

ದೇಹೇನ್ದ್ರಿಯಮನೋಧೀಭ್ಯೋ ವಿವಿಚ್ಯಾಽಽತ್ಮಾನಮೇಕಲಮ್ ।।

ಭೋಕ್ತಾರಂ ದರ್ಶಯಿತ್ವಾಽಥ ರಾಜಾ ಗಾರ್ಗ್ಯಮಪೃಚ್ಛತ ।। ೧೮೩ ।।

ಆಪೇಷಣೇನ ಬುಬುಧೇ ಯಃ ಪ್ರಾಣಾದಿವಿಲಕ್ಷಣಃ ।।

ಕ್ವಾಭೂದಯಂ ಪುರಾ ಬೋಧಾತ್ಕುತಶ್ಚಾಽಽಗತವಾನ್ಪುಮಾನ್ ।। ೧೮೪ ।।

ಅನ್ತಃಕರಣಸಂಬನ್ಧೇ ವಿಜ್ಞಾನಮಿತಿ ಕರ್ತರಿ ।।

ಪ್ರತ್ಯಯಃ ಕರಣಾರ್ಥಃ ಸ್ಯಾತ್ಕ್ರಿಯಾಯಾಂ ಭಾವಸಾಧನಃ ।। ೧೮೫ ।।

ಪ್ರಮೇಯಾರ್ಥವಿವಕ್ಷಾಯಾಂ ಶಬ್ದಃ ಸ್ಯಾತ್ಕರ್ಮಸಾಧನಃ ।।

ಯಥೋಕ್ತಾನಾಮಸದ್ಭಾವಾತ್ಪ್ರಾಯಾರ್ಥಃ ಪ್ರತ್ಯಗಾತ್ಮನಿ ।। ೧೮೬ ।।

ಸ್ವಾಭಾಸವದವಿದ್ಯೋತ್ಥಬುದ್ಧ್ಯಾದಿವ್ಯಾಪ್ತಿವಿಭ್ರಮಾತ್ ।।

ತದಾತ್ಮತ್ವಾಭಿಮಾನಿತ್ವಾದ್ವಿಜ್ಞಾನಮಯತಾಽಽತ್ಮನಃ ।। ೧೮೭ ।।

ಸಾಕ್ಷಿತ್ವೇನೋಪಲಭ್ಯತ್ವಾತ್ಸಾಕ್ಷ್ಯಬುದ್ಧ್ಯಾದಿಸಂಶ್ರಯಾತ್ ।।

ಅಕಾರಕಫಲತ್ವೇನ ತೇನ ಪ್ರಾಯಾರ್ಥತೇಷ್ಯತೇ ।। ೧೮೮ ।।

ಯತೋ ವಿಜ್ಞಾನಮಾನೀ ಸನ್ಸರ್ವಂ ವಸ್ತ್ವವಗಚ್ಛತಿ ।।

ವಿಜ್ಞಾನಮಯತಾ ತಸ್ಮಾತ್ಪ್ರತೀಚೋಽಬೋಧಕಾರಣಾತ್ ।। ೧೮೯ ।।

ವಿಜ್ಞಾನೇನ ವಿಶಿಷ್ಟಂ ವಾ ಯಸ್ಮಾನ್ಮೇಯಂ ಪ್ರಪದ್ಯತೇ ।।

ಪ್ರಾಯಾರ್ಥತ್ವಂ ಪ್ರತೀಚೋಽತಸ್ತದಭಿನ್ನಗ್ರಹಾದ್ಭವೇತ್ ।। ೧೯೦ ।।

ವಿಜ್ಞಾನಮಯ ಇತ್ಯುಕ್ತ್ವಾ ಪೃಥಿವ್ಯಾದಿಮಯೋಕ್ತಿತಃ ।।

ಷಡ್ವಿಕಾರನಿಷೇಧಾಚ್ಚ ಪ್ರಾಯಾರ್ಥತ್ವಂ ಸಮಞ್ಜಸಮ್ ।। ೧೯೧ ।।

ಅನಾತ್ಮನೋ ಯತೋಽಶೇಷಾನ್ಕಲ್ಪಿತತ್ವಾದಕಲ್ಪಿತಃ ।।

ಪೂರಯನ್ಪುರುಪಃ ಪ್ರತ್ಯಕ್ಸರ್ಪಾದೀನ್ನಶನಾ ಯಥಾ ।। ೧೯೨ ।।

ವ್ಯುತ್ಪತ್ತಿರಿಯಮೇವಾತ್ರ ತಾತ್ಪರ್ಯಸ್ಯ ಸಮೀಕ್ಷಣಾತ್ ।।

ಸ ವಾ ಇತಿ ಹ್ಯುಪಕ್ರಮ್ಯ ನೈನೇನೇತ್ಯಾದಿನಿರ್ಣಯಾತ್ ।। ೧೯೩ ।।

ಇಯಂ ತಾವತ್ಪದಾರ್ಥೋಕ್ತಿಃ ಸಂಬನ್ಧೋಕ್ತಿರಥಾಧುನಾ ।।

ಪ್ರಶ್ನಸ್ಯ ಕ್ವೈಷ ಇತ್ಯಾದೇಃ ಕಿಮರ್ಥೋಽಯಮುಪಕ್ರಮಃ ।। ೧೯೪ ।।

ಚೋದ್ಯೈಕಮೂಲಾಂ ಪ್ರಶ್ನೋಕ್ತಿಂ ಕೇಚಿದ್ವ್ಯಾಚಕ್ಷತೇಽಪರೇ ।।

ಯಾಥಾತ್ಮ್ಯಪ್ರತಿಪತ್ತ್ಯರ್ಥಮುತ್ಥಿತಸ್ಯ ಪ್ರಚಕ್ಷತೇ ।। ೧೯೫ ।।

ಪುಂಸೋಽಸ್ಯ ಜ್ಞಸ್ವಭಾವತ್ವೇ ಕಾರಣೇಷ್ವಪಿ ಸತ್ಸು ಚ ।।

ಕಾದಾಚಿತ್ಕೋಽವಬೋಧೋಽಸ್ಯ ಕುತ ಇತ್ಯುಚ್ಯತಾಂ ಯಥಾ ।। ೧೯೬ ।।

ವಿಹಾಯೈತಚ್ಛರೀರಂ ವಾ ಗತೋ ದೇಶಾನ್ತರಂ ಪುಮಾನ್ ।।

ವಿನಷ್ಟೋ ವಾ ಕುತೋ ಭೂಯೋ ದೇಹಮಾಗಾದಿತೀರ್ಯತಾಮ್ ।। ೧೯೭ ।।

ಪ್ರಷ್ಟವ್ಯಮೇತದ್ಗರ್ಗ್ಯೇಣ ಶಿಷ್ಯತ್ವಾನ್ನ ತ್ವಚೂಚುದತ್ ।।

ನೈವೋದಾಸ್ತೇ ತಥಾಽಪೀನೋ ಬೋಧಾಭ್ಯುಪಗಮಾತ್ಸ್ವಯಮ್ ।। ೧೯೮ ।।

ಅರ್ಥಿನೇಽರ್ಥಂ ಪ್ರತಿಜ್ಞಾಯ ನಾಸಂಪಾದ್ಯ ನಿವರ್ತತೇ ।।

ಯಥಾರ್ಥಿತಂ ಸತ್ಪುರುಷ ಇತಿ ಸತ್ಪುರುಷವ್ರತಮ್ ।। ೧೯೯ ।।

ಕೂಟಸ್ಥೋಽಸ್ಯಾವಬೋಧಶ್ಚೇತ್ಕಾದಾಚಿತ್ಕಂ ಕುತೋ ಭವೇತ್ ।।

ಮತೋಽವಬೋಧೋಽನಿತ್ಯಶ್ಚೇತ್ಕಾದಾಚಿತ್ಕಂ ತದಾಽರ್ಥವತ್ ।। ೨೦೦ ।।

ದೇಹಾದಿಷ್ವಭಿಮಾನೋಽಸ್ಯ ಕಾದಾಚಿತ್ಕಃ ಸಹೇತುಕಃ ।।

ಆಗಮಾಪಾಯಿಸಾಕ್ಷಿತ್ವಂ ನಿತ್ಯಮೇವಾನಿಮಿತ್ತತಃ ।। ೨೦೧ ।।

ಇದಮೇವ ಯತೋ ವೃತ್ತಂ ಕಾರಣಾಪೇಕ್ಷಿಣಾಂ ಸತಾಮ್ ।।

ಅಭೂತ್ವಾ ಭವನಂ ತಸ್ಮಾತ್ಕಾದಾಚಿತ್ಕಂ ನ ದೋಷಭಾಕ್ ।। ೨೦೨ ।।

ಪ್ರತೀಚ್ಯೇವ ಯತಶ್ಚಾಭೂದಾಗಾಚ್ಚ ಪ್ರತ್ಯಗಾತ್ಮನಃ ।।

ಪ್ರಶ್ನಾರ್ಥಪ್ರತಿಕೂಲತ್ವಾತ್ಪ್ರತ್ಯುಕ್ತೇರ್ನೇದೃಗರ್ಥತಾ ।। ೨೦೩ ।।

ಗತ್ಯಾದಿಸಾಧನಾನಾಂ ಚ ದೇಹ ಏವ ಸ್ಥಿತೇಃ ಕುತಃ ।।

ದೇಶಾನ್ತರಗತಿಃ ಪುಂಸೋ ನಾಪಿ ನಾಶೋಽಸ್ಯ ಯುಕ್ತಿಮಾನ್ ।। ೨೦೪ ।।

ಸಾಕ್ಷಾದ್ಬ್ರಹ್ಮಾವಬೋಧಸ್ಯ ಪ್ರತಿಜ್ಞಾತತ್ವಕಾರಣಾತ್ ।।

ಭೋಕ್ತೃಭೋಕ್ತವ್ಯಯೋಸ್ತತ್ತ್ವಂ ವಕ್ತುಂ ಯುಕ್ತಮತೋಽಞ್ಜಸಾ ।। ೨೦೫ ।।

ಕರ್ಮಾದಿಹೇತುಜಂ ರೂಪಮತತ್ತ್ವಂ ತದನನ್ವಯಾತ್ ।।

ಅನಿಮಿತ್ತಂ ಸ್ವತಸ್ತಸ್ಯ ಸರ್ವದಾಽವ್ಯಭಿಚಾರತಃ ।। ೨೦೬ ।।

ಅಕಾರಕಕ್ರಿಯಾಕಾರ್ಯಂ ರೂಪಂ ಪ್ರಾಕ್ಪ್ರತಿಬೋಧತಃ ।।

ಬುಬೋಧಯಿಷಿತಂ ಭೋಕ್ತುರಸ್ಮದ್ಗೋಚರವರ್ತಿನಃ ।। ೨೦೭ ।।

ಯತೋಽಸ್ಯ ನ ಪುರಾ ಬೋಧಾತ್ಕರ್ಮಾದೇಃ ಕಾರ್ಯಮಣ್ವಪಿ ।।

ಪ್ರತೀಚೋ ಗೃಹ್ಯತೇ ಮಾನಾದತೋಽಯಂ ತತ್ಸ್ವಭಾವಕಃ ।। ೨೦೮ ।।

ಕಾಭೂದೇಷ ಪುರಾ ಬೋಧಾತ್ಕುತಶ್ಚಾಯಮುಪಾಗತಃ ।।

ಆಚಕ್ಷ್ವೈತದ್ವಯಂ ಗಾರ್ಗ್ಯ ಸ್ಥಿತಾವಾಗಮನೇಽವಧಿಮ್ ।। ೨೦೯ ।।

ಅಭೂತ್ಪ್ರತೀಚೋಽನ್ಯತ್ರಾಯಮನ್ಯಸ್ಮಾಚ್ಚಾಯಮಾಗತಃ ।।

ಯದಿ ಚೇತ್ಕಾರಕತ್ವಂ ಸ್ಯಾನ್ನೋ ಚೇದ್ಧಾನ್ತಿರಿಯಂ ಭವೇತ್ ।। ೨೧೦ ।।

ಯತ್ರ ವಾ ಅನ್ಯದಿತ್ಯೇವಂ ಯತ್ರ ತ್ವಸ್ಯೇತಿ ಚಾಪರಮ್ ।।

ಅವಿದ್ಯಾವಿದ್ಯಯೋಃ ಕಾರ್ಯಂ ತಥಾಚ ಶ್ರುತಿರಬ್ರವೀತ್ ।। ೨೧೧ ।।

ವಕ್ತುಂ ಪ್ರಷ್ಟುಂ ಚ ಬಾಲಾಕಿರ್ನ ಯತೋ ಜಜ್ಞಿವಾಂಸ್ತತಃ ।।

ಪ್ರಶ್ನಯೋಃ ಸ್ವಯಮೇವಾರ್ಥಂ ಕಾಶ್ಯೋ ವಕ್ತುಂ ಪ್ರಚಕ್ರಮೇ ।। ೨೧೨ ।।

ಪೃಷ್ಟೇನಾಪಿ ನ ವಿಜ್ಞಾತಂ ಭವತಾ ತದಿದಂ ಮಯಾ ।।

ಉಚ್ಯಮಾನಂ ಯಥಾ ತತ್ತ್ವಂ ಸಮ್ಯಕ್ತ್ವಂ ಶ್ರೋತುಮರ್ಹಸಿ ।। ೨೧೩ ।।

ಯತ್ರೈಷ ಏತತ್ಸುಪ್ತೋಽಭೂತ್ಸ್ವನಾಮಾಮನ್ತ್ರಣಧ್ವನಿಮ್ ।।

ನಾಶ್ರೌಷೀದ್ಯನ್ನಿಮಿತ್ತಂ ಜ್ಞಸ್ತನ್ನಿಮಿತ್ತಿಮಿದಂ ಶೃಣು ।। ೨೧೪ ।।

ತ್ರೈವಿಧ್ಯಂ ಲಕ್ಷ್ಯತೇ ಯಸ್ಮಾದ್ಬುದ್ಧ್ಯಾದಿಪ್ರಾಣಭೂಮಿಷು ।।

ತದೇಷಾಮಿತಿ ಷಷ್ಠೀಯಂ ಶ್ರುತ್ಯಾ ತಸ್ಮಾತ್ಪ್ರಯುಜ್ಯತೇ ।। ೨೧೫ ।।

ಪ್ರತ್ಯಕ್ಚಿದವಭಾಸಶ್ಚ ಕಾರಣಾನುಗಮೋಽಪರಃ ।।

ತಥಾಚ ಕರಣಾತ್ಮಾನೋ ಬಾಹ್ಯಗೋಚರರಞ್ಜಿತಾಃ ।। ೨೧೬ ।।

ಬುದ್ಧ್ಯಾದೇಃ ಕೃತ್ಸ್ನಕಾರ್ಯಸ್ಯ ಪುಂಸ್ಕರ್ಮೋದ್ಭೂತಿಹೇತುತಃ ।।

ಬುದ್ಧ್ಯಾದ್ಯುತ್ಕ್ಷೇಪಸಂಹಾರೌ ತಸ್ಮಾತ್ಕರ್ಮನಿಬನ್ಧನೌ ।। ೨೧೭ ।।

ಸ್ವಾತ್ಮಾವಭಾಸತೋ ಭೋಕ್ತಾ ಕರ್ತಾ ತ್ವಜ್ಞಾನಹೇತುತಃ ।।

ದ್ವಯಾವಿವಿಕ್ತೋ ಹಿ ಪರೋ ಭೋಕ್ತಾ ಕರ್ತೇತಿ ಚೋಚ್ಯತೇ ।। ೨೧೮ ।।

ಜಾಗ್ರತ್ಫಲಪ್ರಯೋಗಸ್ಯ ಯದಾ ಕರ್ಮ ಪ್ರಹೀಯತೇ ।।

ವ್ಯುತ್ಥಾನಹೇತ್ವಸದ್ಭಾವಾತ್ತದಾಽಕರ್ತಾ ಸುಷುಪ್ಸತಿ ।। ೨೧೯ ।।

ಭೋಕ್ತೃಪ್ರಯುಕ್ತಂ ಕರ್ತೃತ್ವಂ ಕರ್ತ್ರಾ ಕರ್ಮ ಪ್ರಯುಜ್ಯತೇ ।।

ಕರ್ಮಪ್ರಯುಕ್ತೋ ಭೋಗಶ್ಚ ತತಃ ಸಂಸ್ಕಾರಸಂಭವಃ ।। ೨೨೦ ।।

ಸುಖುದುಃಖಾದಿಸಂಸ್ಕಾರಸಂಸ್ಕೃತೋಽಯಂ ಜಡಃ ಪುಮಾನ್ ।।

ರಾಗದ್ವೇಷಾದಿನಾಽಽಕ್ಷಿಪ್ತಸ್ತತೋ ಭೂಯಃ ಪ್ರವರ್ತತೇ ।। ೨೨೧ ।।

ಅನ್ಯೋನ್ಯಂ ಕಾರ್ಯತಾ ಚೈಷಾಂ ಕಾರಣತ್ವಂ ತಥೈವ ಚ ।।

ತೇನಾನುಚ್ಛನ್ನಸಂಸ್ಕಾರ ಆತ್ಮಾಽಯಂ ಪ್ರಾಕ್ಪ್ರಬೋಧತಃ ।। ೨೨೨ ।।

ಅವಿದ್ಯಾನಾಭಿಸಂಬನ್ಧೋ ಮಿಥ್ಯಾಧೀಚಕ್ರಸಂಸ್ಥಿತಃ ।।

ಆಬ್ರಹ್ಮಾಽಽಸ್ಥಾಣ್ವಯಂ ಯೋನೀರ್ಬಮ್ಭ್ರಮೀತ್ಯನಿಶಂ ಪರಃ ।। ೨೨೩ ।।

ಜಾಗ್ರತ್ಕರ್ಮಕ್ಷಯೇ ಸೋಽಯಮಾದಾಯಾಶೇಷಭಾವನಾಃ ।।

ಅಸಂಬುದ್ಧಾತ್ಮಕೋದ್ಭೂತಮನೋಬುದ್ಧ್ಯಾದಿರೂಪಿಣಾ ।। ೨೨೪ ।।

ಆಧಿಸ್ವಭಾವಜೇನೇತಿ ಕರ್ತಾಽಽದಾನಸ್ಯ ಭಣ್ಯತೇ ।।

ಪ್ರತ್ಯಕ್ಚಿದವಭಾಸಾನ್ತಃ ಕರ್ತಾ ಕ್ಷೇತ್ರಜ್ಞ ಉಚ್ಯತೇ ।। ೨೨೫ ।।

ಆದೀಯಮಾನಂ ವಿಜ್ಞಾನಂ ಸಾಮರ್ಥ್ಯಂ ವಿಷಯೋನ್ಮುಖಮ್ ।।

ವಾಗಾದೀನಾಮಿಹ ಗ್ರಾಹ್ಯಂ ಪ್ರಾಣಾನಾಂ ವಿಷಯಾಞ್ಜನಮ್ ।। ೨೨೬ ।।

ಶಕ್ತಯಃ ಕರಣಾನ್ಯತ್ರ ಗೃಹ್ಯನ್ತೇ ಕಾರಣಾತ್ಮನಾ ।।

ಪರಮಾತ್ಮಾ ಗ್ರಹೀತಾಽತ್ರ ಸ್ವಾಭಾಸಾಭಿನ್ನವಿಗ್ರಹಃ ।। ೨೨೭ ।।

ತಥಾ ಸಂವರ್ಗವಿದ್ಯಾಯಾಂ ಪ್ರಾಣವಾಯ್ವಾತ್ಮನಾ ಶ್ರುತಿಃ ।।

ವಾಗಗ್ನ್ಯಾದ್ಯುಪಸಂಹಾರಂ ವಕ್ತಿ ನಾನ್ಯೇನ ಕಾರಣಾತ್ ।। ೨೨೮ ।।

ನಾಮಾದ್ಯಾಶಾವಸಾನಂ ಚ ಪ್ರಾಣೇ ಸರ್ವಂ ಪ್ರತಿಷ್ಠಿತಮ್ ।।

ಪ್ರಾಣಬನ್ಧನವಾಕ್ಯಾಚ್ಚ ಸೂಕ್ತಮೇತದ್ಯಥೋದಿತಮ್ ।। ೨೨೯ ।।

ಆವಿರ್ಭೂತಸ್ವಕಾರ್ಯಸ್ಯ ಸಂಸರ್ಗಃ ಕಾರಣಾತ್ಮನಾ।।।।

ವಾಗಾದ್ಯಾದಾನಮತ್ರ ಸ್ಯಾದ್ಬುದ್ಬುದಾನಾಂ ಯಥಾಽಮ್ಭಸಾ ।। ೨೩೦ ।।

ಸಹಾರ್ಥೇ ವಾ ತೃತೀಯೇಯಂ ವಿಜ್ಞಾನೇನೇತಿ ಯಾ ಶ್ರುತಾ ।।

ಸಹ ಪ್ರಮಾತೃಜ್ಞಾನೇನ ವಾಗಾದೇರುಪಸಂಹೃತಿಃ ।। ೨೩೧ ।।

ಯದಿ ವಾಽಸ್ತು ತೃತೀಯೇಯಮಿತ್ಥಂಭೂತಾರ್ಥವಾಚಿನೀ ।।

ಪ್ರತ್ಯಗ್ಜ್ಞಾನಸ್ವಭಾವೇನ ಕಾರ್ಯಕಾರಣಸಂಹೃತಿಃ ।। ೨೩೨ ।।

ಅನನ್ಯಬೋಧಪ್ರತ್ಯಕ್ಷೋ ಯ ಏಷ ಇತಿ ಭಣ್ಯತೇ ।।

ತಸ್ಯ ಸಂಪ್ರತಿಪತ್ತ್ಯರ್ಥಮನ್ತರ್ಹೃದಯಕೀರ್ತನಮ್ ।। ೨೩೩ ।।

ಪರಾಕ್ಪ್ರಮೇಯಭೂಮಿಭ್ಯೋ ವ್ಯುತ್ಥಾಪ್ಯ ಮನ ಆದರಾತ್ ।।

ಪ್ರತ್ಯಕ್ಪ್ರವಣಯಾ ದೃಷ್ಟ್ಯಾ ಪಶ್ಯಾಽಽತ್ಮಾನಂ ತ್ವಮಞ್ಜಸಾ ।। ೨೩೪ ।।

ಆತ್ಮಬುದ್ಧಿರಿಯಂ ಪುಂಸಾಂ ಲಕ್ಷ್ಯತೇಽವ್ಯಭಿಚಾರಿಣೀ ।।

ವ್ಯಭಿಚಾರಿಣೀಷ್ವನಾತ್ಮೋತ್ಥಬುದ್ಧಿಷು ಪ್ರತ್ಯಗಾತ್ಮನಿ ।। ೨೩೫ ।।

ಬುದ್ಧಾತ್ಮನೋಽಪಿ ಸಾ ಬಾಹ್ಯಪದಾರ್ಥಜ್ಞಾನವಿಭ್ರಮಾತ್ ।।

ಸಂಕೀರ್ಯಮಾಣೇವಾಽಽಭಾತಿ ತಮಸೋಪಹತಾತ್ಮನಾಮ್ ।। ೨೩೬ ।।

ಜಗ್ಧೇ ಕಾರ್ಯೇ ಚ ನಿಃಶೇಷೇ ಕಾರಣೇ ಚಾಽಽತ್ಮವಿದ್ಯಯಾ ।।

ಅಪೂರ್ವಾದ್ಯಾತ್ಮನಾಽಽತ್ಮಾಽಯಮಾತ್ಮನ್ಯೇವಾವಸೀಯತಾಮ್ ।। ೨೩೭ ।।

ಆದಾಯಾಕಾಶಶಬ್ದಾಭ್ಯಾಮೈಕಾತ್ಮ್ಯಂ ಪ್ರತಿಪಾದ್ಯತೇ ।।

ಕ್ಷೇತ್ರಜ್ಞೇಶ್ವರಯೋಃ ಸಾಕ್ಷಾಚ್ಛ್ರುತ್ಯೇಹಾಜ್ಞಾನಹಾನತಃ ।। ೨೩೮ ।।

ತಾತ್ಸ್ಥ್ಯಾದ್ಧೃದಯಶಬ್ದೇನ ಬುದ್ಧಿರತ್ರಾಭಿಧೀಯತೇ ।।

ಐಕಾತ್ಮ್ಯಪ್ರತಿಪತ್ತ್ಯರ್ಥಂ ಕ್ಷೇತ್ರಜ್ಞಪರಮಾತ್ಮನೋಃ ।। ೨೩೯ ।।

ಘಟಾಕಾಶೋ ಮಹಾಕಾಶ ಇತ್ಯುಕ್ತೌ ಖೈಕಧೀರ್ಯಥಾ ।।

ತಥೇಹಾಪಿ ಕಥಂ ನಾಮ ಪ್ರತ್ಯಗ್ಧೀಃ ಸ್ಯಾದಿತೀರ್ಯತೇ ।। ೨೪೦ ।।

ಬುದ್ಧೇರನ್ತಃ ಪ್ರತೀಚೋಽನ್ಯೋ ನಾರ್ಥಃ ಸಂಭಾವ್ಯತೇ ಯತಃ ।।

ತಸ್ಮಾದಾಕಾಶಶಬ್ದೇನ ಪ್ರತ್ಯಗಾತ್ಮಾಽಭಿಧೀಯತೇ ।। ೨೪೧ ।।

ಪ್ರಾಣಾದೀನಾಂ ಯತೋ ಜನ್ಮ ವಕ್ಷ್ಯತೇ ಪ್ರತ್ಯಗಾತ್ಮನಃ ।।

ತಸ್ಮಾಚ್ಚಾಽಽಕಾಶಶಬ್ದೇನ ಬ್ರಹ್ಮೈವಾತ್ರಾಭಿಧೀಯತೇ ।। ೨೪೨ ।।

ಅಥಾಽಽಕಾಶೋ ಹ ವೈ ನಾಮ ಸತಾ ಸೋಮ್ಯೇತಿ ಚ ಶ್ರುತಿಃ ।।

ಬ್ರಹ್ಮಾಕಾಶಾತ್ಪರೋ ನಾನ್ಯ ಆಕಾಶ ಇಹ ಗೃಹ್ಯತೇ ।। ೨೪೩ ।।

ಸ್ವತೋವಗಮರೂಪೇಽಸ್ಮಿನ್ಕೂಟಸ್ಥೇ ಕಾರಣಾತ್ಮನಾ ।।

ಕಾರ್ತ್ಸ್ನ್ಯೇನಾವಸಿತಿರ್ಭೋಕ್ತುಃ ಶೇತ ಇತ್ಯಭಿಧೀಯತೇ ।। ೨೪೪ ।।

ದೃಷ್ಟಾನ್ತಶ್ಚ ಕುಮಾರಾದಿ ತಥಾಚ ಘಟತೇಽಞ್ಜಸಾ ।।

ಪ್ರತ್ಯಕ್ಚೈತನ್ಯಮಾತ್ರತ್ವಾನ್ನ ತು ನಿದ್ರೇಹ ಯುಜ್ಯತೇ ।। ೨೪೫ ।।

ದೇಹಾದ್ಯಧ್ಯಕ್ಷತಾಂ ಹಿತ್ವಾ ಯದಾಽಯಂ ವರ್ತತೇ ತದಾ ।।

ಸ್ವಾತ್ಮನ್ಯೇವಾಽಽಸ್ತ ಇತ್ಯೇತತ್ಕುತಶ್ಚೇತ್ಸ್ವಪಿತೀತ್ಯತಃ ।। ೨೪೬ ।।

ಇತಶ್ಚ ಪ್ರತ್ಯಗಾತ್ಮಸ್ಥೋ ನಾನ್ಯತ್ರಾಗಾದಯಂ ಪುಮಾನ್ ।।

ಸುಷುಪ್ತೇ ಸ್ವಪಿತೀತ್ಯುಕ್ತೇಸ್ತದೇತದಭಿಧೀಯತೇ ।। ೨೪೭ ।।

ಅನ್ಯೇ ವ್ಯಾಚಕ್ಷತೇ ಬುದ್ಧಿವಿಜ್ಞಾನೇನೇತಿ ವಿಸ್ಮಿತಾಃ ।।

ವಾಗಾದಿಜ್ಞಾನಮಾದಾಯ ಹೃತ್ಖೇ ಶೇತೇ ಯ ಉತ್ಥಿತಃ ।। ೨೪೮ ।।

ಸುಷುಪ್ಸುರ್ಮನಸೈವಾಽಽತ್ಮಾ ಮನಸ್ಯೇವ ಸಮೂಹತಿ ।।

ಪ್ರಾಣಾನ್ಸ್ವಶಕ್ತಿಭಿಃ ಸಾಕಂ ಮನೋಽಪ್ಯಾತ್ಮನಿ ಲೀಯತೇ ।। ೨೪೯ ।।

ವಿಶೀರ್ಣಕರಣಗ್ರಾಮೋ ಬುದ್ಧಿಭಾವನಯಾ ಯುತಃ ।।

ಹೃದ್ಯಾಕಾಶಾತ್ಪ್ರಸೃತ್ಯಾಽಽತ್ಮಾ ನಾಡೀಭಿಃ ಸ್ವಪ್ನಮಶ್ನುತೇ ।। ೨೫೦ ।।

ಮನೋವಾಗಾದಿವಿಜ್ಞಾನವಿಗ್ರಹಃ ಕರಣಾಖ್ಯಯಾ ।।

ವಿಜಾನಾತೀತಿ ಕರ್ತೃಸ್ಥೇ ಪರಸ್ಮಿನ್ಭಾವಸಾಧನಃ ।। ೨೫೧ ।।

ಪ್ರಕಾಶವೃತ್ತಿರ್ಯಾ ಜ್ಞಸ್ಯ ಸಾ ಹೃದ್ಧರ್ಮಾನುಗಾ ಸತೀ ।।

ಉದ್ಗಚ್ಛತಿ ಯತಸ್ತಸ್ಮಾದ್ಧೃದ್ವಿಶೇಷೇ ಲಯಂ ವಿದುಃ ।। ೨೫೨ ।।

ಸ್ವಗೋಚರೋನ್ಮುಖಂ ಜ್ಞಾನಂ ವಾಗಾದೀನಾಮಶೇಷತಃ ।।

ಆದಾಯ ಭಾವನಾಬುದ್ಧ್ಯಾ ಶೇತೇ ಜ್ಞೋ ಹೃದಯಾಮ್ಬರೇ ।। ೨೫೩ ।।

ಭಾವನಾರೂಪವಿಜ್ಞಾನಮಭಿವ್ಯಕ್ತಂ ಯದಾ ಹೃದಿ ।।

ಕ್ಷೇತ್ರಜ್ಞಸ್ಯಾರ್ಥವದ್ಭಾತಿ ಶೇತೇ ಹೃದೀತ್ಯತೋ ವಚಃ ।। ೨೫೪ ।।

ಏವಂ ಶ್ರುತಿರಿಯಂ ಕೈಶ್ಚಿದ್ವ್ಯಾಖ್ಯಾತಾಽತಿಪ್ರಯತ್ನತಃ ।।

ಪರೀಕ್ಷ್ಯೈತದ್ವಯಂ ಗ್ರಾಹ್ಯಂ ಸ್ವಯಮೇವ ಪರೀಕ್ಷಕೈಃ ।। ೨೫೫ ।।

ಸಹ ಭಾವನಯಾ ಬುದ್ಧೇಃ ಶ್ರುತತ್ವಾದುಪಸಂಹೃತೇಃ ।।

ನ ಸ್ಯಾತ್ತಥೋಪಸಂಹಾರಸ್ತೇನೇಯಂ ಕಲ್ಪನಾ ಮುಧಾ ।। ೨೫೬ ।।

ಸ್ವಗೋಚರೇಷೂತ್ಸೃಷ್ಟಾನಿ ಯದಾ ಗೃಹ್ಣಾತ್ಯಯಂ ಸ್ವಯಮ್ ।।

ವಾಗಾದೀನಿ ತದೈವೈನಂ ಸ್ವಪಿತೀತಿ ಪ್ರಚಕ್ಷತೇ ।। ೨೫೭ ।।

ಸಮಾಖ್ಯಾಸಂಶ್ರಯಾತ್ತಸ್ಮಾದಭೂತ್ಪ್ರಾಕ್ಪ್ರತ್ಯಗಾತ್ಮನಿ ।।

ವ್ಯಭಿಚಾರೋಽಪಿ ಚೇನ್ನಾಮ್ನಿ ತತೋ ಯುಕ್ತಿರಪೀರ್ಯತೇ ।। ೨೫೮ ।।

ವಾಗಾದಿಪ್ರಕೃತೌ ಪ್ರಾಣಶಬ್ದೋ ಘ್ರಾಣೇಽವಗಮ್ಯತೇ ।।

ಮುಖ್ಯಸ್ಯಾನುಪಸಂಹಾರಾನ್ನ ತದ್ವಾಚಕ ಇಷ್ಯತೇ ।। ೨೫೯ ।।

ವಾಸನಾಮಾತ್ರಹೇತುಶ್ಚ ಸ್ವಪ್ನೇ ಕರ್ಮೇನ್ದ್ರಿಯಾಶ್ರಯಃ ।।

ಸರ್ವೇನ್ದ್ರಿಯಾಣಾಂ ಲೀನಾತ್ವದ್ವ್ಯಾಪಾರೋ ನ ಪ್ರಬೋಧವತ್ ।। ೨೬೦ ।।

ವಾಗಾದ್ಯುಪಾಧಿಸಂಬನ್ಧೇ ಸಂಸಾರಿತ್ವಮಿವೇಕ್ಷ್ಯತೇ ।।

ತೇ ತೂಪಸಂಹೃತಾಃ ಸರ್ವೇಽಸಂಸಾರಿತ್ವಮತೋ ದೃಶೇಃ ।। ೨೬೧ ।।

ನನು ಸ್ವಪ್ನೇಽಪಿ ಜಾಗ್ರದ್ವತ್ಪ್ರತ್ಯಕ್ಷಮುಪಲಭ್ಯತೇ ।।

ಸರ್ವೇನ್ದ್ರಿಯವಿಯೋಗೇಽಪಿ ಸುಖಿದುಃಖಿತ್ವಮಾತ್ಮನಃ ।। ೨೬೨ ।।

ಮೈವಂ ಮೃಷಾತ್ವಾತ್ಸ್ವಪ್ನೋತ್ಥಸುಖದುಃಖಾದಿಲಕ್ಷಣ -

ಸಂಸಾರಸ್ಯೇತ್ಯತೋ ವಕ್ತಿ ಶ್ರುತಿಸ್ತಸ್ಯ ಮೃಷಾರ್ಥತಾಮ್ ।। ೨೬೩ ।।

ನಾಸ್ಯ ಸ್ವಾಪಃ ಪ್ರಬೋಧೋ ವಾ ಕುತಃ ಸ್ವಪ್ನಸ್ಯ ಸಂಭವಃ ।।

ಪ್ರತ್ಯಕ್ಸ್ವಭಾವ ಏವಾಸ್ಯ ಜಾಗ್ರತ್ಸ್ವಪ್ನಸುಷುಪ್ತಯಃ ।। ೨೬೪ ।।

ಸುಪ್ತಃ ಪ್ರಬುದ್ಧ ಇತ್ಯೇವಂ ಸ್ವಪ್ನಂ ಪಶ್ಯತಿ ಚೇತಿ ಯಃ ।।

ವಿಕಲ್ಪ ಏಷ ಭೂತಾನಾಮವಿದ್ಯಾರಾತ್ರಿಶಾಯಿನಾಮ್ ।। ೨೬೫ ।।

ಮಾಯಾಮಾತ್ರಮಿದಂ ಸರ್ವಂ ಜಗತ್ಸ್ಥಾವರಜಙ್ಗಮಮ್ ।।

ಸರ್ಪಾದೇರಿವ ರಜ್ಜ್ವಾದಿಸ್ತತ್ತ್ವಮಸ್ಯಪರಂ ಪದಮ್ ।। ೨೬೬ ।।

ಚಿತ್ತಸಂಮೋಹಮಾತ್ರೇಸ್ಮಿಲ್ಲೋಕೋಽಯಂ ಪರಿಖಿದ್ಯತೇ ।।

ದಿಙ್ಮೋಹಾಕುಲವಿಜ್ಞಾನೋ ನಷ್ಟಮಾರ್ಗ ಇವಾಧ್ವಗಃ ।। ೨೬೭ ।।

ಅಸ್ಮಿನ್ನರ್ಥೇ ಜಗಾದೇಮೌ ಶ್ಲೋಕೌ ಯದುಕುಲೋದ್ವಹಃ ।।

ಪುರಾಣಃ ಶಾಶ್ವತೋ ವಿಷ್ಣುಃ ಪ್ರಪನ್ನಾಯ ಕಿರೀಟಿನೇ ।। ೨೬೮ ।।

ನ ಮಾಂ ದುಷ್ಕೃತಿನೋ ಮೂಢಾಃ ಪ್ರಪದ್ಯನ್ತೇ ನರಾಧಮಾಃ ।।

ಮಾಯಯಾಽಪಹೃತಜ್ಞಾನಾ ಆಸುರಂ ಭಾವಮಾಶ್ರಿತಾಃ ।। ೨೬೯ ।।

ದೈವೀ ಹ್ಯೇಷಾ ಗುಣಮಯೀ ಮಮ ಮಾಯಾ ದುರತ್ಯಯಾ ।।

ಮಾಮೇವ ಯೇ ಪ್ರಪದ್ಯನ್ತೇ ಮಾಯಾಮೇತಾಂ ತರನ್ತಿ ತೇ ।। ೨೭೦ ।।

ಆತ್ಮೈವೇದಂ ಜಗತ್ಸರ್ವಂ ಸತ್ಯಾಪೂರ್ವಾದಿಲಕ್ಷಣಮ್ ।।

ವೇತ್ತಿ ಯಸ್ತತ್ತ್ವತೋ ವಾಕ್ಯಾತ್ತಸ್ಯೈವೇಹ ಕೃತಾರ್ಥತಾ ।। ೨೭೧ ।।

ಪ್ರತ್ಯಕ್ತಮೋವಸಾಯ್ಯೇವ ಪರಾಗ್ಜ್ಞಾನಮಶೇಷತಃ ।।

ಪ್ರತ್ಯಗಾತ್ಮನ್ಯವಿದ್ಯೇತಿ ತ್ವವಿದ್ಯಾಪರಿಕಲ್ಪನಾ ।। ೨೭೨ ।।

ಸ್ವಾರ್ಥಂ ಪ್ರತ್ಯೇವ ವಿಜ್ಞೇಯಾಃ ಸದಸತ್ತ್ವಾದಿಕಲ್ಪನಾಃ ।।

ಜಾಗ್ರತ್ಸ್ವಪ್ನಾವತಃ ಸಿದ್ಧೌ ಸ್ವಾರ್ಥಂ ಪ್ರತ್ಯೇವ ನ ಸ್ವತಃ ।। ೨೭೩ ।।

ವಾಗಾದಿಸಾಧ್ಯಸಂದೃಷ್ಟೇಃ ಸ್ವಪ್ನೋ ಬೋಧಸಮೋ ಯದಿ ।।

ಅವಸ್ಥಾತ್ರಿತಯಸ್ಯಾಸ್ಯ ಕುತಃ ಸಿದ್ಧಿರಿತೀರ್ಯತಾಮ್ ।। ೨೭೪ ।।

ಆದಾಯೇತಿ ಚ ಕ್ತ್ವಾನ್ತೋಕ್ತೇಃ ಪೂರ್ವಾಕಲೈಕಕರ್ಮಣಃ ।।

ಸ್ವಪ್ನ ಏವ ತು ಸಂಸಿದ್ಧಿರಾದಾವನ್ತೇ ಹ್ಯಸಂಭವಾತ್ ।। ೨೭೫ ।।

ಇತಿ ಭೂತಾರ್ಥಸಂಬೋಧಜ್ಞಾನೋನ್ಮೀಲಿತಚಕ್ಷುಷಾಮ್ ।।

ನಾಸ್ತಿ ವ್ಯಾಧಿರ್ಜರಾ ನಾಸ್ತಿ ನಾಸ್ತಿ ದೇಶಪರಿಭ್ರಮಃ ।। ೨೭೬ ।।

ನಾಸ್ತಿ ರೋಗೋ ನ ಸಂತಾಪೋ ನಾಸ್ತಿ ಕಾಮಾದಿಸಂಪ್ಲುತಿಃ ।।

ನ ಸ್ಯುರ್ಹರ್ಷಭಯೋದ್ವೇಗಹಾನೋಪಚಯಮೃತ್ಯವಃ ।। ೨೭೭ ।।

ನ ಶೋಕೋ ನಾರತಿಃ ಕಾಚಿನ್ನ ಕರ್ತೃತ್ವಂ ನ ಕಾರ್ಯತಾ ।।

ನ ಜ್ಞೇಯಂ ನಾಪಿ ಚ ಜ್ಞಾತಾ ತದಭಾವೋಽಪಿ ನೇಷ್ಯತೇ ।। ೨೭೮ ।।

ಇತಿ ಕ್ಷರಾರ್ಥಸಂಬನ್ಧಜ್ಞಾನೇಽಸ್ಮಿಲ್ಲೋ಼ಕಚಕ್ಷುಷಾ ।।

ವಿಕಲ್ಪಹೇತ್ವವಿದ್ಯಾಯಾಃ ಪ್ರತ್ಯಗ್ಯಾಥಾತ್ಮನಿಷ್ಠಿತಃ ।।

ಸಮ್ಯಗ್ಬೋಧಾಗ್ನಿನಾ ಧ್ವಸ್ತೌ ವಿಕಲ್ಪೋ ನಾವಶಿಷ್ಯತೇ ।। ೨೭೯ ।।

ವಿಜಿಜ್ಞಾಪಯಿಷುರ್ಗಾರ್ಗ್ಯಮಿಮಮರ್ಥಮತೋ ನೃಪಃ ।।

ಸ ಯತ್ರೇತ್ಯಾದಿಕಾಮಾಹ ಪರಾಮುಕ್ತಿಪರಂಪರಾಮ್ ।। ೨೮೦ ।।

ಸ್ವಪ್ನೇ ಭವತ್ವಾತ್ಸ್ವಪ್ನೇತಿ ಜಾಗ್ರತ್ಸ್ವಾಪಾದ್ವಿವೇಚನಮ್ ।।

ಮಿಥ್ಯಾತ್ವಪ್ರತಿಪತ್ತ್ಯರ್ಥಂ ಸ್ವಪ್ನಸ್ಯ ಕ್ರಿಯತೇ ಸ್ಫುಟಮ್ ।। ೨೮೧ ।।

ನಿಶಾಯಾಂ ಸಂಪ್ರವೃತ್ತಾಯಾಂ ಸಂಹೃತಾಕ್ಷಸ್ಯ ನಿದ್ರಯಾ ।।

ಜಾಗ್ರತ್ಕರ್ಮಣ್ಯುಪಕ್ಷೀಣೇ ಸ್ವಪ್ನಭೋಗ ಉಪಸ್ಥಿತೇ ।। ೨೮೨ ।।

ಬೋಧಾವಸ್ಥಾ ತಿರೋನೀಯ ದೇಹಾದ್ಯಾಶ್ರಯಲಕ್ಷಣಾಮ್ ।।

ಕರ್ಮೋದ್ಭಾವಿತಸಂಸ್ಕಾರಸ್ತತ್ರ ಸ್ವಪ್ನರಿರಂಸಯಾ ।। ೨೮೩ ।।

ಅವಸ್ಥಾಂ ಪ್ರಯಯಾವನ್ಯಾಂ ಮಾಯಾವೀವಾಽಽತ್ಮಮಾಯಯಾ ।।

ಉಚ್ಚಾವಚಾನ್ಬಹೂನರ್ಥಾನ್ಸೋಽಸೃಜತ್ಸೃಜತೇಽನೃತಾನ್ ।। ೨೮೪ ।।

ಅವಿದ್ಯಾಕಾಮಕರ್ಮಾದಿಸಾಧನೈಃ ಸಮುಪಾರ್ಜಿತಾನ್ ।।

ಬೋಧೇ ಸಾಧಾರಣಾ ಯೇಽಸ್ಯ ಸ್ವಪ್ನೇ ತೇಽನನ್ಯದ್ರಷ್ಟೃಕಾಃ ।। ೨೮೫ ।।

ಲೋಕಾಃ ಕರ್ಮಫಲಾನೀತಿ ತೇಷಾಂ ಮಿಥ್ಯಾತ್ವಮುಚ್ಯತೇ ।।

ಉತೇವೇತ್ಯಾದಿನಾ ಸ್ಪಷ್ಟಮೈಕಾತ್ಮ್ಯಪ್ರತಿಪತ್ತಯೇ ।। ೨೮೬ ।।

ನನು ಬೋಧೇ ಯಥಾ ಲೋಕಾಸ್ತತ್ಕಾಲಾವ್ಯಭಿಚಾರಿಣಃ ।।

ಸ್ವಪ್ನೇಽಪಿ ಸ್ವಪ್ನಕಾಲಸ್ಥಾಸ್ತದ್ವತ್ಸನ್ತ್ವಿತಿ ಭಣ್ಯತೇ ।। ೨೮೭ ।।

ನನು ಜಾಗ್ರತ್ಸ್ಥಲೋಕಾನಾಂ ಮಿಥ್ಯಾತ್ವಂ ಪ್ರಾಕ್ಪ್ರಪಞ್ಚಿತಮ್ ।।

ಅವಿದ್ಯಾಮಾತ್ರಹೇತುತ್ವಂ ಪಾಣಿಪೇಷಪ್ರಬೋಧನಾತ್ ।। ೨೮೮ ।।

ತಥಾಚ ಸತಿ ದೃಷ್ಟಾನ್ತೋ ಭವತೋ ನೋಪಪದ್ಯತೇ ।।

ಮಿಥ್ಯಾತ್ಮಕತ್ವಾತ್ಸರ್ವಸ್ಯ ನೈತದೇವಂ ಕುತೋ ಯತಃ ।। ೨೮೯ ।।

ವಿವೇಕಮಾತ್ರಸಿದ್ಧ್ಯರ್ಥೋ ಭೋಕ್ತೃಭೋಗ್ಯಪದಾರ್ಥಯೋಃ ।।

ಪಾಣಿಪೇಷಾದಿಕೋ ಗ್ರನ್ಥಃ ಶುದ್ಧಿಸ್ತತ್ರ ವಿವಕ್ಷ್ಯತೇ ।। ೨೯೦ ।।

ತಸ್ಮಾತ್ಕೃತಕದೃಷ್ಟಾನ್ತಮುಪಾದಾಯಾಽಽತ್ಮನೋಽಞ್ಜಸಾ ।।

ಆಧ್ಯಾತ್ಮಿಕಾದಿಲೇಪಾನಾಂ ವಿಶುದ್ಧಿರಿಹ ಭಣ್ಯತೇ ।। ೨೯೧ ।।

ಕಿಂಚಿತ್ಸಾಮಾನ್ಯಮಾಶ್ರಿತ್ಯ ಜಾಮಿತ್ವಂ ಪ್ರತಿಪದ್ಯತೇ ।।

ನ್ಯಾಯಃ ಸರ್ವೋಽಪಿ ಯೇನಾತೋ ನೈತತ್ಸಾಧು ಪ್ರಚೋದಿತಮ್ ।। ೨೯೨ ।।

ಮಹಾರಾಜಾದಯೋ ನಾಸ್ಯ ಸ್ವಪ್ನಾನುಭವಗೋಚರಾಃ ।।

ಆತ್ಮಭೂತಾ ಇತಿ ಜ್ಞೇಯಾಸ್ತದ್ಭೇದೇನೋಪಲಮ್ಭನಾತ್ ।। ೨೯೩ ।।

ಪರ್ಯಙ್ಕಶಯಿತಾದ್ರಾಜ್ಞಃ ಪ್ರತ್ಯಕ್ಷಾದಿಪ್ರಮಾಣಕಾತ್ ।।

ಬಹಿಃ ಸಮೀಕ್ಷ್ಯತೇ ರಾಜಾ ಸ್ವಪ್ನದೃಗ್ಭಿರ್ವನಂ ಗತಃ ।। ೨೯೪ ।।

ಸ್ವಾನುಭೂತ್ಯನುರೋಧೇನ ರಾಜ್ಞೋ ರಾಜಾಽಮೃಷಾ ಗೃಹೇ ।।

ಸ್ವಪ್ನೇ ಪ್ರವದ್ಧಸ್ಯ ಸತೋ ಮೃಷಾ ಸ್ಯಾದ್ವನಮಾಶ್ರಿತಃ ।। ೨೯೫ ।।

ಜಾಗ್ರದ್ದೃಷ್ಟಂ ಮೃಷಾ ಸ್ವಪ್ನೇ ಸಜ್ಜಾಗರೇ ಮೃಷಾ ।।

ಅನ್ಯೋನ್ಯವ್ಯಭಿಚಾರಿತ್ವಾತ್ಸ್ವಪ್ನಜಾಗ್ರತ್ಪದಾರ್ಥಯೋಃ ।। ೨೯೬ ।।

ಅಹಃ ಕ್ಷಪಾಯಾಂ ಚ ಕುತಃ, ಸಂಹೃತಾಕ್ಷಸ್ಯ ಚೇಕ್ಷಣಮ್ ।।

ಮೃತಾನಾಂ ಜೀವನಂ ತದ್ವದ್ವೃದ್ಧಾನಾಂ ಯೌವನಂ ಕುತಃ ।। ೨೯೭ ।।

ನ ಚಕ್ಷುರಾದಿದೃಷ್ಟೀನಾಮನ್ತರ್ದೇಹಸಮೀಕ್ಷಣಮ್ ।।

ಹಿಮವತ್ಪ್ರಭೃತೀನಾಂ ಚ ಕುತೋಽನ್ತಃ ಸಂಭವೋ ಹೃದಿ ।। ೨೯೮ ।।

ನಾಪಿ ದೇಹಾದ್ವಿನಿಷ್ಕ್ರಮ್ಯ ಪರ್ವತಾದೀನ್ಸಮೀಕ್ಷತೇ ।।

ದೇಹಂ ವಿನಾ ಕಥಮಗಾದ್ಗತಿಸಾಧನವರ್ಜಿತಃ ।। ೨೯೯ ।।

ಅನ್ತರೇಣಾಪಿ ದೇಹಾದೀಂಸ್ತತ್ಕಾರ್ಯಂ ಚೇತ್ಕರೋತ್ಯಯಮ್ ।।

ವ್ಯರ್ಥಂ ದೇಹಾದ್ಯುಪಾದಾನಮಸ್ಯ ಪ್ರಾಪ್ನೋತ್ಯಸಂಶಯಮ್ ।। ೩೦೦ ।।

ನನು ಪರ್ಯಙ್ಕ ಆಸೀನೋ ಗಚ್ಛಞ್ಶಿವಿಕಯಾ ವನಮ್ ।।

ವೇಶ್ಮತೋ ಬಹಿರಾತ್ಮಾನಂ ದ್ರಕ್ಷ್ಯತೀತಿ ನ ತದ್ಯತಃ ।। ೩೦೧ ।।

ಅಮಾತ್ಯಾದೀನ್ಯಥಾಽಽದಾಯ ಸ್ವಾತ್ಮಭೋಗಪ್ರಸಿದ್ಧಯೇ ।।

ನೃಪಃ ಸ್ವದೇಶಮಧ್ಯಸ್ಥೋ ಯಥೇಷ್ಟಂ ಪರಿವರ್ತತೇ ।। ೩೦೨ ।।

ಸ್ವದೇಹರಾಷ್ಟ್ರಸಂಸ್ಥೋಽಯಂ ಜಾಗ್ರದ್ಭಾವನಿರೂಪಿಣಃ ।।

ಪ್ರಾಣಾನಾತ್ಮಾ ತಥಾಽಽದಾಯ ಸ್ವಪ್ನಾನ್ಪಶ್ಯತಿ ಕಾಮತಃ ।। ೩೦೩ ।।

ಅಸತ್ಯೋಪಾಧಿಭಿಃ ಸೋಽಯಂ ಕೂಟಸ್ಥಾಸಙ್ಗವಿಗ್ರಹಃ ।।

ಅವಿದ್ಯಾರೋಪಿತಮಲೋ ವಿದ್ಯಯಾಽಽತ್ಮಾ ವಿಶೋಧ್ಯತೇ ।। ೩೦೪ ।।

ನಿಃಸಙ್ಗಸ್ಯ ಸಸಙ್ಗೇನ ಕೂಟಸ್ಥಸ್ಯ ವಿನಾಶಿನಾ ।।

ಆತ್ಮನೋಽನಾತ್ಮನಾ ಯೋಗೋ ವಾಸ್ತವೋ ನೋಪಪದ್ಯತೇ ।। ೩೦೫ ।।

ಕೂಟಸ್ಥಾದತ್ತಾನುಜ್ಞಂ ಸತ್ಪ್ರತ್ಯಾಖ್ಯಾತಂ ಸಹಾನ್ವಯಮ್ ।।

ಕಾರಕಾದ್ಯನ್ಯತೋ ಮೋಹಾನ್ನಾಽಽತ್ಮಾನಂ ಪ್ರತಿ ಢೌಕತೇ ।। ೩೦೬ ।।

ನನು ಕಾಮವಶಾದಸ್ಯ ತ್ವಯೋಕ್ತಂ ಪರಿವರ್ತನಮ್ ।।

ದ್ರಷ್ಟೃದೃಶ್ಯಾದಿಭಾವಶ್ಚ ಕಥಂ ಶುದ್ಧಸ್ತಥಾ ಸತಿ ।। ೩೦೭ ।।

ಮೈವಂ ಸ್ವತೋಽವಬುದ್ಧತ್ವಾತ್ಕುತೋಽಜ್ಞಾನೇನ ಸಂಗತಿಃ ।।

ಅಜ್ಞಾನಸಂಗತಿಂ ಮುಕ್ತ್ವಾ ನ ಸ್ಯಾತ್ತಜ್ಜೇನ ಸಂಗತಿಃ ।। ೩೦೮ ।।

ಏವಂ ಯಸ್ಮಾತ್ಸ್ವತಃ ಶುದ್ಧೋ ದ್ವಿತೀಯಾಸಂಗತೇರಯಮ್ ।।

ಆತ್ಮಾತಸ್ಮಾತ್ಸ್ವತೋ ಮುಕ್ತಃ ಕೂಟಸ್ಥಜ್ಞಾಪ್ತಿಮಾತ್ರತಃ ।। ೩೦೯ ।।

ನ ಯಥಾ ಶ್ರೋತ್ರವಿಜ್ಞಾನಂ ರೂಪೇಣೈತಿ ಸಮಾಗಮಮ್ ।।

ಸಂಸಾರೇಣ ತಥೈವಾಽಽತ್ಮಾ ಕೌಟಸ್ಥ್ಯಾನ್ನೈತಿ ಸಂಗತಿಮ್ ।। ೩೧೦ ।।

ಇತ್ಯರ್ಥಸ್ಯಾವಬೋಧಾರ್ಥಂ ಪರೋ ಗ್ರನ್ಥೋಽವತಾರ್ಯತೇ ।। ೩೧೧ ।।

ವಿಶುದ್ಧಿಂ ವ್ಯತಿರೇಕಂ ಚ ಸ್ವಪ್ನಜಾಗ್ರದವಸ್ಥಯೋಃ ।।

ಉಕ್ತ್ವಾಽಽತ್ಮನೋಽದ್ವಯತ್ವಂ ಚ ಸುಷುಪ್ತೇ ಚಾಧುನೋಚ್ಯತೇ ।। ೩೧೨ ।।

ನ ವೇದೇತ್ಯಾ ತ್ಮನಃ ಶ್ರುತ್ಯಾ ಕರ್ತೃತ್ವಂ ಪ್ರತಿಷಿಧ್ಯತೇ ।।

ಪಶ್ಯನ್ನಪಿ ಯತಃ ಪ್ರಾಜ್ಞೋ ಕೌಟಸ್ಥ್ಯಾನ್ನ ಪ್ರಪಶ್ಯತಿ ।। ೩೧೩ ।।

ಅಥ ಯೋ ವೇದೇತಿ ತಥಾ ಜ್ಞಾತೃಸಾಕ್ಷಿತ್ವಮಾತ್ಮನಃ ।।

ಪ್ರತೀಚೋಽಕಾರಕತ್ವಂ ನಃ ಸರ್ವತ್ರ ಪ್ರತಿಪಾದ್ಯತೇ ।। ೩೧೪ ।।

ಕ್ವಚಿತ್ಪ್ರಮಾತೃವಿತ್ಸಾಕ್ಷೀ ಕಚಿತ್ಪ್ರತ್ಯಯವಿತ್ಪರಃ ।।

ಕ್ವಚಿದ್ಬಾಹ್ಯಾರ್ಥವಿಚ್ಚಾಽಽತ್ಮಾ ತತ್ಕರ್ತೃತ್ವಂ ನಿಷಿಧ್ಯತೇ ।। ೩೧೫ ।।

ಪರಪ್ರಯುಕ್ತಂ ವೇತ್ತೃತ್ವಂ ಯದಸ್ಯ ಪ್ರತ್ಯಗಾತ್ಮನಃ ।।

ಸಂಬನ್ಧಜತ್ವಾತ್ತಸ್ಯಾತಃ ಕಸ್ಯೇತ್ಯತ್ರಾಭಿಧೀಯತೇ ।। ೩೧೬ ।।

ಕರ್ಮೋತ್ಥತ್ವಾತ್ಪ್ರಮಾತ್ರಾದೇಸ್ತತ್ಕ್ಷಯೇ ಕ್ಷಯವತ್ತ್ವತಃ ।।

ಷಷ್ಠೀಯಂ ಕರ್ಮಣಿ ನ್ಯಾಯ್ಯಾ ದ್ವಯಾಭಾವವಿವಕ್ಷಯಾ ।। ೩೧೭ ।।

ಅಪ್ಯರ್ಥೇ ಚನಶಬ್ದೋಽಯಮಭಾವಸ್ಯಾಪಿ ವಾರಕಃ ।।

ಶೇಷಶೇಷಿತಿರೋಭಾವೇ ಸುಷುಪ್ತಿರಿಹ ಭಣ್ಯತೇ ।। ೩೧೮ ।।

ಅಥ ಕೇನ ಕ್ರಮೇಣಾಯಂ ಸುಷುಪ್ತಂ ಪ್ರತಿಪದ್ಯತೇ ।।

ಇತಿ ಕ್ರಮವಿಧಾನಾರ್ಥಂ ಹಿತಾ ನಾಮೇತಿ ಭಣ್ಯತೇ ।। ೩೧೯ ।।

ಆ ನಾಭಿತಸ್ತಥಾ ಕಣ್ಠಾದ್ಧೃದಯಂ ಮಧ್ಯತಃ ಸ್ಥಿತಮ್ ।।

ಸನಾಲಂ ಪದ್ಮಕೋಶಾಭಂ ಪಞ್ಚಚ್ಛಿದ್ರಮಧೋಮುಖಮ್ ।। ೩೨೦ ।।

ಸ್ವಪ್ನಾಶ್ರಯಾಣಿ ಹೃನ್ಮಧ್ಯೇ ನೀಲಾದ್ಯಾಭಾನಿ ದೇಹಿನಃ ।।

ಸ್ಥಾನಾನಿ ಸುರಮರ್ತ್ಯಾದಿಜುಷ್ಟಾನ್ಯಸ್ಯ ಭವನ್ತ್ಯುತ ।। ೩೨೧ ।।

ಬಿಲಾನಿ ಸುಪಯಶ್ಚೈತಾ ಜಾಗ್ರದ್ವತ್ಪ್ರತ್ಯಯೋದ್ಭವಾಃ ।।

ಏಕೋತ್ತರಂ ನಾಡಿಶತಂ ವಿಷ್ವಕ್ತಾಭ್ಯೋ ವಿನಿರ್ಗತಮ್ ।। ೩೨೨ ।।

ಪ್ರತೀನ್ದ್ರಿಯಂ ದಶ ದಶ ನಿರ್ಗತಾ ವಿಷಯೋನ್ಮುಖಾಃ ।।

ನಾ಼ಡ್ಯಃ ಕರ್ಮಾದಿಹೇತೂತ್ಥಾಃ ಸ್ವಪ್ನಾದಿಫಲಭುಕ್ತಯೇ ।। ೩೨೩ ।।

ವಹನ್ತ್ಯಮ್ಭೋ ಯಥಾ ನದ್ಯೋ ನಾಡ್ಯಃ ಕರ್ಮಫಲಂ ತಥಾ ।।

ಅನನ್ತೈಕೋರ್ಧ್ವಗಾ ನಾಡೀ ತಯಾ ಗಚ್ಛನ್ವಿಮುಚ್ಯತೇ ।। ೩೨೪ ।।

ಏಕೈಕಸ್ಯಾಃ ಪುನರ್ನಾಡ್ಯಾಃ ಸೂಕ್ಷ್ಮಭೇದಾಃ ಪ್ರಕೀರ್ತಿತಾಃ ।।

ದ್ವಾಸಪ್ತತಿಸಹಸ್ರೈಸ್ತೇ ಸಂಖ್ಯಾತಾ ಯೋಗಚಿನ್ತಕೈಃ ।। ೩೨೫ ।।

ಕದಮ್ಬಕುಸುಮೋದ್ಭೂತಕೇಸರಾ ಇವ ಸರ್ವತಃ ।।

ಪ್ರಸೃತಾ ಹೃದಯಾನ್ನಾಡ್ಯೋ ಯಾಭಿರ್ವ್ಯಾಪ್ತಂ ಶರೀರಕಮ್ ।। ೩೨೬ ।।

ಹಿತಂ ಫಲಂ ಪ್ರಯಚ್ಛನ್ತಿ ಯಸ್ಮಾತ್ತಸ್ಮಾದ್ಧಿತಾಃ ಸ್ಮೃತಾಃ ।।

ಹೃದಯಾತ್ತಾ ವಿನಿಪ್ಕ್ರಾನ್ತಾ ಯಥಾಽರ್ಕಾದ್ರಶ್ಮಯಸ್ತಥಾ ।। ೩೨೭ ।।

ಪುರೀತದಭಿಧಾನೇನ ಹೃದ್ವೇಷ್ಟನಮಿಹೋಚ್ಯತೇ ।।

ತತ್ತೂಪಲಕ್ಷಣಂ ವಿದ್ಯಾದ್ದೇಹವ್ಯಾಪ್ತಿವಿವಕ್ಷಯಾ ।। ೩೨೮ ।।

ಸ್ವಪ್ನಕರ್ಮಸಮುದ್ಭೂತಾ ವಾಸನಾ ಯಾ ಹೃದಿ ಸ್ಥಿತಾಃ ।।

ನಾಡೀಭಿಸ್ತಾ ವಿತತ್ಯಾಽಽತ್ಮಾ ಸ್ವಪ್ನಾನ್ಪಶ್ಯತಿ ಕಾಮತಃ ।। ೩೨೯ ।।

ಸ್ವಾಪ್ನಾನ್ಭೋಗಾನಶೇಷೇಣ ಭುಕ್ತ್ವಾ ಸ್ವಪ್ನಕ್ರಿಯಾಕ್ಷಯೇ ।।

ತಾಭಿರೇವೋಪಸಂಹೃತ್ಯ ಪ್ರಾಜ್ಞೋ ಯಾತಿ ಸುಷುಪ್ತತಾಮ್ ।। ೩೩೦ ।।

ಜಾಗ್ರತ್ಸ್ವಪ್ನಕ್ರಿಯೋದ್ಭೂತಾನ್ಭುಕ್ತ್ವಾ ಭೋಗಾನಶೇಷತಃ ।।

ಇನ್ದ್ರಿಯಾಣ್ಯುಪಸಂಹೃತ್ಯ ಶೇತೇ ನಾಡೀಭಿರಾತ್ಮನಿ ।। ೩೩೧ ।।

ಸಾಮಾನ್ಯಪ್ರಜ್ಞಯಾ ದೇಹಂ ಸಂವ್ಯಾಪ್ಯಾನ್ತರ್ಬಹಿಃ ಶ್ರಮಾತ್ ।।

ಶ್ಯೇನವತ್ಪರಮಂ ಸ್ಥಾನಮಾತ್ಮಾಽಭ್ಯೇತಿ ಸುಷುಪ್ತತಾಮ್ ।। ೩೩೨ ।।

ಧಿಯೋಽನ್ತಃಕರಣಸ್ಯೇಹ ಸ್ಥಾನಂ ಹೃದಯಮಿಷ್ಯತೇ ।।

ತತ್ರೇನ್ದ್ರಿಯಾಣಿ ಸರ್ವಾಣಿ ಬುದ್ಧಿತನ್ತ್ರಾಣಿ ಸರ್ವದಾ ।। ೩೩೩ ।।

ಯತ ಏವಮತಸ್ತಾನಿ ನಾಡೀಭಿಃ ಕರ್ಮಣೋ ವಶಾತ್ ।। ೩೩೪ ।।

ಪ್ರಸಾರಯತಿ ಧೀರ್ವೃತ್ತೀರ್ಮತ್ಸ್ಯಜಾಲಕವದ್ಬಹಿಃ ।।

ಪ್ರಸಾರ್ಯಾಽಽಯತನಸ್ಥಾನಿ ತಾನಿ ಧೀರಧಿತಿಷ್ಠತಿ ।। ೩೩೫ ।।

ಜಾಗ್ರತ್ಕಾಲೇ ತತೋ ಜ್ಞೋಽಯಮಭಿವ್ಯಕ್ತವಿಶೇಷಧೀಃ ।।

ವ್ಯಾಪ್ನೋತಿ ನಿಷ್ಕ್ರಿಯಃ ಸರ್ವಾನ್ಭಾನುರ್ದಶ ದಿಶೋ ಯಥಾ ।। ೩೩೬ ।।

ತಾ ಏವೇನ್ದ್ರಿಯವೃತ್ತೀಃ ಸ್ವಾಶ್ಚೈತನ್ಯಖಚಿತಾ ಯದಾ ।।

ಸಂಯಚ್ಛತಿ ಪ್ರತೀಚ್ಯಾತ್ಮಾ ಸ್ವಪಿತೀತಿ ತದೋಚ್ಯತೇ ।। ೩೩೭ ।।

ಬುದ್ಧ್ಯುಪಾಧ್ಯನುರೋಧೇನ ಪ್ರತೀಚಃ ಪ್ರಭವಾಪ್ಯಯೌ ।।

ವಿಕ್ಷೇಪಲಯಹೀನಸ್ತು ಸ್ವತಃ ಕುಮ್ಭಖವತ್ಪರಃ ।। ೩೩೮ ।।

ತಾಭಿಃ ಪ್ರತ್ಯವಸೃಪ್ಯಾಽಽತ್ಮಾ ವೃತ್ತೀರ್ನಾಡೀಭಿರಾನಯನ್ ।।

ತಪ್ತಾಯೋವಚ್ಛರೀರಂ ಸ್ವಂ ವ್ಯಾಪ್ಯ ಶೇತೇ ಸ್ವ ಆತ್ಮನಿ ।। ೩೩೯ ।।

ಸ್ವಹೇತುಮಾತ್ರಯಾ ಸ್ಥಾನಮಿನ್ದ್ರಿಯಾಣಾಂ ನ ಕಾರ್ಯತಃ ।।

ಯತೋಽತಶ್ಚಿನ್ನಿಭೇನೈವ ವ್ಯಾಪ್ತಿಃ ಸ್ಯಾತ್ಕಾರಣಾತ್ಮನಾ ।। ೩೪೦ ।।

ಸುಷುಪ್ತೌ ನ ಶರೀರೇಣ ಸಂಗತಿಃ ಪ್ರತ್ಯಗಾತ್ಮನಃ ।।

ನಾಪಿ ಬುದ್ಧ್ಯಾದಿಭಿಃ ಸಾಕ್ಷಾತ್ತತ್ಸ್ಥಾನಾಸಂಗತೇರ್ಭವೇತ್ ।। ೩೪೧ ।।

ತೀರ್ಣೋ ಹೀತಿ ತಥಾಚೈತದುತ್ತರತ್ರಾಭಿಧಾಸ್ಯತೇ ।।

ಸುಷುಪ್ತೇಽತ್ರ ಪಿತಾ ಚೇತಿ ಸರ್ವಸಂಬನ್ಧವಾರಣಮ್ ।। ೩೪೨ ।।

ಸರ್ವಸಂಸಾರದುಃಖೌಘವ್ಯತೀತೇಯಂ ಪರಾಽಽತ್ಮನಃ ।।

ಅವಸ್ಥೇತ್ಯತ್ರ ದೃಷ್ಟಾನ್ತಃ ಸ ಯಥೇತ್ಯಭಿಧೀಯತೇ ।। ೩೪೩ ।।

ಸ್ತನಂಧಯೋ ಯಥಾ ವಾಲೋ ರಾಗದ್ವೇಷವಿವರ್ಜಿತಃ ।।

ತದಭಾವಾದ್ವಿಕುರ್ವನ್ತಿ ಚೇತೋ ನ ವಿಶಯಾಃ ಸದಾ ।। ೩೪೪ ।।

ಅಪ್ರರೂಢೇನ್ದ್ರಿಯತ್ವಾಚ್ಚ ರಾಗದ್ವೇಷಾದ್ಯಸಂಪ್ಲುತಿಃ ।।

ಮೃದುಕಣ್ಟಕವತ್ತದ್ಧೀರ್ನಾಲಂ ವೇದ್ಧಂ ಸ್ವಗೋಚರಾನ್ ।। ೩೪೫ ।।

ಸರ್ವತ್ರಾವ್ಯಾಹತಾಜ್ಞಶ್ಚ ವಿಧೇಯಪ್ರಕೃತಿತ್ವತಃ ।।

ರಾಜಾ ವಾಽತಿಸುಖೀ ಲೋಕೇ ಪ್ರರೂಢೇನ್ದ್ರಿಯವಾನಪಿ ।। ೩೪೬ ।।

ವಿಜ್ಞಾತಾಶೇಷತತ್ತ್ವೋ ವಾ ಬ್ರಾಹ್ಮಣಃ ಕೃತಕೃತ್ಯತಃ ।।

ಆನನ್ದಸ್ಯ ಪರಾಂ ಕಾಷ್ಠಾಮತಿಘ್ನೀಮೇತ್ಯ ನಿರ್ವೃತಃ ।। ೩೪೭ ।।

ಬಾಲಾದಿತ್ರಯಮಪ್ಯೇತದೇಕೋ ದೃಷ್ಟಾನ್ತ ಇಷ್ಯತೇ ।।

ಬಾಲಮೌಢ್ಯಮದಾನ್ಧತ್ವನಿವೃತ್ತ್ಯರ್ಥಂ ತಥೋಚ್ಯತೇ ।। ೩೪೮ ।।

ಬಾಲಸ್ಯ ನಿರ್ವಿವೇಕತ್ವಾತ್ಸವಿವೇಕಃ ಕ್ಷಿತೀಶ್ವರಃ ।।

ತನ್ಮದಾನ್ಧ್ಯನಿಷೇಧಾರ್ಥಂ ಮಹಾಬ್ರಾಹ್ಮಣ ಉಚ್ಯತೇ ।। ೩೪೯ ।।

ಅತೀತ್ಯ ದುಃಖಹೇತೂನ್ಯಾ ಹನ್ತಿ ದುಃಖಾನ್ಯಶೇಷತಃ ।।

ಆನನ್ದಸ್ಯ ಪರಾ ನಿಷ್ಠಾ ತೇನಾತಿಘ್ನೀತಿ ಭಣ್ಯತೇ ।। ೩೫೦ ।।

ನಿರ್ವಿಕಾರಾತ್ಮನಾಂ ಯಸ್ಮಾದ್ಬಾಲಾದೀನಾಂ ಸ್ವ ಆತ್ಮನಿ ।।

ಅತೀವ ಜಾಯತೇ ಹ್ರಾದೋ ದೃಷ್ಟಾನ್ತಃ ಸ ವಿವಕ್ಷಿತಃ ।। ೩೫೧ ।।

ಪರಸಂಬನ್ಧಮೇತ್ಯಾತ್ಮಾ ಕಾರ್ಯಕಾರಣರೂಪಿಭಿಃ ।।

ಐಕಾತ್ಮ್ಯಲಕ್ಷಣಂ ಸಾಕ್ಷಾಚ್ಛೇತ ಇತ್ಯಭಿಧೀಯತೇ ।। ೩೫೨ ।।

ಅತ್ಯನ್ತಸಂನಿಕೃಷ್ಟಾನಾಮಪಿ ಭಿನ್ನಾತ್ಮನಾಂ ಮಿತೇಃ ।।

ಲೋಚನಸ್ಥಾಞ್ಜನಾದೀನಾಂ ನ ದೃಷ್ಟಿಪಥತೇಷ್ಯತೇ ।। ೩೫೩ ।।

ಕಿಮು ಪ್ರಧ್ವಸ್ತನಿಃಶೇಷಭೇದಹೇತಾವಿಹಾಽಽತ್ಮನಿ ।।

ಗ್ರಾಹ್ಯಗ್ರಾಹಕಸಂಬನ್ಧಃ ಸರ್ವಭೇದಾಪನೋದಿನಿ ।। ೩೫೪ ।।

ಸ್ವಸ್ಥಾವಸ್ಥೈವ ಯೈತೇಷಾಂ ಪ್ರಸಿದ್ಧಾ ಜಗತೀಕ್ಷ್ಯತೇ ।।

ದೃಷ್ಟಾನ್ತತ್ವೇನ ಸ್ವಾಪಸ್ಯ ಸೈವ ಸಾಕ್ಷಾದ್ವಿವಕ್ಷ್ಯತೇ ।। ೩೫೫ ।।

ದಾರ್ಷ್ಟಾನ್ತಿಕತ್ವೇನ ಯತಃ ಸುಷುಪ್ತೋಽತ್ರ ವಿವಕ್ಷಿತಃ ।।

ನಾಪಿ ಬಾಲಾದಿಸ್ವಾಪಸ್ಯ ವಿಶೇಷಃ ಕಶ್ಚಿದೀಕ್ಷ್ಯತೇ ।। ೩೫೬ ।।

ಅವ್ಯಾಹತಮತಿರ್ಬಾಲಃ ಸರ್ವಾತಿಶಯವರ್ಜಿತಾಮ್ ।।

ಆನಂದಸ್ಯ ಪರಾಂ ನಿಷ್ಠಾಮತಿಘ್ನೀಂ ಪ್ರತಿಪದ್ಯತೇ ।। ೩೫೭ ।।

ಯಾವದ್ಯಾವತ್ಪ್ರರೂಢತ್ವಂ ರಾಗಾದೇರ್ಜಾಯತೇ ಶಿಶೋಃ ।।

ತಾವತ್ತಾವತ್ಪ್ರರೂಢತ್ವಂ ದುಃಖಸ್ಯಾಪ್ಯಭಿಜಾಯತೇ ।। ೩೫೮ ।।

ಯಥೈವ ತತ್ತನುತ್ವಂ ಚ ಯಾವದ್ಯಾವದಿಹಾಽಽತ್ಮನಃ ।।

ದುಃಖಸ್ಯಾಪಿ ತನುತ್ವಂ ಸ್ಯಾತ್ತಾವತ್ತಾವತ್ಸುಖಾತ್ಮನಃ ।। ೩೫೯ ।।

ಉತ್ತರೋತ್ತರವೃದ್ಧ್ಯಾಽತೋ ದುಃಖಹೇತುಕ್ಷಯಾಚ್ಛ್ರುತೌ ।।

ಸಹಸ್ರದಶಭಾಗೇನ ನಿಷ್ಠಾಽಽನನ್ದಸ್ಯ ಭಣ್ಯತೇ ।। ೩೬೦ ।।

ಅವ್ಯಾವೃತ್ತಾನನುಗತಪ್ರತ್ಯಙ್ಮಾತ್ರಸಮಾಪ್ತಿತಃ ।।

ಭೂಮ್ನ್ಯೇವ ತು ಪರಾ ನಿಷ್ಠಾಽಽನನ್ದಸ್ಯೇತಿ ಶ್ರುತೇರ್ವಚಃ ।। ೩೬೧ ।।

ಆನನ್ದಃ ಸ್ವಯಮೇವಾಽಽತ್ಮಾ ಭೇದಸಂಸರ್ಗವರ್ಜಿತಃ ।।

ದುಃಖಹೇತುವಿನಿರ್ಮುಕ್ತಾವತಿಘ್ನೀಮೇತ್ಯತಃ ಸ್ವತಃ ।। ೩೬೨ ।।

ಗಾರ್ಗ್ಯಂ ಕಾಶ್ಯೋ ಯದಪ್ರಾಕ್ಷೀತ್ಕಾಭೂದೇಷ ತದೇತಿ ತತ್ ।।

ಸಪ್ರಪಞ್ಚಂ ಯಥಾವಚ್ಚ ಸರ್ವಮುಕ್ತಮಶೇಷತಃ ।। ೩೬೩ ।।

ಅನೇನ ಚ ಯಥೋಕ್ತೇನ ಪಾಣಿಪೇಷೋತ್ಥಿತಸ್ಯ ಹಿ ।।

ಮೋಹೋತ್ಥಾಶೇಷಕಾರ್ಯೇಭ್ಯೋ ವಿಶುದ್ಧಿಂ ಶ್ರುತಿರಬ್ರವೀತ್ ।। ೩೬೪ ।।

ಕುತ ಆಗಾದಿತಿ ತ್ವಸ್ಯ ಪ್ರಶ್ನಾರ್ಥಾವಿಶ್ಚಿಕೀರ್ಷಯಾ ।।

ಸುಷುಪ್ತಾಜ್ಜಾಗ್ರದಾಪತ್ತಿರ್ಯಥಾ ತದಧುನೋಚ್ಯತೇ ।। ೩೬೫ ।।

ನನ್ವಸ್ಥಾದ್ಯೋ ಹಿ ಯತ್ರೇಹ ಸ ತಸ್ಮಾದನ್ಯತೋ ವ್ರಜನ್ ।।

ವೇಶ್ಮತೋ ಗ್ರಾಮತೋ ವಾಽಸೌ ತತ ಏವ ವ್ರಜೇದ್ಧ್ರುವಮ್ ।। ೩೬೬ ।।

ತಸ್ಮಾತ್ಸಾಮರ್ಥ್ಯತಃ ಸಿದ್ಧ ಉತ್ತರಪ್ರಶ್ನನಿರ್ಣಯಃ ।।

ತನ್ನಿರ್ಣಯಾರ್ಥಮಾರಮ್ಭೋ ನ ಕಾರ್ಯೋ ಜಾಮಿದೋಷತಃ ।। ೩೬೭ ।।

ನ ನಿಮಿತ್ತಾದ್ಯರ್ಥತಾಽಪಿ ಪಞ್ಚಮ್ಯಾ ಉಪಪದ್ಯತೇ ।।

ಊರ್ಣನಾಭ್ಯಗ್ನಿದೃಷ್ಟಾನ್ತೇ ನ ನಿಮಿತ್ತಾದಿ ಗಮ್ಯತೇ ।। ೩೬೮ ।।

ಪ್ರತ್ಯುಕ್ತೌ ನ ನಿಮಿತ್ತಾದಿ ಯದಿ ಸಾಕ್ಷಾತ್ಸಮೀಕ್ಷ್ಯತೇ ।।

ಅಪಾದಾನಾರ್ಥತೈವಾಸ್ತು ದೋಷಸ್ಯಾನ್ಯತ್ರ ದರ್ಶನಾತ್ ।। ೩೬೯ ।।

ನನ್ವತ್ರಾಪಿ ಸಮೋ ದೋಷೋ ವಾಕ್ಯಸ್ಯ ಪುನರುಕ್ತತಾ ।।

ನೈವಂ ಯತೋಽಖಿಲಧ್ವಾನ್ತಕಾರ್ಯಧ್ವಂಸೋ ವಿವಕ್ಷಿತಃ ।। ೩೭೦ ।।

ಅವ್ಯಾವೃತ್ತಾನನುಗತಂ ಪೂರ್ಣಂ ಬ್ರಹ್ಮ ವಿವಕ್ಷಿತಮ್ ।।

ಪ್ರತ್ಯಙ್ಮಾತ್ರೈಕಯಾಥಾತ್ಮ್ಯಂ ನ ದೋಷೋ ಜಾಮಿತಾ ತತಃ ।। ೩೭೧ ।।

ವಿಷಯೌ ದ್ವಾವುಪನ್ಯಸ್ತೌ ವಿದ್ಯಾವಿದ್ಯಾತ್ಮನೋರಿಹ ।।

ಆತ್ಮೇತ್ಯೇವೇತಿ ವಿದ್ಯಾಯಾ ವಿಷಯಃ ಪ್ರಾಗುದಾಹೃತಃ ।। ೩೭೨ ।।

ಅವಿದ್ಯಾವಿಷಯಸ್ತಾವತ್ಸಂಸಾರಾನರ್ಥ ಈರಿತಃ ।।

ಕ್ರಿಯಾಕಾರಕಭೇದೇನ ನಾಮರೂಪಕ್ರಿಯಾತ್ಮಕಃ ।। ೩೭೩ ।।

ತತ್ರಾವಿದ್ಯೋದ್ಭವಂ ಕಾರ್ಯಂ ಯಾವತ್ಕಿಂಚಿದ್ವಿವಕ್ಷಿತಮ್ ।।

ತತ್ಪ್ರತ್ಯಪಾದಿ ನಿಖಿಲಂ ಪೂರ್ವಂ ಶ್ರುತ್ಯೈವ ಯತ್ನತಃ ।। ೩೭೪ ।।

ಅವಿದ್ಯಾಪ್ರತಿಪಕ್ಷಾಯಾ ವಿದ್ಯಾಯಾ ವಿಷಯೋಽಧುನಾ ।।

ಪ್ರವಕ್ತವ್ಯೋಽತಸ್ತದ್ಯೋಗ್ಯೌ ಪ್ರಶ್ನೌ ದ್ವೌ ಸಮುದಾಹೃತೌ ।। ೩೭೫ ।।

ಹೇತುಸ್ವರೂಪಕಾರ್ಯಾಣಿ ವಿರೋಧೀನಿ ಪರಸ್ಪರಮ್ ।।

ಅವಿದ್ಯಾವಿದ್ಯಯೋರ್ಯಸ್ಮಾತ್ತದ್ಯೋಗ್ಯಪ್ರಶ್ನಗೀರತಃ ।। ೩೭೬ ।।

ಕಾರಕವ್ಯವಹಾರೋಽಯಮವಿದ್ಯಾವಿಷಯಃ ಸದಾ ।।

ಆಧಾರಾಧೇಯಯೋರ್ಭಿತ್ತೌ ತಯೋಃ ಕಾರಕತೇಷ್ಯತೇ ।। ೩೭೭ ।।

ತದ್ವದ್ಗಚ್ಛತಿ ಯೋ ಯಸ್ಮಾದ್ಭೇದೇ ಸತ್ಯೇವ ಯಾತಿ ಸಃ ।।

ಇತ್ಯವಿದ್ಯಾವ್ಯವಸ್ಥೇಯಂ ವಿದ್ಯಾಯಾಸ್ತದ್ವಿಪರ್ಯಯಃ ।। ೩೭೮ ।।

ಕ್ರಿಯಾಕಾರಕಭೇದಾದ್ಯಾ ಲೋಕತಃ ಶೇಮುಷೀ ತ್ವಭೂತ್ ।।

ಯಥಾಸ್ಥಿತಾತ್ಮಯಾಥಾತ್ಮ್ಯಸಮ್ಯಗ್ಜ್ಞಾನೇನ ಬಾಧ್ಯತೇ ।। ೩೭೯ ।।

ನಾನ್ಯೋಽಯಮಾತ್ಮಾಽನ್ಯತ್ರಾಭೂನ್ನಾನ್ಯೋಽನ್ಯಸ್ಮಾತ್ತಥೈತಿ ಚ ।।

ಇತಿ ನಿಃಶೇಷತನ್ಮೋಹಕಾರ್ಯಧ್ವಂಸೋ ವಿವಕ್ಷಿತಃ ।। ೩೮೦ ।।

ಅಭೇದವ್ಯತಿರೇಕಾಭ್ಯಾಂ ವಸ್ತ್ವನ್ತರಮಿಹಾಽಽತ್ಮನಃ ।।

ಶ್ರುತ್ಯಾ ನಿಷಿಧ್ಯತೇ ಸಾಕ್ಷಾದ್ಭೇದಹೇತೋರ್ನಿಷೇಧತಃ ।। ೩೮೧ ।।

ನನು ಪ್ರಾಣಾದಿಭಿಃ ಸದ್ಭಿಃ ಕಥಂ ನಿರ್ಭೇದತಾಽಽತ್ಮನಃ ।।

ನಾಽಽತ್ಮನ್ಯೇವ ತದಧ್ಯಾಸಾಚ್ಛುಕ್ತಿಕಾರಜತಾದಿವತ್ ।। ೩೮೨ ।।

ಕಥಂ ತದಿತಿ ದೃಷ್ಟಾನ್ತ ಊರ್ಣನಾಭ್ಯಾದಿರುಚ್ಯತೇ ।।

ವಾಸ್ತವಂ ವೃತ್ತಮಾಪೇಕ್ಷ್ಯ ನ ತ್ವಿಯಂ ಸೃಷ್ಟಿರಾತ್ಮನಃ ।। ೩೮೩ ।।

ನಾಸತೋ ಜನ್ಮನಾ ಯೋಗಃ ಸತಃ ಸತ್ತ್ವಾನ್ನ ಚೇಷ್ಯತೇ ।।

ಕೂಟಸ್ಥೇ ವಿಕ್ರಿಯಾ ನಾಸ್ತಿ ತಸ್ಮಾದಜ್ಞಾನತೋ ಜನಿಃ ।। ೩೮೪ ।।

ಪುಂಸ್ಪ್ರಬೋಧಪ್ರಸಿದ್ಧ್ಯರ್ಥಂ ಸೃಷ್ಟಿವ್ಯಾಜೋಽಯಮುಚ್ಯತೇ ।।

ಕೌಟಸ್ಥ್ಯಾತ್ತ್ವಾತ್ಮನಃ ಸೃಷ್ಟಿರ್ನ ಕಥಂಚನ ಯುಜ್ಯತೇ ।। ೩೮೫ ।।

ನಿಃಶೇಷವೇದಸಿದ್ಧಾನ್ತವಿದ್ವದ್ಭಿರಪಿ ಭಾಷಿತಮ್ ।।

ಗೌಡಾಚಾರ್ಯೈರಿದಂ ವಸ್ತು ಯಥಾಽಸ್ಮಾಭಿಃ ಪ್ರಪಞ್ಚಿತಮ್ ।। ೩೮೬ ।।

ಮೃಲ್ಲೋಹವಿಸ್ಫುಲ್ಲಿಙ್ಗಾದ್ಯೈಃ ಸೃಷ್ಟಿರ್ಯಾ ಚೋದಿತಾಽನ್ಯಥಾ ।।

ಉಪಾಯಃ ಸೋಽವತಾರಾಯ ನಾಸ್ತಿ ಭೇದಃ ಕಥಂಚನ ।। ೩೮೭ ।।

ಸೃಷ್ಟಾವನ್ಯಪರಾಯಾಂ ತು ನ ಚೋದ್ಯಸ್ಯಾಸ್ತಿ ಸಂಭವಃ ।।

ಕೂಟಸ್ಥಾತ್ಕಥಮುತ್ಪತ್ತಿರಚಿತ್ಕಂ ಚೇತನಾತ್ಕಥಮ್ ।। ೩೮೮ ।।

ನಿಃಸಾಧನಂ ಚ ಕಾರ್ಯಾಣಿ ಕಥಂ ಕುರ್ಯಾದನೇಕಧಾ ।।

ವಿಶ್ವರೂಪಸಮುತ್ಪತ್ತಿರೇಕರೂಪಾತ್ಕಥಂ ಭೇವತ್ ।। ೩೮೯ ।।

ಇತ್ಯೇವಮಾದಿಚೋದ್ಯಾನಾಂ ಪುಂಸ್ವಭಾವಾನುರೋಧತಃ ।।

ಪರಿಹಾರವಚ ಶ್ರೌತಂ ನ ಚ ವಸ್ತ್ವನುರೋಧತಃ ।। ೩೯೦ ।।

ಊರ್ಣನಾಭಿಃ ಸ್ವಯಂ ಕರ್ತಾ ಪ್ರಯುಙ್ತ್ಕೇ ಕರ್ಮ ಚಾಽಽತ್ಮನಾ ।।

ತನ್ತೂನ್ಸ್ವತಃ ಪ್ರಸಿದ್ಧೇನ ಕರಣೇನ ಚ ತನ್ತುನಾ ।।

ಗಮಿಕ್ರಿಯಾಂ ಸಾಧಯತಿ ತಥೈಕತ್ರಾಪಿ ಚಾಽಽತ್ಮನಿ ।। ೩೯೧ ।।

ಅಚೇತನೋ ಯಥಾ ಜಾಲ ಊರ್ಣನಾಭೇಃ ಸಚೇತನಾತ್ ।।

ಆಕಾಶಾದಿಜಗತ್ಕಾರ್ಯಮಾತ್ಮನಶ್ಚೇತನಾತ್ತಥಾ ।। ೩೯೨ ।।

ವಿಸ್ಫುಲಿಙ್ಗಾ ಯಥಾ ಚಾಗ್ನೇರ್ಜಾಯನ್ತೇಽಗ್ನಿಸ್ವಭಾವಕಾಃ ।।

ಸುಷುಪ್ತಾದಾತ್ಮನಸ್ತದ್ವತ್ಪ್ರಾಣಾದೀನಾಂ ಸಮುದ್ಭವಃ ।। ೩೯೩ ।।

ಸುಷುಪ್ತೋದಾಹೃತಿರ್ಯೇಯಂ ತಯಾ ಸಮುಪಲಕ್ಷ್ಯತೇ ।।

ವಿಶ್ವಾಭಿವ್ಯಕ್ತಿತಃ ಪೂರ್ವಂ ಬ್ರಹ್ಮೈವಾನಾಮರೂಪಕಮ್ ।। ೩೯೪ ।।

ಸರ್ವಾಸೂಪನಿಷತ್ಸ್ವೇವಂ ಕಾರಣಂ ನಾನ್ಯದಾತ್ಮನಃ ।।

ಶ್ರೂಯತೇಽತಃ ಪರಾತ್ಮೈವ ಜಗತಃ ಕಾರಣಂ ಪರಮ್ ।। ೩೯೫ ।।

ಬ್ರಹ್ಮಣ್ಯಸ್ತಮಿತೇಽತ್ಯರ್ಥಂ ಜಗತ್ಯಸ್ಮಿನ್ನಶೇಷತಃ ।।

ಜಗತ್ಪ್ರಸೂತೌ ಕೋ ಹೇತುಸ್ತದನ್ಯಾವ್ಯತಿರೇಕತಃ ।। ೩೯೬ ।।

ಅಸ್ತೀಶೋ ವ್ಯತಿರಿಕ್ತಶ್ಚೇತ್ಸೋಽಪಿ ಕೇನ ಪ್ರವರ್ತಿತಃ ।।

ಜಗನ್ನಿರ್ಮಿನುಯಾದೇತತ್ಸ್ವತಶ್ಚೇತ್ಸರ್ವದಾ ನ ಕಿಮ್ ।। ೩೯೭ ।।

ಐಶ್ವರ್ಯಂ ಪಾರತನ್ತ್ರಯಂ ಚ ನಾಪಿ ಸಂಭಾವ್ಯತೇ ಮಿತೇಃ ।।

ನಾಪಿ ಕಾರ್ಯಂ ವಿಲೀನತ್ವಾತ್ಸ್ವಾತ್ಮೋತ್ಪತ್ತೌ ಪ್ರವರ್ತತೇ ।। ೩೯೮ ।।

ಭಿನ್ನಂ ಚೇತ್ಕಾರಣಾತ್ಕಾರ್ಯಂ ಕಾರ್ಯಕಾರಣತಾ ತಯೋಃ ।।

ಪೃಥಕ್ಪ್ರಸಿದ್ಧಯೋಃ ಕೇಯಂ ಹಿಮವದ್ವಿನ್ಧ್ಯಯೋರಿವ।।।। ೩೯೯ ।।

ಅಥಾಭಿನ್ನಂ ತದೈಕತ್ವಾತ್ಕಾರ್ಯಕಾರಣತಾ ಕುತಃ ।।

ನಾಪಿ ನಿಷ್ಪ್ರಿಯರೂಪಂ ಸತ್ಕಾರಣತ್ವಂ ಸಮಶ್ನುತೇ ।। ೪೦೦ ।।

ತಥಾಚಾಕ್ರಿಯಮಾಣಂ ಸತ್ಕಥಂ ಕಾರ್ಯಮಿಹೋಚ್ಯತೇ ।।

ಕ್ರಿಯಾಶೂನ್ಯಂ ಚ ಯದ್ವಸ್ತು ತಚ್ಚಾಕಾರಕಮಿಷ್ಯತೇ ।। ೪೦೧ ।।

ಲಯೇನೈವ ಸಮಾಪ್ತತ್ವಾತ್ಕಾಲಕರ್ಮಾದಿಕಾರಣಮ್ ।।

ಸ್ವಾತ್ಮೋತ್ಪತ್ತಾವಶಕ್ತಂ ತದ್ವ್ಯಕ್ತಂ ಸಾಮರ್ಥ್ಯಭಾಗ್ಯತಃ ।। ೪೦೨ ।।

ನಿತ್ಯಶಕ್ತಿತ್ವಪಕ್ಷೇಽಪಿ ಯುಗಪತ್ಪ್ರಭವಾದಿಕಮ್ ।।

ಪ್ರಾಪ್ನೋತಿ ಸರ್ವಕಾರ್ಯಸ್ಯ ನ ಚ ತದ್ವರ್ತತೇ ತಥಾ ।। ೪೦೩ ।।

ಶಕ್ತ್ಯುತ್ಪತ್ತ್ಯಭ್ಯುಪೇತೌ ಚ ಕಾರಣಂ ಸ್ಯಾದಶಕ್ತಿಮತ್ ।।

ಅಥ ಶಕ್ತ್ಯನ್ತರಾಚ್ಛಕ್ತಿರನವಸ್ಥಾ ಪ್ರಸಜ್ಯತೇ ।। ೪೦೪ ।।

ಕಿಮಪೇಕ್ಷ್ಯ ವ್ಯಪೇತತ್ವಂ ಕಾಲೋಽಯಂ ವಾರ್ತಮಾನಿಕಃ ।।

ಯಾಯಾದನಾಗತತ್ವಂ ಚ ತಸ್ಯೈಕ್ಯಾಭಾಗವತ್ತ್ವತಃ ।। ೪೦೫ ।।

ನಿತ್ಯಮೇಕಂ ವಿಭು ದ್ರವ್ಯಂ ಯದಿ ಕಾಲೋಽಭ್ಯುಪೇಯತೇ ।।

ಅತೀತಾನಾಗತತ್ವಾದಿಭೇದಃ ಸ್ಯಾತ್ಕಿಂನಿಬನ್ಧನಃ ।। ೪೦೬ ।।

ಆದಿತ್ಯಾದಿಗತಿಶ್ಚೇತ್ಸ್ಯಾತ್ಕಾಲೋಽವ್ಯಕ್ತಸಮುತ್ಥಿತೌ ।।

ಆದಿತ್ಯಾದೇರ್ವಿಲೀನತ್ವಾನ್ನ ತದಾ ತತ್ಕ್ರಿಯೇಷ್ಯತೇ ।। ೪೦೭ ।।

ನ ಚಾವಯವಿನೋ ವೃತ್ತಿರ್ನಿರಂಶೈಕತ್ವಹೇತುತಃ ।।

ಭಾಗೇಷು ನಿಷ್ಕಲತ್ವೈಕ್ಯನಿಃಸಾಮಾನ್ಯತ್ವಕಾರಣಾತ್ ।। ೪೦೮ ।।

ಆಧಾರೇಷು ನಿರಂಶೇಷು ಯದ್ಯಾದ್ಯೇಯಸ್ತಥಾವಿಧಃ ।।

ಭಿನ್ನದೇಶೇಷು ತೇಷ್ವೇಕಸ್ತಥಾಚಾವಯವೀ ಕಥಮ್ ।। ೪೦೯ ।।

ತಸ್ಮಾನ್ನ ದೇಶಕಾಲಾದಿಭೇದೋ ವಸ್ತ್ವಾಶ್ರಯೋ ಮಿತೇಃ ।।

ದಿಗ್ಭೇದಕ್ಲೃಪ್ತಿವದ್ವ್ಯೋಮ್ನಿ ಭೇದೋಽಯಂ ತದ್ವದಾತ್ಮನಿ ।। ೪೧೦ ।।

ಜಗದುತ್ಪತ್ತಿಸಂಹಾರಾಸ್ತದ್ವದಾತ್ಮನಿ ಕಲ್ಪಿತಾಃ ।।

ವಸ್ತುವೃತ್ತಂ ಸಮಾಲೋಕ್ಯ ಕುತಃ ಸೃಷ್ಟ್ಯಾದಿಸಂಭವಃ ।। ೪೧೧ ।।

ಕಾರಕಾದಿರ್ಯಥಾ ಭ್ರಾನ್ತಿಸ್ತಥಾ ಪೂರ್ವಮವಾದಿಷಮ್ ।।

ಸರ್ವಮಾತ್ಮೇತಿ ನೇತೀತಿ ತಥಾ ಸತ್ಯುಪಪದ್ಯತೇ ।। ೪೧೨ ।।

ಉದ್ಭೂತಿಸ್ಥಿತಿನಾಶಾಃ ಸ್ಯುರ್ಜಗತೋಽತಃ ಪ್ರತಿಕ್ಷಣಮ್ ।।

ಅವಿದ್ಯಾಮಾತ್ರಹೇತುತ್ವಾನ್ನಾಮೀಷಾಂ ವಿದ್ಯತೇ ಕ್ರಮಃ ।। ೪೧೩ ।।

ಪ್ರಾಣಾಃ ಶ್ರೋತ್ರಾದಯೋಽತ್ರ ಸ್ಯುರ್ದಶ ಸಪ್ತ ಚ ಯೇ ಮತಾಃ ।।

ಲೋಕಾವಚ್ಛೇದತೋಽಮೀಷಾಂ ಭೇದೋಽಧ್ಯಾತ್ಮಾದಿಲಕ್ಷಣಃ ।। ೪೧೪ ।।

ಜರಾಯುಜಾದಿಸಂಭೇದಭಿನ್ನಾ ಲೋಕಾಃ ಪೃಥಗ್ವಿಧಾಃ ।।

ತಥಾಽಧಿದೇವತಾತ್ಮಾನೋ ದೇವಾಃ ಸ್ಯುರ್ಬಹುಭೇದಕಾಃ ।। ೪೧೫ ।।

ತೇಽಪಿ ಸಾಧಾರಣಾಃ ಪ್ರಾಣಾ ದೇಹೇಽಸಾಧಾರಣಾಸ್ತು ತೇ ।।

ಭೂತಾನಾಂ ಪರಿಣಾಮೋಽಯಂ ಯಥಾಕರ್ಮ ಯಥಾಶ್ರುತಮ್ ।। ೪೧೬ ।।

ಪ್ರಾಣಾದಿಜನ್ಮನಾ ಜಜ್ಞೇ ವಿಸ್ಫುಲಿಙ್ಗೈರ್ಯಥಾ ಶಿಖೀ ।।

ಪರಮಾತ್ಮಾಽಪಿ ಜಜ್ಞೇ ಖಂ ಯಥಾ ಕುಮ್ಭಾದಿಜನ್ಮಭಿಃ ।। ೪೧೭ ।।

ಪ್ರಾಣಾದ್ಯುದ್ಭೂತಿತೋ ನಾನ್ಯಾ ಕ್ಷೇತ್ರಜ್ಞೋದ್ಭೂತಿರಿಷ್ಯತೇ ।।

ಶ್ರುತೇರೇತೇಭ್ಯ ಇತಿ ಹಿ ತಥಾ ಸ್ಪಷ್ಟಂ ವಚಃ ಶ್ರುತಮ್ ।। ೪೧೮ ।।

ಯಸ್ಮಾದವಿದ್ಯಯೈವಾಽಽತ್ಮಾ ಪ್ರಾಣಕ್ಷೇತ್ರಜ್ಞರೂಪಭಾಕ್ ।।

ಸ್ವತೋಽತಃ ಸ ಪರಂ ಬ್ರಹ್ಮ ತಸ್ಯೋಪನಿಷದುಚ್ಯತೇ ।। ೪೧೯ ।।

ಉಪಾಸನಾರ್ಥಂ ಯದ್ಗುಹ್ಯಂ ನಾಮೋಪನಿಷದುಚ್ಯತೇ ।।

ತದಸ್ಯ ಪರಮಂ ಗುಹ್ಯಂ ತೇನೋಪಾಸೀತ ತತ್ತ್ವತಃ ।। ೪೨೦ ।।

ಬ್ರಹ್ಮವಿದ್ಯಾಧಿಕಾರೇಽಸ್ಮಿನ್ಯಾವತ್ಕಿಂಚಿದುಪಾಸನಮ್ ।।

ಬ್ರಹ್ಮವಿದ್ಯೋತ್ಥಿತಿಫಲಂ ತತ್ಸರ್ವಮಿತಿ ನಿರ್ದಿಶೇತ್ ।। ೪೨೧ ।।

ಗೋದೋಹನಾದಿವದ್ವಿದ್ಯಾದೇವಂ ಸರ್ವಮುಪಾಸನಮ್ ।।

ವಿದ್ಯಾಧಿಕಾರಜೀವಿತ್ವಾನ್ನ ಸ್ವತನ್ತ್ರಫಲಂ ಭವೇತ್ ।। ೪೨೨ ।।

ಸತ್ಯಸ್ಯ ಸತ್ಯಮಿತಿ ಯಾ ಬ್ರಹ್ಮೋಪನಿಷದುಚ್ಯತೇ ।।

ಪ್ರಾಣಾ ವೈ ಸತ್ಯಮಿತ್ಯಸ್ಯಾ ವ್ಯಾಖ್ಯೋಪನಿಷದಃ ಕೃತಾ ।। ೪೨೩ ।।

ನಾಮರೂಪಾತ್ಮಕಾಃ ಪ್ರಾಣಾಃ ಪರಸತ್ಯಾಭಿಸಂಗತೇಃ ।।

ಸತ್ಯಮಿತ್ಯಭಿಧೀಯನ್ತೇ ತೇಷಾಂ ಸತ್ಯಂ ಪರಂ ಪದಮ್ ।। ೪೨೪ ।।

ಉಕ್ತೋಪನಿಷದರ್ಥಸ್ಯ ಸಮ್ಯಗಾವಿಷ್ಕೃದುತ್ತರಮ್ ।।

ಯೋ ಹ ವೈ ಶಿಶುಮಿತ್ಯಾದಿ ಭವಿತಾ ಬ್ರಾಹ್ಮಣದ್ವಯಮ್ ।। ೪೨೫ ।।

ಕಾಮಂ ಹ್ಯುಪನಿಷದ್ವ್ಯಾಖ್ಯಾ ಭವತು ಬ್ರಾಹ್ಮಣದ್ವಯಮ್ ।।

ಸಂಸಾರಿಬ್ರಹ್ಮಣೋಃ ಕಸ್ಯ ನಾಮೈತದಿತಿ ಭಣ್ಯತಾಮ್ ।। ೪೨೬ ।।

ಪಾಣಿಪೇಷಪ್ರಬುದ್ಧಸ್ಯ ನಾಮ ಸಂಸಾರಿಣೋ ಯದಿ ।।

ತದಾ ಸ ಏವ ವಿಜ್ಞೇಯಸ್ತಜ್ಜ್ಞಾನಾದೇವ ಮುಕ್ತತಾ ।। ೪೨೭ ।।

ಬ್ರಹ್ಮಶಬ್ದಾಭಿಧೇಯಶ್ಚ ಸಂಸಾರ್ಯೇವ ತದಾ ಭವೇತ್ ।।

ತದ್ವಿದ್ಯಾ ಬ್ರಹ್ಮವಿದ್ಯೇತಿ ಪ್ರತಿಪದ್ಯಾಮಹೇ ತದಾ ।। ೪೨೮ ।।

ಅಥಾಸಂಸಾರಿಣೋ ನಾಮ ನ್ಯಾಯತೋಽಧ್ಯವಸೀಯತೇ ।।

ಸಂಸಾರಿಣಿ ಯದುಕ್ತಂ ತತ್ತದಾ ತತ್ರ ಭವಿಷ್ಯತಿ ।। ೪೨೯ ।।

ಭಿನ್ನಾತ್ಮನೋಸ್ತಯೋರ್ದೋಷೋ ಬ್ರಹ್ಮತ್ವಪ್ರತಿಪಾದಿಕಾಃ ।।

ಕುಪ್ಯೇರಞ್ಶ್ರುತಯಃ ಸರ್ವಾ ನಾನ್ಯದನ್ಯದ್ಭವೇದ್ಯತಃ ।। ೪೩೦ ।।

ಬ್ರಹ್ಮಣೋಽವ್ಯತಿರೇಕೇ ಚ ತದ್ವಚ್ಚಾಸತಿ ದುಃಖಿನಿ ।।

ಬ್ರಹ್ಮವಿದ್ಯೋಪದೇಶಸ್ಯ ಕೈಮರ್ಥಕ್ಯಂ ಪ್ರಸಜ್ಯತೇ ।। ೪೩೧ ।।

ಇತಿ ಸಂದೇಹಹೇತುಶ್ಚ ವಿಚಾರಸ್ಯ ಪ್ರಯೋಜಕಃ ।।

ತಸ್ಮಾದ್ವಿಚಾರಃ ಕರ್ತವ್ಯ ಉಕ್ತಸಂದೇಹಹಾನಿಕೃತ್ ।। ೪೩೨ ।।

ನಾಸಂಸಾರೀ ಪರೋಽನ್ಯೋಽಸ್ತಿ ಪಾಣಿಪೇಷಪ್ರಬೋಧಿತಾತ್ ।।

ಪ್ರಾಜ್ಞಾವಸ್ಥಾತ್ಮಕಾದ್ಯಸ್ಮಾದುತ್ಪತ್ತಿಃ ಶ್ರೂಯತೇ ಶ್ರುತೌ ।। ೪೩೩ ।।

ಬ್ರಹ್ಮ ತೇಽಹಂ ಬ್ರವಾಣೀತಿ ಪ್ರತಿಜ್ಞಾಯ ತತೋ ನೃಪಃ ।।

ಸುಪ್ತಂ ಪುರುಷಮಭ್ಯೇತ್ಯ ಪಾಣಿನಾ ಬೋಧಯನ್ಸ್ವಯಮ್ ।। ೪೩೪ ।।

ತಮವಸ್ಥಾನ್ತರಂ ನೀತ್ವಾ ಸ್ವಪ್ನದರ್ಶನವರ್ತ್ಮನಾ ।।

ಸುಷುಪ್ತಾಖ್ಯಂ ತತಸ್ತಸ್ಮಾತ್ಪ್ರಾಣಾದ್ಯುತ್ಪತ್ತಿಮಬ್ರವೀತ್ ।। ೪೩೫ ।।

ಸಂಸಾರೀ ಪ್ರಕ್ರಮಾಚ್ಚೇಹ ನಾನ್ಯಃ ಸಂಭಾವ್ಯತೇ ತತಃ ।।

ಅನೂದ್ಯ ಚ ಪ್ರಿಯಾತ್ಮಾನಂ ಸ ದ್ರಷ್ಟವ್ಯ ಇತೀರ್ಯತೇ ।। ೪೩೬ ।।

ವೇದಾನ್ತೇಷು ಚ ಸರ್ವೇಷು ಪ್ರತ್ಯಗಾತ್ಮೈವ ಚೋದ್ಯತೇ ।।

ವೇದ್ಯತ್ವೇನ ನ ತದ್ಭಿನ್ನಂ ಪಶ್ಯೇದಿತ್ಯಭಿಧೀಯತೇ ।। ೪೩೭ ।।

ಅವಸ್ಥಾನ್ತರಸಂಬನ್ಧಾದಸಂಸಾರೀ ಭವಿಷ್ಯತಿ ।।

ಸಂಸಾರ್ಯಪಿ ಸ್ವತೋಽಯಂ ಚೇನ್ನೇದೃಗ್ದೃಷ್ಟೇರಸಂಭವಾತ್ ।। ೪೩೮ ।।

ನಾನ್ಯಜಾತಿವಿಶಿಷ್ಟೋಽರ್ಥಃ ಸ್ವತೋ ಜಾತ್ಯನ್ತರಂ ತತಃ ।।

ಕಶ್ಚಿದೇತಿ ಜಗತ್ಯಸ್ಮಿನ್ನನ್ಯತ್ರೇಶ್ವರಹೇತುತಃ ।। ೪೩೯ ।।

ಸ್ವಭಾವಮಪಿ ಜಹ್ಯಾಚ್ಚೇದಗ್ನಿಃ ಶೀತೋ ಭವೇದ್ಧ್ರುವಮ್ ।।

ಸರ್ವಪ್ರಮಾಣಕೋಪಶ್ಚ ಸರ್ವಂ ಸ್ಯಾದಧರೋತ್ತರಮ್ ।। ೪೪೦ ।।

ಸಾಂಖ್ಯಾದಯಸ್ತಥೇಶಸ್ಯ ಹ್ಯಭಾವಂ ಬಹುಯುಕ್ತಿಭಿಃ ।।

ಆಪಾದಯನ್ತಿ ಯತ್ನೇನ ತೇಭ್ಯೋಽನ್ಯಃ ಕೋಽಧಿಕೋ ಧಿಯಾ ।। ೪೪೧ ।।

ಸಂಸಾರಿಣೋಽಪ್ಯಸಾಮರ್ಥ್ಯಾಜ್ಜಗಜ್ಜನ್ಮಾದಿಕರ್ಮಸು ।।

ಜಗದ್ಧೇತುತ್ವಮನ್ಯಾಯ್ಯಮಿತಿ ಚೇನ್ನ ಶ್ರುತೇರ್ಬಲಾತ್ ।। ೪೪೨ ।।

ಅಕ್ಷಾದ್ಯಗೋಚರೋ ಯದ್ವಚ್ಛಾಸ್ತ್ರಾದಧ್ಯವಸೀಯತೇ ।।

ತದ್ವತ್ಸಂಸಾರಿಕಾರಿತ್ವಂ ಜಗತೋ ಗಮ್ಯತಾಂ ಶ್ರುತೇಃ ।। ೪೪೩ ।।

ಏವಂ ತಾವದಯಂ ಪಕ್ಷೋ ನ್ಯಾಯತಃ ಪ್ರತಿಪಾದಿತಃ ।।

ಶಾಸ್ತ್ರನ್ಯಾಯಾದಿತೋಽನ್ಯೋಽಪಿ ಪಕ್ಷೋಽಥ ಪ್ರತಿಪಾದ್ಯತೇ ।। ೪೪೪ ।।

ಯಃ ಸರ್ವಜ್ಞಃ ಸರ್ವವಿದ್ಯೋಽಶನಾಯಾದಿವಿವರ್ಜಿತಃ ।।

ಯಃ ಪೃಥಿವ್ಯಾಮಿತಿ ತಥಾ ನೇತಿ ನೇತೀತಿ ಚಾಽಽಗಮಃ ।। ೪೪೫ ।।

ಅಸ್ಥೂಲಾದ್ಯಕ್ಷರೋಕ್ತೇಶ್ಚ ತಥಾಽಪೂರ್ವಾದಿವಾಕ್ಯತಃ ।।

ಅಸಂಸಾರೀ ಪರೋಽಸ್ತೀಶೋ ಯಸ್ಯ ಸರ್ವಮಿದಂ ವಶೇ ।। ೪೪೬ ।।

ಸ ಏವ ಚ ಜಗತ್ಕಾರೀ ಸತ್ಯಜ್ಞಾನಾದಿಲಕ್ಷಣಃ ।।

ತಸ್ಮಾದಿತ್ಯಾತ್ಮನಶ್ಚೇತಿ ಸಾಮಾನಾಧಿಕರಣ್ಯತಃ ।। ೪೪೭ ।।

ಸಂಸಾರಿಣೋ ನನೂತ್ಪತ್ತಿರೇವಮೇವೇತಿ ಕೀರ್ತಿತಾ ।।

ನೈವಂ ಮಹೇಶ್ವರಸ್ಯೈವ ತತ್ರಾಽಽಕಾಶತ್ವಸಂಶ್ರಯಾತ್ ।। ೪೪೮ ।।

ಬ್ರಹ್ಮ ತೇಽಹಂ ಬ್ರವಾಣೀತಿ ಪ್ರಕೃತ್ಯ ಬ್ರಹ್ಮಬೋಧನಮ್ ।।

ಅಬ್ರಹ್ಮಾಪ್ರಕೃತಂ ಬ್ರೂಯಾತ್ಕಥಂ ರಾಜಾಽತಿಪಣ್ಡಿತಃ ।। ೪೪೯ ।।

ಶ್ರುತ್ಯನ್ತರವಿರೋಧಶ್ಚ ಸಂಸಾರೀ ಚೇದಿಹೋಚ್ಯತೇ ।।

ಸತಾ ಸೋಮ್ಯೇತಿ ಸನ್ನಾಮ್ನಾ ಬ್ರಹ್ಮ ತತ್ರ ವಿವಕ್ಷಿತಮ್ ।। ೪೫೦ ।।

ಆಕಾಶೋ ಹ ವೈ ನಾಮೇತಿ ಬ್ರಹ್ಮೈವಾನಾಮರೂಪಕಮ್ ।।

ಶ್ರುತ್ಯನ್ತರೇ ಶ್ರುತಂ ಸಾಕ್ಷಾದಾಕಾಶಾಹ್ವಾನವತ್ಪರಮ್ ।। ೪೫೧ ।।

ತಥಾಚಾಹರಹಃ ಶಾಸ್ತ್ರಂ ಪರ ಆತ್ಮನಿ ಚೇತಿ ಯತ್ ।।

ಸುಷುಪ್ತೇ ಬ್ರಹ್ಮಣೋಽನ್ಯಸ್ಯ ನಾವಕಾಶೋಽಸ್ತಿ ದುಃಖಿನಃ ।। ೪೫೨ ।।

ಅತದ್ವಿಕಾರತೋ ಜನ್ಮ ಪ್ರಲಯಶ್ಚ ತಥಾಽಽತ್ಮನಃ ।।

ಭೌತಿಕಾಕಾಶವಿಷಯೋ ನ ಕಥಂಚನ ಯುಜ್ಯತೇ ।। ೪೫೩ ।।

ಜಗಜ್ಜನ್ಮಾದಿಸಾಮರ್ಥ್ಯಂ ಸಾಮಗ್ರ್ಯಾದಿ ಚ ದುಃಖಿನಃ ।।

ಸಂಸಾರಿಣೋ ನ ಸಂಭಾವ್ಯಮಸ್ಮದಾದೇರ್ಯಥಾ ತಥಾ ।। ೪೫೪ ।।

ನ ಶಕ್ತ್ಯಾಧಾನಕೃಚ್ಛಾಸ್ರಂ ತಸ್ಯಾಭಿವ್ಯಞ್ಜಕತ್ವತಃ ।।

ಮಾನಾನ್ತರವಿರೋಧೇನ ನ ಹಿ ಮಾನಂ ಪ್ರವರ್ತತೇ ।। ೪೫೫ ।।

ಪರಸ್ಪರಾನಪೇಕ್ಷೌ ಚೇತ್ಸಂಸಾರೀಶೌ ಸ್ವತಃ ಸ್ಥಿತೌ ।।

ಐಕಾತ್ಮ್ಯಂ ನ ತಯೋರ್ಯುಕ್ತಂ ಪ್ರಕಾಶತಮಸೋರಿವ ।। ೪೫೬ ।।

ಅಹಂ ಬ್ರಹ್ಮೇತ್ಯತೋಽಯುಕ್ತಂ ಬ್ರಹ್ಮ ಪ್ರತ್ಯಕ್ತಯಾಽಞ್ಜಸಾ ।।

ಗ್ರಹೀತುಂ ದುಃಖಿನೋಽನ್ಯತ್ವಾದ್ದೋಷಭಾಕ್ಸ್ಯಾದತೋಽನ್ಯಥಾ ।। ೪೫೭ ।।

ಸತ್ಕರ್ಮಭಿಸ್ತು ತಂ ದೇವಂ ಜಗತಃ ಕಾರಣಂ ಪರಮ್ ।।

ಆರಾಧ್ಯ ಪರಮೋತ್ಕರ್ಷಂ ತತ್ಪ್ರಸಾದಾತ್ಸಮಶ್ನುತೇ ।। ೪೫೮ ।।

ಬ್ರಹ್ಮಾತ್ಮೈಕತ್ವಶಂಸೀನಿ ವಾಕ್ಯಾನ್ಯಪಿ ತಥಾ ಸತಿ ।।

ಅರ್ಥವಾದೀ ಭವಿಷ್ಯನ್ತಿ ವಿರೋಧಃ ಸ್ಯಾದಿತೋಽನ್ಯಥಾ ।। ೪೫೯ ।।

ತರ್ಕಶಾಸ್ತ್ರೈಸ್ತಥಾ ಲೋಕನ್ಯಾಯೈರಪ್ಯವಿರುದ್ಧತಾ ।।

ತಥಾ ಸತೀತಿ ಸಂಪ್ರಾಪ್ತಾವತ್ರ ಪ್ರತಿವಿಧೀಯತೇ ।। ೪೬೦ ।।

ನೈತದೇವಂ ಯತೋಽಸ್ಯೈವ ಮನ್ತ್ರಬ್ರಾಹ್ಮಣಮಾನತಃ ।।

ಪ್ರವೇಶಃ ಶ್ರೂಯತೇ ಸಾಕ್ಷಾತ್ಪರಮೇಶಸ್ಯ ಸರ್ವತಃ ।। ೪೬೧ ।।

ಪುರಶ್ಚಕ್ರೇ ದ್ವಿಪದಃ ಪುರಃ ಪುರುಷ ಆವಿಶತ್ ।।

ರೂಪಂ ರೂಪಂ ಚ ಸರ್ವಾಣಿ ತ್ವಂ ಸ್ತ್ರೀಂ ತ್ವಂ ಚ ಪುಮಾನಸಿ ।। ೪೬೨ ।।

ಇತಿ ಸನ್ತ್ರಸಮಾಮ್ನಾಯಸ್ತಥಾಚ ಬ್ರಾಹ್ಮಣಾನ್ಯಪಿ ।।

ಇಹ ಪ್ರವಿಷ್ಟ ಇತ್ಯುಕ್ತಿಃ ಪುರಸ್ತಾದ್ಬ್ರಾಹ್ಮಣೋದಿತಾ ।। ೪೬೩ ।।

ತತ್ಸೃಷ್ಟ್ವೇತಿ ತಥಾ ವಾಕ್ಯಂ ತೈತ್ತಿರೀಯಶ್ರುತೌ ಶ್ರುತಮ್ ।।

ಸೇಯಮಿತ್ಯಾದಿಕಂ ವಾಕ್ಯಂ ಛಾನ್ದೋಗ್ಯೋಪನಿಷದ್ಯಪಿ ।। ೪೬೪ ।।

ಬ್ರಹ್ಮಾತ್ಮಶಬ್ದಯೋಸ್ತದ್ವದೇಕಾಧಿಕರಣಶ್ರುತೇಃ ।।

ಅಹಂ ಬ್ರಹ್ಮೇತ್ಯವಸಿತುಂ ಯುಕ್ತಮೇವ ಭವೇದತಃ ।। ೪೬೫ ।।

ಯದಾ ಚೈವಂ ಸ್ಥಿತಃ ಪಕ್ಷಸ್ತದಾ ದೋಷೋಽಯಮಾಗಮತ್ ।।

ಸಂಸಾರಿತ್ವಂ ಪರಸ್ಯೇತಿ ತದನನ್ಯತ್ವಕಾರಣಾತ್ ।। ೪೬೬ ।।

ಅಥಾಸಂಸಾರಿತೈತಸ್ಯ ಕಥಂಚಿದುಪಪದ್ಯತೇ ।।

ತದೋಪದೇಶಾನರ್ಥಕ್ಯಂ ತಮೃತೇಽಪ್ಯಸ್ಯ ಮುಕ್ತತಃ ।। ೪೬೭ ।।

ಏವಂ ಪ್ರಚೋದಿತೇ ಕೇಚಿತ್ಪರಿಹಾರಂ ಪ್ರಚಕ್ಷತೇ ।।

ಸೃಷ್ಟೇಷು ನ ಪರಃ ಸಾಕ್ಷಾತ್ಪ್ರಾವಿಶತ್ಪರಮೇಶ್ವರಃ ।। ೪೬೮ ।।

ವಿಕಾರರೂಪಾಪನ್ನಃ ಸನ್ವಿಜ್ಞಾನಾತ್ಮತ್ವಲಕ್ಷಣಃ ।।

ಬ್ರಹ್ಮಾದಿಸ್ಥಾವರಾನ್ತೇಷು ಭೂತೇಷು ಪ್ರಾವಿಶತ್ಪರಃ ।। ೪೬೯ ।।

ವಿಜ್ಞಾನಾತ್ಮಾಽಪಿ ಮಹತಃ ಪರಮಾತ್ಮಸ್ವಭಾವಕಾತ್ ।।

ಅನ್ಯೋಽನನ್ಯಶ್ಚ ವಿಜ್ಞೇಯಃ ಸ್ವಾಭಾವ್ಯಾತ್ಸರ್ವವಸ್ತುನಃ ।। ೪೭೦ ।।

ಯೇನಾನ್ಯಸ್ತೇನ ಸಂಸಾರೀ ಕರ್ಮಾಧಿಕೃತ ಇಷ್ಯತೇ ।।

ಅನನ್ಯಪಕ್ಷೇಽಹಂ ಬ್ರಹ್ಮೇತ್ಯುಕ್ತೇರ್ಬ್ರಹ್ಮ ಪ್ರಪತ್ಸ್ಯತೇ ।। ೪೭೧ ।।

ಯಥೋಕ್ತದೋಷಸಂಬನ್ಧೋ ನೈವಂ ಸತಿ ಭವಿಷ್ಯತಿ ।।

ಇತೋಽನ್ಯಥಾ ಕಲ್ಪನಾಯಾಂ ಯತೋ ದೋಷೇಣ ಸಂಗತಿಃ ।। ೪೭೨ ।।

ದೇಹಾದ್ಯುಪಾಧಿಸ್ರಂಬನ್ಧಂ ಸಿದ್ಧಂ ಮಾನ್ತರಸಂಶ್ರಯಾತ್ ।।

ಅನೂದ್ಯ ಬ್ರಹ್ಮತಾ ವಾಕ್ಯಾನ್ನ ಪ್ರವಿಷ್ಟಾದ್ಯತಃ ಶ್ರುತೇಃ ।। ೪೭೩ ।।

ವಿಜ್ಞಾನಾತ್ಮನ ಏತಾಃ ಸ್ಯುರ್ಗತಯೋ ವಿಕ್ರಿಯಾಂ ಪ್ರತಿ ।।

ನಾನಾದ್ರವ್ಯಸಮಾಹಾರಃ ಪೃಥಿವೀವತ್ಪರೋ ಭವೇತ್ ।। ೪೭೪ ।।

ತಸ್ಯ ಸಾವಯವಸ್ಯ ಸ್ಯಾದೇಕದೇಶಸ್ಯ ವಿಕ್ರಿಯಾ ।।

ವಿಜ್ಞಾನಾತ್ಮೇತಿ ಯಂ ಪ್ರಾಹುಃ ಪರಿಣಾಮಃ ಸ ಆತ್ಮನಃ ।। ೪೭೫ ।।

ಘಟಾದಿವತ್ಕ್ಷಿತೇರಸ್ಯ ಹ್ಯೇಕದೇಶಸ್ಯ ವಿಕ್ರಿಯಾ ।।

ಸಂಸ್ಥಾನಾನುಪಮರ್ದೇನ ಯದ್ವಾ ಕೇಶೋಷರಾದಿವತ್ ।। ೪೭೬ ।।

ಕಾರ್ತ್ಸ್ನ್ಯೆನ ವಾ ಪರಿಣಮೇತ್ಕ್ಷೀರದ್ರವ್ಯಾದಿವತ್ಪರಃ ।।

ಇಯನ್ತ ಏವ ಪಕ್ಷಾಃ ಸ್ಯುರ್ವಿಕಾರೇ ಪರಮಾತ್ಮನಃ ।। ೪೭೭ ।।

ಭಿನ್ನದ್ರವ್ಯಸಮೂಹಸ್ಯ ಮುಖ್ಯೈಕತ್ವಂ ನ ಯುಜ್ಯತೇ ।।

ಏಕಜಾತ್ಯಭಿಸಂಬನ್ಧಾದೇಕತ್ವಂ ಗುಣತೋ ಯತಃ ।। ೪೭೮ ।।

ತಥಾಚ ಸತಿ ಸಿದ್ಧಾನ್ತಹಾನಿರ್ವಃ ಸಂಪ್ರಸಜ್ಯತೇ ।।

ನಿತ್ಯಂ ಚಾಯುತಸಿದ್ಧಾಂಶಾನುಗತೋಽವಯವೀ ಯದಿ ।। ೪೭೯ ।।

ತದವಸ್ಥಸ್ಯ ತಸ್ಯೈಕದೇಶಃ ಸಂಸಾರಿತಾಮಗಾತ್ ।।

ಪ್ರತ್ಯಂಶಾವಸಿತೇಸ್ತಸ್ಯ ತದಾಽಪಿ ಪರಮಾತ್ಮನಃ ।। ೪೮೦ ।।

ಸ್ವಭಾಗಾನುಗತೋ ದೋಷೋ ಗುಣೋ ವಾಽಸ್ಯ ಪ್ರಸಜ್ಯತೇ ।।

ಸಂಸಾರಿತಾ ಪರಸ್ಯೈವಂ ದೋಷಃ ಸ್ಯಾದ್ದುರ್ನಿವಾರಣಃ ।। ೪೮೧ ।।

ನಿಃಶೇಷಪರಿಣಾಮೇಽಪಿ ಪಯೋವತ್ಪರಮಾತ್ಮನಃ ।।

ಶ್ರುತಿಸ್ಮೃತ್ಯುಕ್ತಿಕೋಪಃ ಸ್ಯಾತ್ಸ ಚಾನಿಷ್ಟಃ ಪ್ರಸಜ್ಯತೇ ।। ೪೮೨ ।।

ನ ಜಾಯತೇ ಮ್ರಿಯತೇ ವಾ ಇತಿ ಷಡ್ಭಾವಿಕ್ರಿಯಾ -

ನಿಷೇಧಕೃದ್ವೇದವಾಕ್ಯಂ ಪ್ರತ್ಯಗ್ವಿಕೃತಿವಾರಣಮ್ ।। ೪೮೩ ।।

ದಿವ್ಯೋ ಹ್ಯಮೂರ್ತಃ ಪುರುಷಃ ಸಬಾಹ್ಯಾಭ್ಯನ್ತರೋ ಹ್ಯಜಃ ।।

ನಿಷ್ಕಲಂ ನಿಷ್ಕ್ರಿಯಂ ಶಾನ್ತಂ ವಿಮಲಂ ವ್ಯೋಮವತ್ಸ್ಥಿತಮ್ ।। ೪೮೪ ।।

ಇತ್ಯಾದಿಶತಶೋ ವಾಕ್ಯೈಃ ಶ್ರುತಿಸ್ಮೃತ್ಯುದಿತೈರಮೀ ।।

ಸರ್ವೇ ಪಕ್ಷಾ ವಿರುಧ್ಯನ್ತೇ ತ್ಯಾಜ್ಯಾಸ್ತೇಽತಃ ಪ್ರಯತ್ನತಃ ।। ೪೮೫ ।।

ಸಂಸಾರಾನುಪಪತ್ತಿಶ್ಚ ಕೂಟಸ್ಥಾತ್ಮೈಕದೇಶತಃ ।।

ಸ್ವಕರ್ಮಫಲದೇಶೇಷು ಕ್ಷೇತ್ರಜ್ಞಸ್ಯ ಪ್ರಸಜ್ಯತೇ ।। ೪೮೬ ।।

ವಿಯುಕ್ತಸ್ಯಾಽಽತ್ಮನಶ್ಚೇತ್ಸ್ಯಾದ್ವಿಸ್ಫುಲಿಙ್ಗಾದಿವದ್ಗತಿಃ ।।

ತಥಾಽಪಿ ಕ್ಷತಸಂಪ್ರಾಪ್ತಿರವ್ರಣಸ್ಯ ಪ್ರಸಜ್ಯತೇ ।। ೪೮೭ ।।

ವಾರಿಣೋ ಮತ್ಸ್ಯಸಂಚಾರೇ ಛಿದ್ರಸಂಗ್ರಥನೇ ಯಥಾ ।।

ಭ್ರಮತ್ಸು ತದ್ವಜ್ಜೀವೇಷು ಪ್ರಾಪ್ನುತಃ ಪರಮಾತ್ಮನಃ ।। ೪೮೮ ।।

ತಥಾಚಾವ್ರಣವಾಕ್ಯೇನ ವಿರೋಧೋಽಪಿ ಪ್ರಸಜ್ಯತೇ ।।

ಸ್ವಕಾರಣಾತಿರೇಕೇಣ ವೃತ್ತಿಃ ಕಾರ್ಯಸ್ಯ ನಾನ್ಯತಃ ।। ೪೮೯ ।।

ಪರಮಾತ್ಮೈಕವೃತ್ತಿತ್ವಾತ್ಕುತೋ ಜೀವಸ್ಯ ಸಂಸೃತಿಃ ।।

ಸ್ವಪ್ನಸಂಚಾರವತ್ತಸ್ಮಾಜ್ಜೀವಸಂಸಾರ ಇಷ್ಯತೇ ।। ೪೯೦ ।।

ಸ್ಥಾಸ್ನುಷ್ವಪಿ ಮಹದ್ದುಃಖಂ ಕಣ್ಟಕಾದಿಷು ದೇಹಿನಾಮ್ ।।

ಪರಾತ್ಮನೋ ಮಹದ್ದುಃಖಂ ಜೀವಸಂಚರಣೇಽಪ್ಯತಃ ।। ೪೯೧ ।।

ಅದೋಷೋ ವಿಸ್ಫುಲಿಙ್ಗಾದಿದೃಷ್ಟಾನ್ತಾದಿತಿ ಚೇನ್ಮತಮ್ ।।

ನೈವಂ ಯಥಾಸ್ಥಿತಾರ್ಥಾನಾಂ ಶಾಸ್ತ್ರಸ್ಯ ಜ್ಞಾಪಕತ್ವತಃ ।। ೪೯೨ ।।

ಅಜ್ಞಾತಜ್ಞಾಪಕಂ ಶಾಸ್ತ್ರಮೇವಂಸ್ವಾಭಾವ್ಯತೋ ಮಿತೇಃ ।।

ಪದಾರ್ಥಾನ್ನಾನ್ಯಥಾ ಕರ್ತುಂ ಪ್ರವೃತ್ತಂ ಮಾನನಿಶ್ಚಿತಾನ್ ।। ೪೯೩ ।।

ಮೂರ್ತಾಮೂರ್ತಾದಯೋ ಯದ್ವತ್ಪದಾರ್ಥಾ ಮಾನನಿಶ್ಚಿತಾಃ ।।

ಯಥಾದೃಷ್ಟಾನುರೋಧ್ಯೇವ ದೃಷ್ಟಾನ್ತೈರ್ವಸ್ತು ಬೋಧ್ಯತೇ ।। ೪೯೪ ।।

ಏವಂ ಪ್ರವೃತ್ತಂ ಸರ್ವತ್ರ ಶಾಸ್ತ್ರಂ ದೃಷ್ಟಾನ್ತಪೂರ್ವಕಮ್ ।।

ನ ಪ್ರಮಾನ್ತರಸಂಸಿದ್ಧವಿಪರೀತಾತ್ಮಬೋಧನಮ್ ।। ೪೯೫ ।।

ಅತಿಶೀತೋಽಗ್ನಿರಿತ್ಯತ್ರ ದೃಷ್ಟಾನ್ತಾನಾಂ ಶತೈರಪಿ ।।

ಪ್ರಮಾನ್ತರವಿರುದ್ಧತ್ವಾನ್ನೇನ್ದ್ರೇಣಾಪ್ಯಧಿಗಮ್ಯತೇ ।। ೪೯೬ ।।

ಮಾನಾನ್ತರವಿರುದ್ಧಂ ಚ ನ ಚ ಮಾನಂ ಸದಿಷ್ಯತೇ ।।

ಮಾನಾನ್ತರೇಣಾಸಂವ್ಯಾಪ್ತೇ ಮೇಯೇ ಸ್ಯಾನ್ಮಾನತಾ ಯತಃ ।। ೪೯೭ ।।

ತಥಾ ಪದತದರ್ಥಾಂಶ್ಚ ಲಿಙ್ಗಪ್ರತ್ಯಕ್ಷಗೋಚರಾನ್ ।।

ನಾನಾದೃತ್ಯಾಽಽಗಮೇನಾರ್ಥಮಜ್ಞಾತಂ ವೇತ್ತಿ ಕಶ್ಚನ ।। ೪೯೮ ।।

ಲೋಕಪ್ರಸಿದ್ಧನ್ಯಾಯಾರ್ಥೈರಂಶಾಂಶಿತ್ವಾದಿಕಲ್ಪನಾ ।।

ಪರಾತ್ಮನಃ ಕಲ್ಪಯಿತುಂ ನಾತೋ ಯುಕ್ತಾ ಕಥಂಚನ ।। ೪೯೯ ।।

ವಿಸ್ಫುಲಿಙ್ಗಾದ್ಯುಪನ್ಯಾಸಃ ಕ್ಷೇತ್ರಜ್ಞಪರಮಾತ್ಮನೋಃ ।।

ಐಕಾತ್ಮ್ಯಪ್ರತಿಪತ್ತ್ಯರ್ಥಸ್ತಸ್ಮಾದತ್ರ ವಿವಕ್ಷಿತಃ ।। ೫೦೦ ।।

ಉಪಕ್ರಮೋಪಸಂಹಾರಾದ್ಯಥೋಕ್ತೋಽರ್ಥೋ ವಿವಕ್ಷಿತಃ ।।

ಬ್ರಹ್ಮಾದಿ ಸರ್ವಮಾತ್ಮೇತಿ ಪ್ರತಿಜ್ಞಾಯ ಶ್ರುತಿರ್ಯಥಾ ।। ೫೦೧ ।।

ದುನ್ದುಭ್ಯಾದ್ಯೈಶ್ಚ ದೃಷ್ಟಾನ್ತೈರ್ಹೇತುಭಿಶ್ಚ ಸಮರ್ಥ್ಯತೇ ।।

ಅಪೂರ್ವಾದ್ಯಾದಿಭಿರ್ವಾಕ್ಯೈಃ ಪ್ರತಿಜ್ಞಾರ್ಥೋಪಸಂಹೃತಿಃ ।। ೫೦೨ ।।

ಸರ್ವವೇದಾನ್ತವಾಕ್ಯೇಷು ಬ್ರಹ್ಮೈಕತ್ವಂ ವಿಧೀಯತೇ ।।

ಇತ್ಯವಿಪ್ರತಿಪತ್ತಿರ್ಹಿ ವ್ಯಾಖ್ಯಾತೃಣಾಮಶೇಷತಃ ।। ೫೦೩ ।।

ತದ್ವಿಧ್ಯೇಕೋಕ್ತಿಯೋಗಸ್ಯ ಹ್ಯಕ್ಲೇಶಾತ್ಸಂಭವೇ ಸತಿ ।।

ಸೃಷ್ಟ್ಯಾದಿವಚಸಾಂ ನೈವ ಯುಕ್ತಾಽರ್ಥಾನ್ತರಕಲ್ಪನಾ ।। ೫೦೪ ।।

ನ ಚ ಪ್ರಮಾಣಂ ತತ್ರಾಸ್ತಿ ಕಲ್ಪ್ಯಂ ಚ ಸ್ಯಾತ್ಫಲಾನ್ತರಮ್ ।।

ಐಕಾತ್ಮ್ಯಪರತೈವಾತಃ ಸೃಷ್ಟ್ಯಾದಿವಚಸಾಂ ಭವೇತ್ ।। ೫೦೫ ।।

ಆಚಕ್ಷತೇ ತಥಾಚಾತ್ರ ಕೇಚಿದಾಖ್ಯಾಯಿಕಾಂ ಶುಭಾಮ್ ।।

ಯಥಾಭಿಲಷಿತಾರ್ಥೋಽಯಂ ಯಥಾ ಸಂಭಾವ್ಯತೇ ಸ್ಫುಟಃ ।। ೫೦೬ ।।

ಯಥಾ ಹಿ ಕಶ್ಚಿತ್ಪ್ರಾಗಾಸೀಚ್ಚಕ್ರವರ್ತಿ ಸುತೋ ಯುವಾ ।।

ವ್ಯಾಧಿಯೋಗೋಪಘಾತಾದೇರುನ್ಮತ್ತಃ ಸಮಪದ್ಯತ ।। ೫೦೭ ।।

ಧ್ವಸ್ತರಾಜಾಭಿಮಾನಃ ಸನ್ಮುಗ್ಧೋ ವನಮುಪೇಯಿವಾನ್ ।।

ವ್ಯಾಧೈಃ ಪರಿಗೃಹೀತಶ್ಚ ವ್ಯಾಧೋಽಸ್ಮೀತ್ಯಭಿಮನ್ಯತೇ ।। ೫೦೮ ।।

ತತ್ಕರ್ಮಾ ತದಹಂಕಾರಃ ಕಾಲೇನ ಮಹತಾಽಭವತ್ ।।

ಧ್ವಸ್ತರಾಜತ್ವಸಂಸ್ಕಾರೋ ವಸಞ್ಶಬರಸದ್ಮನಿ ।। ೫೦೯ ।।

ಶುಭೌಷಧ್ಯುಪಯೋಗಾಚ್ಚ ಸ್ವಸ್ಥಧೀಃ ಸಮಜಾಯತ ।।

ಸ್ವಸ್ವಭಾವಾನುರೋಧಾಚ್ಚ ವ್ಯಾಧೇಭ್ಯೋ ವ್ಯುತ್ಥಿತಾತ್ಮಧೀಃ ।। ೫೧೦ ।।

ತಚ್ಛೀಲರೂಪಕರ್ಮಭ್ಯೋ ವ್ಯಾವೃತ್ತಧಿಷಣಃ ಸ್ವತಃ ।।

ಕೇವಲಸ್ಮೃತ್ಯಭಾವಾಚ್ಚ ನ ವ್ಯಾಧತ್ವಂ ಜಹಾತ್ಯಸೌ ।। ೫೧೧ ।।

ಕುತಶ್ಚಿದಾಗಮಾಜ್ಜ್ಞಾತ್ವಾ ತಮುಪೇತ್ಯಾಪ್ರತಾರಕಃ ।।

ತಜ್ಜಾತಿಕರ್ಮಸಂಬನ್ಧತತ್ತ್ವವಿತ್ತತ್ಪಿತುಃ ಸಖಾ ।। ೫೧೨ ।।

ಪ್ರವೃತ್ತ್ಯಾ ಕರ್ಮಣಾ ಜಾತ್ಯಾ ಚಕ್ರವರ್ತ್ಯುಚಿತೈಸ್ತಥಾ ।।

ಲಕ್ಷಣೈ ರಾಜಪುತ್ರತ್ವಂ ಯಥಾ ಕಶ್ಚಿತ್ಪ್ರಬೋಧಯೇತ್ ।। ೫೧೩ ।।

ಲಬ್ಧಮಾತ್ರಸ್ಮೃತಿಃ ಸೋಽಥ ರಾಜಾಽಸ್ಮೀತ್ಯವಬೋಧತಃ ।।

ಬಾಧಿತ್ವಾ ಸ್ವಮಸಂಬೋಧಂ ಹಿತ್ವಾ ವ್ಯಾಧತ್ವಮಾತ್ಮನಃ ।। ೫೧೪ ।।

ರಾಜ್ಯಾಭಿಷೇಕಮಾಪ್ನೋತಿ ಪ್ರಾಪ್ಯ ಸಿಂಹಾಸನಂ ಪಿತುಃ ।।

ಅವಾಪ್ತರಾಜಸೂನುತ್ವಾತ್ತತ್ಪ್ರಾಪ್ತೌ ನಾಪಿ ಚೇಷ್ಟತೇ ।। ೫೧೫ ।।

ಮೋಹಾಧ್ಯಸ್ತಾತ್ಮವ್ಯಾಧತ್ವಾನ್ಮೋಹಧ್ವಂಸಾತಿರೇಕತಃ ।।

ರಾಜಪುತ್ರತ್ವಸಂಪ್ರಾಪ್ತೌ ನಾನ್ಯತ್ಕಿಂಚಿದಪೇಕ್ಷತೇ ।। ೫೧೬ ।।

ಯಥಾ ತಥಾಽಯಂ ಬ್ರಹ್ಮೈವ ಬ್ರಹ್ಮಾಸಂಬೋಧಮಾತ್ರತಃ ।।

ಬುದ್ಧೀನ್ದ್ರಿಯಶರೀರಾದಾವಾತ್ಮತ್ವಂ ಪ್ರತಿಪೇದಿವಾನ್ ।। ೫೧೭ ।।

ಸೋಽಯಂ ಸಾಂಸಾರಿಕೈರರ್ಥೈಃ ಪ್ರತ್ಯಕ್ತತ್ತ್ವಾಪ್ರಬೋಧತಃ ।।

ವಿಶಿನಷ್ಟಿ ಸ್ವಮಾತ್ಮಾನಂ ಪ್ರತೀಚೀನಮನಾತ್ಮಭಿಃ ।। ೫೧೮ ।।

ಸಂಸಾರಭೂಮಾವಾಸೀನಂ ಸಂಸಾರ್ಯಸ್ಮೀತ್ಯವಸ್ಥಿತಮ್ ।।

ಮುಮುಕ್ಷುಂ ತತ್ತ್ವವಿತ್ಸಾಕ್ಷಾತ್ಸಂಸಾರವ್ಯುತ್ಥಿತೈಷಣಮ್ ।। ೫೧೯ ।।

ಯ ಆತ್ಮೇತ್ಯಾದಿಭಿರ್ವಾಕ್ಯೈರನ್ವಯವ್ಯತಿರೇಕತಃ ।।

ತತ್ತ್ವಮಸ್ಯಾದಿವಾಕ್ಯೇನ ಗುರುಃ ಸಂಬೋಧಯೇನ್ನರಮ್ ।। ೫೨೦ ।।

ಸಮ್ಯಗ್ಜ್ಞಾನಾಗ್ನಿಸಂಪ್ಲುಷ್ಟಪ್ರತ್ಯಕ್ತತ್ತ್ವಮಹಾತಮಾಃ ।।

ಹಿತ್ವಾ ಮೋಹೋತ್ಥಮಖಿಲಂ ಬ್ರಹ್ಮೈವ ಬ್ರಹ್ಮ ಯಾತ್ಯಥ ।। ೫೨೧ ।।

ಪ್ರತ್ಯಕ್ತತ್ತ್ವತಮೋಧ್ವಂಸವ್ಯತಿರೇಕೇಣ ಮುಕ್ತಯೇ ।।

ಅಪೇಕ್ಷತೇ ಯತೋ ನಾನ್ಯತ್ಕಿಂಚಿತ್ಸಾಧನಮಣ್ವಪಿ ।। ೫೨೨ ।।

ಜನ್ಮಾದ್ಯಸಂಭವಾತ್ತಸ್ಮಾದ್ಬ್ರಹ್ಮಬೋಧಾತಿರೇಕತಃ ।।

ಕಾರ್ಯಾನ್ತರಂ ನ ಸಂಭಾವ್ಯಂ ವ್ಯರ್ಥಂ ಚಾಪಿ ಭವೇದ್ವಚಃ ।। ೫೨೩ ।।

ಅಂಶಾಂಶಿತ್ವಾದಿ ಚೇತ್ಸಾಕ್ಷಾದ್ಬ್ರಹ್ಮಜ್ಞಾನೇ ವಿವಕ್ಷಿತಮ್ ।।

ಸಮುದ್ರಾದೇರಿವ, ತದಾ ನಾವಕ್ಷ್ಯಚ್ಛ್ರುತಿರಾದರಾತ್ ।। ೫೨೪ ।।

ಯದನಭ್ಯುದಿತಂ ವಾಚಾ ಮನುತೇ ಮನಸಾ ನ ಯತ್ ।।

ಅಪೂರ್ವಾದಿ ತಥಾ ವಾಕ್ಯಮಪಿ ಸೈನ್ಧವಖಿಲ್ಯವತ್ ।। ೫೨೫ ।।

ನಾನಾತ್ವದೃಷ್ಟಿನಿನ್ದಾಂ ಚ ಮೃತ್ಯೋರಿತಿ ತಥಾ ವಚಃ ।।

ಅಂಶಾಂಶಿತ್ವವಿವಕ್ಷಾಯಾಂ ನ ಪ್ರಾಯೋಕ್ಷ್ಯತ್ತದೇದೃಶಮ್ ।। ೫೨೬ ।।

ಏಕೈಕರೂಪೈಕಾತ್ಮ್ಯಾರ್ಥಧಿಯೋ ದಾರ್ಢ್ಯಪ್ರಸಿದ್ಧಯೇ ।।

ಸೃಷ್ಟ್ಯಾದಿಶ್ರುತಯಸ್ತಸ್ಮಾನ್ನ ತು ತತ್ಪ್ರತ್ಯಯಾಯ ತಾಃ ।। ೫೨೭ ।।

ನ ಚಾಽಽತ್ಮನೋ ನಿರಂಶಸ್ಯ ತಥಾಽಸಂಸಾರಿಣಃ ಸ್ವತಃ ।।

ಅಂಶಿಸಂಸಾರಿಭಾವತ್ವಂ ನ್ಯಾಯೇನಾಪ್ಯುಪಪದ್ಯತೇ ।। ೫೨೮ ।।

ಕಲ್ಪಿತೋಪಾಧಿಹೇತುಶ್ಚೇದಂಶಿಸಂಸಾರಿಕಲ್ಪನಾ ।।

ಕಾಮಮಸ್ತು ನ ತಾದೃಕ್ಷು ಧೀರಾಣಾಂ ಸತ್ಯಧೀರ್ಭವೇತ್ ।। ೫೨೯ ।।

ವಿವಕ್ಷಿತಂ ಚೇದೈಕಾತ್ಮ್ಯಂ ಸರ್ವೋಪನಿಷದಾಂ ಭವೇತ್ ।।

ವಿಜ್ಞಾನಾತ್ಮಾದಿಸಂಭೇದಸ್ತದ್ವಿರುದ್ಧಃ ಕಿಮುಚ್ಯತೇ ।। ೫೩೦ ।।

ಕರ್ಮಕಾಣ್ಡಪ್ರಮಾಣತ್ವವಿರೋಧಧ್ವಸ್ತಯೇ ಕಿಲ ।।

ವಿಜ್ಞಾನಾತ್ಮಾದಿಸಂಭೇದ ಇತಿ ಕೇಚಿತ್ಪ್ರಚಕ್ಷತೇ ।। ೫೩೧ ।।

ಐಕಾತ್ಮ್ಯಮಾತ್ರೇ ಜಗತಿ ಸಮಾಪ್ತಪುರುಷಾರ್ಥಕೇ ।।

ಚೋದನಾಪ್ರತಿಷೇಧೌ ವಃ ಸ್ಯಾತಾಂ ನಿರ್ವಿಷಯೌ ತದಾ ।। ೫೩೨ ।।

ಸ್ವತ ಏವ ವಿಮುಕ್ತತ್ವಾದ್ಬನ್ಧಾಭಾವಾತ್ಸ್ವತಸ್ತಥಾ ।।

ವೇದಾನ್ತಾನಾಂ ತಥಾಽಽರಮ್ಭೋ ನಿಷ್ಫಲಃ ಸಂಪ್ರಸಜ್ಯತೇ ।। ೫೩೩ ।।

ಇತ್ಯೇವಮಾದಿಚೋದ್ಯಾನಿ ಪರಿಹಾರಾಶ್ಚ ವರ್ಣಿತಾಃ ।।

ಸಂಬನ್ಧ ಏವ ಬಹುಶೋ ವಿಚಾರೇಷು ಚ ಕೀರ್ತಿತಾಃ ।। ೫೩೪ ।।

ಪರಸ್ಪರವಿರೋಧಾಚ್ಚ ಪ್ರಕಾಶತಮಸೋರಿವ ।।

ಕರ್ಮಕಾಣ್ಡೋಪನಿಷದೋರ್ನಿಪ್ಪ್ರಾಮಾಣ್ಯಂ ದ್ವಯೋರಪಿ ।। ೫೩೫ ।।

ಸತಿ ಯಸ್ಯ ಪ್ರಮಾಣತ್ವೇ ಪ್ರಾಮಾಣ್ಯಂ ಸ್ಯಾದ್ವಯೋರಪಿ ।।

ತಸ್ಯೈವ ಕರ್ಮಕಾಣ್ಡಸ್ಯ ಪ್ರಾಮಾಣ್ಯಮವಸೀಯತಾಮ್ ।। ೫೩೬ ।।

ಕರ್ಮಕಾಣ್ಡಪ್ರಮಾಣತ್ವೇ ಪ್ರಾಮಾಣ್ಯಂ ಚೇದ್ವಯೋರಪಿ ।।

ಸರ್ವಗ್ರಾಸಿ ತದೈಕಾತ್ಮ್ಯಮಾಗಾದಿಹ ಪುನರ್ಬಲಾತ್ ।। ೫೩೭ ।।

ಯದ್ಯೇವಮಪ್ರಮಾಣತ್ವಮಸ್ತೂಪನಿಷದಾಂ ತದಾ ।।

ಮಾನಾನ್ತರವಿರೋಧಾಚ್ಚ ನೈತಾಸಾಂ ಮಾನತೇಷ್ಯತೇ ।। ೫೩೮ ।।

ಅಪಿ ಸ್ವಾರ್ಥವಿಘಾತಂ ಚ ಕರೋತ್ಯುಪನಿಷದ್ಯತಃ ।।

ಅಪ್ರಾಮಾಣ್ಯಮತಸ್ತಸ್ಯಾಃ, ಕರ್ಮಕಾಣ್ಡಸ್ಯ ಮಾನತಾ ।। ೫೩೯ ।।

ನೋಕ್ತೋತ್ತರತ್ವಾತ್ಸಾಧ್ವೇತದ್ಭವತಾ ಪರಿಚೋದ್ಯತೇ ।।

ವ್ಯರ್ಥತಾನ್ಯಾರ್ಥತೇ ನೇಹ ಯಥಾ ತತ್ಪ್ರಾಕ್ಪ್ರಪಞ್ಚಿತಮ್ ।। ೫೪೦ ।।

ಬ್ರಹ್ಮಾಸ್ಮೀತಿ ಧಿಯೋ ಜನ್ಮಸಮಕಾಲಾ ವಿಮುಕ್ತತಾ ।।

ಯತೋಽನುಭೂಯತೇ ಸಾಕ್ಷಾನ್ನಾನರ್ಥಕ್ಯಂ ಭವೇತ್ತತಃ ।। ೫೪೧ ।।

ವಸ್ತುಮಾತ್ರಾವಸಾಯಿತ್ವಂ ಸಂಬನ್ಧೇ ಪ್ರಾಕ್ಪ್ರಪಾಞ್ಚಿತಮ್ ।।

ಯತೋಽತೋ ನೋಪನಿಷದಾಮನ್ಯಾರ್ಥತ್ವಂ ಕಥಂಚನ ।। ೫೪೨ ।।

ಸ್ವಪ್ರಮೇಯಪ್ರಮೋತ್ಪತ್ತ್ಯನುತ್ಪತ್ತ್ಯೇಕಹೇತುಕೇ ।।

ಪ್ರಮಾಣತ್ವಾಪ್ರಮಾಣತ್ವೇ ನಾನ್ಯಥಾ ತೇ ಪ್ರಸಿಧ್ಯತಃ ।। ೫೪೩ ।।

ಕಿಂಚಾತೋ ಯದಿ ನಾಮೈವಂ ಪ್ರಕೃತಾರ್ಥೋಪಯೋಗಿ ಯತ್ ।।

ಶೃಣ್ವೇಕಾಗ್ರಮನಾಃ ಸರ್ವಂ ಯದೇವಂ ಸತಿ ವಸ್ತು ತತ್ ।। ೫೪೪ ।।

ಸ್ವಪ್ರಮೇಯೇ ಪ್ರಮಾಂ ಸಾಕ್ಷಾತ್ಕರೋತ್ಯುಪನಿಷದ್ಯದಿ ।।

ಅಪ್ರಾಮಾಣ್ಯಂ ಕಥಂ ತಸ್ಯಾಃ ಕುತೋಽತೋ ಮಾನತಾಽನ್ಯಥಾ ।। ೫೪೫ ।।

ನ ಚೇತ್ಕರೋತ್ಯುಪನಿಷತ್ಪ್ರಮಾಮಿತ್ಯಭಿಧೀಯತೇ ।।

ಪ್ರತ್ಯಕ್ಷೇಣ ವಿರುದ್ಧಾರ್ಥಂ ತ್ವದೀಯಂ ವಚನಂ ಭವೇತ್ ।। ೫೪೬ ।।

ನಾಗ್ನಿರ್ದಹತಿ ಕಾಷ್ಠಾನಿ ನ ತಾಪಯತಿ ಭಾಸ್ಕರಃ ।।

ಇತಿ ಯದ್ವತ್ತಥೋಕ್ತಿಸ್ತೇ ಪ್ರತ್ಯಕ್ಷೇಣ ವಿರುಧ್ಯತೇ ।। ೫೪೭ ।।

ಅಗ್ನಿದಾಹಾದಿವತ್ಸಾಕ್ಷಾದ್ವೇದಾನ್ತಜ್ಞಾನಜಂ ಫಲಮ್ ।।

ಸಂಸಾರಾನರ್ಥಹಾನಾಖ್ಯಂ ಪ್ರತ್ಯಕ್ಷಮನುಭೂಯತೇ ।। ೫೪೮ ।।

ವಿಘ್ನನ್ತಿ ಸ್ವಾರ್ಥಮಿತ್ಯುಕ್ತಂ ಯಚ್ಚ ತಚ್ಚಾಪಿ ಪೇಲವಮ್ ।।

ಯಥಾ ತದುಚ್ಯಮಾನಂ ತ್ವಂ ಯಥಾವಚ್ಛ್ರೋತುಮರ್ಹಸಿ ।। ೫೪೯ ।।

ಸ್ವಪ್ರಮೇಯಾವಬೋಧೋ ಹಿ ಮಾನಾನಾಂ ಸ್ವಾರ್ಥ ಉಚ್ಯತೇ ।।

ತಂ ಚೇತ್ಕುರ್ವನ್ತಿ ವೇದಾನ್ತಾಃ ಕುತಸ್ತೇಷಾಮಮಾನತಾ ।। ೫೫೦ ।।

ನ ಚ ವೇದಾನ್ತವಾಕ್ಯೋತ್ಥಜ್ಞಾನಸ್ಯೇಹಾಸ್ತಿ ಬಾಧಕಮ್ ।।

ಬಾಧಕಾನಾಮಪಿ ಸತಾಂ ಪ್ರತ್ಯಗ್ಯಾಥಾತ್ಮ್ಯರೂಪತಃ ।। ೫೫೧ ।।

ಪ್ರಮಾಣಮಪ್ರಮಾಣಂ ಚ ಪ್ರಮಾಭಾಸಸ್ತಥೈವ ಚ ।।

ಕುರ್ವನ್ತ್ಯೇವ ಪ್ರಮಾಂ ಯತ್ರ ತದಸಂಭಾವನಾ ಕುತಃ ।। ೫೫೨ ।।

ಕಿಮೇಕವಿಷಯತ್ವೇನ ಕಿಂವಾ ವಿಷಯಭೇದತಃ ।।

ವಿರೋಧಃ ಸ್ಯಾತ್ಪ್ರಮಾಣಾನಾಮಿತ್ಯೇತದಭಿಧೀಯತಾಮ್ ।। ೫೫೩ ।।

ಮಾನಾನ್ತರೇಣ ಸಂವಾದೋ ಯದಿ ಚೇದನುವಾದಿತಾ ।।

ವಿರೋಧೋ ನ ತು ಮಾನಾನಾಂ ಸದೈಕಾರ್ಥಸಮಾಗಮೇ ।। ೫೫೪ ।।

ಭಿನ್ನಪ್ರಮೇಯತಾಯಾಂ ಚ ಶ್ರೋತ್ರಾದೀನಾಂ ಯಥಾ ತಥಾ ।।

ಪರಸ್ಪರಾನಪೇಕ್ಷತ್ವಾನ್ನಿತರಾಮವಿರುದ್ಧತಾ ।। ೫೫೫ ।।

ನ ಚೈಕಮೇವ ಸದ್ವಾಕ್ಯಂ ಕರೋತಿ ನ ಕರೋತಿ ಚ

ಪ್ರಮಾಂ ತತ್ಪ್ರತಿಷೇಧಂ ಚ ಕುರ್ವತ್ಕ್ವಚಿದಿಹೇಷ್ಯತೇ ।। ೫೫೬ ।।

ಅಗ್ನಿಃ ಶೀತಸ್ತಥೋಷ್ಣಶ್ಚೇತ್ಯೇವಮಾದ್ಯುಕ್ತಿತೋ ನನು ।।

ವಿರುದ್ಧಾರ್ಥಾವಭಾಸೋಽಯಂ ಜಾಯಮಾನಃ ಸಮೀಕ್ಷ್ಯತೇ ।। ೫೫೭ ।।

ನೈಕಸ್ಮಾನ್ನಾಪಿ ಚ ದ್ವಾಭ್ಯಾಂ ವಿರುದ್ಧಾರ್ಥೋಽವಸೀಯತೇ ।।

ಅನೂದ್ಯೋಕ್ತ್ಯೇಕದೇಶೇನ ಶೀತೋಽಗ್ನಿರಿತಿ ಯೋಧ್ಯತೇ ।। ೫೫೮ ।।

ಸಂಭವತ್ಯೇವ ಶೀತೋಽಗ್ನಿಃ ಪ್ರಮಾಣಾನ್ತರಗೋಚರಃ ।।

ಮಾನಾನ್ತರವಿರೋಧೋಽಪಿ ತಥಾಚ ಸತಿ ನೇಷ್ಯತೇ ।। ೫೫೯ ।।

ಶೀತವದ್ವಾ ಭವೇಚ್ಛೀತಃ ಶೈತ್ಯಸ್ಯಾನಪಹಾರತಃ ।।

ಏವಮಪ್ಯವಿರೋಧಃ ಸ್ಯಾದಸ್ಯ ಮಾನಾನ್ತರೈರಪಿ ।। ೫೬೦ ।।

ಶೈಶಿರೋಽಗ್ನಿರ್ಭವೇಚ್ಛೀತಸ್ತಥೋಷ್ಣಃ ಪಾರ್ಥಿವೋ ಭವೇತ್ ।।

ಭಿನ್ನಾರ್ಥತ್ವಾವಬೋಧಿತ್ವಾದ್ವಾಕ್ಯಯೋರ್ನ ವಿರುದ್ಧತಾ ।। ೫೬೧ ।।

ಐಕಾರ್ಥ್ಯೇ ನ ವಿರೋಧೋಽಸ್ತಿ ದ್ವ್ಯರ್ಥತ್ವೇಽಪಿ ನ ಮಾಶ್ರಯಾತ್ ।।

ಮಾನಾನ್ತರಾಚ್ಚ ನೈವಾಸ್ತಿ ಮಾನ್ತರಾವಿಷಯತ್ವತಃ ।। ೫೬೨ ।।

ಅಭ್ಯುಪೇತ್ಯೈತದುದಿತಂ ನ ತು ವಾಕ್ಯವಿದಾಂ ನಯಃ ।।

ಯದನೇಕಾರ್ಥಬೋಧಿತ್ವಮೇಕಸ್ಯ ವಚಸಃ ಸತಃ ।। ೫೬೩ ।।

ಅರ್ಥೈಕತ್ವಾದಿತಿ ತಥಾ ವಾಕ್ಯಲಕ್ಷಣಮುಚ್ಯತೇ ।।

ಅನೇಕಾರ್ಥಾವಬೋಧಿತ್ವೇ ನ ಸ್ಯಾಲ್ಲಕ್ಷಣವದ್ವಚಃ ।। ೫೬೪ ।।

ಏಕಮೇವ ಯದಾ ವಾಕ್ಯಂ ಕೃತ್ಸ್ನೋ ವೇದೋಽಭ್ಯುಪೇಯತೇ ।।

ವಾಕ್ಯಾನ್ತರಾಸಂಭವತಸ್ತದಾ ಕೇನ ವಿರುದ್ಧತಾ ।। ೫೬೫ ।।

ವಾಕ್ಯದ್ವಯಂ ಚೇದಥವಾ ಸಿದ್ಧಸಾಧ್ಯಾರ್ಥಭೇದತಃ ।।

ತದಾಽಪಿ ನ ವಿರೋಧೋಽತ್ರ ವಿಭಿನ್ನಾರ್ಥಾವಬೋಧಿನೋಃ ೫೬೬ ।।

ನಾಪಿ ಸ್ವಾರ್ಥಂ ಪರಾರ್ಥಂ ವಾ ವಿಹನ್ತ್ಯುಪನಿಷತ್ಕಚಿತ್ ।।

ಕಥಂ ಚೇದುಚ್ಯಮಾನಂ ತಚ್ಛೃಣ್ವೇಕಾಗ್ರಮನಾ ಯಥಾ ।। ೫೬೭ ।।

ಸರ್ವಮಾತ್ಮೇತಿ ಚೇತ್ಕುರ್ಯಾತ್ಪ್ರಮೇಯವಿಷಯಾಂ ಪ್ರಮಾಮ್ ।।

ವಿಹನ್ತ್ಯುಪನಿಷತ್ಸ್ವಾರ್ಥಮಿತಿ ನಿರ್ಲಜ್ಜಗೀರಿಯಮ್ ।। ೫೬೮ ।।

ನಿಃಶೇಷಪುರುಷಾರ್ಥಾಪ್ತಿಃ ಸರ್ವಾನರ್ಥಾತ್ಯಯಃ ಸದಾ ।।

ವೇದಾನ್ತಜ್ಞಾನತಶ್ಚೇತ್ಸ್ಯಾತ್ಸ್ವಾರ್ಥೋಽತೋಽನ್ಯಃ ಕ ಇಷ್ಯತೇ ।। ೫೬೯ ।।

ನಿಷೇಧತಿ ವಿಧತ್ತೇ ವಾ ನ ಚಾಪ್ಯುಪನಿಷತ್ಕ್ರಿಯಾಮ್ ।।

ಪ್ರತ್ಯಕ್ತತ್ವೈಕಸಂಬೋಧೇ ತದ್ವಾಕ್ಯೋಪಕ್ಷಯತ್ವತಃ ।। ೫೭೦ ।।

ನ ಚಾಪಿ ಕರ್ಮಕಾಣ್ಡೋಕ್ತಿಃ ಸ್ವಾರ್ಥೇ ನ ಕುರುತೇ ಪ್ರಮಾಮ್ ।।

ಸ್ವಾರ್ಥೇ ಚ ಸಾ ಪ್ರಮಾಂ ಕುರ್ವತ್ಯಮಾನಂ ಕಥಮುಚ್ಯತೇ ।। ೫೭೧ ।।

ಪ್ರಾತ್ಯಕ್ಷ್ಯಾಚ್ಚ ಪ್ರಮೋತ್ಪತ್ತೇರ್ಜ್ಯೋತಿಷ್ಟೋಮಾದಿವಾಕ್ಯತಃ ।।

ಪ್ರಮೈವೋತ್ಪದ್ಯತೇ ನೇತಿ ವಕ್ತುಮೇತನ್ನ ಶಕ್ಯತೇ ।। ೫೭೨ ।।

ವಿಷಯಾಪಹೃತೇರ್ನೋ ಚೇದ್ವೇದಾನ್ತೋಕ್ತ್ಯಾ ಪ್ರಮೋತ್ಥಿತಿಃ ।।

ನ ಪ್ರತ್ಯಕ್ಷಬಲೀಯಸ್ತ್ವಾದನುಮಾನಪ್ರಬೋಧತಃ ।। ೫೭೩ ।।

ಯಥಾಸಿದ್ಧಾನ್ಯುಪಾದಾಯ ಕಾಮದ್ವೇಷವಶಾನುಗಃ ।।

ಇಷ್ಟಮೇವ ಸದಾ ಮೇ ಸ್ಯಾನ್ಮಾ ಭೂಚ್ಚಾನಿಷ್ಟಮಣ್ವಪಿ ।। ೫೭೪ ।।

ಸಾಧನಾನೀಷ್ಟಲಾಭಾರ್ಥಮನಿಷ್ಟಾರ್ಥಾಪನುತ್ತಯೇ ।।

ಆಚಕ್ಷಾಣಾ ಶ್ರುತಿಃ ಪುಂಸೋ ನಾನ್ಯಾರ್ಥಂ ವಕ್ತಿ ಕಂಚನ ।। ೫೭೫ ।।

ಯಥಾ ಕಾಮ್ಯಾಗ್ನಿಹೋತ್ರಾದೌ ಸಾಧ್ಯಸಾಧನಸಂಗತಿಮ್ ।।

ವಿದಧನ್ನಾನೃತತ್ವಾದಿ ಕಾಮಾನಾಂ ವಕ್ತಿ ಕುತ್ರಚಿತ್ ।। ೫೭೬ ।।

ನ ಚಾಪಿ ನ ಪ್ರವರ್ತನ್ತೇ ಪುರುಷಾಃ ಕಾಮ್ಯಕರ್ಮಸು ।।

ಯತೋಽತತ್ತ್ವವಿದಾಂ ಕಾಮೋ ನ ಕದಾಚಿನ್ನಿವರ್ತತೇ ।। ೫೭೭ ।।

ಅಕಾಮತಃ ಕ್ರಿಯಾ ಕಾಚಿದೃಶ್ಯತೇ ನೇಹ ಕುತ್ರಚಿತ್ ।।

ಯದ್ಯದ್ಧಿ ಕುರುತೇ ಕಿಂಚಿತ್ತತ್ತತ್ಕಾಮಸ್ಯ ಚೇಷ್ಟಿತಮ್ ।। ೫೭೮ ।।

ಸ ಯಥಾಕಾಮ ಇತ್ಯಾದಿರೇಷೋಽರ್ಥಶ್ಚ ಸವಿಸ್ತರಃ ।।

ವಕ್ಷ್ಯತೇಽಕಾಮಯಮಾನಶ್ಚ ತಥಾಽಕುರ್ವನ್ವಿಮುಚ್ಯತೇ ।। ೫೭೯ ।।

ಸರ್ವಾಧಿಕಾರಪ್ರಧ್ವಂಸಾನ್ನ ಕೃತ್ಸ್ನಾತ್ಮಾವಬೋಧಿನಃ ।।

ಪ್ರವೃತ್ತೌ ವಾ ನಿವೃತ್ತೌ ವಾ ಗುಣಭಾವಃ ಸದೇಷ್ಯತೇ ।। ೫೮೦ ।।

ಅತೋ ನಿರ್ವಿಷಯತ್ವಾದಿ ಬ್ರಹ್ಮೈಕತ್ವಾದ್ಯದೀರಿತಮ್ ।।

ತತ್ಸರ್ವಂ ಪರಿಹೃತಂ ಹೇಯಂ ಯಥೋಕ್ತೇನೈವ ವರ್ತ್ಮನಾ ।। ೫೮೧ ।।

ನ ನಿವರ್ತಯಿತುಂ ಶಕ್ತಂ ರಾಗಾದ್ಯಾಕೃಷ್ಟಚೇತಸಃ ।।

ಶಾಸ್ತ್ರಂ ವಿರಕ್ತಚಿತ್ತಾನ್ವಾ ನ ಪ್ರವರ್ತಯಿತುಂ ಕ್ಷಮಮ್ ।। ೫೮೨ ।।

ಇಷ್ಟಾನಿಷ್ಟಕಲಾನೀತಿ ಸಾಧನಾನಿ ಪ್ರಕಾಶಯೇತ್ ।।

ನ ನಿವೃತ್ತಿಂ ಪ್ರವೃತ್ತಿಂ ವಾ ಪುಂಸಃ ಶಾಸ್ತ್ರಂ ಕರೋತಿ ತತ್ ।। ೫೮೩ ।।

ಅಪಿ ಶಾಸ್ತ್ರಂ ಸಮುಲ್ಲಙ್ಘ್ಯ ರಾಗಾದಿಬಲವತ್ತಯಾ ।।

ಪ್ರವರ್ತಮಾನಾಃ ಪುರುಷಾ ದೃಶ್ಯನ್ತೇಽದ್ಯಾಪಿ ಕಾಮಿನಃ ।। ೫೮೪ ।।

ಸಾಧ್ಯಸಾಧನಸಂಬನ್ಧಾನಿಷ್ಟಾನಿಷ್ಟಫಲೋದಯಾನ್ ।।

ಶಾಸ್ತ್ರಂ ತ್ವಾದಿತ್ಯವತ್ಸಾಕ್ಷಾತ್ಪ್ರಕಾಶಯತಿ ತಾನ್ಸದಾ ।। ೫೮೫ ।।

ತೇಷು ಶಾಸ್ತ್ರೈಕದೀಪೇಷು ಸಾಧ್ಯಸಾಧನವರ್ತ್ಮಸು ।।

ಯಥಾರುಚಿ ಪ್ರವರ್ತನ್ತೇ ಪುರುಷಾ ನ ತು ಶಾಸ್ತ್ರತಃ ।। ೫೮೬ ।।

ವಿಧಿಶಾಸ್ತ್ರಸ್ಯ ನೈವಾತೋ ವೇದಾನ್ತಾ ಬಾಧಕಾಃ ಸದಾ ।।

ನ ಚ ನಿರ್ವಿಷಯಂ ತತ್ಸ್ಯಾನ್ಮೇಯಭೇದಾತ್ತ್ವಗಾದಿವತ್ ।। ೫೮೭ ।।

ಕೇಚಿತ್ತು ಪಣ್ಡಿತಂಮನ್ಯಾ ವಿರೋಧೀನಿ ಪರಸ್ಪರಮ್ ।।

ಸಂಭಾವಯನ್ತಿ ಮಾನಾನಿ ಸರ್ವಾಣ್ಯೈಕಾತ್ಮ್ಯವಸ್ತುನಿ ।। ೫೮೮ ।।

ಶ್ರೋತ್ರಾದಿಭಿರ್ಯತೋ ಭಿನ್ನಾ ಮಿಥಃ ಶಬ್ದಾದಯಸ್ತ್ವಮೀ ।।

ಮೀಯನ್ತೇ ಸರ್ವಮಾತ್ಮೇತಿ ಪ್ರತ್ಯಕ್ಷೇಣ ವಿರುಧ್ಯತೇ ।। ೫೮೯ ।।

ಶಬ್ದಾದ್ಯರ್ಥೋಪಲಬ್ಧಾರಃ ಕರ್ತಾರಶ್ಚ ಪೃಥಕ್ಪೃಥಕ್ ।।

ಯಸ್ಮಾದಿಹಾನುಮೀಯನ್ತೇ ತಸ್ಮಾಲ್ಲಿಙ್ಗವಿರೋಧಿತಾ ।। ೫೯೦ ।।

ತಥಾಽಽಗಮವಿರೋಧಂ ಚ ಗ್ರಾಮಕಾಮಾದಿಭೇದತಃ ।।

ಉದ್ಭಾಸಯನ್ತಿ ಸಂಹೃಷ್ಟಾ ಬ್ರಹ್ಮೈಕತ್ವಪ್ರದೂಷಕಾಃ ।। ೫೯೧ ।।

ಬ್ರಹ್ಮೈಕತ್ವವಿರೋಧೋ ವಃ ಕಥಂ ಭಿನ್ನಾರ್ಥಬುದ್ಧಿಭಿಃ ।।

ಇತಿ ಬ್ರಹ್ಮವಿದೋಪೇತ್ಯ ಪ್ರಷ್ಟವ್ಯಾ ಭೇದವಾದಿನಃ ।। ೫೯೨ ।।

ಕಿಂ ಭೋಃ ಶಬ್ದಾದಿಭೇದೇನ ಖಸ್ಯೈಕತ್ವಂ ವಿರುಧ್ಯತೇ ।।

ನ ಚೇದ್ವಿರುಧ್ಯತೇಽಥೋಚ್ಚೈರ್ವಿರೋಧಃ ಕಿಮೀತೀರ್ಯತೇ ।। ೫೯೩ ।।

ಸತ್ಪರಿಚ್ಛೇದಕೈರ್ನಾಪಿ ಪ್ರತ್ಯಕ್ಷಾದ್ಯೈರ್ಗ್ರಹೋ ಭವೇತ್ ।।

ವ್ಯಾವೃತ್ತೇರನ್ಯತೋಭಾವಮಾತ್ರಾಯಾಃ ಕೇನಚಿತ್ಕಚಿತ್ ।। ೫೯೪ ।।

ದ್ವೈತಗ್ರಾಹಿ ಯಥಾ ಮಾನಂ ನ ಕಿಂಚಿದಪಿ ವಿದ್ಯತೇ ।।

ತಥೋದರ್ಕೇ ಪ್ರವಕ್ಷ್ಯಾಮಿ ನಾತೋ ಮಾನವಿರೋಧಿತಾ ।। ೫೯೫ ।।

ಯಚ್ಚೋಕ್ತಮನುಮೀಯನ್ತೇ ಪ್ರತಿದೇಹಂ ಪೃಥಗ್ವಿಧಾಃ ।।

ಶಬ್ದಾದ್ಯರ್ಥೋಪಲಬ್ಧಾರಃ ಕರ್ತಾರಶ್ಚಾಪಿ ಕರ್ಮಣಾಮ್ ।। ೫೯೬ ।।

ಭಿನ್ನಾಃ ಕೈರನುಮೀಯನ್ತ ಇತಿ ಪೃಷ್ಟೋ ವದೇದ್ಯದಿ ।।

ಅಸ್ಮಾಭಿರ್ಲಿಙ್ಗಕುಶಲೈರಿತ್ಯೇತಚ್ಚ ನ ಯುಕ್ತಿಮತ್ ।। ೫೯೭ ।।

ಅನನ್ಯಮಾನಮೇಯೇಽರ್ಥೇ ನ ಭೇದಃ ಪ್ರತ್ಯಗಾತ್ಮನಿ ।।

ಪರಾಙ್ಭಾನಪ್ರಮೇಯಾಶ್ಚ ನಾಽಽತ್ಮಾನಃ ಸ್ತಮ್ಭಕುಮ್ಭವತ್ ।। ೫೯೮ ।।

ಅನುಮಾಕುಶಲಾ ಯೂಯಂ ಕ ಇತ್ಯೇತದ್ವಿಭಾಷ್ಯತಾಮ್ ।। ೫೯೯ ।।

ದೇಹೇನ್ದ್ರಿಯಮನೋಬುದ್ಧಿಕ್ಷೇತ್ರಜ್ಞೇಷು ಪೃಥಕ್ಪೃಥಕ್ ।।

ನಾನುಮಾಕೌಶಲಂ ತಾವತ್ಪ್ರತ್ಯೇಕಂ ತೇಷು ವಿದ್ಯತೇ ।। ೬೦೦ ।।

ದೇಹಾದಿಸಾಧನಾಸ್ತಸ್ಮಾದ್ವಯಮಾತ್ಮಾನ ಏವ ಹಿ ।।

ಭೂರಿಸಾಧನಸಾಧ್ಯತ್ವಾತ್ಕ್ರಿಯಾಣಾಂ ನೋ ವಿಭಿನ್ನತಾ ।। ೬೦೧ ।।

ಭೂರಿಸಾಧನಸಾಧ್ಯತ್ವಾತ್ಕ್ರಿಯಾಣಾಮಿತಿ ಚೇದ್ಭವೇತ್ ।।

ಹೇತುಸ್ತವಾಪ್ಯನೇಕತ್ವಮೇಕಸ್ಯಾಪಿ ಪ್ರಸಜ್ಯತೇ ।। ೬೦೨ ।।

ಆತ್ಮಾದೀನಾಂ ಕ್ರಿಯಾಸ್ತಿತ್ವಾತ್ಪ್ರತ್ಯೇಕಂ ಕಾರಕತ್ವತಃ ।।

ಅಗ್ನ್ಯಾದೀನಾಮಿವ ತತ ಆತ್ಮಾನೇಕತ್ವಮಾಪತೇತ್ ।। ೬೦೩ ।।

ಅನುಮಾಽಪಿ ಕ್ರಿಯಾ ಸಾಕ್ಷಾದ್ಭವತೈವಾಭ್ಯುಪೇಯತೇ ।।

ಶರೀರೇನ್ದ್ರಿಯಬುದ್ಧ್ಯಾದೇಃ ಪ್ರತ್ಯೇಕಂ ಸ್ಯಾದನೇಕತಾ ।। ೬೦೪ ।।

ಬಹುಸಾಧನಸಾಧ್ಯತ್ವಾತ್ಕ್ರಿಯಾಣಾಮಿತಿಹೇತುತಃ ।।

ಏವಂಲಕ್ಷಣಹೇತೂಕ್ತಿರ್ಮೌರ್ಖ್ಯಲಿಙ್ಗಂ ಭವೇದತಃ ।। ೬೦೫ ।।

ಗುಣಕ್ರಿಯಾಣಾಂ ಸರ್ವಾಸಾಂ ಕರ್ತೃಮಾತ್ರವ್ಯಪಾಶ್ರಯಾತ್ ।।

ಅನೈಕಾನ್ತಿಕತಾ ಹೇತೋಸ್ತಥಾ ವಃ ಸಂಪ್ರಸಜ್ಯತೇ ।। ೬೦೬ ।।

ಅಪಕ್ಷಧರ್ಮತಾ ಹೇತೋರ್ನಾಮರೂಪಾಶ್ರಯತ್ವತಃ ।।

ಧರ್ಮಾಭಾವಾತ್ಪ್ರತೀಚಶ್ಚ ತದ್ಭೇದೇ ಹೇತುತಾ ಕುತಃ ।। ೬೦೭ ।।

ಐಕಾತ್ಮ್ಯವನ್ತೋ ದೇಹಾಃ ಸ್ಯುರ್ವಿವಾದೋ ಯೇಷು ವರ್ತತೇ ।।

ಶರೀರತ್ವಾವಿಶೇಷತ್ವಾತ್ಪ್ರತಿವಾದಿಶರೀರವತ್ ।। ೬೦೮ ।।

ತಥೇನ್ದ್ರಿಯಮನೋಬುದ್ಧಿವಿಷಯೇಪ್ವಪಿ ಯೋಜಯೇತ್ ।।

ಐಕಾತ್ಮ್ಯಂ ಸರ್ವಭೂತೇಷು ಪ್ರಾತ್ಯಕ್ಷ್ಯಾಚ್ಚಾಽಽತ್ಮನಸ್ತಥಾ ।। ೬೦೯ ।।

ಆತ್ಮಪ್ರತ್ಯಯ ಏಕಾತ್ಮಾ ಸರ್ವದೇಹೇಷು ಸರ್ವದಾ ।।

ನಾನಾತ್ಮವದನೇಕತ್ವಂ ಕಶ್ಚಿದಾತ್ಮನಿ ವೀಕ್ಷತೇ ।। ೬೧೦ ।।

ಅನುಮಾನಾದನೇಕತ್ವಮಾತ್ಮನೋ ಯೇ ಪ್ರಚಕ್ಷತೇ ।।

ತೇಷಾಂ ಪ್ರತ್ಯಕ್ಷಮಾನೇನ ಬಾಧೋ ಲಿಙ್ಗಧಿಯೋ ಭವೇತ್ ।। ೬೧೧ ।।

ಇತಿ ಶ್ರೀಬೃಹದಾರಣ್ಯಕೋಪನಿಷದ್ಭಾಷ್ಯವಾರ್ತಿಕೇ ದ್ವಿತೀಯಾಧ್ಯಾಯಸ್ಯ ಪ್ರಥಮಂ ಬ್ರಾಹ್ಮಣಮ್ ।। ೧ ।।

**।।ಅಥ ದ್ವಿತೀಯಂ ಬ್ರಾಹ್ಮಣಮ್ ।।**

ಜಗಜ್ಜನಿಸ್ಥಿತಿಧ್ವಂಸಾ ಯಸ್ಮಾತ್ಸಿಧ್ಯನ್ತಿ ತತ್ಪರಮ್ ।।

ಬ್ರಹ್ಮೇತಿ ಪ್ರಾಕ್ಪ್ರತಿಜ್ಞಾಯ ಯಥಾವದುಪದರ್ಶಿತಮ್ ।। ೧ ।।

ತಸ್ಯೋಪನಿಷದಿತ್ಯುಕ್ತಂ ತದ್ವ್ಯಾಖ್ಯಾಽತ್ರಾಧುನೋಚ್ಯತೇ ।।

ಆ ಮೈತ್ರೇಯ್ಯಾಃ ಪರಬ್ರಹ್ಮಸತ್ಯಸ್ಯ ಪ್ರತಿಪತ್ತಯೇ ।। ೨ ।।

ಸೃಷ್ಟಿಪ್ರಸ್ತಾವ ಏತಸ್ಮಿನ್ಪ್ರಾಣಾದೇರ್ಜನ್ಮ ಸೂತ್ರಿತಮ್ ।।

ಯತೋಽತಃ ಪ್ರಾಣಸಂಬನ್ಧಾತ್ಪೂರ್ವಂ ವ್ಯಾಖ್ಯಾ ಪ್ರಪಞ್ಚ್ಯತೇ ।। ೩ ।।

ತತಃ ಪರೇಣ ಲೋಕಾದೇರಪಿ ಯಾಥಾತ್ಮ್ಯಮುಚ್ಯತೇ ।।

ಅಧ್ಯಾತ್ಮಮಧಿದೈವಂ ಚ ದೇವತಾಕರಣಾಶ್ರಯಮ್ ।। ೪ ।।

ಪ್ರಾಣಾದಿ ಸರ್ವಮೇವೇದಂ ಪಞ್ಚಭೂತಸತತ್ತ್ವಕಮ್ ।।

ನ ಹಿ ಭೂತಾತಿರೇಕೇಣ ಪ್ರತೀಚಃ ಕಿಂಚಿದಿಷ್ಯತೇ ।। ೫ ।।

ಪ್ರಾಣಾ ವೈ ಸತ್ಯಮಿತ್ಯುಕ್ತಂ ಕೇ ಪ್ರಾಣಾ ಇತಿ ಯತ್ನತಃ ।।

ವ್ಯಾಖ್ಯಾಯನ್ತೇಽಥ ತೇ ಪ್ರಾಣಾಸ್ತಥೋಪನಿಷದಶ್ಚ ಯಾಃ ।। ೬ ।।

ಪ್ರಾಣೇನ ಮಧ್ಯಮೇನಾನ್ನಂ ಜಗ್ಧಂ ವಾಗಾದಿತರ್ಪಣಮ್ ।।

ಯಥಾ ಕರೋತಿ ತದ್ವಾಚ್ಯಂ ಪ್ರಾಣೋಪನಿಷದಶ್ಚ ಯಾಃ ।। ೭ ।।

ಯೋ ಹ ವಾ ಇತಿ ಪ್ರಶ್ನೋಕ್ತಿಸ್ತಸ್ಯಾಯಮಿತಿ ನಿರ್ಣಯಃ ।।

ಶರೀರೇಽಭ್ಯಾಹಿತಃ ಪ್ರಾಣೋ ಮೂರ್ಧ್ನಿ ಪ್ರತ್ಯಾಹಿತಸ್ತಥಾ ।। ೮ ।।

ವಿಷಯೇಷ್ವನಭಿಷ್ವಙ್ಗಾಚ್ಛಿಶುಃ ಪ್ರಾಣೋಽಭಿಧೀಯತೇ ।।

ವಾಗಾದೇರಿವ ನಾಽಽಸಙ್ಗೋ ಯತಃ ಪ್ರಾಣಸ್ಯ ವಿದ್ಯತೇ ।। ೯ ।।

ಶೀರ್ಷಣ್ಯಪ್ರಾಣಸಂಸ್ಥಾ ಯೇ ಶಬ್ದಾದ್ಯಾಸಙ್ಗಲಕ್ಷಣಾಃ ।।

ಭ್ರಾತೃವ್ಯಾಸ್ತೇ ಸಹೋತ್ಪತ್ತೇಃ ಪ್ರತ್ಯಗ್ದೃಷ್ಟ್ಯಪಹಾರತಃ ।। ೧೦ ।।

ಶರೀರಮಸ್ಯಾಽಽಧಾನಂ ಸ್ಯಾಚ್ಛರೀರೇಽವಸ್ಥಿತೋ ಯತಃ ।।

ಸಾಮಾನ್ಯವೃತ್ತ್ಯಾ ಪ್ರಾಣೋಽಯಂ ತಸ್ಮಾದಾಧಾನಮುಚ್ಯತೇ ।। ೧೧ ।।

ಶರೀರಾಶ್ರಯಿಣಂ ಪ್ರಾಣಂ ಯತೋ ವಾಗಾದಯಃ ಶ್ರಿತಾಃ ।।

ಅಲಂ ಸ್ವಕಾರ್ಯನಿಷ್ಪತ್ತೌ ನ ತು ಪ್ರಾಣೈಕಸಂಶ್ರಿತಾಃ ।। ೧೨ ।।

ಪ್ರತಿ ಪ್ರತ್ಯಾಹಿತತ್ವಾಚ್ಚ ಪ್ರತ್ಯಾಧಾನಂ ಶಿರೋ ವಿದುಃ ।।

ಶಿರೋದೇಶವಿಶೇಷೇಷು ಪ್ರತಿ ಪ್ರತಿ ಸ ಆಹಿತಃ ।। ೧೩ ।।

ಅನ್ನಪಾನಸಮುತ್ಥಾ ಹಿ ಶಕ್ತಿಃ ಪ್ರಾಣೋ ಬಲಂ ತಥಾ ।।

ಬಲಾವಷ್ಟಮ್ಭ ಏತಸ್ಮಿನ್ಪ್ರಾಣೋ ದೇಹೇಽವತಿಷ್ಠತೇ ।। ೧೪ ।।

ಅಬಲ್ಯಂ ನೀತ್ವೇತಿ ತಥಾ ಪ್ರಾಣೋತ್ಕ್ರಾನ್ತಿಃ ಪ್ರವಕ್ಷ್ಯತೇ ।।

ಉಚ್ಛ್ಟ್ವಾಸಾದಿಕ್ರಿಯಂ ಕೇಚಿದ್ವಾಯುಂ ಸ್ಥೂಣಾಂ ಪ್ರಚಕ್ಷತೇ ।। ೧೫ ।।

ಜಾಠರಾಗ್ನ್ಯಭಿಸಂಬನ್ಧಾಜ್ಜಗ್ಧಮನ್ನಂ ತ್ರಿಧಾ ಕ್ರಮಾತ್ ।।

ಪರಿಣಾಮಂ ವ್ರಜತ್ಯತತ್ಸ್ಥೂಲಮಧ್ಯಮಸೂಕ್ಷ್ಮತಃ ।। ೧೬ ।।

ಸ್ಥೂಲಾಂಶಃ ಪೃಥಿವೀಮೇತಿ ಪುರೀಷಂ ಮೂತ್ರಮೇವ ಚ ।।

ಸ್ಥೂಲದೇಹೋಪಚಿತ್ಯರ್ಥೋ ಮಧ್ಯಮೋಂಽಶಃ ಪ್ರಕೀರ್ತಿತಃ ।। ೧೭ ।।

ಯಸ್ತು ಸೂಕ್ಷ್ಮೋ ರಸೋಽನ್ನಸ್ಯ ಭಾಗೋಽಮೃತಮಿತೀರ್ಯತೇ ।।

ಸ ಹೃದ್ದೇಶಂ ಸಮಾಗಮ್ಯ ನಾಡೀಮಧ್ಯಸಮಾಶ್ರಯಃ ।। ೧೮ ।।

ಹೃದಯಾದ್ವಿಪ್ರಕೀರ್ಣಾಭಿರ್ನಾಡೀಭಿರ್ಲಿಙ್ಗದೇವತಾಃ ।।

ಪ್ರೀಣಯನ್ನುಪಚಿನ್ವಶ್ಚ ದಾಮಾನ್ನಮಿತಿ ಭಣ್ಯತೇ ।। ೧೯ ।।

ದೇಹಂ ರಸಾದಿನಾ ಬದ್ಧ್ವಾ ಸೂಕ್ಷ್ಮಾಂಶೇನ ಶಿಶುಂ ತಥಾ ।।

ಪಾಶದ್ವಯಾಭಿಸಂಬನ್ಧಾದನ್ನಂ ದಾಮೇತಿ ಶಬ್ದ್ಯತೇ ।। ೨೦ ।।

ದಾಮ ಪ್ರತನುತಾಂ ಯಾತಿ ಯದಾ ಕರ್ಮಕ್ಷಯಾತ್ತದಾ ।।

ಯಥಾಸ್ವಂ ಯಾನ್ತ್ಯಥ ಪ್ರಾಣಾ ದೇಹಾದುಚ್ಛಿನ್ನಬನ್ಧನಾಃ ।। ೨೧ ।।

ಪ್ರತ್ಯಾಧಾನಸಮೂಢಸ್ಯ ಶಿಶೋಸ್ತಸ್ಯೈವ ಕಾಶ್ಚನ ।।

ಅಕ್ಷ್ಣ್ಯುಪನಿಷದೋ ವಾಚ್ಯಾಸ್ತಮೇತಾ ಇತ್ಯತಃ ಶ್ರುತಿಃ ।। ೨೨ ।।

ಉಪಾಸತೇಽಕ್ಷಣಿ ಪ್ರಾಣಂ ರುದ್ರಾದ್ಯಾಃ ಸಪ್ತ ದೇವತಾಃ ।।

ಅಕ್ಷೀಣಾ ಇತಿ ತಾ ಜ್ಞಾತ್ವಾ ನಾನ್ನಕ್ಷಯಮುಪಾಶ್ನುತೇ ।। ೨೩ ।।

ಮೂರ್ಧ್ನಿ ಪ್ರತ್ಯಾಹಿತಂ ಪ್ರಾಣಮೃಷಯಃ ಪ್ರಾಣಸಂಜ್ಞಕಾಃ ।।

ರುದ್ರಾದ್ಯ ಮಧ್ಯಮೇ ಯತ್ನಾತ್ಸತತಂ ಪರ್ಯುಪಾಸತೇ ।। ೨೪ ।।

ಅಕ್ಷಣ್ಯೇವ ಯತಃ ಪೂರ್ವಂ ವ್ಯಾಖ್ಯಾತೋ ದೇವತಾಗಣಃ ।।

ಶ್ರೋತ್ರಾದಿಕಾರಣಾರ್ಥೋಽಥಂ ಶ್ಲೋಕಸ್ತಸ್ಮಾದುದಾಹೃತಃ ।। ೨೫ ।।

ವಿಶ್ವರೂಪಂ ಯಶೋ ಜ್ಞೇಯಂ ಶಬ್ದಾದ್ಯರ್ಥಾವಭಾಸಕಮ್ ।।

ತೇಜಸ್ತಚ್ಚಾಪ್ಯನೇಕಾತ್ಮವಿಭಿನ್ನಾರ್ಥಾವಭಾಸನಾತ್ ।। ೨೬ ।।

ತೀರೇ ತಸ್ಯಾಽಽಸತೇ ಸಪ್ತ ವಾಯವಃ ಕರಣಾಶ್ರಯಾಃ ।।

ಋಷಯಶ್ಚ ಯಶಶ್ಚೇತಿ ಪ್ರಾಣಾ ಉಕ್ತೇನ ಹೇತುನಾ ।। ೨೭ ।।

ವಕ್ತೃತ್ವಾತ್ತೃತ್ವಭೇದೇನ ವಾಗ್ದ್ವಿಧೈಕೈವ ಭಿದ್ಯತೇ ।।

ಸಪ್ತಮೀ ಚಾಷ್ಟಮೀ ಚೇತಿ ಸೈವೈಕಾ ಪ್ರೋಚ್ಯತೇ ತತಃ ।। ೨೮ ।।

ವರ್ಣನಿಷ್ಪಾದನಂ ವಾಚಾ ತಥಾಽಽದ್ಯರಸವೇದನಮ್ ।।

ಭವೇದ್ದ್ವಿಕರ್ಮಸಂಯೋಗಾತ್ಸಪ್ತಮೀ ಚಾಷ್ಟಮೀ ಚ ವಾಕ್ ।। ೨೯ ।।

ವಿಶಿಷ್ಟಾಹ್ವಾನಸಿದ್ಧ್ಯರ್ಥಮೃಷೀಣಾಮುತ್ತರಾ ಶ್ರುತಿಃ ।।

ಇಮಾವೇವೇತಿ ಚ ತಥಾ ಫಲವತ್ಸ್ಯಾದುಪಾಸನಮ್ ।। ೩೦ ।।

ಸರ್ವಸ್ಯೇತಿ ಫಲೋಕ್ತಿಃ ಸ್ಯಾದುಕ್ತೋಪಾಸನಕರ್ಮಣಃ ।।

ಅನ್ನಾತ್ತೃತ್ವನಿಷೇಧಾರ್ಥಂ ಸರ್ವಮಸ್ಯೇತಿ ಭಣ್ಯತೇ ।। ೩೧ ।।

ಇತಿ ಶ್ರೀಬೃಹದಾರಣ್ಯಕೋಪನಿಷದ್ಭಾಷ್ಯವಾರ್ತಿಕೇ ದ್ವಿತೀಯಾಧ್ಯಾಯಸ್ಯ ದ್ವಿತೀಯಂ ಬ್ರಾಹ್ಮಣಮ್ ।। ೧ ।।

**।।ಅಥ ತೃತೀಯಂ ಬ್ರಾಹ್ಮಣಮ್ ।।**

ಪ್ರಾಣೋಪನಿಷದಶ್ಚೋಕ್ತಾಃ ಪ್ರಾಣಾಶ್ಚಾಪಿ ಸಮಾಸತಃ ।।

ಯತ್ತು ತೇಷಾಂ ಪರಂ ಸತ್ಯಂ ತದಿದಾನೀಂ ನಿರೂುಪ್ಯತೇ ।। ೧ ।।

ಪ್ರಾಣಾಃ ಕಿಮಾತ್ಮಕಾಸ್ತೇಷಾಂ ಕಥಂ ಸತ್ಯತ್ವಮಿಷ್ಯತೇ ।।

ಇತ್ಯೇವಮಾದಿ ವಕ್ತವ್ಯಮಿತ್ಯರ್ಥಃ ಪರ ಆಗಮಃ ।। ೨ ।।

ಪಞ್ಚಭೂತಸತತ್ತ್ವಾನಾಂ ಶರೀರಕರಣಾತ್ಮನಾಮ್ ।।

ಸ್ವರೂಪನಿಶ್ಚಯಾರ್ಥಾಯ ಪ್ರಾರಬ್ಧಂ ಬ್ರಾಹ್ಮಣಂ ಪರಮ್ ।। ೩ ।।

ಯದುಪಾಧಿನಿಷೇಧೋಕ್ತ್ಯಾ ನೇತೀತಿ ಬ್ರಹ್ಮಣಃ ಸ್ಫುಟಮ್ ।।

ಆವಿಶ್ಚಿಕೀರ್ಷಿತಂ ತತ್ತ್ವಂ ತದೇತದಧುನೋಚ್ಯತೇ ।। ೪ ।।

ಸ್ವತೋಽರೂಪಂ ಪರಂ ಬ್ರಹ್ಮ ತದವಿದ್ಯಾದಿಹೇತುತಃ ।।

ದ್ವಿರೂಪಮಿತಿ ನಿರ್ದಿಷ್ಟಂ ವಿಯದ್ವತ್ಕುಮ್ಭಸಂಶ್ರಯಾತ್ ।। ೫ ।।

ರೂಪೇ ವಾ ಬ್ರಹ್ಮಣೋ ವಿದ್ಯಾನ್ಮೂರ್ತಾಮೂರ್ತೇ ಸವಾಸನೇ ।।

ಬ್ರಹ್ಮೈವ ರೂಪ್ಯತೇ ತಾಭ್ಯಾಂ ಬ್ರಹ್ಮತ್ವಂ ನ ಹಿ ರೂಪವತ್ ।। ೬ ।।

ಅವಿದ್ಯಾಮಾತ್ರೋಪಾಧ್ಯೇತದ್ಬ್ರಹ್ಮ ಕಾರಣಮುಚ್ಯತೇ ।।

ತದೇವ ಜ್ಞಾತೃತಾಮೇತಿ ಬುದ್ಧ್ಯುಪಾಧಿಸಮಾಶ್ರಯಾತ್ ।। ೭ ।।

ತದ್ವೃತ್ತ್ಯುಪಾಧಿಸಂಸ್ಥಂ ಸತ್ತಜ್ಜ್ಞಾನಮಿತಿ ಭಣ್ಯತೇ ।।

ದೇವತೇನ್ದ್ರಿಯಸಂಬನ್ಧಂ ತತ್ತತ್ತದಭಿಧೀಯತೇ ।। ೮ ।।

ತಥಾ ದೇಹಾದಿಸಂಬನ್ಧಂ ದುಃಖಜಾತ್ಯಾದಿಮದ್ಭವೇತ್ ।।

ಗೋಧನಾದ್ಯಭಿಮಾನ್ಯೇವಂ ಧನೀ ಗೋಮಾನಿತೀರ್ಯತೇ ।। ೯ ।।

ಅನ್ತರ್ಯಾಮೀ ತಥಾ ಸಾಕ್ಷೀ ಸರ್ವಜ್ಞಶ್ಚೇತ್ಯವಿದ್ಯಯಾ ।।

ಮಿಥ್ಯಾಧ್ಯಾಸೈಶ್ಚ ತತ್ಕಾರ್ಯೈರಪ್ರಮೇಯಂ ಪ್ರಮೀಯತೇ ।। ೧೦ ।।

ಏಕಂ ತಾವದಿದಂ ರೂಪಂ ಬ್ರಹ್ಮಣೋ ಮೋಹಹೇತುಜಮ್ ।।

ಪ್ರತ್ಯಙ್ಭಾತ್ರೈಕಧೀಗಮ್ಯಂ ರೂಪಂ ವಾಸ್ತವಮಾತ್ಮನಃ ।। ೧೧ ।।

ಅವ್ಯಾವೃತ್ತಾನನುಗತಂ ದ್ವಿತೀಯಾಸಂಭವಾದಜಮ್ ।।

ನ ವಾಕ್ಯಪದಯೋರರ್ಥೋ ಭೇದಸಾಮಾನ್ಯವರ್ಜನಾತ್ ।। ೧೨ ।।

ನ ಪ್ರಮಾಣಾನ್ತರೈರ್ಗಮ್ಯಂ ಪರಾಗ್ಘೇತ್ವಸಮನ್ವಯಾತ್ ।।

ಅನಪೇಕ್ಷಿತಮಾತ್ರಾದಿ ತದವಿದ್ಯಾಸಮನ್ವಯಾತ್ ।। ೧೩ ।।

ಆತ್ಮಪ್ರತ್ಯಯಮೈಕಾತ್ಮ್ಯಂ ದ್ವಿತೀಯಸ್ತ್ವಾತ್ಮನೋ ಭವೇತ್ ।।

ಅನಾತ್ಮಪ್ರತ್ಯಯೋಽತೋಽಹಂ ಸ್ವತ ಏಕೋಽಸ್ಮಿ ಕೇವಲಃ ।। ೧೪ ।।

ಯನ್ನಿಷೇಧಮುಖೇನೇದಂ ನೇತಿ ನೇತೀತಿ ಭಣ್ಯತೇ ।।

ಅವಿದ್ಯಾಮವಧಿಂ ಕೃತ್ವಾ ದ್ವೇ ರೂಪೇ ಬ್ರಹ್ಮಣಸ್ತ್ವಿಮೇ ।। ೧೫ ।।

ಅವಧಾರಣಾಯ ವಾವೇತಿ ದ್ವೇ ಏವೇತಿ ವಿನಿಶ್ಚಿತೌ ।।

ಸಮುಚ್ಚಿತೇ ಸಜಾತೀಯೈರುತ್ತರೈಸ್ತೇ ವಿಶೇಷಣೈಃ ।। ೧೬ ।।

ವಾವಶಬ್ದಂ ಚಶಬ್ದೇನ ಪ್ರತ್ಯಾಹೃತ್ಯಾಭಿಧೀಯತೇ ।।

ಮೂರ್ತಮೇವ ಚ ತದ್ರೂಪಂ ಬ್ರಹ್ಮಣೋಽಮೂರ್ತಮೇವ ಚ ।। ೧೭ ।।

ಅವಿದ್ಯಾವತ್ಪರಂ ಬ್ರಹ್ಮ ಮೂರ್ತಾಮೂರ್ತಾದಿಲಕ್ಷಣೈಃ ।।

ವಿಶಿಷ್ಯತೇ ನ ಧರ್ಮಾಣಾಂ ಮಿಥಃ ಸಂಗತಿರಿಷ್ಯತೇ ।। ೧೮ ।।

ವಿಶೇಷ್ಯಾರ್ಥೈಕತನ್ತ್ರತ್ವಾದ್ಧರ್ಮಾಣಾಂ ನ ಪರಸ್ಪರಮ್ ।।

ತಥಾಽನಪೇಕ್ಷತಸ್ತೇಷಾಂ ಸಂಗತಿಃ ಸ್ಯಾತ್ಕದಾಚನ ।। ೧೯ ।।

ವಿಜ್ಞಾನಪುರುಷಾನ್ತಸ್ಯ ಬ್ರಹ್ಮಣಃ ಪರಮಾತ್ಮನಃ ।।

ತಮಸ್ವಿನೋಽಥ ದ್ವೇ ರೂಪೇ ತದನ್ಯಾವ್ಯತಿರೇಕತಃ ।। ೨೦ ।।

ಕ್ಲೃಪ್ತಸರ್ಪಾದಿಭಿರ್ಯದ್ವದಜ್ಞಾತಾಯಾಃ ಸ್ರಜಃ ಸದಾ ।।

ವಾಸ್ತವೋಽವಾಸ್ತವೋ ವಾ ನ ವ್ಯತಿರೇಕೋ ನ ಚಾನ್ವಯಃ ।। ೨೧ ।।

ತದ್ವನ್ನ ವ್ಯತಿರೇಕೇಣ ಬ್ರಹ್ಮಣೋ ದ್ವೇ ಸ್ವತಃ ಸದಾ ।।

ನಾಪಿ ಚಾವ್ಯತಿರೇಕೇಣ ತೇ ತು ಬ್ರಹ್ಮೈವ ನಿರ್ದ್ವಯಮ್ ।। ೨೨ ।।

ಅಣ್ವಾದ್ಯವಯವಂ ಮೂರ್ತಂ ಪೀನಂ ಸಂಸ್ಥಾನವದೃಢಮ್ ।।

ತದ್ವಿರುದ್ಧಮಮೂರ್ತಂ ಸ್ಯಾನ್ನಿರಂಶಂ ದೇಶವನ್ನ ಚ ।। ೨೩ ।।

ಮರ್ತ್ಯಂ ಮರಣಧರ್ಮಿ ಸ್ಯಾದ್ಯದ್ವಿನಶ್ವರಲಕ್ಷಣಮ್ ।।

ಅಮೃತಂ ತದ್ವಿರುದ್ಧಂ ಚ ಧ್ರುವಂ ಯನ್ನ ವಿಪದ್ಯತೇ ।। ೨೪ ।।

ಆಶ್ರಿತಂ ಸ್ಥಿತಮತ್ರ ಸ್ಯಾದ್ಗತ್ವಾಽವ್ಯಾಪ್ಯ ಚ ತಿಷ್ಠತಿ ।।

ತದ್ವಿರುದ್ಧಂ ತಥಾ ಯತ್ಸ್ಯಾದೇತ್ಯೇವ ನ ತು ತಿಷ್ಠತಿ ।। ೨೫ ।।

ಸದಿತಿ ವ್ಯಕ್ತರೂಪಂ ಯದ್ಗೃಹ್ಯಮಾಣವಿಶೇಷಣಮ್ ।।

ಪ್ರತ್ಯಕ್ಷಂ ತದ್ವಿರುದ್ಧಂ ತ್ಯದಪ್ರತ್ಯಕ್ಷಂ ತಥೋಚ್ಯತೇ ।। ೨೬ ।।

ಕ್ಷಿತಿರ್ಜಲಂ ತಥಾ ವಹ್ನಿರಿತ್ಯೇತನ್ಮೂರ್ತಮು್ಚ್ಯತೇ ।।

ಭೂತದ್ವಯಮಮೂರ್ತಂ ಚ ವಾಯುಶ್ಚಾಽಽಕಾಶಮೇವ ಚ ।। ೨೭ ।।

ಮೂರ್ತಂ ಮರ್ತ್ಯಂ ಸ್ಥಿತಂ ಸಚ್ಚ ಕ್ಷಿತ್ಯಬಗ್ನಿತ್ರಯಂ ವಿದುಃ ।।

ಅಮೂರ್ತಾಮೃತಯತ್ತ್ಯತ್ತು ವಾಯ್ವಾಕಾಶದ್ವಯಂ ಸ್ಮೃತಮ್ ।। ೨೮ ।।

ಮೂರ್ತತ್ವಾದೇವ ಮರ್ತ್ಯಂ ತನ್ಮರ್ತ್ಯತ್ವಾದೇವ ತತ್ಸ್ಥಿತಮ್ ।।

ಸ್ಥಿತತ್ವಾದಿನ್ದ್ರಿಯಗ್ರಾಹ್ಯಂ ನಿರ್ಧಾರ್ಯೇದಂತಯಾ ಪೃಥಕ್ ।। ೨೯ ।।

ಸೋಪಾಖ್ಯತ್ವಾನ್ನ ತದ್ವ್ಯಾಪಿ ಕ್ವಚಿದೇಕಾಂಶವತ್ಸ್ಥಿತೇಃ ।।

ಸ್ಥಿತತ್ವಾಚ್ಚಾಪಿ ತನ್ಮರ್ತ್ಯಂ ಮರ್ತ್ಯತ್ವಾನ್ಮೂರ್ತಮೇವ ಚ ।। ೩೦ ।।

ಅಮೂರ್ತತ್ವಾದಮರ್ತ್ಯಂ ತದ್ಯದ್ವ್ಯಾಪಿ ತ್ಯದತೀನ್ದ್ರಿಯಮ್ ।।

ಅತೀನ್ದ್ರಿಯತ್ವಾತ್ತದ್ವ್ಯಾಪಿ ವ್ಯಾಪಿತ್ವಾಚ್ಚಾಮೃತಂ ತತಃ ।। ೩೧ ।।

ಅಸ್ಥಿತತ್ವಾದಮೂರ್ತಂ ತದಾಕಾರವ್ಯಕ್ತಿವರ್ಜಿತಮ್ ।।

ಹೇತುತತ್ಫಲರೂಪೇಣ ಮೂರ್ತಾದೇಃ ಸಂಗತಿರ್ಮಿಥಃ ।। ೩೨ ।।

ಅಕ್ಷಸೂತ್ರವದನ್ಯೋನ್ಯಂ ಸಾಮರ್ಥ್ಯಸ್ಯಾಪ್ರಹಾಣತಃ ।।

ಹೇತುತದ್ವತ್ತಯಾ ಜ್ಞೇಯಾಽಮೂರ್ತಾದೇರಪಿ ಸಂಗತಿಃ ।। ೩೩ ।।

ಸಂಭವೇಽನ್ಯತಮಸ್ಯಾಪಿ ಸರ್ವೇಷಾಂ ಸಂಭವೋ ಯತಃ ।।

ಅತೋಽವಧಾರಣಾರ್ಥಾಯ ತತ್ರೈವಗ್ರಹಣಂ ಕೃತಮ್ ।। ೩೪ ।।

ತಯೋರುದ್ದಿಷ್ಟಯೋರ್ಮೂರ್ತಂ ಪ್ರಥಮಂ ತಾವದುಚ್ಯತೇ ।।

ಅನ್ಯದ್ವಾಯ್ವನ್ತರಿಕ್ಷಾಭ್ಯಾಂ ಭೂತತ್ರಯಮಿಹೋಚ್ಯತೇ ।। ೩೫ ।।

ಮೂರ್ತಂ ಸಂಸ್ಥಾನವದ್ಧ್ಯೇತತ್ತಥಾ ಮರ್ತ್ಯಂ ವಿನಾಶವತ್ ।।

ಏತತ್ಸ್ಥಿತಂ ಪರಿಚ್ಛಿನ್ನಮೇತತ್ಸತ್ಸವಿಶೇಷಣಮ್ ।। ೩೬ ।।

ಚತುರ್ವಿಶೇಷಣಸ್ಯಾಸ್ಯ ಕ್ಷಿತ್ಯವಗ್ನ್ಯಾತ್ಮಕಸ್ಯ ಹಿ ।।

ಚತುಷ್ಟಯರಸತ್ವಾರ್ಥಂ ಪುನರುಚ್ಚಾರಣಂ ಕೃತಮ್ ।। ೩೭ ।।

ಸರ್ವವ್ಯಾಪೀ ರಸೋ ಹ್ಯೇಷ ಶಶ್ವತ್ತಪತಿ ಯೋ ರವಿಃ ।।

ಚತುಷ್ಟಯಾನ್ವಯಾದೇಷ ಭೂತತ್ರಯರಸಃ ಸ್ಮೃತಃ ।। ೩೮ ।।

ಯ ಏಷ ತಪತೀತ್ಯತ್ರ ಮಣ್ಡಲಂ ಪರಿಗೃಹ್ಯತೇ ।।

ಚತುಷ್ಟಯಂ ಹಿ ಮೂರ್ತಾದಿ ಮಣ್ಡಲೇ ಗೃಹ್ಯತೇ ಯತಃ ।। ೩೯ ।।

ಚತುರ್ಣಾಮನ್ವಯೋ ಹೀತಿ ಹೇತುನಾಽತ್ರ ವಿಭಾವ್ಯತೇ ।।

ಸತಶ್ಚ ಗ್ರಹಣಂ ವಿದ್ಯಾಚ್ಚತುರ್ಣಾಮುಪಲಕ್ಷಣಮ್ ।। ೪೦ ।।

ಕೃಷ್ಣಸಾರಂ ಯಥಾ ಸ್ಥಾನಂ ಚಕ್ಷುಷಃ ಕರಣಾತ್ಮನಃ ।।

ತಥಾ ಹಿರಣ್ಯಗರ್ಭಸ್ಯ ಮಣ್ಡಲಂ ಕರಣಾತ್ಮನಃ ।। ೪೧ ।।

ಉತ್ಸರ್ಗಾದ್ರೂಪನಿರ್ಮಾಣೇ ಪ್ರಾಧಾನ್ಯಂ ತೇಜಸೋ ಯತಃ ।।

ತಸ್ಮಾದ್ರಸತ್ವನಿರ್ದೇಶಃ ಕ್ರಿಯತೇ ಮಣ್ಡಲಾತ್ಮನಿ ।। ೪೨ ।।

ಅಷ್ಕ್ಲಿನ್ನಃ ಪಾರ್ಥಿವೋ ಧಾತುಸ್ತೇಜಸಾ ಪರಿಪಚ್ಯತೇ ।।

ಅಙ್ಕುರಾದ್ಯಭಿನಿಷ್ಪತ್ತೌ ಮುಖ್ಯತೈವಂ ಹಿ ತೇಜಸಃ ।। ೪೩ ।।

ಸಾರಸ್ತ್ರಯಾಣಾಂ ಭೂತಾನಾಂ ರಸೋ ಮಣ್ಡಲಮುಚ್ಯತೇ ।।

ಏತತ್ಸಾರಾಣಿ ಹಿ ತ್ರೀಣಿ ಭೂತಾನ್ಯಾಹುರ್ವಿಪಶ್ಚಿತಃ ।। ೪೪ ।।

ಮಣ್ಡಲಾಯತನೇ ಯತ್ತು ಕಾರಣಂ ಸಂಶ್ರಿತಂ ವಿಭೋಃ ।।

ವಿರಾಜೋ ದೇವದೇವಸ್ಯ ತದಿದಾನೀಮಿಹೋಚ್ಯತೇ ।। ೪೫ ।।

ಆದಿತ್ಯಾನ್ತರ್ಗತಃ ಸಾಕ್ಷಾತ್ಕರಣಾತ್ಮಾಽಭಿಧೀಯತೇ ।।

ವಾಯ್ವಾಕಾಶರಸತ್ವೇನ ತತ್ರಾಮೂರ್ತಾನ್ವಯೋ ಯತಃ ।। ೪೬ ।।

ಕಲಿಙ್ಗಾರಮ್ಭಸಿದ್ಧ್ಯರ್ಥಂ ವಾಯ್ವಾಕಾಶಸಮುದ್ಭವಃ ।।

ಈಶ್ವರಾತ್ಕಾರಣಾದ್ಯಸ್ಮಾಲ್ಲಿಙ್ಗಂ ತೇನ ರಸಸ್ತಯೋಃ ।। ೪೭ ।।

ವಾಯ್ವಾಕಾಶರಸೋ ಹ್ಯೇಷ ಇತಿ ಹೇತುಃ ಪ್ರದರ್ಶ್ಯತೇ ।।

ತ್ಯಸ್ಯ ಹ್ಯೇಷ ರಸ ಇತಿ ಯಥೋಕ್ತೋ ಮಣ್ಡಲಾತ್ಮನಿ ।। ೪೮ ।।

ಹಿರಣ್ಯಗರ್ಭಕ್ಷೇತ್ರಜ್ಞಂ ರಸಂ ಕೇಚಿತ್ಪ್ರಚಕ್ಷತೇ ।।

ಕಾರಣಂ ರಸಶಬ್ದೇನ ಯಸ್ಮಾದತ್ರಾಭಿಧೀಯತೇ ।। ೪೯ ।।

ಯಸ್ಮಾದ್ಧಿರಣ್ಯಗರ್ಭಸ್ಯ ಕರ್ಮ ವಾಯ್ವನ್ತರಿಕ್ಷಯೋಃ ।।

ಪ್ರಯೋಕ್ತ್ರವ್ಯಕ್ತಯೋಸ್ತಸ್ಮಾದ್ರಸಃ ಕ್ಷೇತ್ರಜ್ಞ ಉಚ್ಯತೇ ।। ೫೦ ।।

ಭೂತದ್ವಯರಸೋ ಜ್ಞೇಯೋ ಮಣ್ಡಲೇ ಚೇತನಃ ಪುಮಾನ್ ।।

ತ್ಯಸ್ಯ ಹ್ಯೇಷ ರಸ ಇತಿ ತತ್ಸಿದ್ಧೌ ಕಾರಣಾಭಿಧಾ ।। ೫೧ ।।

ನ್ಯಾಯೋಕ್ತೇರೇವ ಸಂಸಿದ್ಧೇಃ ಪ್ರತಿಜ್ಞಾತಸ್ಯ ವಸ್ತುನಃ ।।

ಕ್ಷೇತ್ರಜ್ಞಃ ಕಾರಣಂ ಕಸ್ಮಾದಿತ್ಯತ್ರ ನ್ಯಾಯ ಉಚ್ಯತೇ ।। ೫೨ ।।

ಏತಸ್ಮಿನ್ಮಣ್ಡಲೇ ಯೋಽನ್ತರ್ವಿಜ್ಞಾನಾತ್ಮತ್ವಮಾಗತಃ ।।

ಅವಿದ್ಯಾಭಾವನಾಕರ್ಮಹೇತುತೋ ನಾನ್ಯಕಾರಣಾತ್ ।। ೫೩ ।।

ತಸ್ಯ ಯತ್ಕರ್ಮರೂಪಂ ತದ್ವಿಯದ್ವಾಯುಪ್ರಯೋಜಕಮ್ ।।

ಖಸ್ಥಸ್ಯ ಕರ್ಮಣಸ್ತಸ್ಯ ಮರುತ್ಪ್ರಸ್ಪನ್ದರೂಪಿಣಃ ।। ೫೪ ।।

ವಾಯ್ವಾಕಾಶಪ್ರನಾಡ್ಯೈವಂ ತೇಜಸಃ ಸಂಭವಸ್ತತಃ ।।

ಜಜ್ಞಾತೇ ತೇಜಸೋ ಭೂತೇ ಜಲಂ ಚ ಪೃಥಿವೀ ತಥಾ ।। ೫೫ ।।

ಕರ್ಮಣಾ ಪೌರುಷೇಣೈವಂ ರಸಭೂತೇನ ಸಂಭವಃ ।।

ವಾಯ್ವನ್ತರಿಕ್ಷಯೋರ್ಯಸ್ಮಾದ್ರಸಸ್ತೇನ ಪುಮಾಂಸ್ತಯೋಃ ।। ೫೬ ।।

ಮೇಧಯಾ ತಪಸೇತ್ಯಾದಿ ತಥಾಚ ಪ್ರಾಗುದಾಹೃತಮ್ ।।

ನ್ಯಾಯೇನಾನೇನ ಪುರುಷೋ ರಸಶಬ್ದೇನ ಭಣ್ಯತೇ ।। ೫೭ ।।

ತ್ಯಸ್ಯ ಹ್ಮೇಷ ಇತಿ ಹ್ಯುಕ್ತ್ಯಾ ನ್ಯಾಯಃ ಶ್ರುತ್ಯಾಽಯಮುಚ್ಯತೇ ।।

ನೈತದೇವಂ ಭವೇನ್ಮೂರ್ತರಸೇನಾಸ್ಯಾಸಮತ್ವತಃ ।। ೫೮ ।।

ಭೂತತ್ರಯಸ್ಯ ಮೂರ್ತಸ್ಯ ರಸೋ ಮಣ್ಡಲಮಭ್ಯಧಾಃ ।।

ಧರ್ಮೈಶ್ಚತುರ್ಭಿರ್ಮೂರ್ತಾದ್ಯೈರ್ಭೂತತ್ರಯವದನ್ವಿತಮ್ ।। ೫೯ ।।

ಅಮೂರ್ತಯೋರಪಿ ರಸೋ ಲಿಙ್ಗಾತ್ಮಾ ಗೃಹ್ಯತಾಂ ತಥಾ ।। ೬೦ ।।

ವಾಕ್ಯಪ್ರವೃತ್ತೇಸ್ತುಲ್ಯತ್ವಾನ್ನ ಯುಕ್ತೋಽತ್ರಾನ್ಯಥಾ ಗ್ರಹಃ ।।

ವೈರೂಪ್ಯಲಕ್ಷಣೋ ದೋಷಃ ಸತ್ಯೇವಂ ವಃ ಪ್ರಸಜ್ಯತೇ ।। ೬೧ ।।

ಅಥ ಮೂರ್ತರಸೋಕ್ತ್ಯಾಽಪಿ ಚೇತನಸ್ಯೈವ ಚೇದ್ಗ್ರಹಃ ।।

ಅತ್ಯಲ್ಪಂ ಭವತಾಽಭಾಣಿ ಸರ್ವಮಾತ್ಮೈವ ನೋ ಯತಃ ।। ೬೨ ।।

ನ ಹ್ಯಾತ್ಮವ್ಯತಿರೇಕೇಣ ಕಿಂಚಿತ್ಕಾರಣಮಿಷ್ಯತೇ ।।

ತೇನ ತೇನ ಸ್ವರೂಪೇಣ ಪ್ರತ್ಯಗಾತ್ಮೈವ ಕಾರಣಮ್ ।। ೬೩ ।।

ಮಣ್ಡಲಾತ್ಮನಿ ಚಾಽಽಧಾರೇ ಲಿಙ್ಗಾತ್ಮೈವಾವಸೀಯತಾಮ್ ।।

ಕರಣಸ್ಯೈವ ತತ್ಸ್ಥತ್ವಾದ್ವಿಜ್ಞಾನಾತ್ಮಾ ಹಿ ಲಿಙ್ಗಗಃ ।। ೬೪ ।।

ಅಜ್ಞಾತಃ ಪುರುಷೋ ಯಸ್ಮಾತ್ಕಾರ್ಯಕಾರಣಶಬ್ದಭಾಕ್ ।।

ಅಜ್ಞಾತಮಿಥ್ಯಾವಿಜ್ಞಾನರೂಪತ್ವಾನ್ನ ತು ತತ್ತ್ವತಃ ।। ೬೫ ।।

ಅಚೇತನೇಷು ಲೋಕೇಽಸ್ಮಿನ್ನ ದೃಷ್ಟಾ ಪುರುಷಾಭಿಧಾ ।।

ಇತಿ ಚೇನ್ನೈತದೇವಂ ಸ್ಯಾದಚಿತ್ಕೇಷ್ವಪಿ ದರ್ಶನಾತ್ ।। ೬೬ ।।

ತ ಏತಾನ್ಸಪ್ತ ಪುರುಷಾನಿತ್ಯಾದಿಶ್ರುತಿವಾಕ್ಯತಃ ।।

ಅಸಂವಿತ್ಕೇಽಪಿ ಪಕ್ಷಾದೌ ದೃಶ್ಯತೇ ಪುರುಷಾಭಿಧಾ ।। ೬೭ ।।

ಅಧ್ಯಾತ್ಮೋಕ್ತ್ಯವಧಿಜ್ಞಪ್ತ್ಯಾ ಅಧಿದೈವತಕೀರ್ತನಮ್ ।।

ಮೂರ್ತಾಮೂರ್ತವಿಭಾಗೋಽಯಮಧ್ಯಾತ್ಮಮಧುನೋಚ್ಯತೇ ।। ೬೮ ।।

ಭೂತತ್ರಯಂ ಪೃಥಿವ್ಯಾದಿ ದೇಹೇಽಪಿ ಪರಿಗೃಹ್ಯತೇ ।।

ಮೂರ್ತಶಬ್ದೇನ ಯತ್ಪ್ರಾಣಾದ್ಧೃದ್ವ್ಯೋಮ್ನಶ್ಚಾಪರಂ ಚ ಯತ್ ।। ೬೯ ।।

ಚಕ್ಷೂ ರಸಸ್ತ್ರಯಾಣಾಂ ಸ್ಯಾದ್ವಿಶೇಷೇಣಾತ್ರ ನಿಷ್ಠಿತಮ್ ।।

ತೇಜಃ ಸರ್ವಶರೀರಸ್ಯ ನಿರ್ಮಾತೃ ಸ್ಯಾದಸಂಶಯಃ ।। ೭೦ ।।

ಪ್ರಥಣಾ ಸಂಸ್ಕೃತಿರಿತಿ ಮನ್ತ್ರವರ್ಣೋಽಪಿ ದೃಶ್ಯತೇ ।।

ಶಶ್ವದ್ವೈ ರೇತಸ ಇತಿ ತಥಾಚ ಶ್ರುತಿಶಾಸನಮ್ ।। ೭೧ ।।

ಮೂರ್ತಾಮೂರ್ತವಿಭಾಗೋಽಯಂ ಯದಿ ನಾಮೇಹ ಭಣ್ಯತೇ ।।

ಅಧಿದೈವಂ ತಥಾಽಧ್ಯಾತ್ಮಂ ತಥಾಽಪೀಯಾನ್ನ ಗೃಹ್ಯತೇ ।। ೭೨ ।।

ಕೃತ್ಸ್ನಸ್ಯ ಬ್ರಹ್ಮಣೋ ರೂಪೇ ಮೂರ್ತಾಮೂರ್ತೇ ವಿವಕ್ಷಿತೇ ।।

ಯತೋಽತೋ ನೇಯತಾ ಕಾರ್ತ್ಸ್ನ್ಯೇ ದೇವತಾಧ್ಯಾತ್ಮಯೋರ್ಭವೇತ್ ।। ೭೩ ।।

ಆರಬ್ಧಕಾರ್ಯಭೂತಾನಾಂ ಗೃಹೀತೌ ನ ಚ ಸಂಭವಃ ।।

ಯಥೋಕ್ತಲಕ್ಷಣಸ್ಯೇಹ ಮುಖ್ಯವೃತ್ತ್ಯೋಕ್ತಭೂಮಿಷು ।। ೭೪ ।।

ವ್ಯಾಪ್ಯೇವ ಲಕ್ಷಣಂ ಯುಕ್ತಮನ್ಯಥಾ ತದಲಕ್ಷಣಮ್ ।।

ನಿರ್ದೇಶಸ್ತು ಪರಿಚ್ಛಿನ್ನವಿಷಯೋಽತ್ರಾಭಿಧೀಯತೇ ।। ೭೫ ।।

ತತ್ರೈವಂ ಸತಿ ಯತ್ರ ಸ್ಯಾನ್ಮೂರ್ತಾದ್ಯುಕ್ತಂ ಚತುಷ್ಟಯಮ್ ।।

ಲಕ್ಷಣಂ ತತ್ರ ಸಂಪೂರ್ಣಮನ್ತ್ಯಕಾರಣಕಾರ್ಯಯೋಃ ।। ೭೬ ।।

ಆಕಾಶಶಬ್ದವಾಚ್ಯೋ ಯಃ ಸರ್ವಕಾರಣಕಾರಣಃ ।।

ಮುಖ್ಯವೃತ್ತ್ಯಾ ಸಮರ್ಥಂ ಸ್ಯಾತ್ತತ್ರೈವಾಮೂರ್ತಲಕ್ಷಣಮ್ ।। ೭೭ ।।

ಪೃಥಿವ್ಯಾಂ ಚಾಪಿ ತನ್ಮುಖ್ಯಂ ಯದುಕ್ತಂ ಮೂರ್ತಲಕ್ಷಣಮ್ ।।

ಉಭಯೋರನ್ತರಾಲಸ್ಥಾ ಮಿಥಃಸಂಕೀರ್ಣಲಕ್ಷಣಾಃ ।। ೭೮ ।।

ಲಕ್ಷಣಂ ಗೌಣಮೇವ ಸ್ಯಾದನ್ತ್ಯಯೋರ್ಮಧ್ಯಭೂಮಿಷು ।।

ಮೂರ್ತಾಮೂರ್ತವ್ಯವಹೃತಿಸ್ತಥಾ ತತ್ರಾಪಿ ದೃಶ್ಯತೇ ।। ೭೯ ।।

ಮುಖ್ಯವೃತ್ತಿಗ್ರಹಾಯಾತೋ ವ್ಯಾಪಿಲಕ್ಷಣಸಿದ್ಧಯೇ ।।

ಕ್ಷಿತ್ಯಾದಿವಿಯದನ್ತಂ ಸ್ಯಾನ್ಮೂರ್ತಾಮೂರ್ತಸ್ಯ ಲಕ್ಷಣಮ್ ।। ೮೦ ।।

ಯೋಽಯಂ ದಕ್ಷಿಣೇಽಕ್ಷನ್ನಿತಿ ಶಾಸ್ತ್ರದೃಷ್ಟತ್ವಕಾರಣಾತ್ ।।

ದಕ್ಷಿಣೇಽಣಿ ಲಿಙ್ಗಸ್ಯ ವಿಶೇಷಃ ಕಶ್ಚಿದಿಷ್ಯತೇ ।। ೮೧ ।।

ವೀರ್ಯವದ್ದಕ್ಷಿಣಂ ಲೋಕೇಽಪ್ಯಙ್ಗಂ ದೃಷ್ಟಂ ಯತಸ್ತತಃ ।।

ದಕ್ಷಿಣೇಽಕ್ಷನ್ನಿತಿ ವಚಃ ಶ್ರುತೇರ್ಯತ್ನಾದಿಹೇಷ್ಯತೇ ।। ೮೨ ।।

ಪಿಣ್ಡಪ್ರಾಣವಿಭಾಗೇನ ಹ್ಯಧ್ಯಾತ್ಮೇ ಚಾಧಿದೈವತೇ ।।

ಮೂರ್ತಾಮೂರ್ತಾತ್ಮನೋರುಕ್ತೋ ವಿಭಾಗೋ ಬ್ರಹ್ಮರೂಪಯೋಃ ।। ೮೩ ।।

ಅಥಾಧುನಾ ಯಥೋಕ್ತಸ್ಯ ತಸ್ಯೈವ ಕರಣಾತ್ಮನಃ ।।

ಲಿಙ್ಗಸ್ಯ ರೂಪಂ ವಕ್ಷ್ಯಾಮೋ ವಾಸನಾಮಯಮಾತ್ಮನಃ ।। ೮೪ ।।

ಮೂರ್ತಾಮೂರ್ತಾದಿಸಂಬನ್ಧಾದ್ವಾಸನಾ ಲಿಙ್ಗಮಾಶ್ರಿತಾಃ ।।

ಸ್ವಾಭಾಸಭ್ರಮದೋಷೇಣ ತನ್ಮಯಃ ಪುರುಷೋ ಮತಃ ।। ೮೫ ।।

ಅನೇಕವಾಸನಾಚಿತ್ರ ತಲ್ಲಿಙ್ಗಂ ಪಟಭಿತ್ತಿವತ್ ।।

ಮಾಯೇನ್ದ್ರಜಾಲಸದೃಶಂ ವ್ಯಾಮೋಹಾಸ್ಪದಮಾತ್ಮನಃ ।। ೮೬ ।।

ಏತಾವನ್ಮಾತ್ರಮೇವೇತಿ ಯತ್ರ ಭ್ರಾನ್ತಾ ನಿರಾಗಮಾಃ ।।

ವಿಜ್ಞಾನವಾದಿನೋ ಬೌದ್ಧಾಸ್ತಥಾ ನೈಯಾಯಿಕಾದಯಃ ।। ೮೭ ।।

ಆತ್ಮನೋ ದ್ರವ್ಯಭೂತಸ್ಯ ಯದೇತದ್ವಾಸನಾತ್ಮಕಮ್ ।।

ರೂಪಂ ಗುಣೋಽಸ್ಯ ಸಂಸಾರ ಇತಿ ವೈಶೇಷಿಕಾದಯಃ ।। ೮೮ ।।

ತ್ರಿಗುಣಂ ಸತ್ಪ್ರಧಾನಸ್ಥಂ ಪುರುಷಾರ್ಥೇನ ಹೇತುನಾ ।।

ಪ್ರವರ್ತತೇ ಸ್ವತನ್ತ್ರಂ ಸದಿದಮಿತ್ಯಪಿ ಕಾಪಿಲಾಃ ।। ೮೯ ।।

ಅಪ್ಯೌಪನಿಷದಂಮನ್ಯಾಃ ಕೇಚಿದತ್ಯನ್ತನೈಪುಣಾತ್ ।।

ಪ್ರಕ್ರಿಯಾಂ ರಚಯಿತ್ವಾಽಽಹುರ್ವೇದಾನ್ತಾರ್ಥಾವಿಪಶ್ಚಿತಃ ।। ೯೦ ।।

ಯಾವಾನ್ಬಾಹ್ಯೋ ವಿಕಾರಃ ಸ್ಯಾತ್ಕ್ಷೇತ್ರಜ್ಞಪರಿವೇಷ್ಟನಃ ।।

ಅಧ್ಯಾತ್ಮಂ ಚಾಧಿದೈವಂ ವಾ ನಾಮರೂಪವಿಭಾಗತಃ ।। ೯೧ ।।

ಅವ್ಯಾಕೃತಾದ್ವ್ಯಾಕೃತಃ ಸ್ಯಾದೇತಾವಾನೇವ ಸೋಽತ್ರ ತು ।।

ಮೂರ್ತೋ ವಾ ಯದಿ ವಾಽಮೂರ್ತಃ ಸಚ್ಚ ತ್ಯಚ್ಚೇತಿ ಭಣ್ಯತೇ ।। ೯೨ ।।

ಪ್ರಾಣಾನಾಮಪಿ ಸತ್ಯತ್ವಂ ಭೂತಸತ್ಯಾಭಿಸಂಗತೇಃ ।।

ಕಥಂ ಯತಸ್ತ್ವಮೀ ಸರ್ವೇ ಪ್ರಾಣಾಃ ಕ್ಷೇತ್ರಜ್ಞಲಕ್ಷಣಾಃ ।। ೯೩ ।।

ಅನಾಮರೂಪಕಾಃ ಸನ್ತಃ ಸತ್ಯಸಂಯೋಗಹೇತುತಃ ।।

ದೇಹಿನಃ ಪ್ರಾಣವತ್ಸಾಕ್ಷಾತ್ಸಂವೃತ್ತಾ ನಾಮರೂಪಿಣಃ ।। ೯೪ ।।

ನಿದೇಶಾಯ ಚ ಕಲ್ಪನ್ತೇ ಪ್ರಾಣಾ ವಾ ಇತಿ ನಾನ್ಯಥಾ ।।

ತದತ್ರ ನಿಖಿಲಂ ಸತ್ಯಂ ಶ್ರುತ್ಯಾ ಸಂಶೋಧಿತಂ ಸ್ಫುಟಮ್ ।। ೯೫ ।।

ವ್ಯಾವಿದ್ಧಸತ್ಯರಾಶೇಃ ಸ್ಯಾದ್ವಿಜ್ಞಾನಾತ್ಮನ ಏವ ತು ।।

ಸ್ವರೂಪಂ ಯತ್ತದಧುನಾ ವಕ್ತವ್ಯಮವಶಿಷ್ಯತೇ ।। ೯೬ ।।

ತತ್ರೈತಸ್ಯಾಮವಸ್ಥಾಯಾಂ ವಿಭಾಗಾ ವಿನಿವರ್ತನೇ ।।

ಅಯಂ ಭೋಕ್ತಾ ವಿಜ್ಞಾನಾತ್ಮಾ ತಥಾ ದೈವತಿಕಾಸ್ತ್ವಮೀ ।। ೯೭ ।।

ವಿಜ್ಞಾನಾತ್ಮಾನ ಇತ್ಯೇಷ ಭೇದಹೇತುನಿವರ್ತನಾತ್ ।।

ಯತ ಆಧಾರಗೋ ಹ್ಯೇಷ ನಾಮರೂಪಾದಿಲಕ್ಷಣಃ ।। ೯೮ ।।

ವಿಶೇಷೋ ನ ಸ್ವತಸ್ತಚ್ಚ ನಾಮರೂಪಾದಿ ಶೋಧಿತಮ್ ।।

ಸಂಶೋಧ್ಯ ತದಿದಂ ಸರ್ವಂ ವಿಜ್ಞಾನಾತ್ಮಾ ಪ್ರದರ್ಶ್ಯತೇ ।। ೯೯ ।।

ಸರ್ವೇಷಾಮಪಿ ತೇನೇದಂ ಸಮಾನಂ ಲಕ್ಷಣಂ ಭವೇತ್ ।।

ಕ್ಷೇತ್ರಜ್ಞಾನಾಂ ವಿಶೇಷೋಽತ್ರ ಯತೋ ನೈವೋಪಪದ್ಯತೇ ।। ೧೦೦ ।।

ಏತಸ್ಯ ಪುರುಷಸ್ಯೇತಿ ರೂಪಂ ನಿರ್ದಿಶ್ಯತೇಽಧುನಾ ।।

ಪುಂಸೋ ರೂಪಮುಪಕ್ಷೀಣಂ ಮೂರ್ತಾಮೂರ್ತಸಮಾಶ್ರಯಮ್ ।। ೧೦೧ ।।

ಯೇನ ತ್ವಸ್ಯ ವಿಶೇಷೇಣ ವಿಜ್ಞಾನಾತ್ಮತ್ವಮಿಷ್ಯತೇ ।।

ವಿಭಜ್ಯಮಾನಸ್ಯ ಸತಃ ಪರಸ್ಮಾದಾತ್ಮನೋಽದ್ವಯಾತ್ ।। ೧೦೨ ।।

ಅಪಾಞ್ಚಭೌತಿಕಂ ರೂಪಮಿಹ ತನ್ನಿರ್ದಿದಿಕ್ಷ್ಯತೇ ।।

ಯಥೇತಿ ಮಾಹಾರಜನಂ ವಾಸನೋಪಚಯಾತ್ಮಕಮ್ ।। ೧೦೩ ।।

ತಸ್ಯ ಹೈತಸ್ಯ ಸಂಬನ್ಧಮೇವಂ ಕೇಚಿತ್ಪ್ರಚಕ್ಷತೇ ।।

ತದಯುಕ್ತಂ ಯಥಾಽನ್ಯಾಯಸ್ತಥಾಽಯಮಭಿಧೀಯತೇ ।। ೧೦೪ ।।

ಪುಷ್ಪಾದಿವಾಸನಾನಾಂ ಹಿ ವಸ್ತ್ರಾದಿಷ್ವೇವ ಸಂಗತಿಃ ।।

ಸಜಾತೀಯೇಷು ನಿಯತಾ ದೃಶ್ಯತೇ ನಾನ್ಯಜಾತಿಷು ।। ೧೦೫ ।।

ದ್ರವ್ಯೇಽಪಿ ನ ಖಲು ವ್ಯೋಮ್ನಿ ವಾಸನಾ ಕಾಚಿದೀಕ್ಷ್ಯತೇ ।।

ಅದ್ರವ್ಯೇ ಚಾಸಜಾತೀಯೇ ಚೈತನ್ಯೇ ವಾಸನಾ ಕುತಃ ।। ೧೦೬ ।।

ವಾಸನಾಕಾರತಾಂ ಗಚ್ಛೇಚ್ಚೈತನ್ಯಂ ಚೇತ್ಕಪಾಲವತ್ ।।

ವಾಸನಾನಿಷ್ಫಲತ್ವಂ ಸ್ಯಾಚ್ಚೈತನ್ಯಾದಪೃಥಕ್ಸ್ಥಿತೇಃ ।। ೧೦೭ ।।

ನ ಹಿ ಶ್ರೋತ್ರೋತ್ಥವಿಜ್ಞಾನಂ ರೂಪವಾಸನಯಾಽಞ್ಚ್ಯತೇ ।।

ವಿಷಯತ್ವಾವಿಶೇಷೇಽಪಿ ಕುತೋಽಸಙ್ಗತ್ವತಶ್ಚಿತೇಃ ।। ೧೦೮ ।।

ಷಡ್ಭಾವವಿಕ್ರಿಯಾಣಾಂ ಚ ನಿಷೇಧಶ್ಚೇತನಾತ್ಮನಃ ।।

ಅಸಙ್ಗ ಇತಿ ಚಾಪ್ಯುಕ್ತಿರಸಕೃತ್ಛ್ರೂಯತೇ ಶ್ರುತೌ ।। ೧೦೯ ।।

ಭೂತಸಂಯೋಗತಃ ಪ್ರಾಪ್ತಂ ನ ಚ ತತ್ಪಾಞ್ಚಭೌತಿಕಮ್ ।।

ಇತಿ ಬ್ರುವಾಣೋ ಲೋಕೇಽಸ್ಮಿನ್ಹಸ್ಯತೇ ಬಾಲಕೈರಪಿ ।। ೧೧೦ ।।

ಮೂರ್ತಾಮೂರ್ತವಿಭಾಗೇಽಸ್ಯ ವಿಭಾಗೋ ವಿನಿವರ್ತತೇ ।।

ಇತಿ ಸ್ವೋಕ್ತಮವಿಸ್ಮೃತ್ಯ ವಾಸನಾಭೇದಗೀಃ ಕಥಮ್ ।। ೧೧೧ ।।

ರಚಯನ್ತಿ ತಥಾಽಸಾಧ್ವೀಂ ಪ್ರಕ್ರಿಯಾಂ ನ್ಯಾಯವರ್ಜಿತಾಮ್ ।।

ಮೂರ್ತಾಮೂರ್ತಾತ್ಮಕೋ ರಾಶಿರೇಕೋ ಬಾಹ್ಯಃ ಕಿಲೇಷ್ಯತೇ ।। ೧೧೨ ।।

ಉತ್ತಮಃ ಪರಮಾತ್ಮಾಖ್ಯೋ ರಾಶಿರತ್ರಾಭಿಧೀಯತೇ ।।

ಮಧ್ಯಮೋಽಯಂ ತೃತೀಯಸ್ತು ತಾಭ್ಯಾಂ ರಾಶಿಃ ಪ್ರಯೋಜಕಃ ।। ೧೧೩ ।।

ಪಾಣಿಪೇಷೋತ್ಥಿತೇನಾಯಂ ಕರ್ತ್ರಾ ಭೋಕ್ತ್ರಾ ಸಹಾಽಽತ್ಮನಾ ।।

ಭಾವನಾಜ್ಞಾನಕರ್ಮಾದಿಸಮುದಾಯಃ ಪ್ರಯೋಜಕಃ ।। ೧೧೪ ।।

ಮೂರ್ತಾಮೂರ್ತಾದಿರಾಶಿಸ್ತು ಪ್ರಯೋಜ್ಯಃ ಸಾಧನಂ ತಥಾ ।।

ತಾರ್ಕಿಕೈಃ ಸಹ ಸಂಧಿಂ ಚ ಚಿಕೀರ್ಷಂನ್ತಿ ಯಥಾಬಲಮ್ ।। ೧೧೫ ।।

ಅಯಂ ಪ್ರಯೋಜಕೋ ರಾಶಿರ್ಲಿಙ್ಗಮೇವ ಕಿಲಾಽಽಶ್ರಿತಃ ।।

ಇತ್ಯುಕ್ತ್ವಾ ಸಾಂಖ್ಯತ್ವಭಯಾತ್ಕಲ್ಪಯನ್ತಿ ತತೋಽನ್ಯಥಾ ।। ೧೧೬ ।।

ಗನ್ಧಃ ಪುಷ್ಪಾಶ್ರಯೋ ಯದ್ವತ್ಪುಟಮಾಶ್ರಿತ್ಯ ತಿಷ್ಠತಿ ।।

ಕುಸುಮಾಪಗಮೇಽಪ್ಯೇವಂ ಲಿಙ್ಗಸ್ಥಾ ವಾಸನಾಽಽತ್ಮನಿ ।। ೧೧೭ ।।

ವಾಸನಾಕಾಮಕರ್ಮಾಣಿ ಲಿಙ್ಗಸ್ಥಾನ್ಯೇವ ನಾಽಽತ್ಮನಿ ।।

ಲಿಙ್ಗಾದಾತ್ಮಾನಮಾಯಾನ್ತಿ ಗನ್ಧೋ ಗನ್ಧಪುಟಂ ಯಥಾ ।। ೧೧೮ ।।

ನಿರ್ಗುಣೋಽಪಿ ಪರೈಕಾಂಶೋ ಬಹಿರಭ್ಯಾಗತೇನ ಸಃ ।।

ಕರ್ಮಣಾ ಸಗುಣಃ ಸಾಕ್ಷಾದ್ಭವತೀತಿ ಪ್ರಚಕ್ಷತೇ ।। ೧೧೯ ।।

ತತಶ್ಚ ಕರ್ತಾ ಭೋಕ್ತಾ ಚ ಬಧ್ಯತೇ ಮುಚ್ಯತೇ ತಥಾ ।।

ವಿಜ್ಞಾನಾತ್ಮೇತಿ ಕಣಭುಕ್ವಿತ್ತಮೇವಂ ಸಮಾಶ್ರಿತಾಃ ।। ೧೨೦ ।।

ಭೂತರಾಶೇರಗಾಲ್ಲಿಙ್ಗಂ ಕರ್ಮರಾಶಿಃ ಸಕಾಶತಃ ।।

ಲಿಙ್ಗಾದಾತ್ಮಾನಮಾಗಾತ್ಸ ಲಿಙ್ಗಸಂಬನ್ಧಕಾರಣಾತ್ ।। ೧೨೧ ।।

ಕೃಷ್ಣಶಕ್ತಿರವಿದ್ಯಾಽಪಿ ಪರಸ್ಮಾದೇವ ಸೋತ್ಥಿತಾ ।।

ವಿಕೃತ್ಯ ಪರಮಾತ್ಮಾಂಶಂ ವಿಜ್ಞಾನಾತ್ಮನಿ ತಿಷ್ಠತಿ ।। ೧೨೨ ।।

ಯಥೋಷರಾತ್ಮಕೋ ದೋಷಃ ಪೃಥಿವ್ಯಾ ಏವ ಜಜ್ಞಿವಾನ್ ।।

ಕ್ಷ್ಮೈಕದೇಶಂ ವಿಕೃತ್ಯಾಽಽಸ್ತೇಽವಿದ್ಯಾ ತದ್ವತ್ಪರಾತ್ಮನಃ ।। ೧೨೩ ।।

ಅನಾತ್ಮಧರ್ಮೋಽವಿದ್ಯೇತಿ ವದನ್ತಶ್ಚೋಷರಾದಿವತ್ ।।

ಇತ್ಯೇವಂ ಸಾಂಖ್ಯಸಿದ್ಧಾನ್ತಮನುವರ್ತನ್ತಿ ಸಂಭ್ರಮಾತ್ ।। ೧೨೪ ।।

ನೈವಂ ಕಲ್ಪಯಿತುಂ ಯುಕ್ತಂ ವೇದಸಿದ್ಧಾನ್ತಬಾಧನಾತ್ ।।

ಪುರಾಽಪಿ ಚೈತದುದಿತಂ ಯಥಾ ವೇದಾನ್ತಬಾಧನಮ್ ।। ೧೨೫ ।।

ಸಕಲತ್ವೇ ಪರಸ್ಯೋಕ್ತಾಃ ಸಂಸಾರಿತ್ವಾದಿಲಕ್ಷಣಾಃ ।।

ದೋಷಾಃ ಸರ್ವೇಽಪಿ ಚಾಽಽಯಾನ್ತಿ ಪ್ರತ್ಯಗಾತ್ಮಾನಮೇಕಲಮ್ ।। ೧೨೬ ।।

ಕ್ಷೇತ್ರಜ್ಞಸ್ಯ ಚ ಸಂಭಿತ್ತೌ ಪರಸ್ಮಾದಾತ್ಮನಃ ಸ್ವತಃ ।।

ಏಕತ್ವಾಸಂಭವೋಽತ್ಯನ್ತಂ ಕ್ಷೇತ್ರಜ್ಞಪರಮಾತ್ಮನೋಃ ।। ೧೨೭ ।।

ಅಥೋಪಚಾರತೋ ದೇಶೋ ಲಿಙ್ಗಮೇವಾಽಽತ್ಮನೋ ಮತಃ ।।

ನ ತದಾ ಲಿಙ್ಗವಿಧ್ವಸ್ತೌ ವಾಸನಾಽಽತ್ಮನಿ ಯುಜ್ಯತೇ ।। ೧೨೮ ।।

ನ್ಯಾಯಃ ಪುರೋದಿತೋ ಯೋಽತ್ರ ವಾಸನಾಸಂಶ್ರಯಂ ಪ್ರತಿ ।।

ಸ ಸರ್ವೋಽತ್ರಾನುಸಂಧೇಯಃ ಪೂರ್ವಪಕ್ಷಾಪನುತ್ತಯೇ ।। ೧೨೯ ।।

ಉತ್ಥಾನಂ ಚಾಪ್ಯವಿದ್ಯಾಯಾಃ ಪರಸ್ಮಾದಾತ್ಮನಃ ಸ್ವತಃ ।।

ಊಷರಾದಿವದಿತ್ಯಾದಿಕಲ್ಪನಾ ನೋಪಪದ್ಯತೇ ।। ೧೩೦ ।।

ಅನಿರ್ಮೋಕ್ಷಪ್ರಸಕ್ತಿಃ ಸ್ಯಾದ್ಯವಿದ್ಯಾ ಪರಾತ್ಮನಃ ।।

ನಿರಾತ್ಮವಾದಸಕ್ತಿಶ್ಚ ಮೋಹೋಚ್ಛೇದೇ ಭವೇದಿಹ ।। ೧೩೧ ।।

ವಾಸ್ಯದೇಶಾತಿರೇಕೇಣ ವಾಸನಾಯಾ ನ ಚೇಷ್ಯತೇ ।।

ದೇಶಾನ್ತರೋಪಗಮನಂ ಗುಣವದ್ದ್ರವ್ಯವರ್ಜನಾತ್ ।। ೧೩೨ ।।

ಸಾಮಞ್ಜಸ್ಯೇನ ಗಚ್ಛನ್ತಿ ನ ಚ ಶ್ರುತ್ಯಕ್ಷರಾಣ್ಯಪಿ ।।

ಯಥೋಕ್ತಕಲ್ಪನಾಯಾಂ ಹಿ ನ ಯುಕ್ತಾ ತೇನ ಕಲ್ಪನಾ ।। ೧೩೩ ।।

ಕಾಮಃ ಸಂಕಲ್ಪ ಇತ್ಯಾದ್ಯಾ ಮನಸೋ ಧರ್ಮಿಣಃ ಶ್ರುತಾಃ ।।

ಧರ್ಮಾ ನ ತ್ವಾತ್ಮನಃ ಶಾಸ್ತ್ರೇ ಹ್ಯಸಙ್ಗೋ ಹೀತಿವಾರಣಾತ್ ।। ೧೩೪ ।।

ಹೃದಯೇ ಹ್ಯೇವ ರೂಪಾಣಿ ಧ್ಯಾಯತೀವೇತಿ ಚಾಪರಮ್ ।।

ಕಾಮಾ ಯೇಽಸ್ಯ ಹೃದೀತ್ಯಾದಿ ತೀರ್ಣೋ ಹೀತಿ ತಥಾ ವಚಃ ।। ೧೩೫ ।।

ಶ್ರುತಾದರ್ಥಾನ್ನ ಚಾನ್ಯೋಽರ್ಥೋ ಯಥೋಕ್ತವಚಸಾಂ ಯತಃ ।।

ಸಮ್ಯಕ್ಕಲ್ಪಯಿತುಂ ಶಕ್ಯಃ ಕಲ್ಪನಾಽತೋ ನ ಯುಜ್ಯತೇ ।। ೧೩೬ ।।

ಪ್ರತ್ಯಗ್ಬ್ರಹ್ಮತ್ವಸಿದ್ಧ್ಯರ್ಥಾ ಸರ್ವೈವೋಪನಿಷತ್ತ್ವಿಯಮ್ ।।

ತಾವನ್ಮಾತ್ರಪರತ್ವೇನ ವೇದಾನ್ತಾನಾಮುಪಕ್ಷಯಾತ್ ।। ೧೩೭ ।।

ರಾಶಿತ್ರಿತಯಪಕ್ಷೇ ಚ ನಾಪ್ಯರ್ಥೋಽತ್ರ ಸಮಞ್ಜಸಃ ।।

ಕ್ರಿಯತೇ ಕಲ್ಪನಾ ಯೇನ ಸರ್ವನ್ಯಾಯವಿರೋಧಿನೀ ।। ೧೩೮ ।।

ದ್ವೇ ಏವ ತು ಯದಾ ರೂಪೇ ಮೂರ್ತಾಮೂರ್ತೇ ಸವಾಸನೇ ।।

ಬ್ರಹ್ಮ ರೂಪಿ ತೃತೀಯಂ ಚ ತದಾ ವಾವೇತಿ ಯುಜ್ಯತೇ ।। ೧೩೯ ।।

ಬ್ರಹ್ಮೈಕದೇಶಭೂತಸ್ಯ ವಿಜ್ಞಾನಾತ್ಮನ ಏವ ತೇ ।।

ರೂಪೇ ಇತಿ ತದಾ ಯುಕ್ತಂ ಕಲ್ಪನಾನುಗುಣಂ ವಚಃ ।। ೧೪೦ ।।

ವಿಜ್ಞಾನಾತ್ಮಮುಖೇನಾಥ ಯದಿ ವಾ ಪರಮಾತ್ಮನಃ ।।

ರೂಪೇ ಇತಿ ತದಾಽವಕ್ಷ್ಯಚ್ಛ್ರೌತೀ ಚೇತ್ಕಲ್ಪನಾ ಭವೇತ್ ।। ೧೪೧ ।।

ದ್ವಿವಚಶ್ಚ ತಥಾಽಯುಕ್ತಂ ತ್ರೈರೂಪ್ಯಸ್ಯೇಹ ಸಂಭವಾತ್ ।।

ಮೂರ್ತಾಮೂರ್ತೇ ಚ ದ್ವೇ ರೂಪೇ ತೃತೀಯಂ ವಾಸನಾ ಯತಃ ।। ೧೪೨ ।।

ಮತಂ ಮೂರ್ತೇತರೇ ರೂಪೇ ಬ್ರಹ್ಮಣೋಽಭಿಮತೇ ಸದಾ ।।

ಕ್ಷೇತ್ರಜ್ಞಸ್ಯ ತು ನೈವೈತೇ ವಾಸನಾಮಾತ್ರರೂಪಿತಃ ।। ೧೪೩ ।।

ತದಾಽಪಿ ಜೀವದ್ವಾರೇಣ ವಿಕ್ರಿಯಾಂ ವ್ರಜತೋ ವಿಭೋಃ ।।

ವಾಸನಾದ್ಯಭಿಸಂಬನ್ಧ ಇತೀಯಂ ಗೀರನರ್ಥಿಕಾ ।। ೧೪೪ ।।

ವಾಸನಾನಾಮಪಿ ಯತೋ ನ ವಿಶೇಷೋ ಮನಾಗಪಿ ।।

ಕ್ಷೇತ್ರಜ್ಞದ್ವಾರತಾಯಾಃ ಸ್ಯಾದಸತ್ತಸ್ಮಾದ್ವಿಕಲ್ಪಿತಮ್ ।। ೧೪೫ ।।

ವಸ್ತು ವಸ್ತ್ವನ್ತರತ್ವೇನ ನ ಚ ವಿಕ್ರಿಯತೇಽಞ್ಜಸಾ ।।

ವೃತ್ತ್ಯೇಹ ಮುಖ್ಯಯೇತ್ಯೇವಂ ಶಕ್ಯೋ ವಕ್ತುಂ ಜಗತ್ಯಪಿ ।। ೧೪೬ ।।

ವಸ್ತ್ವನ್ತರಂ ನ ಚ ಮತಃ ಕ್ಷೇತ್ರಜ್ಞಃ ಪರಮಾತ್ಮನಃ ।।

ಸಿದ್ಧಾನ್ತಹಾನಿರೇವಂ ಚ ಕಲ್ಪನಾಯಾಂ ಧ್ರುವಂ ಭವೇತ್ ।। ೧೪೭ ।।

ಆವಿಶ್ಚಿಕೀರ್ಷುಭಿಸ್ತಸ್ಮಾದ್ವೇದಾನ್ತಾರ್ಥಂ ಮಹಾತ್ಮಭಿಃ ।।

ಈದೃಶೀ ಕಲ್ಪನಾಽಯುಕ್ತಾ ಕರ್ತುಂ ಪರಹಿತಾರ್ಥಿಭಿಃ ।। ೧೪೮ ।।

ದಕ್ಷಿಣೇಽಕ್ಷನ್ಪುಮಾನಿತಿ ಲಿಙ್ಗಾತ್ಮಾ ಪರಿಗೃಹ್ಯತೇ ।।

ಅಧ್ಯಾತ್ಮೇಽಥಾಧಿದೈವೇ ಚ ತಸ್ಯೈವ ಪ್ರಕೃತತ್ವತಃ ।। ೧೪೯ ।।

ಜೀವಗ್ರಹೋಽತ್ರ ನನ್ವಸ್ತು ಪ್ರಕೃತತ್ವಾವಿಶೇಷತಃ ।।

ತಸ್ಯೈವೈತಾನಿ ರೂಪಾಣಿ ಕಸ್ಮಾನ್ನೇತ್ಯಭಿಧೀಯತಾಮ್ ।। ೧೫೦ ।।

ನೈವಂರೂಪಿತಯಾ ಯಸ್ಮಾದಿಹ ಶ್ರುತ್ಯಾ ವಿವಕ್ಷಿತಃ ।।

ಕ್ಷೇತ್ರಜ್ಞಃ ಕರಣಾತ್ಮೈವ ತಸ್ಮಾದಿಹ ವಿವಕ್ಷಿತಃ ।। ೧೫೧ ।।

ವಾಸನಾನುಗತಂ ಲಿಙ್ಗಂ ಮೃದ್ವನ್ಮೃದ್ವಿಕ್ರಿಯಾತ್ಮಸು ।।

ಚೇತ್ಯತೇ ಸಾಕ್ಷಿಣಾ ಯಸ್ಮಾನ್ನಾತಃ ಕ್ಷೇತ್ರಜ್ಞರೂಪಿತಾ ।। ೧೫೨ ।।

ಮಾಹಾರಜನಮಿತ್ಯಾದಿ ರೂಪಂ ಚೇತ್ಸಾಕ್ಷಿಣೋ ಭವೇತ್ ।।

ನೇತಿ ನೇತೀತ್ಯಥಾಽಽದೇಶಂ ನಾಕರಿಷ್ಯತ್ತದಾಽಽತ್ಮನಃ ।। ೧೫೩ ।।

ಅನ್ಯಸ್ಯಾಸೌ ನ ಚಾಽಽದೇಶಃ ಶಕ್ಯೋ ವಕ್ತುಂ ಪ್ರಮಾಣತಃ ।।

ನೇತಿ ನೇತೀತಿ ತಸ್ಯೈವ ಷಷ್ಠಾನ್ತ ಉಪಸಂಹೃತೇಃ ।। ೧೫೪ ।।

ವ್ಯೇವ ತ್ವೇತಿ ಪ್ರತಿಜ್ಞಾಯಾ ಅರ್ಥವತ್ತ್ವಂ ತಥಾ ಭವೇತ್ ।।

ಪಾಣಿಪೇಷೋತ್ಥಿತಸ್ಯೈವ ಯದ್ಯಾದೇಶೋ ಭವೇದಯಮ್ ।। ೧೫೫ ।।

ಪಾಣಿಪೇಷೋತ್ಥಿತೋಽನ್ಯಶ್ಚೇನ್ನೇತೀತಿ ಚ ತತೋಽಪರಃ ।।

ಅನ್ಯೋಽಸಾವಿತಿ ಮಿಥ್ಯಾ ಧೀಸ್ತದಾ ಸ್ಯಾನ್ಮೋಹಕಾರಣಾತ್ ।। ೧೫೬ ।।

ನ ಸ್ಯಾದಾತ್ಮಾನಮೇವಾವೇದಹಂ ಬ್ರಹ್ಮೇತಿಮಾನಜಾ ।।

ಸಮ್ಯಗ್ಧೀರ್ನಿಖಿಲಧ್ವಾನ್ತಘಾತಿನೀ ಮುಕ್ತಿದಾಯಿನೀ ।। ೧೫೭ ।।

ಕರಣಾತ್ಮನ ಏವಾತಸ್ತಸ್ಯ ಹೇತಿಗ್ರಹೋ ಭವೇತ್ ।।

ನ ತು ತತ್ಸಾಕ್ಷಿಣೋ ಯುಕ್ತಸ್ತಸ್ಯ ರೂಪನಿಷೇಧತಃ ।। ೧೫೮ ।।

ವಾಸನಾ ಭೂರಿರೂಪಾಸ್ತಾ ಲಿಙ್ಗಸ್ಥಾ ಲಿಙ್ಗಸಾಕ್ಷಿಣಃ ।।

ಕುರ್ವನ್ತಿ ಬಹುರೂಪತ್ವಂ ಮಣೇರಾಸ್ತರಣಂ ಯಥಾ ।। ೧೫೯ ।।

ಮಾಹಾರಜನಮಿತ್ಯತ್ರ ಹಾರಿದ್ರಂ ರೂಪಮುಚ್ಯತೇ ।।

ಇನ್ದ್ರಗೋಪೋಪಮಾನೇನ ಕೌಸುಮ್ಭಸ್ಯ ಗತತ್ವತಃ ।। ೧೬೦ ।।

ಪೀತಂ ವಸ್ತ್ರಂ ಯಥಾ ತದ್ವಲ್ಲಿಙ್ಗಮಾಭಾತಿ ಸಾಕ್ಷಿಣಃ ।।

ಆರುಯಾದಿವಿಷಯೋದ್ಭೂತವಾಸನಾವಾಸಿತಂ ದೃಶೇಃ ।। ೧೬೧ ।।

ಈಷತ್ಪಾಣ್ದು ಯಥೋರ್ಣಾದಿ ತದ್ವಲ್ಲಿಙ್ಗಂ ಪ್ರಕಾಶತೇ ।।

ಇನ್ದ್ರಗೋಪೋಽತಿರಕ್ತಶ್ಚ ಭೃಶಂ ರಕ್ತಂ ಮನಸ್ತಥಾ ।। ೧೬೨ ।।

ರಜಸಃ ಕಚಿದುದ್ರೇಕಸ್ತಮಸಃ ಕ್ವಚಿದಿಷ್ಯತೇ ।।

ಸತ್ತ್ವಸ್ಯಾಪಿ ತಥೋತ್ಕರ್ಷಃ ಕುತಶ್ಚಿದುಪಜಾಯತೇ ।। ೧೬೩ ।।

ಕ್ವಚಿದೇಕಪ್ರಧಾನತ್ವಂ ಕಸ್ಮಿಂಶ್ಚಿದ್ವಿಷಯೇ ದ್ವಯೋಃ ।।

ತ್ರಯಾಣಾಮಪಿ ಚಾನ್ಯತ್ರ ಜ್ಞಾನಕರ್ಮಾದಿಚಿತ್ರತಃ ।। ೧೬೪ ।।

ಅಗ್ನೇರರ್ಚಿರ್ಯಥಾ ಭಾಸ್ವತ್ಸತ್ತ್ವೋತ್ಕರ್ಷಾತ್ತಥಾ ಮನಃ ।।

ಪುಣ್ಡರೀಕಂ ಯಥಾ ಶುಕ್ಲಂ ಸೌಮ್ಯಮಾಹ್ಲಾದಕೃತ್ತಥಾ ।। ೧೬೫ ।।

ಸಕೃದ್ವಿದ್ಯುದ್ಯಥಾಽತ್ಯನ್ತಂ ಘನಧ್ವಾನ್ತಾಪನೋದಕೃತ್ ।।

ಅತೀವ ಭಾಸ್ವರಾಽಸ್ಮಾಕಂ ಚಕ್ಷುರ್ಮುಟ್ಸಕೃದುದ್ಗತಾ ।। ೧೬೬ ।।

ಹಿರಣ್ಯಗರ್ಭತತ್ತ್ವಸ್ಯ ಜಾಯಮಾನಸ್ಯ ಕೇಶವಾತ್ ।।

ವಿದ್ಯುದ್ವತ್ಪ್ರಥತೇ ರೂಪಂ ಕಿಲ ತಸ್ಯ ಮಹಾತ್ಮನಃ ।। ೧೬೭ ।।

ಅತೋಽನೇನೈವ ರೂಪೇಣ ಯ ಉಪಾಸ್ತೇ ದಿವಾನಿಶಮ್ ।।

ಸರ್ವಾನ್ಧಕಾರಹನ್ತ್ರೀವ ವಿದ್ಯುತ್ತಂ ಶ್ರೀಃ ಸದಾಽಽಶ್ರಯೇತ್ ।। ೧೬೮ ।।

ನಾಽಽದಿರ್ನ ಮಧ್ಯಂ ನೈವಾನ್ತೋ ನೇಯತ್ತಾ ವಿದ್ಯತೇ ಯತಃ ।।

ಅನನ್ತಕಲ್ಪೋಪಚಯಾದ್ವಾಸನಾನಾಮುದಾಹೃತಿಃ ।। ೧೬೯ ।।

ಮಾಹಾರಜನಮಿತ್ಯಾದಿರ್ನ ತ್ವಿಯತ್ತಾ ವಿವಕ್ಷಿತಾ ।।

ಪ್ರಕಾರದರ್ಶನಾಯೈವ ತೇನೋದಾಹೃತಿರಿಷ್ಯತೇ ।। ೧೭೦ ।।

ನಿಃಶೇಷಮೇವಂ ಸತ್ಯಸ್ಯ ರೂಪಂ ವ್ಯಾಖ್ಯಾಯ ಸಾಂಪ್ರತಮ್ ।।

ಪರಮಾರ್ಥಸತ್ಯಯಾಥಾತ್ಮ್ಯನಿರ್ದೇಶಾಯ ಪ್ರಯತ್ಯತೇ ।। ೧೭೧ ।।

ಯತೋ ವ್ಯಾಖ್ಯಾತಮಖಿಲಂ ಮೂರ್ತಾಮೂರ್ತಾದಿ ವಸ್ತ್ವತಃ ।।

ಆದೇಶೋಽನನ್ತರಂ ತಸ್ಯ ಕ್ರಿಯತೇಽನನ್ಯಮಾನಿನಃ ।। ೧೭೨ ।।

ಮೂರ್ತಾಮೂರ್ತಾಸ್ವಭಾವಸ್ಯ ಸತ್ಯಸ್ಯಾಽಽವಿಷ್ಕೃತೇರಥ ।।

ಬ್ರಹ್ಮಾತಿರೇಕತೋ ನಾನ್ಯದ್ಯತೋ ವಸ್ತ್ವವಶಿಷ್ಯತೇ ।। ೧೭೩ ।।

ಆದೇಶೋ ಬ್ರಹ್ಮಣೋಽತೋಽಯಂ ನಿರಾದೇಶಸ್ಯ ಭಣ್ಯತೇ ।।

ಅತಿಮಾನಾಭಿಧಾನಸ್ಯ ಪ್ರತ್ಯಙ್ಭಾತ್ರಾದ್ವಯಾತ್ಮನಃ ।। ೧೭೪ ।।

ಕರ್ಮಣ್ಯಾದೇಶಶಬ್ದೋಽಯಂ ಯದಿ ವಾ ಕರಣೇ ಭವೇತ್ ।।

ಆದಿಷ್ಟಿರಥವಾಽಽದೇಶೋ ನೇತಿ ನೇತ್ಯದ್ವಯಾತ್ಮನಃ ।। ೧೭೫ ।।

ನೇತಿ ನೇತೀತಿಶಬ್ದಾಭ್ಯಾಂ ಸತ್ಯಸ್ಯ ಬ್ರಹ್ಮಣಃ ಕಥಮ್ ।।

ಪ್ರಮಾಣಗೋಚರಾತೀತಂ ತತ್ತ್ವಂ ಸ್ಯಾನ್ನಿರ್ದಿದಿಕ್ಷಿತಮ್ ।। ೧೭೬ ।।

ಶುಣು ಸರ್ವಂ ತದಜ್ಞಾನಸಮುತ್ಥಸ್ಯ ನಿಷೇಧತಃ ।।

ಪ್ರತ್ಯಙ್ಭಾತ್ರೈಕರೂಪೇಣ ತದಬೋಧನಿರಾಕೃತೇಃ ।। ೧೭೭ ।।

ಅಮೂರ್ತಸ್ಯ ಪರಾ ನಿಷ್ಠಾ ಕಾರಣಾತ್ಮಾ ಪುರೋದಿತಃ ।।

ಮೂರ್ತಸ್ಯ ಚ ತಥಾ ಪೃಥ್ವೀ ಮಧ್ಯೇ ಸಂಕೀರ್ಣತಾ ತಯೋಃ ।। ೧೭೮ ।।

ಮಾನಾಭಿಧಾನಯೋರ್ಯಾವಾನ್ಕಶ್ಚಿದ್ವಿಷಯ ಇಷ್ಯತೇ ।।

ಉಕ್ತಯೋರ್ಮಧ್ಯವರ್ತ್ಯೇವ ಕಾರ್ಯಕಾರಣಯೋರಸೌ ।। ೧೭೯ ।।

ನಾಮರೂಪೇ ತಥಾ ಕರ್ಮ ಪ್ರಾಣಾ ಲೋಕಾದಯಸ್ತಥಾ ।।

ಕಾರಕಂ ವಾ ಕ್ರಿಯಾಽನ್ಯದ್ವಾ ಕಾರಣಂ ಕಾರ್ಯಮೇವ ಚ ।। ೧೮೦ ।।

ಜಾತಿರ್ಗುಣಃ ಕ್ರಿಯಾ ದ್ರವ್ಯಂ ಸಂಬನ್ಧೋ ಭಾವ ಏವ ಚ ।।

ಸದಸತ್ಸದಸಚ್ಚೇತಿ ಸಮಸ್ತವ್ಯಸ್ತಮೇವ ಚ ।। ೧೮೧ ।।

ಪ್ರಮಾತಾ ಚ ಪ್ರಮಾಣಂ ಚ ಪ್ರಮೇಯೋಽಥ ಕ್ರಿಯಾಫಲೇ ।।

ಇತ್ಯಾದೇಃ ಪ್ರತಿಷೇಧೇನ ಪ್ರತ್ಯಙ್ಙಾತ್ಮಾವಲಮ್ಬಿನಾ ।। ೧೮೨ ।।

ಉಪಪ್ರದರ್ಶಕೋಽಶೇಷನಾಮಾದೇರಿತಿರಿಷ್ಯತೇ ।।

ತಸ್ಯೋಪದರ್ಶಿತಸ್ಯಾಥ ನಿಷೇಧಃ ಕ್ರಿಯತೇ ನಞಾ ।। ೧೮೩ ।।

ಆಕೃಷ್ಟಂ ರೂಪಿಣೋ ರೂಪಂ ನ ಪೃಥಗ್ವ್ಯವತಿಷ್ಠತೇ ।।

ಜಗತ್ಯಕಲ್ಪಿತಮಪಿ ಕಿಮು ಮೋಹಾದಿಕಲ್ಪಿತಮ್ ।। ೧೮೪ ।।

ಘಟೇ ಪಟೋ ನಿಷಿದ್ಧೋಽಪಿ ಘಟಾದನ್ಯತ್ರ ತಿಷ್ಠತಿ ।।

ತದನ್ಯತ್ರಾಪಿ ಸದ್ಭಾವಾದನಿಷಿದ್ಧಸ್ಯ ಧರ್ಮಿಣಃ ।। ೧೮೫ ।।

ಪರಮಾರ್ಥಾನ್ನಿಷಿದ್ಧಸ್ಯ ತನ್ಮೋಹೋತ್ಥಸ್ಯ ವಸ್ತುನಃ ।।

ಹಿರುಕ್ಸ್ಥಿತಿಃ ಕಥಂ ತಸ್ಯ ಪರಮಾರ್ಥಾತ್ಮನಾಽಥವಾ ।। ೧೮೬ ।।

ನಿಷೇಧ್ಯಾನಾಮಶೇಷಾಣಾಮನ್ಯೋನ್ಯವ್ಯಭಿಚಾರತಃ ।।

ಪ್ರತೀಚೋಽವ್ಯಭಿಚಾರೋಽತಸ್ತತ್ರಾಧ್ಯಸ್ತಂ ನಿಷಿಧ್ಯತೇ ।। ೧೮೭ ।।

ಇತಿಶಬ್ದೋಪದಿಷ್ಟಾನಾಂ ನಿಷೇಧೋಽನುಭವಾತ್ಮನಿ ।।

ಅನನ್ತೇಽನ್ತವತಾಂ ಯತ್ರ ತದ್ಬ್ರಹ್ಮೇತ್ಯವಸೀಯತಾಮ್ ।। ೧೮೮ ।।

ಸದ್ಭಾವಶ್ಚೋಪಲಬ್ಧಿಶ್ಚ ಸ್ವಾರ್ಥಪ್ರತ್ಯಕ್ಚಿದಾಶ್ರಯಾತ್ ।।

ಮೂರ್ತಾದೀನಾಮನಿರ್ದೇಶ್ಯಾದಿತಿರ್ಮತ್ತೋ ನಿವರ್ತತೇ ।। ೧೮೯ ।।

ನಿಷೇಧತಿ ನಿಷೇಧ್ಯಾರ್ಥಂ ಯದ್ವಲಾನ್ನಞ್ಚಿದಾತ್ಮನಃ ।।

ವಿಜ್ಞಾನೇನೈವ ಹತ್ವಾಽನ್ಯತ್ಪೂರ್ಣತ್ವೇನೈತಿ ಚಿತ್ಸ್ವತಃ ।। ೧೯೦ ।।

ಪ್ರತ್ಯಙ್ಮಾತ್ರದೃಶಿ ಹ್ಯಸ್ಮಿಞ್ಜಾಗ್ರತ್ಸ್ವಪ್ನಸುಷುಪ್ತಿಷು ।।

ತದನ್ಯದ್ಯತ್ತದಾಭಾಸಂ ತನ್ನಞಾ ಪ್ರತಿಷಿಧ್ಯತೇ ।। ೧೯೧ ।।

ಅವಿಚಾರಿತಸಂಸಿದ್ಧಿಪ್ರತ್ಯಙ್ಮೋಹಹತೌ ಸದಾ ।।

ವಿಸ್ಫಾರಿತಾಕ್ಷಃ ಪ್ರತ್ಯಗ್ಧೀರ್ಮಾನಾನ್ನಿರ್ವಾತ್ಯಥಾಽಽತ್ಮನಿ ।। ೧೯೨ ।।

ಅಪೇಕ್ಷಾಜ್ಞಾನಹೇತೂತ್ಥಂ ಕಾರ್ಯಕಾರಣವಸ್ತ್ವತಃ ।।

ವಿಚಾರ್ಯಮಾಣಂ ತನ್ನಾಸ್ತಿ ವ್ಯೋಮ್ನಿ ಕಾರ್ಪ್ಣ್ಯಮಿವಾಽಽತ್ಮನಿ ।। ೧೯೩ ।।

ಶಬ್ದಪ್ರವೃತ್ತಿಹೇತೂನಾಂ ಪ್ರತ್ಯಗಾತ್ಮನ್ಯಸಂಭವಾತ್ ।।

ಪ್ರಮಾಣಗೋಚರಾಣಾಂ ಚ ಸ್ವತಃ ಸಿದ್ಧೇರ್ನ ನಿಹೃತಿಃ ।। ೧೯೪ ।।

ಮಾನಾಭಿಧಾನವಿಷಯೋ ಯಾವನ್ನಾಽಽತ್ಮಾನಮಾತ್ಮನಿ ।।

ಲಭತೇ ಪ್ರತ್ಯಗಾತ್ಮಾನಂ ನ ನಞ್ತಾವನ್ನಿವರ್ತತೇ ।। ೧೯೫ ।।

ನಿರಸ್ತಾಜ್ಞಾನತತ್ಕಾರ್ಯೇ ಲಬ್ಧ ಆತ್ಮನ್ಯಥಾಽಽತ್ಮನಾ ।।

ನಿಷೇಧ್ಯಹೇತೌ ಪ್ರಧ್ವಸ್ತೇ ನಿಷೇಧೋಽಪಿ ನಿವರ್ತತೇ ।। ೧೯೬ ।।

ಪ್ರಮಾತೃತ್ವಾದಿನಾ ಯಾವತ್ಕಿಂಚಿದತ್ರ ವಿವಕ್ಷಿತಮ್ ।।

ತದಭಾವಶ್ಚ ತತ್ಸರ್ವಂ ನೇತೀತಿ ಪ್ರತಿಷಿಧ್ಯತೇ ।। ೧೯೭ ।।

ನಿಷೇಧ್ಯಂ ಸರ್ವಮೇವೈತದನಿಷೇಧ್ಯಾತ್ಮವಸ್ತುಗಮ್ ।।

ಅತೋ ನಾಭಾವನಿಷ್ಠಃ ಸ್ಯಾದಭಾವಸ್ಯಾಪಿ ನಿಹ್ನವಾತ್ ।। ೧೯೮ ।।

ನೇತಿ ನೇತೀತ್ಯತೋ ವೀಪ್ಸಾ ಜಿಘೃಕ್ಷಿತನಿಷೇಧತಃ ।।

ಬುಭುತ್ಸಿತಸ್ಯ ಕೃತ್ಸ್ನಸ್ಯ ವೀಪ್ಸೈವಾತೋ ನಿಷೇಧನೀ ।। ೧೯೯ ।।

ಜ್ಞಾನಕ್ರಿಯಾಭ್ಯಾಂ ವ್ಯಾಪ್ಯೋಽಯಮಿತ್ಯಾಕಾಙ್ಕ್ಷಾ ನಿವರ್ತತೇ ।।

ಅಪ್ರಮಿತ್ಸಿತ ಏಕಸ್ಮಿನ್ನಿಷ್ಠಾಂ ಯಾತ್ಯಚಿಕೀರ್ಷಿತೇ ।। ೨೦೦ ।।

ರಜ್ಜುಯಾಥಾತ್ಮ್ಯವಿಜ್ಞಾನಾತ್ಸರ್ಪವತ್ಕರಣಾತ್ಮನಃ ।।

ನಿಷೇಧೋ ನಾನ್ಯತಃ ಶಕ್ಯಃ ಕರ್ತುಂ ವರ್ಷಶತೈರಪಿ ।। ೨೦೧ ।।

ಯದ್ಯತ್ಪ್ರಾಪ್ತಂ ಜಗತ್ಯಸ್ಮಿಂಸ್ತತ್ತತ್ಸರ್ವಂ ನಿಷಿಧ್ಯತೇ ।।

ಏವಂ ಚ ಸತ್ಯನಿರ್ದಿಷ್ಟಾಶಙ್ಕಾಽಪಿ ವಿನಿವರ್ತತೇ ।। ೨೦೨ ।।

ನ ಚೇದ್ವೀಪ್ಸಾ ತದಾ ವಾಕ್ಯದ್ವಯಮೇತದ್ವಿವಕ್ಷಿತಮ್ ।।

ಉಕ್ತದ್ವಯನಿಷೇಧೇನ ತಸ್ಯ ಚೋಪಕ್ಷಯಾದ್ಭವೇತ್ ।। ೨೦೩ ।।

ಅನುಕ್ತವಿಷಯಾಶಙ್ಕಾ ಸರ್ವಸ್ಯಾಪ್ರತಿಷೇಧತಃ ।।

ಯದಿ ವಾಽಭಾವವಿಷಯಾ ನ ಹ್ಯಭಾವೋ ನಿಷಿಧ್ಯತೇ ।। ೨೦೪ ।।

ಸಾಕ್ಷಾನ್ಮಾನಪ್ರಸಿದ್ಧೇಷು ಪ್ರತಿಷಿದ್ಧೇತರಗ್ರಹಃ ।।

ಅಪ್ರಸಿದ್ಧೇ ಪ್ರಸಿದ್ಧಾನಾಂ ನಿಷೇಧಾಚ್ಛೂನ್ಯತಾಗ್ರಹಃ ।। ೨೦೫ ।।

ಆದೇಶ ಇತ್ಯುಪಕ್ರಮ್ಯ ಪ್ರತಿಷೇಧೋಽಯಮುಚ್ಯತೇ ।।

ಸಾಕ್ಷಾದಾದಿಶ್ಯತೇ ಯೇನ ತಾದೃಗಾದೇಶ ಉಚ್ಯತೇ ।। ೨೦೬ ।।

ನಿಷೇಧವರ್ತ್ಮನಾ ತಸ್ಮಾದನಿಷೇಧ್ಯಾತ್ಮಸಾಕ್ಷಿಣಾ ।।

ಜ್ಞಾತಾಜ್ಞಾತಂ ನಿಷಿಧ್ಯಾಥ ಸದಾ ದೃಷ್ಟೌ ಪ್ರತಿಷ್ಠತಿ ।। ೨೦೭ ।।

ಯಥಾ ಶ್ರೋತ್ರಧಿಯಾ ರೂಪಂ ರೂಪಹೇತ್ವಸಮನ್ವಯಾತ್ ।।

ನಾಗ್ರಹೀನ್ನ ಚ ಗೃಹ್ಣಾತಿ ನ ಗ್ರಹೀಷ್ಯತಿ ಶಬ್ದವತ್ ।। ೨೦೮ ।।

ಪ್ರತ್ಯಕ್ತತ್ತ್ವೇ ವಿನಿರ್ಜ್ಞಾತೇ ನೇತಿ ನೇತೀತಿವಾಕ್ಯತಃ ।।

ತದ್ವತ್ಸಕಾರಣೋಽನಾತ್ಮಾ ನಾಭೂದಸ್ತಿ ಭವಿಷ್ಯತಿ ।। ೨೦೯ ।।

ನಾನ್ಯದಜ್ಞಾನತೋಽಸ್ತಿತ್ವಂ ದ್ವಿತೀಯಸ್ಯಾಽಽತ್ಮನೋ ಯಥಾ ।।

ನಿವೃತ್ತಿಸ್ತದ್ವದೇವಾಸ್ಯ ನಾವಗತ್ಯಾತ್ಮನೋಽಪರಾ ।। ೨೧೦ ।।

ಅನನ್ಯಾಯತ್ತಮೈಕಾತ್ಮ್ಯಂ ಯದಾ ಸಾಕ್ಷಾದ್ವ್ಯವಸ್ಥಿತಮ್ ।।

ವ್ಯೇವ ತ್ವೇತಿ ಪ್ರತಿಜ್ಞೇಯಂ ತದಾ ಸ್ಯಾತ್ಸಫಲೋದಿತಾ ।। ೨೧೧ ।।

ನೇತಿ ನೇತೀತ್ಯತೋ ವೀಪ್ಸಾಸಂಭವಾದುಕ್ತವಸ್ತುನಃ ।।

ಕೃತಾರ್ಥತಾ ತಥಾಚ ಸ್ಯಾದನ್ಯಥಾ ನೋಪಪದ್ಯತೇ ।। ೨೧೨ ।।

ಪರಾಗರ್ಥೇಷು ಸಕ್ತಾ ಧೀಃ ಪ್ರತ್ಯಗರ್ಥಾನುರಞ್ಜನಾತ್ ।।

ನಿಷಿದ್ಧಾಽತಃ ಪರಾಗರ್ಥಾತ್ಪ್ರತೀಚಿ ಲಭತೇ ಸ್ಥಿತಿಮ್ ।। ೨೧೩ ।।

ವ್ಯತಿರೇಕಸ್ಯ ಸಿದ್ಧತ್ವಾದಾದೇಶೋಕ್ತೇಃ ಪುರೈವ ಹಿ ।।

ಸಾಕ್ಷಾದ್ಬ್ರಹ್ಮತ್ವಸಿದ್ಧ್ಯಾರ್ಥಮಾದೇಶೋಽಯಮಥೋಚ್ಯತೇ ।। ೨೧೪ ।।

ನ ನಿಷೇಧೋ ನಿಷೇಧ್ಯಾರ್ಥೋ ಲಕ್ಷಣಾರ್ಥಪರತ್ವತಃ ।।

ಬ್ರಹ್ಮಣೋ ಮಾನ್ತರಾಸಿದ್ಧೇಃ ಶೂನ್ಯತೈವ ಪ್ರಸಜ್ಯತೇ ।। ೨೧೫ ।।

ಷಷ್ಠ್ಯುಕ್ತೇರೇವ ಸಂಸಿದ್ಧಾ ಮೂರ್ತಾದೇರ್ಬ್ರಹ್ಮಣೋಽನ್ಯತಾ ।।

ತತಶ್ಚ ಜಾಮಿತಾಸಕ್ತಿರ್ನಾತಃ ಸ್ಯಾತ್ಪಾರಿಶೇಷ್ಯಗೀಃ ।। ೨೧೬ ।।

ಶಕ್ಯತೇ ನ ನಿಷೇದ್ಧುಂ ಚ ಪ್ರತ್ಯಕ್ಷಾದ್ಯಾಶ್ರಿತತ್ವತಃ ।।

ನಿಷೇಧಾನ್ನ ಪುಮರ್ಥೋಽಪಿ ಕಶ್ಚಿತ್ಸಿಧ್ಯೇತ್ಸಮೀಹಿತಃ ।। ೨೧೭ ।।

ನಿಷೇಧಮಾತ್ರನಿಷ್ಠತ್ವೇ ನ ಚಾಽಽದೇಶೋ ಭವೇತ್ಪ್ರಭೋಃ ।।

ಬ್ರಹ್ಮ ಮೂರ್ತಾದಿ ನೇತ್ಯುಕ್ತೌ ಮೂರ್ತಾದೇರ್ನ ನಿಷೇಧಗೀಃ ।। ೨೧೮ ।।

ತತಶ್ಚ ಬ್ರಹ್ಮತಾಸಿದ್ಧಿರ್ದ್ವಿತೀಯೇ ಸತಿ ವಸ್ತುನಿ ।।

ವ್ಯೇವ ತ್ವೇತಿ ಪ್ರತಿಜ್ಞಾರ್ಥೋ ನಾಪಿ ಚಾಽಽವಿಷ್ಕೃತೋ ಭವೇತ್ ।। ೨೧೯ ।।

ಪಾರಿಶೇಷ್ಯಾದತೋಽಸಿದ್ಧಿಃ ಸ್ಯಾದ್ವಿವಕ್ಷಿತವಸ್ತುನಃ ।।

ಯಥಾ ಸಿದ್ಧಿಸ್ತಥಾ ವ್ಯಾಖ್ಯಾ ಕಾರ್ಯೇಹೋಕ್ತೇರತೋಽಞ್ಜಸಾ ।। ೨೨೦ ।।

ಸಿದ್ಧೋ ನಿಷೇಧಃ ಪ್ರಾಗೇವ ಸರ್ವಸ್ಯಾನಾತ್ಮವಸ್ತುನಃ ।।

ಪ್ರತ್ಯಗ್ಯಾಥಾತ್ಮ್ಯವಿಜ್ಞಾನಾದನ್ಯೋನ್ಯವ್ಯಭಿಚಾರತಃ ।। ೨೨೧ ।।

ಅನ್ಯೋನ್ಯವ್ಯಭಿಚಾರೋಽಸ್ಯ ವೀಕ್ಷ್ಯತೇಽನಾತ್ಮವಸ್ತುನಃ ।।

ಸ್ವರೂಪವ್ಯಭಿಚಾರೋಽಪಿ ಸುಷುಪ್ತಾದೌ ಸ್ವಸಾಕ್ಷಿಗಃ ।। ೨೨೨ ।।

ಯಥಾ ಮಾತ್ರಾದಿಸಚೇಯಂ ಪ್ರತ್ಯಕ್ಸಂವಿತ್ತಿಸಿದ್ಧಿಕಾ ।।

ಪ್ರಮಾತ್ರಾದೇರಭಾವೋಽಪಿ ಪ್ರತ್ಯಗ್ಬೋಧಾಶ್ರಯಾತ್ತಥಾ ।। ೨೨೩ ।।

ಅವಿಚಾರಿತಸಂಸಿದ್ಧಿರಾತ್ಮಾವಿದ್ಯೈಕರೂಪತಃ ।।

ಸಿದ್ಧಾಯತೇಽಖಿಲೋಽನಾತ್ಮಾ ಸ್ವತಃಸಿದ್ಧಾತ್ಮಸಂಶ್ರಯಾತ್ ।। ೨೨೪ ।।

ಅತಿರೋಹಿತಸಂವಿತ್ಕೋ ವ್ಯಪಾಸ್ತಾಶೇಷವಿಕ್ರಿಯಃ ।।

ಅನನ್ಯಮಾತೃಮಾನಾದಿರ್ದೃಷ್ಟಿಮಾತ್ರಾತ್ಮಕತ್ವತಃ ।। ೨೨೫ ।।

ಭಾವಾಭಾವಾತ್ಮಿಕಾ ಸಿದ್ಧಿರ್ಯೇಯಂ ಸರ್ವಾಽಪ್ಯನಾತ್ಮನಃ ।।

ತದ್ವಿರುದ್ಧಾತ್ಮಕಾನ್ಮತ್ತೋ ಮಯ್ಯೇವಾಸೌ ಪ್ರಸಿಧ್ಯತಿ ।। ೨೨೬ ।।

ಅನನ್ಯಾನುಭವೇನೈವ ಭಾವಾಭಾವಾತ್ಮಭೂಮಿಷು ।।

ಪ್ರತ್ಯಕ್ಕೂಟಸ್ಥ ಆತ್ಮಾನಂ ಪಶ್ಯನ್ನಾಸ್ತೇ ಫಲಾತ್ಮನಾ ।। ೨೨೭ ।।

ಅತೋ ಮಾತ್ರಾದಿಸಂಭೇದೋ ಯತ್ರ ಯತ್ರ ನಿವರ್ತತೇ ।।

ತತ್ರ ತತ್ರೈಕಲಃ ಪ್ರತ್ಯಕ್ಸ್ವಮಹಿಮ್ನೈವ ಸಿಧ್ಯತಿ ।। ೨೨೮ ।।

ಪ್ರಮಾತ್ರಾದೇರಭಾವೋಽತೋ ಯಃ ಸಿದ್ಧಃ ಸ್ವಾತ್ಮಬೋಧತಃ ।।

ನಞ್ವೃತ್ತಿಸ್ತಂ ಸದಾಬುದ್ಧಂ ಲಕ್ಷಯತ್ಯಪೃಥಕ್ಪ್ರಮಮ್ ।। ೨೨೯ ।।

ವೈವಿಕ್ತ್ಯಾನ್ನ ಚ ಮಾನಾದೇರನನ್ಯಾನುಭವಾತ್ಮನಿ ।।

ಸಹೇತುಕಸ್ಯ ವೃತ್ತಿಃ ಸ್ಯಾನ್ನಿತ್ಯಬೋಧಾವಬೊಧಿನಿ ।। ೨೩೦ ।।

ಅವಿದ್ಯಾದ್ಯತಿರೇಕೇಣ ಕಾರಣಾದಿವಿಧರ್ಮಕಮ್ ।।

ಲಬ್ಧಮಾತ್ಮಾತ್ಮಕಂ ವಸ್ತು ಪ್ರತೀಚೋಽನನ್ಯಮಾನತಃ ।। ೨೩೧ ।।

ಏತದ್ವಸ್ತು ಸ್ವತಃಸಿದ್ಧಂ ಪ್ರಮಾತ್ರಾದ್ಯನಪೇಕ್ಷತಃ ।।

ಸರ್ವಸ್ಯೈವ ತತಃ ಸಿದ್ಧೇಃ ಕಥಂ ಸಿಧ್ಯೇತ್ತದನ್ಯತಃ ।। ೨೩೨ ।।

ಉಕ್ತಾ ಪ್ರಮೇಯಸಂಸಿದ್ಧಿಃ ಸ್ವಮಹಿಮ್ನೈವ ನಞ್ಶ್ರುತೇಃ ।।

ತಸ್ಯ ಬ್ರಹ್ಮತ್ವಬೋಧಾಯ ನೇತಿ ಬ್ರಹ್ಮೇತಿನೋಚ್ಯತೇ ।। ೨೩೩ ।।

ಆತ್ಮಪ್ರತ್ಯಯಮಾಮೇಯೋ ಲಕ್ಷಿತೋ ಯೋ ನಞಾಽಞ್ಜಸಾ ।।

ಅವಿದ್ಯಾದೇಸ್ತದಾತ್ಮತ್ವಾದಿತಿ ಬ್ರಹ್ಮೇತಿ ಬೋಧ್ಯತೇ ।। ೨೩೪ ।।

ಪ್ರತ್ಯಙ್ಮೋಹತದುತ್ಥಸ್ಯ ಪ್ರತ್ಯಗ್ಯಾಥಾತ್ಮ್ಯಬೋಧತಃ ।।

ಬಾಧಿತತ್ವಾದತೋಽವೋಚದಿತಿ ಬ್ರಹ್ಮೇತಿ ಮೋಹನುತ್ ।। ೨೩೫ ।।

ಆದೇಶಂ ಪ್ರತ್ಯತಿಮಹಾನಥಾತ ಇತಿ ಸಂಭ್ರಮಃ ।।

ತೇನಾಸದೃಶ ಆದೇಶೋ ನನ್ವಯುಕ್ತೋಽಯಮೀರ್ಯತೇ ।। ೨೩೬ ।।

ಯುಕ್ತ ಏವಾಯಮಾದೇಶೋ ನ ಯತೋ ವಿದ್ಯತೇ ಪರಃ ।।

ಆದೇಶೋಽತೋಽಯಮೇವಾತ್ರ ಬ್ರಹ್ಮಣ್ಯಾದೇಶ ಇಷ್ಯತೇ ।। ೨೩೭ ।।

ಆದಿದಿಕ್ಷಿತಮೇತಸ್ಯ ತತ್ತ್ವಂ ಯದ್ಬ್ರಹ್ಮಣಃ ಪರಮ್ ।।

ಯಾವನ್ತಸ್ತತ್ರ ನಿರ್ದೇಶ್ಯಾಸ್ತೇಽರ್ಥಾಃ ಸರ್ವೇ ನಿವರ್ತಿತಾಃ ।। ೨೩೮ ।।

ನಿವೃತ್ತಿಶ್ಚ ಯಥೋಕ್ತೈವ ತೇಷಾಮೈಕಾತ್ಮ್ಯಲಕ್ಷಣಾ ।।

ಭಿನ್ನದೇಶಸ್ಥಿತಿಸ್ತ್ವತ್ರ ವಾಸ್ತವೀ ನೋಪಪದ್ಯತೇ ।। ೨೩೯ ।।

ಅವ್ಯಾವೃತ್ತಾನನುಗತೋ ಬ್ರಹ್ಮಶಬ್ದಾರ್ಥ ಇಷ್ಯತೇ ।।

ಮುಖ್ಯೋಽನ್ಯಸ್ಮಿನ್ಸತಿ ಯತೋ ಬ್ರಹ್ಮಾರ್ಥೋ ನಾವಸೀಯತೇ ।। ೨೪೦ ।।

ಶಬ್ದಪ್ರವೃತ್ತಿಹೇತೂನಾಮೈಕಾತ್ಮ್ಯೇನ ಸಮಾಪ್ತಿತಃ ।।

ತಥಾ ತದಭಿಧೇಯಾನಾಮಾದೇಶೋಽಯಂ ಮತಃ ಪರಃ ।। ೨೪೧ ।।

ಅಭಿಧಾಭಿಧೇಯಸಂಬನ್ಧಮಙ್ಗೀಕೃತ್ಯ ಯತೋಽಕ್ಷರೇ ।।

ನ ಕಶ್ಚಿದಪಿ ಶಬ್ದೋಽತ್ರ ಸಾಕ್ಷಾದ್ಬ್ರಹ್ಮಣಿ ವರ್ತತೇ ।। ೨೪೨ ।।

ಆದೇಶೋ ನೇತಿ ನೇತ್ಯೇವ ತೇನೇಹ ಘಟತೇಽಞ್ಜಸಾ ।।

ತದಬೊಧಪ್ರಸೂತಾನಾಮಾಕಾಙ್ಕ್ಷಾಣಾಂ ನಿಷೇಧತಃ ।। ೨೪೩ ।।

ಮೂರ್ತಾಮೂರ್ತಂ ಹಿ ಸತ್ಯಾಹ್ವಂ ಪ್ರಾಣಾಃ ಸತ್ಯಾಸ್ತದಾತ್ಮತಃ ।।

ಕ್ಷೇತ್ರಜ್ಞಸ್ತದುಪಾಧಿತ್ವಾತ್ಸತ್ಯ ಇತ್ಯಭಿಧೀಯತೇ ।। ೨೪೪ ।।

ಅನಿರ್ದೇಶ್ಯಸ್ಯ ನಿರ್ದೇಶ್ಯಾ ಯೇ ಭೇದಾಃ ಕಾರ್ಯಲಕ್ಷಣಾಃ ।।

ತೇಷು ಲಬ್ಧಾಸ್ಪದಂ ನಾಮ ಪರಸ್ಮಿನ್ನುಪಚರ್ಯತೇ ।। ೨೪೫ ।।

ಮೂರ್ತಾಮೂರ್ತಾತ್ಮಕಂ ಸತ್ಯಂ ಪ್ರಾಣಾದೇಃ ಕಾರ್ಯರೂಪಿಣಃ ।।

ತಸ್ಯಾಪ್ಯೇತತ್ಪರಂ ಸತ್ಯಂ ಯನ್ನೇತೀತ್ಯವಧಾರಿತಮ್ ।। ೨೪೬ ।।

ಉಕ್ತವಸ್ತ್ವತಿರೇಕೇಣ ನಾಮೀಷಾಂ ಸತ್ಯತಾ ಯತಃ ।।

ನ ಚಾಪ್ಯಸತ್ಯತಾ ತಸ್ಮಾತ್ತೇಷಾಂ ಸತ್ಯಂ ಪರಂ ಪದಮ್ ।। ೨೪೭ ।।

ಆತ್ಮವನ್ತೋ ಯಥಾ ರಜ್ಜ್ವಾ ರಜ್ಜುಸರ್ಪಾದಯಸ್ತಥಾ ।।

ಆತ್ಮವನ್ತೋ ನಿರಾತ್ಮಾನಃ ಪ್ರಾಣಾದ್ಯಾಃ ಪ್ರತ್ಯಗಾತ್ಮನಾ ।। ೨೪೮ ।।

ಯತ ಏವ ಮತೋಽನ್ವೀಕ್ಷ್ಯ ಮೂರ್ತಾಮೂರ್ತಾದಿವರ್ತ್ಮನಾ ।।

ಸತ್ಯಶಬ್ದಾಭಿಧೇಯಾರ್ಥಂ ತಯಾ ದ್ವಾರಾ ಪರಂ ಪದಮ್ ।। ೨೪೯ ।।

ವ್ಯಪದಿಶ್ಯಮಾನಮೈಕಾತ್ಮ್ಯಂ ಸತ್ಯಸ್ಯಾಽಽತ್ಮಾನಮದ್ವಯಮ್ ।।

ದ್ರಷ್ಟವ್ಯಮಾತ್ಮನೈವೈನಂ ಸತ್ಯಂ ಪಶ್ಯೇದ್ಯಥೋದಿತಮ್ ।। ೨೫೦ ।।

ಅತೋಽವ್ಯಾಕೃತಯಾಥಾತ್ಮ್ಯಂ ವ್ಯಾಕೃತೇನೋಪದಿಶ್ಯತೇ ।।

ಸತ್ಯಸ್ಯ ಸತ್ಯಮಿತಿ ತನ್ನಾನ್ಯಥಾ ವ್ಯಪದೇಶಭಾಕ್ ।। ೨೫೧ ।।

ವ್ಯಪದೇಶಾಯ ನಾಮೈತನ್ನ ಸ್ವಂ ನಾಮಾಸ್ಯ ವಿದ್ಯತೇ ।।

ನನು ಬ್ರಹ್ಮಾಕ್ಷರಮಿತಿ ವ್ಯಪದೇಶೋಽತ್ರ ನಾಮಭಿಃ ।। ೨೫೨ ।।

ಕಾರ್ಯಕಾರಣಗೇ ತತ್ತ್ವೇ ನಾಮ ಲಬ್ಧಾಸ್ಪದಂ ಯತಃ ।।

ರೂಪಾಭಿಧೇಯಸಂಬನ್ಧಮರೂಪಾಶಬ್ದಮಕ್ಷರಮ್ ।। ೨೫೩ ।।

ಲಕ್ಷಯೇನ್ನಾಞ್ಜಸಾ ವಕ್ತಿ ಪರಂ ಬ್ರಹ್ಮ ಕಥಂಚನ ।।

ಶಬ್ದಪ್ರವೃತ್ತಿಹೇತೂನಾಂ ಸಾಕ್ಷಾದ್ಬ್ರಹ್ಮಣ್ಯಸಂಭವಾತ್ ।। ೨೫೪ ।।

ಇತಿ ಶ್ರೀಬೃಹದಾರಣ್ಯಕೋಪನಿಷದ್ಭಾಷ್ಯವಾರ್ತಿಕೇ ದ್ವಿತೀಯಾಧ್ಯಾಯಸ್ಯ ತೃತೀಯಂ ಬ್ರಾಹ್ಮಣಮ್ ।। ೩ ।।

**।।ಅಥ ಚತುರ್ಥಂ ಬ್ರಾಹ್ಮಣಮ್ ।।**

ಆತ್ಮೇತ್ಯೇವೇತಿ ಸೂತ್ರಸ್ಯ ವ್ಯಾಖ್ಯೇಯಂ ಪ್ರಸ್ತುತಾ ಸ್ಫುಟಾ ।।

ಬ್ರಹ್ಮ ತೇಽಹಂ ಬ್ರವಾಣೀತಿ ಪ್ರಾರಭ್ಯಾಽಽಪೂರ್ಣವಾಕ್ಯತಃ ।। ೧ ।।

ನಿತ್ಯಕರ್ಮಾದ್ಯನುಷ್ಠಾನಸಂಶುದ್ಧಧಿಷಣಃ ಪುಮಾನ್ ।।

ನಿಃಶೇಷಕರ್ಮಹೇತೂತ್ಥಫಲಸಾವದ್ಯಧೀಸ್ತತಃ ।। ೨ ।।

ವಿರಕ್ತ ಆಗ್ರಜಾತ್ಸೋಽಯಂ ತತ್ಸಾವದ್ಯಸಮೀಕ್ಷಣಾತ್ ।।

ಸಂಸಾರದುಃಖಸಂಸ್ಕಾರಸ್ಮೃತಿಭಿಃ ಪ್ರೇರ್ಯಮಾಣಧೀಃ ।। ೩ ।।

ಉದ್ಭೂತತಜ್ಜಿಹಾಸಃ ಸಂಸ್ತದ್ಧಾನೇ ಸಾಧನಸ್ಪೃಹಃ ।।

ತ್ಯಕ್ತಾಶೇಷೈಷಣಃ ಸೋಽಥ ಪ್ರತ್ಯಗ್ಯಾಥಾತ್ಮ್ಯನಿಶ್ಚಯಃ ।। ೪ ।।

ವಸ್ತುವೃತ್ತಾತ್ಮಸಂಬೋಧಧ್ವಸ್ತಸಂಸಾರಕಾರಣಃ ।।

ವ್ಯಾವಿದ್ಧಾಶೇಷಸಂಸಾರೋ ವಿಮುಕ್ತೋ ನಾ ವಿಮುಚ್ಯತೇ ।। ೫ ।।

ಯಾವತ್ಕಿಂಚಿದವಿದ್ಯಾಯಾಃ ಕಾರ್ಯಂ ವೈರಾಗ್ಯಕಾರಣಮ್ ।।

ತತ್ಸಂನ್ಯಾಸೋ ವಿರಕ್ತತ್ವಾತ್ಸ್ವತ ಏವ ನ ಶಾಸ್ತ್ರತಃ ।। ೬ ।।

ಬ್ರಹ್ಮಯಾಥಾತ್ಮ್ಯವಿಜ್ಞಾನಸಾಧನತ್ವಂ ವಿನಾಽಽಗಮಾತ್ ।।

ಸಂನ್ಯಾಸಸ್ಯ ನ ವಿಜ್ಞಾತಂ ತಚ್ಛಾಸ್ತ್ರೇಣೇಹ ಬೋಧ್ಯತೇ ।। ೭ ।।

ಬ್ರಹ್ಮಾವಿದ್ಯಸಮುತ್ಥಾನಾತ್ಕಾರ್ಯಕಾರಣಲಕ್ಷಣಾತ್ ।।

ವ್ಯುತ್ಥಾಪ್ಯ ನೇತಿ ನೇತೀತಿ ಪರಂ ಬ್ರಹ್ಮ ಪ್ರದರ್ಶಿತಮ್ ।। ೮ ।।

ತತ್ರೈತಚ್ಛಙ್ಕ್ಯತೇ ಚೋದ್ಯಂ ಬ್ರಹ್ಮತ್ವಸಿದ್ಧಿದೋಷಕೃತ್ ।।

ನಿಷಿದ್ಧಂ ನೇತಿ ನೇತೀತಿ ಮೂರ್ತಾಮೂರ್ತಾದಿ ವಸ್ತು ಯತ್ ।। ೯ ।।

ಕಿಂ ತದ್ಬ್ರಹ್ಮಾನುಗಂ ಸರ್ವಂ ಕಿಂ ವಾ ತಸ್ಮಾದ್ವಿವಿಚ್ಯತೇ ।।

ಯದಿ ಬ್ರಹ್ಮಾನುಗಂ ಬ್ರಹ್ಮ ಸ್ಯಾದನರ್ಥಾತ್ಮಕಂ ತದಾ ।। ೧೦ ।।

ಅಭಾವನಿಷ್ಟಂ ತಚ್ಚೇತ್ಸ್ಯಾನ್ಮುಖ್ಯಂ ಬ್ರಹ್ಮ ನ ಸಿಧ್ಯತಿ ।।

ಅಭಾವಸ್ಯ ತತೋಽನ್ಯತ್ವಾದನ್ವಯವ್ಯತಿರೇಕತಃ ।। ೧೧ ।।

ನೇತೀತ್ಯಪಿ ನಿಷೇಧೋಕ್ತಿಸ್ತಥಾ ಸತಿ ವಿರುಧ್ಯತೇ ।।

ವೈದಿಕಶ್ಚ ಪ್ರಯಾಸೋಽಯಂ ಸರ್ವಃ ಸ್ಯಾತ್ತುಷಕಣ್ಡನಮ್ ।। ೧೨ ।।

ವಿವಿಚ್ಯತೇ ಬ್ರಹ್ಮಣಶ್ಚೇನ್ಮೈವಂ ದೋಷಸ್ತಥಾಽಪಿ ಹಿ ।।

ಬ್ರಹ್ಮತ್ವಂ ಬ್ರಹ್ಮಣೋ ನ ಸ್ಯಾದ್ವಿತೀಯೇ ಸತಿ ವಸ್ತುನಿ ।। ೧೩ ।।

ಅವ್ಯಾವೃತ್ತಾನನುಗತಂ ವಸ್ತು ಬ್ರಹ್ಮತ್ವಮಶ್ನುತೇ ।।

ಏತಚ್ಚ ದುರ್ಲಭಂ ತಸ್ಯ ದ್ವಿತೀಯೇ ಸತಿ ಲಕ್ಷಣಮ್ ।। ೧೪ ।।

ಅಥಾಬ್ರಹ್ಮಾತ್ಮಕಂ ವಸ್ತು ಜಗ್ಧ್ವಾ ಚೇದ್ಬ್ರಹ್ಮ ತದ್ಭವೇತ್ ।।

ಪ್ರತೀಚೋ ಬ್ರಹ್ಮಣಾಽತ್ತತ್ವಾನ್ನ ಮೋಕ್ಷೋ ನಾಪಿ ಸಂಸೃತಿಃ ।। ೧೫ ।।

ಸಂಸಾರಿಣೋ ನ ಚೇದತ್ತಿ ಸಂಸಾರ್ಯೇವ ಪ್ರಸಜ್ಯತೇ ।।

ನಾಽಽಪ್ನೋತಿ ಬ್ರಹ್ಮತಾಂ ಸಾಕ್ಷಾತ್ಸತ್ಸು ಸಂಸಾರಿವಸ್ತುಷು ।। ೧೬ ।।

ಸಂಸಾರೇ ಚಾಪಿ ಜಗ್ಧೇಽಸ್ಮಿನ್ಬ್ರಹ್ಮಣಾ ನಿಖಿಲೇ ಸತಿ ।।

ಋತೇಽಪಿ ಬ್ರಹ್ಮವಿಜ್ಞಾನಾತ್ಸರ್ವೇ ಸ್ಯುರ್ಮುಕ್ತಬನ್ಧನಾಃ ।। ೧೭ ।।

ಅನ್ವಯಾದಿನಿಷೇಧಾಯ ಸರ್ವಮಾತ್ಮೇತಿ ವಾಕ್ಯತಃ ।।

ಮೈತ್ರೇಯಾೀತ್ಯಾದಿಕೋ ಗ್ರನ್ಥಸ್ತಸ್ಮಾದಾರಭ್ಯತೇ ಪರಃ ।। ೧೮ ।।

ಸರ್ವಾಬ್ರಹ್ಮನಿಷೇಧೇನ ತದರ್ಥೋ ವೇಹ ನಿಶ್ಚಿತಃ ।।

ತಸ್ಯ ಸಂಸಿದ್ಧಿವಿಷಯಮೈಕಾತ್ಮ್ಯಮಧುನೋತ್ಯತೇ ।। ೧೯ ।।

ನೇತೀತಿ ಬ್ರಹ್ಮಣೋಽನ್ಯತ್ರ ಮೂರ್ತಾಮೂರ್ತವ್ಯವಸ್ಥಿತೌ ।।

ಪ್ರಸಕ್ತೇ ಸಾಂಖ್ಯಸಿದ್ಧಾನ್ತೇ ಸರ್ವಮಾತ್ಮೇತಿ ವೋಚ್ಯತೇ ।। ೨೦ ।।

ಸತ್ಯಪಿ ಬ್ರಹ್ಮವೇದಿತ್ವೇ ನಾಸಂತ್ಯಕ್ತೈಷಣೋ ಯತಿಃ ।।

ಮುಕ್ತಿಭಾಗಿತಿ ಚೇಹೋಕ್ತಃ ಸಂನ್ಯಾಸೇನ ಸಮುಚ್ಚಯಃ ।। ೨೧ ।।

ನಿರಸ್ತಾತಿಶಯಜ್ಞಾನೋ ಯಾಜ್ಞವಲ್ಕ್ಯೊ ಯತೋ ಗೃಹೀ ।।

ಕೈವಲ್ಯಾಶ್ರಮಮಾಸ್ಥಾಯ ಪ್ರಾಪ ತದ್ವೈಷ್ಣವಂ ಪದಮ್ ।। ೨೨ ।।

ತ್ಯಾಗ ಏವ ಹಿ ಸರ್ವೇಷಾಂ ಮೋಕ್ಷಸಾಧನಮುತ್ತಮಮ್ ।।

ತ್ಯಜತೈವ ಹಿ ತಜ್ಜ್ಞೇಯಂ ತ್ಯಕ್ತುಃ ಪ್ರತ್ಯಕ್ಪರಂ ಪದಮ್ ।। ೨೩ ।।

ಮುಕ್ತೇಶ್ಚ ಬಿಭ್ಯತೋ ದೇವಾ ಮೋಹೇನಾಪಿದಧುರ್ನರಾನ್ ।।

ತತಸ್ತೇ ಕರ್ಮಸೂದ್ಯುಕ್ತಾಃ ಪ್ರಾವರ್ತನ್ತಾವಿಪಶ್ಚಿತಃ ।। ೨೪ ।।

ಮೋಹಮಾತ್ರೈಕಹೇತೂನಿ ತಸ್ಮಾತ್ಕರ್ಮಾಣ್ಯಶೇಷತಃ ।।

ಸಂನ್ಯಸ್ಯೈಕಾತ್ಮ್ಯಸಂಬೋಧಾದ್ಭಿತ್ತ್ವಾ ಮೋಹಂ ವಿಶುದ್ಧಧೀಃ ।।

ಜ್ಞಾನಮೇವಾಽಽತ್ಮನಾಽಽತ್ಮಾನಮುಪಾಸೀನೋಽಮೃತೋ ಭವೇತ್ ।। ೨೫ ।।

ಇತಿ ಪ್ರಮಾಣಮತ್ರಾರ್ಥೇ ವಚನಂ ಭಾಲ್ಲವಿಶ್ರುತೌ ।।

ಸರ್ವಃ ಸಂನ್ಯಸ್ತಕರ್ಮೈವ ಜ್ಞಾನಾತ್ಕೈವಲ್ಯಮಶ್ನುತೇ ।। ೨೬ ।।

ಬ್ರಹ್ಮಚರ್ಯಾದ್ಗೃಹಾಚ್ಚೈವ ವನಾಚ್ಚಾಪಿ ಬಿಧೀಯತೇ ।।

ನಿಃಶೇಷಕರ್ಮಸಂನ್ಯಾಸೋ ಯತೋಽತೋ ನರ್ಣಬದ್ಧತಾ ।। ೨೭ ।।

ಶ್ರುತ್ಯಾ ಜಾವಾಲಶಾಖಾಯಾಂ ತಥಾಚಾನಧಿಕಾರಿಣಾಮ್ ।।

ಸಂನ್ಯಾಸಸ್ಯ ವಿಧಾನಾಚ್ಚ ಕಾರ್ಯೋಽತೋಽಸೌ ಮುಮುಕ್ಷುಭಿಃ ।। ೨೮ ।।

ನರಲೋಕಾದಿಕಾಮಾನಾಂ ಸುತೋತ್ಪತ್ತ್ಯಾದಿ ಸಾಧನಮ್ ।।

ತೇಭ್ಯೋ ವ್ಯುತ್ಥಿತಚಿತ್ತಾನಾಂ ಸಂನ್ಯಾಸಸ್ತ್ವಾತ್ಮಕಾಮಿನಾಮ್ ।। ೨೯ ।।

ಇಮಮರ್ಥಂ ಶ್ರುತಿರ್ವಕ್ತಿ ಸರ್ವಕರ್ಮಾನಪೇಕ್ಷಿಣೀ।।।।

ಪ್ರಜಾದಿನಾ ಕರಿಷ್ಯಾಮಃ ಕಿಂ ತತ್ಫಲವಿತೃಷ್ಣತಃ ।। ೩೦ ।।

ಉತ್ಪತ್ತ್ಯಾದಿವಿರುದ್ಧೋಽಯಂ ಲೋಕೋ ಯೇಷಾಮಕರ್ಮಜಃ ।।

ಮೋಹಮಾತ್ರಾನ್ತರಾಯಾತ್ವಾಜ್ಜ್ಞಾನಮಾತ್ರಮಪೇಕ್ಷತೇ ।। ೩೧ ।।

ಪ್ರವೃತ್ತಿಲಕ್ಷಣೋ ಯೋಗೋ ಜ್ಞಾನಂ ಸಂನ್ಯಾಸಲಕ್ಷಣಮ್ ।।

ತಸ್ಮಾಜ್ಜ್ಞಾನಂ ಪುರಸ್ಕೃತ್ಯ ಸಂನ್ಯಸೇದಿಹ ಬುದ್ಧಿಮಾನ್ ।। ೩೨ ।।

ಭಾವಿತೈಃ ಕರಣೈಶ್ಚಾಯಂ ಬಹುಸಂಸಾರಯೋನಿಷು ।।

ಆಸಾದಯತಿ ಶುದ್ಧಾತ್ಮಾ ಮೋಕ್ಷಂ ವೈ ಪ್ರಥಮಾಶ್ರಮೇ ।। ೩೩ ।।

ತಮಾಸಾದ್ಯ ತು ಮುಕ್ತಸ್ಯ ದೃಷ್ಟಾರ್ಥಸ್ಯ ವಿಪಶ್ಚಿತಃ ।।

ತ್ರಿಷ್ವಾಶ್ರಮೇಷು ಕೋ ನ್ವರ್ಥೋ ಭವೇತ್ಪರಮಭೀಪ್ಸತಃ ।। ೩೪ ।।

ಶ್ರುತಯಃ ಸ್ಮೃತಯಶ್ಚೈವಮಸ್ಮಿನ್ನರ್ಥೇ ಸಹಸ್ರಶಃ ।।

ಪ್ರತ್ಯಕ್ಷಾ ಏವ ವಿದ್ಯನ್ತೇ ಸಂನ್ಯಾಸಪ್ರತಿಪಾದಿಕಾಃ ।। ೩೫ ।।

ಮುಖ್ಯಾರ್ಥತಾ ವಾ ಪ್ರಾಗುಕ್ತಾ ಬ್ರಹ್ಮೇತ್ಯಸ್ಯ ಸದಾದೃಶಿ ।।

ಪ್ರತೀಚ್ಯಥಾಽಽತ್ಮಶಬ್ದಸ್ಯ ಮುಖ್ಯಾರ್ಥೋ ಬ್ರಹ್ಮಣೀರ್ಯತೇ ।। ೩೬ ।।

ತತಸ್ತದೇತದಿತಿ ಚ ಬ್ರಹ್ಮಾತ್ಮಪದವಾಚ್ಯಯೋಃ ।।

ಮಧುಕಾಣ್ಡಾರ್ಥಸರ್ವಸ್ವಂ ವಾಕ್ಯೇನ ಪ್ರತಿಪಾದ್ಯತೇ ।। ೩೭ ।।

ಪ್ರತ್ಯಗ್ಯಾಥಾತ್ಮ್ಯವಿಜ್ಞಾನಜನ್ಮನೇಽತಃ ಶ್ರುತಿಃ ಸ್ವಯಮ್ ।।

ವಿಧಿತ್ಸನ್ತೀಹ ಸಂನ್ಯಾಸಂ ಮೈತ್ರೇಯೀತಿ ಪ್ರವರ್ತತೇ ।। ೩೮ ।।

ಭಾರ್ಯಾದ್ಯನುಜ್ಞಾಪೂರ್ವೋ ಹಿ ಸಂನ್ಯಾಸೋ ವಿಹಿತಃ ಶ್ರುತೌ ।।

ಅತೋಽನುಜ್ಞಾರ್ಥಮೇವಾಽಽಹ ಮೈತ್ರೇಯೀಮೃಷಿರಾತ್ಮನಃ ।। ೩೯ ।।

ಉದ್ಯಾಸ್ಯನ್ವಾ ಅರೇ ಸ್ಥಾನಾದಸ್ಮಾದ್ಗಾರ್ಹಸ್ಥ್ಯಲಕ್ಷಣಾತ್ ।।

ಚಿಕೀರ್ಷವೇ ಮೇ ಸಂನ್ಯಾಸಮನುಜ್ಞಾಂ ದಾತುಮರ್ಹಸಿ ।। ೪೦ ।।

ಯುಕ್ತಮಾಹ ಭವಾನಸ್ಮಾನನುರೂಪಂ ಚಿಕೀರ್ಷತಿ ।।

ಯದೇವಂ ಸತಿ ಕರ್ತವ್ಯಂ ತತ್ಕ್ಷಿಪ್ರಮನುಶಾಧಿ ಮಾಮ್ ।। ೪೧ ।।

ಅನುಜ್ಞಾತೋಽಥ ತಾಮಾಹ ಹನ್ತೇತ್ಯಾದಿ ಪರಂ ವಚಃ ।।

ಕಾತ್ಯಾಯನ್ಯಾ ಸಪತ್ನ್ಯಾ ತೇ ವಿಭಾಗಂ ಕರವಾಣ್ಯಹಮ್ ।। ೪೨ ।।

ನಿಃಸ್ವಾ ಸ್ತ್ರೀ ಸ್ವವತಾ ಪುಂಸಾ ನಿಯುಕ್ತಾ ಕರ್ಮಸಂಪದಿ ।।

ಮಯಿ ಪ್ರವ್ರಜಿತೇ ತಸ್ಮಾದ್ಯುವಯೋರ್ನಾರ್ಥಸಂಗತಿಃ ।। ೪೩ ।।

ಸ್ವವಾನೇವ ಪುರಾ ನ್ಯಾಸಾದ್ಯುವಯೋಃ ಸ್ವೇನ ಸಾಂಪ್ರತಮ್ ।।

ವಿಭಾಗಂ ಕರವಾಣೀತಿ ಭಾರ್ಯಾ ತೇನಾಭ್ಯಚೋದಯತ್ ।। ೪೪ ।।

ವೃತ್ತಿಭಿಃ ಸಂವಿಭಜ್ಯ ಸ್ವಾನ್ಸಂನ್ಯಸೇದಿತಿ ಚೋದ್ಯತೇ ।।

ಯತಃ ಶಾಸ್ತ್ರೇಣ ತೇನಾಯಂ ವಿಭಾಗಃ ಕ್ರಿಯತೇ ಮಯಾ ।। ೪೫ ।।

ಯುಕ್ತಮೇತದ್ವ್ಯವಸಿತಂ ಯದ್ವಿತ್ತಂ ನ ಪ್ರದಿತ್ಸತಿ ।।

ಭವತ್ಸಂನ್ಯಾಸವನ್ನೂನಮಸ್ಮದ್ಧಿತಕರಂ ಧನಮ್ ।। ೪೬ ।।

ಮಹಾನುಭಾವಸಂಪರ್ಕಃ ಕಸ್ಯ ನೋನ್ನತಿಕಾರಣಮ್ ।।

ಅಶುಚ್ಯಪಿ ಪಯಃ ಪ್ರಾಪ್ಯ ಗಙ್ಗಾಂ ಯಾತಿ ಪವಿತ್ರತಾಮ್ ।। ೪೭ ।।

ಭಗವತ್ಸಂಗತೇರ್ನಾನ್ಯಃ ಪುರುಷಾರ್ಥೋಽಮೃತತ್ವತಃ ।।

ಪೃಚ್ಛಾಮ್ಯತೋಽಮೃತತ್ವಸ್ಯ ಸಾಧನಂ ಸ್ಯಾತ್ಕಥಂ ಧನಮ್ ।। ೪೮ ।।

ಸಾರೇಣ ಯದಿ ನಾಮೇಯಂ ಪೂರ್ಣಾ ಸ್ಯಾದ್ವಸುನಾ ಮಹೀ ।।

ತಾವತಾಽಪ್ಯಮೃತಾಽಹಂ ಸ್ಯಾಂ ಕಿಂವಾ ನೇತ್ಯುಚ್ಯತಾಂ ಯಥಾ ।। ೪೯ ।।

ಸತ್ತಾಮಾತ್ರೋಪಕಾರಿಣಿ ಧನಾನಿ ಧನಿನಾಂ ನ ಹಿ ।।

ಕ್ರಿಯಾದ್ವಾರೋಪಕಾರೀಣಿ ಯತೋಽತಃ ಪೃಚ್ಛ್ಯತೇ ಕ್ರಿಯಾ ।। ೫೦ ।।

ಪ್ರತ್ಯಾಹ ಪೃಷ್ಟಃ ಸ್ವಾಂ ಜಾಯಾಂ ನಾಮೃತತ್ವಂ ಧನಾದಿತಿ ।। ೫೧ ।।

ವಿತ್ತಂ ಚೇನ್ನಾಮೃತತ್ವಾಯ ಕಸ್ಮಾದ್ದಿತ್ಸತಿ ತದ್ಭವಾನ್ ।।

ಇತಿ ಪೃಷ್ಟೋಽಬ್ರವೀದ್ವಿತ್ತಸಾಧನಸ್ಯ ಪ್ರಯೋಜನಮ್ ।। ೫೨ ।।

ಕ್ಷಯಿಷ್ಣುಸಾಧನಾಧೀನಂ ಜೀವಿತಂ ಸ್ಯಾದ್ಯಥಾ ನೃಣಾಮ್ ।।

ತಥೈವ ತವ ವಿತ್ತೇನ ಜೀವಿತಂ ನಾಮೃತಾತ್ಮತಾ ।। ೫೩ ।।

ಅವಿದ್ಯಾಮಾತ್ರವಿಧ್ವಂಸಾಜ್ಜ್ಞಾನಾದೇವಾಮೃತಂ ಯತಃ ।।

ಅಮೃತತ್ವಸ್ಯ ನಾಽಽಶಾಽಪಿ ವಿತ್ತಸಾಧ್ಯೇನ ಕರ್ಮಣಾ ।। ೫೪ ।।

ಕುತೋಽಮೃತತ್ವಸಂಪ್ರಾಪ್ತಿರ್ಜ್ಞಾನಮಾತ್ರೈಕಹೇತುನಾ ।।

ನ ಕರ್ಮ ಕಾರಣಂ ಮುಕ್ತೇರ್ನಾಗ್ನಿಸ್ತಾಪಸ್ಯ ಭೇಷಜಮ್ ।।

ಕರ್ಮಭ್ಯೋ ಜನ್ಮ ನಿಯತಂ ಜನ್ಮ ಚೇನ್ನಿರ್ವೃತಿಃ ಕುತಃ ।। ೫೫ ।।

ಸ್ವಭಾವಾದೇವ ಸಾಧೂನಾಂ ಪ್ರವೃತ್ತಿರುಪಕಾರಿಣೀ ।।

ಅಪಕಾರಿಣ್ಯಪಿ ಜನೇ ಕಿಮು ಭಕ್ತಜನಂ ಪ್ರತಿ ।। ೫೬ ।।

ನೂನಂ ಮಮಾಪರಾಧೋಽಯಂ ಯದ್ಭವನ್ತೋಽಪಿ ಮಾಂ ಪ್ರತಿ ।।

ಪ್ರತಿಲೋಮಂ ಚಿಕೀರ್ಷನ್ತಿ ಕೋಽನ್ಯಃ ಸ್ಯಾದ್ಧಿತಕೃನ್ಮಮ ।। ೫೭ ।।

ಅನುರಕ್ತಾಂ ಪ್ರಿಯಾಂ ಸಾಧ್ವೀಂ ಬದ್ಧ್ವಾ ವಿತ್ತೇನ ಮಾಂ ಕಥಮ್ ।।

ಕಾಮೋಚ್ಛಿತ್ತಿಮಕೃತ್ವಾ ಚ ಸಂನ್ಯಸನ್ತಿ ಭವದ್ವಿಧಾಃ ।। ೫೮ ।।

ವಿತ್ತಾಚ್ಚೇದಮೃತತ್ವಂ ಸ್ಯಾತ್ತತ್ತಿತ್ಯಕ್ಷಾ ನ ಯುಜ್ಯತೇ ।।

ವಿತ್ತಾಚ್ಚೇನ್ನಾಮೃತತ್ವಂ ಸ್ಯಾದ್ವದ ತೇನ ಮಮಾಪಿ ಕಿಮ್ ।। ೫೯ ।।

ಯದ್ಯಸ್ತ್ಯನುಜಿಘೃಕ್ಷೈವಂ ಕರುಣಾ ವಾ ಮಯೀಷ್ಯತೇ ।।

ಯದೇವ ಭಗವಾನ್ವೇದ ತೇನ ಸಂವಿಭಜಸ್ವ ಮಾಮ್ ।। ೬೦ ।।

ಯದ್ವಿಜ್ಞಾನಾತ್ಪರಿತ್ಯಜ್ಯ ನಿಃಶೇಷಂ ವಿತ್ತಸಾಧನಮ್ ।।

ಸ್ವಾರಾಜ್ಯಮೀಪ್ಸತಿ ಭವಾಂಸ್ತದೇವ ವಸು ದೇಹಿ ಮೇ ।। ೬೧ ।।

ನಾಽಽದಿರ್ನಾನ್ತೋ ನ ಮಧ್ಯಂ ವಾ ಯಸ್ಯ ವಿತ್ತಸ್ಯ ವಿದ್ಯತೇ ।।

ಭೋಗೇ ನ ಚ ಕ್ಷಯಂ ಯಾತಿ ತದೇವ ವಸು ದೀಯತಾಮ್ ।। ೬೨ ।।

ಅನನ್ತವಿತ್ತೋ ಹಿ ಭವಾನನ್ತವದ್ದೀಯತೇ ಕುತಃ ।।

ಅಸತಃ ಕೀದೃಶಂ ದಾನಂ ಸದೇವಾತಃ ಪ್ರದೀಯತಾಮ್ ।। ೬೩ ।।

ಸಂಸಾರಪುರುಷಾರ್ಥೇಭ್ಯೋ ಯತೋ ನಾವ್ಯುತ್ಥಿತಾತ್ಮನೇ ।।

ಮುಕ್ತ್ಯೇಕಸಾಧನಂ ಜ್ಞಾನಂ ದಾತುಂ ಶಕ್ಯಮಿದಂ ಮಯಾ ।। ೬೪ ।।

ಅಮುಮುಕ್ಷುತ್ವಮಾಶಙ್ಕ್ಯ ಭವತ್ಯೈ ತತ್ಪ್ರದಿತ್ಸಿತಮ್ ।।

ಸಂಸಾರಾಚ್ಚೇದ್ವಿರಕ್ತಾಽಸಿ ಗೃಹಾಣಾನುತ್ತಮಾಮೃತಮ್ ।। ೬೫ ।।

ಸ್ತ್ರೀಣಾಂ ಯದುಚಿತಂ ವಾಕ್ಯಂ ಪ್ರತಿಲೋಮಂ ನ ಭಾಷಸೇ ।।

ಪೂರ್ವವತ್ತ್ವನುಕೂಲಂ ತ್ವಮಿದಾನೀಮಪಿ ಭಾಷಸೇ ।। ೬೬ ।।

ಮೋಕ್ಷಂ ಯಾನ್ತಂ ನರಂ ಸರ್ವೇ ಮುಞ್ಚನ್ತಿ ಸಹಜಾ ಅಪಿ ।।

ಅತಿಭಕ್ತಿತಯಾ ಮಾಂ ತ್ವಂ ಮೋಕ್ಷೇಽಪಿ ನ ಜಿಹಾಸಸಿ ।। ೬೭ ।।

ವಿಭಾಗಮಸಹನ್ತೀವ ಮದತಿಸ್ನೇಹಕಾರಣಾತ್ ।।

ಮುಕ್ತಾವನುಯಿಯಾಸಿ ತ್ವಂ ಮದೈಕಾತ್ಮ್ಯಪರೀಪ್ಸಯಾ ।। ೬೮ ।।

ಅತಿಸ್ನೇಹಾಽಪಕೃಷ್ಟೋಮಾ ದೇಹಾರ್ಧಂ ಶೂಲಿನಃ ಶ್ರಿತಾ ।।

ತ್ವಂ ತು ಸರ್ವಾತ್ಮನಾಽಽತ್ಮಾನಂ ಕೃತ್ಸ್ನಂ ಮಾಮಾಪ್ತುಮಿಚ್ಛಸಿ ।। ೬೯ ।।

ಯತ ಏವಮತಸ್ತುಭ್ಯಂ ವಕ್ಷ್ಯಾಮ್ಯಮೃತಸಾಧನಮ್ ।।

ನಿದಿಧ್ಯಾಸಸ್ವ ಚೇತೋಽತೋ ವ್ಯಾಚಕ್ಷಾಣಸ್ಯ ತನ್ಮಮ ।। ೭೦ ।।

ಆ ಬ್ರಹ್ಮಣೋಽಸ್ಮಾತ್ಸಂಸಾರಾಚ್ಛುದ್ಧಧೀರ್ನ ವಿರಜ್ಯತೇ ।।

ಯಾವತ್ತಾವನ್ನ ವಿದ್ಯಾಯಾ ಅಧಿಕಾರೀ ಭವೇನ್ನರಃ ।। ೭೧ ।।

ವೈರಾಗ್ಯಹೇತಾವಪ್ಯಸ್ಮಿನ್ರಕ್ತೋ ಧರ್ಮಾದಿಹೇತುತಃ ।।

ಯತೋಽತಃ ಕರ್ಮಶುದ್ಧಾತ್ಮಾ ಭವಾದಸ್ಮಾದ್ವಿರಜ್ಯತೇ ।। ೭೨ ।।

ವೈರಾಗ್ಯಹೇತೂನ್ಸಂಸಾರೇ ತಸ್ಮಾದ್ಯತ್ನಾದಿಯಂ ಶ್ರುತಿಃ ।।

ನ ವಾ ಅರ ಇತಿ ಹ್ಯುಕ್ತ್ಯಾ ವಕ್ತುಂ ಸಮುಪಚಕ್ರಮೇ ।। ೭೩ ।।

ಯಸ್ಮಿನ್ನೇವ ಪರಾ ಸಕ್ತಿಸ್ತಸ್ಮಿನ್ನೇವ ನಿರಾದರಮ್ ।।

ಕರ್ಮ ಕೃತ್ವಾ ಪರಂ ಯತ್ನಾದನ್ಯಸ್ಯಾರ್ಥಯತೇ ಫಲಮ್ ।। ೭೪ ।।

ಕಿಮಿಕ್ಷೋ ರಸಮಾಪ್ನೋತಿ ಯತ್ನಾನ್ನಿಷ್ಪೀಡಯನ್ನ ನಾ ।। ೭೫ ।।

ತೀವ್ರದುಃಖೋದ್ಭವೋ ಬುದ್ಧೌ ಸಂಸ್ಕಾರೋ ಯಾವದೇವ ತು ।।

ತದ್ವಿಪಕ್ಷಃ ಸುಖಂ ತಾವದಲ್ಪಂ ತತ್ಸಂಕ್ಷಯೇ ಕ್ಷಯಃ ।। ೭೬ ।।

ಶೀತಮಲ್ಪಂ ಸುಖಂ ಗ್ರೀಷ್ಮೇ ತಾಪೋಽಲ್ಪಃ ಶಿಶಿರೇ ಸುಖಮ್ ।।

ತದೇವ ದುಃಖಕೃದ್ಭೂರಿ ತದ್ಧೇತ್ವೋರನವಸ್ಥಿತೇಃ ।। ೭೭ ।।

ಶಬ್ದೋಽಸ್ತಿ ನ ಪ್ರಿಯಃ ಕಶ್ಚಿದಪ್ರಿಯೋ ವಾ ಸ್ವತಸ್ತಥಾ ।।

ರಕ್ತದ್ವಿಷ್ಟಮನೋ ಹೇತುಃ ಶಬ್ದಾದ್ಯರ್ಥೇ ಪ್ರಿಯಾಪ್ರಿಯೇ ।। ೭೮ ।।

ಸ್ವತೋಽಖಿಲೋಽಪ್ರಿಯೋಽನಾತ್ಮಾ ಪ್ರತ್ಯಙ್ಮೋಹೈಕಹೇತುತಃ ।।

ಪ್ರತ್ಯಗಾಹ್ಲಾದಕಾರಿತ್ವಾದಪ್ರಿಯೋಽಪಿ ಪ್ರಿಯೋ ಮತಃ ।। ೭೯ ।।

ಜಾಯಾದಿರಪ್ರಿಯಃ ಸರ್ವಃ ಸ್ವತ ಆದ್ಯನ್ತದುಃಖಕೃತ್ ।।

ತದ್ಧೇತೋರಾತ್ಮನಃ ಪ್ರೀತೇರ್ಜಾಯಾದಿಃ ಪ್ರಿಯ ಉಚ್ಯತೇ ।। ೮೦ ।।

ನ ಕಸ್ಯಾಂಚಿದವಸ್ಥಾಯಾಮಾತ್ಮಾ ಲೋಕೇಽಪ್ರಿಯೋ ಮತಃ ।।

ಪ್ರಿಯೋಽಪ್ರಿಯಶ್ಚ ಜಾಯಾದಿರ್ಯಥಾಽನಾತ್ಮಾ ಮುಹುರ್ಮುಹುಃ ।। ೮೧ ।।

ಸ್ವತ ಏವಾಪ್ರಿಯೋಽನಾತ್ಮಾ ಹ್ಯಾತ್ಮಪ್ರೀತ್ಯರ್ಥಸಾಧನಾತ್ ।।

ಜಾಯಾದಿಃ ಸ್ಯಾತ್ಪ್ರಿಯೋ ಭಕ್ತ್ಯಾ ಬನ್ಧಕ್ಯಾಃ ಕಾಮುಕೋ ಯಥಾ ।। ೮೨ ।।

ನಿರ್ಹೈತುಕೀ ಸ್ವತಃ ಪ್ರೀತಿರಾತ್ಮನ್ಯೇವ ಯತಸ್ತತಃ ।।

ಭಾಕ್ತಂ ಪ್ರಿಯಂ ಪರಿತ್ಯಜ್ಯ ಮುಖ್ಯಂ ಪ್ರಿಯಮುಪಾಶ್ರಯೇತ್ ।। ೮೩ ।।

ಕ್ಷಯಾನ್ತಾ ನಿಚಯಾಃ ಸರ್ವೇ ಪತನಾನ್ತಾಃ ಸಮುಚ್ಛ್ರಯಾಃ ।।

ಸಂಯೋಗಾ ವಿಪ್ರಯೋಗಾನ್ತಾ ಮರಣಾನ್ತಂ ಚ ಜೀವಿತಮ್ ।। ೮೪ ।।

ನ ತದಸ್ತಿ ಸುಖಂ ಲೋಕೇ ಯನ್ನ ದುಃಖಕರಂ ಭವೇತ್ ।।

ತದಸಂಪ್ರಾಪ್ತಿವಿಚ್ಛೇದಕ್ಷಯೇಷ್ವಸುಖಕೃದ್ಯತಃ ।। ೮೫ ।।

ಏವಂ ಚೇತ್ಸಾಧನೋದ್ಭೂತಂ ಯಾವತ್ಕಿಂಚಿತ್ಸುಖಂ ಮತಮ್ ।।

ತನ್ನಿಃಶೇಷಂ ಪರಿತ್ಯಜ್ಯ ಸುಖಮಾತ್ಯನ್ತಿಕಂ ಶ್ರಯೇತ್ ।। ೮೬ ।।

ಸಾಂಸಾರಿಕಸುಖಸ್ಯಾಸ್ಯ ದುಃಖತ್ವಾದುಕ್ತಹೇತುತಃ ।।

ನಿಷ್ಕೃಷ್ಯಾತಸ್ತತಃ ಪ್ರೀತಿಂ ಪ್ರತೀಚ್ಯೇವ ನಿವೇಶಯೇತ್ ।। ೮೭ ।।

ಸ್ರಜಿ ದಣ್ಡಾದಯೋ ಯದ್ವತ್ಸ್ರಗಜ್ಞಾನೈಕಹೇತುಕಾಃ ।।

ಪತಿಜಾಯಾಸುತಾದ್ಯೇವಂ ಪ್ರತ್ಯಗಜ್ಞಾನಹೇತುಜಮ್ ।। ೮೮ ।।

ಸರ್ವಾನರ್ಥನಿವೃತ್ತಿಶ್ಚ ಸರ್ವಾಹ್ಲಾದಾಪ್ತಿರೇವ ಚ ।।

ಪ್ರತೀಚಿ ಜ್ಞಾನಮಾತ್ರಾಚ್ಚೇತ್ತದನ್ಯತ್ಪ್ರಾರ್ಥ್ಯತೇ ಕಥಮ್ ।। ೮೯ ।।

ಯಸ್ಯ ಸಂಬನ್ಧಮಾಶ್ರಿತ್ಯ ಹ್ಯಪ್ರಿಯೋಽಪಿ ಪ್ರಿಯಾಯತೇ ।।

ಪ್ರಿಯೋಽಪ್ಯಪ್ರಿಯತಾಂ ಯಾತಿ ಯಸ್ಯ ಸಂಗತಿಕಾರಣಾತ್ ।। ೯೦ ।।

ದೃಷ್ಟ್ವಾಽನುಭವತಸ್ತತ್ತ್ವಮಾತ್ಮಾನಾತ್ಮಪದಾರ್ಥಯೋಃ ।।

ಉಪಾದಿತ್ಸಾ ಜಿಹಾಸಾ ಚ ತತ್ಕೃತೈವಾನುಪಾಲ್ಯತಾಮ್ ।। ೯೧ ।।

ನಾನಾಪ್ರಾಕಾರ ಆಸಙ್ಗೋ ವಿಷಕ್ತೋ ಯೋಽಸ್ಯ ಬಾಹ್ಯತಃ ।।

ಯಥೋಕ್ತಕಾರಣಾತ್ಸರ್ವಂ ಪ್ರತೀಚ್ಯೇವ ನಿವೇಶಯೇತ್ ।। ೯೨ ।।

ನರಕಾದಿವ ನಿರ್ವಿಣ್ಣೋ ಯಾವನ್ನಾಽಽ ಬ್ರಹ್ಮಣೋ ನರಃ ।।

ನ ತಾವದಧಿಕಾರೋಽಸ್ತಿ ಕೈವಲ್ಯಜ್ಞಾನವರ್ತ್ಮನಿ ।। ೯೩ ।।

ಸರ್ವಾಸಙ್ಗವಿನಿರ್ಮುಕ್ತೋ ಮೋಕ್ಷಮಾತ್ರಪ್ರಯೋಜನಃ ।।

ಅತೋಽಧಿಕ್ರಿಯತೇ ಪ್ರತ್ಯಗ್ಜ್ಞಾನೋತ್ಪತ್ತೌ ನ ರಾಗವಾನ್ ।। ೯೪ ।।

ಆತ್ಮಾ ಪ್ರತ್ಯಕ್ಪ್ರಸಿದ್ಧೇಃ ಸ್ಯಾತ್ತತ್ರೈವಾಽಽತ್ಮಾನುಭೂತಿತಃ ।।

ಇತಿ ಪ್ರಮೇಯನಿರ್ದೇಶೋ ದ್ರಷ್ಟವ್ಯ ಇತಿ ತತ್ಪ್ರಮಾ ।। ೯೫ ।।

ಆತ್ಮಬುದ್ಧಿರಿಯಂ ತಾವತ್ಸರ್ವೇಷಾಂ ಜಾಯತೇ ಸ್ವತಃ ।।

ಅಪ್ರಾಪ್ತಾ ಸರ್ವಮಾತ್ಮೇತಿ ಸೈವಾತೋ ಧೀರ್ವಿಧೀಯತೇ ।। ೯೬ ।।

ದ್ರಷ್ಟೃದ್ರಷ್ಟವ್ಯಯೋರ್ಭೇದೇ ಸತ್ಯೇವಂ ಧೀರ್ವಿಧೀಯತೇ ।।

ನಿಯೋಜ್ಯವಿಷಯಾಭೇದೇ ಘಟತೇ ನ ವಿಧಿರ್ಯತಃ ।। ೯೭ ।।

ಉತ್ತರೋತ್ತರಭೂಯಾಂಸಿ ನಾಮಾದೀನಿ ಯಥಾಕ್ರಮಮ್ ।।

ಉಪನ್ಯಸ್ಯಾಽಽತ್ಮಯಾಥಾತ್ಮ್ಯಂ ತತ್ತತ್ವಂ ಪ್ರಾಬ್ರವೀಚ್ಛ್ರುತಿಃ ।। ೯೮ ।।

ಭೂಮ್ನಶ್ಚ ಲಕ್ಷಣಂ ಚಕ್ರೇ ಯತ್ರ ನಾನ್ಯದಿತಿ ಸ್ವಯಮ್ ।।

ಅಥ ಯತ್ರೇತಿ ಚಾಲ್ಪಸ್ಯ ಪ್ರಾಣಾನ್ತಸ್ಯ ಚ ಲಕ್ಷಣಮ್ ।। ೯೯ ।।

ಅಥಾತ ಇತಿ ವಾಕ್ಯೇನ ಹ್ಯಹಮೇವೇತಿ ನಿಶ್ಚಿತೇಃ ।।

ನಿಷಿಧ್ಯಾನಾತ್ಮರೂಪಂ ಯತ್ತತೋಽಹಂಕಾರನಿಹ್ನುತಿಃ ।। ೧೦೦ ।।

ಆತ್ಮೈವೇತ್ಯಾದಿವಾಕ್ಯೇನ ಪೂರ್ಣಬ್ರಹ್ಮಾವಬೋಧಿನಾ ।।

ನಾವಿಧ್ವಸ್ತಂ ತಮೋಽತೋಽಸ್ತಿ ನ ಚ ಜ್ಞಾನಮನುತ್ಥಿತಮ್ ।। ೧೦೧ ।।

ನಾನಿವೃತ್ತಸ್ತಥಾಽನರ್ಥೋ ನಾನವಾಪ್ತಂ ಸುಖಂ ತಥಾ ।।

ಕಾರ್ಯಜ್ಞೇಯಸಮಾಪ್ತಿಃ ಸ್ಯಾತ್ಪ್ರತ್ಯಗ್ಯಾಥಾತ್ಮ್ಯಬೋಧತಃ ।। ೧೦೨ ।।

ಸರ್ವಾಸೂಪನಿಷತ್ಸ್ವೇವಂ ಪ್ರಮಾತ್ರಾದೇರನಾತ್ಮನಃ ।।

ಪ್ರತ್ಯಙ್ಭಾತ್ರೈಕಯಾಥಾತ್ಮ್ಯಂ ಶ್ರೂಯತೇ ಸೋಪಪತ್ತಿಕಮ್ ।। ೧೦೩ ।।

ಇಹಾಪಿ ನೇತಿ ವಾಕ್ಯೇನ ಪ್ರತೀಚೋಽತತ್ಸ್ವಭಾವಕಮ್ ।।

ವ್ಯುತ್ಥಾಪಿತಮನೂದ್ಯಾಽಽಹ ಸರ್ವಮಾತ್ಮೇತಿ ನಃ ಶ್ರುತಿಃ ।। ೧೦೪ ।।

ಭಾವಾಭಾವಾತ್ಮನಾ ಸ್ಥಾನಂ ನ ನಿಷೇಧ್ಯಸ್ಯ ವಸ್ತುನಃ ।।

ಯತೋಽತಃ ಸರ್ವಮಾತ್ಮೈವ ಪ್ರಾಬ್ರವೀಚ್ಛ್ರುತಿರಞ್ಜಸಾ ।। ೧೦೫ ।।

ನಾವ್ಯುತ್ಥಿತಮನಾಃ ಕಶ್ಚಿತ್ಪ್ರತೀಚೋಽನ್ಯತ್ಪ್ರಪಶ್ಯತಿ ।।

ವ್ಯುತ್ಥಿತಾತ್ಮಾಽಪಿ ಚಾಽಽತ್ಮಾನಂ ಪಶ್ಯನ್ನೇವಾನ್ಯದೀಕ್ಷತೇ ।। ೧೦೬ ।।

ಸ್ವಾತನ್ರ್ಯಂ ಯತ್ರ ಕರ್ತುಃ ಸ್ಯಾತ್ತತ್ರ ಕರ್ತಾ ನಿಯುಜ್ಯತೇ ।।

ಅನ್ವಯವ್ಯತಿರೇಕಾಭ್ಯಾಮಾತ್ಮಾನಾತ್ಮವಿವೇಚನೇ ।। ೧೦೭ ।।

ವಚೋರ್ಥಪ್ರತಿಬೋಧಸ್ಯ ಪದಾರ್ಥಾಜ್ಞಾನಮೇವ ತು ।।

ಯತೋಽನ್ತರಾಯಸ್ತದ್ಧಾನೌ ತೇನ ತತ್ರ ನಿಯುಜ್ಯತೇ ।। ೧೦೮ ।।

ಏವಂ ಜ್ಞಾತಪದಾರ್ಥಃ ಸನ್ಯಥಾ ಪೂರ್ವಮವಾದಿಷಮ್ ।।

ಬ್ರಹ್ಮ ವಾ ಇದಮಿತ್ಯತ್ರ ನ್ಯಾಯೇನೈಕಾತ್ಮ್ಯಯಾಯಿನಾ ।। ೧೦೯ ।।

ನಿರನ್ತರಾಯೋ ವಾಕ್ಯಾರ್ಥಂ ವಾಕ್ಯಾದೇವಾವಗಚ್ಛತಿ ।।

ಅವ್ಯಾವೃತ್ತಾನನುಗತಪ್ರತ್ಯಕ್ತತ್ತ್ವಸಮೀಕ್ಷಣಾತ್ ।। ೧೧೦ ।।

ನಿತ್ಯಮುಕ್ತತ್ವವಿಜ್ಞಾನಂ ವಾಕ್ಯಾದೇವಾಞ್ಜಸಾ ಭವೇತ್ ।।

ವಾಕ್ಯಾರ್ಥಸ್ಯ ಚ ವಿಜ್ಞಾನಂ ಪದಾರ್ಥಸ್ಮೃತಿಪೂರ್ವಕಮ್ ।। ೧೧೧ ।।

ಅನ್ವಯವ್ಯತಿರೇಕಾಭ್ಯಾಂ ಪದಾರ್ಥಃ ಸ್ಮರ್ಯತೇ ಧ್ರುವಮ್ ।।

ಏವಂ ನಿರ್ದುಃಖಮಾತ್ಮಾನಮಕ್ರಿಯಂ ಪ್ರತಿಪದ್ಯತೇ ।। ೧೧೨ ।।

ಪ್ರತ್ಯಙ್ಮೋಹೋದ್ಭವಾನಾತ್ಮಪ್ರಾಧಾನ್ಯೇನ ತಮೋನ್ವಯಾತ್ ।।

ಆತ್ಮಾಽಽತ್ಮಾನಂ ಪುರಾಽಜ್ಞಾಸೀದ್ವಾಕ್ಯಾರ್ಥಜ್ಞಾನಜನ್ಮತಃ ।। ೧೧೩ ।।

ಅನಾತ್ಮನೋಽತ ಆತ್ಮಾನಮನ್ವಯವ್ಯತಿರೇಕತಃ ।।

ನಿಷ್ಕೃಷ್ಯಾಽಽತ್ಮನ್ಯಥಾಽಽತ್ಮಾನಂ ಸರ್ವಮಾತ್ಮೇತಿ ಪಶ್ಯತಿ ।। ೧೧೪ ।।

ಅಜ್ಞಾತಜ್ಞಾಪನಂ ಚಾತೋ ವಿಧಿರತ್ರಾಭಿಧೀಯತೇ ।।

ಅಪ್ರವೃತ್ತಪ್ರವೃತ್ತಿಶ್ಚ ನ್ಯಾಯಾಭಾವಾನ್ನ ಯುಜ್ಯತೇ ।। ೧೧೫ ।।

ನಿತ್ಯಂ ನ ಭವನಂ ಯಸ್ಯ ಯಸ್ಯ ವಾ ನಿತ್ಯಭೂತತಾ ।।

ನ ತಸ್ಯ ಕ್ರಿಯಮಾಣತ್ವಂ ಖಪುಪ್ಪಾಕಾಶಯೋರಿವ ।। ೧೧೬ ।।

ಉತ್ಪತ್ತ್ಯಾದಿ ಸ್ವತೋ ಯಸ್ಯ ಯಸ್ಯ ಚಾತ್ಯನ್ತಮೇವ ನ ।।

ಕ್ರಿಯಾನಪೇಕ್ಷಸಿದ್ಧತ್ವಾತ್ಸ್ವತಃಸಿದ್ಧಂ ತದುಚ್ಯತೇ ।। ೧೧೭ ।।

ಉತ್ಪತ್ತ್ಯಾದೌ ತು ಯಚ್ಛಕ್ತಂ ಹೇತುಮಾತ್ರಮಪೇಕ್ಷತೇ ।।

ಸಾಫಲ್ಯಂ ಕರ್ಮಣಸ್ತತ್ರ ತದಭಿವ್ಯಕ್ತಿಕೃದ್ಧಿ ತತ್ ।। ೧೧೮ ।।

ಕಾರ್ಯಂ ಕಾರಣತನ್ತ್ರಂ ಸ್ಯಾತ್ತಾತಸ್ತಸ್ಯಾಽಽತ್ಮಲಾಭತಃ ।।

ಅನ್ಯಕಾರ್ಯಮಕಾರ್ಯಂ ಚ ನಾನ್ಯತ್ಕಾರಣಮೀಕ್ಷ್ಯತೇ ।। ೧೧೯ ।।

ಸರ್ವಮಾತ್ಮೇತಿ ಯಾ ಬುದ್ಧಿಃ ಸಾ ಪ್ರಮೇಯಬಲಾದ್ಭವೇತ್ ।।

ಪ್ರಮಾತೃತನ್ತ್ರಾ ಸಾ ಚೇತ್ಸ್ಯಾತ್ಪ್ರಾಪ್ತಾ ಲೋಕಾಗ್ನಿಬುದ್ಧಿವತ್ ।। ೧೨೦ ।।

ಅತೋಽಪುರುಷತನ್ತ್ರತ್ವಾನ್ನಾಽಽತ್ಮಜ್ಞಾನೇ ವಿಧಿರ್ಭವೇತ್ ।।

ಅನ್ವಯಾದಿಕ್ರಿಯಾ ತ್ವಸ್ಯ ತತ್ತನ್ತ್ರತ್ವಾದ್ವಿಧೀಯತೇ ।। ೧೨೧ ।।

ಶ್ರವಣಂ ಮನನಂ ತದ್ವತ್ತಥಾ ಶಮದಮಾದಿ ಯತ್ ।।

ಪುಮಾಞ್ಶಕ್ನೋತಿ ತತ್ಕರ್ತುಂ ತಸ್ಮಾದೇತದ್ವಿಧೀಯತೇ ।। ೧೨೨ ।।

ವಿಶಿಷ್ಟೇಹಾನುಭೂತಿಶ್ಚ ಸರ್ವಮಾನಫಲಂ ಯತಃ ।।

ಫಲಂ ಚ ನ ವಿಧೇಯಂ ಸ್ಯಾದತೋ ನೇದಂ ವಿಧೀಯತೇ ।। ೧೨೩ ।।

ಪ್ರಮಾಣಮಪ್ರಮಾಣಂ ಚ ಪ್ರಮಾಭಾಸಂ ಚ ಯದ್ಭವೇತ್ ।।

ಚೈತನ್ಯಾಕಾರಮೇವೈತತ್ಪ್ರಥತೇ ಸರ್ವಮೇವ ತತ್ ।। ೧೨೪ ।।

ನಾನಾಕಾರಾನುಪಾದತ್ತೇ ಚೈತನ್ಯಾಕಾರಮೇವ ಸತ್ ।।

ಪ್ರತೀಚ್ಯವ್ಯಭಿಚಾರ್ಯೇಕಂ ತದನ್ಯೇ ವ್ಯಭಿಚಾರಿಣಃ ।। ೧೨೫ ।।

ಮಾತ್ರಾದಿವ್ಯಭಿಚಾರೇಽಪಿ ಸಂವಿದವ್ಯಭಿಚಾರಿಣೀ ।।

ಮಿಥಃ ಕೃತ್ಸ್ನೇಽಪಿ ಜಗತಿ ತದನ್ಯದ್ವ್ಯಭಿಚಾರಿ ತು ।। ೧೨೬ ।।

ಉತ್ಪನ್ನಮಪಿ ಸಜ್ಜ್ಞಾನಂ ಪ್ರಮಾತೃತ್ವಾದ್ಯುಪಗ್ರಹಾತ್ ।।

ತದನುತ್ಪನ್ನವದ್ಭಾತಿ ತದ್ವ್ಯುತ್ಪತ್ತೇಃ ಪುರಾ ನೃಣಾಮ್ ।। ೧೨೭ ।।

ವ್ಯುತ್ಪಾದ್ಯತೇ ಯದಾ ಸಾಕ್ಷಾದ್ಯಥೋಕ್ತನ್ಯಾಯವರ್ತ್ಮನಾ ।।

ಉತ್ಪನ್ನಮೇವ ವಿಜ್ಞಾನಂ ತದಾ ಪ್ರಾಗಪಿ ಮನ್ಯತೇ ।। ೧೨೮ ।।

ಸ್ವಸಾಕ್ಷಿಕೈವ ಸರ್ವಸ್ಯ ನ ವೇದ್ಮೀತ್ಯಪಿ ಯಾ ಮತಿಃ ।।

ಕಿಮು ವದ್ಮೀತಿ ಬುದ್ಧಿಃ ಸ್ಯಾಚ್ಚಿದತೋಽವ್ಯಭಿಚಾರಿಣೀ ।। ೧೨೯ ।।

ಆತ್ಮೇತಿ ಮೇಯನಿರ್ದೇಶೋ ವೈಶಬ್ದಸ್ತತ್ಸ್ಮೃತಾವಿಹ ।।

ಪ್ರಮಾತೃಕ್ರಿಯಯಾ ವ್ಯಾಪ್ತಿರ್ದ್ರಷ್ಟವ್ಯ ಇತಿ ಭಣ್ಯತೇ ।। ೧೩೦ ।।

ಶಬ್ದಾನುರೋಧತಸ್ತಾವದೀದೃಗತ್ರೋಪಜಾಯತೇ ।।

ಶ್ರುತೇರನುಭವಃ ಸಾಕ್ಷಾದ್ಯಥಾವಸ್ತು ನ ವೇತಿ ವಾ ।। ೧೩೧ ।।

ವಿಚಾರ್ಯಮಾಣೋಽನುಭವೋ ರೂಪ್ಯಶುಕ್ತ್ಯನುಭೂತಿವತ್ ।।

ಪ್ರಮಾಣಮಪ್ರಮಾಣಂ ವಾ ಮೇಯಸಂಗತ್ಯಸಂಗತೇಃ ।। ೧೩೨ ।।

ಪ್ರಮಾತೃಮೇಯಭೇದೋಽತ್ರ ನ ತಾವದ್ಗಮ್ಯತೇ ಮಿತೇಃ ।।

ಪ್ರತ್ಯಗ್ಧೀಮಾತ್ರಗಮ್ಯೋಽರ್ಥೋ ಯಸ್ಮಾದಾತ್ಮೇತಿ ನಿಶ್ಚಿತಃ ।। ೧೩೩ ।।

ಪ್ರತ್ಯಗ್ಧೀಗೋಚರೋ ನೋ ಚೇದನಾತ್ಮಾಽಸೌ ಘಟಾದಿವತ್ ।।

ಬ್ರಹ್ಮಾದಿಮಧ್ಯಪಾತಿತ್ವಂ ತತಶ್ಚಾಸ್ಯ ಪ್ರಸಜ್ಯತೇ ।। ೧೩೪ ।।

ವಿಭಿನ್ನದ್ರಷ್ಟೃದೃಷ್ಟ್ಯಾಪ್ತಿರ್ಘಟಾದೇರಿವ ನಾಽಽತ್ಮನಃ ।।

ನ ಚಾಭೇದೇಽಸ್ತಿ ಸಂವ್ಯಾಪ್ತಿರೈಕಾತ್ಮ್ಯಾದೇವ ಕಾರಣಾತ್ ।। ೧೩೫ ।।

ನ ಚ ದ್ರಷ್ಟಾಽಽತ್ಮನೋಽನ್ಯೋಽಸ್ತಿ ದ್ರಷ್ಟ್ರನ್ತರನಿಷೇಧನಾತ್ ।।

ನ ಚ ದ್ರಷ್ಟ್ರೋರ್ದ್ವಯೋರ್ಲೋಕೇ ದ್ರಷ್ಟೃದೃಶ್ಯತ್ವಸಂಗತಿಃ ।। ೧೩೬ ।।

ಕ್ರಿಯಾವಿರೋಧಃ ಪ್ರಾಪ್ನೋತಿ ದ್ರಷ್ಟುಃ ಸ್ವಾತ್ಮಸಮೀಕ್ಷಣೇ ।।

ತದ್ದೃಷ್ಟೇರ್ನಿತ್ಯಸಂಪ್ರಾಪ್ತೇರ್ವಿಧ್ಯಾನರ್ಥಕ್ಯಸಂಗತಿಃ ।। ೧೩೭ ।।

ಸಂಸಾರ್ಯಾನ್ಮನಿ ದೃಷ್ಟೇಽಪಿ ನ ಚ ಕಿಂಚಿತ್ಪ್ರಯೋಜನಮ್ ।।

ಅಯಮೇವ ಚ ನೋಽನರ್ಥೋ ಯತ್ಸಂಸಾರ್ಯಾತ್ಮದರ್ಶನಮ್ ।। ೧೩೮ ।।

ತದನ್ಯಸ್ಯಾಪ್ರಸಿದ್ಧೇಶ್ಚ ಕಥಂ ಸ್ಯಾತ್ತತ್ಸಮೀಕ್ಷಣಮ್ ।।

ಅಥ ಪ್ರಸಿದ್ಧೋಽಸಾವಾತ್ಮಾ ತದ್ದೃಷ್ಟಿಃ ಕಿಂ ವಿಧೀಯತೇ ।। ೧೩೯ ।।

ದ್ರಷ್ಟೃದರ್ಶನದೃಶ್ಯಾನಾಂ ಪ್ರಾತ್ಯಕ್ಷ್ಯಾನ್ನಾಽಽಗಮೇಕ್ಷಣಮ್ ।।

ದ್ರಷ್ಟುರಾತ್ಮಾ ಪೃಥಕ್ಚೇತ್ಸ್ಯಾನ್ಪೃಥಗಾತ್ಮೇತಿ ದುರ್ವಚಃ ।। ೧೪೦ ।।

ನ ಚಾಽಽತ್ಮನ್ಯಪ್ರಸಿದ್ಧೇ ಸ್ಯಾತ್ಸಂಸಾರಸ್ಯ ಪ್ರಸಿದ್ಧತಾ ।।

ನ ಹ್ಯಪ್ರಸಿದ್ಧಸಂಬನ್ಧೀ ಸಂಬನ್ಧಃ ಕಚಿದಿಷ್ಯತೇ ।। ೧೪೧ ।।

ನ ಚೇದಾತ್ಮಾಭಿಸಂಬನ್ಧಃ ಸಂಸಾರೋಽಯಂ ಸಮೀಕ್ಷ್ಯತೇ ।।

ತನ್ಮುಮುಕ್ಷುತ್ವಮಾಯಾತಂ ಕುತೋ ಹೇತೋರಿತೀರ್ಯತಾಮ್ ।। ೧೪೨ ।।

ಅನೃತನ್ತ್ರೇ ವಿಧಿರ್ನೇಷ್ಟೋ ವನ್ಧ್ಯಾಪುತ್ರೋದ್ಭವೇ ಯಥಾ ।।

ಮಾತೃತನ್ತ್ರೇ ತಥೈವಾಯಂ ನ ವಿಧಿಃ ಪ್ರತ್ಯಗೀಕ್ಷಣೇ ।। ೧೪೩ ।।

ನಾನಾದ್ರವ್ಯಸಮಾಯೋಗೇ ವಿಯೋಗೇ ಚ ಘಟಾತ್ಮನಃ ।।

ವಿಯತ್ಸಂಪೂರ್ಣತಾ ನಿತ್ಯಾ ವಿಯತ್ಸಕ್ತೇರವರ್ಜನಾತ್ ।। ೧೪೪ ।।

ಶಬ್ದಾದಿಬಾಹ್ಯಸಂಬನ್ಧೇ ವಿಭಾಗೇ ಚ ತಥಾ ಧಿಯಃ ।।

ಪ್ರತ್ಯಕ್ಚೈತನ್ಯಸಂಬನ್ಧೋ ನಿತ್ಯೋ ನಿತ್ಯಾತ್ಮಸಾಕ್ಷಿಕಃ ।। ೧೪೫ ।।

ಯತೋಽತಃ ಪಾಕ್ಷಿಕೀ ಪ್ರಾಪ್ತಿರ್ನೇಹಾಸ್ತ್ಯೈಕಾತ್ಮ್ಯದರ್ಶನೇ ।।

ನಿಯಮಃ ಪರಿಸಂಖ್ಯಾ ವಾ ನ ತೇನೇಹೋಪಪದ್ಯತೇ ।। ೧೪೬ ।।

ಕರ್ಮಕಾಣ್ಡೇ ಯಥಾ ಮಾನಂ ತಥೈವೋಪನಿಷತ್ಸ್ವಪಿ ।।

ವಿಧಿರೇವಾನಪೇಕ್ಷತ್ವಾತ್ಸಾಪೇಕ್ಷ್ಯಾನ್ನಾಭಿಧಾಶ್ರುತಿಃ ।। ೧೪೭ ।।

ಮೈವಂ ಮಾನಾನ್ತಾಪ್ರಾಪ್ತಸಮ್ಯಗೈಕಾತ್ಮ್ಯಬೋಧತಃ ।।

ಅಭಿಧಾಶ್ರುತೇಃ ಪ್ರಮಾಣತ್ವಂ ಸುಪ್ತೋತ್ಥಾಪಕವಾಕ್ಯವತ್ ।। ೧೪೮ ।।

ಅಕಾರಕೈಕಾತ್ಮ್ಯಮಾತ್ರಂ ಮೇಯಂ ವಸ್ತ್ವಿಷ್ಯತೇ ಯತಃ ।।

ತದನ್ಯಸ್ಯ ಯತೋ ಮಾನಾದ್ವ್ಯತಿರೇಕೋ ನ ಲಭ್ಯತೇ ।। ೧೪೯ ।।

ಮುಕ್ತ್ವೈಕಾತ್ಮ್ಯಸ್ಯ ಚಾಜ್ಞಾನಂ ನಾನ್ತರಾಯಾನ್ತರಂ ಯತಃ ।।

ವಿಧಿತನ್ತ್ರಸ್ಯ ಕಾರ್ಯತ್ವಾನ್ನಾಜ್ಞಾನೇ ಪ್ರಭವಿಷ್ಣುತಾ ।। ೧೫೦ ।।

ಯಥಾಸ್ಥಿತಾತ್ಮವಸ್ತೂತ್ಥಜ್ಞಾನಂ ಮುಕ್ತ್ವಾ ತಮೋಹ್ನುತೌ ।।

ನಾನ್ಯೋ ಹೇತುರ್ಯತಸ್ತಸ್ಮಾನ್ನ ತ್ರಯ್ಯನ್ತೇ ವಿಧಿಃ ಪ್ರಮಾಃ ।। ೧೫೧ ।।

ನಿಯೋಜ್ಯಸ್ಯ ಚ ನೈಶ್ವರ್ಯಂ ಧೀಸಮ್ಯಕ್ತ್ವಂ ಪ್ರತೀಪ್ಯತೇ ।।

ತಸ್ಯ ಮೇಯೈಕಹೇತುತ್ವಾನ್ನೈವ ಸ್ಯಾನ್ಮಾತೃತನ್ತ್ರತಾ ।। ೧೫೨ ।।

ವಿಧೇರಿವಾನಪೇಕ್ಷತ್ವಂ ವೇದಾನ್ತೇಷ್ವಭಿಧಾಶ್ರುತೇಃ ।।

ಅನೃತನ್ತ್ರತ್ವಸಾಮಾನ್ಯಾತ್ತಥಾಽತೀನ್ದ್ರಿಯಬೋಧತಃ ।। ೧೫೩ ।।

ಅಕ್ಷಾದ್ಯವಿಷಯಂ ಪ್ರತ್ಯಕ್ಸ್ವತಃ ಸಿದ್ಧೇರಸಾಧನಮ್ ।।

ಅಭಿಧಾ ಬೋಧಯನ್ತೀಯಂ ನಾನ್ಯತ್ಕಿಂಚಿದಪೇಕ್ಷತೇ ।। ೧೫೪ ।।

ತಸ್ಮಾದ್ವಿಧೇಃ ಪ್ರಮಾಣತ್ವಂ ಸಾಧ್ಯಸಾಧನಬೋಧನೇ ।।

ಅತೀನ್ದ್ರಿಯೇ ತದನ್ಯೇನ ಜ್ಞಾತುಂ ಶಕ್ಯಂ ನ ತದ್ಯತಃ ।। ೧೫೫ ।।

ಸಾಧ್ಯಸಾಧನಸಂಬನ್ಧೋ ನ ಶಕ್ಯೋಽಭಿಧಯಾ ಯಥಾ ।।

ಪ್ರತಿಪತ್ತುಂ ಸ್ವತಃ ಸಿದ್ಧೋಽಶಕ್ಯೋ ವಿಧಿಗಿರಾ ತಥಾ ।। ೧೫೬ ।।

ಐಕಾತ್ಮ್ಯಸ್ಯ ಸ್ವತಃ ಸಿದ್ಧೇರ್ನ ಕ್ರಿಯಾಽಪೇಕ್ಷ್ಯತೇ ಯತಃ ।।

ತತಶ್ಚ ಭಾವನಾಭಾವೋ ಭಾವನಾಯಾಃ ಕ್ರಿಯಾಶ್ರಯಾತ್ ।। ೧೫೭ ।।

ವಿರಹೇ ಭಾವನಾಯಾಶ್ಚ ನ ವಿಧೇಸ್ತತ್ರ ಮಾನತಾ ।।

ಸ್ವತಃಸಿದ್ಧಾರ್ಥಬೋಧಿತ್ವಾದಭಿಧಾಯಾಸ್ತು ಮಾನತಾ ।। ೧೫೮ ।।

ಸಾಪೇಕ್ಷತ್ವಾದಮಾನಂ ಚೇದಭಿಧಾ ಲೋಕವರ್ತ್ಮನಾ ।।

ಅಭಿಧಾ ತತ್ತ್ವಮಸ್ಯಾದಿ ಸರಿತ್ತೀರಫಲೋಕ್ತಿವತ್ ।। ೧೫೯ ।।

ಸಂಹತ್ಯನುಪಪತ್ತಿಶ್ಚ ಪದಾನಾಮಭಿಧಾಶ್ರುತೌ ।।

ಆಖ್ಯಾತಪದಹೇತುತ್ವಾತ್ಸರ್ವತ್ರ ಪದಸಂಹತೇಃ ।। ೧೬೦ ।।

ನಾಽಽಖ್ಯಾತಪದಸದ್ಭಾವಾತ್ಸ್ಯಾದೇವ ಪದಸಂಹತಿಃ ।।

ಅಸ್ಯಸ್ಮ್ಯಾದ್ಯಾಖ್ಯಾತಪದಮಸ್ತ್ಯೇವೇಹಾಭಿಧಾಶ್ರುತೌ ।। ೧೬೧ ।।

ಸರಿತ್ತೀರೇ ಫಲಾನೀತಿ ಯುಕ್ತಾಽಪೇಕ್ಷಾಽಭಿಧಾಶ್ರುತೇಃ ।।

ಪ್ರತ್ಯಕ್ಷಮಾಪ್ನಗ್ರಾಹ್ಯತ್ವಾತ್ಫಲತೀರಾರ್ಥಸಂಗತೇಃ ।। ೧೬೨ ।।

ಪ್ರತ್ಯಕ್ಷಗ್ರಾಹ್ಯ ಏಷೋಽರ್ಥೋ ನ ತದನ್ಯಪ್ರಮಾಣಕಃ ।।

ಯತೋಽತೋ ನಾಽಽಗಮಾದೇವ ತಾದೃಶೇಽರ್ಥೇ ವಿನಿಶ್ಚಿತಿಃ ।। ೧೬೩ ।।

ಅಪೂರ್ವಾದಿವಚೋಽರ್ಥೇ ತು ನ ಪ್ರತ್ಯಕ್ಷಾದ್ಯಪೇಕ್ಷತೇ ।।

ಪ್ರತ್ಯಕ್ಷಾದ್ಯಪ್ರಮೇಯತ್ವಾದೈಕಾತ್ಮ್ಯಾಖ್ಯಸ್ಯ ವಸ್ತುನಃ ।। ೧೬೪ ।।

ಅಪೌರುಷೇಯವಾಕ್ಯತ್ವಂ ಸಮಾನಮಭಿಧಾಶ್ರುತೇಃ ।।

ಅತೀನ್ದ್ರಿಯಾರ್ಥಬೋಧಿತ್ವಂ ಸಮಾನಂ ಚೋದನೋಕ್ತಿಭಿಃ ।। ೧೬೫ ।।

ಸಿದ್ಧಸಾಧ್ಯಪ್ರಮೇಯತ್ವಭೇದೋ ಯದಿ ಪರಂ ತಯೋಃ ।।

ಪ್ರಾಮಾಣ್ಯೇ ತ್ವತಿಶೀತಿಸ್ತು ನ ಕಾಚಿದಪಿ ದೃಶ್ಯತೇ ।। ೧೬೬ ।।

ಪ್ರಮೋಪಜಾಯತೇ ತಾವದಹಂ ಬ್ರಹ್ಮೇತ್ಯಲೌಕಿಕೀ ।।

ತತ್ತ್ವಮಸ್ಯಾದಿವಾಕ್ಯೇಭ್ಯಃ ಶ್ರವಣಾತ್ಸಮನನ್ತರಮ್ ।। ೧೬೭ ।।

ಏವಂ ಚೇದಪ್ರಮಾಣತ್ವಂ ಕಿಮಿವೇಹಾಭಿಧಾಶ್ರುತೇಃ ।।

ವಿಧೇರಪೀಹ ಮಾನತ್ವಂ ನೋಕ್ತನ್ಯಾಯಾತಿರೇಕತಃ ।। ೧೬೮ ।।

ಸ್ವಶಕ್ತಿಃ ಸರ್ವಮಾನಾನಾಂ ಯಥಾ ವಸ್ತ್ವವಬೋಧನೇ ।।

ಅಭಿಧಾಯಾಶ್ಚ ಸಾಽಸ್ತ್ಯೇವ ಕಿಮಿತಿ ಸ್ಯಾದಮಾನತಾ ।। ೧೬೯ ।।

ನಾಪ್ಯರ್ಥೇಽತೀನ್ದ್ರಿಯೇ ಸಿದ್ಧೇ ಮಾನಂ ಲಿಙ್ಗಾದ್ಯಪೇಕ್ಷತೇ ।।

ಯೋಗಿಪ್ರತ್ಯಕ್ಷಮಾನಂ ವಾ ತಯೋರವಿಷಯತ್ವತಃ ।। ೧೭೦ ।।

ನೇತೀತ್ಯಸ್ಥೂಲಮಿತ್ಯಾದಿವಾಕ್ಯಾದ್ಯೋಽರ್ಥೋಽವಗಮ್ಯತೇ ।।

ಯೋಗಿಪ್ರತ್ಯಕ್ಷಗಮ್ಯೋಽಯಂ ನ ತತ್ಪ್ರತ್ಯಕ್ತ್ವಹೇತುತಃ ।। ೧೭೧ ।।

ಪ್ರತ್ಯಕ್ಷಾನವತಾರಾಚ್ಚ ನಾನುಮಾನೇನ ಮೀಯತೇ ।।

ಧರ್ಮಧರ್ಮ್ಯಭಿಸಂಬನ್ಧೇ ನಾಗೃಹೀತೇಽನುಮಾ ಯತಃ ।। ೧೭೨ ।।

ಯಜ್ಜಾತೀಯೈಃ ಪ್ರಮಾಣೈಸ್ತು ಯಜ್ಜಾತೀಯಾರ್ಥದರ್ಶನಮ್ ।।

ಭವೇದಿದಾನೀಂ ಲೋಕಸ್ಯ ತಥಾ ಕಾಲಾನ್ತರೇಽಪ್ಯಭೂತ್ ।। ೧೭೩ ।।

ಯತ್ರಾಪ್ಯತಿಶಯೋ ದೃಷ್ಟಃ ಸ ಸ್ವಾರ್ಥಾನತಿಲಙ್ಘನಾತ್ ।।

ದೂರಸೂಕ್ಷ್ಮಾದಿದೃಷ್ಟೌ ಸ್ಯಾನ್ನ ರೂಪೇ ಶ್ರೋತ್ರವೃತ್ತಿತಾ ।। ೧೭೪ ।।

ಯೋಗಿಪ್ರತ್ಯಕ್ಷಮಾನಾದೇರ್ನ ಚೇದೈಕಾತ್ಮ್ಯಮೇಯತಾ ।।

ತತ್ಪ್ರಾಪ್ತಮಪಿ ಕಿಂ ಕುರ್ಯಾತ್ಸ್ವಾತ್ಮಾಽಯೋಗ್ಯಾಸು ಭೂಮಿಷು ।। ೧೭೫ ।।

ಅಕ್ಷಾದಿಮೇಯಾಸಾರೂಪ್ಯಾದೈಕಾತ್ಮ್ಯಂ ಸ್ಯಾನ್ನ ತತ್ಪ್ರಮಮ್ ।।

ಯಥಾ ವಿಧೇಯಾಸಾರೂಪ್ಯಾನ್ನೈಕಾತ್ಮ್ಯಂ ಸ್ಯಾದ್ವಿಧೇಸ್ತಥಾ ।। ೧೭೬ ।।

ಸಂಭಾವ್ಯತೇ ಚೇದಕ್ಷಾದಿ ಹ್ಯೈಕಾತ್ಮ್ಯಾರ್ಥೇ ಫಲಾದಿವತ್ ।।

ನ ತದ್ವಾರಯಿತುಂ ಶಕ್ಯಂ ಲೋಕೇ ವಿಧಿಶತೈರಪಿ ।। ೧೭೭ ।।

ನಾಸಮೀಕ್ಷ್ಯ ಸ್ವಸಾಮರ್ಥ್ಯಂ ಪುಮಾನ್ವಿಧಿಶತೈರಪಿ ।।

ಪ್ರವರ್ತತೇಽನಪೇಕ್ಷತ್ವಂ ಕುತೋ ವಿಧಿವಚಃಸ್ವತಃ ।। ೧೭೮ ।।

ಅಪಾಕ್ಯೇಷು ನಿಯುಕ್ತೋಽಪಿ ಕೃಷ್ಣಲಾಞ್ಶ್ರಪಯೇದಿತಿ ।।

ನ ತಚ್ಛಕ್ತಿಂ ವಿನಾ ಕಶ್ಚಿತ್ಪುಮಾಂಸ್ತತ್ರ ಚಿಕೀರ್ಷತಿ ।। ೧೭೯ ।।

ಏವಂ ಚೇದನಪೇಕ್ಷತ್ವಂ ವಿಧೇಃ ಕಿಮಿತಿ ಭಣ್ಯತೇ ।।

ನ ಭಾವನಾನಪೇಕ್ಷೋಽಸೌ ವಿಧಿರ್ಯಸ್ಮಾತ್ಪ್ರವರ್ತತೇ ।। ೧೮೦ ।।

ನ ಭಾವನಾನ್ತರಮಿಯಂ ನ ಚ ಮಾನಾನ್ತರಂ ತಥಾ ।।

ಅಪೇಕ್ಷ್ಯಾಭಿಧಯೈಕಾತ್ಮ್ಯಮವಬೋಧಯತಿ ಶ್ರುತಿಃ ।। ೧೮೧ ।।

ಅತೋಽನಪೇಕ್ಷತಾ ಯುಕ್ತಾ ಸರ್ವದೈವಾಭಿಧಾಶ್ರುತೇಃ ।।

ಅಭಿಧಾನಾಭಿಧೇಯಾರ್ಥಜ್ಞಾನಮೇವ ವ್ಯಪೇಕ್ಷತೇ ।। ೧೮೨ ।।

ಜ್ಞಾನಕ್ರಿಯಾ ಪ್ರಮಾತೃಸ್ಥಾ ನ ಯಥಾವಸ್ತುಬೋಧಕೃತ್ ।।

ಪ್ರಮೇಯಕರ್ತೃಕೈವಾಸೌ ಯಥಾವಸ್ತ್ವವಬೋಧಿನೀ ।। ೧೮೩ ।।

ನ ಚಾನ್ಯದೀಯವ್ಯಾಪಾರೇ ಹ್ಯನ್ಯೋಽಶಕ್ತೇರ್ನಿಯುಜ್ಯತೇ ।।

ನ ಹ್ಯಗ್ನಿಸಾಧ್ಯೇ ಶೋಷಾದೌ ನಿಯೋಗೋ ಘಟತೇಽಮ್ಭಸಃ ।। ೧೮೪ ।।

ಬ್ರಹ್ಮಣೋಽವಿದ್ಯಯಾ ಯೋಽಪಿ ಸ್ಯಾದಚ್ಛೇದ ಆತ್ಮನಃ ।।

ತದವಚ್ಛೇದವಿಧ್ವಸ್ತೌ ನ ಸಾಧನಮಪೇಕ್ಷತೇ ।। ೧೮೫ ।।

ಅನವಚ್ಛಿನ್ನಯಾಥಾತ್ಮ್ಯಾದವಿದ್ಯಯಾ ।।

ಅವಚ್ಛಿನ್ನವದಾಭಾತಿ ಕ್ಷೇತ್ರಜ್ಞೋ ರಜ್ಜುಸರ್ಪವತ್ ।। ೧೮೬ ।।

ನ ಚಾವಿದ್ಯಾನಿರಾಸ್ಯತ್ರ ಪ್ರತ್ಯಗ್ಯಾಥಾತ್ಮ್ಯಬೋಧತಃ ।।

ಸಾಧನಂ ಕಿಂಚಿದಾಪೇಕ್ಷ್ಯಂ ಸ್ವರ್ಗೇ ಯಾಗಾದಿವತ್ಕ್ವಚಿತ್ ।। ೧೮೭ ।।

ನ ಚಾಪಿ ಮುಖ್ಯಯಾ ವೃತ್ತ್ಯಾ ಸಾಧ್ಯೇಽಸತಿ ಜಗತ್ಯಪಿ ।।

ಕಿಂಚಿತ್ಸಾಧನಮಿತ್ಯೇವಂ ಭಣ್ಯತೇ ಲೋಕವೇದಯೋಃ ।। ೧೮೮ ।।

ಸಾಧ್ಯಂ ಚ ಲೋಕತಃ ಸಿದ್ಧಮುತ್ಪತ್ತ್ಯಾದಿಚತುಷ್ಟಯಮ್ ।।

ಪ್ರಮಾಣಸ್ಯ ನ ತನ್ನ್ಯಾಯ್ಯಂ ಸಿದ್ಧಾರ್ಥವ್ಯಞ್ಜಕತ್ವತಃ ।। ೧೮೯ ।।

ನಾಽಽತ್ಮಲಾಭಾತಿರೇಕೇಣ ವ್ಯಞ್ಜಕಸ್ಯ ಮನಾಗಪಿ ।।

ಸಂಭಾವ್ಯತೇಽಪರಂ ರೂಪಮಜ್ಞಾತತ್ವಾಪನೋದಕೃತ್ ।। ೧೯೦ ।।

ಆತ್ಮಾಸಾಮಾನ್ಯರೂಪೋತ್ಥಂ ನ ಚಾಭೂತ್ವೋಪಜಾಯತೇ ।।

ಘಟಾದಿಜ್ಞಾನವಜ್ಜ್ಞಾನಂ ಭಿನ್ನಹೇತ್ವನಪೇಕ್ಷತಃ ।। ೧೯೧ ।।

ಸ್ಥಾಸ್ನ್ವನುಭವಮಾತ್ರತ್ವಾತ್ಕಾರ್ಯಕಾರಣವಸ್ತುನಃ ।।

ಅಭೂತಭೂತಿರ್ನೈವಾತೋ ಯುಜ್ಯತೇಽನುಭವಾತ್ಮನಿ ।। ೧೯೨ ।।

ಪ್ರತ್ಯಗಜ್ಞಾನಹೇತೂತ್ಥಾ ಭಾವನೇಯಂ ನ ತು ಸ್ವತಃ ।।

ಪ್ರತ್ಯಗ್ಯಾಥಾತ್ಮ್ಯಜಿಜ್ಞಾಸೋಃ ಕಥಂ ಸಾ ವಿಷಯೋ ಭವೇತ್ ।। ೧೯೩ ।।

ಕ್ರಿಯಾಕಾರಭೇದೋಽಯಮಜ್ಞಾತೈಕಾತ್ಮ್ಯವಸ್ತುನಃ ।।

ತಜ್ಜ್ಞಾನೇಽಸಾವಸಂಭಾವ್ಯಸ್ತದ್ಧೇತೂಚ್ಛಿತ್ತಿಕಾರಣಾತ್ ।। ೧೯೪ ।।

ನ ಚಾವಿದ್ಯಾಸಮುಚ್ಛಿತ್ತಿರ್ಜ್ಞಾನೋತ್ಪತ್ತ್ಯತಿರೇಕತಃ ।।

ಸಂಸಾರನಾಶೋಽವಿದ್ಯಾಯಾ ನಾಶಾನ್ನ ವ್ಯತಿರಿಚ್ಯತೇ ।। ೧೯೫ ।।

ನ ಚಾಪ್ಯವಿದ್ಯಾನಾಶೋಽತ್ರ ಸಂಸರ್ಗಃ ಕಾರಣಾತ್ಮನಿ ।।

ತದ್ಧ್ವಾಸ್ತೇರ್ವಸ್ತುವೃತ್ತತ್ವಾನ್ಮೃದಿ ಲೋಷ್ಟಾದಿನಾಶವತ್ ।। ೧೯೬ ।।

ಆದಾಯ ವಾಸ್ತವಂ ವೃತ್ತಂ ಜ್ಞಾನಮಜ್ಞಾನನಾಶಕೃತ್ ।।

ವಸ್ತುಯಾಥಾತ್ಮ್ಯವೃತ್ತೇನ ತಮೋಽಪಹ್ನೂಯತೇ ಸದಾ ।। ೧೯೭ ।।

ಅಜ್ಞಾತಜ್ಞಾಪನಂ ತಸ್ಮಾದ್ವಿಧಿರತ್ರೋಪಪದ್ಯತೇ ।।

ಅಕೃತಸ್ಯ ಕ್ರಿಯಾ ತ್ವತ್ರ ವಿಧಿರ್ನೈವೋಪಪದ್ಯತೇ ।। ೧೯೮ ।।

ದ್ವೈವಿಧ್ಯಂ ಚಾಪ್ಯವಿದ್ಯಾಯಾ ನ ಚ ಯುಕ್ತ್ಯಾಽವಸೀಯತೇ ।।

ಐಕಾತ್ಮ್ಯಮಾತ್ರವಸ್ತುತ್ವಾದವಿದ್ಯೈಕೈವ ಯುಜ್ಯತೇ ।। ೧೯೯ ।।

ಪ್ರಮೇಯಭೇದಭಿನ್ನತ್ವಂ ಜ್ಞಾನಾನಾಮಿವ ಭೇದಕಮ್ ।।

ನಾವಿದ್ಯಾಯಾ ಯತೋಽಸ್ತೀಹ ದ್ವೈವಿಧ್ಯಂ ತೇನ ದುರ್ಘಟಮ್ ।। ೨೦೦ ।।

ಪ್ರತ್ಯಗಜ್ಞಾನಮೇವೇಹ ತದನ್ಯದ್ವಸ್ತುಕಾರಣಮ್ ।।

ತದನ್ಯಕಾರಣಾಸತ್ತ್ವಾದ್ದೈೂವಿಧ್ಯಂ ತಮಸಃ ಕುತಃ ।। ೨೦೧ ।।

ನ ಚಾಭ್ಯಾಸಾದ್ಯಪೇಕ್ಷಾಽಪಿ ಸ್ವತೋಮುಕ್ತತ್ವಕಾರಣಾತ್ ।।

ನ ಘಟಾದೇರ್ಘಟತ್ವಾದಿ ಘಟಾದ್ಯಭ್ಯಾಸಸಂಶ್ರಯಮ್ ।। ೨೦೨ ।।

ನ ಚಾವಿಷಯವಿಜ್ಞಾನಮನಾಕಾರಂ ಚ ಭಾವ್ಯತೇ ।।

ಭಾವಕಪ್ರತ್ಯಗಾತ್ಮತ್ವಾದಾಕೃತೇಶ್ಚ ನಿಷೇಧತಃ ।। ೨೦೩ ।।

ನೇನ್ದ್ರಿಯೇಣ ಗ್ರಹೋಽಸ್ಯಾಸ್ತಿ ಶಬ್ದಾದ್ಯರ್ಥಾನುಪಾತಿನಾ ।।

ದುಃಖಾದಿವಚ್ಚ ನೈವಾಽಽತ್ಮಾ ಚಿತೇಃ ಸ್ವಾರ್ಥೈಕರೂಪತಃ ।। ೨೦೪ ।।

ಭಾವನೋಪಚಿತಂ ಚೇತೋ ನ ಚ ಕೈವಲ್ಯಕಾರಣಮ್ ।।

ತಸ್ಯೇಹೈವ ಸಮುಚ್ಛೇದಾತ್ತದ್ಧೇತ್ವಜ್ಞಾನಹಾನತಃ ।। ೨೦೫ ।।

ಸ್ವಕಾರ್ಯರ್ಥಾನುಗಾಮಿತ್ವಂ ಭಾವನಾಜ್ಞಾನಕರ್ಮಣಾಮ್ ।।

ಅಕಾರ್ಯಕಾರಣಾತ್ಮತ್ವಾತ್ಕೈವಲ್ಯೇಽನುಗತಿಃ ಕುತಃ ।। ೨೦೬ ।।

ಸಾಕ್ಷಾದಾತ್ಮಪ್ರಸಿದ್ಧೌ ಚ ನಾಭ್ಯಾಸಸ್ತತ್ಫಲಸ್ಥಿತೇಃ ।।

ಜ್ಞಾನಾಭಾವಾದಸಿದ್ಧೌ ಚ ಕ್ವ ನ್ವಭ್ಯಾಸವ್ಯಪೇಕ್ಷಣಮ್ ।। ೨೦೭ ।।

ಆತ್ಮಾಸಾಮಾನ್ಯರೂಪೋತ್ಥಂ ಜ್ಞಾನಮಜ್ಞಾನಮಾತ್ಮನಿ ।।

ಸಕೃಜ್ಜಾತಂ ನ ಚೇದ್ಧನ್ತಿ ಜ್ಞಾನಮೇವ ನ ತದ್ಭವೇತ್ ।। ೨೦೮ ।।

ಸಮ್ಯಗ್ಜ್ಞಾನಂ ಯದಾಶ್ರಿತ್ಯ ತನ್ಮೋಹೋಽಪಿ ತದಾಶ್ರಯಃ ।।

ಅಬಾಧಿತಂ ತಮೋಽತ್ರಾಽಽಸ್ತ ಇತ್ಯುಕ್ತಿರ್ಜಡವಕ್ತೃಕಾ ।। ೨೦೯ ।।

ಇತ್ಯೇವಮಾದಿ ಯಚ್ಚೋಕ್ತಂ ಪೂರ್ವಮೇವಾತಿವಿಸ್ತರಾತ್ ।।

ತತ್ಕೃತ್ಸ್ನಮನುಸಂಧೇಯಂ ಸರ್ವಾವಕರಹನಿಕೃತ್ ।। ೨೧೦ ।।

ಸರ್ವಮಾತ್ಮೇತ್ಯತಃ ಪಶ್ಯೇದಾತ್ಮಾನಾತ್ಮವಿಭಾಗವಿತ್ ।।

ಆತ್ಮಾ ದ್ರಷ್ಟವ್ಯ ಇತ್ಯುಕ್ತ್ಯಾ ಹ್ಯೇಷೋಽರ್ಥೋಽತ್ರಾಭಿಧೀಯತೇ ।। ೨೧೧ ।।

ಸರ್ವಮಾನಪ್ರಸಕ್ತೌ ಚ ಸರ್ವಮಾನಫಲಾಶ್ರಯಾತ್ ।।

ಶ್ರೋತವ್ಯ ಇತ್ಯತಃ ಪ್ರಾಹ ವೇದಾನ್ತಾವರುರುತ್ಸಯಾ ।। ೨೧೨ ।।

ದರ್ಶನಸ್ಯಾವಿಧೇಯತ್ವಾತ್ತದುಪಾಯೋ ವಿಧೀಯತೇ ।।

ವೇದಾನ್ತಶ್ರವಣಂ ಯತ್ನಾದುಪಾಯಸ್ತರ್ಕ ಏವ ಚ ।। ೨೧೩ ।।

ಶ್ರುತಿಲಿಙ್ಗಾದಿಕೋ ನ್ಯಾಯಃ ಶಬ್ದಶಕ್ತಿವಿವೇಕಕೃತ್ ।।

ಆಗಮಾರ್ಥವಿನಿಶ್ಚಿತ್ಯೈ ಮನ್ತವ್ಯ ಇತಿ ಭಣ್ಯತೇ ।। ೨೧೪ ।।

ವಸ್ತುತತ್ತ್ವವಿವಕ್ಷೇಹ ಮನ್ತವ್ಯ ಇತಿಶಾಸನಾತ್ ।।

ಯೋಷಿದಗ್ನ್ಯಾದಿದೃಷ್ಟೌ ಹಿ ನೈವ ಮನ್ತವ್ಯತಾವಿಧಿಃ ।। ೨೧೫ ।।

ವೇದಶಬ್ದಾನುರೋಧ್ಯತ್ರ ತರ್ಕೋಽಪಿ ವಿನಿಯುಜ್ಯತೇ ।।

ವಾಚ್ಯವಾಚಕಸಂಬನ್ಧನಿಯಮೇ ತಸ್ಯ ಹೇತುತಾ ।। ೨೧೬ ।।

ಅಪರಾಯತ್ತಬೋಧೋಽತ್ರ ನಿದಿಧ್ಯಾಸನಮುಚ್ಯತೇ ।।

ಪೂರ್ವಯೋರವಧಿತ್ವೇನ ತದುಪನ್ಯಾಸ ಇಷ್ಯತೇ ।। ೨೧೭ ।।

ಶ್ರವಣಾದಿಕ್ರಿಯಾ ತಾವತ್ಕರ್ತವ್ಯೇಹ ಪ್ರಯತ್ನತಃ ।।

ಯಾವದ್ಯಥೋಕ್ತಂ ವಿಜ್ಞಾನಮಾವಿರ್ಭವತಿ ಭಾಸ್ವರಮ್ ।। ೨೧೮ ।।

ಆಗಮಾದ್ದರ್ಶನಂ ಪೂರ್ವಮಾಗಮಾಚಾರ್ಯತೋ ಮತಿಃ ।।

ತ್ರಯಾಣಾಮಪಿ ಸಂಗಾನಾಚ್ಛಾಸ್ತ್ರಾಚಾರ್ಯಾತ್ಮನಾಂ ಸ್ಥಿರಮ್ ।। ೨೧೯ ।।

ಪ್ರತಿಪತ್ತಿಃ ಪುರಾ ಶಾಬ್ದೀ ಯಾವನ್ನ ಮನುತೇ ಶ್ರುತಮ್ ।।

ಶ್ರುತ್ವಾ ಮತ್ವಾಽಥ ತಂ ಸಾಕ್ಷಾದಾತ್ಮಾನಂ ಪ್ರತಿಪದ್ಯತೇ ।। ೨೨೦ ।।

ಅನನ್ಯಾಯತ್ತವಿಜ್ಞಾನೇ ಶ್ರವಣಾದೇರುಪಾಯತಃ ।।

ಜಾತೇ ನಾಪೇಕ್ಷತೇ ಕಿಂಚಿತ್ಪ್ರತೀಚೋಽನುಭವಾತ್ಪರಮ್ ।। ೨೨೧ ।।

ಸಾಧ್ಯಸಾಧನಸಂಬನ್ಧೇ ಶಾಸ್ತ್ರಾಪೇಕ್ಷೈವ ನಾಪರಾ ।।

ಲಿಙ್ಗಾಪೇಕ್ಷಾಽನುಮೇಯೇಽರ್ಥೇ ನರಾಪೇಕ್ಷಾ ನರೋಚಿತೇ ।। ೨೨೨ ।।

ಭಿನ್ನಮಾತ್ರಾದಿವಿಜ್ಞಾನೇ ಸಾಪೇಕ್ಷೈವ ವಿನಿಶ್ಚಿತಿಃ ।।

ಏಕಮಾತ್ರಾದಿಕೇ ತ್ವಸ್ಮಿನ್ಕಃ ಕಿಂ ಕಸ್ಮಾದಪೇಕ್ಷತೇ ।। ೨೨೩ ।।

ಪ್ರಮಾಣರೂಪಾವಷ್ಟಮ್ಭಾತ್ಪ್ರಮಾ ಪೂರ್ವಂ ಪ್ರಜಾಯತೇ ।।

ಪಶ್ಚಾತ್ಪ್ರಮೇಯನಿಷ್ಠೈವ ಪ್ರಮೇಯಾರ್ಥಾನುರೋಧಿನೀ ।। ೨೨೪ ।।

ಆತ್ಮಾಽಽತ್ಮಾನಂ ವಿಜಾನಾತಿ ಯತ್ರ ವಾಕ್ಯಾದಿಮಾನತಃ ।।

ತತ್ರ ಮಾತ್ರಾದಿಸಂಭೇದೋ ನ ಮನಾಗಪಿ ಲಭ್ಯತೇ ।। ೨೨೫ ।।

ಪದಾರ್ಥವಿಷಯಸ್ತರ್ಕಸ್ತಥೈವಾನುಮಿತಿರ್ಭವೇತ್ ।।

ವಾಕ್ಯಾರ್ಥಪ್ರತಿಪತ್ತಿಸ್ತು ವಾಕ್ಯಾದೇವಾಭಿಜಾಯತೇ ।। ೨೨೬ ।।

ಆತ್ಮಾನಾತ್ಮತ್ವಮಾತ್ರಂ ಹಿ ಲಿಙ್ಗಾದ್ವಸ್ತುಷು ಗಮ್ಯತೇ ।।

ಸರ್ವಮಾನಾತಿವರ್ತ್ಯಾತ್ಮಾ ವಾಕ್ಯಾದೇವಾವಗಮ್ಯತೇ ।। ೨೨೭ ।।

ನನ್ವಕೃತ್ಸ್ನಂ ಭವೇಜ್ಜ್ಞಾನಂ ಯದ್ಯಾತ್ಮೈವ ಸಮೀಕ್ಷ್ಯತೇ ।।

ಕೇವಲೋಽನಾತ್ಮನೋಽದೃಷ್ಟೇಃ ಪ್ರತೀಚೋಽನ್ಯಸ್ಯ ವಸ್ತುನಃ ।। ೨೨೮ ।।

ನಾಯಮನ್ಯೋಽಥವಾಽನನ್ಯಃ ಪ್ರತ್ಯಗಜ್ಞಾನಜತ್ವತಃ ।।

ದಣ್ಡಸರ್ಪಾದಿವದ್ರಜ್ಜ್ವಾಂ ಸ್ವತೋಽಪೂರ್ವಾದಿಮಾನ್ಯತಃ ।। ೨೨೯ ।।

ಯತೋಽತೋ ದೃಷ್ಟ ಏತಸ್ಮಿನ್ಪ್ರತ್ಯಗಾತ್ಮನಿ ಕೇವಲೇ ।।

ನಾಸ್ತಿ ಜ್ಞಾನಮನುತ್ಪನ್ನಂ ನಾಪ್ಯಧ್ವಸ್ತಂ ತಥಾ ತಮಃ ।। ೨೩೦ ।।

ಪ್ರತ್ಯಙ್ಭಾತ್ರೈಕಯಾಥಾತ್ಮ್ಯಾತ್ಕಾರ್ಯಕಾರಣವಸ್ತುನಃ ।।

ತಜಜ್ಞಾನಾತ್ಕಿಂ ತಮೋಽಧ್ವಸ್ತಂ ಕಿಂವಾಽಜ್ಞಾನಂ ವದಾಽಽತ್ಮನಃ ।। ೨೩೧ ।।

ಅನುವಾದೇ ಯಥೋಕ್ತಾನಾಂ ಪ್ರಕ್ರಾನ್ತೇ ದರ್ಶನಾದಿಷು ।।

ವಿಜ್ಞಾನೇನೇತ್ಯಥ ಕಥಂ ನಿದಿಧ್ಯಾಸನಮುಚ್ಯತೇ ।। ೨೩೨ ।।

ಧ್ಯಾನಾಶಙ್ಕಾನಿವೃತ್ತ್ಯರ್ಥಂ ವಿಜ್ಞಾನೇನೇತಿ ಭಣ್ಯತೇ ।।

ನಿದಿಧ್ಯಾಸನಶಬ್ದೇನ ಧ್ಯಾನಮಾಶಙ್ಕ್ಯತೇ ಯತಃ ।। ೨೩೩ ।।

ವಿಜ್ಞಾನೋತ್ಪತ್ತಿಹೇತುತ್ವಂ ಧ್ಯಾನಾದೇಃ ಪ್ರಾಗವಾದಿಷಮ್ ।।

ಸ್ವಾರ್ಥಮೇವ ತು ವಿಜ್ಞಾನಂ ಮುಕ್ತಿಮಾತ್ರಫಲಂ ಸ್ಮೃತಮ್ ।। ೨೩೪ ।।

ಐಕಾತ್ಮ್ಯಾಜ್ಞಾನವಿಧ್ವಂಸವ್ಯತಿರೇಕೇಣ ನೇಷ್ಯತೇ ।।

ಐಕಾತ್ಮ್ಯವಿಜ್ಞಾನಫಲಂ ಪ್ರಾಪ್ತಮೇವ ಹಿ ತತ್ಸ್ವತಃ ।। ೨೩೫ ।।

ಯತೋಽನವಯವೇನೈವ ರಜ್ಜುಸರ್ಪಾದಿವತ್ತಥಾ ।।

ಆತ್ಮಾಽಯಂ ಸಂಗತಿಂ ಯಾತಿ ತನ್ಮೋಹಾಧ್ಯಸ್ತರೂಪಿಣಾ ।। ೨೩೬ ।।

ಆತ್ಮಾ ತತ್ತ್ವಂ ವಿಭಕ್ತಸ್ಯ ಪ್ರಮಾತ್ರಾದೇರನಾತ್ಮನಃ ।।

ಸ್ವತಃ ಸಿದ್ಧಸ್ತದಜ್ಞಾನಸಮುತ್ಥಸ್ಯ ಮೃಷಾತ್ಮನಃ ।। ೨೩೭ ।।

ಆತ್ಮಜ್ಞಾನಪ್ರಮೇಯಾಚ್ಚ ನಾನ್ಯಸ್ತಜ್ಜ್ಞಾನಕೃದ್ಯತಃ ।।

ಅನನ್ಯಮಾತೃಮಾನೋಽತಃ ಪ್ರತ್ಯಗಾತ್ಮಾ ತಮೋಪನುತ್ ।। ೨೩೮ ।।

ಅಜ್ಞಾನೋತ್ಥಮನೂದ್ಯಾತೋ ಮಿಥ್ಯಾಕ್ಲೃಪ್ತಮಶೇಷತಃ ।।

ಇದಂ ಬ್ರಹ್ಮೇತಿ ವಚಸಾ ಸರ್ವಮಾತ್ಮೇತಿ ನೋಽವದತ್ ।। ೨೩೯ ।।

ಆತ್ಮಧೀಮಾತ್ರಗಮ್ಯಾರ್ಥಾದ್ಯಸ್ತದನ್ಯೋಽವಭಾಸತೇ ।।

ತದ್ದರ್ಶನನಿಷೇಧಾರ್ಥಂ ಬ್ರಹ್ಮೇತ್ಯಾಹ ಪರಾ ಶ್ರುತಿಃ ।। ೨೪೦ ।।

ಸಮಸ್ತವ್ಯಸ್ತತಾ ತಸ್ಮಾನ್ನೈವೇಹ ಶ್ರುತಿಮಾನತಃ ।।

ಅನಾತ್ಮಬುದ್ಧಿವಿಷಯಂ ಯತೋ ಯತ್ನಾನ್ನಿಷೇಧತಿ ।। ೨೪೧ ।।

ಕಾರ್ಯಾತ್ಮಾ ಕಾರಣಾತ್ಮಾ ಚ ದ್ವಾವಾತ್ಮಾನೌ ಪರಾತ್ಮನಃ ।।

ಪ್ರತ್ಯಗ್ಯಾಥಾತ್ಮ್ಯಮೋಹೋತ್ಥೌ ತನ್ನಾಶೇ ನಶ್ಯತಸ್ತತಃ ।। ೨೪೨ ।।

ಅಪೂರ್ವಾನಪರೋಕ್ತೇರ್ಹಿ ಕಾರ್ಯಕಾರಣತಾಽಽತ್ಮನಃ ।।

ಕುತಃ ಪ್ರಮಾಣಾತ್ಸಂಭಾವ್ಯಾ ಕಾರ್ಯಕಾರಣಘಸ್ಮರೇ ।। ೨೪೩ ।।

ನೈತಸ್ಮಾಜ್ಜಾಯತೇ ಕಿಂಚಿನ್ನಾಯಂ ಜಾತಃ ಕುತಶ್ಚನ ।।

ಆತ್ಮೇತ್ಯೇವಂ ಶ್ರುತಿರ್ವಕ್ತಿ ಕಾರಣಾದಿನಿಷೇಧಕೃತ್ ।। ೨೪೪ ।।

ಜ್ಞೇಯಂ ಯತ್ತತ್ಪ್ರವಕ್ಷ್ಯಾಮಿಂ ಯಜ್ಜ್ಞಾತ್ವಾಽಮೃತಮಶ್ನುತೇ ।।

ಅನಾದಿಮತ್ಪರಂ ಬ್ರಹ್ಮ ನ ಸತ್ತನ್ನಾಸದುಚ್ಯತೇ ।। ೨೪೫ ।।

ಯಸ್ಮಾತ್ಕ್ಷರಮತೀತೋಽಹಮಕ್ಷರಾದಪಿ ಚೋತ್ತಮಃ ।।

ಅತೋಽಸ್ಮಿ ಲೋಕೇ ವೇದೇ ಚ ಪ್ರಥಿತಃ ಪುರುಷೋತ್ತಮಃ ।। ೨೪೬ ।।

ಯೋ ಮಾಮೇವಮಸಂಮೂಢೋ ಜಾನಾತಿ ಪುರುಷೋತ್ತಮಮ್ ।।

ಸ ಸರ್ವವಿದ್ಭಜತಿ ಮಾಂ ಸರ್ವಭಾವೇನ ಭಾರತ ।। ೨೪೭ ।।

ಇತಿ ವೇದಾತ್ಮನಃ ಸಾಕ್ಷಾದ್ವಚನಂ ಶ್ರುತಿಸಂಮತಮ್ ।।

ಸರ್ವಾನ್ತರ್ಯಾಮಿಣಃ ಶೌರೇರ್ನೋಪೇಕ್ಷ್ಯಂ ತದ್ಭವಾದೃಶೈಃ ।। ೨೪೮ ।।

ತತ್ರೈವಂ ಸತಿ ಯೋ ಮೂಢಃ ಕಾರ್ಯಕಾರಣದರ್ಶನಃ ।।

ಪರಾಙ್ಮುಖಂ ನಿದಧ್ಯಾತ್ತಮಾತ್ಮಾಕೃತ್ಸ್ನತ್ವದರ್ಶಿನಮ್ ।। ೨೪೯ ।।

ಬ್ರಹ್ಮೇತಿ ಜಾತಿನಿರ್ದೇಶಃ ಕ್ಷತ್ರ್ರಸಂನಿಧಿಕಾರಣಾತ್ ।।

ಬ್ರಹ್ಮಜಾತಿಃ ಪರಾದಧ್ಯಾದಸಮ್ಯಗ್ದರ್ಶಿನಂ ನರಮ್ ।। ೨೫೦ ।।

ಯದಸ್ತಿ ತನ್ನ ಜಾನಾತಿ ಯನ್ನೇಹಾಸ್ತಿ ತದೀಕ್ಷತೇ ।।

ಇತ್ಯೇವಮಪರಾಧೋತ್ಥಕೋಪಾವಿಷ್ಟೇವ ಬಾಲಿಶಮ್ ।। ೨೫೧ ।।

ಕೈವಲ್ಯಾತ್ತಂ ಪರಾಕುರ್ಯಾದ್ವಿಪ್ರಜಾತಿಃ ಪರಾಙ್ಮುಖಮ್ ।।

ಅಜಾತಿಬ್ರಹ್ಮತತ್ತ್ವಂ ಮಾಂ ಯೋಽಯಂ ಜಾತ್ಯಾತ್ಮನೇಕ್ಷತೇ ।। ೨೫೨ ।।

ಕಿಂ ತೇನ ನ ಕೃತಂ ಪಾಪಂ ಚೋರೇಣಾಽಽತ್ಮಾಪಹಾರಿಣಾ ।।

ಯೋಽನ್ಯಥಾ ಸನ್ತಮಾತ್ಮಾನಮನ್ಯಥಾ ಪ್ರತಿಪದ್ಯತೇ ।। ೨೫೩ ।।

ಯೋ ನ ವೇದಾಽಽತ್ಮಯಾಥಾತ್ಮ್ಯಂ ವೇದ ಜಾತ್ಯಾದಿಮತ್ತಯಾ ।।

ಸ ಯದ್ಯತೋಽತೋ ಜಾತಿಸ್ತಂ ಪರಾದಧ್ಯಾಜ್ಜಡಂ ನರಮ್ ।। ೨೫೪ ।।

ಸರ್ವದಾಽವ್ಯಭಿಚಾರ್ಯೇಕಂ ವ್ಯಭಿಚಾರ್ಯರ್ಥಬುದ್ಧಿಷು ।।

ಯತ್ತತ್ತ್ವಂ ಗಮ್ಯತೇ ಪ್ರತ್ಯಕ್ತದೇವಾನಾತ್ಮವಸ್ತುನಃ ।। ೨೫೫ ।।

ಅನ್ತರ್ಮೇಯಬಲಾಜ್ಜ್ಞಾನಂ ಪ್ರತ್ಯಙ್ಮೋಹಜಸಂಶ್ರಯಮ್ ।।

ಬಾಧತೇಽವ್ಯಭಿಚಾರಿತ್ವಾದ್ವ್ಯಭಿಚಾರಿ ತಮೋನ್ವಯಮ್ ।। ೨೫೬ ।।

ಪ್ರತ್ಯಕ್ತಮೋಜಯಾಥಾತ್ಮ್ಯಮಾತ್ರಾಭಿಜನಹೇತುತಃ ।।

ಕಾಲಾದೌ ತದಭಾವೋಽತೋ ನ ಜ್ಞಾನಸ್ಯಾಪವಾದಕೃತ್ ।। ೨೫೭ ।।

ನ ಬಾಧ್ಯಜವ್ಯಪೇಕ್ಷಂ ಹಿ ಜ್ಞಾನಂ ಬಾಧಕಮಿಷ್ಯತೇ ।।

ತಯೋರ್ಮಿಥೋ ವಿರೋಧಿತ್ವಾತ್ಸಮ್ಯಗ್ಜ್ಞಾನಂ ತಮೋಪನುತ್ ।। ೨೫೮ ।।

ಆತ್ಮಾನಂ ಯೋ ಯಥಾ ವೇತ್ತಿ ಸಮ್ಯಗ್ವಾ ಯದಿ ವಾಽನ್ಯಥಾ ।।

ಯಥಾದರ್ಶನಮೇವಾಸೌ ಫಲಮಾಪ್ನೋತಿ ಮಾನವಃ ।। ೨೫೯ ।।

ಇತಿ ಬ್ರಹ್ಮ ತಮಿತ್ಯಾದೇಃ ಸಂಕ್ಷೇಪಾರ್ಥಃ ಸಮೀರಿತಃ ।।

ಸಂಸರತ್ಯನ್ಯಥಾಜ್ಞಾನಾತ್ಸಮ್ಯಗ್ಜ್ಞಾನಾದ್ವಿಮುಚ್ಯತೇ ।। ೨೬೦ ।।

ಅಪೋದಿತತ್ವಾದ್ಬ್ರಹ್ಮಾದಿದರ್ಶನಸ್ಯೇತಿ ಕಿಂ ಪುನಃ ।।

ದ್ರಷ್ಟವ್ಯಮಿತ್ಯತೋ ವಕ್ತಿ ತ್ವಿದಂ ಬ್ರಹ್ಮೇತಿ ನಃ ಶ್ರುತಿಃ ।। ೨೬೧ ।।

ಪ್ರತ್ಯಕ್ತ್ವೇನ ಯ ಆಭಾತಿ ಪ್ರತ್ಯಗ್ಬುದ್ಧಿಪ್ರಮಾಣಕಃ ।।

ತಾವನ್ಮಾತ್ರೈಕಯಾಥಾತ್ಮ್ಯಂ ಬ್ರಹ್ಮೇತ್ಯುಕ್ತಂ ಪ್ರತೀಯತಾಮ್ ।। ೨೬೨ ।।

ಏವಂ ಶ್ರೋತವ್ಯ ಆತ್ಮಾಽಯಂ ಸಮಾಪ್ತಃ ಶ್ರವಣೇ ವಿಧಿಃ ।।

ಅಥ ಮನ್ತವ್ಯ ಇತ್ಯಸ್ಯ ಪ್ರಪಞ್ಚಃ ಪರ ಉಚ್ಯತೇ ।। ೨೬೩ ।।

ನಾಮರೂಪಾದಿಸಂಭಿನ್ನಂ ಜಗದೇತತ್ಕಥಂ ಪುನಃ ।।

ಆತ್ಮೈವ ಸರ್ವಮಿತ್ಯೇವಂ ದ್ರಷ್ಟುಂ ಶಕ್ಯಮಿಹಾಞ್ಜಸಾ ।। ೨೬೪ ।।

ಅವ್ಯಾವೃತ್ತವಿಸಂವಾದಿಪ್ರತ್ಯಗ್ಧೀವ್ಯಾಪ್ತಿಕಾರಣಾತ್ ।।

ಏತದ್ವಿರುದ್ಧಬುದ್ಧೀನಾಮೇವಮೇವ ಹಿ ಶಕ್ಯತೇ ।। ೨೬೫ ।।

ವ್ಯಭಿಚಾರಿಷು ಬೋಧೇಷು ಯೋ ಬೋಧೋಽವ್ಯಭಿಚಾರವಾನ್ ।।

ತತ್ಪ್ರಮಾಣಾರ್ಪಿತೋ ಮೇಯೋ ಗ್ರಹೀತುಂ ಶಕ್ಯತೇಽಞ್ಜಸಾ ।। ೨೬೬ ।।

ಯಥಾ ದುನ್ದುಭಿಶಬ್ದತ್ವಸಾಮಾನ್ಯಾದುತ್ಥಿತಾನ್ಪೃಥಕ್ ।।

ನಾಽಽದಾತುಂ ಶಕ್ನುಯಾತ್ಕಶ್ಚಿದ್ವಿಶೇಷಾನಸಿಕೋಶವತ್ ।। ೨೬೭ ।।

ತದ್ವದಾತ್ಮಾತಿರೇಕೇಣ ನಾಽಽತ್ಮೀಯಾರ್ಥೋ ಮನಾಗಪಿ ।।

ಯತಃ ಸಮೀಕ್ಷಿತುಂ ಶಕ್ಯಸ್ತೇನಾಸೌ ರಜ್ಜುಸರ್ಪವತ್ ।। ೨೬೮ ।।

ವಿಶೇಷೈರನ್ವಯೋ ನಾಪಿ ಸಾಮಾನ್ಯಾನ್ವಯವತ್ಕ್ವಚಿತ್ ।।

ಸಾಮಾನ್ಯಸ್ಯಾವಿಶೇಷತ್ವಾನ್ನಾತಃ ಸಾಮಾನ್ಯಧೀಗ್ರಹಃ ।। ೨೬೯ ।।

ವಿಶೇಷೈರನ್ವಯೋ ನೋ ಚೇದಿಭಾಖುವ್ಯಕ್ತಿವನ್ಮಿಥಃ ।।

ಖಣ್ಡವತ್ಸ್ವಾದ್ವಿಶೇಷಾದೌ ಯತ್ಸಾಮಾನ್ಯಮಿತೀರಿತಮ್ ।। ೨೭೦ ।।

ದ್ವಿಷ್ಠತ್ವಾದನ್ವಯಸ್ಯೌಪಿ ವ್ಯಾಪ್ಯವ್ಯಾಪಕಯೋರ್ಮಿಥಃ ।।

ವ್ಯತಿರೇಕಮತೋ ಮುಕ್ತ್ವಾ ಮಿಥೋ ವ್ಯಾಪ್ತಿರ್ನ ಸಿಧ್ಯತಿ ।। ೨೭೧ ।।

ಪ್ರತ್ಯಗ್ಬೋಧಾನಿರಸ್ತೋಽರ್ಥಃ ಪ್ರತ್ಯಗ್ವನ್ನ ಹಿ ಸಿಧ್ಯತಿ ।।

ನ ಚಾಭಾವಮುಖೋಽನಾತ್ಮಾ ನಾನ್ವಯೇನಾಪ್ಯತೋ ದೃಶಿ ।। ೨೭೨ ।।

ಪ್ರತ್ಯಙ್ಭಾತ್ರೈಕರೂಪತ್ವಾದಾತ್ಮಾ ನಾನಾತ್ಮತಾಂ ಸ್ವತಃ ।।

ಸಹತೇ ನಾಪಿ ಚಾನಾತ್ಮಾ ಸ್ವಾರ್ಥಾದನ್ಯತ್ರ ಸಿಧ್ಯತಿ ।। ೨೭೩ ।।

ಅನಾತ್ಮವಸ್ತುನಃ ಪ್ರತ್ಯಕ್ಪ್ರತ್ಯಕ್ತ್ವಾನ್ನಾತಿರಿಚ್ಯತೇ ।।

ಪರಾಙ್ನಾನ್ವೇತಿ ಚಾಽಽತ್ಮಾನಂ ವ್ಯತಿರೇಕಾತ್ಮಕತ್ವತಃ ।। ೨೭೪ ।।

ದುನ್ದುಭ್ಯನ್ವಿತಶಬ್ದಸ್ಯ ಸರ್ವತ್ರಾವ್ಯಭಿಚಾರತಃ ।।

ಪುಂಸ್ಪ್ರಯತ್ನಾದಿಲಬ್ಧಾತ್ಮವ್ಯಭಿಚಾರಿರವಾತ್ಮಸು ।। ೨೭೫ ।।

ಉಚ್ಚನೀಚಾದಿಭೇದೇಷು ಮಿಥಃ ಸ ವ್ಯಭಿಚಾರಿಷು ।।

ದುನ್ದುಭಿಧ್ವನಿರೇವೈಕಃ ಸರ್ವತ್ರಾವ್ಯಭಿಚಾರವಾನ್ ।। ೨೭೬ ।।

ದುನ್ದುಭಿಧ್ವನಿಸಾಮಾನ್ಯವ್ಯತಿರೇಕೇಣ ತೇನ ತೇ ।।

ನಿರಾತ್ಮಕಾ ನ ಶಕ್ಯನ್ತೇ ತದ್ವಿಶೇಷಾಃ ಸಮೀಕ್ಷಿತುಮ್ ।। ೨೭೭ ।।

ದುನ್ದುಭಿಧ್ವನಿರಿತ್ಯೇತತ್ಕುತೋ ಲಬ್ಧಂ ವಿಶೇಷಣಮ್ ।।

ದುನ್ದುಬೇರ್ಗಹಣೇನೇತಿ ಲಬ್ಧಮೇತದ್ವಿಶೇಷಣಮ್ ।। ೨೭೮ ।।

ದುನ್ದುಭೇಸ್ತು ರವಾ ಏತ ಇತ್ಯೇವಂ ಗ್ರಹಣೇ ಸತಿ ।।

ಗೃಹೀತಾಸ್ತದ್ವಿಶೇಷಾಃ ಸ್ಯುಸ್ತೇಷಾಂ ತಾದಾತ್ಮ್ಯಕಾರಣಾತ್ ।। ೨೭೯ ।।

ಭೇರ್ಯಾಘಾತಗ್ರಹಾದ್ವಾಽಪಿ ತದ್ವಿಶೇಷಗ್ರಹೋ ಭವೇತ್ ।।

ವೀರಾದಿರಸಸಂಯುಕ್ತೋ ದುನ್ದುಭ್ಯಾಘಾತ ಉಚ್ಯತೇ ।। ೨೮೦ ।।

ಉಪಲಬ್ಧೋಽಸ್ತಿ ಸನ್ಕುಮ್ಭೋ ಲಮ್ಬೋಷ್ಠೋ ದೇಶಕಾಲವಾನ್ ।।

ಪೂರ್ವಪೂರ್ವಾತಿರೇಕೇಣ ನೋತ್ತರೋಽರ್ಥೋಽನುಭೂಯತೇ ।। ೨೮೧ ।।

ಏವಂ ಚಿದನ್ವಯಾತ್ಸರ್ವಸ್ತದಧ್ಯಸ್ತಃ ಸಮೀಕ್ಷ್ಯತೇ ।।

ಸಾಮಾನ್ಯಂ ವಾ ವಿಶೇಷೋ ವಾ ಚಿದಸಂಬೋಧಹೇತುತಃ ।। ೨೮೨ ।।

ಪ್ರತ್ಯಗ್ರೂಪಸ್ಯ ಸಂಸಿದ್ಧೌ ಪ್ರತೀಚೋಽನ್ಯನ್ನ ಕಾರಣಮ್ ।।

ಅನಾತ್ಮವತ್ತದಪ್ಯಾತ್ಮವಿಶೇಷಣತಯಾ ಭವೇತ್ ।। ೨೮೩ ।।

ಕರ್ತೃತ್ವಕಞ್ಚುಕೋ ಯದ್ವದಾತ್ಮಾಽನಾತ್ಮಾನಮೀಕ್ಷತೇ ।।

ಕೂಟಸ್ಥದೃಷ್ಟಿಮಾತ್ರತ್ವಾನ್ನ ತಥಾಽಽತ್ಮಾನಮೀಕ್ಷತೇ ।। ೨೮೪ ।।

ಸಂಹತೋ ಗಮ್ಯತೇಽನಾತ್ಮಾ ಪ್ರತ್ಯಕ್ಷೇಣ ಯಥಾ ಸದಾ ।।

ಗಮ್ಯತೇಽಸಂಹತಸ್ತದ್ವದಾತ್ಮಾ ಪ್ರತ್ಯಗ್ಧಿಯಾಽಽತ್ಮನಾ ।। ೨೮೫ ।।

ದಾರ್ಷ್ಟಾನ್ತಿಕಾರ್ಥಾಸಂಭಿತ್ತೇರೇಕೇನೈವ ಕೃತಾರ್ಥತಃ ।।

ದೃಷ್ಟಾನ್ತೇನ ಬಹೂನಾಂ ತು ಕಿಮರ್ಥೋಕ್ತಿರಿತೀರ್ಯತೇ ।। ೨೮೬ ।।

ಮಹಾಸಾಮಾನ್ಯ ಏಕಸ್ಮಿನ್ವಿಶೇಷಾಣಾಮಶೇಷತಃ ।।

ವಿಲಯಃ ಸ್ಯಾತ್ಕಥಂ ನಾಮ ವ್ಯಾವೃತ್ತಾನ್ವಯರೂಪಿಣಾಮ್ ।। ೨೮೭ ।।

ಮಹಾಸಾಮಾನ್ಯದೃಷ್ಟಾನ್ತೋ ದೌನ್ದುಭೋ ರವ ಉಚ್ಯತೇ ।।

ಸಾಮಾನ್ಯೇತರರೂಪಸ್ಯ ದುನ್ದುಭ್ಯಾಘಾತ ಇಷ್ಯತೇ ।। ೨೮೮ ।।

ಬಾಹ್ಯಾನಿತಿ ತಥಾಚೋಕ್ತಿರ್ವಿಶೇಷಾಣಾಂ ತು ಕೇವಲಮ್ ।।

ಇತ್ಯುಕ್ತಾರ್ಥಪ್ರಸಿದ್ಧ್ಯರ್ಥಮಿತ್ಯುದಾಹರಣತ್ರಯಮ್ ।। ೨೮೯ ।।

ಅನ್ವಯವ್ಯತಿರೇಕಾಭ್ಯಾಮಭಾವವಪುಷಾಽಥವಾ ।।

ಸದ್ಧೀಗಮ್ಯಾದ್ಧಿರುಗ್ವಸ್ತು ನ ಮಾನೇನಾವಸೀಯತೇ ।। ೨೯೦ ।।

ಷಷ್ಠ್ಯರ್ಥಾಸಂಭವೋಽತಃ ಸ್ಯಾದ್ವಿತೀಯಾಸಂಭವಾತ್ಸತಃ ।।

ಯಥಾ ಸತಿ ತಥಾ ವಿದ್ಯಾತ್ಪ್ರತೀಚ್ಯನನ್ಯಮಾನಕೇ ।। ೨೯೧ ।।

ಸಾಮಾನ್ಯಭೇದರೂಪಾಣಾಂ ವಿಶೇಷಾಣಾಮಶೇಷತಃ ।।

ಮಹಾಸಾಮಾನ್ಯ ಏಕತ್ರ ಭೂಯಸಾಂ ಸ್ಯಾದ್ಯಥಾ ತಥಾ ।। ೨೯೨ ।।

ಮಿಥೋಭಿನ್ನಪದಾರ್ಥಾನಾಂ ನಾಮರೂಪಕ್ರಿಯಾತ್ಮಭಿಃ ।।

ಸ್ಥೂಲಾದ್ಯನಭಿಸಂಬನ್ಧೇ ಕಾರ್ಯಕಾರಣರೂಪಿಣಾಮ್ ।। ೨೯೩ ।।

ಸೂಕ್ಷ್ಮತಾವ್ಯಾಪಿತೇ ಜ್ಞೇಯೇ ಭೂಮ್ಯಾದೇರುತ್ತರೋತ್ತಮ್ ।।

ಪ್ರತ್ಯಗಾತ್ಮಾವಸಾನೇಷು ಪೂರ್ವಪೂರ್ವಪ್ರಹಾಣತಃ ।। ೨೯೪ ।।

ನಾಮಾದೀನಿ ಚ ತತ್ತ್ವಾನಿ ಪ್ರಾಣಾನ್ತಾನಿ ತಥಾಽಽತ್ಮನಿ ।।

ಪೂರ್ವಪೂರ್ವಪ್ರಹಾಣೇನ ಯಾನ್ತ್ಯಸ್ತಂ ಕೇವಲಾದ್ವಯೇ ।। ೨೯೫ ।।

ದೃಷ್ಟಾನ್ತತ್ರಿತಯಂ ತಾವತ್ಸ್ಥಿತಿಕಾಲ ಉದಾಹೃತಮ್ ।।

ಮಹಾಸಾಮಾನ್ಯವತ್ಪ್ರತ್ಯಕ್ಸರ್ವಾನಾತ್ಮಾಪ್ಯಯಃ ಸ್ವತಃ ।। ೨೯೬ ।।

ಸ್ಥಿತಿಕಾಲೇ ಯಥೈಕಾತ್ಮ್ಯಂ ಶಕ್ಯತೇ ಜ್ಞಾತುಮಞ್ಜಸಾ ।।

ಯಥೋಕ್ತನ್ಯಾಯತಸ್ತದ್ವದುತ್ಪತ್ತಾವಪಿ ಶಕ್ಯತೇ ।। ೨೯೭ ।।

ಧೂಮಾರ್ಚಿರ್ವಿಸ್ಫುಲಿಙ್ಗಾದಿ ಯಥಾಪೂರ್ವೇ ವಿಭಾಗತಃ ।।

ಅಗ್ನಿರೇವ ನ ಧೂಮಾದಿಭೇದಃ ಕಶ್ಚನ ಲಕ್ಷ್ಯತೇ ।। ೨೯೮ ।।

ಪ್ರಾಣಲೋಕಾದಿರಪ್ಯೇವಮನಾತ್ಮಾ ಪ್ರಾಗ್ವಿಭಾಗತಃ ।।

ಅಪೂರ್ವಾನಪರಾನ್ತಪ್ರತ್ಯಗಾತ್ಮೈವ ಕೇವಲಃ ।। ೨೯೯ ।।

ಏಕಜಾತೌ ಹಿ ಭಿನ್ನಾನಾಂ ಶಬ್ದಾನಾಂ ಶಬ್ದ ಏವ ತು ।।

ದೃಷ್ಟಮೈಕ್ಯಂ ನ ಭಿನ್ನಾನಾಂ ಭಿನ್ನಜಾತೌ ತಥೇತಿ ಚೇತ್ ।। ೩೦೦ ।।

ಧೂಮಾದಿಭೇದಭಿನ್ನಾನಾಂ ಯಥೈಕತ್ವಂ ವಿಭಾವಸೌ ।।

ನಾಮರೂಪಾದಿಭಿನ್ನಾನಾಮೈಕಾತ್ಮ್ಯಂ ತದ್ವದಾತ್ಮನಿ ।। ೩೦೧ ।।

ಬೋಧಾವಿಶೇಷಾದಥವಾ ಭೇದ ಏವ ನ ವಿದ್ಯತೇ ।।

ಕಾರ್ಯಕಾರಣಯೋಸ್ತತ್ತ್ವಮುಭಯೋರವಿಲಕ್ಷಣಮ್ ।। ೩೦೨ ।।

ಸ್ವಾರ್ಥಸಾಧನಯತ್ನಾದೀನನಪೇಕ್ಷ್ಯೋತ್ಸೃಜೇ್ದ್ಯಥಾ ।।

ಧೂಮಾದೀನ್ಹುತಭುಕ್ತದ್ವತ್ಪ್ರಾಣಾದೀನ್ಪ್ರತ್ಯಗೀಶ್ವರಃ ।। ೩೦೩ ।।

ಶ್ರೋತವ್ಯಃ ಶ್ರುತಿವಾಕ್ಯೇಭ್ಯ ಇತ್ಯತ್ರಾಽಽಶಙ್ಕ್ಯತೇ ಯತಃ ।।

ಪ್ರಯತ್ನಾನನ್ತರಃ ಶಬ್ದೋಽನಿತ್ಯಃ ಕುಮ್ಭಾದಿವದ್ಭವೇತ್ ।। ೩೦೪ ।।

ಇತ್ಯಸ್ಯ ಪರಿಹಾರಾರ್ಥಂ ನಿಃಶ್ವಾಸೋದಾಹೃತಿಸ್ತ್ವಿಯಮ್ ।।

ಅಪ್ರಯತ್ನೋತ್ಥಿತೋ ವೇದೋ ನಿತ್ಯಃ ಸ್ಯಾದ್ವ್ಯೋಮವತ್ಸ್ವತಃ ।। ೩೦೫ ।।

ಅಬುದ್ಧಿಪೂರ್ವಕತ್ವಾಚ್ಚ ಯಥಾವಸ್ತ್ವನುರೋಧ್ಯಪಿ ।।

ಬುದ್ಧಿವನ್ನಾಪ್ರಮಾಣತ್ವಂ ವೇದಸ್ಯೇಹೋಪಪದ್ಯತೇ ।। ೩೦೬ ।।

ಸರ್ವಥಾ ಯದನೇನೋಕ್ತಂ ತಚ್ಛ್ರದ್ಧೇಯಂ ಬುಭೂಷತಾ ।।

ಭಾನುಪ್ರಕಾಶವಚ್ಛಬ್ದೋ ನಿತ್ಯೋಽಯಂ ನ ತು ಕೃತ್ರಿಮಃ ।। ೩೦೭ ।।

ಪರ ಏವಾಽಽತ್ಮನಾಽಽತ್ಮಾನಂ ಪ್ರತಿಪಾದ್ಯ ನರಂ ಶ್ರುತಿಃ ।।

ಕಾರ್ಯಕಾರಣವತ್ಪೀತ್ವಾ ಸ್ವಾತ್ಮನೈವಾವತಿಷ್ಠತೇ ।। ೩೦೮ ।।

ವೇದಾಮಾತ್ವಪ್ರಸಕ್ತೌ ವಾ ಸರ್ವಮಾತ್ಮೇತಿವಾಕ್ಯತಃ ।।

ವೇದಾಮಾತ್ವಾಪನುತ್ತ್ಯರ್ಥಂ ಸ ಯಥೇತ್ಯಾಗಮಃ ಪರಃ ।। ೩೦೯ ।।

ತದಯುಕ್ತಂ ಪುಮರ್ಥಸ್ಯ ತದುಕ್ತ್ಯೈವ ಸಮಾಪ್ತತಃ ।।

ಸರ್ವೋಪಾಯೋಽನುಪಾಯಃ ಸ್ಯಾದುಪೇಯಾವಸಿತೌ ಯತಃ ।। ೩೧೦ ।।

ಸ್ವೋಪೇಯಾರ್ಥಪ್ರಸಿದ್ಧೌ ಚ ನೋಪಾಯಾನಾಮುಪಾಯತಾ ।।

ನ ಚೋತ್ಸರ್ಗಾಪವಾದೋಽಪಿ ಸಾಕ್ಷಾದ್ವೇದಗ್ರಹಶ್ರವಾತ್ ।। ೩೧೧ ।।

ಬಾಲೋನ್ಮತ್ತೋಕ್ತಿವಚ್ಚಾಹಂ ವಕ್ತುಂ ದೂಷಣಮಾದರಾತ್ ।।

ಜಿಹ್ರೇಮಿ ಬಹುಶೋಽತ್ರೋಕ್ತೌ ತಸ್ಮಾದೇವೋಪರಮ್ಯತೇ ।। ೩೧೨ ।।

ಋಗ್ವೇದಾದಿಗಿರೋಚ್ಯನ್ತೇ ಋಗ್ಯಜುಃಸಾಮಲಕ್ಷಣಾಃ ।।

ಅಥರ್ವಾಙ್ಗಿರಸಸ್ತದ್ವನ್ಮನ್ರಾಃ ಸ್ಯುರ್ಬ್ರಾಹ್ಮಣೋದ್ಧೃತಾಃ ।। ೩೧೩ ।।

ಇತಿಹಾಸಾದಿಸಂಭೇದಭಿನ್ನಂ ಬ್ರಾಹ್ಮಣಮೇವ ತು ।।

ಗ್ರಾಹ್ಯಮತ್ರ ಪ್ರಸಿದ್ಧಸ್ತು ನೇತಿಹಾಸಾದಿರಿಷ್ಯತೇ ।। ೩೧೪ ।।

ಅಭಿಧೇಯಾರ್ಥಜನ್ಮಾಪಿ ಹ್ಯಭಿಧಾಸಂಭವೋಕ್ತಿತಃ ।।

ದ್ರಷ್ಟವ್ಯಂ ನಾಭಿಧಾನಂ ಸ್ಯಾದಭಿಧೇಯಮೃತೇ ಕ್ವಚಿತ್ ।। ೩೧೫ ।।

ಮತ್ರಬ್ರಾಹ್ಮಣಯೋರ್ವೇದನಾಮಧೇಯತ್ವಕಾರಣಾತ್ ।।

ಋಗ್ವೇದಾದಿಗಿರಾ ತಸ್ಮಾನ್ಮನ್ತ್ರಬ್ರಾಹ್ಮಣಯೋರ್ಗ್ರಹಃ ।। ೩೧೬ ।।

ಯಥಾಸಿದ್ಧಮಿತಿಹಾಸಪುರಾಣಾದ್ಯಪಿ ಗೃಹ್ಯತೇ ।।

ಲೋಕಪ್ರಸಿದ್ಧಿಮುಲ್ಲಙ್ಘ್ಯ ಯತೋಽನ್ಯಾಯ್ಯೋಽನ್ಯಥಾಗ್ರಹಃ ।। ೩೧೭ ।।

ಇತಿಹಾಸಪುರಾಣಾಭ್ಯಾಂ ವೇದಂ ಸಮುಪಬೃಂಹಯೇತ್ ।।

ಇತ್ಯಾದಿಮನುನಾಽಪ್ಯುಕ್ತಂ ಕಥಂ ತತ್ತ್ಯಾಗಮರ್ಹತಿ ।। ೩೧೮ ।।

ಇತಿಹಾಸಪುರಾಣಾದೇರ್ವೇದಮೂಲತ್ವಕಾರಣಾತ್ ।।

ಪ್ರಾಮಾಣ್ಯಂ ನಾನ್ಯಥಾ ತಸ್ಯ ಪ್ರಾಮಾಣ್ಯಮುಪಪದ್ಯತೇ ।। ೩೧೯ ।।

ಪ್ರತ್ಯಕ್ಷವೇದವಚನವಿರುದ್ಧಂ ತೇಷು ಯದ್ವಚಃ ।।

ಬುದ್ಧವಾಕ್ಯಾದಿವತ್ತಾದೃಕ್ತ್ಯಾಜ್ಯಂ ಶ್ರುತಿವಿರೋಧತಃ ।। ೩೨೦ ।।

ನ ಚೇಶ್ವರಾತಿರೇಕೇಣ ಕಶ್ಚಿತ್ಸ್ರಷ್ಟಾಽಭ್ಯುಪೇಯತೇ ।।

ಇತಿಹಾಸಪುರಾಣಾದೇಸ್ತದನ್ಯಸ್ಯೇಹ ಕಾರ್ಯತಃ ।। ೩೨೧ ।।

ಕಾರಣತ್ವಂ ಪ್ರಮಾಣೇನ ಯಸ್ಯ ಸಾಕ್ಷಾದ್ವಿನಿಶ್ಚಿತಮ್ ।।

ಅಪಿ ತತ್ಕಾರ್ಯಕರ್ತೃತ್ವೇ ತದೇವಾಭ್ಯುಪಗಮ್ಯತೇ ।। ೩೨೨ ।।

ಬೀಜಮೇವಾಙ್ಕುರಾದೀನಾಂ ಯಥಾ ಕಾರಣಮಿಷ್ಯತೇ ।।

ಅಙ್ಕುರಾದ್ಯಾತ್ಮನಾ ತದ್ವದ್ಬೀಜಮೇವ ತು ಕಾರಣಮ್ ।। ೩೨೩ ।।

ಆದ್ಯನ್ತಯೋರ್ಯತೋ ಬೀಜಂ ಪ್ರತ್ಯಕ್ಷೇಣಾವಸೀಯತೇ ।।

ತಸ್ಮಾತ್ತನ್ಮಧ್ಯಕಾರ್ಯೇಷು ಬೀಜಮೇವಾಸ್ತು ಕಾರಣಮ್ ।। ೩೨೪ ।।

ನ ಚ ವೇದೋಕ್ತಿತೋ ವೇದಃ ಶ್ರದ್ಧೇಯಾರ್ಥ ಇಹೇಷ್ಯತೇ ।।

ಕಿಂತ್ವಮಾನತ್ವಹೇತೂನಾಂ ವೇದವಾಕ್ಯೇಷ್ವಸಂಭವಾತ್ ।। ೩೨೫ ।।

ಪ್ರಾಮಾಣ್ಯಂ ವೇದವಾಕ್ಯಾನಾಂ ನ ಚ ಮಾನಾನ್ತರಾಶ್ರಯಾತ್ ।।

ಅಕ್ಷಾದೇರಪಿ ಮಾನತ್ವಂ ಯಥೋಕ್ತಾದೇವ ಕಾರಣಾತ್ ।। ೩೨೬ ।।

ಪ್ರಜ್ಞಾನವ್ಯತಿರೇಕೇಣ ಯಥೈವ ಸ್ಥಿತಿಸರ್ಗಯೋಃ ।।

ವಸ್ತ್ವನ್ತರಂ ನ ಸಂಭಾವ್ಯಂ ಪ್ರಲಯೇಽಪಿ ತಥೋಚ್ಯತೇ ।। ೩೨೭ ।।

ವಿಭಿನ್ನನಾಮರೂಪಾಣಾಂ ಸರಿತಾಂ ಸಾಗರೋ ಯಥಾ ।।

ಅಭಿನ್ನನಾಮರೂಪೈಕಃ ಪ್ರಲಯೋಽಯನಮೇಕತಾ ।। ೩೨೮ ।।

ಸ್ಪರ್ಶಾದಿಜ್ಞಾನಭೇದಾನಾಂ ತ್ವಗಾದ್ಯೇಕಾಯನಂ ತಥಾ ।।

ಸ್ವಾನ್ತೇ ತ್ವಗಾದಯಸ್ತದ್ವದ್ಬುದ್ಧೌ ಚ ಮನಸಸ್ತಥಾ ।। ೩೨೯ ।।

ಕರ್ಮಕ್ಷಯಾತ್ತಥಾ ಬುದ್ಧಿಃ ಕಾರಣತ್ವೇನ ತಿಷ್ಠತಿ ।।

ಏಷ ಸಾಧಾರಣಸ್ತಾವತ್ಪ್ರಲಯೋಽಬುದ್ಧಿಪೂರ್ವಕಃ ।। ೩೩೦ ।।

ಪ್ರತ್ಯಗ್ಯಾಥಾತ್ಮ್ಯವಿಜ್ಞಾನಾದ್ವಸ್ತುವೃತ್ತಾನುರೋಧತಃ ।।

ಪ್ರಲಯೋಽಜ್ಞಾನವಿಧ್ವಂಸಾದ್ಯಸ್ತ್ವಸೌ ಬುದ್ಧಿಪೂರ್ವಕಃ ।। ೩೩೧ ।।

ಅಬ್ಧಿರೇಕಾಯನಂ ಯದ್ವತ್ಸರ್ವಾಸಾಂ ಸರಿತಾಂ ತಥಾ ।।

ತ್ವಗಗೋಚರಾಣಾಂ ಸ್ಪರ್ಶಾನಾಂ ತ್ವಗೇವೈಕಾಯನಂ ಪರಮ್ ।। ೩೩೨ ।।

ಸ್ಪರ್ಶಶಬ್ದೇನ ವಿಷಯಸ್ತ್ವಗ್ಗ್ರಾಹ್ಯೋಽತ್ರಾಭಿಧೀಯತೇ ।।

ತಥಾ ಗನ್ಧಾದಿಶಬ್ದೇನ ಘ್ರಾಣಾದಿವಿಷಯೋ ಮತಃ ।। ೩೩೩ ।।

ಗನ್ಧಾದಿಸಂಹತಿಃ ಪೃಥ್ವೀ ರಸಾನ್ತಾನಾಂ ತಥಾ ಜಲಮ್ ।।

ತೇಜಸ್ತ್ರಯಾಣಾಂ ವಾಯುಸ್ತು ದ್ವಯೋರೇಕಾತ್ಮಕಂ ನಭಃ ।। ೩೩೪ ।।

ಏವಂ ಲಕ್ಷಣತಃ ಪಞ್ಚ ಭೂತಾನ್ಯೇತಾನಿ ನಿರ್ದಿಶೇತ್ ।।

ಮೂರ್ತಾಮೂರ್ತಾವಿಷ್ಕರಣಂ ಗುಣಾವಿಷ್ಕೃತಿರಿಷ್ಯತೇ ।। ೩೩೫ ।।

ಸಂಹತೋಕ್ತವಿಶೇಷಾಣಾಂ ಭೂತಾನಾಂ ಕಾರಣಾತ್ಮತಾ ।।

ತತ್ರ ಸ್ಪರ್ಶಗ್ರಹೇಣೈವ ವಾಯೋರಂಶೋಽತ್ರ ಗೃಹ್ಯತೇ ।। ೩೩೬ ।।

ತೇಜಸಸ್ತು ತೃತೀಯಾಂಶಶ್ಚತುರ್ಥೋಽಪಾಂ ತಥಾ ಭುವಃ ।।

ಪಞ್ಚಮಸ್ತದ್ಗುಣೈರ್ಭೇದಸ್ತಥಾ ಸ್ಪರ್ಶೇ ಸಮೀಕ್ಷ್ಯತಾಮ್ ।। ೩೩೭ ।।

ಗನ್ಧಾದಿಷು ತಥಾ ಯೋಜ್ಯೋ ಭೇದೋಽಯಂ ಗುಣಭೇದತಃ ।।

ಪೃಥಿವ್ಯಂಶಸ್ಯ ಬಾಹುಲ್ಯಾತ್ಕರ್ಕಶಃ ಸ್ಪರ್ಶ ಉಚ್ಯತೇ ।। ೩೩೮ ।।

ಶೀತಶ್ಚ ಪಿಚ್ಛಿಲಶ್ಚಾಪಾಂ ಬಾಹುಲ್ಯಾತ್ಸ್ಪರ್ಶ ಇಷ್ಯತೇ ।।

ಭೂಯಸ್ತ್ವಾತ್ತೇಜಸಶ್ಚೋಷ್ಣಃ ಸುಕುಮಾರಸ್ತಥಾ ಮರುತ್ ।। ೩೩೯ ।।

ಬಾಹುಲ್ಯಾದಿತಿ ವಿಜ್ಞೇಯೋ ಯಥೋಕ್ತಗುಣಸಂಶ್ರಯಾತ್ ।।

ಧ್ವಸ್ತಾಶೇಷವಿಕಾರಸ್ಯ ಬ್ರಹ್ಮಣೋಽವಿದ್ಯಯಾಽಽತ್ಮನಃ ।। ೩೪೦ ।।

ಸ ಏಷ ಪರಿಣಾಮಃ ಸ್ಯಾತ್ತೇಜೋಬನ್ನಾದ್ಯುಪಕ್ರಮಃ ।।

ಸ್ವರ್ಶನಾದ್ಯಾತ್ಮನಾಽತ್ಯನ್ತಂ ಪರಂ ಕಾಠಿನ್ಯಮಾಗತಃ ।। ೩೪೧ ।।

ಉದ್ಭೂತಸ್ಪರ್ಶವಿಜ್ಞಾನಸ್ತ್ವಚಾ ತಸ್ಯ ಸಮಾಗಮಾತ್ ।।

ಸ್ಪರ್ಶಭೇದಪರಿಜ್ಞಾನಂ ತತೋಽಭಿವ್ಯಜ್ಯತೇ ದೃಶೇಃ ।। ೩೪೨ ।।

ಸ್ಪರ್ಶಾದಿಭೇದವಿಜ್ಞಾನಂ ಸ್ಯಾದಚೇತನಮೇವ ತು ।।

ಸ್ಪರ್ಶಾದಿವತ್ಪರಾರ್ಥತ್ವಾತ್ಸ್ವಾರ್ಥಂ ತನ್ನ ತು ಸಾಕ್ಷಿವತ್ ।। ೩೪೩ ।।

ಅತೀವ ಕಠಿನಂ ಜ್ಞಾನಂ ತ್ವಚಾತೋಽಸ್ಯ ಸಮಾಗಮಾತ್ ।।

ಮನಸಾ ತಸ್ಯ ಸಂಯೋಗೇ ತತಃ ಸ್ವಚ್ಛೈವ ಧೀರ್ಭವೇತ್ ।। ೩೪೪ ।।

ತತೋಽಪಿ ಸೂಕ್ಷ್ಮಂ ವಿಜ್ಞಾನಂ ಬುದ್ಧಿಸಂಯೋಗಜಂ ಭವೇತ್ ।।

ಯಾವದ್ರುಧಿರಸಂವ್ಯಾಪ್ತಿಃ ಶರೀರೇ ತಾವದೇವ ತು ।। ೩೪೫ ।।

ಬುದ್ಧೇಃ ಸಾಮಾನ್ಯವೃತ್ತ್ಯೇಹ ವ್ಯಾಪ್ತಿರಾದೇಹಸಂಕ್ಷಯಾತ್ ।।

ಚೈತನ್ಯಾಭಾಸವತ್ಪ್ರಣಸ್ತಾಂ ವೃತ್ತಿಂ ವ್ಯಾಪ್ಯ ತಿಷ್ಠತಿ ।। ೩೪೬ ।।

ಅಕಾರ್ಯಕಾರಣಸ್ತ್ವಾತ್ಮಾ ತಮಪಹ್ನುತ್ಯ ತಿಷ್ಠತಿ ।।

ಕಣ್ಟಕಾದಿಸಮಾಯೋಗೇ ಶರೀರೇ ವಿಕ್ರಿಯಾ ಯದಾ ।। ೩೪೭ ।।

ತದಾಽಧರ್ಮಾದಿತೋ ದುಃಖಂ ವಿಕ್ರಿಯಾತೋಽಭಿಜಾಯತೇ ।।

ದೇಹೈಕದೇಶಗಂ ದುಃಖಂ ವಿಶಿನಷ್ಟಿ ಸ್ವದೇಶಗಾಮ್ ।। ೩೪೮ ।।

ಧಿಯಂ ತದ್ದೇಶದುಃಖಿತ್ವಾದ್ದುಃಖಿತ್ವಂ ಜಾಯತೇ ಧಿಯಃ ।।

ತಸ್ಯಾವಚ್ಛಿತ್ತಯೇ ವೃತ್ತಿರ್ದುಃಖಭೂತ್ಯೈವ ಜಾಯತೇ ।। ೩೪೯ ।।

ಭೋಕ್ತೃಭೋಗ್ಯಾಭಿಸಂಬನ್ಧಸ್ತನ್ನಿಮಿತ್ತೋಽಯಮಾತ್ಮನಃ ।।

ಬುದ್ಧೇಃ ಸೇಯಮಹಂವೃತ್ತಿರ್ದುಃಖಾವಚ್ಛೇದಿನೀ ಸತೀ ।। ೩೫೦ ।।

ಪರಿಚ್ಛಿನತ್ತಿ ಬೋದ್ಧಾರಂ ಬೋದ್ಧಾಽಪ್ಯಾಭಾಸಮಾತ್ಮನಃ ।।

ನ ಬಹಿರ್ವಿಕ್ರಿಯಾಂ ಮುಕ್ತ್ವಾ ದೇಹೇಽಹಂವೃತ್ತಿಸಂಭವಃ ।। ೩೫೧ ।।

ಸ್ವಸ್ಥೇನ್ದ್ರಿಯಮನೋಬುದ್ಧೇರ್ನೈವಾಹಮಿತಿ ವೀಕ್ಷ್ಯತೇ ।।

ಪುತ್ರಾಭಿಮಾನಜೇ ತ್ವಸ್ಮಿನ್ನ ದೇಹಾಂಶವಿಶಿಷ್ಟತಾ ।। ೩೫೨ ।।

ತತ್ತದ್ವಸ್ತು ಸಮುದ್ದಿಶ್ಯ ದುಃಖಿತ್ವಂ ತತ್ರ ಮಾನಿನಃ ।।

ಅಜ್ಞಾನಾದಭಿಮಾನೋಽಯಂ ಬುದ್ಧ್ಯಾದೌ ವಿಷಯಾವಧೌ ।। ೩೫೩ ।।

ನ ತು ನಿಃಸಙ್ಗಕೂಟಸ್ಥಪ್ರತೀಚಃ ಸ್ಯಾದಹಂಮತಿಃ ।।

ನ ಕಾರ್ಯಪ್ರಲಯೋ ದೃಷ್ಟೋ ಯಸ್ಮಾದನ್ಯತ್ರ ಕಾರಣಾತ್ ।। ೩೫೪ ।।

ತ್ವಗಾರಮ್ಭಕಸಾಮಾನ್ಯಂ ತ್ವಗ್ಗಿರಾಽತೋಽತ್ರ ಗೃಹ್ಯತೇ ।।

ಕಾರ್ಯತ್ವಾನ್ನೇನ್ದ್ರಿಯೇಷ್ವೇವ ವಿಷಯಪ್ರಲಯೋ ಭವೇತ್ ।। ೩೫೫ ।।

ನ ಮೃದೋಽನ್ಯತ್ರ ಕುಮ್ಭಾದೇಃ ಶರಾವೇ ಪ್ರಲಯೋ ಯತಃ ।।

ತಸ್ಮಾತ್ತ್ವಗಾದಯಃ ಶಬ್ದಾಸ್ತ್ವಗಾದ್ಯಾರಮ್ಭಕಾಭಿಧಾಃ ।। ೩೫೬ ।।

ಸರ್ವತ್ರ ಪ್ರತಿಪತ್ತವ್ಯಾ ನಾನ್ಯತ್ರ ಪ್ರಲಯೋ ಯತಃ ।।

ಗನ್ಧಶಬ್ದೇನ ಕೃತ್ಸ್ನಾಽಪಿ ಪೃಥಿವೀ ಪರಿಗೃಹ್ಯತೇ ।। ೩೫೭ ।।

ಯದಿ ವಾ ಪರಭಾಗೋಽಸ್ಯಾ ಗನ್ಧಸ್ಯಾನೇಕಭೇದತಃ ।।

ಗನ್ಧೋ ಗುರುಃ ಕ್ಷಿತಿಪ್ರಾಯೋ ಹ್ಲಾದೀ ಶೀತೋಽಪ್ಪ್ರಧಾನತಃ ।। ೩೫೮ ।।

ತೇಜೋಭೂಯಸ್ತಯಾ ತೀಕ್ಷ್ಣೋ ಲಘುರ್ವಾಯುಪ್ರಧಾನತಃ ।।

ಶಾನ್ತೋಽಥ ವಿಶದೋ ವ್ಯಾಪೀ ಸ್ಯಾದ್ವ್ಯೋಮ್ನೋಽಥ ಪ್ರಧಾನತಃ ।। ೩೫೯ ।।

ಪಾರ್ಥಿವಾಪ್ಯಾಂಶಯೋಸ್ತೇಜಃ ಪರಿಕ್ಲೇದಾತ್ತಥಾಽಧಮಃ ।।

ದುರ್ಗನ್ಧೋ ಜಾಯತೇ ಗನ್ಧಃ ಪಾಪಕರ್ಮಪ್ರಬೋಧತಃ ।। ೩೬೦ ।।

ಸಮಾಂಶಪರಿಣಾಮೇ ತು ಸುರಭಿರ್ಜಾಯತೇ ಶುಭಃ ।।

ಪುಣ್ಯಕರ್ಮಪ್ರಯುಕ್ತಃ ಸಞ್ಜನ್ತೋರಾಸಙ್ಗಕೃತ್ತಥಾ ।। ೩೬೧ ।।

ರಸರೂಪರವೇಷ್ವೇವಂ ಯಥೋಕ್ತಂ ಪ್ರತಿಪಾದಯೇತ್ ।।

ಪ್ರಧಾನಗುಣಭಾವೇನ ಗುಣಾನಾಂ ಭೂರಿರೂಪತಾ ।। ೩೬೨ ।।

ಅಸಾಧಾರಣಗನ್ಧಾದಿಗ್ರಾಹಕತ್ವಾನುಮಾನತಃ ।।

ಗ್ರಾಹ್ಯಭೂತಪ್ರಧಾನತ್ವಂ ಘ್ರಾಣಾದಿಷ್ವಪಿ ನಿರ್ದಿಶೇತ್ ।। ೩೬೩ ।।

ಸ್ವಗ್ರಾಹ್ಯಾರ್ಥಸಜಾತೀಯಮಿನ್ದ್ರಿಯಂ ಸ್ಯಾತ್ಪ್ರದೀಪವತ್ ।।

ರೂಪಸ್ಯೈವಾವಭಾಸಿತ್ವಾನ್ನ ಚೇತ್ಸ್ಯಾಚ್ಛ್ರೋತ್ರರೂಪವತ್ ।। ೩೬೪ ।।

ನ ಚೇದರ್ಥಸಜಾತೀಯಂ ಸರ್ವಾರ್ಥಗ್ರಹಣಂ ಭವೇತ್ ।।

ಏಕೈಕಸ್ಯೇನ್ದ್ರಿಯಸ್ತೇಹ, ಮನೋಬುದ್ಧ್ಯೋರ್ಯಥಾ ತಥಾ ।। ೩೬೫ ।।

ಸರ್ವಭೂತಾತ್ಮಕತ್ವಾತ್ತು ಸರ್ವಾರ್ಥಗ್ರಹಣಂ ತಯೋಃ ।।

ಮನೋಬುದ್ಧ್ಯೋರಿತಿ ಜ್ಞೇಯಮನ್ಯಥಾ ತದಸಂಭವಾತ್ ।। ೩೬೬ ।।

ತ್ವಗಾದಿಜ್ಞಾನಶಕ್ತೀನಾಂ ಬುದ್ಧಿಃ ಸಾಮಾನ್ಯಮುಚ್ಯತೇ ।।

ಪ್ರಾಣ ಏವ ಕ್ರಿಯಾಶಕ್ತಿಸಾಮಾನ್ಯಂ ತದ್ವದುಚ್ಯತೇ ।। ೩೬೭ ।।

ಶಬ್ದಾದಿಭೋಗಸಿದ್ಧ್ಯರ್ಥೇ ಶ್ರೋತ್ರಾದ್ಯಾ ಜ್ಞಾನಶಕ್ತಯಃ ।।

ತದ್ವತ್ಕರ್ಮೋಪಭೋಗಾರ್ಥಂ ವಾಗಾದ್ಯಾಃ ಕರ್ಮಶಕ್ತಯಃ ।। ೩೬೮ ।।

ಯಥೋಕ್ತಶಕ್ತಿವಿಕ್ಷೇಪೋ ಮನೋಬುದ್ಧಿಪುರಃಸರಃ ।।

ಸಂಕಲ್ಪಾಧ್ಯವಸಾಯಾಭ್ಯಾಂ ತಯೋರ್ಭೇದೋಽಪಿ ಚ ದ್ವಿಧಾ ।। ೩೬೯ ।।

ಯೋಗ್ಯೋನ್ದ್ರಿಯಸ್ಯ ಯಾ ಯಸ್ಯ ತತೋಽನ್ಯತ್ರಾಪಿ ಲಕ್ಷಿತಾ ।।

ವೃತ್ತಿಸ್ತಸ್ಯೈವ ಸಾ ಜ್ಞೇಯಾ ನ ಸ್ವಭಾವವಿಪರ್ಯಯಃ ।। ೩೭೦ ।।

ಏವಂ ಜ್ಞಾನಕ್ರಿಯಾಶಕ್ತಿವಿಕ್ಷೇಪಾಜ್ಜಗದಾತ್ಮನಃ ।।

ಕರಣಾಯತನತ್ವಾಯ ದೇಹಾವಿರ್ಭೂತಿರಾತ್ಮನಃ ।। ೩೭೧ ।।

ಏವಂ ಚ ಸತಿ ಯದ್ಯಸ್ಮಾತ್ಕಾರ್ಯಮಾವಿರಭೂತ್ಪುರಾ ।।

ತತ್ತು ತತ್ರೈವ ವಿಲಯಂ ಕಾರ್ಯಮೇತಿ ಸ್ವಕಾರಣೇ ।। ೩೭೨ ।।

ಮೂಲಕಾರಣ ಏವೈಷಾಂ ವಿಲಯೋ ಭವೇತ್ ।।

ತತ್ಕಾರಣತ್ವಾತ್ಕಾರ್ಯಾಣಾಂ ನ ತು ಕಾರ್ಯಾನ್ತರೇ ಲಯಃ ।। ೩೭೩ ।।

ಪಿಣ್ಡಾದಿಷ್ವೇವ ಪ್ರಾತ್ಯಕ್ಷ್ಯಾದ್ದಟಾದೀನಾಂ ಲಯಾದಿಯಮ್ ।।

ಭ್ರಾನ್ತಿಃ ಪೂರ್ವೇಷು ಕಾರ್ಯೇಷು ಲಯೋಽಯಮಿತಿ ಮೋಹತಃ ।। ೩೭೪ ।।

ಏವಂ ತ್ವಗಾದಿವಾಚ್ಯಾಸು ಸ್ಪರ್ಶಾದೀನಾಂ ಯಥಾಯಥಮ್ ।।

ಸ್ಪರ್ಶಾದಿಮಾತ್ರಾಸು ಲಯಸ್ತಾಸಾಮಪಿ ಲಯಸ್ತಥಾ ।। ೩೭೫ ।।

ಮನೋವಿಷಯಸಾಮಾನ್ಯೇ ತಸ್ಯಾಪಿ ಪ್ರಲಯೋ ಧಿಯಃ ।।

ಸ್ವಗೋಚರೈಕಸಾಮಾನ್ಯೇ ಸರಿತಾಂ ಸಾಗರೇ ಯಥಾ ।। ೩೭೬ ।।

ಬುದ್ಧೇರ್ವಿಷಯವಿಜ್ಞಾನಸಾಮಾನ್ಯಮಪಿ ಚಾಽಽತ್ಮನಿ ।।

ಪರಸ್ಮಿಲ್ಲ಼ಯವಿಕ್ಷೇಪರಹಿತೇಽಪರಿಣಾಮಿನಿ ।। ೩೭೭ ।।

ವದನಾದಿಸ್ವಸಾಮಾನ್ಯವಿಷಯೇಷು ತಥಾ ಲಯಃ ।।

ಕರ್ಮೇನ್ದ್ರಿಯಾಣಾಂ ಸರ್ವೇಷಾಂ ತತ್ಸಾಮಾನ್ಯೇಷು ಪಞ್ಚಸು ।। ೩೭೮ ।।

ಪರಿಸ್ಪನ್ದಃ ಪ್ರಕಾಶಶ್ಚ ಜ್ಞಾನಶಕ್ತಿಷು ವಿದ್ಯತೇ ।।

ಕೇವಲಸ್ತು ಪರಿಸ್ಪನ್ದಃ ಕರ್ಮಶಕ್ತಿಷು ನಿಷ್ಪ್ರಭಃ ।। ೩೭೯ ।।

ಸರ್ವೋಽಪ್ಯೇಷ ಪರಿಸ್ಪನ್ದೋ ಬುದ್ಧೀನ್ದ್ರಿಯಸಮಾಶ್ರಯಃ ।।

ಪ್ರಾಣಾತ್ಮಕ ಇತಿ ಜ್ಞೇಯೋ ಹನ್ತಾಸ್ಯೈವೇತಿ ಚ ಶ್ರುತೇಃ ।। ೩೮೦ ।।

ಪಡ್ವೀಶಶಙ್ಕುದೃಷ್ಟಾನ್ತಾತ್ಪ್ರಾಣಸ್ಯೈವ ತು ಶಕ್ತಯಃ ।।

ಕರ್ಮೇನ್ದ್ರಿಯಾಣಿ ಸರ್ವಾಣಿ ತಥಾ ಬುದ್ಧೀನ್ದ್ರಿಯಾಣ್ಯಪಿ ।। ೩೮೧ ।।

ಆಪೀತಕರಣಗ್ರಾಮೇ ಪುಂಸಿ ಸ್ವಾತ್ಮನ್ಯವಸ್ಥಿತೇ ।।

ತಥಾ ಪ್ರಾಣಾಗ್ನಯಃ ಶುದ್ಧಾ ಜಾಗ್ರತೀತಿ ಶ್ರುತೇರ್ವಚಃ ।। ೩೮೨ ।।

ಸಹೈವ ಕರ್ಮಶಕ್ತ್ಯಾಽತೋ ಜ್ಞಾನಶಕ್ತಿರ್ವಿಲೀಯತೇ ।।

ಪ್ರಾಣಾತ್ಮನಿ ಶ್ರುತಿಶ್ಚಾಽಽಹ ಕಸ್ಮಿನ್ನಿತಿ ಚ ಸಾದರಾ ।। ೩೮೩ ।।

ಸಾಧಾರಣೋಽಯಂ ವಿಲಯಃ ಸಮಾನಾನ್ತೋಽಭಿಧೀಯತೇ ।।

ಸ್ವಹೇತುಮಾತ್ರಸಂಸರ್ಗಾನ್ನಾಯಮಾತ್ಯನ್ತಿಕೋ ಲಯಃ ।। ೩೮೪ ।।

ಜ್ಞಾನಶಕ್ತಿಕ್ರಿಯಾಶಕ್ತಿವಿಭುತ್ವಾತ್ಪರಮಕ್ಷರಮ್ ।।

ವ್ಯುಹ್ಯಾಽಽತ್ಮಾನಂ ಜಗತ್ತ್ವೇನ ಸ್ವಾತ್ಮನ್ಯೇವ ಸಮೂಹತಿ ।। ೩೮೫ ।।

ನಿರುಹ್ಯೇತಿ ತಥಾ ಶ್ರುತ್ಯಾ ಕಾರಣಾತ್ಮಾಽಭಿಧೀಯತೇ ।।

ಅತ್ಯಕ್ರಾಮದಿತಿ ತ್ವಸ್ಯ ನಿರ್ಬೀಜಾವಸ್ಥತೋಚ್ಯತೇ ।। ೩೮೬ ।।

ಯತ ಏವಮತೋಽಶೇಷಜ್ಞಾನಶಕ್ತಿಲಯಾತ್ಪರಮ್ ।।

ಸರ್ವಕಾರ್ಯೋಪಸಂಹಾರೀ ಪ್ರಾಣ ಏಕೋಽವತಿಷ್ಠತೇ ।। ೩೮೭ ।।

ಪ್ರಾಣೋಽಪಾನೇ ತಥಾಽಪಾನೋ ವ್ಯಾನಾತ್ಮನಿ ವಿಲೀಯತೇ ।।

ವ್ಯಾನೋಽಪ್ಯುದಾನಮಪ್ಯೇತಿ ಹ್ಯುದಾನೋಽಪಿ ಸಮಾನಗಃ ।। ೩೮೮ ।।

ಕಾರಣಾತ್ಮೈವ ಜಗತಃ ಸಮಾನೋಕ್ತ್ಯಾಽಭಿಧೀಯತೇ ।।

ಸರ್ವಸಾಧಾರಣಃ ಸೋಽಯಂ ಪ್ರಾಕೃತಃ ಪ್ರಲಯೋ ಮತಃ ।। ೩೮೯ ।।

ಪ್ರಜ್ಞಾನಘನತಾಽಪ್ಯಸ್ಯ ನ ಬುದ್ಧಿಪ್ರಜ್ಞಯೋಚ್ಯತೇ ।।

ಪ್ರತ್ಯಕ್ಪ್ರಜ್ಞೋತ್ಥಿತಾಭಾಸಸಂಬನ್ಧಾತ್ಪ್ರಾಜ್ಞ ಉಚ್ಯತೇ ।। ೩೯೦ ।।

ಯನ್ನಿಮಿತ್ತಂ ಪ್ರಮಾಣಾನಿ ಪ್ರಾಮಾಣ್ಯಮಿಹ ಬಿಭ್ರತಿ ।।

ತದವಿಜ್ಞಾತಯಾಥಾತ್ಮ್ಯಮೇತತ್ಕಾರಣಮುಚ್ಯತೇ ।। ೩೯೧ ।।

ಯಸ್ಮಿಞ್ಜ್ಞಾತೇ ಭವೇಜ್ಜ್ಞಾತಂ ಜಗದೇತಚ್ಚರಾಚರಮ್ ।।

ಅಜ್ಞಾತೇ ಚ ತಥಾಽಜ್ಞಾತಮೇತದೇವ ತದುಚ್ಯತೇ ।। ೩೯೨ ।।

ನನ್ವಿಹ ಪ್ರಲಯಃ ಶ್ರುತ್ಯಾ ವಿಷಯಸ್ಯೈವ ಭಣ್ಯತೇ ।।

ಕರಣಸ್ಯ ತು ನೈವೋಕ್ತಸ್ತತ್ಕಸ್ಮಾದಿತಿ ಭಣ್ಯತೇ ।। ೩೯೩ ।।

ಸ್ವಗೋಚರಸಜಾತೀಯಂ ಕರಣಂ ಮನ್ಯತೇ ಶ್ರುತಿಃ ।।

ವಿಷಯಸ್ಯ ಲಯೋಕ್ತ್ಯಾಽನ್ತಃಕರಣಪ್ರಲಯೋಕ್ತತಾ ।। ೩೯೪ ।।

ಏವಂ ಮನ್ತವ್ಯ ಆತ್ಮಾಽಯಂ ತರ್ಕತಃ ಪ್ರಾಗ್ಯಥೋದಿತಃ ।।

ದುನ್ದುಭ್ಯಾದ್ಯುಕ್ತದೃಷ್ಟಾನ್ತನ್ಯಾಯಮರ್ಗೇಣ ಯತ್ನತಃ ।। ೩೯೫ ।।

ಆತ್ಮಸಾಮಾನ್ಯಸಂಭೂತಿಲಯಹೇತುಸಮಾಶ್ರಯಾತ್ ।।

ಆತ್ಮೈವ ಸರ್ವಮಿತ್ಯೇಷ ಪ್ರತಿಜ್ಞಾರ್ಥಃ ಸಮರ್ಥಿತಃ ।। ೩೯೬ ।।

ಸ್ವಾಭಾವಿಕೋಽಯಂ ಪ್ರಲಯ ಇತಿ ಪೌರಾಣಿಕಾ ಜಗುಃ ।।

ಬುದ್ಧಿಪೂರ್ವಸ್ತು ವಿಲಯಃ ಸಮ್ಯಗ್ಜ್ಞಾನೈಕಪೂರ್ವಕಃ ।। ೩೯೭ ।।

ಶಕ್ತಿಮಾತ್ರಾತ್ಮನಾ ಸ್ಥಾನಂ ಕಾರ್ಯಾಣಾಂ ಯತ್ಸ್ವಕಾರಣೇ ।।

ಇತ್ಯನಾತ್ಯನ್ತಿಕಲಯೋ ಭೂಯೋಜನ್ಮಕೃತಕ್ಷಣಃ ।। ೩೯೮ ।।

ಅತೀತಾನಾಗತೇಹತ್ಯಜನ್ಮನಾಶಾದಿಹೇತುನುತ್ ।।

ಯಸ್ತು ಧೀಪೂರ್ವಕೋ ಧ್ವಂಸಸ್ತದರ್ಥೇಯಂ ಪರಾ ಶ್ರುತಿಃ ।। ೩೯೯ ।।

ಯಥೋಕ್ತವಸ್ತುಸಿದ್ಧ್ಯರ್ಥಂ ದೃಷ್ಟಾನ್ತೋಽಯಮಿಹೋಚ್ಯತೇ ।।

ಯಥಾ ಸೈನ್ಧವಖಿಲ್ಯೋಽಸ್ತಃ ಸ್ವಯೋನಾವುದಧಾವಿಹ ।। ೪೦೦ ।।

ಕಠಿನೋದಕವಿಲಯಮನು ಖಿಲ್ಯೋ ವಿಲೀಯತೇ ।।

ವಿಲೀನಸ್ಯಾದ್ಭ್ಯ ಉದ್ಧತ್ಯ ಗ್ರಹಣಾಯ ನ ಕಶ್ಚನ ।। ೪೦೧ ।।

ನಿಪುಣೋಽಪಿ ನರಃ ಶಕ್ತಃ ಖಿಲ್ಯರೂಪೇಣ ಪೂರ್ವವತ್ ।।

ಸಾಮದ್ರರೂಪಾನ್ನಾನ್ಯೇನ ಗ್ರಹೀತುಂ ಕಶ್ಚನ ಕ್ಷಮಃ ।। ೪೦೨ ।।

ಆದದೀತ ಸಮುದ್ರಾಮ್ಭಸ್ತಂ ಜಿಘೃಕ್ಷುರ್ಯತೋ ಯತಃ ।।

ತತಸ್ತತಸ್ತಲ್ಲವಣಂ ವೇತ್ತಿ ಖಿಲ್ಯಂ ನ ಕುತ್ರಚಿತ್ ।। ೪೦೩ ।।

ಸಾಮುದ್ರಮಮ್ಭಃ ಖಿಲ್ಯತ್ವಂ ಯಾತಿ ಭಾನುವಿಪಾಕತಃ ।।

ಸಿನ್ಧೋರಾಯಾತಃ ಸ ಯತಸ್ತಸ್ಮಾತ್ಸೈನ್ಧವ ಉಚ್ಯತೇ ।। ೪೦೪ ।।

ಅಸಂಭಿನ್ನಸ್ವಾವಯವಃ ಖಿಲ್ಯಃ ಸೋಽಥ ನಿಗದ್ಯತೇ ।।

ಸೋಽಯಂ ಸೈನ್ಧವಖಿಲ್ಯೋಽಸ್ತೋ ಯಥೈವೇಹ ಮಹೋದಧೌ ।। ೪೦೫ ।।

ತೇಜೋ ವಿರೋಧಿನೀಂ ಪ್ರಾಪ್ಯ ಪ್ರಕೃತಿಂ ವಿಜಹಾತ್ಯಥ ।।

ತೇಜೋವಿಯೋಗಾತ್ಕಾಠಿನ್ಯಂ ಧ್ವಸ್ತೀ ಭವತಿ ತದ್ಧನಮ್ ।। ೪೦೬ ।।

ಕಾಠಿನ್ಯಕಾರಣಧ್ವಸ್ತೌ ಖಿಲ್ಯಸ್ಯೇಹ ಮಹೋದಧೌ ।।

ಕಠಿನೋದಕವಿಧ್ವಂಸಮನು ಖಿಲ್ಯೋ ವಿಲೀಯತೇ ।। ೪೦೭ ।।

ಯದೇವಾಕೃತ್ರಿಮಂ ರೂಪಂ ತದೇವಾಸ್ಯಾವಶಿಷ್ಯತೇ ।।

ತೇಜೋವಯವಸಂಬನ್ಧಸಮುತ್ಥಂ ವಿನಿವರ್ತತೇ ।। ೪೦೮ ।।

ತೇಜಆದ್ಯಭಿಸಂಬನ್ಧಃ ಕಾರಣಂ ಖಿಲ್ಯರೂಪಿಣಃ ।।

ತದ್ಭಾವಭಾವತಸ್ತಸ್ಯ ತದ್ಧ್ವಸ್ತೌ ಧ್ವಂಸತಸ್ತಥಾ ।। ೪೦೯ ।।

ಏವಂ ವಾ ಅರ ಇತ್ಯಸ್ಯ ಕಾರ್ಯಕಾರಣರೂಪತಃ ।।

ಪ್ರತೀಚೋ ವಾಸ್ತವಂ ವೃತ್ತಂ ವಿರುದ್ಧಮಭಿಧೀಯತೇ ।। ೪೧೦ ।।

ಅವ್ಯಾವೃತ್ತಾನನುಗತಬ್ರಹ್ಮತ್ವಪ್ರತಿಪತ್ತಯೇ ।।

ಮಹದಿತ್ಯಭಿಧಾನಂ ಸ್ಯಾತ್ಕೌಟಸ್ಥ್ಯಾರ್ಥಂ ಚ ಭೂತಗೀಃ ।। ೪೧೧ ।।

ವಾಸ್ತವಂ ವೃತ್ತಮಾಶ್ರಿತ್ಯ ಪ್ರತೀಚಃ ಪ್ರಾಕ್ಪ್ರಬೋಧತಃ ।।

ಸ್ವತಃಸಿದ್ಧಸ್ಯ ವಿಜ್ಞಪ್ತ್ಯೈ ಮಹದಿತ್ಯಾದಿ ಭಣ್ಯತೇ ।। ೪೧೨ ।।

ಕಾರಣಸ್ಯ ನಿಷೇಧೋಕ್ತಿರನನ್ತಮಿತಿ ಯದ್ವಚಃ ।।

ಅಪಾರಮಿತಿ ಕಾರ್ಯಸ್ಯ, ಪಾರಃ ಕಾರ್ಯಸ್ಯ ಕಾರಣಮ್ ।। ೪೧೩ ।।

ಕಾರಣಸ್ಯ ತಥಾ ಕಾರ್ಯಮನ್ತೋಽನಾದೇಃ ಪ್ರಸಿದ್ಧಿತಃ ।।

ಜಾತ್ಯನ್ತರನಿಷೇಧಾಯ ವಿಜ್ಞಾನಘನಗೀರಪಿ ।। ೪೧೪ ।।

ಕ್ಷೇತ್ರಜ್ಞಾಕಾಶಯೋರೇವಂ ಕಾರ್ಯಕಾರಣಸಂಗತಿಃ ।।

ಅಬ್ಧಿಸ್ಥಾನೀಯಮೈಕಾತ್ಮ್ಯಂ ಪ್ರಾಪ್ಯೋಕ್ತೇರ್ವಿನಿವರ್ತತೇ ।। ೪೧೫ ।।

ಕಾರ್ಯಕಾರಣವಿಧ್ವಸ್ತೌ ಬ್ರಹ್ಮೈಕಾತ್ಮ್ಯಪ್ರಬೋಧತಃ ।।

ನ ವಿಶೇಷಾತ್ಮಲಾಭೋಽಸ್ತಿ ಖಿಲ್ಯಸ್ಯೇವ ಮಹೋದಧೌ ।। ೪೧೬ ।।

ತೇಜಃಸಂಬನ್ಧಮಾಸಾದ್ಯ ಯಥಾಽಮ್ಭಃ ಖಿಲ್ಯತಾಮಗಾತ್ ।।

ತಥೈವಾಜ್ಞಾನಭೂತೇಭ್ಯಃ ಪರಃ ಕ್ಷೇತ್ರಜ್ಞತಾಂ ಯಯೌ ।। ೪೧೭ ।।

ಕಾರ್ಯಾತ್ಮಾಽಪಚಯಂ ಗಚ್ಛನ್ಯತ್ರ ನಿಷ್ಠಾಂ ನಿಗಚ್ಛತಿ ।।

ತಾನಿ ಭೂತಾನ್ಯವಿದ್ಯೇತೇ ಪ್ರಾಹುಸ್ತ್ರಯ್ಯನ್ತನಿಷ್ಠಿತಾಃ ।। ೪೧೮ ।।

ಪರಃ ಕಾರಣಕಾರ್ಯೇಭ್ಯ ಆತ್ಮಾ ಪೂರ್ಣತ್ವಕಾರಣಾತ್ ।।

ಏತೇಭ್ಯೋಽವಿದ್ಯಾಭೂತೇಭ್ಯಃ ಕಾರ್ಯಕಾರಣತಾಮಗಾತ್ ।। ೪೧೯ ।।

ಯತೋಽವಿದ್ಯೈವ ತದ್ಧೇತುಸ್ತದುಚ್ಛಿತ್ತಾವತೋ ನ ಸನ್ ।।

ಕಾರ್ಯಕಾರಣಭೇದೋಽಯಂ ಬ್ರಹ್ಮಾಸ್ಮೀತಿಪ್ರಬೋಧತಃ ।। ೪೨೦ ।।

ತಸ್ಮಿನ್ಧ್ವಸ್ತೇಽಥ ಸಂಬೋಧಾತ್ಕೇವಲೈಕಾತ್ಮ್ಯಶೇಷತಃ ।।

ವಿೇಶೇಷಸಂಜ್ಞಾ ನಾಸ್ತ್ಯಸ್ಯ ಪೂರ್ಣಪ್ರಜ್ಞಪ್ತಿಮಾತ್ರತಃ ।। ೪೨೧ ।।

ಅವಿಚಾರಿತಸಿದ್ಧೀನಿ ಯಾನ್ಯವಿದ್ಯೇತ್ಯವಾದಿಷಮ್ ।।

ಏತೇಭ್ಯೋ ಹೇತುಭೂತೇಭ್ಯೋ ಭೂತೇಭ್ಯೋಽಕಾರ್ಯಕಾರಣಃ ।। ೪೨೨ ।।

ಕಾರ್ಯಕಾರಣವದ್ರೂಪಂ ಸಮುತ್ಥಾಯೇತಿ ಶಬ್ದ್ಯತೇ ।।

ಅವಿದ್ಯಾಸಂಗತೇರಸ್ಯ ಜಾಯತೇಽನೇಕರೂಪವಾನ್ ।। ೪೨೩ ।।

ಚೇತನಾಚೇತನಾಭಾಸ ಆತ್ಮಾನಾತ್ಮತ್ವಲಕ್ಷಣಃ ।।

ಕಾರ್ಯಕಾರಣರೂಪೇಣ ಮಿಥೋಪೇಕ್ಷಾಶ್ರಯಂ ತಮಃ ।। ೪೨೪ ।।

ಕಾರ್ಯಕಾರಣತಾಂ ಯಾತ ಆತ್ಮಾಽಪ್ಯೇವಂ ತಮೋವಶಾತ್ ।।

ಸ್ವಾಭಾಸೈರ್ಬಹುತಾಮೇತಿ ಮನೋಬುದ್ಧ್ಯಾದ್ಯುಪಾಧಿಭಿಃ ।। ೪೨೫ ।।

ತಮೋಹೇತು ಸಮುತ್ಥಾನಂ ನ ವೇದ್ಮೀತ್ಯಗ್ರಹಾತ್ಮಕಮ್ ।।

ಮಿಥ್ಯಾಜ್ಞಾನಂ ತಮಃ ಕುರ್ವದೀದೃಗೇವ ಕರೋತಿ ತತ್ ।। ೪೨೬ ।।

ಅವಿದ್ಯಾಕಾರ್ಯಬುದ್ಧಿಸ್ಥಪ್ರತ್ಯಗಾಭಾಸರೂಪವತ್ ।।

ಬೋದ್ಧೇತ್ಯಾದಿಸಮುತ್ಥಾನಂ ಭಣ್ಯತೇ ಪರಮಾತ್ಮನಃ ।। ೪೨೭ ।।

ಶ್ರೋತಾ ಸ್ಪ್ರಷ್ಟೇತಿರೂಪಃ ಸ್ಯಾತ್ತಥೈವೇನ್ದ್ರಿಯವೃತ್ತಿಭಿಃ ।।

ದುಃಖೀ ಗೌರೋ ದ್ವಿಜಶ್ಚೇತಿ ಶರೀರೋತ್ಥಾನತಃ ಪರಃ ।। ೪೨೮ ।।

ಧನೀ ಗೋಮಾನ್ದರಿದ್ರೋ ವಾ ಧನಾದ್ಯರ್ಥಾತ್ಮಸಂಗತೇಃ ।।

ಅತದ್ವಾನಪಿ ಸಂಮೋಹಾದ್ಯಥೋಕ್ತಾತ್ಮಕತಾಮಗಾತ್ ।। ೪೨೯ ।।

ಪ್ರತ್ಯಗ್ಯಾಥಾತ್ಮ್ಯಮೋಹೋತ್ಥಾ ವಿರಿಞ್ಚೋಪಕ್ರಮಾ ಮೃಷಾ ।।

ಕ್ಷೇತ್ರಕ್ಷೇತ್ರಜ್ಞಭೇದೇನ ಹ್ಯಾ ಸ್ಥಾಣೋರುತ್ಥಿತಿರ್ದೃಶೇಃ ।। ೪೩೦ ।।

ಯಥಾವಸ್ತು ಯದಾ ಬೋಧೋ ವೇದಾನ್ತೋಕ್ತಿಶ್ರುತೇರ್ಭವೇತ್ ।।

ತದಾ ನಶ್ಯನ್ತಿ ಭೂತಾನಿ ಯೇಭ್ಯಃ ಕ್ಷೇತ್ರಜ್ಞತಾಂ ಗತಃ ।। ೪೩೧ ।।

ಸ್ವರೂಪಲಾಭಮಾತ್ರೇಣ ಸಮ್ಯಗ್ಬೋಧೋಽಖಿಲಂ ತಮಃ ।।

ಯತೋ ಹನ್ತಿ ತತೋ ನಾಸಾವಭ್ಯಾಸಂ ಪ್ರತಿ ವೀಕ್ಷತೇ ।। ೪೩೨ ।।

ವ್ಯಙ್ಗ್ಯೇಷ್ವರ್ಥೇಷು ನಾಽಽವೃತ್ತ್ಯಾ ವ್ಯಞ್ಜಕೋ ಹನ್ತಿ ತತ್ತಮಃ ।।

ವ್ಯಞ್ಜಕಸ್ಯ ಸ್ವಭಾವೋಽಯಂ ನ ಪ್ರಯೋಗಮಪೇಕ್ಷತೇ ।। ೪೩೩ ।।

ಮೋಹತತ್ಕಾರ್ಯನೀಡೋ ಯಸ್ತಸ್ಯಾಜ್ಞಾನಸಮನ್ವಯಾತ್ ।।

ಪ್ರತ್ಯಗಾತ್ಮಾಽಪಿ ತದ್ಬ್ರಹ್ಮ ಪರೋಕ್ಷಮಭವನ್ಮೃಪಾ ।। ೪೩೪ ।।

ತದ್ವದದ್ವಯತತ್ತ್ವೋಽಪಿ ತದಸಂಬೋಧಹೇತುತಃ ।।

ಆತ್ಮಾ ಸಂಸಾರಿತಾಂ ಯಾತೋ ಯಥಾ ಕಾರ್ಪ್ಣ್ಯಂ ವಿಯತ್ತಥಾ ।। ೪೩೫ ।।

ಆತ್ಮನೋ ಬ್ರಹ್ಮತಾ ಯಸ್ಮಾದ್ಬ್ರಹ್ಮಣೋಽಪ್ಯಾತ್ಮತಾ ಸ್ವತಃ ।।

ತಮೋಮಾತ್ರಾನ್ತರಾಯತ್ವಾತ್ತದ್ಧ್ವಸ್ತ್ರಾವೇವ ಸಾಽಽಪ್ಯತೇ ।। ೪೩೬ ।।

ಸರ್ವಮಾತ್ಮೇತಿಸಮ್ಯಗ್ಧೀಜನ್ಮನೈವಾಖಿಲಂ ತಮಃ ।।

ಧ್ವಂಸಮೇತಿ ತತಃ ಸಂಜ್ಞಾ ನಾವಿದ್ಯೋತ್ಥಾಽವಶಿಷ್ಯತೇ ।। ೪೩೭ ।।

ಸದೋತ್ಪನ್ನಾಽಽತ್ಮನಿ ಮಿತಿರುತ್ಪಾದ್ಯಾಽಕಾರಣಾದಿಧೀಃ ।।

ಕಾರಣಾದಿಧಿಯಃ ಪೂರ್ವಂ ಪ್ರತೀಚಿ ಬ್ರಹ್ಮಧೀಸ್ತತಃ ।। ೪೩೮ ।।

ಅಪಾಸ್ತಾಶೇಷಭೇದಸ್ಯ ಯದ್ರೂಪಂ ಭೇದವದ್ಗತಮ್ ।।

ತಜ್ಜ್ಞಾನೇನೈವ ತಜ್ಜ್ಞಾತಂ ತದನ್ಯಾನವಶೇಷತಃ ।। ೪೩೯ ।।

ಅಹೇತುಫಲರೂಪೇಣ ಪ್ರತೀಚಾ ತದ್ವಿಲಕ್ಷಣಮ್ ।।

ಕಾರ್ಯಕಾರಣವಜ್ಜಗ್ಧ್ವಾ ದ್ರಷ್ಟೈವೈಕೋಽವಶಿಷ್ಯತೇ ।। ೪೪೦ ।।

ಪ್ರತ್ಯಙ್ಭಾತ್ರೇಕ್ಷಣಾದಾತ್ಮಮೋಹತಜ್ಜನಿರಾಕೃತೇಃ ।।

ಅಸಂಭವಾದ್ದ್ವಿತೀಯಸ್ಯ ಸ್ಯಾಮಪೂರ್ವಾದಿಮಾನಹಮ್ ।। ೪೪೧ ।।

ವ್ಯಪೇತತಮಸಸ್ತತ್ತ್ವಮಾಗಮಾಪಾಯಸಾಕ್ಷಿಣಃ ।।

ಜ್ಞಾನೇನ ಗಮ್ಯತೇ ಸಾಕ್ಷಾತ್ತಾವನ್ಮಾತ್ರಾನುರೋಧಿನಾ ।। ೪೪೨ ।।

ದೃಷ್ಟಿಮಾತ್ರಾತ್ಮಯಾಥಾತ್ಮ್ಯಾತ್ಕಾರ್ಯಕಾರಣವಸ್ತುನಃ ।।

ನಾಜ್ಞಾತಂ ಕಿಂಚಿದಪ್ಯಸ್ತಿ ನಾನಪಾಸ್ತ್ರಂ ತಮೋಽಪ್ಯತಃ ।। ೪೪೩ ।।

ಕ್ಷೇತ್ರಜ್ಞೇಶ್ವರಭೇದೇನ ಸಂಜ್ಞಾ ನೈವೇಹ ವಿದ್ಯತೇ ।।

ತದ್ಧೇತೌ ತಮಸಿ ಧ್ವಸ್ತೇ ಕುತಃ ಸಂಜ್ಞಾಽನಿಮಿತ್ತತಃ ।। ೪೪೪ ।।

ಸಂಜ್ಞಾ ಪ್ರೇತ್ಯಾಽಽತ್ಮನೋ ನಾಸ್ತೀತ್ಯೇತಚ್ಛ್ರುತ್ವಾ ತ್ವಚೂಚುದತ್ ।।

ಶಙ್ಕಮಾನಾಽಽತ್ಮನೋ ನಾಶಂ ಮೈತ್ರೇಯೀ ಪತಿಮಾದರಾತ್ ।। ೪೪೫ ।।

ವಿಜ್ಞಾನೈಕಘನೋಕ್ತ್ಯಾ ಚ ನಿಃಸಂಜ್ಞವಚಸಾ ತಥಾ ।।

ಉಕ್ತ್ಯೋರ್ಮಿಥೋವಿರುದ್ಧತ್ವಾದಾತ್ಮಾ ಮೋಮುಹ್ಯತೇ ಮಮ ।। ೪೪೬ ।।

ಅವಿರುದ್ಧಂ ಸುವಿಸ್ಪಷ್ಟಂ ಮಯಾ ತುಭ್ಯಂ ಪ್ರಭಾಷಿತಮ್ ।।

ಸ್ವಾಪರಾಧಾತ್ತು ಮದ್ವಾಕ್ಯಂ ವಿರುದ್ಧಾರ್ಥಂ ತ್ವಮೀಕ್ಷಸೇ ।। ೪೪೭ ।।

ವಿಜ್ಞಾನೈಕಘನೋಕ್ತ್ಯಾಽಹಂ ಕೃತ್ಸ್ನೈಕಾತ್ಮ್ಯಂ ತವಾಬ್ರುವಮ್ ।।

ಸಂಜ್ಞಾನಾಶೇನ ಚಾವಿದ್ಯಾಹೇತೂತ್ಥಾಪಹ್ನುತಿಂ ತಥಾ ।। ೪೪೮

ವಿಶೇಷಸಂಜ್ಞಾ ಯಾಽಸ್ಯಾಭೂದ್ವಿಜ್ಞಾನಾತ್ಮಾದಿಲಕ್ಷಣಾ ।।

ಸಮ್ಯಗ್ಧೀಧ್ವಸ್ತಮೋಹಸ್ಯ ಸಾ ಕೃತ್ಸ್ನಾ ವಿನಿವರ್ತತೇ ।। ೪೪೯ ।।

ಯತ್ತ್ವಪಾರಮನನ್ತಂ ಚ ವಾಸ್ತವಂ ಜ್ಞಾನಮಾತ್ಮನಃ ।।

ಕೂಟಸ್ಥಂ ತತ್ಸ್ವತಃ ಸಿದ್ಧೇಸ್ತತ್ಕಸ್ಮಾದ್ವಿನಿವರ್ತತೇ ।। ೪೫೦ ।।

ಇತೀಮಮರ್ಥಂ ಭಾರ್ಯಾಯೈ ಯಾಜ್ಞವಲ್ಕ್ಯೋಽಭ್ಯಭಾಷತ ।। ೪೫೧ ।।

ಕಾರ್ಯಕಾರಣನಾಶೇಽಪಿ ಸ್ವತಃಸಿದ್ಧಮನನ್ಯಮಮ್ ।।

ಯದ್ವಸ್ತು ತದಲಂ ಸ್ವಾತ್ಮಸಂವಿತ್ತ್ಯೈ ನಿರಪೇಕ್ಷತಃ ।। ೪೫೨ ।।

ಯತ್ರಾಜ್ಞಾತಾತ್ಮತತ್ತ್ವಾತ್ಮಾಽವಿದ್ಯಾಸಂವೀತಶೇಮುಷಿಃ ।।

ತತ್ರ ಮಿಥ್ಯಾಗ್ರಹಗ್ರಸ್ತೋ ದ್ರಷ್ಟೃದೃಶ್ಯಾದಿಭೇದಧೀಃ ।। ೪೫೩ ।।

ಯತ್ರಾಜ್ಞಾತಾತ್ಮಯಾಥಾತ್ಮ್ಯಸ್ತತ್ತಮೋಪಿಹಿತೇಕ್ಷಣಃ ।।

ತತ್ರಾವಿದ್ಯೋತ್ಥಬುದ್ಧ್ಯಾದಿಗುಣಭೂತಾತ್ಮವಿನ್ನರಃ ।। ೪೫೪ ।।

ಅವಿದ್ಯಾಮಾತ್ರಶೇಷತ್ವಂ ಜಗತಃ ಪ್ರಾಗವಾದಿಪಮ್ ।।

ನರ್ತೇಽವಿದ್ಯಾಂ ಕಾರ್ಯಮಿದಂ ಹೀತಿ ಹೇತಾವತಃ ಪದಮ್ ।। ೪೫೫ ।।

ಸತೋಽಭಿವ್ಯಞ್ಜಕಂ ಮಾನಂ ಸ್ವಭಾವೋಽಯಂ ಮಿತೇರ್ಭವೇತ್ ।।

ಅವಿದ್ಯಾಯಾಃ ಸ್ವಾಭಾವೋಽಯಂ ಯದಸತ್ಕರಣಂ ಮೃಷಾ ।। ೪೫೬ ।।

ಉಕ್ತಹೇತ್ವರ್ಥದೀಪ್ಯೇತದ್ಧೀತಿ ತಸ್ಯ ನಿಪಾತತಃ ।।

ದ್ವೀತಂ ದ್ವಿಧೇತಮೇಕಂ ಸತ್ತದ್ಭಾವೋ ದ್ವೈತಮುಚ್ಯತೇ ।। ೪೫೭ ।।

ಉಪಮಾರ್ಥ ಇವೇತ್ಯೇತದ್ಭವತೀತಿ ಕ್ರಿಯಾಪದಮ್ ।।

ತತ್ರೈವಾವಿದ್ಯಾವಸ್ಥಾಯಾಂ ಸಂಜ್ಞೇಯಂ ಯುಜ್ಯತೇ ಮೃಷಾ ।। ೪೫೮ ।।

ನನು ದ್ವೈತಮಿವೇತ್ಯೇತದುಪಮಾನಂ ಕಥಂ ಭವೇತ್ ।।

ದ್ವೈತಂ ವಸ್ತು ನ ಚೇದಸ್ತಿ ಸರ್ವಸ್ಯೈಕಾತ್ಮ್ಯಮಾತ್ರತಃ ।। ೪೫೯ ।।

ನೈಷ ದೋಷೋ ಯತೋ ದೃಷ್ಟ ಏಕಸ್ಮಿನ್ನಪಿ ವಸ್ತುನಿ ।।

ಉಪಮೇಯೋಪಮಾಭಾವೋ ದಿಗ್ಧೀರಿವ ವಿಹಾಯಸಿ ।। ೪೬೦ ।।

ರಾಮರಾವಣಯೋರ್ಯುದ್ಧಂ ರಾಮರಾವಣಯೋರಿವ ।।

ಯಥಾ ಪ್ರಸಿದ್ಧೋ ಜಗತಿ ತಥೈವೇಹಾಪಿ ಗಮ್ಯತಾಮ್ ।। ೪೬೧ ।।

ಅದ್ವೈತಾತ್ಪರಮಾರ್ಥಾದ್ವಾ ಮಾಯಾದ್ವೈತಮಪೀಷ್ಯತೇ ।।

ತೇನೋಪಮಾರ್ಥಸಂಸಿದ್ಧೇರ್ಯಥಾ ಸ್ವಪ್ನೇನ್ದ್ರಜಾಲಯೋಃ ।। ೪೬೨ ।।

ಮಿಥ್ಯೇವ ಭಾತಿ ಸತ್ಯೋಽಪೀತ್ಯಪಿ ಲೋಕೇಽಭಿಧೀಯತೇ ।।

ಮಿಥ್ಯಾಭಾವೋ ನ ನಾಸ್ತೀತಿ ವಕ್ತುಂ ಕಶ್ಚಿದಪಿ ಕ್ಷಮಃ ।। ೪೬೩ ।।

ಸಮಸ್ತವ್ಯಸ್ತತಾರೂಪಂ ಯೋ ವಕ್ತೀಹಾಽಽತ್ಮನಃ ಶ್ರುತೇಃ ।।

ತತ್ಪಕ್ಷಸ್ಯ ನಿಷೇಧೋಽಯಂ ಯತ್ರ ಹೀತ್ಯಾದಿನೋಚ್ಯತೇ ।। ೪೬೪ ।।

ತಸ್ಯಾಮವಿದ್ಯಾವಸ್ಥಾಯಾಂ ಸ್ವಪ್ನಾವಸ್ಥಾಂ ಗತೋ ಯಥಾ ।।

ಘ್ರಾತೇತರಃ ಸನ್ನಿತರಂ ಗನ್ಧಂ ಘ್ರಾಣೇನ ಜಿಘ್ರತಿ ।। ೪೬೫ ।।

ಘ್ರಾತೃಘ್ರೇಯಾಭಿಸಂಬನ್ಧಾದ್ಧ್ರಾಣಾದ್ಯಾಹೃತಿರಿಷ್ಯತೇ ।।

ಜಿಘ್ರತೀತ್ಯಪಿ ನಿರ್ದೇಶಃ ಕ್ರಿಯಾತತ್ಫಲಯೋರ್ಭವೇತ್ ।। ೪೬೬ ।।

ಉತ್ತರೇಷ್ವಪಿ ವಾಕ್ಯೇಷು ಯೋಜನೇಯಂ ಯಥೋದಿತಾ ।।

ಪ್ರತ್ಯಗಜ್ಞಾನಮಾತ್ರೋತ್ಯಂ ಗ್ರಾಹಕಾದ್ಯತ್ರ ಭಣ್ಯತೇ ।। ೪೬೭ ।।

ಕ್ರಿಯಾಕಾರಕಸಂಜ್ಞಾಯಾ ವಿಷಯೋಽಯಂ ಸಮೀರಿತಃ ।।

ಅತೋಽವಿದ್ಯಾಸಮುಚ್ಛಿತ್ತಾವಿಯಂ ಸಂಜ್ಞಾ ನಿವರ್ತತೇ ।। ೪೬೮ ।।

ವಿಜ್ಞಾನಘನ ಇತ್ಯುಕ್ತೇರ್ವಿಷಯೋಽಯಮಥೋಚ್ಯತೇ ।।

ಯತ್ರ ವಾ ಇತಿ ವಾಕ್ಯೇನ ಧ್ವಸ್ತಾವಿದ್ಯೇ ವಿಪಶ್ಚಿತಿ ।। ೪೬೯ ।।

ಯತ್ರ ತ್ವಸ್ಯಾಽಽತ್ಮನೋಽಜ್ಞಸ್ಯ ಶಾಸ್ತ್ರಾಚಾರ್ಯಪ್ರಸಾದತಃ ।। ೪೭೦ ।।

ಪ್ರತ್ಯಗ್ಯಾಯಾತ್ಮ್ಯವಿಜ್ಞಾನಭಾಸ್ವದ್ಭಾಸ್ಕರದೀಘಿತಿ -

ಸಂಪ್ಲುಷ್ಟನಿಖಿಲಾವಿದ್ಯೇ ತತ್ರ ಕಃ ಕೇನ ಕಿಂ ವದ ।।

ಜಿಘ್ರೇದೈಕಾತ್ಮ್ಯಮಾತ್ರೇಣ ಸರ್ವಸ್ಯಾಸ್ಯಾಽಽತ್ಮಮಾತ್ರತಃ ।। ೪೭೧ ।।

ಷಷ್ಠಗೋಚರವತ್ಸರ್ವಂ ಕಾರ್ಯಕಾರಣವಜ್ಜಗತ್ ।।

ಧ್ವಸ್ತಾತ್ಮಾನ್ಧ್ಯಸ್ಯ ವಿದುಷಃ ಸಮ್ಯಗ್ಜ್ಞಾನೋದಯೇ ಭವೇತ್ ।। ೪೭೨ ।।

ಅವ್ಯಾವೃತ್ತಾನನುಗತಮತಿಹೇತು ಸದೈಕಲಮ್ ।।

ವಿಜ್ಞಾನಘನಮಾನನ್ದಮೈಕಾತ್ಮ್ಯಂ ವ್ಯವತಿಷ್ಠತೇ ।। ೪೭೩ ।।

ಗ್ರಾಹಕಾದಿವಿಭಾಗೋಽತ್ರ ನಾಸ್ತಿ ತದ್ಧೇತ್ವಸಂಭವಾತ್ ।।

ಚಿನ್ಮಾತ್ರಸ್ಯ ಸ್ವತಃ ಸಿದ್ಧೇರ್ವಿಜ್ಞಾನಘನಗೀರತಃ ।। ೪೭೪ ।।

ಆತ್ಮಾವಿದ್ಯಾಮನಾಶ್ರಿತ್ಯ ಕಾರಕತ್ವಂ ನ ಲಭ್ಯತೇ ।।

ಕಾರಕಂ ಚಾನಪಾಶ್ರಿತ್ಯ ನ ಕ್ರಿಯೇಹ ಪ್ರಸಿಧ್ಯತಿ ।। ೪೭೫ ।।

ಅನ್ತರೇಣ ಕ್ರಿಯಾಂ ತದ್ವತ್ಪಲಂ ನೈವ ಪ್ರಸಿಧ್ಯತಿ ।।

ಕಾರಕಾದ್ಯಾತ್ಮನಾ ಸೇಯಮವಿಧೈವ ಪ್ರಕಾಶತೇ ।। ೪೭೬ ।।

ಯತ ಏವಮತೋಽವಿದ್ಯಾಸಮುಚ್ಛಿತ್ತಾವಿದಂ ಜಗತ್ ।।

ವ್ಯಾಕೃತಾವ್ಯಾಕೃತಂ ಕೃತ್ಸ್ನಮಾತ್ಮತಾಮೇತಿ ಬೋಧತಃ ।। ೪೭೭ ।।

ಭೂಯೋಽಪಿ ಲಭತೇ ಸಂಜ್ಞಾಂ ಲೀನಂ ಸತ್ಕಾರಣಾತ್ಮನಿ ।।

ಜಗದೇತದ್ಯಥಾ ತದ್ವನ್ನಾವಿದ್ಯಾವಿಲಯೇ ಭವೇತ್ ।। ೪೭೮ ।।

ಜ್ಞಾನೋತ್ಪತ್ತೌ ನ ಸಂಜ್ಞಾಽಸ್ತೀತ್ಯಾಸ್ತಾಂ ತಾವದಿಹಾಽಽತ್ಮನಃ ।।

ಅಪಿ ಸತ್ಯಾಮವಿದ್ಯಾಯಾಂ ನ ಸಂಜ್ಞಾಽಸ್ತ್ಯಾತ್ಮನೀದೃಶೀ ।। ೪೭೯ ।।

ಗ್ರಾಹಕಾದಿ ಜಗತ್ಸರ್ವಂ ಯೇನ ಕೂಟಸ್ಥಸಾಕ್ಷಿಣಾ ।।

ಲೋಕಃ ಸರ್ವೋ ವಿಜಾನಾತಿ ಜಾನೀಯಾತ್ಕೇನ ತಂ ವದ ।। ೪೮೦ ।।

ಅಚೇತನೇ ಜಗತ್ಯಸ್ಮಿನ್ಸಾಕ್ಷ್ಯೇವೈಕೋಽತ್ರ ಚೇತನಃ ।।

ಗ್ರಾಹಕಾದಿರ್ನ ತತ್ರಾಪಿ ಸಾಕ್ಷಿಸಿದ್ಧಾವಪೇಕ್ಷ್ಯತೇ ।। ೪೮೧ ।।

ಸಂಜ್ಞೇಯಂ ಕಿಮು ವಿಧ್ವಸ್ತಸಂಸಾರಾನರ್ಥಕಾರಣೇ ।।

ಉದಿತೈಕಾತ್ಮ್ಯಯಾಥಾತ್ಮ್ಯಸಮ್ಯಗ್ಜ್ಞಾನದಿವಾಕರೇ ।। ೪೮೨ ।।

ಬೋದ್ಧಾರಮಪಿ ಚಾಪೇಕ್ಷ್ಯ ನ ಸಂಜ್ಞಾ ಪ್ರತ್ಯಗಾತ್ಮನಿ ।।

ಬೋದ್ಧೃತಜ್ಜ್ಞಾನವಿಪಯೈರ್ನ ಬೋದ್ಧಾ ಗೃಹ್ಯತೇ ಯತಃ ।। ೪೮೩ ।।

ಅವಿಚಾರಿತಸಂಸಿದ್ಧಿಃ ಪ್ರಮಾತ್ರಾದಿಸ್ವಲಕ್ಷಣಾ ।।

ಸಂಜ್ಞೇಯಂ ಪ್ರಥತೇ ಮೋಹಾನ್ನತ್ವಸೌ ವಸ್ತುನಿಶ್ಚಿತೌ ।। ೪೮೪ ।।

ಯತ ಏವಮತಃ ಸಿದ್ಧಂ ದರ್ಶನಂ ಪ್ರತ್ಯಗಾತ್ಮನಃ ।।

ಶ್ರುತ್ಯಾದಿಸಾಧನಂ ಸಾಕ್ಷಾತ್ಸರ್ವಮಾತ್ಮೇತ್ಯುದೀರಿತಮ್ ।। ೪೮೫ ।।

ಇತಿ ಶ್ರೀಬೃಹದಾರಣ್ಯಕೋಪನಿಷದ್ಭಾಷ್ಯವಾರ್ತಿಕೇ ದ್ವಿತೀಯಾಧ್ಯಾಯಸ್ಯ ಚತುರ್ಥಂ ಬ್ರಾಹ್ಮಣಮ್ ।। ೪ ।।

**।। ಅಥ ಪಞ್ಚಮಂ ಬ್ರಾಹ್ಮಣಮ್** **।।**

ನಮೋಽಸಾಧಾರಣಜ್ಞಾತೃಜ್ಞಾನಜ್ಞೇಯಾತ್ಮಬೋಧಿನೇ ।।

ಜಗ್ಧಾಶೇಷಮಹಾವಿದ್ಯಾತಜ್ಜಾನಾರ್ಥಾಯ ವಿಷ್ಣವೇ ।। ೧ ।।

ಪ್ರತ್ಯಗ್ಧ್ವಾನ್ತಸಮುಚ್ಛೇದಿ ಜ್ಞಾನಮೈಕಾತ್ಮ್ಯನಿಷ್ಠಿತಮ್ ।।

ಸಂನ್ಯಾಸಸಾಧನಂ ಪ್ರೋಕ್ತಮಮೃತತ್ವೈಕಸಾಧನಮ್ ।। ೨ ।।

ಹೇತವೋಽಪಿ ಚ ತತ್ಸಿದ್ಧೌ ಶ್ರವಣಾದಿಪುರಃಸರಾಃ ।।

ಉಕ್ತಾ ಯಥಾವತ್ತತ್ರೈವ ಶ್ರೋತವ್ಯಃ ಶ್ರುತಿವಾಕ್ಯತಃ ।। ೩ ।।

ಮನ್ತವ್ಯೋ ಹೇತುಭಿಃ ಸೂಕ್ಷ್ಮೈರುಕ್ತದೃಷ್ಟಾನ್ತಬೋಧಿತೈಃ ।।

ಚಿತ್ಸಾಮಾನ್ಯಚಿದುತ್ಪತ್ತಿಚಿದೇಕಪ್ರಲಯಾತ್ಮಭಿಃ ।। ೪ ।।

ಆಶಙ್ಕ್ಯ ಹೇತ್ವಸಿದ್ಧತ್ವಂ ಮಧುಬ್ರಾಹ್ಮಣಮುಚ್ಯತೇ ।।

ಕುತೋಽಸಿದ್ಧತ್ವಮಿತಿ ಚೇಚ್ಛುಣು ತದ್ಗದತೋ ಮಮ ।। ೫ ।।

ನಿಃಸಾಮಾನ್ಯವಿಶೇಷತ್ವಾಚ್ಚಿತ್ಸಾಮಾನ್ಯಂ ಕಥಂ ಭವೇತ್ ।।

ಚಿದುತ್ಪತ್ತಿಲಯಾಸಿದ್ಧಿಃ ಸಾಂಖ್ಯಾದೀನ್ಪ್ರತಿ ವಾದಿನಃ ।। ೬ ।।

ಐಕಾತ್ಮ್ಯವಸ್ತುತಾತ್ಪರ್ಯಂ ಹೇತ್ವಾದಿಚ್ಛದ್ಮನೋಚ್ಯತೇ ।।

ವೇದೇ ಯತೋ ನ ಹೇತ್ವಾದಿ ಲೋಕವತ್ಸ್ಯಾದ್ವಿವಕ್ಷಿತಮ್ ।। ೭ ।।

ಚಿತ್ತತ್ತ್ವಂ ಸದವಿದ್ಯಾವತ್ಕಾರಣತ್ವಂ ನಿಗಚ್ಛತಿ ।।

ಚಿತ್ಸಾಮಾನ್ಯಾದ್ಯತಃ ಸಿದ್ಧಂ ಪ್ರಾಗಪ್ಯೇತತ್ಪ್ರಸಾಧಿತಮ್ ।। ೮ ।।

ಅಭ್ಯುಪೇತ್ಯಾಪ್ಯಸಿದ್ಧತ್ವಂ ತತ್ಸಿದ್ಧತ್ವಾಭಿಧಿತ್ಸಯಾ ।।

ಮಧುಬ್ರಾಹ್ಮಣಮಾರಬ್ಧಮಿಯಮಿತ್ಯಾದ್ಯಥೋತ್ತರಮ್ ।। ೯ ।।

ಪ್ರತಿದೇಹಂ ಲಯೋತ್ಪತ್ತಿಶ್ರುತೇರ್ಹ್ಯಾತ್ಮನಿ ಶಙ್ಕ್ಯತೇ ।।

ಭೇದೋಽತಸ್ತನ್ನಿವೃತ್ತ್ಯರ್ಥಂ ಮಧುತ್ವೇನೈಕತೋಚ್ಯತೇ ।। ೧೦ ।।

ಉಪಕಾರ್ಯೋಪಕಾರಿತ್ವಭಿನ್ನಂ ಯಜ್ಜಗದೀಕ್ಷ್ಯತೇ ।।

ಉಪಕಾರ್ಯೋಪಕಾರಿತ್ವಾತ್ತತ್ಸ್ಯಾದೇಕಾತ್ಮತತ್ತ್ವಕಮ್ ।। ೧೧ ।।

ಪ್ರತಿಜ್ಞಾಯಾಥವೈಕಾತ್ಮ್ಯಂ ಹೇತೂನುಕ್ತ್ವೋಕ್ತಸಿದ್ಧಯೇ ।।

ನಿಗಮಾಯೋತ್ತರೋ ಗ್ರನ್ಥಃ ಪ್ರತಿಜ್ಞಾಯಾ ವಿವಕ್ಷಿತಃ ।। ೧೨ ।।

ಪ್ರತಿಜ್ಞಾತಾರ್ಥಸಿದ್ಧ್ಯರ್ಥಂ ಹೇತೂನುಕ್ತ್ವಾ ಪೃಥಗ್ವಿಧಾನ್ ।।

ಹೇತೋರ್ನಿಗಮನಂ ಪಶ್ಚಾತ್ಕ್ರಿಯತೇಽಥೋತ್ತರೋಕ್ತಿಭಿಃ ।। ೧೩ ।।

ನಿದಿಧ್ಯಾಸನಸಿದ್ಧ್ಯರ್ಥಂ ಕೇಚಿದ್ವ್ಯಾಚಕ್ಷತೇ ಪರಮ್ ।।

ಮಧುಬ್ರಾಹ್ಮಣಮೇತತ್ತು ನ ಯುಕ್ತಂ ಪ್ರತಿಭಾತಿ ನಃ ।। ೧೪ ।।

ಶ್ರುತ ಆಗಮತೋ ಯೋಽರ್ಥಸ್ತರ್ಕೇಣಾಪಿ ಸಮರ್ಥಿತಃ ।।

ಸ ಏವಾರ್ಥಸ್ತು ನಿಷ್ಣಾತೋ ನಿದಿಧ್ಯಾಸನಮುಚ್ಯತೇ ।। ೧೫ ।।

ಶಾಸ್ತ್ರಾಚಾರ್ಯಾನುಭವನೈರ್ಹೇತುಭಿಶ್ಚ ಸಮರ್ಥಿತಃ ।।

ಈದೃಗೈಕಾತ್ಮ್ಯಸಂಬೋಧೋ ನಿದಿಧ್ಯಾಸನಮುಚ್ಯತೇ ।। ೧೬ ।।

ನಿದಿಧ್ಯಾಸನಸಿದ್ಧ್ಯರ್ಥೋ ಯತ್ನೋಽತೋಽಯಮನರ್ಥಕಃ ।।

ಪ್ರತ್ಯಗ್ಯಾಥಾತ್ಮ್ಯಸಂಬೋಧಮಾತ್ರತ್ವಾದೇವ ಹೇತುತಃ ।। ೧೭ ।।

ಕ್ರಿಯಾಫಲೋಪಭೋಗಾರ್ಥಂ ಸರ್ವೈರೇವ ಸ್ವಕರ್ಮಭಿಃ ।।

ಜನ್ತುಭಿಃ ಪೃಥಿವೀ ಸೃಷ್ಟಾ ಮಧು ತೇಷಾಂ ತತೋ ಮಹೀ ।। ೧೮ ।।

ಪೃಥಿವ್ಯಾಽಪ್ಯಾತ್ಮಭೋಗಾರ್ಥಂ ಸೃಷ್ಟಾಃ ಸರ್ವೇಽಪಿ ಜನ್ತವಃ ।।

ಪೃಥಿವ್ಯಾ ಅಪಿ ಕಾರ್ಯತ್ವಾನ್ಮಧು ತೇಽಪಿ ಭವನ್ತ್ಯತಃ ।। ೧೯ ।।

ಪಾರ್ಥಿವಾನಿ ಶರೀರಾಣಿ ಸರ್ವೇಷಾಂ ದೇಹಿನಾಂ ಯತಃ ।।

ಪೃಥಿವ್ಯಾ ತಾನಿ ಸೃಷ್ಟಾನಿ ಪೃಥಿವ್ಯನ್ವಯದರ್ಶನಾತ್ ।। ೨೦ ।।

ಭೂತಾನಾಂ ಚ ಪೃಥಿವ್ಯಾಶ್ಚ ಮಿಥಃಕಾರ್ಯತ್ವಹೇತುತಃ ।।

ಯೋಗ್ಯಭೋಕ್ತೃತ್ವಸಂಬನ್ಧಸ್ತಸ್ಮಾತ್ಸಿದ್ಧಃ ಪರಸ್ಪರಮ್ ।। ೨೧ ।।

ಭೋಗ್ಯತಾ ಪ್ರಥಮಾನ್ತೇನ ಪೃಥಿವ್ಯಾದೇರಿಹೋಚ್ಯತೇ ।।

ಕರ್ತೃತಾ ಭೋಕ್ತೃತಾ ಚೈಷಾಂ ಷಷ್ಠ್ಯನ್ತೇನಾಭಿಧೀಯತೇ ।। ೨೨ ।।

ಅಚೇತನಾಂಶಪ್ರಾಧಾನ್ಯಾತ್ಕಾರ್ಯಕಾರಣತೋಚ್ಯತೇ ।।

ಭೋಕ್ತೃಭೋಗ್ಯಾಭಿಸಂಬನ್ಧಶ್ಚೇತನಾಚೇತನಾತ್ಮನೋಃ ।। ೨೩ ।।

ಸರ್ವೇಷಾಮಪಿ ಭೂತಾನಾಂ ಕಾರ್ಯಕಾರಣಸಂಗತೇಃ ।।

ಸರ್ವಭೂತಾತ್ಮಕತ್ವಂ ಸ್ಯಾದ್ಯಥಾ ಸರ್ವಾತ್ಮನಸ್ತಥಾ ।। ೨೪ ।।

ಸಂಹೃತ್ಯ ಸ್ಥೂಲಮಾಧಾರಂ ಭೂತಾನಾಂ ಚ ಕ್ಷಿತೇಸ್ತಥಾ ।।

ತದಾಧೇಯೋಪಸಂಹೃತ್ಯೈ ಯಶ್ಚಾಯಮಿತಿ ಶಬ್ದ್ಯತೇ ।। ೨೫ ।।

ಅಸ್ಯಾಂ ಪೃಥಿವ್ಯಾಂ ಯಶ್ಚಾಸೌ ಭಾಸ್ವದ್ವಿಜ್ಞಾನವಿಗ್ರಹಃ ।।

ಅಮೃತೋ ನಿತ್ಯ ಏವಾತೋ ನ ನಾಶೀ ಸ್ಥೂಲದೇಹವತ್ ।। ೨೬ ।।

ಸ ಚಾಪಿ ಮಧು ಸರ್ವೇಷಾಂ ಭೂತಾನಾಂ ತಾನಿ ತಸ್ಯ ಚ ।।

ಮಧು ಸರ್ವಾಣಿ ಭೂತಾನಿ ಯಥಾ ಪೂರ್ವಮವಾದಿಷಮ್ ।। ೨೭ ।।

ಸಹಾಧ್ಯಾತ್ಮಾಧಿದೈವಂ ಹಿ ಸಾಧಿಭೂತಮಿದಂ ಜಗತ್ ।।

ಏಕೈಕಸ್ಯಾಽಽತ್ಮನಃ ಕೃತ್ಸ್ನಂ ಭೋಗ್ಯತ್ವೇನಾವತಿಷ್ಠತೇ ।। ೨೮ ।।

ಸರ್ವಃ ಸರ್ವಸ್ಯ ಕಾರ್ಯಂ ಸ್ಯಾತ್ಸರ್ವಃ ಸರ್ವಸ್ಯ ಭೋಜಕಃ ।।

ಏವಂ ಸತಿ ಭವೇತ್ಸಿದ್ಧಂ ಯಥಾ ಪೂರ್ವಂ ಪ್ರಪಞ್ಚಿತಮ್ ।। ೨೯ ।।

ಅಧ್ಯಾತ್ಮಂ ಯಶ್ಚ ಶಾರೀರಃ ಪಾರ್ಥಿವಾಂಶಸಮಾಶ್ರಯಃ ।।

ಸ ಚಾಪಿ ಮಧು ಸರ್ವೇಷಾಂ ಸರ್ವಭೂತಾನಿ ತಸ್ಯ ಚ ।। ೩೦ ।।

ಕಾರ್ಯಕಾರಣರೂಪೇಣ ಭೋಜ್ಯಭೋಕ್ತೃತಯೋದಿತಮ್ ।।

ಚತುಷ್ಟಯಂ ಪೃಥಿವ್ಯಾದಿ ತಸ್ಯ ತತ್ತ್ವಮಥೋಚ್ಯತೇ ।। ೩೧ ।।

ಚತುಷ್ಟಯವಿಭಾಗೇನ ಸ್ವಾರ್ಥೋಽಪ್ಯಾತ್ಮಾ ವಿಭಜ್ಯತೇ ।।

ಅವಿಭಾಗೋಽಪಿ ತಾದರ್ಥ್ಯಾದ್ಭೋಕ್ತಾಽತಃ ಸೋಽತ್ರ ಗೃಹ್ಯತೇ ।। ೩೨ ।।

ಪ್ರತ್ಯಕ್ತಯಾ ಯಃ ಪ್ರಥತೇ ಚತುಷ್ಟಯವಿಲಕ್ಷಣಃ ।।

ಪ್ರಾತ್ಯಕ್ಷ್ಯಾತ್ಸೋಽಯಮಿತ್ಯೇವಂ ಪ್ರತ್ಯಕ್ಸಾಕ್ಷ್ಯಭಿಧೀಯತೇ ।। ೩೩ ।।

ಅಯಮೇವ ಸ ಇತ್ಯುಕ್ತ್ವಾ ಸಾಮಾನಾಧಿಕರಣ್ಯತಃ ।।

ಪ್ರತ್ಯಙ್ಭಾತ್ರೈಕಯಾಥಾತ್ಮ್ಯಂ ಚತುರ್ಧೋಕ್ತಸ್ಯ ಬೋಧ್ಯತೇ ।। ೩೪ ।।

ಪೃಥಿವ್ಯಾದಿಷು ಯಃ ಪೂರ್ವಂ ವ್ಯಾಖ್ಯಾತೋಽನ್ತರಬಾಹ್ಯತಃ ।।

ಆತ್ಮೈವ ಸ ಇತಿ ಜ್ಞೇಯಸ್ತದಬೋಧಪ್ರಸೂತಿತಃ ।। ೩೫ ।।

ಅಯಮಿತ್ಯಸ್ಯ ಶೇಷಃ ಸ್ಯಾದ್ಯೋಽಯಮಿತ್ಯಾದಿಕಃ ಪರಃ ।।

ಏವೇತ್ಯವಧೃತೋವೇತತ್ಸಂಸರ್ಗಪ್ರತಿಷೇಧಕೃತ್ ।। ೩೬ ।।

ತತ್ತ್ವಂ ಚತುಷ್ಟಯಸ್ಯಾಸ್ಯ ಪ್ರತ್ಯಗಾತ್ಮೈವ ಕೇವಲಃ ।।

ಅವ್ಯಾವೃತ್ತಾನನುಗತಧ್ವಸ್ತಾವಿದ್ಯಾತದುದ್ಭವಃ ।। ೩೭ ।।

ಪ್ರಕೃತಾತ್ಮಾಭಿಧಾನಂ ವಾ ಸ ಇತ್ಯೇತತ್ಪದಂ ಭವೇತ್ ।।

ಅಯಮಿತ್ಯುಚ್ಯತೇ ಸಾಕ್ಷಾತ್ಸಂನಿಕರ್ಷಾಚ್ಚತುಷ್ಟಯಮ್ ।। ೩೮ ।।

ಸ ಏವಾಯಮಿತಿ ಜ್ಞೇಯೋ ಯೋ ದ್ರಷ್ಟವ್ಯತಯೋದಿತಃ ।।

ಯಚ್ಚಾಮೃತಂ ಸ್ವಭಾರ್ಯಾಯೈ ಯಾಜ್ಞವಲ್ಕ್ಯೇನ ಭಾಷಿತಮ್ ।। ೩೯ ।।

ಬ್ರಹ್ಮೇತಿ ಧ್ವಸ್ತಸಂಭೇದಂ ಯನ್ನೇತೀತಿ ಪುರೋದಿತಮ್ ।।

ಸರ್ವಂ ಸಮಭವತ್ಕೃಸ್ನಂ ಯದ್ಯಾಥಾತ್ಮ್ಯಾವಬೋಧತಃ ।। ೪೦ ।।

ಪೃಥಿವೀಂ ಪಾರ್ಥಿವಂ ಚಾಂಶಂ ಶರೀರಂ ಸಾಧಿದೈವತಮ್ ।।

ಜಾನೀಯಾತ್ಸರ್ವಮಾತ್ಮೇತಿ ನೇತಿ ನೇತ್ಯುಪಲಕ್ಷಣಮ್ ।। ೪೧ ।।

ಉತ್ತರೇಷ್ವಪಿ ವಾಕ್ಯೇಷು ಯಥೋಕ್ತೇನೈವ ವರ್ತ್ಮನಾ ।।

ಇಮಮೇವ ತು ವಾಕ್ಯಾರ್ಥಂ ವ್ಯಾಚಕ್ಷೀತಾವಿಚಾರಯನ್ ।। ೪೨ ।।

ಪೃಥಿವ್ಯಾದೀನಿ ಭೂತಾನಿ ತದಂಶಾಶ್ಚ ಸಮೀರಿತಾಃ ।।

ಹಿರಣ್ಯಗರ್ಭಲಿಙ್ಗಾಂಶಾಸ್ತಥಾ ಪೂರ್ವೋಕ್ತಮೂರ್ತಯಃ ।। ೪೩ ।।

ಯಥೋಕ್ತಾ ಯೇನ ಸರ್ವೇಽಪಿ ಪ್ರಯುಕ್ತಾಃ ಸ್ವಾತ್ಮಕರ್ಮಭಿಃ ।।

ಉಪಕುರ್ವನ್ತಿ ನಃ ಸರ್ವಾನ್ಸ ಧರ್ಮ ಇತಿ ಸಂಜ್ಞಿತಃ ।। ೪೪ ।।

ತಸ್ಯ ಕಾರ್ಯಂ ದ್ವಿಧೇಹೋಕ್ತಂ ಸಾಮಾನ್ಯಾತ್ಮವಿಶೇಷತಃ ।।

ಪೃಥಿವ್ಯಾದೀಹ ಸಾಮಾನ್ಯಂ ವಿಶೇಷಃ ಪಿಣ್ಡಮಾತ್ರಕಮ್ ।। ೪೫ ।।

ತತ್ಕಾರ್ಯಸ್ಯೇಹ ಪ್ರಾತ್ಯಕ್ಷ್ಯಾತ್ತದಭೇದೋಪಚಾರತಃ ।।

ಪ್ರತ್ಯಕ್ಷವದಯಂ ಧರ್ಮಸ್ತಸ್ಮಾದೇವಾಭಿಧೀಯತೇ ।। ೪೬ ।।

ಸಾಧಾರಣಃ ಪೃಥಿವ್ಯಾದಿಕಾರೀ ಧರ್ಮೋಽಭಿಧೀಯತೇ ।।

ಯಶ್ಚಾಯಮಿತಿ ವಾಕ್ಯೇನ ತಥಾಽಸಾಧಾರಣಾಭಿಧಾ ।। ೪೭ ।।

ಯಶ್ಚಾಯಮಧ್ಯಾತ್ಮಮಿತಿ ಯೋಽಯಂ ಸದ್ದೇಹಕೃನ್ಮತಃ ।।

ಸಾಧಾರಣವಿಶೇಷಾತ್ಮಾ ಯದಪೂರ್ವಂ ತದುಚ್ಯತೇ ।। ೪೮ ।।

ಪ್ರಾಜಾಪತ್ಯಮಪೂರ್ವಂ ಯತ್ಸರ್ವಭೂತಪ್ರಯೋಜಕಮ್ ।।

ಅಧ್ಯಾತ್ಮಂ ಪಿಣ್ಡಕೃದ್ಯಚ್ಚ ಸೋಽಯಂ ಧರ್ಮಾಭಿಧೋದಿತಃ ।। ೪೯ ।।

ತಥೈವಾಽಽಚಾರರೂಪೇಣ ಪ್ರತ್ಯಕ್ಷೇಣ ಯದೀಕ್ಷ್ಯತೇ ।।

ಸ ಏವ ಧರ್ಮಃ ಸತ್ಯಂ ಸ್ಯಾದ್ಯದ್ವ್ಯವಸ್ಥಾಪ್ರಯೋಜಕಮ್ ।। ೫೦ ।।

ಸಾಧಾರಣವಿಶೇಷಾಭ್ಯಾಂ ಧರ್ಮವತ್ತದಪಿ ದ್ವಿಧಾ ।।

ಸಾಧಾರಣವಿಶೇಷಾರ್ಥವ್ಯವಸ್ಥಾಕಾರಣತ್ವತಃ ।। ೫೧ ।।

ಧರ್ಮಸತ್ಯಪ್ರಯುಕ್ತೋಽಯಂ ಲಿಙ್ಗಪಿಣ್ಡಸ್ವಲಕ್ಷಣಃ ।।

ವಿರಾಡ್ಢಿರಣ್ಯಗರ್ಭಶ್ಚ ಸರ್ವಜಾತಿಸಮನ್ವಿತಃ ।। ೫೨ ।।

ಮನುಷ್ಯಜಾತೇರ್ಗ್ರಹಣಂ ಸರ್ವಜಾತ್ಯುಪಲಕ್ಷಣಮ್ ।।

ಇದಂ ಮಾನುಷಮಿತ್ಯೇವಂ ವ್ಯಾಖ್ಯಾ ತಸ್ಯಾಸ್ತು ಪೂರ್ವವತ್ ।। ೫೩ ।।

ಪೃಥಿವೀ ಶಾರೀರ ಇತ್ಯೇವಂ ಖಣ್ಡಶೋ ಯಃ ಪುರೋದಿತಃ ।।

ವಿರಾಡ್ಢಿರಣ್ಯಗರ್ಭಶ್ಚೇತ್ಯಯಮಾತ್ಮೇತಿ ತದ್ವಚಃ ।। ೫೪ ।।

ಹಿರಣ್ಯಗರ್ಭಭೇದಾನಾಂ ಭೂತಾನಾಂ ಚ ಪೃಥಕ್ಪೃಥಕ್ ।।

ಉಕ್ತಂ ಮಧುತ್ವಂ ಯೇನಾತಸ್ತತ್ಸಾಮಸ್ತ್ಯಮಥೋಚ್ಯತೇ ।। ೫೫ ।।

ಅಯಮಾತ್ಮೇತಿ ನಿರ್ದೇಶೋ ವಿರಾಜಃ ಪ್ರಥಮೋ ಮತಃ ।।

ಸಪ್ತಮ್ಯನ್ತೇನ ತತ್ಪ್ರತ್ಯಙ್ಲಿಙ್ಗಾತ್ಮಾಽತೋಽಭಿಧೀಯತೇ ।। ೫೬ ।।

ಕಾರ್ಯಾತ್ಮಾ ಕಾರಣಾತ್ಮಾ ಚ ಯದರ್ಥೌ ಭವತಃ ಸದಾ ।।

ಯಶ್ಚಾಯಮಾತ್ಮೇತ್ಯತ್ರೋಕ್ತೋ ವಿಜ್ಞಾನಾತ್ಮೇತಿ ಯಂ ವಿದುಃ ।। ೫೭ ।।

ಯಸ್ಮಿನ್ನಾತ್ಮನಿ ವಿಧ್ವಸ್ತವ್ಯಾಕೃತಾವ್ಯಾಕೃತಾತ್ಮಕೇ ।।

ಖಿಲ್ಯದೃಷ್ಟಾನ್ತವಚಸಾ ವಿಜ್ಞಾನಾತ್ಮಾ ಪ್ರವೇಶಿತಃ ।। ೫೮ ।।

ಬ್ರಹ್ಮವಿದ್ಯಾಹತಧ್ವಾನ್ತೇ ತಸ್ಮಿನ್ಬ್ರಹ್ಮಣಿ ನಿಷ್ಠಿತೇ ।।

ತಮಸ್ತದುತ್ಥಕಾರ್ಯಾಣಾಮತ್ಯನ್ತಾಸಂಭವಾದತಃ ।। ೫೯ ।।

ಯೋಽಸಾವವಿದ್ಯಯಾ ದೇಹೀ ಸಂಸಾರೀವಾಪ್ಯಭೂತ್ಪುರಾ ।।

ಸೋಽಯಂ ಸಾಕ್ಷಾತ್ಪರಂ ಬ್ರಹ್ಮ ವಿದ್ಯಯಾ ವರ್ತತೇಽಧುನಾ ।। ೬೦ ।।

ಧ್ವಸ್ತಾಜ್ಞಾನತದುತ್ಥೋತ್ಯಂ ಸಂವಿನ್ಮಾತ್ರಸತತ್ತ್ವಕಃ ।।

ಅನನ್ತಾಪಾರ ಆತ್ಮೈವ ಸ್ವಮಹಿಮ್ನಿ ವ್ಯವಸ್ಥಿತಃ ।। ೬೧ ।।

ಅಪೂರ್ವಾನಪರಾಮಧ್ಯಪ್ರತ್ಯಗ್ಯಾಥಾತ್ಮ್ಯವಿತ್ತಯೇ ।।

ಸ ವಾ ಇತ್ಯಾದಿಕೋ ಗ್ರನ್ಥಃ ಸದೃಷ್ಟಾನ್ತೋಽಭಿಧೀಯತೇ ।। ೬೨ ।।

ಬ್ರಹ್ಮಾಸ್ಮೀತಿಪರಿಜ್ಞಾನಧ್ವಸ್ತಧ್ವಾನ್ತತ್ವಕಾರಣಾತ್ ।।

ರಾಜೇತಿ ರಾಜನಾದ್ಭಾಸ್ವದವಿಲುಪ್ತಾತ್ಮದರ್ಶನಾತ್ ।। ೬೩ ।।

ತಥಾಽಧಿಪತಿಶಬ್ದೇನ ಸ್ವಾತನ್ತ್ರ್ಯಮಭಿಧೀಯತೇ ।।

ಸ್ವಾರ್ಥಃ ಪ್ರತ್ಯಕ್ತದರ್ಥತ್ವಾತ್ಸಹೇತೋರ್ಜಗದಾತ್ಮನಃ ।। ೬೪ ।।

ಪ್ರತ್ಯಗ್ವಿಜ್ಞಪ್ತಿಮಾತ್ರೇಣ ಸಮಾಪ್ತಿಂ ಜಗದಾತ್ಮನಃ ।।

ಆವಿಶ್ಚಿಕೀರ್ಷುಃ ಸಾಕ್ಷಾನ್ನಸ್ತದ್ಯಥೇತಿ ಪರಾ ಶ್ರುತಿಃ ।। ೬೫ ।।

ಚಕ್ರನಾಭೌ ಯಥಾ ಪ್ರೋತಾಶ್ಚಕ್ರನೇಮೌ ಚ ಬಾಹ್ಯತಃ ।।

ಅರಾಃ ಪ್ರಾಣಾದಯಸ್ತದ್ವದೋತಾಃ ಪ್ರೋತಾಃ ಪರಾತ್ಮನಿ ।। ೬೬ ।।

ವ್ಯಾಚಕ್ಷತೇಽನ್ಯಥೈವೇಮಂ ದೃಷ್ಟಾನ್ತಂ ಕೇಚಿದಾತ್ಮನಃ ।।

ಸಮಸ್ತಾದಿಪ್ರತಿಜ್ಞಾರ್ಥಸಿದ್ಧಯೇ ಬ್ರಹ್ಮವಾದಿನಃ ।। ೬೭ ।।

ಏಕೀಕೃತ್ಯ ಸ್ವಮಾತ್ಮಾನಮಕ್ಷರೇ ಪರಮಾತ್ಮನಿ ।।

ಚಕ್ರನಾಭಿವದಾತ್ಮಾನಂ ಕಲ್ಪಯಿತ್ವಾ ವಿಚಕ್ಷಣಃ ।। ೬೮ ।।

ಶರೀರಂ ನೇಮಿವಚ್ಚೈತದ್ದೇವತಾದ್ಯರವಜ್ಜಗತ್ ।।

ಕಲ್ಪಯಿತ್ವಾ ನಿದಿಧ್ಯಾಸೇತ್ತದ್ಭಾವಾವಿಷ್ಟಧೀಃ ಸದಾ ।। ೬೯ ।।

ಅನೇನ ಧ್ಯಾನಮಾರ್ಗೇಣ ಧ್ಯಾಯಮಾನಸ್ಯ ಸರ್ವದಾ ।।

ತಪ್ತಲೋಹವದೇಕತ್ವಂ ಭವತ್ಯಾವೃತ್ತಿದುರ್ಲಭಮ್ ।। ೭೦ ।।

ಏತಾಮವಸ್ಥಾಮಾಪನ್ನೋ ಧ್ಯಾತೃತ್ವಾದ್ವಿನಿವರ್ತತೇ ।।

ಅವಿದ್ಯಾತಿಮಿರಾನ್ಧಾನಾಂ ಧ್ಯೇಯತ್ವಮಧಿಗಚ್ಛತಿ ।। ೭೧ ।।

ನಿಶ್ಚಿತ್ಯಾಚಿನ್ತ್ಯಮೇತದ್ಯೋ ಯೋಗಿನಾಂ ನಿಲಯಂ ಪರಮ್ ।।

ಯಂ ಪ್ರಾಪ್ಯ ನ ನಿವರ್ತನ್ತೇ ನಿರ್ವಾಣಂ ಪರಮಂ ಗತಾಃ ।। ೭೨ ।।

ಪ್ರತ್ಯೇಕಂ ಪ್ರಾಣಿನಾಂ ಹ್ಯೇತದ್ಬ್ರಹ್ಮಚಕ್ರಮವಸ್ಥಿತಮ್ ।।

ಅಸಂವೋಧಾತ್ತು ತೈಃ ಸರ್ವೈಃ ಪ್ರಾಣಿಭಿರ್ನಾನುಭೂಯತೇ ।। ೭೩ ।।

ವೈಶ್ವಾನರವರಾತ್ಕೇಚಿದೇವಂ ವ್ಯಾಚಕ್ಷತೇ ಸ್ಫುಟಮ್ ।।

ಅಕ್ಷರಾನನ್ವಯಾತ್ತ್ಯಾಜ್ಯಾ ವ್ಯಾಖ್ಯೇಯಂ ಸಾಧ್ವಪೀದೃಶೀ ।। ೭೪ ।।

ಸಾಮರ್ಥ್ಯಾದಪಿ ಸಂಪ್ರಾಪ್ತೋ ನ ಚೇದಕ್ಷರಪೂರ್ವಕಃ ।।

ತಾದೃಙ್ನೋಪಾಸ್ಯ ಏವೇತಿ ಪ್ರಾಹುರಾಗಮವೇದಿನಃ ।। ೭೫ ।।

ಪ್ರಮಾಣವನ್ತ್ಯದೃಷ್ಟಾನಿ ಕಲ್ಪ್ಯಾನಿ ಸುಬಹೂನ್ಯಪಿ ।।

ಅದೃಷ್ಟಶತಭಾಗೋಽಪಿ ನ ಕಲ್ಪ್ಯೋ ನಿಪ್ಪ್ರಮಾಣಕಃ ।। ೭೬ ।।

ಯಥೋಕ್ತಚಕ್ರವಿನ್ಯಾಸೋ ನ ಶ್ರುತೋಽಕ್ಷರಪೂರ್ವಕಃ ।।

ನ ಚಾಪ್ಯುಪಾಸನಪದಂ ಕೃತ್ಸ್ನೇಽಪಿ ಬ್ರಾಹ್ಮಣೇ ಶ್ರುತಮ್ ।। ೭೭ ।।

ನಾಭಿನೇಮಿದ್ವಯಸ್ಥಾನೇ ದೃಷ್ಟಾನ್ತತ್ವೇನ ಸಂಮತೇ ।।

ದಾರ್ಷ್ಟಾನ್ತಿಕೋಕ್ತಾವಾತ್ಮೈವ ಯತಃ ಸಾಕ್ಷಾದಿಹ ಶ್ರುತಃ ।। ೭೮ ।।

ಸಮರ್ಪಿತತ್ವಂ ಪ್ರಾಣಾದೇಃ ಶ್ರೂಯತೇ ಪ್ರತ್ಯಗಾತ್ಮನಿ ।।

ಭೂತೇಷು ದೇವತಾದೇಸ್ತದಶ್ರುತಂ ಗೃಹ್ಯತೇ ಕಥಮ್ ।। ೭೯ ।।

ಬಹಿರನ್ತರ್ವಿಭಾಗೋಽಸ್ಯ ಕಾರ್ಯಕಾರಣತಾ ತಥಾ ।।

ತದೇತದಿತಿ ವಾಕ್ಯೇನ ಪ್ರತೀಚೋಽತ್ರೈವ ವಾರ್ಯತೇ ।। ೮೦ ।।

ಅಥ ಯೋಽನ್ಯಾಮಿತಿ ತಥಾ ಭೇದದೃಷ್ಟಿನಿರಾಕೃತೇಃ ।।

ಉಪಾಸ್ಯೋಪಾಸನವಿಧಿರ್ನ ಸಮ್ಯಗಿತಿ ಮೇ ಮತಿಃ ।। ೮೧ ।।

ಅಜ್ಞಾನಮಾತ್ರವ್ಯವಧೇರ್ಬ್ರಹ್ಮೈಕಾತ್ಮ್ಯಫಲಸ್ಯ ಚ ।।

ಬ್ರಹ್ಮವಿದ್ಯಾತಿರೇಕೇಣ ತತ್ಪ್ರಾಪ್ತೌ ನಾಪರಾ ಕ್ರಿಯಾ ।। ೮೨ ।।

ಯದ್ವಾಚಾಽನಭ್ಯುದಿತಂ ಮನುತೇ ಮನಸಾ ನ ಯತ್ ।।

ತದೇವ ಬ್ರಹ್ಮ ವಿದ್ಧಿ ತ್ವಂ ನ ತ್ವಿದಂ ಯದುಪಾಸತೇ ।। ೮೩ ।।

ಉಪಾಸಿಕ್ರಿಯಯಾ ವ್ಯಾಪ್ತಿರಬ್ರಹ್ಮತ್ವಸ್ಯ ಲಕ್ಷಣಮ್ ।।

ಶ್ರುತ್ಯಾಽಕಾರಿ ಯತಸ್ತಾದೃಕ್ಕಥಂ ಬ್ರಹ್ಮೇತ್ಯುಪಾಸ್ಯತೇ ।। ೮೪ ।।

ದೃಶ್ಯತೇ ತ್ವಗ್ಯಯಾ ಬುದ್ಧ್ಯಾ ಮನಸೈವೇತಿ ಯದ್ವಚಃ ।।

ತದಾತ್ಮವಿದ್ಯಾವಿಧ್ಯರ್ಥಂ ನೋಪಾಸನವಿಧಾಯಕಮ್ ।। ೮೫ ।।

ರಜಸ್ತಮೋನುವಿದ್ಧೇನ ಯತೋ ನ ಬ್ರಹ್ಮ ರಾಮ್ಯತೇ ।।

ಶುದ್ಧಚೇತಸ್ತಯಾ ತಸ್ಮಾದ್ವಿದ್ಯಾದ್ಬ್ರಹ್ಮಾನ್ತರಾತ್ಮನಿ ।। ೮೬ ।।

ಯದ್ವಾಽನಾತ್ಮಾಭಿಸಂಬನ್ಧಾತ್ಪೂರ್ವಮೈಕಾತ್ಮ್ಯನಿಷ್ಠಿತಾ ।।

ಸರ್ವಪ್ರಾಣಭೃತಾಂ ಬುದ್ಧಿರಿತ್ಯರ್ಥೋ ವಚಸೋ ಭವೇತ್ ।। ೮೭ ।।

ಏಷೋಽರ್ಥೋ ವಚಸಸ್ತಸ್ಯ ನ ತೂಪಾಸಾವಿಧಿರ್ಭವೇತ್ ।।

ಪ್ರಧ್ವಸ್ತಭೇದ ಐಕಾತ್ಮ್ಯೇ ನೋಪಾಸನವಿಧಿರ್ಯತಃ ।। ೮೮ ।।

ಚಕ್ರಕ್ಲೃಪ್ತಿರತೋಽಸಾಧ್ವೀ ಶ್ರುತ್ಯಾದಿಮಿತಿಬಾಹ್ಯತಃ ।।

ತದೇತದಿತಿವಾಕ್ಯಾರ್ಥೋ ಗ್ರಾಹ್ಯೋಽತಃ ಸಂಭವಾನ್ಮಿತೇಃ ।। ೮೯ ।।

ತದಾಹುರಿತಿ ವಾಕ್ಯೇನ ಬ್ರಹ್ಮವಿದ್ಯಾಪ್ರಯೋಜನಮ್ ।।

ಸಾಕ್ಷೇಪಂ ಪ್ರಾಗುಪನ್ಯಸ್ತಂ ತಸ್ಯಾಯಂ ನಿರ್ಣಯಃ ಕೃತಃ ।। ೯೦ ।।

ಆತ್ಮೇತ್ಯೇವೇತಿ ಸೂತ್ರಸ್ಯ ವ್ಯಾಖ್ಯೇಯಂ ಸಮ್ಯಗಾತ್ಮನಃ ।।

ಪಞ್ಚಭಿರ್ಬ್ರಹ್ಮಣೈಃ ಶ್ರುತ್ಯಾಽಕಾರಿ ಕೃತ್ಸ್ನಾತ್ಮಬುದ್ಧಯೇ ।। ೯೧ ।।

ಸಮಾಪ್ತಾ ಬ್ರಹ್ಮವಿದ್ಯೇಯಂ ಕೈವಲ್ಯಾವಾಪ್ತಯೇಽಖಿಲಾ ।।

ಯಾಮವೋಚತ್ಸ್ವಭಾರ್ಯಾಯೈ ಯಾಜ್ಞವಲ್ಕ್ಯೋಽತಿವಿಸ್ತರಾತ್ ।। ೯೨ ।।

ಯಥೋಕ್ತಬ್ರಹ್ಮವಿದ್ಯಾಯಾ ಇತ ಆರಭ್ಯ ಭಣ್ಯತೇ ।।

ಆಖ್ಯಾಯಿಕೇಯಂ ಸ್ತುತ್ಯರ್ಥಾ ಪ್ರವೃತ್ತ್ಯಙ್ಗತಯಾ ಪರಾ ।। ೯೩ ।।

ಆಖ್ಯಾಯಿಕಾರ್ಥಂ ಮನ್ತ್ರಾಭ್ಯಾಂ ವ್ಯಾಚಷ್ಟೇ ಶ್ರುತಿರಾದರಾತ್ ।।

ಶ್ರುತಿಮನ್ತ್ರಸ್ತುತೋ ಹ್ಯರ್ಥ ಆದೇಯತ್ವಂ ನಿಗಚ್ಛತಿ ।। ೯೪ ।।

ಅವಾಪ್ತಪುರುಷಾರ್ಥೋಽಪಿ ಯಾಮರಕ್ಷಚ್ಛಚೀಪತಿಃ ।।

ಪ್ರತ್ಯಗ್ವಿದ್ಯೈವ ತೇನ ಸ್ಯಾದುದಾರಫಲಸಾಧನಮ್ ।। ೯೫ ।।

ಮಹತಾ ಚ ಯತೋಽಶ್ವಿಭ್ಯಾಮಾಯಾಸೇನಾರ್ಜಿತಾ ಪುರಾ ।।

ಬ್ರಹ್ಮವಿದ್ಯಾ ತತೋ ನಾಸ್ಯ ಮುಕ್ತೌ ಸ್ಯಾತ್ಸಾಧನಂ ಪರಮ್ ।। ೯೬ ।।

ನಿಃಶೇಷಪುರುಷಾರ್ಥಾನಾಂ ಕೈವಲ್ಯೋತ್ತಮತಾ ಯಥಾ ।।

ಸಾಧನಾನಾಮಪಿ ತಥಾ ತದ್ವಿದ್ಯೋತ್ತಮಸಾಧನಮ್ ।। ೯೭ ।।

ಅಶ್ವ್ಯಾಥರ್ವಣಯೋರ್ವೃತ್ತಂ ಬ್ರಹ್ಮವಿದ್ಯಾಪ್ತಿಕಾರಣಾತ್ ।।

ಯತ್ಪ್ರಾಗಾವಿಷ್ಕೃತಿಸ್ತಸ್ಯ ಮನ್ತ್ರಾಭ್ಯಾಂ ಕ್ರಿಯತೇಽಞ್ಜಸಾ ।। ೯೮ ।।

ಅಶ್ವಿಮ್ಯಾಂ ಪ್ರಾರ್ಥಿತೋಽಥರ್ವಾ ಮಧುವಿದ್ಯಾಮಿಮಾಂ ಕಿಲ ।।

ತಾವಥರ್ವಾಽಬ್ರವೀದಿನ್ದ್ರಶ್ಛಿನ್ದ್ಯಾನ್ಮೇ ಬ್ರುವತಃ ಶಿರಃ ।। ೯೯ ।।

ಅತೋ ಭಯಾದಿಮಾಂ ವಿದ್ಯಾಂ ಯುವಾಭ್ಯಾಂ ನ ಬ್ರವೀಮ್ಯಹಮ್ ।।

ತಮೂಚತುಃ ಪುರೈವಾಽಽವಾಮಿನ್ದ್ರಚ್ಛೇದನತಃ ಶಿರಃ ।। ೧೦೦ ।।

ಛಿತ್ತ್ವಾ ತವಾಶ್ವ್ಯಂ ಸಂಧಾಯ ಶಿರಃ ಶ್ರೋಷ್ಯಾವಹೇ ತತಃ ।।

ಬ್ರೂಹ್ಯತೋಽಶ್ವ್ಯೇನ ಶಿರಸಾ ಮಧುವಿದ್ಯಾಂ ವಿಮುಕ್ತಯೇ ।। ೧೦೧ ।।

ಏವಮಸ್ತ್ವಿತ್ಯನುಜ್ಞಾತೇ ಛಿತ್ವಾ ತಸ್ಯಾಥ ತಚ್ಛಿರಃ ।।

ಸಮಧತ್ತಾಂ ಶಿರೋಽಶ್ವಸ್ಯ ತೇನ ವಿದ್ಯಾಮುವಾಚ ಸಃ ।। ೧೦೨ ।।

ಪುನಶ್ಛಿನ್ನೇಽಥ ಶಿರಸಿ ತೇನೇನ್ದ್ರೇಣಾಶ್ವಿನಾವಪಿ ।।

ಸಮಧತ್ತಾಂ ಶಿರಸ್ತಸ್ಯ ವಿದ್ಯಾಂ ಸ್ವಶಿರಸಾಽಥ ಸಃ ।। ೧೦೩ ।।

ಶೇಷಾಮವೋಚದಶ್ವಿಭ್ಯಾಮೃತಾಯನ್ನಾತ್ಮನೋ ವಚಃ ।।

ಯತ ಏವಮತಸ್ತಸ್ಮಾತ್ಸತ್ಯಂ ರಕ್ಷ್ಯಂ ಪ್ರಯತ್ನತಃ ।। ೧೦೪ ।।

ಇದಂ ವೈ ತನ್ಮಧು ಪ್ರೋಕ್ತಂ ಯತ್ತತ್ಪ್ರಕರಣಾನ್ತರೇ ।।

ದಧ್ಯಙ್ ಹ ವಾ ಆಭ್ಯಾಮಿತಿ ಶ್ರೂಯತೇ ಬ್ರಾಹ್ಮಣೋಕ್ತಿತಃ ।। ೧೦೫ ।।

ಮಧುಬ್ರಾಹ್ಮಣಮೇತತ್ತದ್ಯತ್ಪ್ರಾಗುಕ್ತಮಭೂತ್ಸ್ಫುಟಮ್ ।।

ದಧ್ಯಙ್ಙಾಥರ್ವಣೋಽಶ್ವಿಭ್ಯಾಂ ಯದುವಾಚಾಽಽತ್ಮಬೋಧನಮ್ ।। ೧೦೬ ।।

ಅಶ್ವ್ಯಾಥರ್ವಣಯೋರೇತತ್ಕರ್ಮ ಪಶ್ಯನ್ನೃಚಾಽಬ್ರವೀತ್ ।।

ಋಪಿರಾರ್ಷೇಯದೃಷ್ಟ್ಯೈವ ತದೇತದಭಿಧೀಯತೇ ।। ೧೦೭ ।।

ಆವಿಪ್ಕರೋಮಿ ತತ್ಕರ್ಮ ಯುವಯೋರದ್ಯ ಹೇ ನರೌ ।।

ಲಾಭಾಯ ಸನಯೇ ಕ್ರೂರೇ ಚಕ್ರಥುರ್ಯದ್ರಹಸ್ಯಗೌ ।। ೧೦೮ ।।

ವೃಷ್ಟೇರಾಗಮನಂ ಯದ್ವತ್ಸ್ತನಯಿತ್ನುಃ ಪ್ರಬೋಧಯೇತ್ ।।

ರಹಸ್ಯಂ ಯುವಯೋಃ ಕರ್ಮ ತದ್ವದಾವಿಪ್ಕರೋಮ್ಯಹಮ್ ।। ೧೦೯ ।।

ಅಶ್ವಸ್ಯ ಶಿರಸಾ ವಾಂ ಯದವೋಚನ್ಮಧ್ವಸಾವೃಷಿಃ ।।

ದಧೀಚೋಽಶವ್ಯಂ ಶಿರಶ್ಛಿತ್ವಾ ನಿಕೃತ್ಯಾಸ್ಯ ಶಿರೋಽಶ್ವಿನೌ ।। ೧೧೦ ।।

ಸಂಧತ್ತಾಂ ಸೋಽಶ್ವಶಿರಸಾ ಯುವಾಭ್ಯಾಂ ಮಧ್ವಥಾಬ್ರವೀತ್ ।।

ಋತಾಯನ್ಸತ್ಯಮಾತ್ಮಾನಂ ಕರ್ತುಮಿಚ್ಛನ್ನಸಾವೃಷಿಃ ।। ೧೧೧ ।।

ಪ್ರಾಣಸಂಶಯಮಾಪನ್ನಸ್ತಸ್ಮಾಚ್ಚೈವಾವಸೀಯತೇ ।।

ಆತ್ಮನೋ ಮರಣೇನಾಪಿ ಸತ್ಯಂ ರಕ್ಷ್ಯಂ ಪ್ರಯತ್ನತಃ ।। ೧೧೨ ।।

ಆದಿತ್ಯವಿಷಯಂ ತ್ವಾಷ್ಟ್ರಂ ಮಧ್ವವೋಚದಥರ್ವಣಃ ।।

ಹೇ ದಸ್ರಾವಪಿ ಕಕ್ಷ್ಯಂ ಯತ್ಪ್ರತ್ಯಗ್ಯಾಥಾತ್ಮ್ಯದರ್ಶನಮ್ ।। ೧೧೩ ।।

ಉಪಕ್ಷಯಕರೌ ವ್ಯಾಧೇರ್ದಸ್ರೌ ಸ್ಯಾತಾಮತೋಽಶ್ವಿನೌ ।।

ನ ಕೇವಲಂ ತ್ವಾಷ್ಟ್ರಮೇವ ಕಕ್ಷ್ಯಮಪ್ಯಬ್ರವೀನ್ಮಧು ।। ೧೧೪ ।।

ಪ್ರವರ್ಗ್ಯಾಧ್ಯಾಯೋರೇವಂ ತ್ವಾಷ್ಟ್ರಜ್ಞಾನೋಪಸಂಹೃತಿಮ್ ।।

ಮನ್ತ್ರದ್ವಯೇನ ಕೃತ್ವಾಽಥ ಕಕ್ಷ್ಯಜ್ಞಾನೋಪಸಂಹೃತಿಃ ।। ೧೧೫ ।।

ಕ್ರಿಯತೇಽಧ್ಯಾಯಯೋರೇವಂ ಮಧುಕಾಣ್ಡಂ ಸಮಾಪ್ಯತೇ ।।

ಶ್ರುತಿಮತ್ರೋಪದಿಷ್ಟೋಽರ್ಥೋ ಯಸ್ಮಾದಾದ್ರಿಯತೇ ತತಃ ।। ೧೧೬ ।।

ಪುರಶ್ಚಕ್ರೇ ಶರೀರಾಣಿ ದ್ವಿಪದಃ ಪಕ್ಷಿಮಾನುಷಾನ್ ।।

ಚತುಷ್ಪದೋಽಥ ಪಶಯಃ ಪುರಶ್ಚಕ್ರೇ ಸ್ವಮಾಯಯಾ ।। ೧೧೭ ।।

ಪುರೋ ಭುಕ್ತಶರೀರಾತ್ಸ ಪಕ್ಷೀ ಲಿಙ್ಗಮಿಹೋಚ್ಯತೇ ।।

ಪುರೋ ನವಶರೀರಾಣಿ ಪ್ರಾವಿಶಜ್ಜಲಚನ್ದ್ರವತ್ ।। ೧೧೮ ।।

ಕಸ್ಮಾತ್ಪುರುಷ ಇತಿ ಚೇತ್ಪುರುಷಾರ್ಥಂ ಶ್ರುತಿಃ ಸ್ವಯಮ್ ।।

ಸ ವಾ ಇತ್ಯಾದಿನಾಽಽಚಷ್ಟೇ ಸರ್ವೈಕಾತ್ಮ್ಯಾವಬುದ್ಧಯೇ ।। ೧೧೯ ।।

ಪುರುಷೋಽಯಂ ಭವೇದಾತ್ಮಾ ಯತಃ ಶೇತೇ ಸ ಪೂರುಷು ।।

ಸರ್ವಾಸು ತೇನ ಲೋಕೇಽಸ್ಮಿನ್ಪುರುಷೋಽಯಮಿತೀರ್ಯತೇ ।। ೧೨೦ ।।

ಪರಿಚ್ಛೇದಪ್ರಸಙ್ಗಶ್ಚೇನ್ಮೈವಂ ಯಸ್ಮಾದಿದಂ ಜಗತ್ ।।

ನೈನೇನಾನಾವೃತಂ ಕಿಂಚಿನ್ನಾವ್ಯಾಪ್ತಂ ಹ್ಯೋತತನ್ತುವತ್ ।। ೧೨೧ ।।

ನಾಸಂವೃತಂ ತಥಾ ಕಿಂಚಿತ್ಪ್ರೋತತನ್ತುವದಾತ್ಮನಾ ।।

ಪೂರ್ಣತ್ವಾತ್ಪುರುಪಃ ಸೋಽಯಂ ಬ್ರಹ್ಮೈಕಂ ಪುರುಷಸ್ತತಃ ।। ೧೨೨ ।।

ಯಸ್ಮಾತ್ಪರಂ ನಾಪರಮಸ್ತಿ ಕಿಂಚಿದ್ಯಸ್ಮಾನ್ನಾಣೀಯೋ ನ ಜ್ಯಾಯೋಽಸ್ತಿ ಕಶ್ಚಿತ್ ।।

ವೃಕ್ಷ ಇವ ಸ್ತಬ್ಧೋ ದಿವಿ ತಿಷ್ಠತ್ಯೇಕ-ಸ್ತೇನೇದಂ ಪೂರ್ಣಂ ಪುರುಷೇಣ ಸರ್ವಮ್ ।। ೧೨೩ ।।

ಆವೃತಂ ಜ್ಞಪ್ತಿಮಾತ್ರೇಣ ಸರ್ವಮಾತ್ಮೀಕೃತಂ ಜಗತ್ ।।

ಸಂವೃತಂ ಪ್ರತಿಷಿದ್ಧಂ ತದ್ಯದನಾತ್ಮೇವ ಲಕ್ಷ್ಯತೇ ।। ೧೨೪ ।।

ತನ್ನಾಸ್ತಿ ಕಾರಣಂ ಕಾರ್ಯಂ ಯನ್ನಾನೇನಾಽಽತ್ಮಸಾತ್ಕೃತಮ್ ।।

ತನ್ನಾಸ್ತಿ ಕಾರಣಂ ಕಾರ್ಯಂ ಯನ್ನಾನೇನಾಽಽತ್ಮನಾ ಹ್ನುತಮ್ ।। ೧೨೫ ।।

ರೂಪಂ ರೂಪಂ ಪ್ರತಿ ಹ್ಯೇಷ ಪ್ರತಿರೂಪೋ ಬಭೂವ ಹ ।।

ದೇಹಂ ದೇಹಂ ಪ್ರವಿಷ್ಟಃ ಸಂಸ್ತದ್ದೇಹಾಕಾರತಾಮಗಾತ್ ।। ೧೨೬ ।।

ಮಾಯಾಭಿಃ ಪ್ರತ್ಯಗಜ್ಞಾನೈರ್ಯದಿ ವಾಽನೃತಬುದ್ಧಿಭಿಃ ।।

ಗಮ್ಯತೇ ಪುರುರೂಪೋಽಜ್ಞೈರೇಕೋಽಪಿ ಜಲಸೂರ್ಯವತ್ ।। ೧೨೭ ।।

ಪ್ರತ್ಯಗ್ಯಾಥಾತ್ಮ್ಯಬೋಧಾರ್ಥಂ ರೂಪಂ ಮಾಯಾಮಯಂ ವಿಭೋಃ ।।

ಶಾಸ್ತ್ರಾಚಾರ್ಯಾದಿನಾ ನರ್ತೇ ಜ್ಞಾತುಂ ವಸ್ತ್ವಿಹ ಶಕ್ಯತೇ ।। ೧೨೮ ।।

ಕುತೋಽಸ್ಯ ಬಹುರೂಪತ್ವಮಿತಿ ಹೇತುರಿಹೋಚ್ಯತೇ ।।

ಯುಕ್ತಾ ಹ್ಯಸ್ಯೇತಿ ವಚಸಾ ಮಿಥ್ಯಾಜ್ಞಾನೈಕಹೇತುತಃ ।। ೧೨೯ ।।

ಸ್ರಜಸ್ತತ್ತ್ವಾಪರಿಜ್ಞಾನಾದ್ಯುಕ್ತಾ ದಣ್ಡಾದಯೋ ಯಥಾ ।।

ಪ್ರತ್ಯಕ್ತತ್ತ್ವಾಪರಿಜ್ಞಾನಾದಾತ್ಮನೋ ಹರಯಸ್ತಥಾ ।। ೧೩೦ ।।

ಇನ್ದ್ರಿಯಾಣ್ಯೇವ ಹರಯೋ ಹರಣಾದ್ವಿಷಯಾನ್ಪ್ರತಿ ।।

ದಶ ತಾನಿ ಸಹಸ್ರಾಣಿ ಶತಾನಿ ಪ್ರಾಣಿಭೇದತಃ ।। ೧೩೧ ।।

ನಾನ್ಯೋ ಹೇತುರವಿಜ್ಞಾನಾದಿನ್ದ್ರಿಯಾದೇರಿಹಾಽಽತ್ಮನಿ ।।

ಯತೋಽಯಮೇವ ಹರಯೋ ಯಾವತ್ಸಂಖ್ಯಾ ತದಾಶ್ರಯಾ ।। ೧೩೨ ।।

ಅಯಮೇವೇನ್ದ್ರಿಯತ್ವೇನ ದೇಹತ್ವೇನ ಚ ಕಲ್ಪಿತಃ ।।

ತಥಾ ಶತಸಹಸ್ರಾದಿಸಂಖ್ಯಾಭೇದೇನ ಚಾಪ್ಯಯಮ್ ।। ೧೩೩ ।।

ನಾಮರೂಪಕ್ರಿಯಾಭೇದೈರ್ಯಥಾ ಪೂರ್ವಮವಾದಿಷಮ್ ।।

ಅಯಮೇವ ತಥಾಽರೂಪಃ ಕಲ್ಪಿತೋಽವಿದ್ಯಯಾಽದ್ವಯಃ ।। ೧೩೪ ।।

ತದೇತತ್ಕಲ್ಪಿತಂ ಸರ್ವಂ ಸಹೇತು ಫಲವಜ್ಜಗತ್ ।।

ಪ್ರತ್ಯಗಾತ್ಮಾತ್ಮಕಂ ಭಾಸ್ವತ್ಪ್ರಜ್ಞಾನಘನತತ್ತ್ವಕಮ್ ।। ೧೩೫ ।।

ನಿಃಶೇಷೋಪನಿಷತ್ಸಾರಸ್ತದೇತದಿತಿ ಸಾಂಪ್ರತಮ್ ।।

ಉಕ್ತ್ಯಾಽಽವಿಷ್ಕ್ರಿಯತೇ ಸಾಕ್ಷಾತ್ಕರವಿನ್ಯಸ್ತಬಿಲ್ವವತ್ ।। ೧೩೬ ।।

ಅಜ್ಞಾತಂ ಸಂಶಯಜ್ಞಾತಂ ಮಿಥ್ಯಾಜ್ಞಾತಮಿದಂ ಜಗತ್ ।।

ತದೇತದಿತ್ಯನೂದ್ಯೈತತ್ತತ್ತತ್ತ್ವಮವಬೋಧ್ಯತೇ ।। ೧೩೭ ।।

ಬ್ರಹ್ಮೇತಿ ವಾಸ್ತವಂ ವೃತ್ತಂ ತಾವದಸ್ಯಾವಬೋಧ್ಯತೇ ।।

ಜ್ಞಾನಾತ್ಪುರಾಽಪಿ ಬ್ರಹ್ಮೈವ ನಾತೋ ಜ್ಞಾನಫಲಂ ಭವೇತ್ ।। ೧೩೮ ।।

ಅಪೂರ್ವಮಿತಿ ಕಾರ್ಯತ್ವನಿಷೇಧಾಯಾಭಿಧೀಯತೇ ।।

ಕಾರಣತ್ವನಿಷೇಧಾಯ ತಥಾಽನಪರಗೀರಿಯಮ್ ।। ೧೩೯ ।।

ಅನನ್ತರಮಿತಿ ತಯೋರನ್ಧ್ರಸ್ಯ ಪ್ರತಿಷೇಧನಮ್ ।।

ಕಾರ್ಯಕಾರಣಯೋರ್ಬಾಹ್ಯಮಬಾಹ್ಯಮಿತಿ ವಾರ್ಯತೇ ।। ೧೪೦ ।।

ಸತ್ತಾ ವಾಽನನ್ತರಗಿರಾ ಬ್ರಹ್ಮಣಃ ಪ್ರತಿಷಿಧ್ಯತೇ ।।

ವಿಶೇಷೋಽಬಾಹ್ಯಶಬ್ದೇನ ತತೋ ವಾಕ್ಯಾರ್ಥರೂಪಕಮ್ ।। ೧೪೧ ।।

ನಾಽಽತ್ಮನೋಽನ್ಯತ್ರ ಸಂಭಾವ್ಯಮಪೂರ್ವಾದಿ ಯದೀರಿತಮ್ ।।

ಬ್ರಹ್ಮಾಽಽತ್ಮೈವೇತ್ಯತೋ ವಕ್ತಿ ಶ್ರುತಿರೈಕಾತ್ಮ್ಯಸಿದ್ಧಯೇ ।। ೧೪೨ ।।

ಪಾರೋಕ್ಷ್ಯಪ್ರತಿಷೇಧಾರ್ಥ ಬ್ರಹ್ಮಾಽಽತ್ಮೈವೇತಿ ಭಣ್ಯತೇ ।।

ಬ್ರಹ್ಮೈವಾಽಽತ್ಮೇತಿ ಚ ತಥಾ ಸಂಸಾರಿತ್ವನಿವೃತ್ತಯೇ ।। ೧೪೩ ।।

ಭಿನ್ನಂ ಬ್ರಹ್ಮಾಪರಿಜ್ಞಾನಾತ್ಸಂಸಾರಿತ್ವಂ ತಥಾಽಽತ್ಮನಃ ।।

ತತ್ತ್ವಜ್ಞಾನಾತ್ತಮೋಧ್ವಸ್ತೌ ನೇತೀತ್ಯಾತ್ಮಾಽವಶಿಷ್ಯತೇ ।। ೧೪೪ ।।

ಸರ್ವೋಽನುಭವ ಏವಾಯಮತಃ ಸರ್ವಾನುಭೂಃ ಪರಃ ।।

ಕಾರ್ತ್ಸ್ನ್ಯಾತ್ಸರ್ವೋ ಭವೇದೇಷ ಚಿನ್ಮಾತ್ರತ್ವಾತ್ತಥಾಽನುಭೂಃ ।। ೧೪೫ ।।

ಇತೀತ್ಯುಕ್ತಪರಾಮರ್ಶೋ ವೇದಾಜ್ಞಾ ಚಾನುಶಾಸನಮ್ ।।

ಕರ್ತವ್ಯಮೇತದ್ವಿಜ್ಞಾನಮಿತಿ ವೇದಾನುಶಾಸನಮ್ ।। ೧೪೬ ।।

ಅಸ್ಯಾತಿಲಙ್ಘನೇ ದೋಷಃ ಸಂಸಾರಾನರ್ಥಸಂಗತಿಃ ।।

ಕುರ್ವತಶ್ಚ ಮಹಾಲ್ಲಾ಼ಭ ಆತ್ಮನಃ ಕೃತಕೃತ್ಯತಾ ।। ೧೪೭ ।।

ಇತಿ ಶ್ರೀಬೃಹದಾರಣ್ಯಕೋಪನಿಷದ್ಭಾಷ್ಯವಾರ್ತಿಕೇ ದ್ವಿತೀಯಾಧ್ಯಾಯಸ್ಯ ಪಞ್ಚಮಂ ಬ್ರಾಹ್ಮಣಮ್ ।। ೫ ।।

**।। ಅಥ ಷಷ್ಠಂ ಬ್ರಾಹ್ಮಣಮ್ ।।**

ಸ್ತುತ್ಯರ್ಥಂ ಬ್ರಹ್ಮವಿದ್ಯಾಯಾ ಬ್ರಹ್ಮವಿದ್ವಂಶ ಉಚ್ಯತೇ ।।

ಜಪೋಽಯಂ ಬ್ರಹ್ಮವಿಜ್ಞಾನಜನ್ಮನೇ ಚೋದ್ಯತೇ ಶ್ರುತೌ ।। ೧ ।।

ಪುಂಮತ್ಯೂಹೋತ್ಥಿತಾಶಙ್ಕಾನಿವೃತ್ತ್ಯರ್ಥಂ ಯಥೋದಿತಮ್ ।।

ಬ್ರಹ್ಮಜ್ಞಾನಸ್ಯ ವಾ ವಂಶೋ ಯತ್ನಾಚ್ಛ್ರುತ್ಯಾಽಯಮುಚ್ಯತೇ ।। ೨ ।।

ಯಸ್ಯಾನುಶಾಸನಂ ತಸ್ಯ ಸ್ವಯಂಭೋಃ ಪ್ರತಿಪತ್ತಯೇ ।।

ಪೌತಿಮಾಷ್ಯಾದಿಕೋ ಗ್ರನ್ಥಃ ಶ್ರುತ್ಯಾಽಥ ಪ್ರತಿಪಾದ್ಯತೇ ।। ೩ ।।

ಅಗ್ರಾತ್ಪ್ರಭೃತಿ ವಂಶೋಽಯಮಾವೇದಬ್ರಹ್ಮಮೂಲತಃ ।।

ಭಿನ್ನಹೇತುನಿಷೇಧಾರ್ಥಂ ಸ್ವಯಂಭು ಬ್ರಹ್ಮ ಶಬ್ದ್ಯತೇ ।। ೪ ।।

ಯಸ್ಮಾದಪರತನ್ತ್ರೋಽಯಂ ವೇದಾತ್ಮಾ ಬ್ರಹ್ಮ ಭಣ್ಯತೇ ।।

ಮನೋವಾಕ್ಕರ್ಮಭಿಸ್ತಸ್ಮಾದ್ಭಕ್ತ್ಯಾ ತಸ್ಮೈ ನಮಃ ಸದಾ ।। ೫ ।।

ಇತಿ ಶ್ರೀಬೃಹದಾರಣ್ಯಕೋಪನಿಷದ್ಭಾಷ್ಯವಾರ್ತಿಕೇ ದ್ವಿತೀಯಾಧ್ಯಾಯಸ್ಯ ಷಷ್ಠಂ ಬ್ರಾಹ್ಮಣಮ್ ।। ೬ ।।

ಶತಾನಿ ದಶ ಪಞ್ಚೈವ ಶ್ಲೋಕಾಃ ಸಪ್ತದಶಾಪರೇ ।।

ಶ್ಲೋಕಸಂಖ್ಯಾಽತ್ರ ವಿಜ್ಞೇಯಾ ಚತುರ್ಥಾಧ್ಯಾಯವಾರ್ತಿಕೇ ।।

ಇತಿ ಶ್ರೀಮತ್ಪರಮಹಂಸಪರಿವ್ರಾಜಕಾಚಾರ್ಯ ಶ್ರೀಸುರೇಶ್ವರಾಚಾರ್ಯವಿರಚಿತೇ ಬೃಹದಾರಣ್ಯಕೋಪನಿಷದ್ಭಾಷ್ಯವಾರ್ತಿಕೇ ದ್ವಿತೀಯೋಽಧ್ಯಾಯಃ ।। ೨ ।।