**अथ द्वितीयोऽध्यायः ।।**

तद्धेदमित्यविज्ञातप्रत्यक्तत्त्वादिदं जगत् ।।

रज्ज्वां सर्पादिवज्जातं नामरूपक्रियात्मकम् ।। १ ।।

अनिश्चिता यथा रज्जुरन्धकारे विकल्पिता ।।

सर्पधारादिभिर्भावैस्तद्वदात्मा विकल्पितः ।। २ ।।

अनर्थहेतुरज्ञानं, तदुत्थं चाखिलं जगत् ।।

प्रतीचोऽनर्थ, इत्यस्माद्भीतोऽत्यर्थं मुमुक्षति ।। ३ ।।

पुरुषार्थोऽखिलानर्थप्रध्वस्तिः प्रत्यगात्मनः ।।

सम्यक्तत्त्वपरिज्ञानं पुरुषार्थस्य कारणम् ।। ४ ।।

निरस्ताशेषानर्थाप्तकृत्स्नाह्लादसतत्त्वकः ।।

स्वतो यतोऽयं संसारी तेनाज्ञो विपरीतदृक् ।। ५ ।।

मोहमात्रान्तरायत्वात्पुरुषार्थस्य नापरम् ।।

अविद्याध्वंसिनो बोधात्किंचित्साधनमिष्यते ।। ६ ।।

आत्मेत्येवेति विद्यायाः सूत्रमित्युदितं पुरा ।।

उपोद्धातस्तथा तस्य प्रागुक्तः सप्रयोजनः ।। ७ ।।

प्रतीचि साक्षाद्विज्ञाते ज्ञेयं सर्वं समाप्यते ।।

निःशेषतस्तमोध्वस्तेः पुमर्थश्च समाप्यते ।। ८ ।।

यत एवमतः पश्येदात्मन्यात्मानमद्वयम् ।।

आत्मैको ब्रह्मविद्याया विषयः श्रुतितो मतः ।। ९ ।।

अथ योऽन्यामिति तथाऽविद्यां चानूद्य नश्वरीम् ।।

आऽध्यायावसितेः कार्यं तस्या व्याख्यातमञ्जसा ।। १० ।।

अध्यात्ममधिभूतं च तथा चैवाधिदैवतम् ।।

भूतं भवद्भविष्यं च साध्यं साधनमेव च ।।

जनिमत्सर्वमेवेदमविद्यायाः समुत्थितम् ।। ११ ।।

संक्षिप्य चाप्युपन्यस्तमध्यायान्ते च तत्पुनः ।। १२ ।।

त्रयं वा इदमित्येवं रूपं नाम च कर्म च ।।

त्रयस्यापि च संक्षेपो लिङ्गदेहात्मसंहतिः ।। १३ ।।

त्रैलोक्यात्मशरीर्येष विश्वरूपः प्रजापतिः ।।

अन्तर्णीताखिलानन्तदेवतः प्राणविग्रहः ।। १४ ।।

अविज्ञातात्मतत्त्वः संस्तदध्यस्ताभिमानवान् ।।

पराक्प्रवृत्तेर्विरातो विद्याया विषयस्त्वयम् ।। १५ ।।

साक्षात्कृतात्मभावोऽयमेवंलक्षणवस्तुनि ।।

श्रुत्योपस्थाप्यते गार्ग्यो ब्रह्मविद्याभिधित्सया ।। १६ ।।

अकृत्स्नब्रह्मवेदित्वाद्दृप्तोऽसावल्पकस्ततः ।।

न हि पूर्णपरिज्ञानः कश्चिद्दृप्यति निर्द्वयः ।। १७ ।।

समाप्ताशेषविज्ञेयपुरुषार्थस्तथा परः ।।

अजातशत्रुरैकात्म्याद्गार्ग्याचार्यः प्रकल्पते ।। १८ ।।

व्याख्यातायामविद्यायां तदुच्छित्तावथाधुना ।।

आत्मेत्येवेति सूत्रस्य व्याख्या प्रस्तूयते स्फुटा ।। १९ ।।

श्रुत्या गार्ग्याद्युपन्यासशिष्याचार्यस्वरूपया ।।

सुखावबोधसिद्ध्यर्थमियमाख्यायिकोदिता ।। २० ।।

अन्ये त्वत्राभिसंबन्धमेवं व्याचक्षते बुधाः ।।

स एष इत्युपन्यस्तो विज्ञानात्मा हि यः पुरा ।। २१ ।।

गार्ग्यकाश्येतिहासेन वक्ष्यते तस्य निर्णयः ।।

कर्त्र्यो भोक्त्र्यश्च देेहेऽस्मिन्देवता एव नापरः ।।

श्रुतिर्गार्ग्यात्मना सेयं पूर्वपक्षमभाषत ।। २२ ।।

आत्मनोऽस्तित्वकर्तृत्वभोक्तृत्वप्रतिपत्तये ।। २३ ।।

श्रुत्या सिद्धान्तसिद्ध्यर्थं काश्यरूपं प्रकल्पितम् ।।

निष्फलत्वात्स चायुक्तः प्रकृतानभिसंगतेः ।। २४ ।।

देवतास्तित्वपक्षेऽपि किमस्तित्वादि नेष्यते ।।

देहाद्भिन्नस्य विज्ञातुरिष्टं चेन्निष्फलः श्रमः ।। २५ ।।

अज्ञातैकात्म्ययाथात्म्यो यदा त्विह विवक्ष्यते ।।

अविद्याकार्यनिष्ठः सञ्श्रुत्या गार्ग्यशरीरया ।। २६ ।।

पूर्वपक्षितयाऽशेषदुःखहेतूपशान्तये ।।

पूर्वपक्षनिदानच्छित्काश्यः सिद्धान्तवाद्यपि ।। २७ ।।

श्रुत्येहोत्थाप्यतेऽशेषवेदान्तार्थावबुद्धये ।।

सर्वोऽप्येष तदा यत्नः फलवान्स्यान्न चान्यथा ।। २८ ।।

श्रद्धाचारादिविध्यर्था यदि वाऽऽख्यायिका त्वियम् ।।

यथोक्तदर्शनाप्तार्थो नान्यदस्तीति भावितः ।।

अतोऽतिदृप्तोऽविज्ञातदर्पकारणघस्मरः ।। २९ ।।

श्रद्धालुं वित्तसंपन्नं श्रेयोर्थिनमुपेत्य तु ।।

ब्रह्म तेऽहं ब्रवाणीति गार्ग्यः काश्यमभाषत ।। ३० ।।

न जातो न भविष्योऽस्ति शत्रुरैकात्म्यदर्शनात् ।।

अजातशत्रुः काश्योऽतो गार्ग्यबुद्धिविरुद्धधीः ।। ३१ ।।

ब्रह्म यस्मात्परं नास्ति न च वस्त्वन्तरं यतः ।।

ब्रवाण्युपास्यं तत्तेऽहं सर्वापध्वस्तिकारणम् ।। ३२ ।।

नापृष्ट इति नन्वेतद्विरुद्धमकरोदृषिः ।।

यद्ब्रह्म ते ब्रवाणीति ह्यपृष्टः काश्यमब्रवीत् ।। ३३ ।।

दर्पादिदर्शनान्नूनं वेत्त्यकृत्स्नात्मदर्शनम् ।।

कृत्स्नत्वार्थमतोऽप्राक्षीत्काश्यं प्रज्ञासमन्वितम् ।। ३४ ।।

श्रद्धालुरधिकारी यो जिज्ञासुर्विनयान्वितः ।।

अपृष्टेनापि वक्तव्या तस्मै विद्या विपश्चिता ।। ३५ ।।

धर्मार्थौ यत्र न स्यातां शुश्रूषा वाऽपि तद्विधा ।।

तत्र विद्या न वक्तव्या शुभं बीजमिवोषरे ।। ३६ ।।

धर्मार्थौ यत्र च स्यातां शुश्रूपा वाऽपि तद्विधा ।।

वक्तव्या तत्र विद्येति निषेधादेव लिङ्ग्यते ।। ३७ ।।

नष्टाश्वदग्धरथवन्न्यायं चाऽऽश्रित्य भूमिपम् ।।

प्राह मानुषवित्ताढ्यं दैववित्तसमन्वितम् ।। ३८ ।।

वित्तद्वयेन संपन्नो यतोऽधिक्रियते नरः ।।

सर्वकर्मस्वतोऽवादीद्वालाकिः काश्यमन्तिकात् ।। ३९ ।।

ब्रह्म तुभ्यं ब्रवाणीतिवाङ्भात्रव्यापृतावहम् ।।

गोसहस्रं ददाम्यद्य विनाऽप्यैकात्म्यनिर्णयात् ।। ४० ।।

गोसहस्रप्रदानस्य निमित्तं श्रुतिरभ्यधात् ।।

जनको जनक इति नामाभ्यासोक्तितः स्फुटम् ।। ४१ ।।

शुश्रूषुं जनकं सर्वे जना दित्सन्तमेव च ।।

विवक्षवोऽभिधावन्ति तमुद्दिश्य जिघृक्षवः ।। ४२ ।।

मौग्धीं प्रसिद्धिमुल्लङ्घ्य गार्ग्योऽयं मामुपागतः।।।।

नूनं दित्सुं च शुश्रूषुं संभावयति मामपि ।। ४३ ।।

आदित्यचक्षुर्बुद्धिस्थश्चेतनः सर्वगो ध्रुवः ।।

एतमेव सदोपासे ब्रह्मेति रविमध्यगम् ।। ४४ ।।

तथा ब्रुवाणं तं गार्ग्यं काश्यो मा मेत्यथोचिवान् ।।

केवलो मतिसंवादो भवदुक्तॆर्ममाभवत् ।। ४५ ।।

न त्वपूर्वार्थविज्ञानं प्रतिज्ञातं यथा त्वया ।।

मा वोचोऽतो यतो वेग्नि विनाऽपि वचनात्तव ।। ४६ ।।

निषेधाभ्यासो मा मेति ज्ञातब्रह्मप्रवादिनः ।।

आबाधितधियाऽभ्यस्तो गार्ग्यस्यानुक्तिकारणात् ।। ४७ ।।

सुप्रसिद्धं यदस्माकं त्वच्छासनमृतेऽपि तत् ।।

नापेक्षते भवद्वाक्यं सिद्ध्यर्थं प्राक्प्रसिद्धितः ।। ४८ ।।

तदुपासां न वेद्मीति मा च शङ्कां कृथा यतः ।।

उपासनं च वेद्म्यस्य गुणं तत्फलमेव च ।। ४९ ।।

अतीत्य सर्वभूतानि प्राधान्येन स्थितो यतः ।। ५० ।।

अतिष्ठा इति नामास्य तेनाऽऽदित्यात्मनोऽभवत् ।।

चक्षुरुद्दीप्तिमत्त्वाच्च राजेत्येषोऽभिधीयते ।। ५१ ।।

स य एतं यथोद्दिष्टमुपास्तेऽहर्निशं नरः ।।

यथोपासनमेवास्य फलं भवति नान्यथा ।। ५२ ।।

मतिसंवाददोषेण काश्येनोत्सारिते रवौ ।।

गार्ग्यो ब्रह्मान्तरं राज्ञे प्रवक्तुमुपचक्रमे ।। ५३ ।।

चन्द्रे मनसि बुद्धौ च ब्रह्मोपासेऽहमद्वयम् ।।

भानुमण्डलतो यस्माद्द्विगुण चन्द्रमण्डलम् ।।

बृहन्निति ततश्चन्द्रः प्रमाणेनाभिधीयते ।। ५४ ।।

अम्भोऽतिपाण्डरं वासो यस्माच्चन्द्राभिमानिनः।।।।

तस्मात्पाण्डरवासाः स्यात्सोमः सौम्यत्वकारणात् ।। ५५ ।।

ज्योत्स्नया राजतेऽत्यर्थं सोमो ब्राह्मणराजतः ।।

सोमो राजेत्येतो वक्ति तदुपासविधित्सया ।। ५६ ।।

तुल्याभिधानधर्मत्वाल्लता सोमोऽपि गृह्यते ।।

उभयोर्देवतैकत्वादुपास्यं तेन तद्द्वयम् ।। ५७ ।।

एषैका देवता विभ्वी प्रत्येकार्थावसायिनी ।।

भोक्त्री कर्त्री च सर्वत्र तस्या भोज्यमतोऽपरम् ।। ५८ ।।

ब्रह्मैषा सर्वसंव्याप्तेरात्मेत्येतामुपास्महे ।।

व्याख्या तुल्यैव विज्ञेया सर्ववाक्येषु पूर्ववत् ।। ५९ ।।

गुणो यत्र हि यः पुंसो नाम्ना संभाव्यतेऽत्र तु ।।

फलं तदेव तस्य स्यात्सर्ववाक्येषु निर्णयः ।। ६० ।।

भानुचन्द्रमसोस्तेजो जलदैरभिभूयते ।।

विद्युत्तत्राप्यतितरां तेजस्वी तेन विद्युति ।। ६१ ।।

खण्डशो न यथा मूर्तं खं पूर्णं चाप्रवर्तनात् ।।

अप्रवर्त्यक्रियावत्स्युर्व्योम्नि सर्वाः प्रवृत्तयः ।। ६२ ।।

जिष्णुः स्याज्जयशीलत्वाज्जीयते न परैर्यतः ।।

अपराजिष्णुरित्येवं तस्मादेवाभिधीयते ।। ६३ ।।

अन्यतो मातृतो जाता अन्यतस्त्या उदाहृताः ।।

अप्यन्यतस्त्यजायी स्यात्सापत्नभ्रातृमर्दनः ।। ६४ ।।

जिष्णुरिन्द्रगुणोपास्तेर्वैकुण्ठगुणतः परः।।।।

सेनाऽपराजितेत्यस्मात्सपत्नानां पराजयः ।। ६५ ।।

अभ्याहितमपि जगत्सहतेऽग्निर्यतस्ततः ।।

भस्मसात्करणादुक्तो विषासहिरितीश्वरैः ।। ६६ ।।

अप्सु रेतसि बुद्धौ च पुरुषं ब्रह्म चेतनम् ।।

उपास एतमित्युक्तः काश्यः प्रत्याह पूर्ववत् ।। ६७ ।।

प्रतिबिम्बोदयः कार्यं प्रतिरूपं यतस्ततः ।।

प्रतिरूप उपास्योऽप्सु फलमप्यस्य तादृशम् ।। ६८ ।।

अन्वर्थे प्रतिशब्दोऽयं फलस्य पुरुषार्थतः ।।

प्रातिलोम्येन तु ज्ञेयो ह्यनर्थः स्यात्तथा सति ।। ६९ ।।

श्रुतिस्मृतिसदाचारान्प्रति यः सततोद्यतः ।।

प्रतिश्रुत्यादिरूपत्वात्प्रतिरूपस्ततोऽस्तु सः ।। ७० ।।

रोचिप्णूपनिपत्कान्तमादर्शाक्षादिबुद्धिषु ।।

उपास इत्यभिहिते काश्यः प्रत्याह पूर्ववत् ।। ७१ ।।

यत्रोपास्यबहुत्वं स्यात्फलं तत्र प्रजास्वपि ।।

शतह्रदादर्शाद्यर्था बहवस्ते प्रसिद्धितः ।। ७२ ।।

फलं यद्गुणकं यत्र तद्गुणं स्यादुपासनम् ।।

फलानुमानतस्तत्र न फलं ह्यनुपासितम् ।। ७३ ।।

गच्छन्तमनु यः शब्दो बहिर्वच्छूयतेऽध्वनि ।।

अध्यात्मं दैहिके शब्दे बुद्धौ चेति विनिर्दिशेत् ।। ७४ ।।

पुंसोऽभिधावतस्तूर्णं देहदेशैः समाहतः ।।

प्राणो वृत्तिविशेषेण बहिर्वत्कुरुते ध्वनिम् ।। ७५ ।।

वृत्तिक्षेपादसुरयमायुषश्च तदाश्रितेः ।।

शतायुरेव भवति म्रियते नापमृत्युना ।। ७६ ।।

दिक्षु द्वितीयोऽनपगः सद्वितीयः सदैव सः ।।

दुःसंभाव्या हि पूर्वा दिङ्भुक्त्वाऽऽशां पश्चिमां जनैः ।। ७७ ।।

साधुभृत्यपरीवारः सर्वदोपासको भवेत् ।।

पुत्रादिगणसंतानस्थैर्यमेव सदा भवेत् ।। ७८ ।।

छायामये तथाऽज्ञाने बुद्धौ चैकैव देवता ।।

मृत्युकालात्पुरा नास्य व्याधिरप्युपसर्पति ।। ७९ ।।

विराडात्मनि देहे च बुद्धावित्यादि पूर्ववत् ।।

आत्मन्वीति च वश्यात्मा प्रजा चापि शमान्विता ।। ८० ।।

व्यस्तानां पूर्वमुद्देशः समस्तानां त्विहोदितः ।।

विवक्षावसितिर्गार्गी तथा सत्युपपद्यते ।। ८१ ।।

प्रत्याख्यातोपदेशः सन्संवादेन पुनः पुनः ।।

ब्रह्मान्यदन्यदवददात्मन्वीत्यन्तमादरात् ।। ८२ ।।

विशेषाणामनन्तत्वात्समस्तं ब्रह्म सोऽवदत् ।।

तस्मिन्नपि निषिद्धेऽथ तूष्णीं गार्ग्यो बभूव ह ।। ८३ ।।

यत्कृत्स्नं ब्रह्म पूर्वोक्तं तदेवेदमविद्यया ।।

एकधाऽनेकधा मूढैः कल्प्यते रज्जुसर्पवत् ।। ८४ ।।

अवाक्शिरस्कमालोक्य नृपो गार्ग्यमनुत्तरम् ।।

एतावदिति तं प्राह शेपाशङ्कानिवृत्तये ।। ८५ ।।

निगृह्यमाणयोगे च प्लुतिमत्र विनिर्दिशेत् ।।

ब्रह्म ब्रवाणीत्यात्थ त्वमेतावद्ब्रह्म तच्च ते ।। ८६ ।।

अज्ञाते जगदज्ञातं ज्ञाते ज्ञातं च यत्र तत् ।।

तदेव ब्रह्म पूर्णत्वान्न त्वदुक्तमकृत्स्नतः ।। ८७ ।।

अव्यावृ्त्ताननुगतस्वतः सिद्धात्मवस्तुनि ।।

मुख्यार्थो ब्रह्मशब्दः स्यान्न त्वदुक्तेऽतथात्वतः ।। ८८ ।।

यस्मादेवमतो गार्ग्यमेतावद्धीतिवादिनम् ।।

नृपो नैतावतेत्याह ब्रह्मत्वासंभवं स्फुटम् ।। ८९ ।।

अज्ञातब्रह्मतत्त्वस्य दुःसंभाव्यमिदं वचः ।।

नैतावतेति ब्रह्मातः काश्यो वेत्तीति लिङ्ग्यते ।। ९० ।।

गार्ग्योऽनुमाय राज्ञोऽथ प्रावीण्यं ब्रह्मवेदने ।।

उपायानीत्युवाचेमं परब्रह्मावबुद्धये ।। ९१ ।।

परं ब्रह्म विजिज्ञासुरुपेतोऽस्म्यहमादरात् ।।

अनुशाधि यथातत्त्वमित्येवंवादिनं नृपः ।। ९२ ।।

क्षत्र्रियं ब्राह्मणो जात्या यदुपेयादनापदि ।।

प्रतिलोममिदं वृत्तं धर्मशास्रैर्निषिद्धतः ।। ९३ ।।

योगक्षेमफलार्थाय गमनं न निपिध्यते ।।

ब्रह्म मे वक्ष्यतीत्यर्थं निषिद्धं नृपसर्पणम् ।। ९४ ।।

अतोऽनुपेतमेव त्वां करविन्यस्तबिल्ववत् ।।

ब्रह्म विज्ञापयिष्यामि यज्ज्ञाने सर्वविद्भवेत् ।। ९५ ।।

इत्युक्त्वा तमथो पाणौ गृहीत्वोत्थितवान्नृपः ।।

आजग्मतुश्च तौ सुप्तं नरं कार्यविवक्षया ।। ९६ ।।

गार्ग्योक्तब्रह्माभोक्तृत्वं तथाऽमीफामनात्मताम् ।।

बालाकेर्बोधयिष्यामीत्यतः सुप्तमगान्नृपः ।। ९७ ।।

देवतानामभिः काश्यो गत्वा सुप्तं यथोदितैः ।।

आमन्त्रयां तदा चक्रे बृहन्नित्येवमादिभिः ।। ९८ ।।

संबोध्यमानोऽपि तथा सुप्तो नैवोदबुध्यत ।।

यतोऽतो गार्ग्याभिमतो न भोक्तोत्यवगम्यते ।। ९९ ।।

जाग्रत्कालं परित्यज्य सुप्तं किमिति जग्मतुः ।।

स्पष्टता सर्वभावानां जाग्रत्काले हि लक्ष्यते ।। १०० ।।

प्राणानां देवतानां च पुरुषस्य च संकरात् ।।

बोधे न शक्यते कर्तुं विवेको भोक्तृभोज्ययोः ।। १०१ ।।

भोक्तृत्वमेव पुंसोऽस्ति भोज्यत्वं न मनागपि ।।

काश्याभिप्रायतोऽनस्य भोज्यतैव न भोक्तृता ।। १०२ ।।

संकीर्णत्वादशक्यः स्यात्प्रबोधे भोक्तृभोज्ययोः ।।

कर्तुं विवेकोऽतो यातः सुप्तं पुरुषमादरात् ।। १०३ ।।

तस्माद्यद्यपि सांनिध्यं प्राणादीनां प्रजागरे ।।

संकीर्णत्वान्मिथस्तेषां दुःशकं तद्विवेचनम् ।। १०४ ।।

आत्मनः प्रोषितत्वात्तु भोगोऽस्मै न प्रयुज्यते ।।

उदासतेऽखिलाः सुप्ते देवताः करणैः सह ।। १०५ ।।

जाग्रद्भोगप्रयुक्तस्य कर्मणः प्रक्षयात्तदा ।।

शेरते करणान्यस्य सह भोक्त्राऽऽत्मना ऽऽत्मनि ।। १०६ ।।

प्राण एकस्तु जागर्ति भोक्ता यो गार्ग्यसंमतः ।।

प्राणेन रक्षन्निति च तथोदर्के प्रवक्ष्यते ।। १०७ ।।

प्राणाग्नय इति स्पष्टं तथाऽनस्तमितश्रुतेः ।।

अश्रान्तः प्राण एवातो जागर्त्यत्र दिवानिशम् ।। १०८ ।।

यथा जाग्रदवस्थायां भोक्ता प्राणः पुराऽभवत् ।।

स्वप्नेऽप्येष तथैवाऽऽस्ते बोद्धा चेद्बुध्यतामयम् ।। १०९ ।।

प्रणस्येन्दोस्तथा चापां त्र्यन्नात्माविष्कृतौ यतः ।।

ऐक्यमुक्तमतः प्राणो बोध्यते चन्द्रनामभिः ।। ११० ।।

बृहन्नित्येवमादीनि सन्तु चेहोपलक्षणम् ।।

अनुक्तदेवतानाम्नां सामर्थ्यात्तद्ग्रहोऽथवा ।। १११ ।।

यदि भोक्ता भवेत्प्राणो जाग्रद्वच्छब्दमागतम् ।।

अश्रोष्यत्स न चेद्भोक्ता नाश्रोष्यदुपलादिवत् ।। ११२ ।।

ननु सुप्तेऽपि पुंस्यस्मिन्बोधितः सन्स्वनामभिः ।।

भोक्तैव भोत्स्यते शब्दं न त्वभोक्ता परो जडः ।। ११३ ।।

नैवातोऽपि विवेकः स्यादुत्थितः कोऽनयोर्द्वयोः ।। ११४ ।।

नैवं गार्गीयपक्षस्य विशेषावधृतेः सदा ।।

अजातशत्र्वभिप्रेतब्रह्मणः प्राक्प्रमाणतः ।। ११५ ।।

योऽनस्तमित एकोऽत्र वागाद्यस्तमयेऽमृतः ।।

इन्द्रोऽसपत्नोऽब्देहश्च नामरूपसमावृतः ।। ११६ ।।

अध्यात्माद्यखिलं विश्वं संव्याप्य समवस्थितः ।।

ओतं प्रोतं जगद्यस्मिन्नरनाभिनिदर्शनात् ।। ११७ ।।

कुर्वाणस्तुमुलं शब्दं स्वव्यापारमशेषतः ।।

कुर्वाण एव स्वप्नेऽपि प्राण आस्ते प्रबोधवत् ।। ११८ ।।

न च भोक्त्रन्तरं प्राणाद्गागॆर्येणेहाभ्युपेयते ।।

तत्काले भिन्नकाले वा प्राणादन्यस्य भोज्यतः ।। ११९ ।।

तस्मादवश्यं बोद्धव्यं बोध्यं साक्षादुपस्थितम् ।।

प्राणेन बोद्धृरूपत्वाद्दाह्यं दग्धा यथा दहेत् ।। १२० ।।

न चासौ बोध्यमानोऽपि प्रत्यबुध्यत नाम तत् ।।

प्राणोऽभोक्ता ततः सिद्धः स्वनामाप्रतिबोधनात् ।। १२१ ।।

स्वाख्याविशेपसंबन्धाग्रहणाच्चेन्न बुद्धवान् ।।

अग्रहासंभवान्नैवं सर्वज्ञा देवता यतः ।। १२२ ।।

त्वत्पक्षेऽप्यग्रहो दोषस्तुल्यश्चेदिति चोद्यते ।।

नैवं कृत्स्नाभिमानित्वादेकदेशानहंकृतेः ।। १२३ ।।

अङ्गुल्याद्यभिधानोक्तौ न हि तद्वान्प्रबुध्यते ।।

कृत्स्नदेहाभिमान्येवं नैकदेहाभिमानभुक् ।। १२४ ।।

प्राणस्य तु समाप्तत्वात्समस्तव्यस्तवस्तुषु ।।

नाऽऽत्मवत्स्यादसंबोधस्तस्य सर्वाभिमानतः ।। १२५ ।।

बोधाबोधौ चितेर्न स्तः कूटस्थज्ञप्तिमात्रतः ।।

परायत्तप्रबोधो ना ह्यप्पात्रोत्थाद्रवेरिव ।। १२६ ।।

स्वसंज्ञयाऽप्यसंबोधो यथा दृष्टस्तदात्मनः ।।

भोक्तृत्वे सत्यपि तथा प्राणेऽप्यप्रतिबोधनम् ।। १२७ ।।

सुप्तासुप्तत्वसंभेदविशेषन्यायसंभवात् ।।

नैव सुप्तग्रहो युक्तो न त्वसुप्तस्य युज्यते ।। १२८ ।।

श्रोत्रादेर्गुणभूतत्वात्प्रधानं प्रति सर्वदा ।।

तस्मिञ्जाग्रति जागर्ति सुप्ते स्वपिति तद्वशात् ।। १२९ ।।

नेन्द्रियाणां भवेत्स्वापो यदि प्राणप्रधानता ।।

नामात्याः शेरते यस्माद्राज्ञि स्वामिनि जाग्रति ।। १३० ।।

अप्रसिद्धार्थसंज्ञाभिरुक्तेश्चॆदप्रबोधनम् ।।

देवतात्मनिषेधार्थपरत्वात्तद्ग्रहोऽर्थवान् ।। १३१ ।।

प्राणस्याभोक्तृतासिद्धिः स्वनामाग्रहणादपि ।।

देवताप्रतिषेधार्थं बोध्यते चन्द्रनामभिः ।। १३२ ।।

स्मृतिज्ञानेषणादीनां संधानानुपपत्तितः ।।

करणानामभोक्तृत्वं देहाशानामिवेष्यते ।। १३३ ।।

अचैतन्यात्तथोक्तस्य कुतो भोक्तृत्वसंभवः ।।

चिदन्यस्य च भोज्यत्वान्नान्यस्यातोऽस्ति भोक्तृता ।। १३४ ।।

दण्डापूपिकनीत्यैव करणानामभोक्तृता ।।

न च प्राणातिरेकेण देवताऽन्योपपद्यते ।। १३५ ।।

ननु तद्व्यतिरेकेण प्रागादित्यादिरीरितः ।।

देवताविषयो भेदः स कथं विनिवार्यते ।। १३६ ।।

नैवं तस्य समस्तस्य प्राण एकत्वहेतुतः ।।

अरनाभ्यादिदृष्टान्ताद्वायुप्राधान्यतस्तथा ।। १३७ ।।

संघात एव भोक्ताऽस्तु तस्य प्रत्यक्षसंगतेः ।।

न तु तद्व्यतिरिक्तस्य भोक्तृता मित्यसंभवात् ।। १३८ ।।

नाचेतनस्य भोक्तृत्वं कथंचिदवकल्पते ।।

चिदन्यस्य च भोग्यत्वात्कम्बलौदनतोयवत् ।। १३९ ।।

न चापि चिद्विशिष्टत्वं प्रत्यक्षेणोपलभ्यते ।।

चित्संबन्धोपलब्ध्यर्थं तज्ज्ञाता कः प्रकल्प्यते ।। १४० ।।

नेह चिद्व्यतिरेकेण स्वार्थं किंचिदपीष्यते ।।

नापि स्वार्थातिरेकेण प्रमाणफलभाग्भवेत् ।। १४१ ।।

न ह्यचित्कं प्रमेयं सच्चिन्मित्किंचिदपीक्ष्यते ।।

न चानुभूतिः प्रात्यक्ष्यमन्यतोऽपेक्षते जडात् ।। १४२ ।।

देहात्प्रत्यक्षनिप्पत्तौ न च प्रत्यक्षमिष्यते ।।

लिङ्गस्य चाप्रमाणत्वात्कुतः प्रत्यक्षमानिता ।। १४३ ।।

तथाऽर्थान्तरसंबन्धे प्रत्यक्षे देहनिष्ठिते ।।

अनुसंधानसंसिद्धौ न किंचिन्मानमिष्यते ।। १४४ ।।

वागभिव्याहृतिश्चेयं लिङ्गाप्रामाण्यवादिनः ।।

आप्रत्यक्ष्यात्परज्ञप्तिसंगतेः स्यादनर्थिका ।। १४५ ।।

स्वात्मदृष्ट्यनुरोधेऽपि मौढ्यमेव प्रसज्यते ।।

व्युत्पत्तेः साधुलोकस्य न कश्चिदपि दित्सति ।। १४६ ।।

अधर्मादिभयाभावाद्धन्युरेनमशङ्किताः ।।

आदद्युश्च बलाद्वित्तमेतद्व्युत्पत्तितः फलम् ।। १४७ ।।

आपेषणे विशेषस्य दृष्टत्वाद्देहसंहतिः ।।

न भोक्त्री सुखदुःखादिफलानां स्यात्कदाचन ।। १४८ ।।

यदि संघातमात्रस्य भोक्तृत्वमिह कल्प्यते ।।

संघातस्याविशिष्टत्वान्नातिशीतिर्भवेत्सदा ।। १४९ ।।

ईषत्संस्पृष्टमात्रस्य बलाच्चाऽऽपेषणात्तथा ।।

देहादिभिन्नजातीयो भोक्ता यस्य च वादिनः ।। १५० ।।

धर्मादिहेतुसंबन्धबहुत्वत्स्यात्समञ्जसम् ।।

पेषणापेषणकृतवेदनायां भवेद्भिदा ।। १५१ ।।

सुखदुःखादिहेतूनामुत्तमाधममध्यतः ।।

तत्प्रबोधविशेषोऽयं युक्त एव भवेत्तदा ।। १५२ ।।

अस्ति चायं विशेषोऽत्र यत्संस्पर्शनमात्रतः ।।

अबुध्यमानः संसुप्त आपिष्याऽऽपिष्य बोधितः ।। १५३ ।।

अत आपेषणाद्योऽसावुत्थितः करणैःसह ।।

राजेव सचिवैः सार्धं स भोक्तेहेति गम्यताम् ।। १५४ ।।

मृतकल्पमिमं देहं स्वचित्तावेशयन्निव ।।

ज्वलन्निव समुत्तस्थौ यः स भोक्तेति गम्यताम् ।। १५५ ।।

क्रोधहर्षभयोद्वेगज्ञानधर्मौर्विशेषयन् ।।

शरीरं यः समुत्तस्थौ स भोक्तेत्यवसीयताम् ।। १५६ ।।

अपि प्राणस्य पारार्थ्यं संहतत्वाद्गृहादिवत् ।।

ततश्च भोग्यरूपस्य भोक्तृत्वं नोपपद्यते ।। १५७ ।।

देहस्यान्तर्गतः प्राणः स्थूणावद्देहभृत्सदा ।।

संहन्यते शरीरेण यथा वायुस्तथैव सः ।। १५८ ।।

यत एवमतः प्राणो गृहादिवदिहेष्यते ।।

देहाच्च देहधर्मेभ्यो विधर्मात्माऽवभुक्ततः ।। १५९ ।।

स्वात्मांशांशिसजातीयविविक्तिफलसद्मवत् ।।

संहतत्वात्तथा प्राणोऽसंहतात्मोपभोगकृत् ।। १६० ।।

स्वजन्मोपचयग्लानिनाशाख्याकृतिजन्मदि -

ग्धर्मानपेक्षसंलब्धसत्त्वादिस्वार्थरूपकः ।। १६१ ।।

तद्गोचरैकसंद्रष्टृविज्ञात्रर्थं समीक्ष्य हि ।।

प्राणस्य तद्गुणानां च तथार्थत्वं प्रतीयताम् ।। १६२ ।।

ननु वेदान्तसिद्धान्ते न वस्त्वन्तरमिष्यते ।।

सांख्यराद्धान्तवत्किंचित्प्रत्यगात्मैकवस्तुनः ।। १६३ ।।

ऐकात्म्याविद्यया सर्वं प्रतीचि परिकल्पितम् ।।

प्राणाद्यनात्मजातं यद्रूपं नाम च कर्म च ।। १६४ ।।

कल्पिताकल्पितं सर्वं यदाऽऽत्मैवाभ्युपेयते ।।

अन्वयव्यतिरेकोक्तिस्तदैक्यान्नेह युज्यते ।। १६५ ।।

नान्वयो व्यतिरेको वा कल्पितस्यानृतत्वतः ।।

अकल्पितस्य चैकत्वान्नितरां न प्रसिध्यति ।। १६६ ।।

पुंव्युत्पत्तिप्रधानत्वादन्वयादेरदोषता ।।

न त्वन्वयादिनैवेह वस्तुतत्त्वस्य संस्थितिः ।। १६७ ।।

अविद्याकल्पितेऽप्यस्मिन्नात्मप्रत्ययमानभाक् ।।

भोक्तेह गम्यते लोके न त्वनात्ममितिप्रमः ।। १६८ ।।

अतोऽनूद्य यथासिद्धमन्वयव्यतिरेकतः ।।

भोक्तृभोग्यविवेकेन श्रुत्यैकात्म्यं प्रबोध्यते ।। १६९ ।।

चिदन्वयो हि सर्वत्र तत्कार्येषु समीक्ष्यते ।।

व्यतिरेकोऽप्यपह्नुत्या कार्यस्येह प्रसिध्यति ।। १७० ।।

ऐकात्म्यसिद्धौ दोषः स्यात्तत्सिद्धिश्च न वास्तवी ।।

प्रामाणिकी हि तत्सिद्धिरतो नासौ विरुध्यते ।। १७१ ।।

न चापि मानव्यापारव्यपेक्षैकात्म्यनिश्चितौ ।।

तत्फलस्य समाप्तत्वादपेक्षा निष्फला यतः ।। १७२ ।।

यावत्त्वागमतः साक्षान्न वेत्त्यात्मानमद्वयम् ।।

अन्वयाद्यात्मबोधार्थं तावत्तत्केन वार्यते ।। १७३ ।।

अज्ञानं च तदुत्थं च ह्यात्मैवाज्ञाततत्त्वकः ।।

तत्तत्त्वबोधात्तद्बाधः सर्परज्ज्वादिबाधवत् ।। १७४ ।।

क्लृप्तानामपि रज्ज्वादौ कल्पितान्तरसंश्रयात् ।।

क्लृप्तान्तरापनुत्तिः स्याद्यथा तद्विदिहाऽऽत्मनि ।। १७५ ।।

प्रत्यङ्मानैकमेयोऽतो भोक्ता भोग्यं ततोऽपरम् ।।

भोग्यानां व्यभिचारेऽपि भोक्तैकोऽव्यभिचारवान्न ।। १७६ ।।

बृहन्नित्यादिभिः प्राणो बोध्यमानोऽपि यत्नतः ।।

नैवान्वबुध्यत यदा चक्रे यत्नान्तरं तदा ।। १७७ ।।

पाणिनाऽऽपिफ्य वहुशः सुप्तं काश्योऽप्यबोधयत् ।।

आपेषोद्भूतसंक्षोभस्ततोऽसौ प्रत्यबुध्यत ।। १७८ ।।

कारणानामिदं वृत्तं यन्निमित्तान्तराश्रयात् ।।

स्वात्मकार्यसमुद्भूतिरम्बरादभ्रभूतिवत् ।। १७९ ।।

आपेषाल्लीनबुद्ध्यादिसमुत्पत्तौ परात्मनः ।।

घटाकाशवदुत्पत्तिर्नाञ्जसैव सदा दृशेः ।। १८० ।।

तस्मादप्रतिबोधेन प्राणोऽभोक्तेति गम्यताम् ।।

पुंसस्तु प्रतिबोधेन भोक्तृतैवावसीयते ।। १८१ ।।

अदाहकानां दग्धृत्वं यथा दाहकसंगतेः ।।

योक्तृसंयोगतस्तद्वद्भोक्तृत्वं देवतात्मनः ।। १८२ ।।

देहेन्द्रियमनोधीभ्यो विविच्याऽऽत्मानमेकलम् ।।

भोक्तारं दर्शयित्वाऽथ राजा गार्ग्यमपृच्छत ।। १८३ ।।

आपेषणेन बुबुधे यः प्राणादिविलक्षणः ।।

क्वाभूदयं पुरा बोधात्कुतश्चाऽऽगतवान्पुमान् ।। १८४ ।।

अन्तःकरणसंबन्धे विज्ञानमिति कर्तरि ।।

प्रत्ययः करणार्थः स्यात्क्रियायां भावसाधनः ।। १८५ ।।

प्रमेयार्थविवक्षायां शब्दः स्यात्कर्मसाधनः ।।

यथोक्तानामसद्भावात्प्रायार्थः प्रत्यगात्मनि ।। १८६ ।।

स्वाभासवदविद्योत्थबुद्ध्यादिव्याप्तिविभ्रमात् ।।

तदात्मत्वाभिमानित्वाद्विज्ञानमयताऽऽत्मनः ।। १८७ ।।

साक्षित्वेनोपलभ्यत्वात्साक्ष्यबुद्ध्यादिसंश्रयात् ।।

अकारकफलत्वेन तेन प्रायार्थतेष्यते ।। १८८ ।।

यतो विज्ञानमानी सन्सर्वं वस्त्ववगच्छति ।।

विज्ञानमयता तस्मात्प्रतीचोऽबोधकारणात् ।। १८९ ।।

विज्ञानेन विशिष्टं वा यस्मान्मेयं प्रपद्यते ।।

प्रायार्थत्वं प्रतीचोऽतस्तदभिन्नग्रहाद्भवेत् ।। १९० ।।

विज्ञानमय इत्युक्त्वा पृथिव्यादिमयोक्तितः ।।

षड्विकारनिषेधाच्च प्रायार्थत्वं समञ्जसम् ।। १९१ ।।

अनात्मनो यतोऽशेषान्कल्पितत्वादकल्पितः ।।

पूरयन्पुरुपः प्रत्यक्सर्पादीन्नशना यथा ।। १९२ ।।

व्युत्पत्तिरियमेवात्र तात्पर्यस्य समीक्षणात् ।।

स वा इति ह्युपक्रम्य नैनेनेत्यादिनिर्णयात् ।। १९३ ।।

इयं तावत्पदार्थोक्तिः संबन्धोक्तिरथाधुना ।।

प्रश्नस्य क्वैष इत्यादेः किमर्थोऽयमुपक्रमः ।। १९४ ।।

चोद्यैकमूलां प्रश्नोक्तिं केचिद्व्याचक्षतेऽपरे ।।

याथात्म्यप्रतिपत्त्यर्थमुत्थितस्य प्रचक्षते ।। १९५ ।।

पुंसोऽस्य ज्ञस्वभावत्वे कारणेष्वपि सत्सु च ।।

कादाचित्कोऽवबोधोऽस्य कुत इत्युच्यतां यथा ।। १९६ ।।

विहायैतच्छरीरं वा गतो देशान्तरं पुमान् ।।

विनष्टो वा कुतो भूयो देहमागादितीर्यताम् ।। १९७ ।।

प्रष्टव्यमेतद्गर्ग्येण शिष्यत्वान्न त्वचूचुदत् ।।

नैवोदास्ते तथाऽपीनो बोधाभ्युपगमात्स्वयम् ।। १९८ ।।

अर्थिनेऽर्थं प्रतिज्ञाय नासंपाद्य निवर्तते ।।

यथार्थितं सत्पुरुष इति सत्पुरुषव्रतम् ।। १९९ ।।

कूटस्थोऽस्यावबोधश्चेत्कादाचित्कं कुतो भवेत् ।।

मतोऽवबोधोऽनित्यश्चेत्कादाचित्कं तदाऽर्थवत् ।। २०० ।।

देहादिष्वभिमानोऽस्य कादाचित्कः सहेतुकः ।।

आगमापायिसाक्षित्वं नित्यमेवानिमित्ततः ।। २०१ ।।

इदमेव यतो वृत्तं कारणापेक्षिणां सताम् ।।

अभूत्वा भवनं तस्मात्कादाचित्कं न दोषभाक् ।। २०२ ।।

प्रतीच्येव यतश्चाभूदागाच्च प्रत्यगात्मनः ।।

प्रश्नार्थप्रतिकूलत्वात्प्रत्युक्तेर्नेदृगर्थता ।। २०३ ।।

गत्यादिसाधनानां च देह एव स्थितेः कुतः ।।

देशान्तरगतिः पुंसो नापि नाशोऽस्य युक्तिमान् ।। २०४ ।।

साक्षाद्ब्रह्मावबोधस्य प्रतिज्ञातत्वकारणात् ।।

भोक्तृभोक्तव्ययोस्तत्त्वं वक्तुं युक्तमतोऽञ्जसा ।। २०५ ।।

कर्मादिहेतुजं रूपमतत्त्वं तदनन्वयात् ।।

अनिमित्तं स्वतस्तस्य सर्वदाऽव्यभिचारतः ।। २०६ ।।

अकारकक्रियाकार्यं रूपं प्राक्प्रतिबोधतः ।।

बुबोधयिषितं भोक्तुरस्मद्गोचरवर्तिनः ।। २०७ ।।

यतोऽस्य न पुरा बोधात्कर्मादेः कार्यमण्वपि ।।

प्रतीचो गृह्यते मानादतोऽयं तत्स्वभावकः ।। २०८ ।।

काभूदेष पुरा बोधात्कुतश्चायमुपागतः ।।

आचक्ष्वैतद्वयं गार्ग्य स्थितावागमनेऽवधिम् ।। २०९ ।।

अभूत्प्रतीचोऽन्यत्रायमन्यस्माच्चायमागतः ।।

यदि चेत्कारकत्वं स्यान्नो चेद्धान्तिरियं भवेत् ।। २१० ।।

यत्र वा अन्यदित्येवं यत्र त्वस्येति चापरम् ।।

अविद्याविद्ययोः कार्यं तथाच श्रुतिरब्रवीत् ।। २११ ।।

वक्तुं प्रष्टुं च बालाकिर्न यतो जज्ञिवांस्ततः ।।

प्रश्नयोः स्वयमेवार्थं काश्यो वक्तुं प्रचक्रमे ।। २१२ ।।

पृष्टेनापि न विज्ञातं भवता तदिदं मया ।।

उच्यमानं यथा तत्त्वं सम्यक्त्वं श्रोतुमर्हसि ।। २१३ ।।

यत्रैष एतत्सुप्तोऽभूत्स्वनामामन्त्रणध्वनिम् ।।

नाश्रौषीद्यन्निमित्तं ज्ञस्तन्निमित्तिमिदं शृणु ।। २१४ ।।

त्रैविध्यं लक्ष्यते यस्माद्बुद्ध्यादिप्राणभूमिषु ।।

तदेषामिति षष्ठीयं श्रुत्या तस्मात्प्रयुज्यते ।। २१५ ।।

प्रत्यक्चिदवभासश्च कारणानुगमोऽपरः ।।

तथाच करणात्मानो बाह्यगोचररञ्जिताः ।। २१६ ।।

बुद्ध्यादेः कृत्स्नकार्यस्य पुंस्कर्मोद्भूतिहेतुतः ।।

बुद्ध्याद्युत्क्षेपसंहारौ तस्मात्कर्मनिबन्धनौ ।। २१७ ।।

स्वात्मावभासतो भोक्ता कर्ता त्वज्ञानहेतुतः ।।

द्वयाविविक्तो हि परो भोक्ता कर्तेति चोच्यते ।। २१८ ।।

जाग्रत्फलप्रयोगस्य यदा कर्म प्रहीयते ।।

व्युत्थानहेत्वसद्भावात्तदाऽकर्ता सुषुप्सति ।। २१९ ।।

भोक्तृप्रयुक्तं कर्तृत्वं कर्त्रा कर्म प्रयुज्यते ।।

कर्मप्रयुक्तो भोगश्च ततः संस्कारसंभवः ।। २२० ।।

सुखुदुःखादिसंस्कारसंस्कृतोऽयं जडः पुमान् ।।

रागद्वेषादिनाऽऽक्षिप्तस्ततो भूयः प्रवर्तते ।। २२१ ।।

अन्योन्यं कार्यता चैषां कारणत्वं तथैव च ।।

तेनानुच्छन्नसंस्कार आत्माऽयं प्राक्प्रबोधतः ।। २२२ ।।

अविद्यानाभिसंबन्धो मिथ्याधीचक्रसंस्थितः ।।

आब्रह्माऽऽस्थाण्वयं योनीर्बम्भ्रमीत्यनिशं परः ।। २२३ ।।

जाग्रत्कर्मक्षये सोऽयमादायाशेषभावनाः ।।

असंबुद्धात्मकोद्भूतमनोबुद्ध्यादिरूपिणा ।। २२४ ।।

आधिस्वभावजेनेति कर्ताऽऽदानस्य भण्यते ।।

प्रत्यक्चिदवभासान्तः कर्ता क्षेत्रज्ञ उच्यते ।। २२५ ।।

आदीयमानं विज्ञानं सामर्थ्यं विषयोन्मुखम् ।।

वागादीनामिह ग्राह्यं प्राणानां विषयाञ्जनम् ।। २२६ ।।

शक्तयः करणान्यत्र गृह्यन्ते कारणात्मना ।।

परमात्मा ग्रहीताऽत्र स्वाभासाभिन्नविग्रहः ।। २२७ ।।

तथा संवर्गविद्यायां प्राणवाय्वात्मना श्रुतिः ।।

वागग्न्याद्युपसंहारं वक्ति नान्येन कारणात् ।। २२८ ।।

नामाद्याशावसानं च प्राणे सर्वं प्रतिष्ठितम् ।।

प्राणबन्धनवाक्याच्च सूक्तमेतद्यथोदितम् ।। २२९ ।।

आविर्भूतस्वकार्यस्य संसर्गः कारणात्मना।।।।

वागाद्यादानमत्र स्याद्बुद्बुदानां यथाऽम्भसा ।। २३० ।।

सहार्थे वा तृतीयेयं विज्ञानेनेति या श्रुता ।।

सह प्रमातृज्ञानेन वागादेरुपसंहृतिः ।। २३१ ।।

यदि वाऽस्तु तृतीयेयमित्थंभूतार्थवाचिनी ।।

प्रत्यग्ज्ञानस्वभावेन कार्यकारणसंहृतिः ।। २३२ ।।

अनन्यबोधप्रत्यक्षो य एष इति भण्यते ।।

तस्य संप्रतिपत्त्यर्थमन्तर्हृदयकीर्तनम् ।। २३३ ।।

पराक्प्रमेयभूमिभ्यो व्युत्थाप्य मन आदरात् ।।

प्रत्यक्प्रवणया दृष्ट्या पश्याऽऽत्मानं त्वमञ्जसा ।। २३४ ।।

आत्मबुद्धिरियं पुंसां लक्ष्यतेऽव्यभिचारिणी ।।

व्यभिचारिणीष्वनात्मोत्थबुद्धिषु प्रत्यगात्मनि ।। २३५ ।।

बुद्धात्मनोऽपि सा बाह्यपदार्थज्ञानविभ्रमात् ।।

संकीर्यमाणेवाऽऽभाति तमसोपहतात्मनाम् ।। २३६ ।।

जग्धे कार्ये च निःशेषे कारणे चाऽऽत्मविद्यया ।।

अपूर्वाद्यात्मनाऽऽत्माऽयमात्मन्येवावसीयताम् ।। २३७ ।।

आदायाकाशशब्दाभ्यामैकात्म्यं प्रतिपाद्यते ।।

क्षेत्रज्ञेश्वरयोः साक्षाच्छ्रुत्येहाज्ञानहानतः ।। २३८ ।।

तात्स्थ्याद्धृदयशब्देन बुद्धिरत्राभिधीयते ।।

ऐकात्म्यप्रतिपत्त्यर्थं क्षेत्रज्ञपरमात्मनोः ।। २३९ ।।

घटाकाशो महाकाश इत्युक्तौ खैकधीर्यथा ।।

तथेहापि कथं नाम प्रत्यग्धीः स्यादितीर्यते ।। २४० ।।

बुद्धेरन्तः प्रतीचोऽन्यो नार्थः संभाव्यते यतः ।।

तस्मादाकाशशब्देन प्रत्यगात्माऽभिधीयते ।। २४१ ।।

प्राणादीनां यतो जन्म वक्ष्यते प्रत्यगात्मनः ।।

तस्माच्चाऽऽकाशशब्देन ब्रह्मैवात्राभिधीयते ।। २४२ ।।

अथाऽऽकाशो ह वै नाम सता सोम्येति च श्रुतिः ।।

ब्रह्माकाशात्परो नान्य आकाश इह गृह्यते ।। २४३ ।।

स्वतोवगमरूपेऽस्मिन्कूटस्थे कारणात्मना ।।

कार्त्स्न्येनावसितिर्भोक्तुः शेत इत्यभिधीयते ।। २४४ ।।

दृष्टान्तश्च कुमारादि तथाच घटतेऽञ्जसा ।।

प्रत्यक्चैतन्यमात्रत्वान्न तु निद्रेह युज्यते ।। २४५ ।।

देहाद्यध्यक्षतां हित्वा यदाऽयं वर्तते तदा ।।

स्वात्मन्येवाऽऽस्त इत्येतत्कुतश्चेत्स्वपितीत्यतः ।। २४६ ।।

इतश्च प्रत्यगात्मस्थो नान्यत्रागादयं पुमान् ।।

सुषुप्ते स्वपितीत्युक्तेस्तदेतदभिधीयते ।। २४७ ।।

अन्ये व्याचक्षते बुद्धिविज्ञानेनेति विस्मिताः ।।

वागादिज्ञानमादाय हृत्खे शेते य उत्थितः ।। २४८ ।।

सुषुप्सुर्मनसैवाऽऽत्मा मनस्येव समूहति ।।

प्राणान्स्वशक्तिभिः साकं मनोऽप्यात्मनि लीयते ।। २४९ ।।

विशीर्णकरणग्रामो बुद्धिभावनया युतः ।।

हृद्याकाशात्प्रसृत्याऽऽत्मा नाडीभिः स्वप्नमश्नुते ।। २५० ।।

मनोवागादिविज्ञानविग्रहः करणाख्यया ।।

विजानातीति कर्तृस्थे परस्मिन्भावसाधनः ।। २५१ ।।

प्रकाशवृत्तिर्या ज्ञस्य सा हृद्धर्मानुगा सती ।।

उद्गच्छति यतस्तस्माद्धृद्विशेषे लयं विदुः ।। २५२ ।।

स्वगोचरोन्मुखं ज्ञानं वागादीनामशेषतः ।।

आदाय भावनाबुद्ध्या शेते ज्ञो हृदयाम्बरे ।। २५३ ।।

भावनारूपविज्ञानमभिव्यक्तं यदा हृदि ।।

क्षेत्रज्ञस्यार्थवद्भाति शेते हृदीत्यतो वचः ।। २५४ ।।

एवं श्रुतिरियं कैश्चिद्व्याख्याताऽतिप्रयत्नतः ।।

परीक्ष्यैतद्वयं ग्राह्यं स्वयमेव परीक्षकैः ।। २५५ ।।

सह भावनया बुद्धेः श्रुतत्वादुपसंहृतेः ।।

न स्यात्तथोपसंहारस्तेनेयं कल्पना मुधा ।। २५६ ।।

स्वगोचरेषूत्सृष्टानि यदा गृह्णात्ययं स्वयम् ।।

वागादीनि तदैवैनं स्वपितीति प्रचक्षते ।। २५७ ।।

समाख्यासंश्रयात्तस्मादभूत्प्राक्प्रत्यगात्मनि ।।

व्यभिचारोऽपि चेन्नाम्नि ततो युक्तिरपीर्यते ।। २५८ ।।

वागादिप्रकृतौ प्राणशब्दो घ्राणेऽवगम्यते ।।

मुख्यस्यानुपसंहारान्न तद्वाचक इष्यते ।। २५९ ।।

वासनामात्रहेतुश्च स्वप्ने कर्मेन्द्रियाश्रयः ।।

सर्वेन्द्रियाणां लीनात्वद्व्यापारो न प्रबोधवत् ।। २६० ।।

वागाद्युपाधिसंबन्धे संसारित्वमिवेक्ष्यते ।।

ते तूपसंहृताः सर्वेऽसंसारित्वमतो दृशेः ।। २६१ ।।

ननु स्वप्नेऽपि जाग्रद्वत्प्रत्यक्षमुपलभ्यते ।।

सर्वेन्द्रियवियोगेऽपि सुखिदुःखित्वमात्मनः ।। २६२ ।।

मैवं मृषात्वात्स्वप्नोत्थसुखदुःखादिलक्षण -

संसारस्येत्यतो वक्ति श्रुतिस्तस्य मृषार्थताम् ।। २६३ ।।

नास्य स्वापः प्रबोधो वा कुतः स्वप्नस्य संभवः ।।

प्रत्यक्स्वभाव एवास्य जाग्रत्स्वप्नसुषुप्तयः ।। २६४ ।।

सुप्तः प्रबुद्ध इत्येवं स्वप्नं पश्यति चेति यः ।।

विकल्प एष भूतानामविद्यारात्रिशायिनाम् ।। २६५ ।।

मायामात्रमिदं सर्वं जगत्स्थावरजङ्गमम् ।।

सर्पादेरिव रज्ज्वादिस्तत्त्वमस्यपरं पदम् ।। २६६ ।।

चित्तसंमोहमात्रेस्मिल्लोकोऽयं परिखिद्यते ।।

दिङ्मोहाकुलविज्ञानो नष्टमार्ग इवाध्वगः ।। २६७ ।।

अस्मिन्नर्थे जगादेमौ श्लोकौ यदुकुलोद्वहः ।।

पुराणः शाश्वतो विष्णुः प्रपन्नाय किरीटिने ।। २६८ ।।

न मां दुष्कृतिनो मूढाः प्रपद्यन्ते नराधमाः ।।

माययाऽपहृतज्ञाना आसुरं भावमाश्रिताः ।। २६९ ।।

दैवी ह्येषा गुणमयी मम माया दुरत्यया ।।

मामेव ये प्रपद्यन्ते मायामेतां तरन्ति ते ।। २७० ।।

आत्मैवेदं जगत्सर्वं सत्यापूर्वादिलक्षणम् ।।

वेत्ति यस्तत्त्वतो वाक्यात्तस्यैवेह कृतार्थता ।। २७१ ।।

प्रत्यक्तमोवसाय्येव पराग्ज्ञानमशेषतः ।।

प्रत्यगात्मन्यविद्येति त्वविद्यापरिकल्पना ।। २७२ ।।

स्वार्थं प्रत्येव विज्ञेयाः सदसत्त्वादिकल्पनाः ।।

जाग्रत्स्वप्नावतः सिद्धौ स्वार्थं प्रत्येव न स्वतः ।। २७३ ।।

वागादिसाध्यसंदृष्टेः स्वप्नो बोधसमो यदि ।।

अवस्थात्रितयस्यास्य कुतः सिद्धिरितीर्यताम् ।। २७४ ।।

आदायेति च क्त्वान्तोक्तेः पूर्वाकलैककर्मणः ।।

स्वप्न एव तु संसिद्धिरादावन्ते ह्यसंभवात् ।। २७५ ।।

इति भूतार्थसंबोधज्ञानोन्मीलितचक्षुषाम् ।।

नास्ति व्याधिर्जरा नास्ति नास्ति देशपरिभ्रमः ।। २७६ ।।

नास्ति रोगो न संतापो नास्ति कामादिसंप्लुतिः ।।

न स्युर्हर्षभयोद्वेगहानोपचयमृत्यवः ।। २७७ ।।

न शोको नारतिः काचिन्न कर्तृत्वं न कार्यता ।।

न ज्ञेयं नापि च ज्ञाता तदभावोऽपि नेष्यते ।। २७८ ।।

इति क्षरार्थसंबन्धज्ञानेऽस्मिल्लो़कचक्षुषा ।।

विकल्पहेत्वविद्यायाः प्रत्यग्याथात्मनिष्ठितः ।।

सम्यग्बोधाग्निना ध्वस्तौ विकल्पो नावशिष्यते ।। २७९ ।।

विजिज्ञापयिषुर्गार्ग्यमिममर्थमतो नृपः ।।

स यत्रेत्यादिकामाह परामुक्तिपरंपराम् ।। २८० ।।

स्वप्ने भवत्वात्स्वप्नेति जाग्रत्स्वापाद्विवेचनम् ।।

मिथ्यात्वप्रतिपत्त्यर्थं स्वप्नस्य क्रियते स्फुटम् ।। २८१ ।।

निशायां संप्रवृत्तायां संहृताक्षस्य निद्रया ।।

जाग्रत्कर्मण्युपक्षीणे स्वप्नभोग उपस्थिते ।। २८२ ।।

बोधावस्था तिरोनीय देहाद्याश्रयलक्षणाम् ।।

कर्मोद्भावितसंस्कारस्तत्र स्वप्नरिरंसया ।। २८३ ।।

अवस्थां प्रययावन्यां मायावीवाऽऽत्ममायया ।।

उच्चावचान्बहूनर्थान्सोऽसृजत्सृजतेऽनृतान् ।। २८४ ।।

अविद्याकामकर्मादिसाधनैः समुपार्जितान् ।।

बोधे साधारणा येऽस्य स्वप्ने तेऽनन्यद्रष्टृकाः ।। २८५ ।।

लोकाः कर्मफलानीति तेषां मिथ्यात्वमुच्यते ।।

उतेवेत्यादिना स्पष्टमैकात्म्यप्रतिपत्तये ।। २८६ ।।

ननु बोधे यथा लोकास्तत्कालाव्यभिचारिणः ।।

स्वप्नेऽपि स्वप्नकालस्थास्तद्वत्सन्त्विति भण्यते ।। २८७ ।।

ननु जाग्रत्स्थलोकानां मिथ्यात्वं प्राक्प्रपञ्चितम् ।।

अविद्यामात्रहेतुत्वं पाणिपेषप्रबोधनात् ।। २८८ ।।

तथाच सति दृष्टान्तो भवतो नोपपद्यते ।।

मिथ्यात्मकत्वात्सर्वस्य नैतदेवं कुतो यतः ।। २८९ ।।

विवेकमात्रसिद्ध्यर्थो भोक्तृभोग्यपदार्थयोः ।।

पाणिपेषादिको ग्रन्थः शुद्धिस्तत्र विवक्ष्यते ।। २९० ।।

तस्मात्कृतकदृष्टान्तमुपादायाऽऽत्मनोऽञ्जसा ।।

आध्यात्मिकादिलेपानां विशुद्धिरिह भण्यते ।। २९१ ।।

किंचित्सामान्यमाश्रित्य जामित्वं प्रतिपद्यते ।।

न्यायः सर्वोऽपि येनातो नैतत्साधु प्रचोदितम् ।। २९२ ।।

महाराजादयो नास्य स्वप्नानुभवगोचराः ।।

आत्मभूता इति ज्ञेयास्तद्भेदेनोपलम्भनात् ।। २९३ ।।

पर्यङ्कशयिताद्राज्ञः प्रत्यक्षादिप्रमाणकात् ।।

बहिः समीक्ष्यते राजा स्वप्नदृग्भिर्वनं गतः ।। २९४ ।।

स्वानुभूत्यनुरोधेन राज्ञो राजाऽमृषा गृहे ।।

स्वप्ने प्रवद्धस्य सतो मृषा स्याद्वनमाश्रितः ।। २९५ ।।

जाग्रद्दृष्टं मृषा स्वप्ने सज्जागरे मृषा ।।

अन्योन्यव्यभिचारित्वात्स्वप्नजाग्रत्पदार्थयोः ।। २९६ ।।

अहः क्षपायां च कुतः, संहृताक्षस्य चेक्षणम् ।।

मृतानां जीवनं तद्वद्वृद्धानां यौवनं कुतः ।। २९७ ।।

न चक्षुरादिदृष्टीनामन्तर्देहसमीक्षणम् ।।

हिमवत्प्रभृतीनां च कुतोऽन्तः संभवो हृदि ।। २९८ ।।

नापि देहाद्विनिष्क्रम्य पर्वतादीन्समीक्षते ।।

देहं विना कथमगाद्गतिसाधनवर्जितः ।। २९९ ।।

अन्तरेणापि देहादींस्तत्कार्यं चेत्करोत्ययम् ।।

व्यर्थं देहाद्युपादानमस्य प्राप्नोत्यसंशयम् ।। ३०० ।।

ननु पर्यङ्क आसीनो गच्छञ्शिविकया वनम् ।।

वेश्मतो बहिरात्मानं द्रक्ष्यतीति न तद्यतः ।। ३०१ ।।

अमात्यादीन्यथाऽऽदाय स्वात्मभोगप्रसिद्धये ।।

नृपः स्वदेशमध्यस्थो यथेष्टं परिवर्तते ।। ३०२ ।।

स्वदेहराष्ट्रसंस्थोऽयं जाग्रद्भावनिरूपिणः ।।

प्राणानात्मा तथाऽऽदाय स्वप्नान्पश्यति कामतः ।। ३०३ ।।

असत्योपाधिभिः सोऽयं कूटस्थासङ्गविग्रहः ।।

अविद्यारोपितमलो विद्ययाऽऽत्मा विशोध्यते ।। ३०४ ।।

निःसङ्गस्य ससङ्गेन कूटस्थस्य विनाशिना ।।

आत्मनोऽनात्मना योगो वास्तवो नोपपद्यते ।। ३०५ ।।

कूटस्थादत्तानुज्ञं सत्प्रत्याख्यातं सहान्वयम् ।।

कारकाद्यन्यतो मोहान्नाऽऽत्मानं प्रति ढौकते ।। ३०६ ।।

ननु कामवशादस्य त्वयोक्तं परिवर्तनम् ।।

द्रष्टृदृश्यादिभावश्च कथं शुद्धस्तथा सति ।। ३०७ ।।

मैवं स्वतोऽवबुद्धत्वात्कुतोऽज्ञानेन संगतिः ।।

अज्ञानसंगतिं मुक्त्वा न स्यात्तज्जेन संगतिः ।। ३०८ ।।

एवं यस्मात्स्वतः शुद्धो द्वितीयासंगतेरयम् ।।

आत्मातस्मात्स्वतो मुक्तः कूटस्थज्ञाप्तिमात्रतः ।। ३०९ ।।

न यथा श्रोत्रविज्ञानं रूपेणैति समागमम् ।।

संसारेण तथैवाऽऽत्मा कौटस्थ्यान्नैति संगतिम् ।। ३१० ।।

इत्यर्थस्यावबोधार्थं परो ग्रन्थोऽवतार्यते ।। ३११ ।।

विशुद्धिं व्यतिरेकं च स्वप्नजाग्रदवस्थयोः ।।

उक्त्वाऽऽत्मनोऽद्वयत्वं च सुषुप्ते चाधुनोच्यते ।। ३१२ ।।

न वेदेत्या त्मनः श्रुत्या कर्तृत्वं प्रतिषिध्यते ।।

पश्यन्नपि यतः प्राज्ञो कौटस्थ्यान्न प्रपश्यति ।। ३१३ ।।

अथ यो वेदेति तथा ज्ञातृसाक्षित्वमात्मनः ।।

प्रतीचोऽकारकत्वं नः सर्वत्र प्रतिपाद्यते ।। ३१४ ।।

क्वचित्प्रमातृवित्साक्षी कचित्प्रत्ययवित्परः ।।

क्वचिद्बाह्यार्थविच्चाऽऽत्मा तत्कर्तृत्वं निषिध्यते ।। ३१५ ।।

परप्रयुक्तं वेत्तृत्वं यदस्य प्रत्यगात्मनः ।।

संबन्धजत्वात्तस्यातः कस्येत्यत्राभिधीयते ।। ३१६ ।।

कर्मोत्थत्वात्प्रमात्रादेस्तत्क्षये क्षयवत्त्वतः ।।

षष्ठीयं कर्मणि न्याय्या द्वयाभावविवक्षया ।। ३१७ ।।

अप्यर्थे चनशब्दोऽयमभावस्यापि वारकः ।।

शेषशेषितिरोभावे सुषुप्तिरिह भण्यते ।। ३१८ ।।

अथ केन क्रमेणायं सुषुप्तं प्रतिपद्यते ।।

इति क्रमविधानार्थं हिता नामेति भण्यते ।। ३१९ ।।

आ नाभितस्तथा कण्ठाद्धृदयं मध्यतः स्थितम् ।।

सनालं पद्मकोशाभं पञ्चच्छिद्रमधोमुखम् ।। ३२० ।।

स्वप्नाश्रयाणि हृन्मध्ये नीलाद्याभानि देहिनः ।।

स्थानानि सुरमर्त्यादिजुष्टान्यस्य भवन्त्युत ।। ३२१ ।।

बिलानि सुपयश्चैता जाग्रद्वत्प्रत्ययोद्भवाः ।।

एकोत्तरं नाडिशतं विष्वक्ताभ्यो विनिर्गतम् ।। ३२२ ।।

प्रतीन्द्रियं दश दश निर्गता विषयोन्मुखाः ।।

ना़ड्यः कर्मादिहेतूत्थाः स्वप्नादिफलभुक्तये ।। ३२३ ।।

वहन्त्यम्भो यथा नद्यो नाड्यः कर्मफलं तथा ।।

अनन्तैकोर्ध्वगा नाडी तया गच्छन्विमुच्यते ।। ३२४ ।।

एकैकस्याः पुनर्नाड्याः सूक्ष्मभेदाः प्रकीर्तिताः ।।

द्वासप्ततिसहस्रैस्ते संख्याता योगचिन्तकैः ।। ३२५ ।।

कदम्बकुसुमोद्भूतकेसरा इव सर्वतः ।।

प्रसृता हृदयान्नाड्यो याभिर्व्याप्तं शरीरकम् ।। ३२६ ।।

हितं फलं प्रयच्छन्ति यस्मात्तस्माद्धिताः स्मृताः ।।

हृदयात्ता विनिप्क्रान्ता यथाऽर्काद्रश्मयस्तथा ।। ३२७ ।।

पुरीतदभिधानेन हृद्वेष्टनमिहोच्यते ।।

तत्तूपलक्षणं विद्याद्देहव्याप्तिविवक्षया ।। ३२८ ।।

स्वप्नकर्मसमुद्भूता वासना या हृदि स्थिताः ।।

नाडीभिस्ता वितत्याऽऽत्मा स्वप्नान्पश्यति कामतः ।। ३२९ ।।

स्वाप्नान्भोगानशेषेण भुक्त्वा स्वप्नक्रियाक्षये ।।

ताभिरेवोपसंहृत्य प्राज्ञो याति सुषुप्तताम् ।। ३३० ।।

जाग्रत्स्वप्नक्रियोद्भूतान्भुक्त्वा भोगानशेषतः ।।

इन्द्रियाण्युपसंहृत्य शेते नाडीभिरात्मनि ।। ३३१ ।।

सामान्यप्रज्ञया देहं संव्याप्यान्तर्बहिः श्रमात् ।।

श्येनवत्परमं स्थानमात्माऽभ्येति सुषुप्तताम् ।। ३३२ ।।

धियोऽन्तःकरणस्येह स्थानं हृदयमिष्यते ।।

तत्रेन्द्रियाणि सर्वाणि बुद्धितन्त्राणि सर्वदा ।। ३३३ ।।

यत एवमतस्तानि नाडीभिः कर्मणो वशात् ।। ३३४ ।।

प्रसारयति धीर्वृत्तीर्मत्स्यजालकवद्बहिः ।।

प्रसार्याऽऽयतनस्थानि तानि धीरधितिष्ठति ।। ३३५ ।।

जाग्रत्काले ततो ज्ञोऽयमभिव्यक्तविशेषधीः ।।

व्याप्नोति निष्क्रियः सर्वान्भानुर्दश दिशो यथा ।। ३३६ ।।

ता एवेन्द्रियवृत्तीः स्वाश्चैतन्यखचिता यदा ।।

संयच्छति प्रतीच्यात्मा स्वपितीति तदोच्यते ।। ३३७ ।।

बुद्ध्युपाध्यनुरोधेन प्रतीचः प्रभवाप्ययौ ।।

विक्षेपलयहीनस्तु स्वतः कुम्भखवत्परः ।। ३३८ ।।

ताभिः प्रत्यवसृप्याऽऽत्मा वृत्तीर्नाडीभिरानयन् ।।

तप्तायोवच्छरीरं स्वं व्याप्य शेते स्व आत्मनि ।। ३३९ ।।

स्वहेतुमात्रया स्थानमिन्द्रियाणां न कार्यतः ।।

यतोऽतश्चिन्निभेनैव व्याप्तिः स्यात्कारणात्मना ।। ३४० ।।

सुषुप्तौ न शरीरेण संगतिः प्रत्यगात्मनः ।।

नापि बुद्ध्यादिभिः साक्षात्तत्स्थानासंगतेर्भवेत् ।। ३४१ ।।

तीर्णो हीति तथाचैतदुत्तरत्राभिधास्यते ।।

सुषुप्तेऽत्र पिता चेति सर्वसंबन्धवारणम् ।। ३४२ ।।

सर्वसंसारदुःखौघव्यतीतेयं पराऽऽत्मनः ।।

अवस्थेत्यत्र दृष्टान्तः स यथेत्यभिधीयते ।। ३४३ ।।

स्तनंधयो यथा वालो रागद्वेषविवर्जितः ।।

तदभावाद्विकुर्वन्ति चेतो न विशयाः सदा ।। ३४४ ।।

अप्ररूढेन्द्रियत्वाच्च रागद्वेषाद्यसंप्लुतिः ।।

मृदुकण्टकवत्तद्धीर्नालं वेद्धं स्वगोचरान् ।। ३४५ ।।

सर्वत्राव्याहताज्ञश्च विधेयप्रकृतित्वतः ।।

राजा वाऽतिसुखी लोके प्ररूढेन्द्रियवानपि ।। ३४६ ।।

विज्ञाताशेषतत्त्वो वा ब्राह्मणः कृतकृत्यतः ।।

आनन्दस्य परां काष्ठामतिघ्नीमेत्य निर्वृतः ।। ३४७ ।।

बालादित्रयमप्येतदेको दृष्टान्त इष्यते ।।

बालमौढ्यमदान्धत्वनिवृत्त्यर्थं तथोच्यते ।। ३४८ ।।

बालस्य निर्विवेकत्वात्सविवेकः क्षितीश्वरः ।।

तन्मदान्ध्यनिषेधार्थं महाब्राह्मण उच्यते ।। ३४९ ।।

अतीत्य दुःखहेतून्या हन्ति दुःखान्यशेषतः ।।

आनन्दस्य परा निष्ठा तेनातिघ्नीति भण्यते ।। ३५० ।।

निर्विकारात्मनां यस्माद्बालादीनां स्व आत्मनि ।।

अतीव जायते ह्रादो दृष्टान्तः स विवक्षितः ।। ३५१ ।।

परसंबन्धमेत्यात्मा कार्यकारणरूपिभिः ।।

ऐकात्म्यलक्षणं साक्षाच्छेत इत्यभिधीयते ।। ३५२ ।।

अत्यन्तसंनिकृष्टानामपि भिन्नात्मनां मितेः ।।

लोचनस्थाञ्जनादीनां न दृष्टिपथतेष्यते ।। ३५३ ।।

किमु प्रध्वस्तनिःशेषभेदहेताविहाऽऽत्मनि ।।

ग्राह्यग्राहकसंबन्धः सर्वभेदापनोदिनि ।। ३५४ ।।

स्वस्थावस्थैव यैतेषां प्रसिद्धा जगतीक्ष्यते ।।

दृष्टान्तत्वेन स्वापस्य सैव साक्षाद्विवक्ष्यते ।। ३५५ ।।

दार्ष्टान्तिकत्वेन यतः सुषुप्तोऽत्र विवक्षितः ।।

नापि बालादिस्वापस्य विशेषः कश्चिदीक्ष्यते ।। ३५६ ।।

अव्याहतमतिर्बालः सर्वातिशयवर्जिताम् ।।

आनंदस्य परां निष्ठामतिघ्नीं प्रतिपद्यते ।। ३५७ ।।

यावद्यावत्प्ररूढत्वं रागादेर्जायते शिशोः ।।

तावत्तावत्प्ररूढत्वं दुःखस्याप्यभिजायते ।। ३५८ ।।

यथैव तत्तनुत्वं च यावद्यावदिहाऽऽत्मनः ।।

दुःखस्यापि तनुत्वं स्यात्तावत्तावत्सुखात्मनः ।। ३५९ ।।

उत्तरोत्तरवृद्ध्याऽतो दुःखहेतुक्षयाच्छ्रुतौ ।।

सहस्रदशभागेन निष्ठाऽऽनन्दस्य भण्यते ।। ३६० ।।

अव्यावृत्ताननुगतप्रत्यङ्मात्रसमाप्तितः ।।

भूम्न्येव तु परा निष्ठाऽऽनन्दस्येति श्रुतेर्वचः ।। ३६१ ।।

आनन्दः स्वयमेवाऽऽत्मा भेदसंसर्गवर्जितः ।।

दुःखहेतुविनिर्मुक्तावतिघ्नीमेत्यतः स्वतः ।। ३६२ ।।

गार्ग्यं काश्यो यदप्राक्षीत्काभूदेष तदेति तत् ।।

सप्रपञ्चं यथावच्च सर्वमुक्तमशेषतः ।। ३६३ ।।

अनेन च यथोक्तेन पाणिपेषोत्थितस्य हि ।।

मोहोत्थाशेषकार्येभ्यो विशुद्धिं श्रुतिरब्रवीत् ।। ३६४ ।।

कुत आगादिति त्वस्य प्रश्नार्थाविश्चिकीर्षया ।।

सुषुप्ताज्जाग्रदापत्तिर्यथा तदधुनोच्यते ।। ३६५ ।।

नन्वस्थाद्यो हि यत्रेह स तस्मादन्यतो व्रजन् ।।

वेश्मतो ग्रामतो वाऽसौ तत एव व्रजेद्ध्रुवम् ।। ३६६ ।।

तस्मात्सामर्थ्यतः सिद्ध उत्तरप्रश्ननिर्णयः ।।

तन्निर्णयार्थमारम्भो न कार्यो जामिदोषतः ।। ३६७ ।।

न निमित्ताद्यर्थताऽपि पञ्चम्या उपपद्यते ।।

ऊर्णनाभ्यग्निदृष्टान्ते न निमित्तादि गम्यते ।। ३६८ ।।

प्रत्युक्तौ न निमित्तादि यदि साक्षात्समीक्ष्यते ।।

अपादानार्थतैवास्तु दोषस्यान्यत्र दर्शनात् ।। ३६९ ।।

नन्वत्रापि समो दोषो वाक्यस्य पुनरुक्तता ।।

नैवं यतोऽखिलध्वान्तकार्यध्वंसो विवक्षितः ।। ३७० ।।

अव्यावृत्ताननुगतं पूर्णं ब्रह्म विवक्षितम् ।।

प्रत्यङ्मात्रैकयाथात्म्यं न दोषो जामिता ततः ।। ३७१ ।।

विषयौ द्वावुपन्यस्तौ विद्याविद्यात्मनोरिह ।।

आत्मेत्येवेति विद्याया विषयः प्रागुदाहृतः ।। ३७२ ।।

अविद्याविषयस्तावत्संसारानर्थ ईरितः ।।

क्रियाकारकभेदेन नामरूपक्रियात्मकः ।। ३७३ ।।

तत्राविद्योद्भवं कार्यं यावत्किंचिद्विवक्षितम् ।।

तत्प्रत्यपादि निखिलं पूर्वं श्रुत्यैव यत्नतः ।। ३७४ ।।

अविद्याप्रतिपक्षाया विद्याया विषयोऽधुना ।।

प्रवक्तव्योऽतस्तद्योग्यौ प्रश्नौ द्वौ समुदाहृतौ ।। ३७५ ।।

हेतुस्वरूपकार्याणि विरोधीनि परस्परम् ।।

अविद्याविद्ययोर्यस्मात्तद्योग्यप्रश्नगीरतः ।। ३७६ ।।

कारकव्यवहारोऽयमविद्याविषयः सदा ।।

आधाराधेययोर्भित्तौ तयोः कारकतेष्यते ।। ३७७ ।।

तद्वद्गच्छति यो यस्माद्भेदे सत्येव याति सः ।।

इत्यविद्याव्यवस्थेयं विद्यायास्तद्विपर्ययः ।। ३७८ ।।

क्रियाकारकभेदाद्या लोकतः शेमुषी त्वभूत् ।।

यथास्थितात्मयाथात्म्यसम्यग्ज्ञानेन बाध्यते ।। ३७९ ।।

नान्योऽयमात्माऽन्यत्राभून्नान्योऽन्यस्मात्तथैति च ।।

इति निःशेषतन्मोहकार्यध्वंसो विवक्षितः ।। ३८० ।।

अभेदव्यतिरेकाभ्यां वस्त्वन्तरमिहाऽऽत्मनः ।।

श्रुत्या निषिध्यते साक्षाद्भेदहेतोर्निषेधतः ।। ३८१ ।।

ननु प्राणादिभिः सद्भिः कथं निर्भेदताऽऽत्मनः ।।

नाऽऽत्मन्येव तदध्यासाच्छुक्तिकारजतादिवत् ।। ३८२ ।।

कथं तदिति दृष्टान्त ऊर्णनाभ्यादिरुच्यते ।।

वास्तवं वृत्तमापेक्ष्य न त्वियं सृष्टिरात्मनः ।। ३८३ ।।

नासतो जन्मना योगः सतः सत्त्वान्न चेष्यते ।।

कूटस्थे विक्रिया नास्ति तस्मादज्ञानतो जनिः ।। ३८४ ।।

पुंस्प्रबोधप्रसिद्ध्यर्थं सृष्टिव्याजोऽयमुच्यते ।।

कौटस्थ्यात्त्वात्मनः सृष्टिर्न कथंचन युज्यते ।। ३८५ ।।

निःशेषवेदसिद्धान्तविद्वद्भिरपि भाषितम् ।।

गौडाचार्यैरिदं वस्तु यथाऽस्माभिः प्रपञ्चितम् ।। ३८६ ।।

मृल्लोहविस्फुल्लिङ्गाद्यैः सृष्टिर्या चोदिताऽन्यथा ।।

उपायः सोऽवताराय नास्ति भेदः कथंचन ।। ३८७ ।।

सृष्टावन्यपरायां तु न चोद्यस्यास्ति संभवः ।।

कूटस्थात्कथमुत्पत्तिरचित्कं चेतनात्कथम् ।। ३८८ ।।

निःसाधनं च कार्याणि कथं कुर्यादनेकधा ।।

विश्वरूपसमुत्पत्तिरेकरूपात्कथं भेवत् ।। ३८९ ।।

इत्येवमादिचोद्यानां पुंस्वभावानुरोधतः ।।

परिहारवच श्रौतं न च वस्त्वनुरोधतः ।। ३९० ।।

ऊर्णनाभिः स्वयं कर्ता प्रयुङ्त्के कर्म चाऽऽत्मना ।।

तन्तून्स्वतः प्रसिद्धेन करणेन च तन्तुना ।।

गमिक्रियां साधयति तथैकत्रापि चाऽऽत्मनि ।। ३९१ ।।

अचेतनो यथा जाल ऊर्णनाभेः सचेतनात् ।।

आकाशादिजगत्कार्यमात्मनश्चेतनात्तथा ।। ३९२ ।।

विस्फुलिङ्गा यथा चाग्नेर्जायन्तेऽग्निस्वभावकाः ।।

सुषुप्तादात्मनस्तद्वत्प्राणादीनां समुद्भवः ।। ३९३ ।।

सुषुप्तोदाहृतिर्येयं तया समुपलक्ष्यते ।।

विश्वाभिव्यक्तितः पूर्वं ब्रह्मैवानामरूपकम् ।। ३९४ ।।

सर्वासूपनिषत्स्वेवं कारणं नान्यदात्मनः ।।

श्रूयतेऽतः परात्मैव जगतः कारणं परम् ।। ३९५ ।।

ब्रह्मण्यस्तमितेऽत्यर्थं जगत्यस्मिन्नशेषतः ।।

जगत्प्रसूतौ को हेतुस्तदन्याव्यतिरेकतः ।। ३९६ ।।

अस्तीशो व्यतिरिक्तश्चेत्सोऽपि केन प्रवर्तितः ।।

जगन्निर्मिनुयादेतत्स्वतश्चेत्सर्वदा न किम् ।। ३९७ ।।

ऐश्वर्यं पारतन्त्रयं च नापि संभाव्यते मितेः ।।

नापि कार्यं विलीनत्वात्स्वात्मोत्पत्तौ प्रवर्तते ।। ३९८ ।।

भिन्नं चेत्कारणात्कार्यं कार्यकारणता तयोः ।।

पृथक्प्रसिद्धयोः केयं हिमवद्विन्ध्ययोरिव।।।। ३९९ ।।

अथाभिन्नं तदैकत्वात्कार्यकारणता कुतः ।।

नापि निष्प्रियरूपं सत्कारणत्वं समश्नुते ।। ४०० ।।

तथाचाक्रियमाणं सत्कथं कार्यमिहोच्यते ।।

क्रियाशून्यं च यद्वस्तु तच्चाकारकमिष्यते ।। ४०१ ।।

लयेनैव समाप्तत्वात्कालकर्मादिकारणम् ।।

स्वात्मोत्पत्तावशक्तं तद्व्यक्तं सामर्थ्यभाग्यतः ।। ४०२ ।।

नित्यशक्तित्वपक्षेऽपि युगपत्प्रभवादिकम् ।।

प्राप्नोति सर्वकार्यस्य न च तद्वर्तते तथा ।। ४०३ ।।

शक्त्युत्पत्त्यभ्युपेतौ च कारणं स्यादशक्तिमत् ।।

अथ शक्त्यन्तराच्छक्तिरनवस्था प्रसज्यते ।। ४०४ ।।

किमपेक्ष्य व्यपेतत्वं कालोऽयं वार्तमानिकः ।।

यायादनागतत्वं च तस्यैक्याभागवत्त्वतः ।। ४०५ ।।

नित्यमेकं विभु द्रव्यं यदि कालोऽभ्युपेयते ।।

अतीतानागतत्वादिभेदः स्यात्किंनिबन्धनः ।। ४०६ ।।

आदित्यादिगतिश्चेत्स्यात्कालोऽव्यक्तसमुत्थितौ ।।

आदित्यादेर्विलीनत्वान्न तदा तत्क्रियेष्यते ।। ४०७ ।।

न चावयविनो वृत्तिर्निरंशैकत्वहेतुतः ।।

भागेषु निष्कलत्वैक्यनिःसामान्यत्वकारणात् ।। ४०८ ।।

आधारेषु निरंशेषु यद्याद्येयस्तथाविधः ।।

भिन्नदेशेषु तेष्वेकस्तथाचावयवी कथम् ।। ४०९ ।।

तस्मान्न देशकालादिभेदो वस्त्वाश्रयो मितेः ।।

दिग्भेदक्लृप्तिवद्व्योम्नि भेदोऽयं तद्वदात्मनि ।। ४१० ।।

जगदुत्पत्तिसंहारास्तद्वदात्मनि कल्पिताः ।।

वस्तुवृत्तं समालोक्य कुतः सृष्ट्यादिसंभवः ।। ४११ ।।

कारकादिर्यथा भ्रान्तिस्तथा पूर्वमवादिषम् ।।

सर्वमात्मेति नेतीति तथा सत्युपपद्यते ।। ४१२ ।।

उद्भूतिस्थितिनाशाः स्युर्जगतोऽतः प्रतिक्षणम् ।।

अविद्यामात्रहेतुत्वान्नामीषां विद्यते क्रमः ।। ४१३ ।।

प्राणाः श्रोत्रादयोऽत्र स्युर्दश सप्त च ये मताः ।।

लोकावच्छेदतोऽमीषां भेदोऽध्यात्मादिलक्षणः ।। ४१४ ।।

जरायुजादिसंभेदभिन्ना लोकाः पृथग्विधाः ।।

तथाऽधिदेवतात्मानो देवाः स्युर्बहुभेदकाः ।। ४१५ ।।

तेऽपि साधारणाः प्राणा देहेऽसाधारणास्तु ते ।।

भूतानां परिणामोऽयं यथाकर्म यथाश्रुतम् ।। ४१६ ।।

प्राणादिजन्मना जज्ञे विस्फुलिङ्गैर्यथा शिखी ।।

परमात्माऽपि जज्ञे खं यथा कुम्भादिजन्मभिः ।। ४१७ ।।

प्राणाद्युद्भूतितो नान्या क्षेत्रज्ञोद्भूतिरिष्यते ।।

श्रुतेरेतेभ्य इति हि तथा स्पष्टं वचः श्रुतम् ।। ४१८ ।।

यस्मादविद्ययैवाऽऽत्मा प्राणक्षेत्रज्ञरूपभाक् ।।

स्वतोऽतः स परं ब्रह्म तस्योपनिषदुच्यते ।। ४१९ ।।

उपासनार्थं यद्गुह्यं नामोपनिषदुच्यते ।।

तदस्य परमं गुह्यं तेनोपासीत तत्त्वतः ।। ४२० ।।

ब्रह्मविद्याधिकारेऽस्मिन्यावत्किंचिदुपासनम् ।।

ब्रह्मविद्योत्थितिफलं तत्सर्वमिति निर्दिशेत् ।। ४२१ ।।

गोदोहनादिवद्विद्यादेवं सर्वमुपासनम् ।।

विद्याधिकारजीवित्वान्न स्वतन्त्रफलं भवेत् ।। ४२२ ।।

सत्यस्य सत्यमिति या ब्रह्मोपनिषदुच्यते ।।

प्राणा वै सत्यमित्यस्या व्याख्योपनिषदः कृता ।। ४२३ ।।

नामरूपात्मकाः प्राणाः परसत्याभिसंगतेः ।।

सत्यमित्यभिधीयन्ते तेषां सत्यं परं पदम् ।। ४२४ ।।

उक्तोपनिषदर्थस्य सम्यगाविष्कृदुत्तरम् ।।

यो ह वै शिशुमित्यादि भविता ब्राह्मणद्वयम् ।। ४२५ ।।

कामं ह्युपनिषद्व्याख्या भवतु ब्राह्मणद्वयम् ।।

संसारिब्रह्मणोः कस्य नामैतदिति भण्यताम् ।। ४२६ ।।

पाणिपेषप्रबुद्धस्य नाम संसारिणो यदि ।।

तदा स एव विज्ञेयस्तज्ज्ञानादेव मुक्तता ।। ४२७ ।।

ब्रह्मशब्दाभिधेयश्च संसार्येव तदा भवेत् ।।

तद्विद्या ब्रह्मविद्येति प्रतिपद्यामहे तदा ।। ४२८ ।।

अथासंसारिणो नाम न्यायतोऽध्यवसीयते ।।

संसारिणि यदुक्तं तत्तदा तत्र भविष्यति ।। ४२९ ।।

भिन्नात्मनोस्तयोर्दोषो ब्रह्मत्वप्रतिपादिकाः ।।

कुप्येरञ्श्रुतयः सर्वा नान्यदन्यद्भवेद्यतः ।। ४३० ।।

ब्रह्मणोऽव्यतिरेके च तद्वच्चासति दुःखिनि ।।

ब्रह्मविद्योपदेशस्य कैमर्थक्यं प्रसज्यते ।। ४३१ ।।

इति संदेहहेतुश्च विचारस्य प्रयोजकः ।।

तस्माद्विचारः कर्तव्य उक्तसंदेहहानिकृत् ।। ४३२ ।।

नासंसारी परोऽन्योऽस्ति पाणिपेषप्रबोधितात् ।।

प्राज्ञावस्थात्मकाद्यस्मादुत्पत्तिः श्रूयते श्रुतौ ।। ४३३ ।।

ब्रह्म तेऽहं ब्रवाणीति प्रतिज्ञाय ततो नृपः ।।

सुप्तं पुरुषमभ्येत्य पाणिना बोधयन्स्वयम् ।। ४३४ ।।

तमवस्थान्तरं नीत्वा स्वप्नदर्शनवर्त्मना ।।

सुषुप्ताख्यं ततस्तस्मात्प्राणाद्युत्पत्तिमब्रवीत् ।। ४३५ ।।

संसारी प्रक्रमाच्चेह नान्यः संभाव्यते ततः ।।

अनूद्य च प्रियात्मानं स द्रष्टव्य इतीर्यते ।। ४३६ ।।

वेदान्तेषु च सर्वेषु प्रत्यगात्मैव चोद्यते ।।

वेद्यत्वेन न तद्भिन्नं पश्येदित्यभिधीयते ।। ४३७ ।।

अवस्थान्तरसंबन्धादसंसारी भविष्यति ।।

संसार्यपि स्वतोऽयं चेन्नेदृग्दृष्टेरसंभवात् ।। ४३८ ।।

नान्यजातिविशिष्टोऽर्थः स्वतो जात्यन्तरं ततः ।।

कश्चिदेति जगत्यस्मिन्नन्यत्रेश्वरहेतुतः ।। ४३९ ।।

स्वभावमपि जह्याच्चेदग्निः शीतो भवेद्ध्रुवम् ।।

सर्वप्रमाणकोपश्च सर्वं स्यादधरोत्तरम् ।। ४४० ।।

सांख्यादयस्तथेशस्य ह्यभावं बहुयुक्तिभिः ।।

आपादयन्ति यत्नेन तेभ्योऽन्यः कोऽधिको धिया ।। ४४१ ।।

संसारिणोऽप्यसामर्थ्याज्जगज्जन्मादिकर्मसु ।।

जगद्धेतुत्वमन्याय्यमिति चेन्न श्रुतेर्बलात् ।। ४४२ ।।

अक्षाद्यगोचरो यद्वच्छास्त्रादध्यवसीयते ।।

तद्वत्संसारिकारित्वं जगतो गम्यतां श्रुतेः ।। ४४३ ।।

एवं तावदयं पक्षो न्यायतः प्रतिपादितः ।।

शास्त्रन्यायादितोऽन्योऽपि पक्षोऽथ प्रतिपाद्यते ।। ४४४ ।।

यः सर्वज्ञः सर्वविद्योऽशनायादिविवर्जितः ।।

यः पृथिव्यामिति तथा नेति नेतीति चाऽऽगमः ।। ४४५ ।।

अस्थूलाद्यक्षरोक्तेश्च तथाऽपूर्वादिवाक्यतः ।।

असंसारी परोऽस्तीशो यस्य सर्वमिदं वशे ।। ४४६ ।।

स एव च जगत्कारी सत्यज्ञानादिलक्षणः ।।

तस्मादित्यात्मनश्चेति सामानाधिकरण्यतः ।। ४४७ ।।

संसारिणो ननूत्पत्तिरेवमेवेति कीर्तिता ।।

नैवं महेश्वरस्यैव तत्राऽऽकाशत्वसंश्रयात् ।। ४४८ ।।

ब्रह्म तेऽहं ब्रवाणीति प्रकृत्य ब्रह्मबोधनम् ।।

अब्रह्माप्रकृतं ब्रूयात्कथं राजाऽतिपण्डितः ।। ४४९ ।।

श्रुत्यन्तरविरोधश्च संसारी चेदिहोच्यते ।।

सता सोम्येति सन्नाम्ना ब्रह्म तत्र विवक्षितम् ।। ४५० ।।

आकाशो ह वै नामेति ब्रह्मैवानामरूपकम् ।।

श्रुत्यन्तरे श्रुतं साक्षादाकाशाह्वानवत्परम् ।। ४५१ ।।

तथाचाहरहः शास्त्रं पर आत्मनि चेति यत् ।।

सुषुप्ते ब्रह्मणोऽन्यस्य नावकाशोऽस्ति दुःखिनः ।। ४५२ ।।

अतद्विकारतो जन्म प्रलयश्च तथाऽऽत्मनः ।।

भौतिकाकाशविषयो न कथंचन युज्यते ।। ४५३ ।।

जगज्जन्मादिसामर्थ्यं सामग्र्यादि च दुःखिनः ।।

संसारिणो न संभाव्यमस्मदादेर्यथा तथा ।। ४५४ ।।

न शक्त्याधानकृच्छास्रं तस्याभिव्यञ्जकत्वतः ।।

मानान्तरविरोधेन न हि मानं प्रवर्तते ।। ४५५ ।।

परस्परानपेक्षौ चेत्संसारीशौ स्वतः स्थितौ ।।

ऐकात्म्यं न तयोर्युक्तं प्रकाशतमसोरिव ।। ४५६ ।।

अहं ब्रह्मेत्यतोऽयुक्तं ब्रह्म प्रत्यक्तयाऽञ्जसा ।।

ग्रहीतुं दुःखिनोऽन्यत्वाद्दोषभाक्स्यादतोऽन्यथा ।। ४५७ ।।

सत्कर्मभिस्तु तं देवं जगतः कारणं परम् ।।

आराध्य परमोत्कर्षं तत्प्रसादात्समश्नुते ।। ४५८ ।।

ब्रह्मात्मैकत्वशंसीनि वाक्यान्यपि तथा सति ।।

अर्थवादी भविष्यन्ति विरोधः स्यादितोऽन्यथा ।। ४५९ ।।

तर्कशास्त्रैस्तथा लोकन्यायैरप्यविरुद्धता ।।

तथा सतीति संप्राप्तावत्र प्रतिविधीयते ।। ४६० ।।

नैतदेवं यतोऽस्यैव मन्त्रब्राह्मणमानतः ।।

प्रवेशः श्रूयते साक्षात्परमेशस्य सर्वतः ।। ४६१ ।।

पुरश्चक्रे द्विपदः पुरः पुरुष आविशत् ।।

रूपं रूपं च सर्वाणि त्वं स्त्रीं त्वं च पुमानसि ।। ४६२ ।।

इति सन्त्रसमाम्नायस्तथाच ब्राह्मणान्यपि ।।

इह प्रविष्ट इत्युक्तिः पुरस्ताद्ब्राह्मणोदिता ।। ४६३ ।।

तत्सृष्ट्वेति तथा वाक्यं तैत्तिरीयश्रुतौ श्रुतम् ।।

सेयमित्यादिकं वाक्यं छान्दोग्योपनिषद्यपि ।। ४६४ ।।

ब्रह्मात्मशब्दयोस्तद्वदेकाधिकरणश्रुतेः ।।

अहं ब्रह्मेत्यवसितुं युक्तमेव भवेदतः ।। ४६५ ।।

यदा चैवं स्थितः पक्षस्तदा दोषोऽयमागमत् ।।

संसारित्वं परस्येति तदनन्यत्वकारणात् ।। ४६६ ।।

अथासंसारितैतस्य कथंचिदुपपद्यते ।।

तदोपदेशानर्थक्यं तमृतेऽप्यस्य मुक्ततः ।। ४६७ ।।

एवं प्रचोदिते केचित्परिहारं प्रचक्षते ।।

सृष्टेषु न परः साक्षात्प्राविशत्परमेश्वरः ।। ४६८ ।।

विकाररूपापन्नः सन्विज्ञानात्मत्वलक्षणः ।।

ब्रह्मादिस्थावरान्तेषु भूतेषु प्राविशत्परः ।। ४६९ ।।

विज्ञानात्माऽपि महतः परमात्मस्वभावकात् ।।

अन्योऽनन्यश्च विज्ञेयः स्वाभाव्यात्सर्ववस्तुनः ।। ४७० ।।

येनान्यस्तेन संसारी कर्माधिकृत इष्यते ।।

अनन्यपक्षेऽहं ब्रह्मेत्युक्तेर्ब्रह्म प्रपत्स्यते ।। ४७१ ।।

यथोक्तदोषसंबन्धो नैवं सति भविष्यति ।।

इतोऽन्यथा कल्पनायां यतो दोषेण संगतिः ।। ४७२ ।।

देहाद्युपाधिस्रंबन्धं सिद्धं मान्तरसंश्रयात् ।।

अनूद्य ब्रह्मता वाक्यान्न प्रविष्टाद्यतः श्रुतेः ।। ४७३ ।।

विज्ञानात्मन एताः स्युर्गतयो विक्रियां प्रति ।।

नानाद्रव्यसमाहारः पृथिवीवत्परो भवेत् ।। ४७४ ।।

तस्य सावयवस्य स्यादेकदेशस्य विक्रिया ।।

विज्ञानात्मेति यं प्राहुः परिणामः स आत्मनः ।। ४७५ ।।

घटादिवत्क्षितेरस्य ह्येकदेशस्य विक्रिया ।।

संस्थानानुपमर्देन यद्वा केशोषरादिवत् ।। ४७६ ।।

कार्त्स्न्यॆन वा परिणमेत्क्षीरद्रव्यादिवत्परः ।।

इयन्त एव पक्षाः स्युर्विकारे परमात्मनः ।। ४७७ ।।

भिन्नद्रव्यसमूहस्य मुख्यैकत्वं न युज्यते ।।

एकजात्यभिसंबन्धादेकत्वं गुणतो यतः ।। ४७८ ।।

तथाच सति सिद्धान्तहानिर्वः संप्रसज्यते ।।

नित्यं चायुतसिद्धांशानुगतोऽवयवी यदि ।। ४७९ ।।

तदवस्थस्य तस्यैकदेशः संसारितामगात् ।।

प्रत्यंशावसितेस्तस्य तदाऽपि परमात्मनः ।। ४८० ।।

स्वभागानुगतो दोषो गुणो वाऽस्य प्रसज्यते ।।

संसारिता परस्यैवं दोषः स्याद्दुर्निवारणः ।। ४८१ ।।

निःशेषपरिणामेऽपि पयोवत्परमात्मनः ।।

श्रुतिस्मृत्युक्तिकोपः स्यात्स चानिष्टः प्रसज्यते ।। ४८२ ।।

न जायते म्रियते वा इति षड्भाविक्रिया -

निषेधकृद्वेदवाक्यं प्रत्यग्विकृतिवारणम् ।। ४८३ ।।

दिव्यो ह्यमूर्तः पुरुषः सबाह्याभ्यन्तरो ह्यजः ।।

निष्कलं निष्क्रियं शान्तं विमलं व्योमवत्स्थितम् ।। ४८४ ।।

इत्यादिशतशो वाक्यैः श्रुतिस्मृत्युदितैरमी ।।

सर्वे पक्षा विरुध्यन्ते त्याज्यास्तेऽतः प्रयत्नतः ।। ४८५ ।।

संसारानुपपत्तिश्च कूटस्थात्मैकदेशतः ।।

स्वकर्मफलदेशेषु क्षेत्रज्ञस्य प्रसज्यते ।। ४८६ ।।

वियुक्तस्याऽऽत्मनश्चेत्स्याद्विस्फुलिङ्गादिवद्गतिः ।।

तथाऽपि क्षतसंप्राप्तिरव्रणस्य प्रसज्यते ।। ४८७ ।।

वारिणो मत्स्यसंचारे छिद्रसंग्रथने यथा ।।

भ्रमत्सु तद्वज्जीवेषु प्राप्नुतः परमात्मनः ।। ४८८ ।।

तथाचाव्रणवाक्येन विरोधोऽपि प्रसज्यते ।।

स्वकारणातिरेकेण वृत्तिः कार्यस्य नान्यतः ।। ४८९ ।।

परमात्मैकवृत्तित्वात्कुतो जीवस्य संसृतिः ।।

स्वप्नसंचारवत्तस्माज्जीवसंसार इष्यते ।। ४९० ।।

स्थास्नुष्वपि महद्दुःखं कण्टकादिषु देहिनाम् ।।

परात्मनो महद्दुःखं जीवसंचरणेऽप्यतः ।। ४९१ ।।

अदोषो विस्फुलिङ्गादिदृष्टान्तादिति चेन्मतम् ।।

नैवं यथास्थितार्थानां शास्त्रस्य ज्ञापकत्वतः ।। ४९२ ।।

अज्ञातज्ञापकं शास्त्रमेवंस्वाभाव्यतो मितेः ।।

पदार्थान्नान्यथा कर्तुं प्रवृत्तं माननिश्चितान् ।। ४९३ ।।

मूर्तामूर्तादयो यद्वत्पदार्था माननिश्चिताः ।।

यथादृष्टानुरोध्येव दृष्टान्तैर्वस्तु बोध्यते ।। ४९४ ।।

एवं प्रवृत्तं सर्वत्र शास्त्रं दृष्टान्तपूर्वकम् ।।

न प्रमान्तरसंसिद्धविपरीतात्मबोधनम् ।। ४९५ ।।

अतिशीतोऽग्निरित्यत्र दृष्टान्तानां शतैरपि ।।

प्रमान्तरविरुद्धत्वान्नेन्द्रेणाप्यधिगम्यते ।। ४९६ ।।

मानान्तरविरुद्धं च न च मानं सदिष्यते ।।

मानान्तरेणासंव्याप्ते मेये स्यान्मानता यतः ।। ४९७ ।।

तथा पदतदर्थांश्च लिङ्गप्रत्यक्षगोचरान् ।।

नानादृत्याऽऽगमेनार्थमज्ञातं वेत्ति कश्चन ।। ४९८ ।।

लोकप्रसिद्धन्यायार्थैरंशांशित्वादिकल्पना ।।

परात्मनः कल्पयितुं नातो युक्ता कथंचन ।। ४९९ ।।

विस्फुलिङ्गाद्युपन्यासः क्षेत्रज्ञपरमात्मनोः ।।

ऐकात्म्यप्रतिपत्त्यर्थस्तस्मादत्र विवक्षितः ।। ५०० ।।

उपक्रमोपसंहाराद्यथोक्तोऽर्थो विवक्षितः ।।

ब्रह्मादि सर्वमात्मेति प्रतिज्ञाय श्रुतिर्यथा ।। ५०१ ।।

दुन्दुभ्याद्यैश्च दृष्टान्तैर्हेतुभिश्च समर्थ्यते ।।

अपूर्वाद्यादिभिर्वाक्यैः प्रतिज्ञार्थोपसंहृतिः ।। ५०२ ।।

सर्ववेदान्तवाक्येषु ब्रह्मैकत्वं विधीयते ।।

इत्यविप्रतिपत्तिर्हि व्याख्यातृणामशेषतः ।। ५०३ ।।

तद्विध्येकोक्तियोगस्य ह्यक्लेशात्संभवे सति ।।

सृष्ट्यादिवचसां नैव युक्ताऽर्थान्तरकल्पना ।। ५०४ ।।

न च प्रमाणं तत्रास्ति कल्प्यं च स्यात्फलान्तरम् ।।

ऐकात्म्यपरतैवातः सृष्ट्यादिवचसां भवेत् ।। ५०५ ।।

आचक्षते तथाचात्र केचिदाख्यायिकां शुभाम् ।।

यथाभिलषितार्थोऽयं यथा संभाव्यते स्फुटः ।। ५०६ ।।

यथा हि कश्चित्प्रागासीच्चक्रवर्ति सुतो युवा ।।

व्याधियोगोपघातादेरुन्मत्तः समपद्यत ।। ५०७ ।।

ध्वस्तराजाभिमानः सन्मुग्धो वनमुपेयिवान् ।।

व्याधैः परिगृहीतश्च व्याधोऽस्मीत्यभिमन्यते ।। ५०८ ।।

तत्कर्मा तदहंकारः कालेन महताऽभवत् ।।

ध्वस्तराजत्वसंस्कारो वसञ्शबरसद्मनि ।। ५०९ ।।

शुभौषध्युपयोगाच्च स्वस्थधीः समजायत ।।

स्वस्वभावानुरोधाच्च व्याधेभ्यो व्युत्थितात्मधीः ।। ५१० ।।

तच्छीलरूपकर्मभ्यो व्यावृत्तधिषणः स्वतः ।।

केवलस्मृत्यभावाच्च न व्याधत्वं जहात्यसौ ।। ५११ ।।

कुतश्चिदागमाज्ज्ञात्वा तमुपेत्याप्रतारकः ।।

तज्जातिकर्मसंबन्धतत्त्ववित्तत्पितुः सखा ।। ५१२ ।।

प्रवृत्त्या कर्मणा जात्या चक्रवर्त्युचितैस्तथा ।।

लक्षणै राजपुत्रत्वं यथा कश्चित्प्रबोधयेत् ।। ५१३ ।।

लब्धमात्रस्मृतिः सोऽथ राजाऽस्मीत्यवबोधतः ।।

बाधित्वा स्वमसंबोधं हित्वा व्याधत्वमात्मनः ।। ५१४ ।।

राज्याभिषेकमाप्नोति प्राप्य सिंहासनं पितुः ।।

अवाप्तराजसूनुत्वात्तत्प्राप्तौ नापि चेष्टते ।। ५१५ ।।

मोहाध्यस्तात्मव्याधत्वान्मोहध्वंसातिरेकतः ।।

राजपुत्रत्वसंप्राप्तौ नान्यत्किंचिदपेक्षते ।। ५१६ ।।

यथा तथाऽयं ब्रह्मैव ब्रह्मासंबोधमात्रतः ।।

बुद्धीन्द्रियशरीरादावात्मत्वं प्रतिपेदिवान् ।। ५१७ ।।

सोऽयं सांसारिकैरर्थैः प्रत्यक्तत्त्वाप्रबोधतः ।।

विशिनष्टि स्वमात्मानं प्रतीचीनमनात्मभिः ।। ५१८ ।।

संसारभूमावासीनं संसार्यस्मीत्यवस्थितम् ।।

मुमुक्षुं तत्त्ववित्साक्षात्संसारव्युत्थितैषणम् ।। ५१९ ।।

य आत्मेत्यादिभिर्वाक्यैरन्वयव्यतिरेकतः ।।

तत्त्वमस्यादिवाक्येन गुरुः संबोधयेन्नरम् ।। ५२० ।।

सम्यग्ज्ञानाग्निसंप्लुष्टप्रत्यक्तत्त्वमहातमाः ।।

हित्वा मोहोत्थमखिलं ब्रह्मैव ब्रह्म यात्यथ ।। ५२१ ।।

प्रत्यक्तत्त्वतमोध्वंसव्यतिरेकेण मुक्तये ।।

अपेक्षते यतो नान्यत्किंचित्साधनमण्वपि ।। ५२२ ।।

जन्माद्यसंभवात्तस्माद्ब्रह्मबोधातिरेकतः ।।

कार्यान्तरं न संभाव्यं व्यर्थं चापि भवेद्वचः ।। ५२३ ।।

अंशांशित्वादि चेत्साक्षाद्ब्रह्मज्ञाने विवक्षितम् ।।

समुद्रादेरिव, तदा नावक्ष्यच्छ्रुतिरादरात् ।। ५२४ ।।

यदनभ्युदितं वाचा मनुते मनसा न यत् ।।

अपूर्वादि तथा वाक्यमपि सैन्धवखिल्यवत् ।। ५२५ ।।

नानात्वदृष्टिनिन्दां च मृत्योरिति तथा वचः ।।

अंशांशित्वविवक्षायां न प्रायोक्ष्यत्तदेदृशम् ।। ५२६ ।।

एकैकरूपैकात्म्यार्थधियो दार्ढ्यप्रसिद्धये ।।

सृष्ट्यादिश्रुतयस्तस्मान्न तु तत्प्रत्ययाय ताः ।। ५२७ ।।

न चाऽऽत्मनो निरंशस्य तथाऽसंसारिणः स्वतः ।।

अंशिसंसारिभावत्वं न्यायेनाप्युपपद्यते ।। ५२८ ।।

कल्पितोपाधिहेतुश्चेदंशिसंसारिकल्पना ।।

काममस्तु न तादृक्षु धीराणां सत्यधीर्भवेत् ।। ५२९ ।।

विवक्षितं चेदैकात्म्यं सर्वोपनिषदां भवेत् ।।

विज्ञानात्मादिसंभेदस्तद्विरुद्धः किमुच्यते ।। ५३० ।।

कर्मकाण्डप्रमाणत्वविरोधध्वस्तये किल ।।

विज्ञानात्मादिसंभेद इति केचित्प्रचक्षते ।। ५३१ ।।

ऐकात्म्यमात्रे जगति समाप्तपुरुषार्थके ।।

चोदनाप्रतिषेधौ वः स्यातां निर्विषयौ तदा ।। ५३२ ।।

स्वत एव विमुक्तत्वाद्बन्धाभावात्स्वतस्तथा ।।

वेदान्तानां तथाऽऽरम्भो निष्फलः संप्रसज्यते ।। ५३३ ।।

इत्येवमादिचोद्यानि परिहाराश्च वर्णिताः ।।

संबन्ध एव बहुशो विचारेषु च कीर्तिताः ।। ५३४ ।।

परस्परविरोधाच्च प्रकाशतमसोरिव ।।

कर्मकाण्डोपनिषदोर्निप्प्रामाण्यं द्वयोरपि ।। ५३५ ।।

सति यस्य प्रमाणत्वे प्रामाण्यं स्याद्वयोरपि ।।

तस्यैव कर्मकाण्डस्य प्रामाण्यमवसीयताम् ।। ५३६ ।।

कर्मकाण्डप्रमाणत्वे प्रामाण्यं चेद्वयोरपि ।।

सर्वग्रासि तदैकात्म्यमागादिह पुनर्बलात् ।। ५३७ ।।

यद्येवमप्रमाणत्वमस्तूपनिषदां तदा ।।

मानान्तरविरोधाच्च नैतासां मानतेष्यते ।। ५३८ ।।

अपि स्वार्थविघातं च करोत्युपनिषद्यतः ।।

अप्रामाण्यमतस्तस्याः, कर्मकाण्डस्य मानता ।। ५३९ ।।

नोक्तोत्तरत्वात्साध्वेतद्भवता परिचोद्यते ।।

व्यर्थतान्यार्थते नेह यथा तत्प्राक्प्रपञ्चितम् ।। ५४० ।।

ब्रह्मास्मीति धियो जन्मसमकाला विमुक्तता ।।

यतोऽनुभूयते साक्षान्नानर्थक्यं भवेत्ततः ।। ५४१ ।।

वस्तुमात्रावसायित्वं संबन्धे प्राक्प्रपाञ्चितम् ।।

यतोऽतो नोपनिषदामन्यार्थत्वं कथंचन ।। ५४२ ।।

स्वप्रमेयप्रमोत्पत्त्यनुत्पत्त्येकहेतुके ।।

प्रमाणत्वाप्रमाणत्वे नान्यथा ते प्रसिध्यतः ।। ५४३ ।।

किंचातो यदि नामैवं प्रकृतार्थोपयोगि यत् ।।

शृण्वेकाग्रमनाः सर्वं यदेवं सति वस्तु तत् ।। ५४४ ।।

स्वप्रमेये प्रमां साक्षात्करोत्युपनिषद्यदि ।।

अप्रामाण्यं कथं तस्याः कुतोऽतो मानताऽन्यथा ।। ५४५ ।।

न चेत्करोत्युपनिषत्प्रमामित्यभिधीयते ।।

प्रत्यक्षेण विरुद्धार्थं त्वदीयं वचनं भवेत् ।। ५४६ ।।

नाग्निर्दहति काष्ठानि न तापयति भास्करः ।।

इति यद्वत्तथोक्तिस्ते प्रत्यक्षेण विरुध्यते ।। ५४७ ।।

अग्निदाहादिवत्साक्षाद्वेदान्तज्ञानजं फलम् ।।

संसारानर्थहानाख्यं प्रत्यक्षमनुभूयते ।। ५४८ ।।

विघ्नन्ति स्वार्थमित्युक्तं यच्च तच्चापि पेलवम् ।।

यथा तदुच्यमानं त्वं यथावच्छ्रोतुमर्हसि ।। ५४९ ।।

स्वप्रमेयावबोधो हि मानानां स्वार्थ उच्यते ।।

तं चेत्कुर्वन्ति वेदान्ताः कुतस्तेषाममानता ।। ५५० ।।

न च वेदान्तवाक्योत्थज्ञानस्येहास्ति बाधकम् ।।

बाधकानामपि सतां प्रत्यग्याथात्म्यरूपतः ।। ५५१ ।।

प्रमाणमप्रमाणं च प्रमाभासस्तथैव च ।।

कुर्वन्त्येव प्रमां यत्र तदसंभावना कुतः ।। ५५२ ।।

किमेकविषयत्वेन किंवा विषयभेदतः ।।

विरोधः स्यात्प्रमाणानामित्येतदभिधीयताम् ।। ५५३ ।।

मानान्तरेण संवादो यदि चेदनुवादिता ।।

विरोधो न तु मानानां सदैकार्थसमागमे ।। ५५४ ।।

भिन्नप्रमेयतायां च श्रोत्रादीनां यथा तथा ।।

परस्परानपेक्षत्वान्नितरामविरुद्धता ।। ५५५ ।।

न चैकमेव सद्वाक्यं करोति न करोति च

प्रमां तत्प्रतिषेधं च कुर्वत्क्वचिदिहेष्यते ।। ५५६ ।।

अग्निः शीतस्तथोष्णश्चेत्येवमाद्युक्तितो ननु ।।

विरुद्धार्थावभासोऽयं जायमानः समीक्ष्यते ।। ५५७ ।।

नैकस्मान्नापि च द्वाभ्यां विरुद्धार्थोऽवसीयते ।।

अनूद्योक्त्येकदेशेन शीतोऽग्निरिति योध्यते ।। ५५८ ।।

संभवत्येव शीतोऽग्निः प्रमाणान्तरगोचरः ।।

मानान्तरविरोधोऽपि तथाच सति नेष्यते ।। ५५९ ।।

शीतवद्वा भवेच्छीतः शैत्यस्यानपहारतः ।।

एवमप्यविरोधः स्यादस्य मानान्तरैरपि ।। ५६० ।।

शैशिरोऽग्निर्भवेच्छीतस्तथोष्णः पार्थिवो भवेत् ।।

भिन्नार्थत्वावबोधित्वाद्वाक्ययोर्न विरुद्धता ।। ५६१ ।।

ऐकार्थ्ये न विरोधोऽस्ति द्व्यर्थत्वेऽपि न माश्रयात् ।।

मानान्तराच्च नैवास्ति मान्तराविषयत्वतः ।। ५६२ ।।

अभ्युपेत्यैतदुदितं न तु वाक्यविदां नयः ।।

यदनेकार्थबोधित्वमेकस्य वचसः सतः ।। ५६३ ।।

अर्थैकत्वादिति तथा वाक्यलक्षणमुच्यते ।।

अनेकार्थावबोधित्वे न स्याल्लक्षणवद्वचः ।। ५६४ ।।

एकमेव यदा वाक्यं कृत्स्नो वेदोऽभ्युपेयते ।।

वाक्यान्तरासंभवतस्तदा केन विरुद्धता ।। ५६५ ।।

वाक्यद्वयं चेदथवा सिद्धसाध्यार्थभेदतः ।।

तदाऽपि न विरोधोऽत्र विभिन्नार्थावबोधिनोः ५६६ ।।

नापि स्वार्थं परार्थं वा विहन्त्युपनिषत्कचित् ।।

कथं चेदुच्यमानं तच्छृण्वेकाग्रमना यथा ।। ५६७ ।।

सर्वमात्मेति चेत्कुर्यात्प्रमेयविषयां प्रमाम् ।।

विहन्त्युपनिषत्स्वार्थमिति निर्लज्जगीरियम् ।। ५६८ ।।

निःशेषपुरुषार्थाप्तिः सर्वानर्थात्ययः सदा ।।

वेदान्तज्ञानतश्चेत्स्यात्स्वार्थोऽतोऽन्यः क इष्यते ।। ५६९ ।।

निषेधति विधत्ते वा न चाप्युपनिषत्क्रियाम् ।।

प्रत्यक्तत्वैकसंबोधे तद्वाक्योपक्षयत्वतः ।। ५७० ।।

न चापि कर्मकाण्डोक्तिः स्वार्थे न कुरुते प्रमाम् ।।

स्वार्थे च सा प्रमां कुर्वत्यमानं कथमुच्यते ।। ५७१ ।।

प्रात्यक्ष्याच्च प्रमोत्पत्तेर्ज्योतिष्टोमादिवाक्यतः ।।

प्रमैवोत्पद्यते नेति वक्तुमेतन्न शक्यते ।। ५७२ ।।

विषयापहृतेर्नो चेद्वेदान्तोक्त्या प्रमोत्थितिः ।।

न प्रत्यक्षबलीयस्त्वादनुमानप्रबोधतः ।। ५७३ ।।

यथासिद्धान्युपादाय कामद्वेषवशानुगः ।।

इष्टमेव सदा मे स्यान्मा भूच्चानिष्टमण्वपि ।। ५७४ ।।

साधनानीष्टलाभार्थमनिष्टार्थापनुत्तये ।।

आचक्षाणा श्रुतिः पुंसो नान्यार्थं वक्ति कंचन ।। ५७५ ।।

यथा काम्याग्निहोत्रादौ साध्यसाधनसंगतिम् ।।

विदधन्नानृतत्वादि कामानां वक्ति कुत्रचित् ।। ५७६ ।।

न चापि न प्रवर्तन्ते पुरुषाः काम्यकर्मसु ।।

यतोऽतत्त्वविदां कामो न कदाचिन्निवर्तते ।। ५७७ ।।

अकामतः क्रिया काचिदृश्यते नेह कुत्रचित् ।।

यद्यद्धि कुरुते किंचित्तत्तत्कामस्य चेष्टितम् ।। ५७८ ।।

स यथाकाम इत्यादिरेषोऽर्थश्च सविस्तरः ।।

वक्ष्यतेऽकामयमानश्च तथाऽकुर्वन्विमुच्यते ।। ५७९ ।।

सर्वाधिकारप्रध्वंसान्न कृत्स्नात्मावबोधिनः ।।

प्रवृत्तौ वा निवृत्तौ वा गुणभावः सदेष्यते ।। ५८० ।।

अतो निर्विषयत्वादि ब्रह्मैकत्वाद्यदीरितम् ।।

तत्सर्वं परिहृतं हेयं यथोक्तेनैव वर्त्मना ।। ५८१ ।।

न निवर्तयितुं शक्तं रागाद्याकृष्टचेतसः ।।

शास्त्रं विरक्तचित्तान्वा न प्रवर्तयितुं क्षमम् ।। ५८२ ।।

इष्टानिष्टकलानीति साधनानि प्रकाशयेत् ।।

न निवृत्तिं प्रवृत्तिं वा पुंसः शास्त्रं करोति तत् ।। ५८३ ।।

अपि शास्त्रं समुल्लङ्घ्य रागादिबलवत्तया ।।

प्रवर्तमानाः पुरुषा दृश्यन्तेऽद्यापि कामिनः ।। ५८४ ।।

साध्यसाधनसंबन्धानिष्टानिष्टफलोदयान् ।।

शास्त्रं त्वादित्यवत्साक्षात्प्रकाशयति तान्सदा ।। ५८५ ।।

तेषु शास्त्रैकदीपेषु साध्यसाधनवर्त्मसु ।।

यथारुचि प्रवर्तन्ते पुरुषा न तु शास्त्रतः ।। ५८६ ।।

विधिशास्त्रस्य नैवातो वेदान्ता बाधकाः सदा ।।

न च निर्विषयं तत्स्यान्मेयभेदात्त्वगादिवत् ।। ५८७ ।।

केचित्तु पण्डितंमन्या विरोधीनि परस्परम् ।।

संभावयन्ति मानानि सर्वाण्यैकात्म्यवस्तुनि ।। ५८८ ।।

श्रोत्रादिभिर्यतो भिन्ना मिथः शब्दादयस्त्वमी ।।

मीयन्ते सर्वमात्मेति प्रत्यक्षेण विरुध्यते ।। ५८९ ।।

शब्दाद्यर्थोपलब्धारः कर्तारश्च पृथक्पृथक् ।।

यस्मादिहानुमीयन्ते तस्माल्लिङ्गविरोधिता ।। ५९० ।।

तथाऽऽगमविरोधं च ग्रामकामादिभेदतः ।।

उद्भासयन्ति संहृष्टा ब्रह्मैकत्वप्रदूषकाः ।। ५९१ ।।

ब्रह्मैकत्वविरोधो वः कथं भिन्नार्थबुद्धिभिः ।।

इति ब्रह्मविदोपेत्य प्रष्टव्या भेदवादिनः ।। ५९२ ।।

किं भोः शब्दादिभेदेन खस्यैकत्वं विरुध्यते ।।

न चेद्विरुध्यतेऽथोच्चैर्विरोधः किमीतीर्यते ।। ५९३ ।।

सत्परिच्छेदकैर्नापि प्रत्यक्षाद्यैर्ग्रहो भवेत् ।।

व्यावृत्तेरन्यतोभावमात्रायाः केनचित्कचित् ।। ५९४ ।।

द्वैतग्राहि यथा मानं न किंचिदपि विद्यते ।।

तथोदर्के प्रवक्ष्यामि नातो मानविरोधिता ।। ५९५ ।।

यच्चोक्तमनुमीयन्ते प्रतिदेहं पृथग्विधाः ।।

शब्दाद्यर्थोपलब्धारः कर्तारश्चापि कर्मणाम् ।। ५९६ ।।

भिन्नाः कैरनुमीयन्त इति पृष्टो वदेद्यदि ।।

अस्माभिर्लिङ्गकुशलैरित्येतच्च न युक्तिमत् ।। ५९७ ।।

अनन्यमानमेयेऽर्थे न भेदः प्रत्यगात्मनि ।।

पराङ्भानप्रमेयाश्च नाऽऽत्मानः स्तम्भकुम्भवत् ।। ५९८ ।।

अनुमाकुशला यूयं क इत्येतद्विभाष्यताम् ।। ५९९ ।।

देहेन्द्रियमनोबुद्धिक्षेत्रज्ञेषु पृथक्पृथक् ।।

नानुमाकौशलं तावत्प्रत्येकं तेषु विद्यते ।। ६०० ।।

देहादिसाधनास्तस्माद्वयमात्मान एव हि ।।

भूरिसाधनसाध्यत्वात्क्रियाणां नो विभिन्नता ।। ६०१ ।।

भूरिसाधनसाध्यत्वात्क्रियाणामिति चेद्भवेत् ।।

हेतुस्तवाप्यनेकत्वमेकस्यापि प्रसज्यते ।। ६०२ ।।

आत्मादीनां क्रियास्तित्वात्प्रत्येकं कारकत्वतः ।।

अग्न्यादीनामिव तत आत्मानेकत्वमापतेत् ।। ६०३ ।।

अनुमाऽपि क्रिया साक्षाद्भवतैवाभ्युपेयते ।।

शरीरेन्द्रियबुद्ध्यादेः प्रत्येकं स्यादनेकता ।। ६०४ ।।

बहुसाधनसाध्यत्वात्क्रियाणामितिहेतुतः ।।

एवंलक्षणहेतूक्तिर्मौर्ख्यलिङ्गं भवेदतः ।। ६०५ ।।

गुणक्रियाणां सर्वासां कर्तृमात्रव्यपाश्रयात् ।।

अनैकान्तिकता हेतोस्तथा वः संप्रसज्यते ।। ६०६ ।।

अपक्षधर्मता हेतोर्नामरूपाश्रयत्वतः ।।

धर्माभावात्प्रतीचश्च तद्भेदे हेतुता कुतः ।। ६०७ ।।

ऐकात्म्यवन्तो देहाः स्युर्विवादो येषु वर्तते ।।

शरीरत्वाविशेषत्वात्प्रतिवादिशरीरवत् ।। ६०८ ।।

तथेन्द्रियमनोबुद्धिविषयेप्वपि योजयेत् ।।

ऐकात्म्यं सर्वभूतेषु प्रात्यक्ष्याच्चाऽऽत्मनस्तथा ।। ६०९ ।।

आत्मप्रत्यय एकात्मा सर्वदेहेषु सर्वदा ।।

नानात्मवदनेकत्वं कश्चिदात्मनि वीक्षते ।। ६१० ।।

अनुमानादनेकत्वमात्मनो ये प्रचक्षते ।।

तेषां प्रत्यक्षमानेन बाधो लिङ्गधियो भवेत् ।। ६११ ।।

इति श्रीबृहदारण्यकोपनिषद्भाष्यवार्तिके द्वितीयाध्यायस्य प्रथमं ब्राह्मणम् ।। १ ।।

।।अथ द्वितीयं ब्राह्मणम् ।।

जगज्जनिस्थितिध्वंसा यस्मात्सिध्यन्ति तत्परम् ।।

ब्रह्मेति प्राक्प्रतिज्ञाय यथावदुपदर्शितम् ।। १ ।।

तस्योपनिषदित्युक्तं तद्व्याख्याऽत्राधुनोच्यते ।।

आ मैत्रेय्याः परब्रह्मसत्यस्य प्रतिपत्तये ।। २ ।।

सृष्टिप्रस्ताव एतस्मिन्प्राणादेर्जन्म सूत्रितम् ।।

यतोऽतः प्राणसंबन्धात्पूर्वं व्याख्या प्रपञ्च्यते ।। ३ ।।

ततः परेण लोकादेरपि याथात्म्यमुच्यते ।।

अध्यात्ममधिदैवं च देवताकरणाश्रयम् ।। ४ ।।

प्राणादि सर्वमेवेदं पञ्चभूतसतत्त्वकम् ।।

न हि भूतातिरेकेण प्रतीचः किंचिदिष्यते ।। ५ ।।

प्राणा वै सत्यमित्युक्तं के प्राणा इति यत्नतः ।।

व्याख्यायन्तेऽथ ते प्राणास्तथोपनिषदश्च याः ।। ६ ।।

प्राणेन मध्यमेनान्नं जग्धं वागादितर्पणम् ।।

यथा करोति तद्वाच्यं प्राणोपनिषदश्च याः ।। ७ ।।

यो ह वा इति प्रश्नोक्तिस्तस्यायमिति निर्णयः ।।

शरीरेऽभ्याहितः प्राणो मूर्ध्नि प्रत्याहितस्तथा ।। ८ ।।

विषयेष्वनभिष्वङ्गाच्छिशुः प्राणोऽभिधीयते ।।

वागादेरिव नाऽऽसङ्गो यतः प्राणस्य विद्यते ।। ९ ।।

शीर्षण्यप्राणसंस्था ये शब्दाद्यासङ्गलक्षणाः ।।

भ्रातृव्यास्ते सहोत्पत्तेः प्रत्यग्दृष्ट्यपहारतः ।। १० ।।

शरीरमस्याऽऽधानं स्याच्छरीरेऽवस्थितो यतः ।।

सामान्यवृत्त्या प्राणोऽयं तस्मादाधानमुच्यते ।। ११ ।।

शरीराश्रयिणं प्राणं यतो वागादयः श्रिताः ।।

अलं स्वकार्यनिष्पत्तौ न तु प्राणैकसंश्रिताः ।। १२ ।।

प्रति प्रत्याहितत्वाच्च प्रत्याधानं शिरो विदुः ।।

शिरोदेशविशेषेषु प्रति प्रति स आहितः ।। १३ ।।

अन्नपानसमुत्था हि शक्तिः प्राणो बलं तथा ।।

बलावष्टम्भ एतस्मिन्प्राणो देहेऽवतिष्ठते ।। १४ ।।

अबल्यं नीत्वेति तथा प्राणोत्क्रान्तिः प्रवक्ष्यते ।।

उच्छ्ट्वासादिक्रियं केचिद्वायुं स्थूणां प्रचक्षते ।। १५ ।।

जाठराग्न्यभिसंबन्धाज्जग्धमन्नं त्रिधा क्रमात् ।।

परिणामं व्रजत्यतत्स्थूलमध्यमसूक्ष्मतः ।। १६ ।।

स्थूलांशः पृथिवीमेति पुरीषं मूत्रमेव च ।।

स्थूलदेहोपचित्यर्थो मध्यमोंऽशः प्रकीर्तितः ।। १७ ।।

यस्तु सूक्ष्मो रसोऽन्नस्य भागोऽमृतमितीर्यते ।।

स हृद्देशं समागम्य नाडीमध्यसमाश्रयः ।। १८ ।।

हृदयाद्विप्रकीर्णाभिर्नाडीभिर्लिङ्गदेवताः ।।

प्रीणयन्नुपचिन्वश्च दामान्नमिति भण्यते ।। १९ ।।

देहं रसादिना बद्ध्वा सूक्ष्मांशेन शिशुं तथा ।।

पाशद्वयाभिसंबन्धादन्नं दामेति शब्द्यते ।। २० ।।

दाम प्रतनुतां याति यदा कर्मक्षयात्तदा ।।

यथास्वं यान्त्यथ प्राणा देहादुच्छिन्नबन्धनाः ।। २१ ।।

प्रत्याधानसमूढस्य शिशोस्तस्यैव काश्चन ।।

अक्ष्ण्युपनिषदो वाच्यास्तमेता इत्यतः श्रुतिः ।। २२ ।।

उपासतेऽक्षणि प्राणं रुद्राद्याः सप्त देवताः ।।

अक्षीणा इति ता ज्ञात्वा नान्नक्षयमुपाश्नुते ।। २३ ।।

मूर्ध्नि प्रत्याहितं प्राणमृषयः प्राणसंज्ञकाः ।।

रुद्राद्य मध्यमे यत्नात्सततं पर्युपासते ।। २४ ।।

अक्षण्येव यतः पूर्वं व्याख्यातो देवतागणः ।।

श्रोत्रादिकारणार्थोऽथं श्लोकस्तस्मादुदाहृतः ।। २५ ।।

विश्वरूपं यशो ज्ञेयं शब्दाद्यर्थावभासकम् ।।

तेजस्तच्चाप्यनेकात्मविभिन्नार्थावभासनात् ।। २६ ।।

तीरे तस्याऽऽसते सप्त वायवः करणाश्रयाः ।।

ऋषयश्च यशश्चेति प्राणा उक्तेन हेतुना ।। २७ ।।

वक्तृत्वात्तृत्वभेदेन वाग्द्विधैकैव भिद्यते ।।

सप्तमी चाष्टमी चेति सैवैका प्रोच्यते ततः ।। २८ ।।

वर्णनिष्पादनं वाचा तथाऽऽद्यरसवेदनम् ।।

भवेद्द्विकर्मसंयोगात्सप्तमी चाष्टमी च वाक् ।। २९ ।।

विशिष्टाह्वानसिद्ध्यर्थमृषीणामुत्तरा श्रुतिः ।।

इमावेवेति च तथा फलवत्स्यादुपासनम् ।। ३० ।।

सर्वस्येति फलोक्तिः स्यादुक्तोपासनकर्मणः ।।

अन्नात्तृत्वनिषेधार्थं सर्वमस्येति भण्यते ।। ३१ ।।

इति श्रीबृहदारण्यकोपनिषद्भाष्यवार्तिके द्वितीयाध्यायस्य द्वितीयं ब्राह्मणम् ।। १ ।।

।।अथ तृतीयं ब्राह्मणम् ।।

प्राणोपनिषदश्चोक्ताः प्राणाश्चापि समासतः ।।

यत्तु तेषां परं सत्यं तदिदानीं निरूुप्यते ।। १ ।।

प्राणाः किमात्मकास्तेषां कथं सत्यत्वमिष्यते ।।

इत्येवमादि वक्तव्यमित्यर्थः पर आगमः ।। २ ।।

पञ्चभूतसतत्त्वानां शरीरकरणात्मनाम् ।।

स्वरूपनिश्चयार्थाय प्रारब्धं ब्राह्मणं परम् ।। ३ ।।

यदुपाधिनिषेधोक्त्या नेतीति ब्रह्मणः स्फुटम् ।।

आविश्चिकीर्षितं तत्त्वं तदेतदधुनोच्यते ।। ४ ।।

स्वतोऽरूपं परं ब्रह्म तदविद्यादिहेतुतः ।।

द्विरूपमिति निर्दिष्टं वियद्वत्कुम्भसंश्रयात् ।। ५ ।।

रूपे वा ब्रह्मणो विद्यान्मूर्तामूर्ते सवासने ।।

ब्रह्मैव रूप्यते ताभ्यां ब्रह्मत्वं न हि रूपवत् ।। ६ ।।

अविद्यामात्रोपाध्येतद्ब्रह्म कारणमुच्यते ।।

तदेव ज्ञातृतामेति बुद्ध्युपाधिसमाश्रयात् ।। ७ ।।

तद्वृत्त्युपाधिसंस्थं सत्तज्ज्ञानमिति भण्यते ।।

देवतेन्द्रियसंबन्धं तत्तत्तदभिधीयते ।। ८ ।।

तथा देहादिसंबन्धं दुःखजात्यादिमद्भवेत् ।।

गोधनाद्यभिमान्येवं धनी गोमानितीर्यते ।। ९ ।।

अन्तर्यामी तथा साक्षी सर्वज्ञश्चेत्यविद्यया ।।

मिथ्याध्यासैश्च तत्कार्यैरप्रमेयं प्रमीयते ।। १० ।।

एकं तावदिदं रूपं ब्रह्मणो मोहहेतुजम् ।।

प्रत्यङ्भात्रैकधीगम्यं रूपं वास्तवमात्मनः ।। ११ ।।

अव्यावृत्ताननुगतं द्वितीयासंभवादजम् ।।

न वाक्यपदयोरर्थो भेदसामान्यवर्जनात् ।। १२ ।।

न प्रमाणान्तरैर्गम्यं पराग्घेत्वसमन्वयात् ।।

अनपेक्षितमात्रादि तदविद्यासमन्वयात् ।। १३ ।।

आत्मप्रत्ययमैकात्म्यं द्वितीयस्त्वात्मनो भवेत् ।।

अनात्मप्रत्ययोऽतोऽहं स्वत एकोऽस्मि केवलः ।। १४ ।।

यन्निषेधमुखेनेदं नेति नेतीति भण्यते ।।

अविद्यामवधिं कृत्वा द्वे रूपे ब्रह्मणस्त्विमे ।। १५ ।।

अवधारणाय वावेति द्वे एवेति विनिश्चितौ ।।

समुच्चिते सजातीयैरुत्तरैस्ते विशेषणैः ।। १६ ।।

वावशब्दं चशब्देन प्रत्याहृत्याभिधीयते ।।

मूर्तमेव च तद्रूपं ब्रह्मणोऽमूर्तमेव च ।। १७ ।।

अविद्यावत्परं ब्रह्म मूर्तामूर्तादिलक्षणैः ।।

विशिष्यते न धर्माणां मिथः संगतिरिष्यते ।। १८ ।।

विशेष्यार्थैकतन्त्रत्वाद्धर्माणां न परस्परम् ।।

तथाऽनपेक्षतस्तेषां संगतिः स्यात्कदाचन ।। १९ ।।

विज्ञानपुरुषान्तस्य ब्रह्मणः परमात्मनः ।।

तमस्विनोऽथ द्वे रूपे तदन्याव्यतिरेकतः ।। २० ।।

क्लृप्तसर्पादिभिर्यद्वदज्ञातायाः स्रजः सदा ।।

वास्तवोऽवास्तवो वा न व्यतिरेको न चान्वयः ।। २१ ।।

तद्वन्न व्यतिरेकेण ब्रह्मणो द्वे स्वतः सदा ।।

नापि चाव्यतिरेकेण ते तु ब्रह्मैव निर्द्वयम् ।। २२ ।।

अण्वाद्यवयवं मूर्तं पीनं संस्थानवदृढम् ।।

तद्विरुद्धममूर्तं स्यान्निरंशं देशवन्न च ।। २३ ।।

मर्त्यं मरणधर्मि स्याद्यद्विनश्वरलक्षणम् ।।

अमृतं तद्विरुद्धं च ध्रुवं यन्न विपद्यते ।। २४ ।।

आश्रितं स्थितमत्र स्याद्गत्वाऽव्याप्य च तिष्ठति ।।

तद्विरुद्धं तथा यत्स्यादेत्येव न तु तिष्ठति ।। २५ ।।

सदिति व्यक्तरूपं यद्गृह्यमाणविशेषणम् ।।

प्रत्यक्षं तद्विरुद्धं त्यदप्रत्यक्षं तथोच्यते ।। २६ ।।

क्षितिर्जलं तथा वह्निरित्येतन्मूर्तमु्च्यते ।।

भूतद्वयममूर्तं च वायुश्चाऽऽकाशमेव च ।। २७ ।।

मूर्तं मर्त्यं स्थितं सच्च क्षित्यबग्नित्रयं विदुः ।।

अमूर्तामृतयत्त्यत्तु वाय्वाकाशद्वयं स्मृतम् ।। २८ ।।

मूर्तत्वादेव मर्त्यं तन्मर्त्यत्वादेव तत्स्थितम् ।।

स्थितत्वादिन्द्रियग्राह्यं निर्धार्येदंतया पृथक् ।। २९ ।।

सोपाख्यत्वान्न तद्व्यापि क्वचिदेकांशवत्स्थितेः ।।

स्थितत्वाच्चापि तन्मर्त्यं मर्त्यत्वान्मूर्तमेव च ।। ३० ।।

अमूर्तत्वादमर्त्यं तद्यद्व्यापि त्यदतीन्द्रियम् ।।

अतीन्द्रियत्वात्तद्व्यापि व्यापित्वाच्चामृतं ततः ।। ३१ ।।

अस्थितत्वादमूर्तं तदाकारव्यक्तिवर्जितम् ।।

हेतुतत्फलरूपेण मूर्तादेः संगतिर्मिथः ।। ३२ ।।

अक्षसूत्रवदन्योन्यं सामर्थ्यस्याप्रहाणतः ।।

हेतुतद्वत्तया ज्ञेयाऽमूर्तादेरपि संगतिः ।। ३३ ।।

संभवेऽन्यतमस्यापि सर्वेषां संभवो यतः ।।

अतोऽवधारणार्थाय तत्रैवग्रहणं कृतम् ।। ३४ ।।

तयोरुद्दिष्टयोर्मूर्तं प्रथमं तावदुच्यते ।।

अन्यद्वाय्वन्तरिक्षाभ्यां भूतत्रयमिहोच्यते ।। ३५ ।।

मूर्तं संस्थानवद्ध्येतत्तथा मर्त्यं विनाशवत् ।।

एतत्स्थितं परिच्छिन्नमेतत्सत्सविशेषणम् ।। ३६ ।।

चतुर्विशेषणस्यास्य क्षित्यवग्न्यात्मकस्य हि ।।

चतुष्टयरसत्वार्थं पुनरुच्चारणं कृतम् ।। ३७ ।।

सर्वव्यापी रसो ह्येष शश्वत्तपति यो रविः ।।

चतुष्टयान्वयादेष भूतत्रयरसः स्मृतः ।। ३८ ।।

य एष तपतीत्यत्र मण्डलं परिगृह्यते ।।

चतुष्टयं हि मूर्तादि मण्डले गृह्यते यतः ।। ३९ ।।

चतुर्णामन्वयो हीति हेतुनाऽत्र विभाव्यते ।।

सतश्च ग्रहणं विद्याच्चतुर्णामुपलक्षणम् ।। ४० ।।

कृष्णसारं यथा स्थानं चक्षुषः करणात्मनः ।।

तथा हिरण्यगर्भस्य मण्डलं करणात्मनः ।। ४१ ।।

उत्सर्गाद्रूपनिर्माणे प्राधान्यं तेजसो यतः ।।

तस्माद्रसत्वनिर्देशः क्रियते मण्डलात्मनि ।। ४२ ।।

अष्क्लिन्नः पार्थिवो धातुस्तेजसा परिपच्यते ।।

अङ्कुराद्यभिनिष्पत्तौ मुख्यतैवं हि तेजसः ।। ४३ ।।

सारस्त्रयाणां भूतानां रसो मण्डलमुच्यते ।।

एतत्साराणि हि त्रीणि भूतान्याहुर्विपश्चितः ।। ४४ ।।

मण्डलायतने यत्तु कारणं संश्रितं विभोः ।।

विराजो देवदेवस्य तदिदानीमिहोच्यते ।। ४५ ।।

आदित्यान्तर्गतः साक्षात्करणात्माऽभिधीयते ।।

वाय्वाकाशरसत्वेन तत्रामूर्तान्वयो यतः ।। ४६ ।।

कलिङ्गारम्भसिद्ध्यर्थं वाय्वाकाशसमुद्भवः ।।

ईश्वरात्कारणाद्यस्माल्लिङ्गं तेन रसस्तयोः ।। ४७ ।।

वाय्वाकाशरसो ह्येष इति हेतुः प्रदर्श्यते ।।

त्यस्य ह्येष रस इति यथोक्तो मण्डलात्मनि ।। ४८ ।।

हिरण्यगर्भक्षेत्रज्ञं रसं केचित्प्रचक्षते ।।

कारणं रसशब्देन यस्मादत्राभिधीयते ।। ४९ ।।

यस्माद्धिरण्यगर्भस्य कर्म वाय्वन्तरिक्षयोः ।।

प्रयोक्त्रव्यक्तयोस्तस्माद्रसः क्षेत्रज्ञ उच्यते ।। ५० ।।

भूतद्वयरसो ज्ञेयो मण्डले चेतनः पुमान् ।।

त्यस्य ह्येष रस इति तत्सिद्धौ कारणाभिधा ।। ५१ ।।

न्यायोक्तेरेव संसिद्धेः प्रतिज्ञातस्य वस्तुनः ।।

क्षेत्रज्ञः कारणं कस्मादित्यत्र न्याय उच्यते ।। ५२ ।।

एतस्मिन्मण्डले योऽन्तर्विज्ञानात्मत्वमागतः ।।

अविद्याभावनाकर्महेतुतो नान्यकारणात् ।। ५३ ।।

तस्य यत्कर्मरूपं तद्वियद्वायुप्रयोजकम् ।।

खस्थस्य कर्मणस्तस्य मरुत्प्रस्पन्दरूपिणः ।। ५४ ।।

वाय्वाकाशप्रनाड्यैवं तेजसः संभवस्ततः ।।

जज्ञाते तेजसो भूते जलं च पृथिवी तथा ।। ५५ ।।

कर्मणा पौरुषेणैवं रसभूतेन संभवः ।।

वाय्वन्तरिक्षयोर्यस्माद्रसस्तेन पुमांस्तयोः ।। ५६ ।।

मेधया तपसेत्यादि तथाच प्रागुदाहृतम् ।।

न्यायेनानेन पुरुषो रसशब्देन भण्यते ।। ५७ ।।

त्यस्य ह्मेष इति ह्युक्त्या न्यायः श्रुत्याऽयमुच्यते ।।

नैतदेवं भवेन्मूर्तरसेनास्यासमत्वतः ।। ५८ ।।

भूतत्रयस्य मूर्तस्य रसो मण्डलमभ्यधाः ।।

धर्मैश्चतुर्भिर्मूर्ताद्यैर्भूतत्रयवदन्वितम् ।। ५९ ।।

अमूर्तयोरपि रसो लिङ्गात्मा गृह्यतां तथा ।। ६० ।।

वाक्यप्रवृत्तेस्तुल्यत्वान्न युक्तोऽत्रान्यथा ग्रहः ।।

वैरूप्यलक्षणो दोषः सत्येवं वः प्रसज्यते ।। ६१ ।।

अथ मूर्तरसोक्त्याऽपि चेतनस्यैव चेद्ग्रहः ।।

अत्यल्पं भवताऽभाणि सर्वमात्मैव नो यतः ।। ६२ ।।

न ह्यात्मव्यतिरेकेण किंचित्कारणमिष्यते ।।

तेन तेन स्वरूपेण प्रत्यगात्मैव कारणम् ।। ६३ ।।

मण्डलात्मनि चाऽऽधारे लिङ्गात्मैवावसीयताम् ।।

करणस्यैव तत्स्थत्वाद्विज्ञानात्मा हि लिङ्गगः ।। ६४ ।।

अज्ञातः पुरुषो यस्मात्कार्यकारणशब्दभाक् ।।

अज्ञातमिथ्याविज्ञानरूपत्वान्न तु तत्त्वतः ।। ६५ ।।

अचेतनेषु लोकेऽस्मिन्न दृष्टा पुरुषाभिधा ।।

इति चेन्नैतदेवं स्यादचित्केष्वपि दर्शनात् ।। ६६ ।।

त एतान्सप्त पुरुषानित्यादिश्रुतिवाक्यतः ।।

असंवित्केऽपि पक्षादौ दृश्यते पुरुषाभिधा ।। ६७ ।।

अध्यात्मोक्त्यवधिज्ञप्त्या अधिदैवतकीर्तनम् ।।

मूर्तामूर्तविभागोऽयमध्यात्ममधुनोच्यते ।। ६८ ।।

भूतत्रयं पृथिव्यादि देहेऽपि परिगृह्यते ।।

मूर्तशब्देन यत्प्राणाद्धृद्व्योम्नश्चापरं च यत् ।। ६९ ।।

चक्षू रसस्त्रयाणां स्याद्विशेषेणात्र निष्ठितम् ।।

तेजः सर्वशरीरस्य निर्मातृ स्यादसंशयः ।। ७० ।।

प्रथणा संस्कृतिरिति मन्त्रवर्णोऽपि दृश्यते ।।

शश्वद्वै रेतस इति तथाच श्रुतिशासनम् ।। ७१ ।।

मूर्तामूर्तविभागोऽयं यदि नामेह भण्यते ।।

अधिदैवं तथाऽध्यात्मं तथाऽपीयान्न गृह्यते ।। ७२ ।।

कृत्स्नस्य ब्रह्मणो रूपे मूर्तामूर्ते विवक्षिते ।।

यतोऽतो नेयता कार्त्स्न्ये देवताध्यात्मयोर्भवेत् ।। ७३ ।।

आरब्धकार्यभूतानां गृहीतौ न च संभवः ।।

यथोक्तलक्षणस्येह मुख्यवृत्त्योक्तभूमिषु ।। ७४ ।।

व्याप्येव लक्षणं युक्तमन्यथा तदलक्षणम् ।।

निर्देशस्तु परिच्छिन्नविषयोऽत्राभिधीयते ।। ७५ ।।

तत्रैवं सति यत्र स्यान्मूर्ताद्युक्तं चतुष्टयम् ।।

लक्षणं तत्र संपूर्णमन्त्यकारणकार्ययोः ।। ७६ ।।

आकाशशब्दवाच्यो यः सर्वकारणकारणः ।।

मुख्यवृत्त्या समर्थं स्यात्तत्रैवामूर्तलक्षणम् ।। ७७ ।।

पृथिव्यां चापि तन्मुख्यं यदुक्तं मूर्तलक्षणम् ।।

उभयोरन्तरालस्था मिथःसंकीर्णलक्षणाः ।। ७८ ।।

लक्षणं गौणमेव स्यादन्त्ययोर्मध्यभूमिषु ।।

मूर्तामूर्तव्यवहृतिस्तथा तत्रापि दृश्यते ।। ७९ ।।

मुख्यवृत्तिग्रहायातो व्यापिलक्षणसिद्धये ।।

क्षित्यादिवियदन्तं स्यान्मूर्तामूर्तस्य लक्षणम् ।। ८० ।।

योऽयं दक्षिणेऽक्षन्निति शास्त्रदृष्टत्वकारणात् ।।

दक्षिणेऽणि लिङ्गस्य विशेषः कश्चिदिष्यते ।। ८१ ।।

वीर्यवद्दक्षिणं लोकेऽप्यङ्गं दृष्टं यतस्ततः ।।

दक्षिणेऽक्षन्निति वचः श्रुतेर्यत्नादिहेष्यते ।। ८२ ।।

पिण्डप्राणविभागेन ह्यध्यात्मे चाधिदैवते ।।

मूर्तामूर्तात्मनोरुक्तो विभागो ब्रह्मरूपयोः ।। ८३ ।।

अथाधुना यथोक्तस्य तस्यैव करणात्मनः ।।

लिङ्गस्य रूपं वक्ष्यामो वासनामयमात्मनः ।। ८४ ।।

मूर्तामूर्तादिसंबन्धाद्वासना लिङ्गमाश्रिताः ।।

स्वाभासभ्रमदोषेण तन्मयः पुरुषो मतः ।। ८५ ।।

अनेकवासनाचित्र तल्लिङ्गं पटभित्तिवत् ।।

मायेन्द्रजालसदृशं व्यामोहास्पदमात्मनः ।। ८६ ।।

एतावन्मात्रमेवेति यत्र भ्रान्ता निरागमाः ।।

विज्ञानवादिनो बौद्धास्तथा नैयायिकादयः ।। ८७ ।।

आत्मनो द्रव्यभूतस्य यदेतद्वासनात्मकम् ।।

रूपं गुणोऽस्य संसार इति वैशेषिकादयः ।। ८८ ।।

त्रिगुणं सत्प्रधानस्थं पुरुषार्थेन हेतुना ।।

प्रवर्तते स्वतन्त्रं सदिदमित्यपि कापिलाः ।। ८९ ।।

अप्यौपनिषदंमन्याः केचिदत्यन्तनैपुणात् ।।

प्रक्रियां रचयित्वाऽऽहुर्वेदान्तार्थाविपश्चितः ।। ९० ।।

यावान्बाह्यो विकारः स्यात्क्षेत्रज्ञपरिवेष्टनः ।।

अध्यात्मं चाधिदैवं वा नामरूपविभागतः ।। ९१ ।।

अव्याकृताद्व्याकृतः स्यादेतावानेव सोऽत्र तु ।।

मूर्तो वा यदि वाऽमूर्तः सच्च त्यच्चेति भण्यते ।। ९२ ।।

प्राणानामपि सत्यत्वं भूतसत्याभिसंगतेः ।।

कथं यतस्त्वमी सर्वे प्राणाः क्षेत्रज्ञलक्षणाः ।। ९३ ।।

अनामरूपकाः सन्तः सत्यसंयोगहेतुतः ।।

देहिनः प्राणवत्साक्षात्संवृत्ता नामरूपिणः ।। ९४ ।।

निदेशाय च कल्पन्ते प्राणा वा इति नान्यथा ।।

तदत्र निखिलं सत्यं श्रुत्या संशोधितं स्फुटम् ।। ९५ ।।

व्याविद्धसत्यराशेः स्याद्विज्ञानात्मन एव तु ।।

स्वरूपं यत्तदधुना वक्तव्यमवशिष्यते ।। ९६ ।।

तत्रैतस्यामवस्थायां विभागा विनिवर्तने ।।

अयं भोक्ता विज्ञानात्मा तथा दैवतिकास्त्वमी ।। ९७ ।।

विज्ञानात्मान इत्येष भेदहेतुनिवर्तनात् ।।

यत आधारगो ह्येष नामरूपादिलक्षणः ।। ९८ ।।

विशेषो न स्वतस्तच्च नामरूपादि शोधितम् ।।

संशोध्य तदिदं सर्वं विज्ञानात्मा प्रदर्श्यते ।। ९९ ।।

सर्वेषामपि तेनेदं समानं लक्षणं भवेत् ।।

क्षेत्रज्ञानां विशेषोऽत्र यतो नैवोपपद्यते ।। १०० ।।

एतस्य पुरुषस्येति रूपं निर्दिश्यतेऽधुना ।।

पुंसो रूपमुपक्षीणं मूर्तामूर्तसमाश्रयम् ।। १०१ ।।

येन त्वस्य विशेषेण विज्ञानात्मत्वमिष्यते ।।

विभज्यमानस्य सतः परस्मादात्मनोऽद्वयात् ।। १०२ ।।

अपाञ्चभौतिकं रूपमिह तन्निर्दिदिक्ष्यते ।।

यथेति माहारजनं वासनोपचयात्मकम् ।। १०३ ।।

तस्य हैतस्य संबन्धमेवं केचित्प्रचक्षते ।।

तदयुक्तं यथाऽन्यायस्तथाऽयमभिधीयते ।। १०४ ।।

पुष्पादिवासनानां हि वस्त्रादिष्वेव संगतिः ।।

सजातीयेषु नियता दृश्यते नान्यजातिषु ।। १०५ ।।

द्रव्येऽपि न खलु व्योम्नि वासना काचिदीक्ष्यते ।।

अद्रव्ये चासजातीये चैतन्ये वासना कुतः ।। १०६ ।।

वासनाकारतां गच्छेच्चैतन्यं चेत्कपालवत् ।।

वासनानिष्फलत्वं स्याच्चैतन्यादपृथक्स्थितेः ।। १०७ ।।

न हि श्रोत्रोत्थविज्ञानं रूपवासनयाऽञ्च्यते ।।

विषयत्वाविशेषेऽपि कुतोऽसङ्गत्वतश्चितेः ।। १०८ ।।

षड्भावविक्रियाणां च निषेधश्चेतनात्मनः ।।

असङ्ग इति चाप्युक्तिरसकृत्छ्रूयते श्रुतौ ।। १०९ ।।

भूतसंयोगतः प्राप्तं न च तत्पाञ्चभौतिकम् ।।

इति ब्रुवाणो लोकेऽस्मिन्हस्यते बालकैरपि ।। ११० ।।

मूर्तामूर्तविभागेऽस्य विभागो विनिवर्तते ।।

इति स्वोक्तमविस्मृत्य वासनाभेदगीः कथम् ।। १११ ।।

रचयन्ति तथाऽसाध्वीं प्रक्रियां न्यायवर्जिताम् ।।

मूर्तामूर्तात्मको राशिरेको बाह्यः किलेष्यते ।। ११२ ।।

उत्तमः परमात्माख्यो राशिरत्राभिधीयते ।।

मध्यमोऽयं तृतीयस्तु ताभ्यां राशिः प्रयोजकः ।। ११३ ।।

पाणिपेषोत्थितेनायं कर्त्रा भोक्त्रा सहाऽऽत्मना ।।

भावनाज्ञानकर्मादिसमुदायः प्रयोजकः ।। ११४ ।।

मूर्तामूर्तादिराशिस्तु प्रयोज्यः साधनं तथा ।।

तार्किकैः सह संधिं च चिकीर्षंन्ति यथाबलम् ।। ११५ ।।

अयं प्रयोजको राशिर्लिङ्गमेव किलाऽऽश्रितः ।।

इत्युक्त्वा सांख्यत्वभयात्कल्पयन्ति ततोऽन्यथा ।। ११६ ।।

गन्धः पुष्पाश्रयो यद्वत्पुटमाश्रित्य तिष्ठति ।।

कुसुमापगमेऽप्येवं लिङ्गस्था वासनाऽऽत्मनि ।। ११७ ।।

वासनाकामकर्माणि लिङ्गस्थान्येव नाऽऽत्मनि ।।

लिङ्गादात्मानमायान्ति गन्धो गन्धपुटं यथा ।। ११८ ।।

निर्गुणोऽपि परैकांशो बहिरभ्यागतेन सः ।।

कर्मणा सगुणः साक्षाद्भवतीति प्रचक्षते ।। ११९ ।।

ततश्च कर्ता भोक्ता च बध्यते मुच्यते तथा ।।

विज्ञानात्मेति कणभुक्वित्तमेवं समाश्रिताः ।। १२० ।।

भूतराशेरगाल्लिङ्गं कर्मराशिः सकाशतः ।।

लिङ्गादात्मानमागात्स लिङ्गसंबन्धकारणात् ।। १२१ ।।

कृष्णशक्तिरविद्याऽपि परस्मादेव सोत्थिता ।।

विकृत्य परमात्मांशं विज्ञानात्मनि तिष्ठति ।। १२२ ।।

यथोषरात्मको दोषः पृथिव्या एव जज्ञिवान् ।।

क्ष्मैकदेशं विकृत्याऽऽस्तेऽविद्या तद्वत्परात्मनः ।। १२३ ।।

अनात्मधर्मोऽविद्येति वदन्तश्चोषरादिवत् ।।

इत्येवं सांख्यसिद्धान्तमनुवर्तन्ति संभ्रमात् ।। १२४ ।।

नैवं कल्पयितुं युक्तं वेदसिद्धान्तबाधनात् ।।

पुराऽपि चैतदुदितं यथा वेदान्तबाधनम् ।। १२५ ।।

सकलत्वे परस्योक्ताः संसारित्वादिलक्षणाः ।।

दोषाः सर्वेऽपि चाऽऽयान्ति प्रत्यगात्मानमेकलम् ।। १२६ ।।

क्षेत्रज्ञस्य च संभित्तौ परस्मादात्मनः स्वतः ।।

एकत्वासंभवोऽत्यन्तं क्षेत्रज्ञपरमात्मनोः ।। १२७ ।।

अथोपचारतो देशो लिङ्गमेवाऽऽत्मनो मतः ।।

न तदा लिङ्गविध्वस्तौ वासनाऽऽत्मनि युज्यते ।। १२८ ।।

न्यायः पुरोदितो योऽत्र वासनासंश्रयं प्रति ।।

स सर्वोऽत्रानुसंधेयः पूर्वपक्षापनुत्तये ।। १२९ ।।

उत्थानं चाप्यविद्यायाः परस्मादात्मनः स्वतः ।।

ऊषरादिवदित्यादिकल्पना नोपपद्यते ।। १३० ।।

अनिर्मोक्षप्रसक्तिः स्याद्यविद्या परात्मनः ।।

निरात्मवादसक्तिश्च मोहोच्छेदे भवेदिह ।। १३१ ।।

वास्यदेशातिरेकेण वासनाया न चेष्यते ।।

देशान्तरोपगमनं गुणवद्द्रव्यवर्जनात् ।। १३२ ।।

सामञ्जस्येन गच्छन्ति न च श्रुत्यक्षराण्यपि ।।

यथोक्तकल्पनायां हि न युक्ता तेन कल्पना ।। १३३ ।।

कामः संकल्प इत्याद्या मनसो धर्मिणः श्रुताः ।।

धर्मा न त्वात्मनः शास्त्रे ह्यसङ्गो हीतिवारणात् ।। १३४ ।।

हृदये ह्येव रूपाणि ध्यायतीवेति चापरम् ।।

कामा येऽस्य हृदीत्यादि तीर्णो हीति तथा वचः ।। १३५ ।।

श्रुतादर्थान्न चान्योऽर्थो यथोक्तवचसां यतः ।।

सम्यक्कल्पयितुं शक्यः कल्पनाऽतो न युज्यते ।। १३६ ।।

प्रत्यग्ब्रह्मत्वसिद्ध्यर्था सर्वैवोपनिषत्त्वियम् ।।

तावन्मात्रपरत्वेन वेदान्तानामुपक्षयात् ।। १३७ ।।

राशित्रितयपक्षे च नाप्यर्थोऽत्र समञ्जसः ।।

क्रियते कल्पना येन सर्वन्यायविरोधिनी ।। १३८ ।।

द्वे एव तु यदा रूपे मूर्तामूर्ते सवासने ।।

ब्रह्म रूपि तृतीयं च तदा वावेति युज्यते ।। १३९ ।।

ब्रह्मैकदेशभूतस्य विज्ञानात्मन एव ते ।।

रूपे इति तदा युक्तं कल्पनानुगुणं वचः ।। १४० ।।

विज्ञानात्ममुखेनाथ यदि वा परमात्मनः ।।

रूपे इति तदाऽवक्ष्यच्छ्रौती चेत्कल्पना भवेत् ।। १४१ ।।

द्विवचश्च तथाऽयुक्तं त्रैरूप्यस्येह संभवात् ।।

मूर्तामूर्ते च द्वे रूपे तृतीयं वासना यतः ।। १४२ ।।

मतं मूर्तेतरे रूपे ब्रह्मणोऽभिमते सदा ।।

क्षेत्रज्ञस्य तु नैवैते वासनामात्ररूपितः ।। १४३ ।।

तदाऽपि जीवद्वारेण विक्रियां व्रजतो विभोः ।।

वासनाद्यभिसंबन्ध इतीयं गीरनर्थिका ।। १४४ ।।

वासनानामपि यतो न विशेषो मनागपि ।।

क्षेत्रज्ञद्वारतायाः स्यादसत्तस्माद्विकल्पितम् ।। १४५ ।।

वस्तु वस्त्वन्तरत्वेन न च विक्रियतेऽञ्जसा ।।

वृत्त्येह मुख्ययेत्येवं शक्यो वक्तुं जगत्यपि ।। १४६ ।।

वस्त्वन्तरं न च मतः क्षेत्रज्ञः परमात्मनः ।।

सिद्धान्तहानिरेवं च कल्पनायां ध्रुवं भवेत् ।। १४७ ।।

आविश्चिकीर्षुभिस्तस्माद्वेदान्तार्थं महात्मभिः ।।

ईदृशी कल्पनाऽयुक्ता कर्तुं परहितार्थिभिः ।। १४८ ।।

दक्षिणेऽक्षन्पुमानिति लिङ्गात्मा परिगृह्यते ।।

अध्यात्मेऽथाधिदैवे च तस्यैव प्रकृतत्वतः ।। १४९ ।।

जीवग्रहोऽत्र नन्वस्तु प्रकृतत्वाविशेषतः ।।

तस्यैवैतानि रूपाणि कस्मान्नेत्यभिधीयताम् ।। १५० ।।

नैवंरूपितया यस्मादिह श्रुत्या विवक्षितः ।।

क्षेत्रज्ञः करणात्मैव तस्मादिह विवक्षितः ।। १५१ ।।

वासनानुगतं लिङ्गं मृद्वन्मृद्विक्रियात्मसु ।।

चेत्यते साक्षिणा यस्मान्नातः क्षेत्रज्ञरूपिता ।। १५२ ।।

माहारजनमित्यादि रूपं चेत्साक्षिणो भवेत् ।।

नेति नेतीत्यथाऽऽदेशं नाकरिष्यत्तदाऽऽत्मनः ।। १५३ ।।

अन्यस्यासौ न चाऽऽदेशः शक्यो वक्तुं प्रमाणतः ।।

नेति नेतीति तस्यैव षष्ठान्त उपसंहृतेः ।। १५४ ।।

व्येव त्वेति प्रतिज्ञाया अर्थवत्त्वं तथा भवेत् ।।

पाणिपेषोत्थितस्यैव यद्यादेशो भवेदयम् ।। १५५ ।।

पाणिपेषोत्थितोऽन्यश्चेन्नेतीति च ततोऽपरः ।।

अन्योऽसाविति मिथ्या धीस्तदा स्यान्मोहकारणात् ।। १५६ ।।

न स्यादात्मानमेवावेदहं ब्रह्मेतिमानजा ।।

सम्यग्धीर्निखिलध्वान्तघातिनी मुक्तिदायिनी ।। १५७ ।।

करणात्मन एवातस्तस्य हेतिग्रहो भवेत् ।।

न तु तत्साक्षिणो युक्तस्तस्य रूपनिषेधतः ।। १५८ ।।

वासना भूरिरूपास्ता लिङ्गस्था लिङ्गसाक्षिणः ।।

कुर्वन्ति बहुरूपत्वं मणेरास्तरणं यथा ।। १५९ ।।

माहारजनमित्यत्र हारिद्रं रूपमुच्यते ।।

इन्द्रगोपोपमानेन कौसुम्भस्य गतत्वतः ।। १६० ।।

पीतं वस्त्रं यथा तद्वल्लिङ्गमाभाति साक्षिणः ।।

आरुयादिविषयोद्भूतवासनावासितं दृशेः ।। १६१ ।।

ईषत्पाण्दु यथोर्णादि तद्वल्लिङ्गं प्रकाशते ।।

इन्द्रगोपोऽतिरक्तश्च भृशं रक्तं मनस्तथा ।। १६२ ।।

रजसः कचिदुद्रेकस्तमसः क्वचिदिष्यते ।।

सत्त्वस्यापि तथोत्कर्षः कुतश्चिदुपजायते ।। १६३ ।।

क्वचिदेकप्रधानत्वं कस्मिंश्चिद्विषये द्वयोः ।।

त्रयाणामपि चान्यत्र ज्ञानकर्मादिचित्रतः ।। १६४ ।।

अग्नेरर्चिर्यथा भास्वत्सत्त्वोत्कर्षात्तथा मनः ।।

पुण्डरीकं यथा शुक्लं सौम्यमाह्लादकृत्तथा ।। १६५ ।।

सकृद्विद्युद्यथाऽत्यन्तं घनध्वान्तापनोदकृत् ।।

अतीव भास्वराऽस्माकं चक्षुर्मुट्सकृदुद्गता ।। १६६ ।।

हिरण्यगर्भतत्त्वस्य जायमानस्य केशवात् ।।

विद्युद्वत्प्रथते रूपं किल तस्य महात्मनः ।। १६७ ।।

अतोऽनेनैव रूपेण य उपास्ते दिवानिशम् ।।

सर्वान्धकारहन्त्रीव विद्युत्तं श्रीः सदाऽऽश्रयेत् ।। १६८ ।।

नाऽऽदिर्न मध्यं नैवान्तो नेयत्ता विद्यते यतः ।।

अनन्तकल्पोपचयाद्वासनानामुदाहृतिः ।। १६९ ।।

माहारजनमित्यादिर्न त्वियत्ता विवक्षिता ।।

प्रकारदर्शनायैव तेनोदाहृतिरिष्यते ।। १७० ।।

निःशेषमेवं सत्यस्य रूपं व्याख्याय सांप्रतम् ।।

परमार्थसत्ययाथात्म्यनिर्देशाय प्रयत्यते ।। १७१ ।।

यतो व्याख्यातमखिलं मूर्तामूर्तादि वस्त्वतः ।।

आदेशोऽनन्तरं तस्य क्रियतेऽनन्यमानिनः ।। १७२ ।।

मूर्तामूर्तास्वभावस्य सत्यस्याऽऽविष्कृतेरथ ।।

ब्रह्मातिरेकतो नान्यद्यतो वस्त्ववशिष्यते ।। १७३ ।।

आदेशो ब्रह्मणोऽतोऽयं निरादेशस्य भण्यते ।।

अतिमानाभिधानस्य प्रत्यङ्भात्राद्वयात्मनः ।। १७४ ।।

कर्मण्यादेशशब्दोऽयं यदि वा करणे भवेत् ।।

आदिष्टिरथवाऽऽदेशो नेति नेत्यद्वयात्मनः ।। १७५ ।।

नेति नेतीतिशब्दाभ्यां सत्यस्य ब्रह्मणः कथम् ।।

प्रमाणगोचरातीतं तत्त्वं स्यान्निर्दिदिक्षितम् ।। १७६ ।।

शुणु सर्वं तदज्ञानसमुत्थस्य निषेधतः ।।

प्रत्यङ्भात्रैकरूपेण तदबोधनिराकृतेः ।। १७७ ।।

अमूर्तस्य परा निष्ठा कारणात्मा पुरोदितः ।।

मूर्तस्य च तथा पृथ्वी मध्ये संकीर्णता तयोः ।। १७८ ।।

मानाभिधानयोर्यावान्कश्चिद्विषय इष्यते ।।

उक्तयोर्मध्यवर्त्येव कार्यकारणयोरसौ ।। १७९ ।।

नामरूपे तथा कर्म प्राणा लोकादयस्तथा ।।

कारकं वा क्रियाऽन्यद्वा कारणं कार्यमेव च ।। १८० ।।

जातिर्गुणः क्रिया द्रव्यं संबन्धो भाव एव च ।।

सदसत्सदसच्चेति समस्तव्यस्तमेव च ।। १८१ ।।

प्रमाता च प्रमाणं च प्रमेयोऽथ क्रियाफले ।।

इत्यादेः प्रतिषेधेन प्रत्यङ्ङात्मावलम्बिना ।। १८२ ।।

उपप्रदर्शकोऽशेषनामादेरितिरिष्यते ।।

तस्योपदर्शितस्याथ निषेधः क्रियते नञा ।। १८३ ।।

आकृष्टं रूपिणो रूपं न पृथग्व्यवतिष्ठते ।।

जगत्यकल्पितमपि किमु मोहादिकल्पितम् ।। १८४ ।।

घटे पटो निषिद्धोऽपि घटादन्यत्र तिष्ठति ।।

तदन्यत्रापि सद्भावादनिषिद्धस्य धर्मिणः ।। १८५ ।।

परमार्थान्निषिद्धस्य तन्मोहोत्थस्य वस्तुनः ।।

हिरुक्स्थितिः कथं तस्य परमार्थात्मनाऽथवा ।। १८६ ।।

निषेध्यानामशेषाणामन्योन्यव्यभिचारतः ।।

प्रतीचोऽव्यभिचारोऽतस्तत्राध्यस्तं निषिध्यते ।। १८७ ।।

इतिशब्दोपदिष्टानां निषेधोऽनुभवात्मनि ।।

अनन्तेऽन्तवतां यत्र तद्ब्रह्मेत्यवसीयताम् ।। १८८ ।।

सद्भावश्चोपलब्धिश्च स्वार्थप्रत्यक्चिदाश्रयात् ।।

मूर्तादीनामनिर्देश्यादितिर्मत्तो निवर्तते ।। १८९ ।।

निषेधति निषेध्यार्थं यद्वलान्नञ्चिदात्मनः ।।

विज्ञानेनैव हत्वाऽन्यत्पूर्णत्वेनैति चित्स्वतः ।। १९० ।।

प्रत्यङ्मात्रदृशि ह्यस्मिञ्जाग्रत्स्वप्नसुषुप्तिषु ।।

तदन्यद्यत्तदाभासं तन्नञा प्रतिषिध्यते ।। १९१ ।।

अविचारितसंसिद्धिप्रत्यङ्मोहहतौ सदा ।।

विस्फारिताक्षः प्रत्यग्धीर्मानान्निर्वात्यथाऽऽत्मनि ।। १९२ ।।

अपेक्षाज्ञानहेतूत्थं कार्यकारणवस्त्वतः ।।

विचार्यमाणं तन्नास्ति व्योम्नि कार्प्ण्यमिवाऽऽत्मनि ।। १९३ ।।

शब्दप्रवृत्तिहेतूनां प्रत्यगात्मन्यसंभवात् ।।

प्रमाणगोचराणां च स्वतः सिद्धेर्न निहृतिः ।। १९४ ।।

मानाभिधानविषयो यावन्नाऽऽत्मानमात्मनि ।।

लभते प्रत्यगात्मानं न नञ्तावन्निवर्तते ।। १९५ ।।

निरस्ताज्ञानतत्कार्ये लब्ध आत्मन्यथाऽऽत्मना ।।

निषेध्यहेतौ प्रध्वस्ते निषेधोऽपि निवर्तते ।। १९६ ।।

प्रमातृत्वादिना यावत्किंचिदत्र विवक्षितम् ।।

तदभावश्च तत्सर्वं नेतीति प्रतिषिध्यते ।। १९७ ।।

निषेध्यं सर्वमेवैतदनिषेध्यात्मवस्तुगम् ।।

अतो नाभावनिष्ठः स्यादभावस्यापि निह्नवात् ।। १९८ ।।

नेति नेतीत्यतो वीप्सा जिघृक्षितनिषेधतः ।।

बुभुत्सितस्य कृत्स्नस्य वीप्सैवातो निषेधनी ।। १९९ ।।

ज्ञानक्रियाभ्यां व्याप्योऽयमित्याकाङ्क्षा निवर्तते ।।

अप्रमित्सित एकस्मिन्निष्ठां यात्यचिकीर्षिते ।। २०० ।।

रज्जुयाथात्म्यविज्ञानात्सर्पवत्करणात्मनः ।।

निषेधो नान्यतः शक्यः कर्तुं वर्षशतैरपि ।। २०१ ।।

यद्यत्प्राप्तं जगत्यस्मिंस्तत्तत्सर्वं निषिध्यते ।।

एवं च सत्यनिर्दिष्टाशङ्काऽपि विनिवर्तते ।। २०२ ।।

न चेद्वीप्सा तदा वाक्यद्वयमेतद्विवक्षितम् ।।

उक्तद्वयनिषेधेन तस्य चोपक्षयाद्भवेत् ।। २०३ ।।

अनुक्तविषयाशङ्का सर्वस्याप्रतिषेधतः ।।

यदि वाऽभावविषया न ह्यभावो निषिध्यते ।। २०४ ।।

साक्षान्मानप्रसिद्धेषु प्रतिषिद्धेतरग्रहः ।।

अप्रसिद्धे प्रसिद्धानां निषेधाच्छून्यताग्रहः ।। २०५ ।।

आदेश इत्युपक्रम्य प्रतिषेधोऽयमुच्यते ।।

साक्षादादिश्यते येन तादृगादेश उच्यते ।। २०६ ।।

निषेधवर्त्मना तस्मादनिषेध्यात्मसाक्षिणा ।।

ज्ञाताज्ञातं निषिध्याथ सदा दृष्टौ प्रतिष्ठति ।। २०७ ।।

यथा श्रोत्रधिया रूपं रूपहेत्वसमन्वयात् ।।

नाग्रहीन्न च गृह्णाति न ग्रहीष्यति शब्दवत् ।। २०८ ।।

प्रत्यक्तत्त्वे विनिर्ज्ञाते नेति नेतीतिवाक्यतः ।।

तद्वत्सकारणोऽनात्मा नाभूदस्ति भविष्यति ।। २०९ ।।

नान्यदज्ञानतोऽस्तित्वं द्वितीयस्याऽऽत्मनो यथा ।।

निवृत्तिस्तद्वदेवास्य नावगत्यात्मनोऽपरा ।। २१० ।।

अनन्यायत्तमैकात्म्यं यदा साक्षाद्व्यवस्थितम् ।।

व्येव त्वेति प्रतिज्ञेयं तदा स्यात्सफलोदिता ।। २११ ।।

नेति नेतीत्यतो वीप्सासंभवादुक्तवस्तुनः ।।

कृतार्थता तथाच स्यादन्यथा नोपपद्यते ।। २१२ ।।

परागर्थेषु सक्ता धीः प्रत्यगर्थानुरञ्जनात् ।।

निषिद्धाऽतः परागर्थात्प्रतीचि लभते स्थितिम् ।। २१३ ।।

व्यतिरेकस्य सिद्धत्वादादेशोक्तेः पुरैव हि ।।

साक्षाद्ब्रह्मत्वसिद्ध्यार्थमादेशोऽयमथोच्यते ।। २१४ ।।

न निषेधो निषेध्यार्थो लक्षणार्थपरत्वतः ।।

ब्रह्मणो मान्तरासिद्धेः शून्यतैव प्रसज्यते ।। २१५ ।।

षष्ठ्युक्तेरेव संसिद्धा मूर्तादेर्ब्रह्मणोऽन्यता ।।

ततश्च जामितासक्तिर्नातः स्यात्पारिशेष्यगीः ।। २१६ ।।

शक्यते न निषेद्धुं च प्रत्यक्षाद्याश्रितत्वतः ।।

निषेधान्न पुमर्थोऽपि कश्चित्सिध्येत्समीहितः ।। २१७ ।।

निषेधमात्रनिष्ठत्वे न चाऽऽदेशो भवेत्प्रभोः ।।

ब्रह्म मूर्तादि नेत्युक्तौ मूर्तादेर्न निषेधगीः ।। २१८ ।।

ततश्च ब्रह्मतासिद्धिर्द्वितीये सति वस्तुनि ।।

व्येव त्वेति प्रतिज्ञार्थो नापि चाऽऽविष्कृतो भवेत् ।। २१९ ।।

पारिशेष्यादतोऽसिद्धिः स्याद्विवक्षितवस्तुनः ।।

यथा सिद्धिस्तथा व्याख्या कार्येहोक्तेरतोऽञ्जसा ।। २२० ।।

सिद्धो निषेधः प्रागेव सर्वस्यानात्मवस्तुनः ।।

प्रत्यग्याथात्म्यविज्ञानादन्योन्यव्यभिचारतः ।। २२१ ।।

अन्योन्यव्यभिचारोऽस्य वीक्ष्यतेऽनात्मवस्तुनः ।।

स्वरूपव्यभिचारोऽपि सुषुप्तादौ स्वसाक्षिगः ।। २२२ ।।

यथा मात्रादिसचेयं प्रत्यक्संवित्तिसिद्धिका ।।

प्रमात्रादेरभावोऽपि प्रत्यग्बोधाश्रयात्तथा ।। २२३ ।।

अविचारितसंसिद्धिरात्माविद्यैकरूपतः ।।

सिद्धायतेऽखिलोऽनात्मा स्वतःसिद्धात्मसंश्रयात् ।। २२४ ।।

अतिरोहितसंवित्को व्यपास्ताशेषविक्रियः ।।

अनन्यमातृमानादिर्दृष्टिमात्रात्मकत्वतः ।। २२५ ।।

भावाभावात्मिका सिद्धिर्येयं सर्वाऽप्यनात्मनः ।।

तद्विरुद्धात्मकान्मत्तो मय्येवासौ प्रसिध्यति ।। २२६ ।।

अनन्यानुभवेनैव भावाभावात्मभूमिषु ।।

प्रत्यक्कूटस्थ आत्मानं पश्यन्नास्ते फलात्मना ।। २२७ ।।

अतो मात्रादिसंभेदो यत्र यत्र निवर्तते ।।

तत्र तत्रैकलः प्रत्यक्स्वमहिम्नैव सिध्यति ।। २२८ ।।

प्रमात्रादेरभावोऽतो यः सिद्धः स्वात्मबोधतः ।।

नञ्वृत्तिस्तं सदाबुद्धं लक्षयत्यपृथक्प्रमम् ।। २२९ ।।

वैविक्त्यान्न च मानादेरनन्यानुभवात्मनि ।।

सहेतुकस्य वृत्तिः स्यान्नित्यबोधावबॊधिनि ।। २३० ।।

अविद्याद्यतिरेकेण कारणादिविधर्मकम् ।।

लब्धमात्मात्मकं वस्तु प्रतीचोऽनन्यमानतः ।। २३१ ।।

एतद्वस्तु स्वतःसिद्धं प्रमात्राद्यनपेक्षतः ।।

सर्वस्यैव ततः सिद्धेः कथं सिध्येत्तदन्यतः ।। २३२ ।।

उक्ता प्रमेयसंसिद्धिः स्वमहिम्नैव नञ्श्रुतेः ।।

तस्य ब्रह्मत्वबोधाय नेति ब्रह्मेतिनोच्यते ।। २३३ ।।

आत्मप्रत्ययमामेयो लक्षितो यो नञाऽञ्जसा ।।

अविद्यादेस्तदात्मत्वादिति ब्रह्मेति बोध्यते ।। २३४ ।।

प्रत्यङ्मोहतदुत्थस्य प्रत्यग्याथात्म्यबोधतः ।।

बाधितत्वादतोऽवोचदिति ब्रह्मेति मोहनुत् ।। २३५ ।।

आदेशं प्रत्यतिमहानथात इति संभ्रमः ।।

तेनासदृश आदेशो नन्वयुक्तोऽयमीर्यते ।। २३६ ।।

युक्त एवायमादेशो न यतो विद्यते परः ।।

आदेशोऽतोऽयमेवात्र ब्रह्मण्यादेश इष्यते ।। २३७ ।।

आदिदिक्षितमेतस्य तत्त्वं यद्ब्रह्मणः परम् ।।

यावन्तस्तत्र निर्देश्यास्तेऽर्थाः सर्वे निवर्तिताः ।। २३८ ।।

निवृत्तिश्च यथोक्तैव तेषामैकात्म्यलक्षणा ।।

भिन्नदेशस्थितिस्त्वत्र वास्तवी नोपपद्यते ।। २३९ ।।

अव्यावृत्ताननुगतो ब्रह्मशब्दार्थ इष्यते ।।

मुख्योऽन्यस्मिन्सति यतो ब्रह्मार्थो नावसीयते ।। २४० ।।

शब्दप्रवृत्तिहेतूनामैकात्म्येन समाप्तितः ।।

तथा तदभिधेयानामादेशोऽयं मतः परः ।। २४१ ।।

अभिधाभिधेयसंबन्धमङ्गीकृत्य यतोऽक्षरे ।।

न कश्चिदपि शब्दोऽत्र साक्षाद्ब्रह्मणि वर्तते ।। २४२ ।।

आदेशो नेति नेत्येव तेनेह घटतेऽञ्जसा ।।

तदबॊधप्रसूतानामाकाङ्क्षाणां निषेधतः ।। २४३ ।।

मूर्तामूर्तं हि सत्याह्वं प्राणाः सत्यास्तदात्मतः ।।

क्षेत्रज्ञस्तदुपाधित्वात्सत्य इत्यभिधीयते ।। २४४ ।।

अनिर्देश्यस्य निर्देश्या ये भेदाः कार्यलक्षणाः ।।

तेषु लब्धास्पदं नाम परस्मिन्नुपचर्यते ।। २४५ ।।

मूर्तामूर्तात्मकं सत्यं प्राणादेः कार्यरूपिणः ।।

तस्याप्येतत्परं सत्यं यन्नेतीत्यवधारितम् ।। २४६ ।।

उक्तवस्त्वतिरेकेण नामीषां सत्यता यतः ।।

न चाप्यसत्यता तस्मात्तेषां सत्यं परं पदम् ।। २४७ ।।

आत्मवन्तो यथा रज्ज्वा रज्जुसर्पादयस्तथा ।।

आत्मवन्तो निरात्मानः प्राणाद्याः प्रत्यगात्मना ।। २४८ ।।

यत एव मतोऽन्वीक्ष्य मूर्तामूर्तादिवर्त्मना ।।

सत्यशब्दाभिधेयार्थं तया द्वारा परं पदम् ।। २४९ ।।

व्यपदिश्यमानमैकात्म्यं सत्यस्याऽऽत्मानमद्वयम् ।।

द्रष्टव्यमात्मनैवैनं सत्यं पश्येद्यथोदितम् ।। २५० ।।

अतोऽव्याकृतयाथात्म्यं व्याकृतेनोपदिश्यते ।।

सत्यस्य सत्यमिति तन्नान्यथा व्यपदेशभाक् ।। २५१ ।।

व्यपदेशाय नामैतन्न स्वं नामास्य विद्यते ।।

ननु ब्रह्माक्षरमिति व्यपदेशोऽत्र नामभिः ।। २५२ ।।

कार्यकारणगे तत्त्वे नाम लब्धास्पदं यतः ।।

रूपाभिधेयसंबन्धमरूपाशब्दमक्षरम् ।। २५३ ।।

लक्षयेन्नाञ्जसा वक्ति परं ब्रह्म कथंचन ।।

शब्दप्रवृत्तिहेतूनां साक्षाद्ब्रह्मण्यसंभवात् ।। २५४ ।।

इति श्रीबृहदारण्यकोपनिषद्भाष्यवार्तिके द्वितीयाध्यायस्य तृतीयं ब्राह्मणम् ।। ३ ।।

।।अथ चतुर्थं ब्राह्मणम् ।।

आत्मेत्येवेति सूत्रस्य व्याख्येयं प्रस्तुता स्फुटा ।।

ब्रह्म तेऽहं ब्रवाणीति प्रारभ्याऽऽपूर्णवाक्यतः ।। १ ।।

नित्यकर्माद्यनुष्ठानसंशुद्धधिषणः पुमान् ।।

निःशेषकर्महेतूत्थफलसावद्यधीस्ततः ।। २ ।।

विरक्त आग्रजात्सोऽयं तत्सावद्यसमीक्षणात् ।।

संसारदुःखसंस्कारस्मृतिभिः प्रेर्यमाणधीः ।। ३ ।।

उद्भूततज्जिहासः संस्तद्धाने साधनस्पृहः ।।

त्यक्ताशेषैषणः सोऽथ प्रत्यग्याथात्म्यनिश्चयः ।। ४ ।।

वस्तुवृत्तात्मसंबोधध्वस्तसंसारकारणः ।।

व्याविद्धाशेषसंसारो विमुक्तो ना विमुच्यते ।। ५ ।।

यावत्किंचिदविद्यायाः कार्यं वैराग्यकारणम् ।।

तत्संन्यासो विरक्तत्वात्स्वत एव न शास्त्रतः ।। ६ ।।

ब्रह्मयाथात्म्यविज्ञानसाधनत्वं विनाऽऽगमात् ।।

संन्यासस्य न विज्ञातं तच्छास्त्रेणेह बोध्यते ।। ७ ।।

ब्रह्माविद्यसमुत्थानात्कार्यकारणलक्षणात् ।।

व्युत्थाप्य नेति नेतीति परं ब्रह्म प्रदर्शितम् ।। ८ ।।

तत्रैतच्छङ्क्यते चोद्यं ब्रह्मत्वसिद्धिदोषकृत् ।।

निषिद्धं नेति नेतीति मूर्तामूर्तादि वस्तु यत् ।। ९ ।।

किं तद्ब्रह्मानुगं सर्वं किं वा तस्माद्विविच्यते ।।

यदि ब्रह्मानुगं ब्रह्म स्यादनर्थात्मकं तदा ।। १० ।।

अभावनिष्टं तच्चेत्स्यान्मुख्यं ब्रह्म न सिध्यति ।।

अभावस्य ततोऽन्यत्वादन्वयव्यतिरेकतः ।। ११ ।।

नेतीत्यपि निषेधोक्तिस्तथा सति विरुध्यते ।।

वैदिकश्च प्रयासोऽयं सर्वः स्यात्तुषकण्डनम् ।। १२ ।।

विविच्यते ब्रह्मणश्चेन्मैवं दोषस्तथाऽपि हि ।।

ब्रह्मत्वं ब्रह्मणो न स्याद्वितीये सति वस्तुनि ।। १३ ।।

अव्यावृत्ताननुगतं वस्तु ब्रह्मत्वमश्नुते ।।

एतच्च दुर्लभं तस्य द्वितीये सति लक्षणम् ।। १४ ।।

अथाब्रह्मात्मकं वस्तु जग्ध्वा चेद्ब्रह्म तद्भवेत् ।।

प्रतीचो ब्रह्मणाऽत्तत्वान्न मोक्षो नापि संसृतिः ।। १५ ।।

संसारिणो न चेदत्ति संसार्येव प्रसज्यते ।।

नाऽऽप्नोति ब्रह्मतां साक्षात्सत्सु संसारिवस्तुषु ।। १६ ।।

संसारे चापि जग्धेऽस्मिन्ब्रह्मणा निखिले सति ।।

ऋतेऽपि ब्रह्मविज्ञानात्सर्वे स्युर्मुक्तबन्धनाः ।। १७ ।।

अन्वयादिनिषेधाय सर्वमात्मेति वाक्यतः ।।

मैत्रेयाीत्यादिको ग्रन्थस्तस्मादारभ्यते परः ।। १८ ।।

सर्वाब्रह्मनिषेधेन तदर्थो वेह निश्चितः ।।

तस्य संसिद्धिविषयमैकात्म्यमधुनोत्यते ।। १९ ।।

नेतीति ब्रह्मणोऽन्यत्र मूर्तामूर्तव्यवस्थितौ ।।

प्रसक्ते सांख्यसिद्धान्ते सर्वमात्मेति वोच्यते ।। २० ।।

सत्यपि ब्रह्मवेदित्वे नासंत्यक्तैषणो यतिः ।।

मुक्तिभागिति चेहोक्तः संन्यासेन समुच्चयः ।। २१ ।।

निरस्तातिशयज्ञानो याज्ञवल्क्यॊ यतो गृही ।।

कैवल्याश्रममास्थाय प्राप तद्वैष्णवं पदम् ।। २२ ।।

त्याग एव हि सर्वेषां मोक्षसाधनमुत्तमम् ।।

त्यजतैव हि तज्ज्ञेयं त्यक्तुः प्रत्यक्परं पदम् ।। २३ ।।

मुक्तेश्च बिभ्यतो देवा मोहेनापिदधुर्नरान् ।।

ततस्ते कर्मसूद्युक्ताः प्रावर्तन्ताविपश्चितः ।। २४ ।।

मोहमात्रैकहेतूनि तस्मात्कर्माण्यशेषतः ।।

संन्यस्यैकात्म्यसंबोधाद्भित्त्वा मोहं विशुद्धधीः ।।

ज्ञानमेवाऽऽत्मनाऽऽत्मानमुपासीनोऽमृतो भवेत् ।। २५ ।।

इति प्रमाणमत्रार्थे वचनं भाल्लविश्रुतौ ।।

सर्वः संन्यस्तकर्मैव ज्ञानात्कैवल्यमश्नुते ।। २६ ।।

ब्रह्मचर्याद्गृहाच्चैव वनाच्चापि बिधीयते ।।

निःशेषकर्मसंन्यासो यतोऽतो नर्णबद्धता ।। २७ ।।

श्रुत्या जावालशाखायां तथाचानधिकारिणाम् ।।

संन्यासस्य विधानाच्च कार्योऽतोऽसौ मुमुक्षुभिः ।। २८ ।।

नरलोकादिकामानां सुतोत्पत्त्यादि साधनम् ।।

तेभ्यो व्युत्थितचित्तानां संन्यासस्त्वात्मकामिनाम् ।। २९ ।।

इममर्थं श्रुतिर्वक्ति सर्वकर्मानपेक्षिणी।।।।

प्रजादिना करिष्यामः किं तत्फलवितृष्णतः ।। ३० ।।

उत्पत्त्यादिविरुद्धोऽयं लोको येषामकर्मजः ।।

मोहमात्रान्तरायात्वाज्ज्ञानमात्रमपेक्षते ।। ३१ ।।

प्रवृत्तिलक्षणो योगो ज्ञानं संन्यासलक्षणम् ।।

तस्माज्ज्ञानं पुरस्कृत्य संन्यसेदिह बुद्धिमान् ।। ३२ ।।

भावितैः करणैश्चायं बहुसंसारयोनिषु ।।

आसादयति शुद्धात्मा मोक्षं वै प्रथमाश्रमे ।। ३३ ।।

तमासाद्य तु मुक्तस्य दृष्टार्थस्य विपश्चितः ।।

त्रिष्वाश्रमेषु को न्वर्थो भवेत्परमभीप्सतः ।। ३४ ।।

श्रुतयः स्मृतयश्चैवमस्मिन्नर्थे सहस्रशः ।।

प्रत्यक्षा एव विद्यन्ते संन्यासप्रतिपादिकाः ।। ३५ ।।

मुख्यार्थता वा प्रागुक्ता ब्रह्मेत्यस्य सदादृशि ।।

प्रतीच्यथाऽऽत्मशब्दस्य मुख्यार्थो ब्रह्मणीर्यते ।। ३६ ।।

ततस्तदेतदिति च ब्रह्मात्मपदवाच्ययोः ।।

मधुकाण्डार्थसर्वस्वं वाक्येन प्रतिपाद्यते ।। ३७ ।।

प्रत्यग्याथात्म्यविज्ञानजन्मनेऽतः श्रुतिः स्वयम् ।।

विधित्सन्तीह संन्यासं मैत्रेयीति प्रवर्तते ।। ३८ ।।

भार्याद्यनुज्ञापूर्वो हि संन्यासो विहितः श्रुतौ ।।

अतोऽनुज्ञार्थमेवाऽऽह मैत्रेयीमृषिरात्मनः ।। ३९ ।।

उद्यास्यन्वा अरे स्थानादस्माद्गार्हस्थ्यलक्षणात् ।।

चिकीर्षवे मे संन्यासमनुज्ञां दातुमर्हसि ।। ४० ।।

युक्तमाह भवानस्माननुरूपं चिकीर्षति ।।

यदेवं सति कर्तव्यं तत्क्षिप्रमनुशाधि माम् ।। ४१ ।।

अनुज्ञातोऽथ तामाह हन्तेत्यादि परं वचः ।।

कात्यायन्या सपत्न्या ते विभागं करवाण्यहम् ।। ४२ ।।

निःस्वा स्त्री स्ववता पुंसा नियुक्ता कर्मसंपदि ।।

मयि प्रव्रजिते तस्माद्युवयोर्नार्थसंगतिः ।। ४३ ।।

स्ववानेव पुरा न्यासाद्युवयोः स्वेन सांप्रतम् ।।

विभागं करवाणीति भार्या तेनाभ्यचोदयत् ।। ४४ ।।

वृत्तिभिः संविभज्य स्वान्संन्यसेदिति चोद्यते ।।

यतः शास्त्रेण तेनायं विभागः क्रियते मया ।। ४५ ।।

युक्तमेतद्व्यवसितं यद्वित्तं न प्रदित्सति ।।

भवत्संन्यासवन्नूनमस्मद्धितकरं धनम् ।। ४६ ।।

महानुभावसंपर्कः कस्य नोन्नतिकारणम् ।।

अशुच्यपि पयः प्राप्य गङ्गां याति पवित्रताम् ।। ४७ ।।

भगवत्संगतेर्नान्यः पुरुषार्थोऽमृतत्वतः ।।

पृच्छाम्यतोऽमृतत्वस्य साधनं स्यात्कथं धनम् ।। ४८ ।।

सारेण यदि नामेयं पूर्णा स्याद्वसुना मही ।।

तावताऽप्यमृताऽहं स्यां किंवा नेत्युच्यतां यथा ।। ४९ ।।

सत्तामात्रोपकारिणि धनानि धनिनां न हि ।।

क्रियाद्वारोपकारीणि यतोऽतः पृच्छ्यते क्रिया ।। ५० ।।

प्रत्याह पृष्टः स्वां जायां नामृतत्वं धनादिति ।। ५१ ।।

वित्तं चेन्नामृतत्वाय कस्माद्दित्सति तद्भवान् ।।

इति पृष्टोऽब्रवीद्वित्तसाधनस्य प्रयोजनम् ।। ५२ ।।

क्षयिष्णुसाधनाधीनं जीवितं स्याद्यथा नृणाम् ।।

तथैव तव वित्तेन जीवितं नामृतात्मता ।। ५३ ।।

अविद्यामात्रविध्वंसाज्ज्ञानादेवामृतं यतः ।।

अमृतत्वस्य नाऽऽशाऽपि वित्तसाध्येन कर्मणा ।। ५४ ।।

कुतोऽमृतत्वसंप्राप्तिर्ज्ञानमात्रैकहेतुना ।।

न कर्म कारणं मुक्तेर्नाग्निस्तापस्य भेषजम् ।।

कर्मभ्यो जन्म नियतं जन्म चेन्निर्वृतिः कुतः ।। ५५ ।।

स्वभावादेव साधूनां प्रवृत्तिरुपकारिणी ।।

अपकारिण्यपि जने किमु भक्तजनं प्रति ।। ५६ ।।

नूनं ममापराधोऽयं यद्भवन्तोऽपि मां प्रति ।।

प्रतिलोमं चिकीर्षन्ति कोऽन्यः स्याद्धितकृन्मम ।। ५७ ।।

अनुरक्तां प्रियां साध्वीं बद्ध्वा वित्तेन मां कथम् ।।

कामोच्छित्तिमकृत्वा च संन्यसन्ति भवद्विधाः ।। ५८ ।।

वित्ताच्चेदमृतत्वं स्यात्तत्तित्यक्षा न युज्यते ।।

वित्ताच्चेन्नामृतत्वं स्याद्वद तेन ममापि किम् ।। ५९ ।।

यद्यस्त्यनुजिघृक्षैवं करुणा वा मयीष्यते ।।

यदेव भगवान्वेद तेन संविभजस्व माम् ।। ६० ।।

यद्विज्ञानात्परित्यज्य निःशेषं वित्तसाधनम् ।।

स्वाराज्यमीप्सति भवांस्तदेव वसु देहि मे ।। ६१ ।।

नाऽऽदिर्नान्तो न मध्यं वा यस्य वित्तस्य विद्यते ।।

भोगे न च क्षयं याति तदेव वसु दीयताम् ।। ६२ ।।

अनन्तवित्तो हि भवानन्तवद्दीयते कुतः ।।

असतः कीदृशं दानं सदेवातः प्रदीयताम् ।। ६३ ।।

संसारपुरुषार्थेभ्यो यतो नाव्युत्थितात्मने ।।

मुक्त्येकसाधनं ज्ञानं दातुं शक्यमिदं मया ।। ६४ ।।

अमुमुक्षुत्वमाशङ्क्य भवत्यै तत्प्रदित्सितम् ।।

संसाराच्चेद्विरक्ताऽसि गृहाणानुत्तमामृतम् ।। ६५ ।।

स्त्रीणां यदुचितं वाक्यं प्रतिलोमं न भाषसे ।।

पूर्ववत्त्वनुकूलं त्वमिदानीमपि भाषसे ।। ६६ ।।

मोक्षं यान्तं नरं सर्वे मुञ्चन्ति सहजा अपि ।।

अतिभक्तितया मां त्वं मोक्षेऽपि न जिहाससि ।। ६७ ।।

विभागमसहन्तीव मदतिस्नेहकारणात् ।।

मुक्तावनुयियासि त्वं मदैकात्म्यपरीप्सया ।। ६८ ।।

अतिस्नेहाऽपकृष्टोमा देहार्धं शूलिनः श्रिता ।।

त्वं तु सर्वात्मनाऽऽत्मानं कृत्स्नं मामाप्तुमिच्छसि ।। ६९ ।।

यत एवमतस्तुभ्यं वक्ष्याम्यमृतसाधनम् ।।

निदिध्यासस्व चेतोऽतो व्याचक्षाणस्य तन्मम ।। ७० ।।

आ ब्रह्मणोऽस्मात्संसाराच्छुद्धधीर्न विरज्यते ।।

यावत्तावन्न विद्याया अधिकारी भवेन्नरः ।। ७१ ।।

वैराग्यहेतावप्यस्मिन्रक्तो धर्मादिहेतुतः ।।

यतोऽतः कर्मशुद्धात्मा भवादस्माद्विरज्यते ।। ७२ ।।

वैराग्यहेतून्संसारे तस्माद्यत्नादियं श्रुतिः ।।

न वा अर इति ह्युक्त्या वक्तुं समुपचक्रमे ।। ७३ ।।

यस्मिन्नेव परा सक्तिस्तस्मिन्नेव निरादरम् ।।

कर्म कृत्वा परं यत्नादन्यस्यार्थयते फलम् ।। ७४ ।।

किमिक्षो रसमाप्नोति यत्नान्निष्पीडयन्न ना ।। ७५ ।।

तीव्रदुःखोद्भवो बुद्धौ संस्कारो यावदेव तु ।।

तद्विपक्षः सुखं तावदल्पं तत्संक्षये क्षयः ।। ७६ ।।

शीतमल्पं सुखं ग्रीष्मे तापोऽल्पः शिशिरे सुखम् ।।

तदेव दुःखकृद्भूरि तद्धेत्वोरनवस्थितेः ।। ७७ ।।

शब्दोऽस्ति न प्रियः कश्चिदप्रियो वा स्वतस्तथा ।।

रक्तद्विष्टमनो हेतुः शब्दाद्यर्थे प्रियाप्रिये ।। ७८ ।।

स्वतोऽखिलोऽप्रियोऽनात्मा प्रत्यङ्मोहैकहेतुतः ।।

प्रत्यगाह्लादकारित्वादप्रियोऽपि प्रियो मतः ।। ७९ ।।

जायादिरप्रियः सर्वः स्वत आद्यन्तदुःखकृत् ।।

तद्धेतोरात्मनः प्रीतेर्जायादिः प्रिय उच्यते ।। ८० ।।

न कस्यांचिदवस्थायामात्मा लोकेऽप्रियो मतः ।।

प्रियोऽप्रियश्च जायादिर्यथाऽनात्मा मुहुर्मुहुः ।। ८१ ।।

स्वत एवाप्रियोऽनात्मा ह्यात्मप्रीत्यर्थसाधनात् ।।

जायादिः स्यात्प्रियो भक्त्या बन्धक्याः कामुको यथा ।। ८२ ।।

निर्हैतुकी स्वतः प्रीतिरात्मन्येव यतस्ततः ।।

भाक्तं प्रियं परित्यज्य मुख्यं प्रियमुपाश्रयेत् ।। ८३ ।।

क्षयान्ता निचयाः सर्वे पतनान्ताः समुच्छ्रयाः ।।

संयोगा विप्रयोगान्ता मरणान्तं च जीवितम् ।। ८४ ।।

न तदस्ति सुखं लोके यन्न दुःखकरं भवेत् ।।

तदसंप्राप्तिविच्छेदक्षयेष्वसुखकृद्यतः ।। ८५ ।।

एवं चेत्साधनोद्भूतं यावत्किंचित्सुखं मतम् ।।

तन्निःशेषं परित्यज्य सुखमात्यन्तिकं श्रयेत् ।। ८६ ।।

सांसारिकसुखस्यास्य दुःखत्वादुक्तहेतुतः ।।

निष्कृष्यातस्ततः प्रीतिं प्रतीच्येव निवेशयेत् ।। ८७ ।।

स्रजि दण्डादयो यद्वत्स्रगज्ञानैकहेतुकाः ।।

पतिजायासुताद्येवं प्रत्यगज्ञानहेतुजम् ।। ८८ ।।

सर्वानर्थनिवृत्तिश्च सर्वाह्लादाप्तिरेव च ।।

प्रतीचि ज्ञानमात्राच्चेत्तदन्यत्प्रार्थ्यते कथम् ।। ८९ ।।

यस्य संबन्धमाश्रित्य ह्यप्रियोऽपि प्रियायते ।।

प्रियोऽप्यप्रियतां याति यस्य संगतिकारणात् ।। ९० ।।

दृष्ट्वाऽनुभवतस्तत्त्वमात्मानात्मपदार्थयोः ।।

उपादित्सा जिहासा च तत्कृतैवानुपाल्यताम् ।। ९१ ।।

नानाप्राकार आसङ्गो विषक्तो योऽस्य बाह्यतः ।।

यथोक्तकारणात्सर्वं प्रतीच्येव निवेशयेत् ।। ९२ ।।

नरकादिव निर्विण्णो यावन्नाऽऽ ब्रह्मणो नरः ।।

न तावदधिकारोऽस्ति कैवल्यज्ञानवर्त्मनि ।। ९३ ।।

सर्वासङ्गविनिर्मुक्तो मोक्षमात्रप्रयोजनः ।।

अतोऽधिक्रियते प्रत्यग्ज्ञानोत्पत्तौ न रागवान् ।। ९४ ।।

आत्मा प्रत्यक्प्रसिद्धेः स्यात्तत्रैवाऽऽत्मानुभूतितः ।।

इति प्रमेयनिर्देशो द्रष्टव्य इति तत्प्रमा ।। ९५ ।।

आत्मबुद्धिरियं तावत्सर्वेषां जायते स्वतः ।।

अप्राप्ता सर्वमात्मेति सैवातो धीर्विधीयते ।। ९६ ।।

द्रष्टृद्रष्टव्ययोर्भेदे सत्येवं धीर्विधीयते ।।

नियोज्यविषयाभेदे घटते न विधिर्यतः ।। ९७ ।।

उत्तरोत्तरभूयांसि नामादीनि यथाक्रमम् ।।

उपन्यस्याऽऽत्मयाथात्म्यं तत्तत्वं प्राब्रवीच्छ्रुतिः ।। ९८ ।।

भूम्नश्च लक्षणं चक्रे यत्र नान्यदिति स्वयम् ।।

अथ यत्रेति चाल्पस्य प्राणान्तस्य च लक्षणम् ।। ९९ ।।

अथात इति वाक्येन ह्यहमेवेति निश्चितेः ।।

निषिध्यानात्मरूपं यत्ततोऽहंकारनिह्नुतिः ।। १०० ।।

आत्मैवेत्यादिवाक्येन पूर्णब्रह्मावबोधिना ।।

नाविध्वस्तं तमोऽतोऽस्ति न च ज्ञानमनुत्थितम् ।। १०१ ।।

नानिवृत्तस्तथाऽनर्थो नानवाप्तं सुखं तथा ।।

कार्यज्ञेयसमाप्तिः स्यात्प्रत्यग्याथात्म्यबोधतः ।। १०२ ।।

सर्वासूपनिषत्स्वेवं प्रमात्रादेरनात्मनः ।।

प्रत्यङ्भात्रैकयाथात्म्यं श्रूयते सोपपत्तिकम् ।। १०३ ।।

इहापि नेति वाक्येन प्रतीचोऽतत्स्वभावकम् ।।

व्युत्थापितमनूद्याऽऽह सर्वमात्मेति नः श्रुतिः ।। १०४ ।।

भावाभावात्मना स्थानं न निषेध्यस्य वस्तुनः ।।

यतोऽतः सर्वमात्मैव प्राब्रवीच्छ्रुतिरञ्जसा ।। १०५ ।।

नाव्युत्थितमनाः कश्चित्प्रतीचोऽन्यत्प्रपश्यति ।।

व्युत्थितात्माऽपि चाऽऽत्मानं पश्यन्नेवान्यदीक्षते ।। १०६ ।।

स्वातन्र्यं यत्र कर्तुः स्यात्तत्र कर्ता नियुज्यते ।।

अन्वयव्यतिरेकाभ्यामात्मानात्मविवेचने ।। १०७ ।।

वचोर्थप्रतिबोधस्य पदार्थाज्ञानमेव तु ।।

यतोऽन्तरायस्तद्धानौ तेन तत्र नियुज्यते ।। १०८ ।।

एवं ज्ञातपदार्थः सन्यथा पूर्वमवादिषम् ।।

ब्रह्म वा इदमित्यत्र न्यायेनैकात्म्ययायिना ।। १०९ ।।

निरन्तरायो वाक्यार्थं वाक्यादेवावगच्छति ।।

अव्यावृत्ताननुगतप्रत्यक्तत्त्वसमीक्षणात् ।। ११० ।।

नित्यमुक्तत्वविज्ञानं वाक्यादेवाञ्जसा भवेत् ।।

वाक्यार्थस्य च विज्ञानं पदार्थस्मृतिपूर्वकम् ।। १११ ।।

अन्वयव्यतिरेकाभ्यां पदार्थः स्मर्यते ध्रुवम् ।।

एवं निर्दुःखमात्मानमक्रियं प्रतिपद्यते ।। ११२ ।।

प्रत्यङ्मोहोद्भवानात्मप्राधान्येन तमोन्वयात् ।।

आत्माऽऽत्मानं पुराऽज्ञासीद्वाक्यार्थज्ञानजन्मतः ।। ११३ ।।

अनात्मनोऽत आत्मानमन्वयव्यतिरेकतः ।।

निष्कृष्याऽऽत्मन्यथाऽऽत्मानं सर्वमात्मेति पश्यति ।। ११४ ।।

अज्ञातज्ञापनं चातो विधिरत्राभिधीयते ।।

अप्रवृत्तप्रवृत्तिश्च न्यायाभावान्न युज्यते ।। ११५ ।।

नित्यं न भवनं यस्य यस्य वा नित्यभूतता ।।

न तस्य क्रियमाणत्वं खपुप्पाकाशयोरिव ।। ११६ ।।

उत्पत्त्यादि स्वतो यस्य यस्य चात्यन्तमेव न ।।

क्रियानपेक्षसिद्धत्वात्स्वतःसिद्धं तदुच्यते ।। ११७ ।।

उत्पत्त्यादौ तु यच्छक्तं हेतुमात्रमपेक्षते ।।

साफल्यं कर्मणस्तत्र तदभिव्यक्तिकृद्धि तत् ।। ११८ ।।

कार्यं कारणतन्त्रं स्यात्तातस्तस्याऽऽत्मलाभतः ।।

अन्यकार्यमकार्यं च नान्यत्कारणमीक्ष्यते ।। ११९ ।।

सर्वमात्मेति या बुद्धिः सा प्रमेयबलाद्भवेत् ।।

प्रमातृतन्त्रा सा चेत्स्यात्प्राप्ता लोकाग्निबुद्धिवत् ।। १२० ।।

अतोऽपुरुषतन्त्रत्वान्नाऽऽत्मज्ञाने विधिर्भवेत् ।।

अन्वयादिक्रिया त्वस्य तत्तन्त्रत्वाद्विधीयते ।। १२१ ।।

श्रवणं मननं तद्वत्तथा शमदमादि यत् ।।

पुमाञ्शक्नोति तत्कर्तुं तस्मादेतद्विधीयते ।। १२२ ।।

विशिष्टेहानुभूतिश्च सर्वमानफलं यतः ।।

फलं च न विधेयं स्यादतो नेदं विधीयते ।। १२३ ।।

प्रमाणमप्रमाणं च प्रमाभासं च यद्भवेत् ।।

चैतन्याकारमेवैतत्प्रथते सर्वमेव तत् ।। १२४ ।।

नानाकारानुपादत्ते चैतन्याकारमेव सत् ।।

प्रतीच्यव्यभिचार्येकं तदन्ये व्यभिचारिणः ।। १२५ ।।

मात्रादिव्यभिचारेऽपि संविदव्यभिचारिणी ।।

मिथः कृत्स्नेऽपि जगति तदन्यद्व्यभिचारि तु ।। १२६ ।।

उत्पन्नमपि सज्ज्ञानं प्रमातृत्वाद्युपग्रहात् ।।

तदनुत्पन्नवद्भाति तद्व्युत्पत्तेः पुरा नृणाम् ।। १२७ ।।

व्युत्पाद्यते यदा साक्षाद्यथोक्तन्यायवर्त्मना ।।

उत्पन्नमेव विज्ञानं तदा प्रागपि मन्यते ।। १२८ ।।

स्वसाक्षिकैव सर्वस्य न वेद्मीत्यपि या मतिः ।।

किमु वद्मीति बुद्धिः स्याच्चिदतोऽव्यभिचारिणी ।। १२९ ।।

आत्मेति मेयनिर्देशो वैशब्दस्तत्स्मृताविह ।।

प्रमातृक्रियया व्याप्तिर्द्रष्टव्य इति भण्यते ।। १३० ।।

शब्दानुरोधतस्तावदीदृगत्रोपजायते ।।

श्रुतेरनुभवः साक्षाद्यथावस्तु न वेति वा ।। १३१ ।।

विचार्यमाणोऽनुभवो रूप्यशुक्त्यनुभूतिवत् ।।

प्रमाणमप्रमाणं वा मेयसंगत्यसंगतेः ।। १३२ ।।

प्रमातृमेयभेदोऽत्र न तावद्गम्यते मितेः ।।

प्रत्यग्धीमात्रगम्योऽर्थो यस्मादात्मेति निश्चितः ।। १३३ ।।

प्रत्यग्धीगोचरो नो चेदनात्माऽसौ घटादिवत् ।।

ब्रह्मादिमध्यपातित्वं ततश्चास्य प्रसज्यते ।। १३४ ।।

विभिन्नद्रष्टृदृष्ट्याप्तिर्घटादेरिव नाऽऽत्मनः ।।

न चाभेदेऽस्ति संव्याप्तिरैकात्म्यादेव कारणात् ।। १३५ ।।

न च द्रष्टाऽऽत्मनोऽन्योऽस्ति द्रष्ट्रन्तरनिषेधनात् ।।

न च द्रष्ट्रोर्द्वयोर्लोके द्रष्टृदृश्यत्वसंगतिः ।। १३६ ।।

क्रियाविरोधः प्राप्नोति द्रष्टुः स्वात्मसमीक्षणे ।।

तद्दृष्टेर्नित्यसंप्राप्तेर्विध्यानर्थक्यसंगतिः ।। १३७ ।।

संसार्यान्मनि दृष्टेऽपि न च किंचित्प्रयोजनम् ।।

अयमेव च नोऽनर्थो यत्संसार्यात्मदर्शनम् ।। १३८ ।।

तदन्यस्याप्रसिद्धेश्च कथं स्यात्तत्समीक्षणम् ।।

अथ प्रसिद्धोऽसावात्मा तद्दृष्टिः किं विधीयते ।। १३९ ।।

द्रष्टृदर्शनदृश्यानां प्रात्यक्ष्यान्नाऽऽगमेक्षणम् ।।

द्रष्टुरात्मा पृथक्चेत्स्यान्पृथगात्मेति दुर्वचः ।। १४० ।।

न चाऽऽत्मन्यप्रसिद्धे स्यात्संसारस्य प्रसिद्धता ।।

न ह्यप्रसिद्धसंबन्धी संबन्धः कचिदिष्यते ।। १४१ ।।

न चेदात्माभिसंबन्धः संसारोऽयं समीक्ष्यते ।।

तन्मुमुक्षुत्वमायातं कुतो हेतोरितीर्यताम् ।। १४२ ।।

अनृतन्त्रे विधिर्नेष्टो वन्ध्यापुत्रोद्भवे यथा ।।

मातृतन्त्रे तथैवायं न विधिः प्रत्यगीक्षणे ।। १४३ ।।

नानाद्रव्यसमायोगे वियोगे च घटात्मनः ।।

वियत्संपूर्णता नित्या वियत्सक्तेरवर्जनात् ।। १४४ ।।

शब्दादिबाह्यसंबन्धे विभागे च तथा धियः ।।

प्रत्यक्चैतन्यसंबन्धो नित्यो नित्यात्मसाक्षिकः ।। १४५ ।।

यतोऽतः पाक्षिकी प्राप्तिर्नेहास्त्यैकात्म्यदर्शने ।।

नियमः परिसंख्या वा न तेनेहोपपद्यते ।। १४६ ।।

कर्मकाण्डे यथा मानं तथैवोपनिषत्स्वपि ।।

विधिरेवानपेक्षत्वात्सापेक्ष्यान्नाभिधाश्रुतिः ।। १४७ ।।

मैवं मानान्ताप्राप्तसम्यगैकात्म्यबोधतः ।।

अभिधाश्रुतेः प्रमाणत्वं सुप्तोत्थापकवाक्यवत् ।। १४८ ।।

अकारकैकात्म्यमात्रं मेयं वस्त्विष्यते यतः ।।

तदन्यस्य यतो मानाद्व्यतिरेको न लभ्यते ।। १४९ ।।

मुक्त्वैकात्म्यस्य चाज्ञानं नान्तरायान्तरं यतः ।।

विधितन्त्रस्य कार्यत्वान्नाज्ञाने प्रभविष्णुता ।। १५० ।।

यथास्थितात्मवस्तूत्थज्ञानं मुक्त्वा तमोह्नुतौ ।।

नान्यो हेतुर्यतस्तस्मान्न त्रय्यन्ते विधिः प्रमाः ।। १५१ ।।

नियोज्यस्य च नैश्वर्यं धीसम्यक्त्वं प्रतीप्यते ।।

तस्य मेयैकहेतुत्वान्नैव स्यान्मातृतन्त्रता ।। १५२ ।।

विधेरिवानपेक्षत्वं वेदान्तेष्वभिधाश्रुतेः ।।

अनृतन्त्रत्वसामान्यात्तथाऽतीन्द्रियबोधतः ।। १५३ ।।

अक्षाद्यविषयं प्रत्यक्स्वतः सिद्धेरसाधनम् ।।

अभिधा बोधयन्तीयं नान्यत्किंचिदपेक्षते ।। १५४ ।।

तस्माद्विधेः प्रमाणत्वं साध्यसाधनबोधने ।।

अतीन्द्रिये तदन्येन ज्ञातुं शक्यं न तद्यतः ।। १५५ ।।

साध्यसाधनसंबन्धो न शक्योऽभिधया यथा ।।

प्रतिपत्तुं स्वतः सिद्धोऽशक्यो विधिगिरा तथा ।। १५६ ।।

ऐकात्म्यस्य स्वतः सिद्धेर्न क्रियाऽपेक्ष्यते यतः ।।

ततश्च भावनाभावो भावनायाः क्रियाश्रयात् ।। १५७ ।।

विरहे भावनायाश्च न विधेस्तत्र मानता ।।

स्वतःसिद्धार्थबोधित्वादभिधायास्तु मानता ।। १५८ ।।

सापेक्षत्वादमानं चेदभिधा लोकवर्त्मना ।।

अभिधा तत्त्वमस्यादि सरित्तीरफलोक्तिवत् ।। १५९ ।।

संहत्यनुपपत्तिश्च पदानामभिधाश्रुतौ ।।

आख्यातपदहेतुत्वात्सर्वत्र पदसंहतेः ।। १६० ।।

नाऽऽख्यातपदसद्भावात्स्यादेव पदसंहतिः ।।

अस्यस्म्याद्याख्यातपदमस्त्येवेहाभिधाश्रुतौ ।। १६१ ।।

सरित्तीरे फलानीति युक्ताऽपेक्षाऽभिधाश्रुतेः ।।

प्रत्यक्षमाप्नग्राह्यत्वात्फलतीरार्थसंगतेः ।। १६२ ।।

प्रत्यक्षग्राह्य एषोऽर्थो न तदन्यप्रमाणकः ।।

यतोऽतो नाऽऽगमादेव तादृशेऽर्थे विनिश्चितिः ।। १६३ ।।

अपूर्वादिवचोऽर्थे तु न प्रत्यक्षाद्यपेक्षते ।।

प्रत्यक्षाद्यप्रमेयत्वादैकात्म्याख्यस्य वस्तुनः ।। १६४ ।।

अपौरुषेयवाक्यत्वं समानमभिधाश्रुतेः ।।

अतीन्द्रियार्थबोधित्वं समानं चोदनोक्तिभिः ।। १६५ ।।

सिद्धसाध्यप्रमेयत्वभेदो यदि परं तयोः ।।

प्रामाण्ये त्वतिशीतिस्तु न काचिदपि दृश्यते ।। १६६ ।।

प्रमोपजायते तावदहं ब्रह्मेत्यलौकिकी ।।

तत्त्वमस्यादिवाक्येभ्यः श्रवणात्समनन्तरम् ।। १६७ ।।

एवं चेदप्रमाणत्वं किमिवेहाभिधाश्रुतेः ।।

विधेरपीह मानत्वं नोक्तन्यायातिरेकतः ।। १६८ ।।

स्वशक्तिः सर्वमानानां यथा वस्त्ववबोधने ।।

अभिधायाश्च साऽस्त्येव किमिति स्यादमानता ।। १६९ ।।

नाप्यर्थेऽतीन्द्रिये सिद्धे मानं लिङ्गाद्यपेक्षते ।।

योगिप्रत्यक्षमानं वा तयोरविषयत्वतः ।। १७० ।।

नेतीत्यस्थूलमित्यादिवाक्याद्योऽर्थोऽवगम्यते ।।

योगिप्रत्यक्षगम्योऽयं न तत्प्रत्यक्त्वहेतुतः ।। १७१ ।।

प्रत्यक्षानवताराच्च नानुमानेन मीयते ।।

धर्मधर्म्यभिसंबन्धे नागृहीतेऽनुमा यतः ।। १७२ ।।

यज्जातीयैः प्रमाणैस्तु यज्जातीयार्थदर्शनम् ।।

भवेदिदानीं लोकस्य तथा कालान्तरेऽप्यभूत् ।। १७३ ।।

यत्राप्यतिशयो दृष्टः स स्वार्थानतिलङ्घनात् ।।

दूरसूक्ष्मादिदृष्टौ स्यान्न रूपे श्रोत्रवृत्तिता ।। १७४ ।।

योगिप्रत्यक्षमानादेर्न चेदैकात्म्यमेयता ।।

तत्प्राप्तमपि किं कुर्यात्स्वात्माऽयोग्यासु भूमिषु ।। १७५ ।।

अक्षादिमेयासारूप्यादैकात्म्यं स्यान्न तत्प्रमम् ।।

यथा विधेयासारूप्यान्नैकात्म्यं स्याद्विधेस्तथा ।। १७६ ।।

संभाव्यते चेदक्षादि ह्यैकात्म्यार्थे फलादिवत् ।।

न तद्वारयितुं शक्यं लोके विधिशतैरपि ।। १७७ ।।

नासमीक्ष्य स्वसामर्थ्यं पुमान्विधिशतैरपि ।।

प्रवर्ततेऽनपेक्षत्वं कुतो विधिवचःस्वतः ।। १७८ ।।

अपाक्येषु नियुक्तोऽपि कृष्णलाञ्श्रपयेदिति ।।

न तच्छक्तिं विना कश्चित्पुमांस्तत्र चिकीर्षति ।। १७९ ।।

एवं चेदनपेक्षत्वं विधेः किमिति भण्यते ।।

न भावनानपेक्षोऽसौ विधिर्यस्मात्प्रवर्तते ।। १८० ।।

न भावनान्तरमियं न च मानान्तरं तथा ।।

अपेक्ष्याभिधयैकात्म्यमवबोधयति श्रुतिः ।। १८१ ।।

अतोऽनपेक्षता युक्ता सर्वदैवाभिधाश्रुतेः ।।

अभिधानाभिधेयार्थज्ञानमेव व्यपेक्षते ।। १८२ ।।

ज्ञानक्रिया प्रमातृस्था न यथावस्तुबोधकृत् ।।

प्रमेयकर्तृकैवासौ यथावस्त्ववबोधिनी ।। १८३ ।।

न चान्यदीयव्यापारे ह्यन्योऽशक्तेर्नियुज्यते ।।

न ह्यग्निसाध्ये शोषादौ नियोगो घटतेऽम्भसः ।। १८४ ।।

ब्रह्मणोऽविद्यया योऽपि स्यादच्छेद आत्मनः ।।

तदवच्छेदविध्वस्तौ न साधनमपेक्षते ।। १८५ ।।

अनवच्छिन्नयाथात्म्यादविद्यया ।।

अवच्छिन्नवदाभाति क्षेत्रज्ञो रज्जुसर्पवत् ।। १८६ ।।

न चाविद्यानिरास्यत्र प्रत्यग्याथात्म्यबोधतः ।।

साधनं किंचिदापेक्ष्यं स्वर्गे यागादिवत्क्वचित् ।। १८७ ।।

न चापि मुख्यया वृत्त्या साध्येऽसति जगत्यपि ।।

किंचित्साधनमित्येवं भण्यते लोकवेदयोः ।। १८८ ।।

साध्यं च लोकतः सिद्धमुत्पत्त्यादिचतुष्टयम् ।।

प्रमाणस्य न तन्न्याय्यं सिद्धार्थव्यञ्जकत्वतः ।। १८९ ।।

नाऽऽत्मलाभातिरेकेण व्यञ्जकस्य मनागपि ।।

संभाव्यतेऽपरं रूपमज्ञातत्वापनोदकृत् ।। १९० ।।

आत्मासामान्यरूपोत्थं न चाभूत्वोपजायते ।।

घटादिज्ञानवज्ज्ञानं भिन्नहेत्वनपेक्षतः ।। १९१ ।।

स्थास्न्वनुभवमात्रत्वात्कार्यकारणवस्तुनः ।।

अभूतभूतिर्नैवातो युज्यतेऽनुभवात्मनि ।। १९२ ।।

प्रत्यगज्ञानहेतूत्था भावनेयं न तु स्वतः ।।

प्रत्यग्याथात्म्यजिज्ञासोः कथं सा विषयो भवेत् ।। १९३ ।।

क्रियाकारभेदोऽयमज्ञातैकात्म्यवस्तुनः ।।

तज्ज्ञानेऽसावसंभाव्यस्तद्धेतूच्छित्तिकारणात् ।। १९४ ।।

न चाविद्यासमुच्छित्तिर्ज्ञानोत्पत्त्यतिरेकतः ।।

संसारनाशोऽविद्याया नाशान्न व्यतिरिच्यते ।। १९५ ।।

न चाप्यविद्यानाशोऽत्र संसर्गः कारणात्मनि ।।

तद्ध्वास्तेर्वस्तुवृत्तत्वान्मृदि लोष्टादिनाशवत् ।। १९६ ।।

आदाय वास्तवं वृत्तं ज्ञानमज्ञाननाशकृत् ।।

वस्तुयाथात्म्यवृत्तेन तमोऽपह्नूयते सदा ।। १९७ ।।

अज्ञातज्ञापनं तस्माद्विधिरत्रोपपद्यते ।।

अकृतस्य क्रिया त्वत्र विधिर्नैवोपपद्यते ।। १९८ ।।

द्वैविध्यं चाप्यविद्याया न च युक्त्याऽवसीयते ।।

ऐकात्म्यमात्रवस्तुत्वादविद्यैकैव युज्यते ।। १९९ ।।

प्रमेयभेदभिन्नत्वं ज्ञानानामिव भेदकम् ।।

नाविद्याया यतोऽस्तीह द्वैविध्यं तेन दुर्घटम् ।। २०० ।।

प्रत्यगज्ञानमेवेह तदन्यद्वस्तुकारणम् ।।

तदन्यकारणासत्त्वाद्दैूविध्यं तमसः कुतः ।। २०१ ।।

न चाभ्यासाद्यपेक्षाऽपि स्वतोमुक्तत्वकारणात् ।।

न घटादेर्घटत्वादि घटाद्यभ्याससंश्रयम् ।। २०२ ।।

न चाविषयविज्ञानमनाकारं च भाव्यते ।।

भावकप्रत्यगात्मत्वादाकृतेश्च निषेधतः ।। २०३ ।।

नेन्द्रियेण ग्रहोऽस्यास्ति शब्दाद्यर्थानुपातिना ।।

दुःखादिवच्च नैवाऽऽत्मा चितेः स्वार्थैकरूपतः ।। २०४ ।।

भावनोपचितं चेतो न च कैवल्यकारणम् ।।

तस्येहैव समुच्छेदात्तद्धेत्वज्ञानहानतः ।। २०५ ।।

स्वकार्यर्थानुगामित्वं भावनाज्ञानकर्मणाम् ।।

अकार्यकारणात्मत्वात्कैवल्येऽनुगतिः कुतः ।। २०६ ।।

साक्षादात्मप्रसिद्धौ च नाभ्यासस्तत्फलस्थितेः ।।

ज्ञानाभावादसिद्धौ च क्व न्वभ्यासव्यपेक्षणम् ।। २०७ ।।

आत्मासामान्यरूपोत्थं ज्ञानमज्ञानमात्मनि ।।

सकृज्जातं न चेद्धन्ति ज्ञानमेव न तद्भवेत् ।। २०८ ।।

सम्यग्ज्ञानं यदाश्रित्य तन्मोहोऽपि तदाश्रयः ।।

अबाधितं तमोऽत्राऽऽस्त इत्युक्तिर्जडवक्तृका ।। २०९ ।।

इत्येवमादि यच्चोक्तं पूर्वमेवातिविस्तरात् ।।

तत्कृत्स्नमनुसंधेयं सर्वावकरहनिकृत् ।। २१० ।।

सर्वमात्मेत्यतः पश्येदात्मानात्मविभागवित् ।।

आत्मा द्रष्टव्य इत्युक्त्या ह्येषोऽर्थोऽत्राभिधीयते ।। २११ ।।

सर्वमानप्रसक्तौ च सर्वमानफलाश्रयात् ।।

श्रोतव्य इत्यतः प्राह वेदान्तावरुरुत्सया ।। २१२ ।।

दर्शनस्याविधेयत्वात्तदुपायो विधीयते ।।

वेदान्तश्रवणं यत्नादुपायस्तर्क एव च ।। २१३ ।।

श्रुतिलिङ्गादिको न्यायः शब्दशक्तिविवेककृत् ।।

आगमार्थविनिश्चित्यै मन्तव्य इति भण्यते ।। २१४ ।।

वस्तुतत्त्वविवक्षेह मन्तव्य इतिशासनात् ।।

योषिदग्न्यादिदृष्टौ हि नैव मन्तव्यताविधिः ।। २१५ ।।

वेदशब्दानुरोध्यत्र तर्कोऽपि विनियुज्यते ।।

वाच्यवाचकसंबन्धनियमे तस्य हेतुता ।। २१६ ।।

अपरायत्तबोधोऽत्र निदिध्यासनमुच्यते ।।

पूर्वयोरवधित्वेन तदुपन्यास इष्यते ।। २१७ ।।

श्रवणादिक्रिया तावत्कर्तव्येह प्रयत्नतः ।।

यावद्यथोक्तं विज्ञानमाविर्भवति भास्वरम् ।। २१८ ।।

आगमाद्दर्शनं पूर्वमागमाचार्यतो मतिः ।।

त्रयाणामपि संगानाच्छास्त्राचार्यात्मनां स्थिरम् ।। २१९ ।।

प्रतिपत्तिः पुरा शाब्दी यावन्न मनुते श्रुतम् ।।

श्रुत्वा मत्वाऽथ तं साक्षादात्मानं प्रतिपद्यते ।। २२० ।।

अनन्यायत्तविज्ञाने श्रवणादेरुपायतः ।।

जाते नापेक्षते किंचित्प्रतीचोऽनुभवात्परम् ।। २२१ ।।

साध्यसाधनसंबन्धे शास्त्रापेक्षैव नापरा ।।

लिङ्गापेक्षाऽनुमेयेऽर्थे नरापेक्षा नरोचिते ।। २२२ ।।

भिन्नमात्रादिविज्ञाने सापेक्षैव विनिश्चितिः ।।

एकमात्रादिके त्वस्मिन्कः किं कस्मादपेक्षते ।। २२३ ।।

प्रमाणरूपावष्टम्भात्प्रमा पूर्वं प्रजायते ।।

पश्चात्प्रमेयनिष्ठैव प्रमेयार्थानुरोधिनी ।। २२४ ।।

आत्माऽऽत्मानं विजानाति यत्र वाक्यादिमानतः ।।

तत्र मात्रादिसंभेदो न मनागपि लभ्यते ।। २२५ ।।

पदार्थविषयस्तर्कस्तथैवानुमितिर्भवेत् ।।

वाक्यार्थप्रतिपत्तिस्तु वाक्यादेवाभिजायते ।। २२६ ।।

आत्मानात्मत्वमात्रं हि लिङ्गाद्वस्तुषु गम्यते ।।

सर्वमानातिवर्त्यात्मा वाक्यादेवावगम्यते ।। २२७ ।।

नन्वकृत्स्नं भवेज्ज्ञानं यद्यात्मैव समीक्ष्यते ।।

केवलोऽनात्मनोऽदृष्टेः प्रतीचोऽन्यस्य वस्तुनः ।। २२८ ।।

नायमन्योऽथवाऽनन्यः प्रत्यगज्ञानजत्वतः ।।

दण्डसर्पादिवद्रज्ज्वां स्वतोऽपूर्वादिमान्यतः ।। २२९ ।।

यतोऽतो दृष्ट एतस्मिन्प्रत्यगात्मनि केवले ।।

नास्ति ज्ञानमनुत्पन्नं नाप्यध्वस्तं तथा तमः ।। २३० ।।

प्रत्यङ्भात्रैकयाथात्म्यात्कार्यकारणवस्तुनः ।।

तजज्ञानात्किं तमोऽध्वस्तं किंवाऽज्ञानं वदाऽऽत्मनः ।। २३१ ।।

अनुवादे यथोक्तानां प्रक्रान्ते दर्शनादिषु ।।

विज्ञानेनेत्यथ कथं निदिध्यासनमुच्यते ।। २३२ ।।

ध्यानाशङ्कानिवृत्त्यर्थं विज्ञानेनेति भण्यते ।।

निदिध्यासनशब्देन ध्यानमाशङ्क्यते यतः ।। २३३ ।।

विज्ञानोत्पत्तिहेतुत्वं ध्यानादेः प्रागवादिषम् ।।

स्वार्थमेव तु विज्ञानं मुक्तिमात्रफलं स्मृतम् ।। २३४ ।।

ऐकात्म्याज्ञानविध्वंसव्यतिरेकेण नेष्यते ।।

ऐकात्म्यविज्ञानफलं प्राप्तमेव हि तत्स्वतः ।। २३५ ।।

यतोऽनवयवेनैव रज्जुसर्पादिवत्तथा ।।

आत्माऽयं संगतिं याति तन्मोहाध्यस्तरूपिणा ।। २३६ ।।

आत्मा तत्त्वं विभक्तस्य प्रमात्रादेरनात्मनः ।।

स्वतः सिद्धस्तदज्ञानसमुत्थस्य मृषात्मनः ।। २३७ ।।

आत्मज्ञानप्रमेयाच्च नान्यस्तज्ज्ञानकृद्यतः ।।

अनन्यमातृमानोऽतः प्रत्यगात्मा तमोपनुत् ।। २३८ ।।

अज्ञानोत्थमनूद्यातो मिथ्याक्लृप्तमशेषतः ।।

इदं ब्रह्मेति वचसा सर्वमात्मेति नोऽवदत् ।। २३९ ।।

आत्मधीमात्रगम्यार्थाद्यस्तदन्योऽवभासते ।।

तद्दर्शननिषेधार्थं ब्रह्मेत्याह परा श्रुतिः ।। २४० ।।

समस्तव्यस्तता तस्मान्नैवेह श्रुतिमानतः ।।

अनात्मबुद्धिविषयं यतो यत्नान्निषेधति ।। २४१ ।।

कार्यात्मा कारणात्मा च द्वावात्मानौ परात्मनः ।।

प्रत्यग्याथात्म्यमोहोत्थौ तन्नाशे नश्यतस्ततः ।। २४२ ।।

अपूर्वानपरोक्तेर्हि कार्यकारणताऽऽत्मनः ।।

कुतः प्रमाणात्संभाव्या कार्यकारणघस्मरे ।। २४३ ।।

नैतस्माज्जायते किंचिन्नायं जातः कुतश्चन ।।

आत्मेत्येवं श्रुतिर्वक्ति कारणादिनिषेधकृत् ।। २४४ ।।

ज्ञेयं यत्तत्प्रवक्ष्यामिं यज्ज्ञात्वाऽमृतमश्नुते ।।

अनादिमत्परं ब्रह्म न सत्तन्नासदुच्यते ।। २४५ ।।

यस्मात्क्षरमतीतोऽहमक्षरादपि चोत्तमः ।।

अतोऽस्मि लोके वेदे च प्रथितः पुरुषोत्तमः ।। २४६ ।।

यो मामेवमसंमूढो जानाति पुरुषोत्तमम् ।।

स सर्वविद्भजति मां सर्वभावेन भारत ।। २४७ ।।

इति वेदात्मनः साक्षाद्वचनं श्रुतिसंमतम् ।।

सर्वान्तर्यामिणः शौरेर्नोपेक्ष्यं तद्भवादृशैः ।। २४८ ।।

तत्रैवं सति यो मूढः कार्यकारणदर्शनः ।।

पराङ्मुखं निदध्यात्तमात्माकृत्स्नत्वदर्शिनम् ।। २४९ ।।

ब्रह्मेति जातिनिर्देशः क्षत्र्रसंनिधिकारणात् ।।

ब्रह्मजातिः परादध्यादसम्यग्दर्शिनं नरम् ।। २५० ।।

यदस्ति तन्न जानाति यन्नेहास्ति तदीक्षते ।।

इत्येवमपराधोत्थकोपाविष्टेव बालिशम् ।। २५१ ।।

कैवल्यात्तं पराकुर्याद्विप्रजातिः पराङ्मुखम् ।।

अजातिब्रह्मतत्त्वं मां योऽयं जात्यात्मनेक्षते ।। २५२ ।।

किं तेन न कृतं पापं चोरेणाऽऽत्मापहारिणा ।।

योऽन्यथा सन्तमात्मानमन्यथा प्रतिपद्यते ।। २५३ ।।

यो न वेदाऽऽत्मयाथात्म्यं वेद जात्यादिमत्तया ।।

स यद्यतोऽतो जातिस्तं परादध्याज्जडं नरम् ।। २५४ ।।

सर्वदाऽव्यभिचार्येकं व्यभिचार्यर्थबुद्धिषु ।।

यत्तत्त्वं गम्यते प्रत्यक्तदेवानात्मवस्तुनः ।। २५५ ।।

अन्तर्मेयबलाज्ज्ञानं प्रत्यङ्मोहजसंश्रयम् ।।

बाधतेऽव्यभिचारित्वाद्व्यभिचारि तमोन्वयम् ।। २५६ ।।

प्रत्यक्तमोजयाथात्म्यमात्राभिजनहेतुतः ।।

कालादौ तदभावोऽतो न ज्ञानस्यापवादकृत् ।। २५७ ।।

न बाध्यजव्यपेक्षं हि ज्ञानं बाधकमिष्यते ।।

तयोर्मिथो विरोधित्वात्सम्यग्ज्ञानं तमोपनुत् ।। २५८ ।।

आत्मानं यो यथा वेत्ति सम्यग्वा यदि वाऽन्यथा ।।

यथादर्शनमेवासौ फलमाप्नोति मानवः ।। २५९ ।।

इति ब्रह्म तमित्यादेः संक्षेपार्थः समीरितः ।।

संसरत्यन्यथाज्ञानात्सम्यग्ज्ञानाद्विमुच्यते ।। २६० ।।

अपोदितत्वाद्ब्रह्मादिदर्शनस्येति किं पुनः ।।

द्रष्टव्यमित्यतो वक्ति त्विदं ब्रह्मेति नः श्रुतिः ।। २६१ ।।

प्रत्यक्त्वेन य आभाति प्रत्यग्बुद्धिप्रमाणकः ।।

तावन्मात्रैकयाथात्म्यं ब्रह्मेत्युक्तं प्रतीयताम् ।। २६२ ।।

एवं श्रोतव्य आत्माऽयं समाप्तः श्रवणे विधिः ।।

अथ मन्तव्य इत्यस्य प्रपञ्चः पर उच्यते ।। २६३ ।।

नामरूपादिसंभिन्नं जगदेतत्कथं पुनः ।।

आत्मैव सर्वमित्येवं द्रष्टुं शक्यमिहाञ्जसा ।। २६४ ।।

अव्यावृत्तविसंवादिप्रत्यग्धीव्याप्तिकारणात् ।।

एतद्विरुद्धबुद्धीनामेवमेव हि शक्यते ।। २६५ ।।

व्यभिचारिषु बोधेषु यो बोधोऽव्यभिचारवान् ।।

तत्प्रमाणार्पितो मेयो ग्रहीतुं शक्यतेऽञ्जसा ।। २६६ ।।

यथा दुन्दुभिशब्दत्वसामान्यादुत्थितान्पृथक् ।।

नाऽऽदातुं शक्नुयात्कश्चिद्विशेषानसिकोशवत् ।। २६७ ।।

तद्वदात्मातिरेकेण नाऽऽत्मीयार्थो मनागपि ।।

यतः समीक्षितुं शक्यस्तेनासौ रज्जुसर्पवत् ।। २६८ ।।

विशेषैरन्वयो नापि सामान्यान्वयवत्क्वचित् ।।

सामान्यस्याविशेषत्वान्नातः सामान्यधीग्रहः ।। २६९ ।।

विशेषैरन्वयो नो चेदिभाखुव्यक्तिवन्मिथः ।।

खण्डवत्स्वाद्विशेषादौ यत्सामान्यमितीरितम् ।। २७० ।।

द्विष्ठत्वादन्वयस्यौपि व्याप्यव्यापकयोर्मिथः ।।

व्यतिरेकमतो मुक्त्वा मिथो व्याप्तिर्न सिध्यति ।। २७१ ।।

प्रत्यग्बोधानिरस्तोऽर्थः प्रत्यग्वन्न हि सिध्यति ।।

न चाभावमुखोऽनात्मा नान्वयेनाप्यतो दृशि ।। २७२ ।।

प्रत्यङ्भात्रैकरूपत्वादात्मा नानात्मतां स्वतः ।।

सहते नापि चानात्मा स्वार्थादन्यत्र सिध्यति ।। २७३ ।।

अनात्मवस्तुनः प्रत्यक्प्रत्यक्त्वान्नातिरिच्यते ।।

पराङ्नान्वेति चाऽऽत्मानं व्यतिरेकात्मकत्वतः ।। २७४ ।।

दुन्दुभ्यन्वितशब्दस्य सर्वत्राव्यभिचारतः ।।

पुंस्प्रयत्नादिलब्धात्मव्यभिचारिरवात्मसु ।। २७५ ।।

उच्चनीचादिभेदेषु मिथः स व्यभिचारिषु ।।

दुन्दुभिध्वनिरेवैकः सर्वत्राव्यभिचारवान् ।। २७६ ।।

दुन्दुभिध्वनिसामान्यव्यतिरेकेण तेन ते ।।

निरात्मका न शक्यन्ते तद्विशेषाः समीक्षितुम् ।। २७७ ।।

दुन्दुभिध्वनिरित्येतत्कुतो लब्धं विशेषणम् ।।

दुन्दुबेर्गहणेनेति लब्धमेतद्विशेषणम् ।। २७८ ।।

दुन्दुभेस्तु रवा एत इत्येवं ग्रहणे सति ।।

गृहीतास्तद्विशेषाः स्युस्तेषां तादात्म्यकारणात् ।। २७९ ।।

भेर्याघातग्रहाद्वाऽपि तद्विशेषग्रहो भवेत् ।।

वीरादिरससंयुक्तो दुन्दुभ्याघात उच्यते ।। २८० ।।

उपलब्धोऽस्ति सन्कुम्भो लम्बोष्ठो देशकालवान् ।।

पूर्वपूर्वातिरेकेण नोत्तरोऽर्थोऽनुभूयते ।। २८१ ।।

एवं चिदन्वयात्सर्वस्तदध्यस्तः समीक्ष्यते ।।

सामान्यं वा विशेषो वा चिदसंबोधहेतुतः ।। २८२ ।।

प्रत्यग्रूपस्य संसिद्धौ प्रतीचोऽन्यन्न कारणम् ।।

अनात्मवत्तदप्यात्मविशेषणतया भवेत् ।। २८३ ।।

कर्तृत्वकञ्चुको यद्वदात्माऽनात्मानमीक्षते ।।

कूटस्थदृष्टिमात्रत्वान्न तथाऽऽत्मानमीक्षते ।। २८४ ।।

संहतो गम्यतेऽनात्मा प्रत्यक्षेण यथा सदा ।।

गम्यतेऽसंहतस्तद्वदात्मा प्रत्यग्धियाऽऽत्मना ।। २८५ ।।

दार्ष्टान्तिकार्थासंभित्तेरेकेनैव कृतार्थतः ।।

दृष्टान्तेन बहूनां तु किमर्थोक्तिरितीर्यते ।। २८६ ।।

महासामान्य एकस्मिन्विशेषाणामशेषतः ।।

विलयः स्यात्कथं नाम व्यावृत्तान्वयरूपिणाम् ।। २८७ ।।

महासामान्यदृष्टान्तो दौन्दुभो रव उच्यते ।।

सामान्येतररूपस्य दुन्दुभ्याघात इष्यते ।। २८८ ।।

बाह्यानिति तथाचोक्तिर्विशेषाणां तु केवलम् ।।

इत्युक्तार्थप्रसिद्ध्यर्थमित्युदाहरणत्रयम् ।। २८९ ।।

अन्वयव्यतिरेकाभ्यामभाववपुषाऽथवा ।।

सद्धीगम्याद्धिरुग्वस्तु न मानेनावसीयते ।। २९० ।।

षष्ठ्यर्थासंभवोऽतः स्याद्वितीयासंभवात्सतः ।।

यथा सति तथा विद्यात्प्रतीच्यनन्यमानके ।। २९१ ।।

सामान्यभेदरूपाणां विशेषाणामशेषतः ।।

महासामान्य एकत्र भूयसां स्याद्यथा तथा ।। २९२ ।।

मिथोभिन्नपदार्थानां नामरूपक्रियात्मभिः ।।

स्थूलाद्यनभिसंबन्धे कार्यकारणरूपिणाम् ।। २९३ ।।

सूक्ष्मताव्यापिते ज्ञेये भूम्यादेरुत्तरोत्तम् ।।

प्रत्यगात्मावसानेषु पूर्वपूर्वप्रहाणतः ।। २९४ ।।

नामादीनि च तत्त्वानि प्राणान्तानि तथाऽऽत्मनि ।।

पूर्वपूर्वप्रहाणेन यान्त्यस्तं केवलाद्वये ।। २९५ ।।

दृष्टान्तत्रितयं तावत्स्थितिकाल उदाहृतम् ।।

महासामान्यवत्प्रत्यक्सर्वानात्माप्ययः स्वतः ।। २९६ ।।

स्थितिकाले यथैकात्म्यं शक्यते ज्ञातुमञ्जसा ।।

यथोक्तन्यायतस्तद्वदुत्पत्तावपि शक्यते ।। २९७ ।।

धूमार्चिर्विस्फुलिङ्गादि यथापूर्वे विभागतः ।।

अग्निरेव न धूमादिभेदः कश्चन लक्ष्यते ।। २९८ ।।

प्राणलोकादिरप्येवमनात्मा प्राग्विभागतः ।।

अपूर्वानपरान्तप्रत्यगात्मैव केवलः ।। २९९ ।।

एकजातौ हि भिन्नानां शब्दानां शब्द एव तु ।।

दृष्टमैक्यं न भिन्नानां भिन्नजातौ तथेति चेत् ।। ३०० ।।

धूमादिभेदभिन्नानां यथैकत्वं विभावसौ ।।

नामरूपादिभिन्नानामैकात्म्यं तद्वदात्मनि ।। ३०१ ।।

बोधाविशेषादथवा भेद एव न विद्यते ।।

कार्यकारणयोस्तत्त्वमुभयोरविलक्षणम् ।। ३०२ ।।

स्वार्थसाधनयत्नादीननपेक्ष्योत्सृजे्द्यथा ।।

धूमादीन्हुतभुक्तद्वत्प्राणादीन्प्रत्यगीश्वरः ।। ३०३ ।।

श्रोतव्यः श्रुतिवाक्येभ्य इत्यत्राऽऽशङ्क्यते यतः ।।

प्रयत्नानन्तरः शब्दोऽनित्यः कुम्भादिवद्भवेत् ।। ३०४ ।।

इत्यस्य परिहारार्थं निःश्वासोदाहृतिस्त्वियम् ।।

अप्रयत्नोत्थितो वेदो नित्यः स्याद्व्योमवत्स्वतः ।। ३०५ ।।

अबुद्धिपूर्वकत्वाच्च यथावस्त्वनुरोध्यपि ।।

बुद्धिवन्नाप्रमाणत्वं वेदस्येहोपपद्यते ।। ३०६ ।।

सर्वथा यदनेनोक्तं तच्छ्रद्धेयं बुभूषता ।।

भानुप्रकाशवच्छब्दो नित्योऽयं न तु कृत्रिमः ।। ३०७ ।।

पर एवाऽऽत्मनाऽऽत्मानं प्रतिपाद्य नरं श्रुतिः ।।

कार्यकारणवत्पीत्वा स्वात्मनैवावतिष्ठते ।। ३०८ ।।

वेदामात्वप्रसक्तौ वा सर्वमात्मेतिवाक्यतः ।।

वेदामात्वापनुत्त्यर्थं स यथेत्यागमः परः ।। ३०९ ।।

तदयुक्तं पुमर्थस्य तदुक्त्यैव समाप्ततः ।।

सर्वोपायोऽनुपायः स्यादुपेयावसितौ यतः ।। ३१० ।।

स्वोपेयार्थप्रसिद्धौ च नोपायानामुपायता ।।

न चोत्सर्गापवादोऽपि साक्षाद्वेदग्रहश्रवात् ।। ३११ ।।

बालोन्मत्तोक्तिवच्चाहं वक्तुं दूषणमादरात् ।।

जिह्रेमि बहुशोऽत्रोक्तौ तस्मादेवोपरम्यते ।। ३१२ ।।

ऋग्वेदादिगिरोच्यन्ते ऋग्यजुःसामलक्षणाः ।।

अथर्वाङ्गिरसस्तद्वन्मन्राः स्युर्ब्राह्मणोद्धृताः ।। ३१३ ।।

इतिहासादिसंभेदभिन्नं ब्राह्मणमेव तु ।।

ग्राह्यमत्र प्रसिद्धस्तु नेतिहासादिरिष्यते ।। ३१४ ।।

अभिधेयार्थजन्मापि ह्यभिधासंभवोक्तितः ।।

द्रष्टव्यं नाभिधानं स्यादभिधेयमृते क्वचित् ।। ३१५ ।।

मत्रब्राह्मणयोर्वेदनामधेयत्वकारणात् ।।

ऋग्वेदादिगिरा तस्मान्मन्त्रब्राह्मणयोर्ग्रहः ।। ३१६ ।।

यथासिद्धमितिहासपुराणाद्यपि गृह्यते ।।

लोकप्रसिद्धिमुल्लङ्घ्य यतोऽन्याय्योऽन्यथाग्रहः ।। ३१७ ।।

इतिहासपुराणाभ्यां वेदं समुपबृंहयेत् ।।

इत्यादिमनुनाऽप्युक्तं कथं तत्त्यागमर्हति ।। ३१८ ।।

इतिहासपुराणादेर्वेदमूलत्वकारणात् ।।

प्रामाण्यं नान्यथा तस्य प्रामाण्यमुपपद्यते ।। ३१९ ।।

प्रत्यक्षवेदवचनविरुद्धं तेषु यद्वचः ।।

बुद्धवाक्यादिवत्तादृक्त्याज्यं श्रुतिविरोधतः ।। ३२० ।।

न चेश्वरातिरेकेण कश्चित्स्रष्टाऽभ्युपेयते ।।

इतिहासपुराणादेस्तदन्यस्येह कार्यतः ।। ३२१ ।।

कारणत्वं प्रमाणेन यस्य साक्षाद्विनिश्चितम् ।।

अपि तत्कार्यकर्तृत्वे तदेवाभ्युपगम्यते ।। ३२२ ।।

बीजमेवाङ्कुरादीनां यथा कारणमिष्यते ।।

अङ्कुराद्यात्मना तद्वद्बीजमेव तु कारणम् ।। ३२३ ।।

आद्यन्तयोर्यतो बीजं प्रत्यक्षेणावसीयते ।।

तस्मात्तन्मध्यकार्येषु बीजमेवास्तु कारणम् ।। ३२४ ।।

न च वेदोक्तितो वेदः श्रद्धेयार्थ इहेष्यते ।।

किंत्वमानत्वहेतूनां वेदवाक्येष्वसंभवात् ।। ३२५ ।।

प्रामाण्यं वेदवाक्यानां न च मानान्तराश्रयात् ।।

अक्षादेरपि मानत्वं यथोक्तादेव कारणात् ।। ३२६ ।।

प्रज्ञानव्यतिरेकेण यथैव स्थितिसर्गयोः ।।

वस्त्वन्तरं न संभाव्यं प्रलयेऽपि तथोच्यते ।। ३२७ ।।

विभिन्ननामरूपाणां सरितां सागरो यथा ।।

अभिन्ननामरूपैकः प्रलयोऽयनमेकता ।। ३२८ ।।

स्पर्शादिज्ञानभेदानां त्वगाद्येकायनं तथा ।।

स्वान्ते त्वगादयस्तद्वद्बुद्धौ च मनसस्तथा ।। ३२९ ।।

कर्मक्षयात्तथा बुद्धिः कारणत्वेन तिष्ठति ।।

एष साधारणस्तावत्प्रलयोऽबुद्धिपूर्वकः ।। ३३० ।।

प्रत्यग्याथात्म्यविज्ञानाद्वस्तुवृत्तानुरोधतः ।।

प्रलयोऽज्ञानविध्वंसाद्यस्त्वसौ बुद्धिपूर्वकः ।। ३३१ ।।

अब्धिरेकायनं यद्वत्सर्वासां सरितां तथा ।।

त्वगगोचराणां स्पर्शानां त्वगेवैकायनं परम् ।। ३३२ ।।

स्पर्शशब्देन विषयस्त्वग्ग्राह्योऽत्राभिधीयते ।।

तथा गन्धादिशब्देन घ्राणादिविषयो मतः ।। ३३३ ।।

गन्धादिसंहतिः पृथ्वी रसान्तानां तथा जलम् ।।

तेजस्त्रयाणां वायुस्तु द्वयोरेकात्मकं नभः ।। ३३४ ।।

एवं लक्षणतः पञ्च भूतान्येतानि निर्दिशेत् ।।

मूर्तामूर्ताविष्करणं गुणाविष्कृतिरिष्यते ।। ३३५ ।।

संहतोक्तविशेषाणां भूतानां कारणात्मता ।।

तत्र स्पर्शग्रहेणैव वायोरंशोऽत्र गृह्यते ।। ३३६ ।।

तेजसस्तु तृतीयांशश्चतुर्थोऽपां तथा भुवः ।।

पञ्चमस्तद्गुणैर्भेदस्तथा स्पर्शे समीक्ष्यताम् ।। ३३७ ।।

गन्धादिषु तथा योज्यो भेदोऽयं गुणभेदतः ।।

पृथिव्यंशस्य बाहुल्यात्कर्कशः स्पर्श उच्यते ।। ३३८ ।।

शीतश्च पिच्छिलश्चापां बाहुल्यात्स्पर्श इष्यते ।।

भूयस्त्वात्तेजसश्चोष्णः सुकुमारस्तथा मरुत् ।। ३३९ ।।

बाहुल्यादिति विज्ञेयो यथोक्तगुणसंश्रयात् ।।

ध्वस्ताशेषविकारस्य ब्रह्मणोऽविद्ययाऽऽत्मनः ।। ३४० ।।

स एष परिणामः स्यात्तेजोबन्नाद्युपक्रमः ।।

स्वर्शनाद्यात्मनाऽत्यन्तं परं काठिन्यमागतः ।। ३४१ ।।

उद्भूतस्पर्शविज्ञानस्त्वचा तस्य समागमात् ।।

स्पर्शभेदपरिज्ञानं ततोऽभिव्यज्यते दृशेः ।। ३४२ ।।

स्पर्शादिभेदविज्ञानं स्यादचेतनमेव तु ।।

स्पर्शादिवत्परार्थत्वात्स्वार्थं तन्न तु साक्षिवत् ।। ३४३ ।।

अतीव कठिनं ज्ञानं त्वचातोऽस्य समागमात् ।।

मनसा तस्य संयोगे ततः स्वच्छैव धीर्भवेत् ।। ३४४ ।।

ततोऽपि सूक्ष्मं विज्ञानं बुद्धिसंयोगजं भवेत् ।।

यावद्रुधिरसंव्याप्तिः शरीरे तावदेव तु ।। ३४५ ।।

बुद्धेः सामान्यवृत्त्येह व्याप्तिरादेहसंक्षयात् ।।

चैतन्याभासवत्प्रणस्तां वृत्तिं व्याप्य तिष्ठति ।। ३४६ ।।

अकार्यकारणस्त्वात्मा तमपह्नुत्य तिष्ठति ।।

कण्टकादिसमायोगे शरीरे विक्रिया यदा ।। ३४७ ।।

तदाऽधर्मादितो दुःखं विक्रियातोऽभिजायते ।।

देहैकदेशगं दुःखं विशिनष्टि स्वदेशगाम् ।। ३४८ ।।

धियं तद्देशदुःखित्वाद्दुःखित्वं जायते धियः ।।

तस्यावच्छित्तये वृत्तिर्दुःखभूत्यैव जायते ।। ३४९ ।।

भोक्तृभोग्याभिसंबन्धस्तन्निमित्तोऽयमात्मनः ।।

बुद्धेः सेयमहंवृत्तिर्दुःखावच्छेदिनी सती ।। ३५० ।।

परिच्छिनत्ति बोद्धारं बोद्धाऽप्याभासमात्मनः ।।

न बहिर्विक्रियां मुक्त्वा देहेऽहंवृत्तिसंभवः ।। ३५१ ।।

स्वस्थेन्द्रियमनोबुद्धेर्नैवाहमिति वीक्ष्यते ।।

पुत्राभिमानजे त्वस्मिन्न देहांशविशिष्टता ।। ३५२ ।।

तत्तद्वस्तु समुद्दिश्य दुःखित्वं तत्र मानिनः ।।

अज्ञानादभिमानोऽयं बुद्ध्यादौ विषयावधौ ।। ३५३ ।।

न तु निःसङ्गकूटस्थप्रतीचः स्यादहंमतिः ।।

न कार्यप्रलयो दृष्टो यस्मादन्यत्र कारणात् ।। ३५४ ।।

त्वगारम्भकसामान्यं त्वग्गिराऽतोऽत्र गृह्यते ।।

कार्यत्वान्नेन्द्रियेष्वेव विषयप्रलयो भवेत् ।। ३५५ ।।

न मृदोऽन्यत्र कुम्भादेः शरावे प्रलयो यतः ।।

तस्मात्त्वगादयः शब्दास्त्वगाद्यारम्भकाभिधाः ।। ३५६ ।।

सर्वत्र प्रतिपत्तव्या नान्यत्र प्रलयो यतः ।।

गन्धशब्देन कृत्स्नाऽपि पृथिवी परिगृह्यते ।। ३५७ ।।

यदि वा परभागोऽस्या गन्धस्यानेकभेदतः ।।

गन्धो गुरुः क्षितिप्रायो ह्लादी शीतोऽप्प्रधानतः ।। ३५८ ।।

तेजोभूयस्तया तीक्ष्णो लघुर्वायुप्रधानतः ।।

शान्तोऽथ विशदो व्यापी स्याद्व्योम्नोऽथ प्रधानतः ।। ३५९ ।।

पार्थिवाप्यांशयोस्तेजः परिक्लेदात्तथाऽधमः ।।

दुर्गन्धो जायते गन्धः पापकर्मप्रबोधतः ।। ३६० ।।

समांशपरिणामे तु सुरभिर्जायते शुभः ।।

पुण्यकर्मप्रयुक्तः सञ्जन्तोरासङ्गकृत्तथा ।। ३६१ ।।

रसरूपरवेष्वेवं यथोक्तं प्रतिपादयेत् ।।

प्रधानगुणभावेन गुणानां भूरिरूपता ।। ३६२ ।।

असाधारणगन्धादिग्राहकत्वानुमानतः ।।

ग्राह्यभूतप्रधानत्वं घ्राणादिष्वपि निर्दिशेत् ।। ३६३ ।।

स्वग्राह्यार्थसजातीयमिन्द्रियं स्यात्प्रदीपवत् ।।

रूपस्यैवावभासित्वान्न चेत्स्याच्छ्रोत्ररूपवत् ।। ३६४ ।।

न चेदर्थसजातीयं सर्वार्थग्रहणं भवेत् ।।

एकैकस्येन्द्रियस्तेह, मनोबुद्ध्योर्यथा तथा ।। ३६५ ।।

सर्वभूतात्मकत्वात्तु सर्वार्थग्रहणं तयोः ।।

मनोबुद्ध्योरिति ज्ञेयमन्यथा तदसंभवात् ।। ३६६ ।।

त्वगादिज्ञानशक्तीनां बुद्धिः सामान्यमुच्यते ।।

प्राण एव क्रियाशक्तिसामान्यं तद्वदुच्यते ।। ३६७ ।।

शब्दादिभोगसिद्ध्यर्थे श्रोत्राद्या ज्ञानशक्तयः ।।

तद्वत्कर्मोपभोगार्थं वागाद्याः कर्मशक्तयः ।। ३६८ ।।

यथोक्तशक्तिविक्षेपो मनोबुद्धिपुरःसरः ।।

संकल्पाध्यवसायाभ्यां तयोर्भेदोऽपि च द्विधा ।। ३६९ ।।

योग्योन्द्रियस्य या यस्य ततोऽन्यत्रापि लक्षिता ।।

वृत्तिस्तस्यैव सा ज्ञेया न स्वभावविपर्ययः ।। ३७० ।।

एवं ज्ञानक्रियाशक्तिविक्षेपाज्जगदात्मनः ।।

करणायतनत्वाय देहाविर्भूतिरात्मनः ।। ३७१ ।।

एवं च सति यद्यस्मात्कार्यमाविरभूत्पुरा ।।

तत्तु तत्रैव विलयं कार्यमेति स्वकारणे ।। ३७२ ।।

मूलकारण एवैषां विलयो भवेत् ।।

तत्कारणत्वात्कार्याणां न तु कार्यान्तरे लयः ।। ३७३ ।।

पिण्डादिष्वेव प्रात्यक्ष्याद्दटादीनां लयादियम् ।।

भ्रान्तिः पूर्वेषु कार्येषु लयोऽयमिति मोहतः ।। ३७४ ।।

एवं त्वगादिवाच्यासु स्पर्शादीनां यथायथम् ।।

स्पर्शादिमात्रासु लयस्तासामपि लयस्तथा ।। ३७५ ।।

मनोविषयसामान्ये तस्यापि प्रलयो धियः ।।

स्वगोचरैकसामान्ये सरितां सागरे यथा ।। ३७६ ।।

बुद्धेर्विषयविज्ञानसामान्यमपि चाऽऽत्मनि ।।

परस्मिल्ल़यविक्षेपरहितेऽपरिणामिनि ।। ३७७ ।।

वदनादिस्वसामान्यविषयेषु तथा लयः ।।

कर्मेन्द्रियाणां सर्वेषां तत्सामान्येषु पञ्चसु ।। ३७८ ।।

परिस्पन्दः प्रकाशश्च ज्ञानशक्तिषु विद्यते ।।

केवलस्तु परिस्पन्दः कर्मशक्तिषु निष्प्रभः ।। ३७९ ।।

सर्वोऽप्येष परिस्पन्दो बुद्धीन्द्रियसमाश्रयः ।।

प्राणात्मक इति ज्ञेयो हन्तास्यैवेति च श्रुतेः ।। ३८० ।।

पड्वीशशङ्कुदृष्टान्तात्प्राणस्यैव तु शक्तयः ।।

कर्मेन्द्रियाणि सर्वाणि तथा बुद्धीन्द्रियाण्यपि ।। ३८१ ।।

आपीतकरणग्रामे पुंसि स्वात्मन्यवस्थिते ।।

तथा प्राणाग्नयः शुद्धा जाग्रतीति श्रुतेर्वचः ।। ३८२ ।।

सहैव कर्मशक्त्याऽतो ज्ञानशक्तिर्विलीयते ।।

प्राणात्मनि श्रुतिश्चाऽऽह कस्मिन्निति च सादरा ।। ३८३ ।।

साधारणोऽयं विलयः समानान्तोऽभिधीयते ।।

स्वहेतुमात्रसंसर्गान्नायमात्यन्तिको लयः ।। ३८४ ।।

ज्ञानशक्तिक्रियाशक्तिविभुत्वात्परमक्षरम् ।।

व्युह्याऽऽत्मानं जगत्त्वेन स्वात्मन्येव समूहति ।। ३८५ ।।

निरुह्येति तथा श्रुत्या कारणात्माऽभिधीयते ।।

अत्यक्रामदिति त्वस्य निर्बीजावस्थतोच्यते ।। ३८६ ।।

यत एवमतोऽशेषज्ञानशक्तिलयात्परम् ।।

सर्वकार्योपसंहारी प्राण एकोऽवतिष्ठते ।। ३८७ ।।

प्राणोऽपाने तथाऽपानो व्यानात्मनि विलीयते ।।

व्यानोऽप्युदानमप्येति ह्युदानोऽपि समानगः ।। ३८८ ।।

कारणात्मैव जगतः समानोक्त्याऽभिधीयते ।।

सर्वसाधारणः सोऽयं प्राकृतः प्रलयो मतः ।। ३८९ ।।

प्रज्ञानघनताऽप्यस्य न बुद्धिप्रज्ञयोच्यते ।।

प्रत्यक्प्रज्ञोत्थिताभाससंबन्धात्प्राज्ञ उच्यते ।। ३९० ।।

यन्निमित्तं प्रमाणानि प्रामाण्यमिह बिभ्रति ।।

तदविज्ञातयाथात्म्यमेतत्कारणमुच्यते ।। ३९१ ।।

यस्मिञ्ज्ञाते भवेज्ज्ञातं जगदेतच्चराचरम् ।।

अज्ञाते च तथाऽज्ञातमेतदेव तदुच्यते ।। ३९२ ।।

नन्विह प्रलयः श्रुत्या विषयस्यैव भण्यते ।।

करणस्य तु नैवोक्तस्तत्कस्मादिति भण्यते ।। ३९३ ।।

स्वगोचरसजातीयं करणं मन्यते श्रुतिः ।।

विषयस्य लयोक्त्याऽन्तःकरणप्रलयोक्तता ।। ३९४ ।।

एवं मन्तव्य आत्माऽयं तर्कतः प्राग्यथोदितः ।।

दुन्दुभ्याद्युक्तदृष्टान्तन्यायमर्गेण यत्नतः ।। ३९५ ।।

आत्मसामान्यसंभूतिलयहेतुसमाश्रयात् ।।

आत्मैव सर्वमित्येष प्रतिज्ञार्थः समर्थितः ।। ३९६ ।।

स्वाभाविकोऽयं प्रलय इति पौराणिका जगुः ।।

बुद्धिपूर्वस्तु विलयः सम्यग्ज्ञानैकपूर्वकः ।। ३९७ ।।

शक्तिमात्रात्मना स्थानं कार्याणां यत्स्वकारणे ।।

इत्यनात्यन्तिकलयो भूयोजन्मकृतक्षणः ।। ३९८ ।।

अतीतानागतेहत्यजन्मनाशादिहेतुनुत् ।।

यस्तु धीपूर्वको ध्वंसस्तदर्थेयं परा श्रुतिः ।। ३९९ ।।

यथोक्तवस्तुसिद्ध्यर्थं दृष्टान्तोऽयमिहोच्यते ।।

यथा सैन्धवखिल्योऽस्तः स्वयोनावुदधाविह ।। ४०० ।।

कठिनोदकविलयमनु खिल्यो विलीयते ।।

विलीनस्याद्भ्य उद्धत्य ग्रहणाय न कश्चन ।। ४०१ ।।

निपुणोऽपि नरः शक्तः खिल्यरूपेण पूर्ववत् ।।

सामद्ररूपान्नान्येन ग्रहीतुं कश्चन क्षमः ।। ४०२ ।।

आददीत समुद्राम्भस्तं जिघृक्षुर्यतो यतः ।।

ततस्ततस्तल्लवणं वेत्ति खिल्यं न कुत्रचित् ।। ४०३ ।।

सामुद्रमम्भः खिल्यत्वं याति भानुविपाकतः ।।

सिन्धोरायातः स यतस्तस्मात्सैन्धव उच्यते ।। ४०४ ।।

असंभिन्नस्वावयवः खिल्यः सोऽथ निगद्यते ।।

सोऽयं सैन्धवखिल्योऽस्तो यथैवेह महोदधौ ।। ४०५ ।।

तेजो विरोधिनीं प्राप्य प्रकृतिं विजहात्यथ ।।

तेजोवियोगात्काठिन्यं ध्वस्ती भवति तद्धनम् ।। ४०६ ।।

काठिन्यकारणध्वस्तौ खिल्यस्येह महोदधौ ।।

कठिनोदकविध्वंसमनु खिल्यो विलीयते ।। ४०७ ।।

यदेवाकृत्रिमं रूपं तदेवास्यावशिष्यते ।।

तेजोवयवसंबन्धसमुत्थं विनिवर्तते ।। ४०८ ।।

तेजआद्यभिसंबन्धः कारणं खिल्यरूपिणः ।।

तद्भावभावतस्तस्य तद्ध्वस्तौ ध्वंसतस्तथा ।। ४०९ ।।

एवं वा अर इत्यस्य कार्यकारणरूपतः ।।

प्रतीचो वास्तवं वृत्तं विरुद्धमभिधीयते ।। ४१० ।।

अव्यावृत्ताननुगतब्रह्मत्वप्रतिपत्तये ।।

महदित्यभिधानं स्यात्कौटस्थ्यार्थं च भूतगीः ।। ४११ ।।

वास्तवं वृत्तमाश्रित्य प्रतीचः प्राक्प्रबोधतः ।।

स्वतःसिद्धस्य विज्ञप्त्यै महदित्यादि भण्यते ।। ४१२ ।।

कारणस्य निषेधोक्तिरनन्तमिति यद्वचः ।।

अपारमिति कार्यस्य, पारः कार्यस्य कारणम् ।। ४१३ ।।

कारणस्य तथा कार्यमन्तोऽनादेः प्रसिद्धितः ।।

जात्यन्तरनिषेधाय विज्ञानघनगीरपि ।। ४१४ ।।

क्षेत्रज्ञाकाशयोरेवं कार्यकारणसंगतिः ।।

अब्धिस्थानीयमैकात्म्यं प्राप्योक्तेर्विनिवर्तते ।। ४१५ ।।

कार्यकारणविध्वस्तौ ब्रह्मैकात्म्यप्रबोधतः ।।

न विशेषात्मलाभोऽस्ति खिल्यस्येव महोदधौ ।। ४१६ ।।

तेजःसंबन्धमासाद्य यथाऽम्भः खिल्यतामगात् ।।

तथैवाज्ञानभूतेभ्यः परः क्षेत्रज्ञतां ययौ ।। ४१७ ।।

कार्यात्माऽपचयं गच्छन्यत्र निष्ठां निगच्छति ।।

तानि भूतान्यविद्येते प्राहुस्त्रय्यन्तनिष्ठिताः ।। ४१८ ।।

परः कारणकार्येभ्य आत्मा पूर्णत्वकारणात् ।।

एतेभ्योऽविद्याभूतेभ्यः कार्यकारणतामगात् ।। ४१९ ।।

यतोऽविद्यैव तद्धेतुस्तदुच्छित्तावतो न सन् ।।

कार्यकारणभेदोऽयं ब्रह्मास्मीतिप्रबोधतः ।। ४२० ।।

तस्मिन्ध्वस्तेऽथ संबोधात्केवलैकात्म्यशेषतः ।।

विेशेषसंज्ञा नास्त्यस्य पूर्णप्रज्ञप्तिमात्रतः ।। ४२१ ।।

अविचारितसिद्धीनि यान्यविद्येत्यवादिषम् ।।

एतेभ्यो हेतुभूतेभ्यो भूतेभ्योऽकार्यकारणः ।। ४२२ ।।

कार्यकारणवद्रूपं समुत्थायेति शब्द्यते ।।

अविद्यासंगतेरस्य जायतेऽनेकरूपवान् ।। ४२३ ।।

चेतनाचेतनाभास आत्मानात्मत्वलक्षणः ।।

कार्यकारणरूपेण मिथोपेक्षाश्रयं तमः ।। ४२४ ।।

कार्यकारणतां यात आत्माऽप्येवं तमोवशात् ।।

स्वाभासैर्बहुतामेति मनोबुद्ध्याद्युपाधिभिः ।। ४२५ ।।

तमोहेतु समुत्थानं न वेद्मीत्यग्रहात्मकम् ।।

मिथ्याज्ञानं तमः कुर्वदीदृगेव करोति तत् ।। ४२६ ।।

अविद्याकार्यबुद्धिस्थप्रत्यगाभासरूपवत् ।।

बोद्धेत्यादिसमुत्थानं भण्यते परमात्मनः ।। ४२७ ।।

श्रोता स्प्रष्टेतिरूपः स्यात्तथैवेन्द्रियवृत्तिभिः ।।

दुःखी गौरो द्विजश्चेति शरीरोत्थानतः परः ।। ४२८ ।।

धनी गोमान्दरिद्रो वा धनाद्यर्थात्मसंगतेः ।।

अतद्वानपि संमोहाद्यथोक्तात्मकतामगात् ।। ४२९ ।।

प्रत्यग्याथात्म्यमोहोत्था विरिञ्चोपक्रमा मृषा ।।

क्षेत्रक्षेत्रज्ञभेदेन ह्या स्थाणोरुत्थितिर्दृशेः ।। ४३० ।।

यथावस्तु यदा बोधो वेदान्तोक्तिश्रुतेर्भवेत् ।।

तदा नश्यन्ति भूतानि येभ्यः क्षेत्रज्ञतां गतः ।। ४३१ ।।

स्वरूपलाभमात्रेण सम्यग्बोधोऽखिलं तमः ।।

यतो हन्ति ततो नासावभ्यासं प्रति वीक्षते ।। ४३२ ।।

व्यङ्ग्येष्वर्थेषु नाऽऽवृत्त्या व्यञ्जको हन्ति तत्तमः ।।

व्यञ्जकस्य स्वभावोऽयं न प्रयोगमपेक्षते ।। ४३३ ।।

मोहतत्कार्यनीडो यस्तस्याज्ञानसमन्वयात् ।।

प्रत्यगात्माऽपि तद्ब्रह्म परोक्षमभवन्मृपा ।। ४३४ ।।

तद्वदद्वयतत्त्वोऽपि तदसंबोधहेतुतः ।।

आत्मा संसारितां यातो यथा कार्प्ण्यं वियत्तथा ।। ४३५ ।।

आत्मनो ब्रह्मता यस्माद्ब्रह्मणोऽप्यात्मता स्वतः ।।

तमोमात्रान्तरायत्वात्तद्ध्वस्त्रावेव साऽऽप्यते ।। ४३६ ।।

सर्वमात्मेतिसम्यग्धीजन्मनैवाखिलं तमः ।।

ध्वंसमेति ततः संज्ञा नाविद्योत्थाऽवशिष्यते ।। ४३७ ।।

सदोत्पन्नाऽऽत्मनि मितिरुत्पाद्याऽकारणादिधीः ।।

कारणादिधियः पूर्वं प्रतीचि ब्रह्मधीस्ततः ।। ४३८ ।।

अपास्ताशेषभेदस्य यद्रूपं भेदवद्गतम् ।।

तज्ज्ञानेनैव तज्ज्ञातं तदन्यानवशेषतः ।। ४३९ ।।

अहेतुफलरूपेण प्रतीचा तद्विलक्षणम् ।।

कार्यकारणवज्जग्ध्वा द्रष्टैवैकोऽवशिष्यते ।। ४४० ।।

प्रत्यङ्भात्रेक्षणादात्ममोहतज्जनिराकृतेः ।।

असंभवाद्द्वितीयस्य स्यामपूर्वादिमानहम् ।। ४४१ ।।

व्यपेततमसस्तत्त्वमागमापायसाक्षिणः ।।

ज्ञानेन गम्यते साक्षात्तावन्मात्रानुरोधिना ।। ४४२ ।।

दृष्टिमात्रात्मयाथात्म्यात्कार्यकारणवस्तुनः ।।

नाज्ञातं किंचिदप्यस्ति नानपास्त्रं तमोऽप्यतः ।। ४४३ ।।

क्षेत्रज्ञेश्वरभेदेन संज्ञा नैवेह विद्यते ।।

तद्धेतौ तमसि ध्वस्ते कुतः संज्ञाऽनिमित्ततः ।। ४४४ ।।

संज्ञा प्रेत्याऽऽत्मनो नास्तीत्येतच्छ्रुत्वा त्वचूचुदत् ।।

शङ्कमानाऽऽत्मनो नाशं मैत्रेयी पतिमादरात् ।। ४४५ ।।

विज्ञानैकघनोक्त्या च निःसंज्ञवचसा तथा ।।

उक्त्योर्मिथोविरुद्धत्वादात्मा मोमुह्यते मम ।। ४४६ ।।

अविरुद्धं सुविस्पष्टं मया तुभ्यं प्रभाषितम् ।।

स्वापराधात्तु मद्वाक्यं विरुद्धार्थं त्वमीक्षसे ।। ४४७ ।।

विज्ञानैकघनोक्त्याऽहं कृत्स्नैकात्म्यं तवाब्रुवम् ।।

संज्ञानाशेन चाविद्याहेतूत्थापह्नुतिं तथा ।। ४४८

विशेषसंज्ञा याऽस्याभूद्विज्ञानात्मादिलक्षणा ।।

सम्यग्धीध्वस्तमोहस्य सा कृत्स्ना विनिवर्तते ।। ४४९ ।।

यत्त्वपारमनन्तं च वास्तवं ज्ञानमात्मनः ।।

कूटस्थं तत्स्वतः सिद्धेस्तत्कस्माद्विनिवर्तते ।। ४५० ।।

इतीममर्थं भार्यायै याज्ञवल्क्योऽभ्यभाषत ।। ४५१ ।।

कार्यकारणनाशेऽपि स्वतःसिद्धमनन्यमम् ।।

यद्वस्तु तदलं स्वात्मसंवित्त्यै निरपेक्षतः ।। ४५२ ।।

यत्राज्ञातात्मतत्त्वात्माऽविद्यासंवीतशेमुषिः ।।

तत्र मिथ्याग्रहग्रस्तो द्रष्टृदृश्यादिभेदधीः ।। ४५३ ।।

यत्राज्ञातात्मयाथात्म्यस्तत्तमोपिहितेक्षणः ।।

तत्राविद्योत्थबुद्ध्यादिगुणभूतात्मविन्नरः ।। ४५४ ।।

अविद्यामात्रशेषत्वं जगतः प्रागवादिपम् ।।

नर्तेऽविद्यां कार्यमिदं हीति हेतावतः पदम् ।। ४५५ ।।

सतोऽभिव्यञ्जकं मानं स्वभावोऽयं मितेर्भवेत् ।।

अविद्यायाः स्वाभावोऽयं यदसत्करणं मृषा ।। ४५६ ।।

उक्तहेत्वर्थदीप्येतद्धीति तस्य निपाततः ।।

द्वीतं द्विधेतमेकं सत्तद्भावो द्वैतमुच्यते ।। ४५७ ।।

उपमार्थ इवेत्येतद्भवतीति क्रियापदम् ।।

तत्रैवाविद्यावस्थायां संज्ञेयं युज्यते मृषा ।। ४५८ ।।

ननु द्वैतमिवेत्येतदुपमानं कथं भवेत् ।।

द्वैतं वस्तु न चेदस्ति सर्वस्यैकात्म्यमात्रतः ।। ४५९ ।।

नैष दोषो यतो दृष्ट एकस्मिन्नपि वस्तुनि ।।

उपमेयोपमाभावो दिग्धीरिव विहायसि ।। ४६० ।।

रामरावणयोर्युद्धं रामरावणयोरिव ।।

यथा प्रसिद्धो जगति तथैवेहापि गम्यताम् ।। ४६१ ।।

अद्वैतात्परमार्थाद्वा मायाद्वैतमपीष्यते ।।

तेनोपमार्थसंसिद्धेर्यथा स्वप्नेन्द्रजालयोः ।। ४६२ ।।

मिथ्येव भाति सत्योऽपीत्यपि लोकेऽभिधीयते ।।

मिथ्याभावो न नास्तीति वक्तुं कश्चिदपि क्षमः ।। ४६३ ।।

समस्तव्यस्ततारूपं यो वक्तीहाऽऽत्मनः श्रुतेः ।।

तत्पक्षस्य निषेधोऽयं यत्र हीत्यादिनोच्यते ।। ४६४ ।।

तस्यामविद्यावस्थायां स्वप्नावस्थां गतो यथा ।।

घ्रातेतरः सन्नितरं गन्धं घ्राणेन जिघ्रति ।। ४६५ ।।

घ्रातृघ्रेयाभिसंबन्धाद्ध्राणाद्याहृतिरिष्यते ।।

जिघ्रतीत्यपि निर्देशः क्रियातत्फलयोर्भवेत् ।। ४६६ ।।

उत्तरेष्वपि वाक्येषु योजनेयं यथोदिता ।।

प्रत्यगज्ञानमात्रोत्यं ग्राहकाद्यत्र भण्यते ।। ४६७ ।।

क्रियाकारकसंज्ञाया विषयोऽयं समीरितः ।।

अतोऽविद्यासमुच्छित्तावियं संज्ञा निवर्तते ।। ४६८ ।।

विज्ञानघन इत्युक्तेर्विषयोऽयमथोच्यते ।।

यत्र वा इति वाक्येन ध्वस्ताविद्ये विपश्चिति ।। ४६९ ।।

यत्र त्वस्याऽऽत्मनोऽज्ञस्य शास्त्राचार्यप्रसादतः ।। ४७० ।।

प्रत्यग्यायात्म्यविज्ञानभास्वद्भास्करदीघिति -

संप्लुष्टनिखिलाविद्ये तत्र कः केन किं वद ।।

जिघ्रेदैकात्म्यमात्रेण सर्वस्यास्याऽऽत्ममात्रतः ।। ४७१ ।।

षष्ठगोचरवत्सर्वं कार्यकारणवज्जगत् ।।

ध्वस्तात्मान्ध्यस्य विदुषः सम्यग्ज्ञानोदये भवेत् ।। ४७२ ।।

अव्यावृत्ताननुगतमतिहेतु सदैकलम् ।।

विज्ञानघनमानन्दमैकात्म्यं व्यवतिष्ठते ।। ४७३ ।।

ग्राहकादिविभागोऽत्र नास्ति तद्धेत्वसंभवात् ।।

चिन्मात्रस्य स्वतः सिद्धेर्विज्ञानघनगीरतः ।। ४७४ ।।

आत्माविद्यामनाश्रित्य कारकत्वं न लभ्यते ।।

कारकं चानपाश्रित्य न क्रियेह प्रसिध्यति ।। ४७५ ।।

अन्तरेण क्रियां तद्वत्पलं नैव प्रसिध्यति ।।

कारकाद्यात्मना सेयमविधैव प्रकाशते ।। ४७६ ।।

यत एवमतोऽविद्यासमुच्छित्ताविदं जगत् ।।

व्याकृताव्याकृतं कृत्स्नमात्मतामेति बोधतः ।। ४७७ ।।

भूयोऽपि लभते संज्ञां लीनं सत्कारणात्मनि ।।

जगदेतद्यथा तद्वन्नाविद्याविलये भवेत् ।। ४७८ ।।

ज्ञानोत्पत्तौ न संज्ञाऽस्तीत्यास्तां तावदिहाऽऽत्मनः ।।

अपि सत्यामविद्यायां न संज्ञाऽस्त्यात्मनीदृशी ।। ४७९ ।।

ग्राहकादि जगत्सर्वं येन कूटस्थसाक्षिणा ।।

लोकः सर्वो विजानाति जानीयात्केन तं वद ।। ४८० ।।

अचेतने जगत्यस्मिन्साक्ष्येवैकोऽत्र चेतनः ।।

ग्राहकादिर्न तत्रापि साक्षिसिद्धावपेक्ष्यते ।। ४८१ ।।

संज्ञेयं किमु विध्वस्तसंसारानर्थकारणे ।।

उदितैकात्म्ययाथात्म्यसम्यग्ज्ञानदिवाकरे ।। ४८२ ।।

बोद्धारमपि चापेक्ष्य न संज्ञा प्रत्यगात्मनि ।।

बोद्धृतज्ज्ञानविपयैर्न बोद्धा गृह्यते यतः ।। ४८३ ।।

अविचारितसंसिद्धिः प्रमात्रादिस्वलक्षणा ।।

संज्ञेयं प्रथते मोहान्नत्वसौ वस्तुनिश्चितौ ।। ४८४ ।।

यत एवमतः सिद्धं दर्शनं प्रत्यगात्मनः ।।

श्रुत्यादिसाधनं साक्षात्सर्वमात्मेत्युदीरितम् ।। ४८५ ।।

इति श्रीबृहदारण्यकोपनिषद्भाष्यवार्तिके द्वितीयाध्यायस्य चतुर्थं ब्राह्मणम् ।। ४ ।।

।। अथ पञ्चमं ब्राह्मणम् ।।

नमोऽसाधारणज्ञातृज्ञानज्ञेयात्मबोधिने ।।

जग्धाशेषमहाविद्यातज्जानार्थाय विष्णवे ।। १ ।।

प्रत्यग्ध्वान्तसमुच्छेदि ज्ञानमैकात्म्यनिष्ठितम् ।।

संन्याससाधनं प्रोक्तममृतत्वैकसाधनम् ।। २ ।।

हेतवोऽपि च तत्सिद्धौ श्रवणादिपुरःसराः ।।

उक्ता यथावत्तत्रैव श्रोतव्यः श्रुतिवाक्यतः ।। ३ ।।

मन्तव्यो हेतुभिः सूक्ष्मैरुक्तदृष्टान्तबोधितैः ।।

चित्सामान्यचिदुत्पत्तिचिदेकप्रलयात्मभिः ।। ४ ।।

आशङ्क्य हेत्वसिद्धत्वं मधुब्राह्मणमुच्यते ।।

कुतोऽसिद्धत्वमिति चेच्छुणु तद्गदतो मम ।। ५ ।।

निःसामान्यविशेषत्वाच्चित्सामान्यं कथं भवेत् ।।

चिदुत्पत्तिलयासिद्धिः सांख्यादीन्प्रति वादिनः ।। ६ ।।

ऐकात्म्यवस्तुतात्पर्यं हेत्वादिच्छद्मनोच्यते ।।

वेदे यतो न हेत्वादि लोकवत्स्याद्विवक्षितम् ।। ७ ।।

चित्तत्त्वं सदविद्यावत्कारणत्वं निगच्छति ।।

चित्सामान्याद्यतः सिद्धं प्रागप्येतत्प्रसाधितम् ।। ८ ।।

अभ्युपेत्याप्यसिद्धत्वं तत्सिद्धत्वाभिधित्सया ।।

मधुब्राह्मणमारब्धमियमित्याद्यथोत्तरम् ।। ९ ।।

प्रतिदेहं लयोत्पत्तिश्रुतेर्ह्यात्मनि शङ्क्यते ।।

भेदोऽतस्तन्निवृत्त्यर्थं मधुत्वेनैकतोच्यते ।। १० ।।

उपकार्योपकारित्वभिन्नं यज्जगदीक्ष्यते ।।

उपकार्योपकारित्वात्तत्स्यादेकात्मतत्त्वकम् ।। ११ ।।

प्रतिज्ञायाथवैकात्म्यं हेतूनुक्त्वोक्तसिद्धये ।।

निगमायोत्तरो ग्रन्थः प्रतिज्ञाया विवक्षितः ।। १२ ।।

प्रतिज्ञातार्थसिद्ध्यर्थं हेतूनुक्त्वा पृथग्विधान् ।।

हेतोर्निगमनं पश्चात्क्रियतेऽथोत्तरोक्तिभिः ।। १३ ।।

निदिध्यासनसिद्ध्यर्थं केचिद्व्याचक्षते परम् ।।

मधुब्राह्मणमेतत्तु न युक्तं प्रतिभाति नः ।। १४ ।।

श्रुत आगमतो योऽर्थस्तर्केणापि समर्थितः ।।

स एवार्थस्तु निष्णातो निदिध्यासनमुच्यते ।। १५ ।।

शास्त्राचार्यानुभवनैर्हेतुभिश्च समर्थितः ।।

ईदृगैकात्म्यसंबोधो निदिध्यासनमुच्यते ।। १६ ।।

निदिध्यासनसिद्ध्यर्थो यत्नोऽतोऽयमनर्थकः ।।

प्रत्यग्याथात्म्यसंबोधमात्रत्वादेव हेतुतः ।। १७ ।।

क्रियाफलोपभोगार्थं सर्वैरेव स्वकर्मभिः ।।

जन्तुभिः पृथिवी सृष्टा मधु तेषां ततो मही ।। १८ ।।

पृथिव्याऽप्यात्मभोगार्थं सृष्टाः सर्वेऽपि जन्तवः ।।

पृथिव्या अपि कार्यत्वान्मधु तेऽपि भवन्त्यतः ।। १९ ।।

पार्थिवानि शरीराणि सर्वेषां देहिनां यतः ।।

पृथिव्या तानि सृष्टानि पृथिव्यन्वयदर्शनात् ।। २० ।।

भूतानां च पृथिव्याश्च मिथःकार्यत्वहेतुतः ।।

योग्यभोक्तृत्वसंबन्धस्तस्मात्सिद्धः परस्परम् ।। २१ ।।

भोग्यता प्रथमान्तेन पृथिव्यादेरिहोच्यते ।।

कर्तृता भोक्तृता चैषां षष्ठ्यन्तेनाभिधीयते ।। २२ ।।

अचेतनांशप्राधान्यात्कार्यकारणतोच्यते ।।

भोक्तृभोग्याभिसंबन्धश्चेतनाचेतनात्मनोः ।। २३ ।।

सर्वेषामपि भूतानां कार्यकारणसंगतेः ।।

सर्वभूतात्मकत्वं स्याद्यथा सर्वात्मनस्तथा ।। २४ ।।

संहृत्य स्थूलमाधारं भूतानां च क्षितेस्तथा ।।

तदाधेयोपसंहृत्यै यश्चायमिति शब्द्यते ।। २५ ।।

अस्यां पृथिव्यां यश्चासौ भास्वद्विज्ञानविग्रहः ।।

अमृतो नित्य एवातो न नाशी स्थूलदेहवत् ।। २६ ।।

स चापि मधु सर्वेषां भूतानां तानि तस्य च ।।

मधु सर्वाणि भूतानि यथा पूर्वमवादिषम् ।। २७ ।।

सहाध्यात्माधिदैवं हि साधिभूतमिदं जगत् ।।

एकैकस्याऽऽत्मनः कृत्स्नं भोग्यत्वेनावतिष्ठते ।। २८ ।।

सर्वः सर्वस्य कार्यं स्यात्सर्वः सर्वस्य भोजकः ।।

एवं सति भवेत्सिद्धं यथा पूर्वं प्रपञ्चितम् ।। २९ ।।

अध्यात्मं यश्च शारीरः पार्थिवांशसमाश्रयः ।।

स चापि मधु सर्वेषां सर्वभूतानि तस्य च ।। ३० ।।

कार्यकारणरूपेण भोज्यभोक्तृतयोदितम् ।।

चतुष्टयं पृथिव्यादि तस्य तत्त्वमथोच्यते ।। ३१ ।।

चतुष्टयविभागेन स्वार्थोऽप्यात्मा विभज्यते ।।

अविभागोऽपि तादर्थ्याद्भोक्ताऽतः सोऽत्र गृह्यते ।। ३२ ।।

प्रत्यक्तया यः प्रथते चतुष्टयविलक्षणः ।।

प्रात्यक्ष्यात्सोऽयमित्येवं प्रत्यक्साक्ष्यभिधीयते ।। ३३ ।।

अयमेव स इत्युक्त्वा सामानाधिकरण्यतः ।।

प्रत्यङ्भात्रैकयाथात्म्यं चतुर्धोक्तस्य बोध्यते ।। ३४ ।।

पृथिव्यादिषु यः पूर्वं व्याख्यातोऽन्तरबाह्यतः ।।

आत्मैव स इति ज्ञेयस्तदबोधप्रसूतितः ।। ३५ ।।

अयमित्यस्य शेषः स्याद्योऽयमित्यादिकः परः ।।

एवेत्यवधृतोवेतत्संसर्गप्रतिषेधकृत् ।। ३६ ।।

तत्त्वं चतुष्टयस्यास्य प्रत्यगात्मैव केवलः ।।

अव्यावृत्ताननुगतध्वस्ताविद्यातदुद्भवः ।। ३७ ।।

प्रकृतात्माभिधानं वा स इत्येतत्पदं भवेत् ।।

अयमित्युच्यते साक्षात्संनिकर्षाच्चतुष्टयम् ।। ३८ ।।

स एवायमिति ज्ञेयो यो द्रष्टव्यतयोदितः ।।

यच्चामृतं स्वभार्यायै याज्ञवल्क्येन भाषितम् ।। ३९ ।।

ब्रह्मेति ध्वस्तसंभेदं यन्नेतीति पुरोदितम् ।।

सर्वं समभवत्कृस्नं यद्याथात्म्यावबोधतः ।। ४० ।।

पृथिवीं पार्थिवं चांशं शरीरं साधिदैवतम् ।।

जानीयात्सर्वमात्मेति नेति नेत्युपलक्षणम् ।। ४१ ।।

उत्तरेष्वपि वाक्येषु यथोक्तेनैव वर्त्मना ।।

इममेव तु वाक्यार्थं व्याचक्षीताविचारयन् ।। ४२ ।।

पृथिव्यादीनि भूतानि तदंशाश्च समीरिताः ।।

हिरण्यगर्भलिङ्गांशास्तथा पूर्वोक्तमूर्तयः ।। ४३ ।।

यथोक्ता येन सर्वेऽपि प्रयुक्ताः स्वात्मकर्मभिः ।।

उपकुर्वन्ति नः सर्वान्स धर्म इति संज्ञितः ।। ४४ ।।

तस्य कार्यं द्विधेहोक्तं सामान्यात्मविशेषतः ।।

पृथिव्यादीह सामान्यं विशेषः पिण्डमात्रकम् ।। ४५ ।।

तत्कार्यस्येह प्रात्यक्ष्यात्तदभेदोपचारतः ।।

प्रत्यक्षवदयं धर्मस्तस्मादेवाभिधीयते ।। ४६ ।।

साधारणः पृथिव्यादिकारी धर्मोऽभिधीयते ।।

यश्चायमिति वाक्येन तथाऽसाधारणाभिधा ।। ४७ ।।

यश्चायमध्यात्ममिति योऽयं सद्देहकृन्मतः ।।

साधारणविशेषात्मा यदपूर्वं तदुच्यते ।। ४८ ।।

प्राजापत्यमपूर्वं यत्सर्वभूतप्रयोजकम् ।।

अध्यात्मं पिण्डकृद्यच्च सोऽयं धर्माभिधोदितः ।। ४९ ।।

तथैवाऽऽचाररूपेण प्रत्यक्षेण यदीक्ष्यते ।।

स एव धर्मः सत्यं स्याद्यद्व्यवस्थाप्रयोजकम् ।। ५० ।।

साधारणविशेषाभ्यां धर्मवत्तदपि द्विधा ।।

साधारणविशेषार्थव्यवस्थाकारणत्वतः ।। ५१ ।।

धर्मसत्यप्रयुक्तोऽयं लिङ्गपिण्डस्वलक्षणः ।।

विराड्ढिरण्यगर्भश्च सर्वजातिसमन्वितः ।। ५२ ।।

मनुष्यजातेर्ग्रहणं सर्वजात्युपलक्षणम् ।।

इदं मानुषमित्येवं व्याख्या तस्यास्तु पूर्ववत् ।। ५३ ।।

पृथिवी शारीर इत्येवं खण्डशो यः पुरोदितः ।।

विराड्ढिरण्यगर्भश्चेत्ययमात्मेति तद्वचः ।। ५४ ।।

हिरण्यगर्भभेदानां भूतानां च पृथक्पृथक् ।।

उक्तं मधुत्वं येनातस्तत्सामस्त्यमथोच्यते ।। ५५ ।।

अयमात्मेति निर्देशो विराजः प्रथमो मतः ।।

सप्तम्यन्तेन तत्प्रत्यङ्लिङ्गात्माऽतोऽभिधीयते ।। ५६ ।।

कार्यात्मा कारणात्मा च यदर्थौ भवतः सदा ।।

यश्चायमात्मेत्यत्रोक्तो विज्ञानात्मेति यं विदुः ।। ५७ ।।

यस्मिन्नात्मनि विध्वस्तव्याकृताव्याकृतात्मके ।।

खिल्यदृष्टान्तवचसा विज्ञानात्मा प्रवेशितः ।। ५८ ।।

ब्रह्मविद्याहतध्वान्ते तस्मिन्ब्रह्मणि निष्ठिते ।।

तमस्तदुत्थकार्याणामत्यन्तासंभवादतः ।। ५९ ।।

योऽसावविद्यया देही संसारीवाप्यभूत्पुरा ।।

सोऽयं साक्षात्परं ब्रह्म विद्यया वर्ततेऽधुना ।। ६० ।।

ध्वस्ताज्ञानतदुत्थोत्यं संविन्मात्रसतत्त्वकः ।।

अनन्तापार आत्मैव स्वमहिम्नि व्यवस्थितः ।। ६१ ।।

अपूर्वानपरामध्यप्रत्यग्याथात्म्यवित्तये ।।

स वा इत्यादिको ग्रन्थः सदृष्टान्तोऽभिधीयते ।। ६२ ।।

ब्रह्मास्मीतिपरिज्ञानध्वस्तध्वान्तत्वकारणात् ।।

राजेति राजनाद्भास्वदविलुप्तात्मदर्शनात् ।। ६३ ।।

तथाऽधिपतिशब्देन स्वातन्त्र्यमभिधीयते ।।

स्वार्थः प्रत्यक्तदर्थत्वात्सहेतोर्जगदात्मनः ।। ६४ ।।

प्रत्यग्विज्ञप्तिमात्रेण समाप्तिं जगदात्मनः ।।

आविश्चिकीर्षुः साक्षान्नस्तद्यथेति परा श्रुतिः ।। ६५ ।।

चक्रनाभौ यथा प्रोताश्चक्रनेमौ च बाह्यतः ।।

अराः प्राणादयस्तद्वदोताः प्रोताः परात्मनि ।। ६६ ।।

व्याचक्षतेऽन्यथैवेमं दृष्टान्तं केचिदात्मनः ।।

समस्तादिप्रतिज्ञार्थसिद्धये ब्रह्मवादिनः ।। ६७ ।।

एकीकृत्य स्वमात्मानमक्षरे परमात्मनि ।।

चक्रनाभिवदात्मानं कल्पयित्वा विचक्षणः ।। ६८ ।।

शरीरं नेमिवच्चैतद्देवताद्यरवज्जगत् ।।

कल्पयित्वा निदिध्यासेत्तद्भावाविष्टधीः सदा ।। ६९ ।।

अनेन ध्यानमार्गेण ध्यायमानस्य सर्वदा ।।

तप्तलोहवदेकत्वं भवत्यावृत्तिदुर्लभम् ।। ७० ।।

एतामवस्थामापन्नो ध्यातृत्वाद्विनिवर्तते ।।

अविद्यातिमिरान्धानां ध्येयत्वमधिगच्छति ।। ७१ ।।

निश्चित्याचिन्त्यमेतद्यो योगिनां निलयं परम् ।।

यं प्राप्य न निवर्तन्ते निर्वाणं परमं गताः ।। ७२ ।।

प्रत्येकं प्राणिनां ह्येतद्ब्रह्मचक्रमवस्थितम् ।।

असंवोधात्तु तैः सर्वैः प्राणिभिर्नानुभूयते ।। ७३ ।।

वैश्वानरवरात्केचिदेवं व्याचक्षते स्फुटम् ।।

अक्षरानन्वयात्त्याज्या व्याख्येयं साध्वपीदृशी ।। ७४ ।।

सामर्थ्यादपि संप्राप्तो न चेदक्षरपूर्वकः ।।

तादृङ्नोपास्य एवेति प्राहुरागमवेदिनः ।। ७५ ।।

प्रमाणवन्त्यदृष्टानि कल्प्यानि सुबहून्यपि ।।

अदृष्टशतभागोऽपि न कल्प्यो निप्प्रमाणकः ।। ७६ ।।

यथोक्तचक्रविन्यासो न श्रुतोऽक्षरपूर्वकः ।।

न चाप्युपासनपदं कृत्स्नेऽपि ब्राह्मणे श्रुतम् ।। ७७ ।।

नाभिनेमिद्वयस्थाने दृष्टान्तत्वेन संमते ।।

दार्ष्टान्तिकोक्तावात्मैव यतः साक्षादिह श्रुतः ।। ७८ ।।

समर्पितत्वं प्राणादेः श्रूयते प्रत्यगात्मनि ।।

भूतेषु देवतादेस्तदश्रुतं गृह्यते कथम् ।। ७९ ।।

बहिरन्तर्विभागोऽस्य कार्यकारणता तथा ।।

तदेतदिति वाक्येन प्रतीचोऽत्रैव वार्यते ।। ८० ।।

अथ योऽन्यामिति तथा भेददृष्टिनिराकृतेः ।।

उपास्योपासनविधिर्न सम्यगिति मे मतिः ।। ८१ ।।

अज्ञानमात्रव्यवधेर्ब्रह्मैकात्म्यफलस्य च ।।

ब्रह्मविद्यातिरेकेण तत्प्राप्तौ नापरा क्रिया ।। ८२ ।।

यद्वाचाऽनभ्युदितं मनुते मनसा न यत् ।।

तदेव ब्रह्म विद्धि त्वं न त्विदं यदुपासते ।। ८३ ।।

उपासिक्रियया व्याप्तिरब्रह्मत्वस्य लक्षणम् ।।

श्रुत्याऽकारि यतस्तादृक्कथं ब्रह्मेत्युपास्यते ।। ८४ ।।

दृश्यते त्वग्यया बुद्ध्या मनसैवेति यद्वचः ।।

तदात्मविद्याविध्यर्थं नोपासनविधायकम् ।। ८५ ।।

रजस्तमोनुविद्धेन यतो न ब्रह्म राम्यते ।।

शुद्धचेतस्तया तस्माद्विद्याद्ब्रह्मान्तरात्मनि ।। ८६ ।।

यद्वाऽनात्माभिसंबन्धात्पूर्वमैकात्म्यनिष्ठिता ।।

सर्वप्राणभृतां बुद्धिरित्यर्थो वचसो भवेत् ।। ८७ ।।

एषोऽर्थो वचसस्तस्य न तूपासाविधिर्भवेत् ।।

प्रध्वस्तभेद ऐकात्म्ये नोपासनविधिर्यतः ।। ८८ ।।

चक्रक्लृप्तिरतोऽसाध्वी श्रुत्यादिमितिबाह्यतः ।।

तदेतदितिवाक्यार्थो ग्राह्योऽतः संभवान्मितेः ।। ८९ ।।

तदाहुरिति वाक्येन ब्रह्मविद्याप्रयोजनम् ।।

साक्षेपं प्रागुपन्यस्तं तस्यायं निर्णयः कृतः ।। ९० ।।

आत्मेत्येवेति सूत्रस्य व्याख्येयं सम्यगात्मनः ।।

पञ्चभिर्ब्रह्मणैः श्रुत्याऽकारि कृत्स्नात्मबुद्धये ।। ९१ ।।

समाप्ता ब्रह्मविद्येयं कैवल्यावाप्तयेऽखिला ।।

यामवोचत्स्वभार्यायै याज्ञवल्क्योऽतिविस्तरात् ।। ९२ ।।

यथोक्तब्रह्मविद्याया इत आरभ्य भण्यते ।।

आख्यायिकेयं स्तुत्यर्था प्रवृत्त्यङ्गतया परा ।। ९३ ।।

आख्यायिकार्थं मन्त्राभ्यां व्याचष्टे श्रुतिरादरात् ।।

श्रुतिमन्त्रस्तुतो ह्यर्थ आदेयत्वं निगच्छति ।। ९४ ।।

अवाप्तपुरुषार्थोऽपि यामरक्षच्छचीपतिः ।।

प्रत्यग्विद्यैव तेन स्यादुदारफलसाधनम् ।। ९५ ।।

महता च यतोऽश्विभ्यामायासेनार्जिता पुरा ।।

ब्रह्मविद्या ततो नास्य मुक्तौ स्यात्साधनं परम् ।। ९६ ।।

निःशेषपुरुषार्थानां कैवल्योत्तमता यथा ।।

साधनानामपि तथा तद्विद्योत्तमसाधनम् ।। ९७ ।।

अश्व्याथर्वणयोर्वृत्तं ब्रह्मविद्याप्तिकारणात् ।।

यत्प्रागाविष्कृतिस्तस्य मन्त्राभ्यां क्रियतेऽञ्जसा ।। ९८ ।।

अश्विम्यां प्रार्थितोऽथर्वा मधुविद्यामिमां किल ।।

तावथर्वाऽब्रवीदिन्द्रश्छिन्द्यान्मे ब्रुवतः शिरः ।। ९९ ।।

अतो भयादिमां विद्यां युवाभ्यां न ब्रवीम्यहम् ।।

तमूचतुः पुरैवाऽऽवामिन्द्रच्छेदनतः शिरः ।। १०० ।।

छित्त्वा तवाश्व्यं संधाय शिरः श्रोष्यावहे ततः ।।

ब्रूह्यतोऽश्व्येन शिरसा मधुविद्यां विमुक्तये ।। १०१ ।।

एवमस्त्वित्यनुज्ञाते छित्वा तस्याथ तच्छिरः ।।

समधत्तां शिरोऽश्वस्य तेन विद्यामुवाच सः ।। १०२ ।।

पुनश्छिन्नेऽथ शिरसि तेनेन्द्रेणाश्विनावपि ।।

समधत्तां शिरस्तस्य विद्यां स्वशिरसाऽथ सः ।। १०३ ।।

शेषामवोचदश्विभ्यामृतायन्नात्मनो वचः ।।

यत एवमतस्तस्मात्सत्यं रक्ष्यं प्रयत्नतः ।। १०४ ।।

इदं वै तन्मधु प्रोक्तं यत्तत्प्रकरणान्तरे ।।

दध्यङ् ह वा आभ्यामिति श्रूयते ब्राह्मणोक्तितः ।। १०५ ।।

मधुब्राह्मणमेतत्तद्यत्प्रागुक्तमभूत्स्फुटम् ।।

दध्यङ्ङाथर्वणोऽश्विभ्यां यदुवाचाऽऽत्मबोधनम् ।। १०६ ।।

अश्व्याथर्वणयोरेतत्कर्म पश्यन्नृचाऽब्रवीत् ।।

ऋपिरार्षेयदृष्ट्यैव तदेतदभिधीयते ।। १०७ ।।

आविप्करोमि तत्कर्म युवयोरद्य हे नरौ ।।

लाभाय सनये क्रूरे चक्रथुर्यद्रहस्यगौ ।। १०८ ।।

वृष्टेरागमनं यद्वत्स्तनयित्नुः प्रबोधयेत् ।।

रहस्यं युवयोः कर्म तद्वदाविप्करोम्यहम् ।। १०९ ।।

अश्वस्य शिरसा वां यदवोचन्मध्वसावृषिः ।।

दधीचोऽशव्यं शिरश्छित्वा निकृत्यास्य शिरोऽश्विनौ ।। ११० ।।

संधत्तां सोऽश्वशिरसा युवाभ्यां मध्वथाब्रवीत् ।।

ऋतायन्सत्यमात्मानं कर्तुमिच्छन्नसावृषिः ।। १११ ।।

प्राणसंशयमापन्नस्तस्माच्चैवावसीयते ।।

आत्मनो मरणेनापि सत्यं रक्ष्यं प्रयत्नतः ।। ११२ ।।

आदित्यविषयं त्वाष्ट्रं मध्ववोचदथर्वणः ।।

हे दस्रावपि कक्ष्यं यत्प्रत्यग्याथात्म्यदर्शनम् ।। ११३ ।।

उपक्षयकरौ व्याधेर्दस्रौ स्यातामतोऽश्विनौ ।।

न केवलं त्वाष्ट्रमेव कक्ष्यमप्यब्रवीन्मधु ।। ११४ ।।

प्रवर्ग्याध्यायोरेवं त्वाष्ट्रज्ञानोपसंहृतिम् ।।

मन्त्रद्वयेन कृत्वाऽथ कक्ष्यज्ञानोपसंहृतिः ।। ११५ ।।

क्रियतेऽध्याययोरेवं मधुकाण्डं समाप्यते ।।

श्रुतिमत्रोपदिष्टोऽर्थो यस्मादाद्रियते ततः ।। ११६ ।।

पुरश्चक्रे शरीराणि द्विपदः पक्षिमानुषान् ।।

चतुष्पदोऽथ पशयः पुरश्चक्रे स्वमायया ।। ११७ ।।

पुरो भुक्तशरीरात्स पक्षी लिङ्गमिहोच्यते ।।

पुरो नवशरीराणि प्राविशज्जलचन्द्रवत् ।। ११८ ।।

कस्मात्पुरुष इति चेत्पुरुषार्थं श्रुतिः स्वयम् ।।

स वा इत्यादिनाऽऽचष्टे सर्वैकात्म्यावबुद्धये ।। ११९ ।।

पुरुषोऽयं भवेदात्मा यतः शेते स पूरुषु ।।

सर्वासु तेन लोकेऽस्मिन्पुरुषोऽयमितीर्यते ।। १२० ।।

परिच्छेदप्रसङ्गश्चेन्मैवं यस्मादिदं जगत् ।।

नैनेनानावृतं किंचिन्नाव्याप्तं ह्योततन्तुवत् ।। १२१ ।।

नासंवृतं तथा किंचित्प्रोततन्तुवदात्मना ।।

पूर्णत्वात्पुरुपः सोऽयं ब्रह्मैकं पुरुषस्ततः ।। १२२ ।।

यस्मात्परं नापरमस्ति किंचिद्यस्मान्नाणीयो न ज्यायोऽस्ति कश्चित् ।।

वृक्ष इव स्तब्धो दिवि तिष्ठत्येक-स्तेनेदं पूर्णं पुरुषेण सर्वम् ।। १२३ ।।

आवृतं ज्ञप्तिमात्रेण सर्वमात्मीकृतं जगत् ।।

संवृतं प्रतिषिद्धं तद्यदनात्मेव लक्ष्यते ।। १२४ ।।

तन्नास्ति कारणं कार्यं यन्नानेनाऽऽत्मसात्कृतम् ।।

तन्नास्ति कारणं कार्यं यन्नानेनाऽऽत्मना ह्नुतम् ।। १२५ ।।

रूपं रूपं प्रति ह्येष प्रतिरूपो बभूव ह ।।

देहं देहं प्रविष्टः संस्तद्देहाकारतामगात् ।। १२६ ।।

मायाभिः प्रत्यगज्ञानैर्यदि वाऽनृतबुद्धिभिः ।।

गम्यते पुरुरूपोऽज्ञैरेकोऽपि जलसूर्यवत् ।। १२७ ।।

प्रत्यग्याथात्म्यबोधार्थं रूपं मायामयं विभोः ।।

शास्त्राचार्यादिना नर्ते ज्ञातुं वस्त्विह शक्यते ।। १२८ ।।

कुतोऽस्य बहुरूपत्वमिति हेतुरिहोच्यते ।।

युक्ता ह्यस्येति वचसा मिथ्याज्ञानैकहेतुतः ।। १२९ ।।

स्रजस्तत्त्वापरिज्ञानाद्युक्ता दण्डादयो यथा ।।

प्रत्यक्तत्त्वापरिज्ञानादात्मनो हरयस्तथा ।। १३० ।।

इन्द्रियाण्येव हरयो हरणाद्विषयान्प्रति ।।

दश तानि सहस्राणि शतानि प्राणिभेदतः ।। १३१ ।।

नान्यो हेतुरविज्ञानादिन्द्रियादेरिहाऽऽत्मनि ।।

यतोऽयमेव हरयो यावत्संख्या तदाश्रया ।। १३२ ।।

अयमेवेन्द्रियत्वेन देहत्वेन च कल्पितः ।।

तथा शतसहस्रादिसंख्याभेदेन चाप्ययम् ।। १३३ ।।

नामरूपक्रियाभेदैर्यथा पूर्वमवादिषम् ।।

अयमेव तथाऽरूपः कल्पितोऽविद्ययाऽद्वयः ।। १३४ ।।

तदेतत्कल्पितं सर्वं सहेतु फलवज्जगत् ।।

प्रत्यगात्मात्मकं भास्वत्प्रज्ञानघनतत्त्वकम् ।। १३५ ।।

निःशेषोपनिषत्सारस्तदेतदिति सांप्रतम् ।।

उक्त्याऽऽविष्क्रियते साक्षात्करविन्यस्तबिल्ववत् ।। १३६ ।।

अज्ञातं संशयज्ञातं मिथ्याज्ञातमिदं जगत् ।।

तदेतदित्यनूद्यैतत्तत्तत्त्वमवबोध्यते ।। १३७ ।।

ब्रह्मेति वास्तवं वृत्तं तावदस्यावबोध्यते ।।

ज्ञानात्पुराऽपि ब्रह्मैव नातो ज्ञानफलं भवेत् ।। १३८ ।।

अपूर्वमिति कार्यत्वनिषेधायाभिधीयते ।।

कारणत्वनिषेधाय तथाऽनपरगीरियम् ।। १३९ ।।

अनन्तरमिति तयोरन्ध्रस्य प्रतिषेधनम् ।।

कार्यकारणयोर्बाह्यमबाह्यमिति वार्यते ।। १४० ।।

सत्ता वाऽनन्तरगिरा ब्रह्मणः प्रतिषिध्यते ।।

विशेषोऽबाह्यशब्देन ततो वाक्यार्थरूपकम् ।। १४१ ।।

नाऽऽत्मनोऽन्यत्र संभाव्यमपूर्वादि यदीरितम् ।।

ब्रह्माऽऽत्मैवेत्यतो वक्ति श्रुतिरैकात्म्यसिद्धये ।। १४२ ।।

पारोक्ष्यप्रतिषेधार्थ ब्रह्माऽऽत्मैवेति भण्यते ।।

ब्रह्मैवाऽऽत्मेति च तथा संसारित्वनिवृत्तये ।। १४३ ।।

भिन्नं ब्रह्मापरिज्ञानात्संसारित्वं तथाऽऽत्मनः ।।

तत्त्वज्ञानात्तमोध्वस्तौ नेतीत्यात्माऽवशिष्यते ।। १४४ ।।

सर्वोऽनुभव एवायमतः सर्वानुभूः परः ।।

कार्त्स्न्यात्सर्वो भवेदेष चिन्मात्रत्वात्तथाऽनुभूः ।। १४५ ।।

इतीत्युक्तपरामर्शो वेदाज्ञा चानुशासनम् ।।

कर्तव्यमेतद्विज्ञानमिति वेदानुशासनम् ।। १४६ ।।

अस्यातिलङ्घने दोषः संसारानर्थसंगतिः ।।

कुर्वतश्च महाल्ला़भ आत्मनः कृतकृत्यता ।। १४७ ।।

इति श्रीबृहदारण्यकोपनिषद्भाष्यवार्तिके द्वितीयाध्यायस्य पञ्चमं ब्राह्मणम् ।। ५ ।।

।। अथ षष्ठं ब्राह्मणम् ।।

स्तुत्यर्थं ब्रह्मविद्याया ब्रह्मविद्वंश उच्यते ।।

जपोऽयं ब्रह्मविज्ञानजन्मने चोद्यते श्रुतौ ।। १ ।।

पुंमत्यूहोत्थिताशङ्कानिवृत्त्यर्थं यथोदितम् ।।

ब्रह्मज्ञानस्य वा वंशो यत्नाच्छ्रुत्याऽयमुच्यते ।। २ ।।

यस्यानुशासनं तस्य स्वयंभोः प्रतिपत्तये ।।

पौतिमाष्यादिको ग्रन्थः श्रुत्याऽथ प्रतिपाद्यते ।। ३ ।।

अग्रात्प्रभृति वंशोऽयमावेदब्रह्ममूलतः ।।

भिन्नहेतुनिषेधार्थं स्वयंभु ब्रह्म शब्द्यते ।। ४ ।।

यस्मादपरतन्त्रोऽयं वेदात्मा ब्रह्म भण्यते ।।

मनोवाक्कर्मभिस्तस्माद्भक्त्या तस्मै नमः सदा ।। ५ ।।

इति श्रीबृहदारण्यकोपनिषद्भाष्यवार्तिके द्वितीयाध्यायस्य षष्ठं ब्राह्मणम् ।। ६ ।।

शतानि दश पञ्चैव श्लोकाः सप्तदशापरे ।।

श्लोकसंख्याऽत्र विज्ञेया चतुर्थाध्यायवार्तिके ।।

**इति श्रीमत्परमहंसपरिव्राजकाचार्य श्रीसुरेश्वराचार्यविरचिते बृहदारण्यकोपनिषद्भाष्यवार्तिके द्वितीयोऽध्यायः ।। २ ।।**